
Pirma dalis 


Juodą kaip rašalas, apniūkusią ir bežvaigždę naktį per plyną 
lygumą didžiuoju vieškeliu iš Maršjeno į Monsu ėjo vienišas 
keleivis, vis tiesiai ir tiesiai pro cukrinių runkelių laukus. Jis net 
nematė prieš save juodos žemės, tik jautė, kad eina begaliniu 
atviru lauku; aplink jį kovo mėnesio vėjo sūkuriai tartum jūroje 
skrido plačiais šuorais, šluodami didžiules pelkes ir plikos žemės 
plotus. Joks medžio šešėlis netemdė dangaus, grįstas kelias neį- 
žvelgiamoje nakties tamsoje buvo tiesus kaip uosto molas. 

Keleivis išvyko iš Maršjeno apie antrą valandą. Jis ėjo dide- 
liais žingsniais, drebėdamas nuo šalčio su savo pradrižusios med- 
vilnės švarku ir aksominėmis kelnėmis. Jam buvo labai nepatogu 
nešti mažą ryšulėlį languotoje nosinėje, kurį jis alkūne spaudė 
čia po viena, čia po kita pažastimi, kad galėtų susikišti į kišenes 
abi rankas, sustingusias ir iki kraujo suskirdusias nuo žvarbaus 
rytų vėjo. Tuščioje šio bedarbio ir benamio žmogaus galvoje bu- 
vo tik viena mintis: viltis, kad išaušus gal kiek atšils. Taip jis 
ėjo jau ištisą valandą, ir štai, kairėje, už dviejų kilometrų nuo 
Monsu, pamatė raudonas ugnis; atrodė, kad ore kabojo gorės su 
degančiomis anglimis. Iš pradžių jis išsigando ir stabtelėjo, bet 
paskui neatsispyrė kankinančiam norui bent valandėlę pasišildyti 
rankas. 

Kelias leidosi į daubą. Visa išnyko. Dešinėje plačių lentų tvo- 
ra skyrė kelią nuo geležinkelio; kairėje driekėsi žole apaugęs 
šlaitas, ir tamsoje vos vos buvo galima įžiūrėti kaimą su žemais 
ir vienodais namų stogais. Jis žengė dar apie du šimtus žingsnių. 
Staiga kelio vingyje, netoliese, vėl pasirodė ugnys; iš pradžių 
jis nesuvokė, kaip jos gali degti aukštai tamsiame danguje lyg 
apsiblausę mėnuliai. Bet jo dėmesį patraukė prie pat žemės atsi- 
vėręs kitas vaizdas. Tai buvo susigrūdusių krūvon pastatų masy- 
vas, virš kurio iškilo fabriko kamino siluetas; šen ir ten pro suo- 
dinus langus žibėjo šviesa; penki ar šeši blankūs žibintai kabojo 
lauke ant pastolių, kurių pajuodę sienojai iš šono priminė milži- 
niškus ožius; ir viršum šito fantastiško vaizdo, skendinčio tamsoje 
ir dūmuose, sklido tik vienas garsas: sunkus, pratisas nematomos 
garo mašinos alsavimas. 


Tada keleivis suprato, jog tai kasykla. Jam pasidarė gėda: 
kuriems galams ten eiti? Darbo nė ten nebus. Vis dėlto jis, užuot 
pasukęs pastatų link, pakilo pylimu, kur ketaus gorėse degė ak- 
meninės anglys apšviesdamos ir šildydamos darbovietę. Kasyk- 
los valytojams teko dirbti iki vėlyvos nakties, nes iš šachtos vis 
dar kėlė į viršų nenaudingas atliekas. Dabar keleivis girdėjo, kaip 
darbininkai stūmė tilteliais vagonėlius, ir išskyrė tamsoje judan- 
čius šešėlius. Žmonės išversdavo vagonėlius prie kiekvieno 
žaizdro. 

— Sveiki,— tarė jis, priėjęs prie vienos gorės. 

Senis vežėjas su violetiniu vilnoniu megztiniu ir triušio kailio 
kepure stovėjo atsukęs nugarą į ugnį, o jo didelis sartas arklys 
lyg suakmenėjęs laukė, kol ištuštins šešis jo atvežtus vagonėlius. 
Liesas, rudais plaukais vaikėzas visiškai neskubėdamas juos iš- 
versdavo, tingiai paspausdamas dalbą. O ten, aukštai, ledinis vė- 
jas siautėjo dar smart''iau, ir jo gilūs atodūsiai praūždavo lygiais 
laiko tarpais, kaip dalgio kirčiai. 

— Sveikas, — atsakė senis. 

Stojo tyla. Pajutęs, kad į jį žiūri su nepasitikėjimu, keleivis 
tuoj pasakė savo pavardę. 

— Aš vadinuosi Etjenas Lantjė, esu mašinistas... Ar neatsiras- 
tų man čia darbo? 

“Jį nušvietė liepsna; tai buvo kokių dvidešimt vienerių metų 
juodaplaukis gražus vyras; nors ir smulkaus sudėjimo, jis atrodė 
stiprus. 

Jo žodžių nuramintas, vežėjas papurtė galvą. 

— Darbo mašinistui? Ne, nėra... Ir vakar du buvo atėję. Jokio 
darbo nėra. 

Vėjo gūsis privertė juos nutilti. Paskui Etjenas paklausė, ro- 
dydamas į tamsią pastatų krūvą kalvos papėdėje: 

—-. Tai kasykla, ar ne? 

Šį kartą senis negalėjo atsakyti. Jis duso nuo stipraus kosulio. 
Pagaliau jis atsikrenkštė, ir ant rausvai nušviestos žemės jo 
skrepliai paliko juodą dėmę. 

— Taip, tai Vorė kasykla. Darbininkų kaimelis čia pat. Žiū- 
rėkite. 

Ir ištiesęs ranką jis parodė tamsoje kaimą, kurio stogus jau- 
nuolis jau anksčiau buvo pastebėjęs. Bet visi šeši vagonėliai jau 
buvo tušti, ir vežėjas nusekė paskui juos, nė nepliaukštelėjęs 
botagu, vos vilkdamas sustingusias nuo reumato kojas; didžiulis 
sartis pats pajudėjo iš vietos ir sunkiai ėjo tarp bėgių, o vėl paki- 
lęs vėjas šiaušė jo karčius. 

Dabar Vorė jau neatrodė kaip neaiškus regėjimas. Etjenas už- 
miršo, kad jam ręjkia susišildyti iki kraujo suskirdusias :ankas, ir 

žvalgėsi, išskirdamas kiekvieną kasyklos dalį: derva nuteptą rū- 
šiavimo sandėlį, nuleidžiamąjį kasyklos šulinio bokštą, erdvią 
keliamosios mašinos duobę ir keturkampį oro siurblių bokštelį. 
Ši kasykla, pasislėpusi dauboje su savo žemais plytų pastatais, 
iškėlusi kaminą lyg grasinantį ragą, jam priminė nepasotinamą 
baidyklę, tykančią praryti pasaulį. Visa tai stebėdamas, jis mąstė 
ir apie save, apie tai, kad jau visą savaitę ieško darbo ir gyvena 
kaip valkata; prisiminė, kaip jis dirbo geležinkelių dirbtuvėse, 
kaip skėlė antausį savo viršininkui ir už tai buvo išvytas iš Lilio, 
ir kaip paskui jį vijo iš visur; šeštadienį jis atėjo į Maršjeną, iš- 
girdęs, kad čia galima rasti darbo metalurgijos fabrikuose; bet 
nei fabrikuose, nei Sonevilio įmonėse jokio darbo negavo, ir jam 
teko praleisti sekmadienį vežimų dirbtuvės sandėlyje, pasislėpus 
už krūvos lentų, iš kur antrą valandą nakties jį išvijo sargas. 

Jis dabar nieko neturėjo: nė vieno sū, net nė duonos plutelės. 
Kas jam daryti, bastantis vieškeliais be tikslo, nežinant net, kur 
pasislėpti nuo šalto vėjo. Taip, tai buvo kasykla: keli žibintai ap- 
švietė moliu plūktą aikštę, o pro staigiai atsidariusias duris jis 
pamatė ryškiai žėruojančias garo katilų pakuras. Dabar jis supra- 
to, kad tasai sunkus, lėtas nesiliaujantis alsavimas, tartum smau- 
giamos baidyklės švokštimas, sklido iš oro siurblių. 

Darbininkas, kuris išversdavo vagonėlius, sėdėjo susikūprinęs 
ir net nepažvelgė į Etjeną. Šis jau buvo bekeliąs nuo žemės savo 
nukritusį ryšulėlį, kai pasigirdo grįžtančio vežėjo kosėjimas. 
Vežėjas pamažu išniro iš tamsos, paskui jį kinknojo sartis, temp- 
damas šešis prikrautus vagonėlius. 

— Ar Monsu yra daugiau fabrikų? — paklausė jaunuolis. 

Senis nusispjovė juodais skrepliais ir, vėjui švilpiant, atsakė: 

— O, fabrikų čia netrūksta! Kad būtumėt matę, kas čia dėjosi 
prieš trejus ketverius metus! Viskas tik ūžė, nebuvo galima rasti 
darbininkų, niekad žmonės tiek neuždirbo kaip tada. O dabar štai 
ir vėl reikia susiveržti pilvą. Visoje apylinkėje žydi skurdas: 
žmonės atleidžiami iš darbo, dirbtuvės užsidaro viena po kitos... 
Imperatorius dėl to gal ir nekaltas, bet kurių galų jis kariauja 
Amerikoje? Ką jau čia kalbėti apie žmones, kad dabar ir gyvu- 
liai kaip žmonės krinta nuo choleros. 

Abu jie ėmė skųstis, persimesdami trumpais kapotais saki- 
niais. Etjenas jam papasakojo apie savo nesėkmingus visos sa- 
vaitės žygius: negi reikės stipti badu? Netrukus visi keliai bus 
pilni elgetų. Taip, kalbėjo senis, tai geruoju nesibaigs, Dievas 
neleis, kad tiek krikščionių būtų išmesta į gatvę. 

— Dabar ne kasdien turime mėsos... 

— Kad tik duonos turėtume! 

— Tiesa, kad bent duonos turėtume! 


Jų balsai dingdavo vėjyje, kurio melancholiškas staugimas 
nustelbdavo žodžius. 

— Va, žiūrėkite, — garsiai riktelėjo vežėjas, pasisukdamas į 
Pietus, — ten Monsu... 

Ištiesęs ranką, jis rodė tamsoje nematomus taškus, paeiliui 
juos išvardindamas. Ten, Monsu mieste, Fovelio cukraus fabrikas 
tebeveikė, bet Otono cukraus fabrikas jau sumažino darbininkų 
skaičių. Liko tik Diutijelio valcų malūnas ir Blezo lynų įmonė, ku- 
ri gamina kasykloms kabelius; tik tos dvi įmonės dar išsilaikė. 
Paskui plačiu mostu jis parodė Šiaurės link, užbrėždamas pusę 
akiračio: Sonevilio statybos dirbtuvės nebuvo gavusios nė dviejų 
trečdalių tų užsakymų, kuriuos paprastai gaudavo; iš trijų Marš- 
jeno metalurgijos fabrikų aukštakrosnių degė tik dvi; o Gažbua 
stiklo fabrikui gresia streikas, nes pasklido kalbos apie atlygini- 
mo sumažinimą. 

— Žinau, žinau, — kartojo jaunuolis po kiekvieno paaiškini- 
mo.— Aš kaip tik iš ten ir einu. 

— Mums dar ligi šiol sekasi, — pridūrė vežėjas.— Nors ang- 
lies iškasama dabar mažiau. Štai žiūrėkite: priešais, Viktuaro 
įmonėje, dega tik dvi kokso krosnys. 

Jis nusispjovė ir, įkinkęs miegūstą arklį į tuščius vagonėlius, 
nuėjo paskui jį. 

Dabar Etjenas turėjo visos apylinkės vaizdą. Tamsa buvo vis 
tokia pat gili, bet senio ranka ją tarytum pripildė to didelio vargo, 
kurį jaunuolis šią valandą neaiškiai jautė aplink save ir visur, 
visoje beribėje erdvėje. Argi ne bado šauksmą nešė kovo mėnesio 
vėjas viršum šitų nuogų laukų? Įsiutęs viesulas šėlo, atrodė, kad 
jis neša nedarbą ir badą, nuo kurio turi išmirti daugybė žmonių. 
Klaidžiodamas akimis, Etjenas stengėsi įžvelgti tamsą, trokšda- 
mas, bet kartu ir bijodamas tai išvysti. Viskas skendėjo tamsios 
nakties nežinioje, ir jis tik toli toli matė aukštakrosnes ir kokso 
krosnis. Tai buvo įrengimai su daugybe įstrižai išrikiuotų kaminų, 
kur žėrėjo raudonos liepsnos; dar toliau į kairę, aukštai padan- 
gėje, mėlyna šviesa kaip milžiniški deglai žibėjo du bokštai, buvo 
liūdna kaip po gaisro, grėsmingame dangaus skliaute nemirgėjo 
nė viena žvaigždė, tik tos akmens anglies ir geležies krašto nak- 
tinės ugnys. 

„ — Jūs turbūt iš Belgijos? — už Etjeno nugaros prabilo sugrį- 
žęs vežėjas. 

Šį kartą jis atvežė tik tris vagonėlius. Nebuvo ko skubėti juos 
iškrauti: keliamos mašinos kabina sugedo, — nulūžo veržlė,— 
ir darbas buvo sustabdytas kokiai penkiolikai minučių. Pylimo 
pašlaitėje stojo tyla, tilteliai nebedrebėjo nuo nuolatinio vagonė- 
lių ridinimo. Iš kasyklos sklido tik tolimas skardą daužančio kūjo 
poškėjimas. 

— Ne, aš iš Pietų, — atsakė jaunuolis. 

Ištuštinęs vagonėlius, darbininkas atsisėdo ant žemės, paten- 
kintas tuo įvykiu; jis vis dar niūriai tylėjo tartum nebylys, įbedęs 
dideles, apsiblaususias akis į vežėją; atrodė, kad jam trukdo senio 
plepumas. Tiesa, paprastai šis tiek daug ir nekalbėdavo. Matyt, 
jam patiko nepažįstamojo veidas ir jam knietėjo išsipasakoti, — 
kartais dėl tokio knietulio seni žmonės pradeda garsiai kalbėti 
patys su savimi. 

— O aš, — tarė senis, — esu iš Monsu. Vadinuosi Bonmoras. 

— Tai jūsų pavardė? — paklausė nustebęs Etjenas. 

Senis patenkintas sukikeno ir tarė rodydamas į Vorė: 

— Taip, žinoma... Mane iš ten tris kartus ištraukė visiškai 
sumaltą: vieną kartą visą kailį buvau nusvilęs, kitą kartą žemė- 
mis buvau užpiltas iki gerklės, trečią sykį nuo vandens man pilvas 
išsipūtė kaip varlės... Tada, pamatę, kad aš vis dėlto nenoriu stip- 
ti, mane juokais praminė Bonmoru“. 

Jis dar labiau pralinksmėjo, bet juokas jo buvo panašus į blo- 
gai sutepto rato girgždėjimą ir baigėsi kosulio priepuoliu. Ugnis 
dabar ryškiai apšvietė jo didžiulę galvą, apaugusią žilais retais 
plaukais, ir platų pamėlusį veidą, nusėtą melzganomis dėmėmis. 
Jis buvo žemo ūgio, nepaprastai storo kaklo, kreivų, išsuktų 
blauzdų ir tokių pat kulnų; ilgos jo rankos su keturkampėmis 
plaštakomis buvo nukarusios ligi kelių. Jis atrodė it akmeninis, 
nejautrus nei šalčiui, nei švilpiančiam pro ausis vėjui, kaip ir 
jo arklys, kuris stovėjo nejudėdamas. Išsikosėjęs, jis giliai 
atsikrenkštė, nusispjovė prie gorės, ir toje vietoje žemė vėl 
pajuodo. | 

Etjenas Žiūrėjo čia į jį, čia į žemę, kurią jis nusėjo dėmėmis. 

— Ar jau seniai jūs dirbate kasykloje? — paklausė jis. 

Bonmoras skėstelėjo rankomis. 

— Ar seniai? O, taip!.. Dar neturėjau nė aštuonerių, kai pirmą 
kartą leidausi gilumon, va, čia pat, Vorė, o dabar man jau penkias- 
dešimt aštuoneri. Paskaičiuokite truputį... Aš ten viskuo buvau: 
pirmiausia — rūdakasio padėjėju, paskui, kai įgijau jėgų ridinti 
vagonėlius — stūmėju, aštuoniolika metų išdirbau kirtiku. Po to 
dėl tų mano prakeiktų kojų, kirtiko darbą turėjau palikti ir valiau 
kasyklas, kaliau atramas, dariau pylimus, kol mane teko iškelti 
iš gilumos, nes gydytojas sakė, kad aš ten galą gausiąs. Taigi jau 
bus penkeri metai, kai jie mane paskyrė vežėju... Na ką? Neblo- 
gai! Penkiasdešimt metų kasyklose, iš kurių keturiasdešimt pen- 
keri — požemiuose! 

Jam kalbant, kartkarčiais krentą iš gorės liepsnojančių anglių 


* Bonne mort (pranc.) — geroji mirtis. (Veet.) 


gabalėliai kruvinu atspindžiu nušviesdavo išblyškusį jo veidą. 

— Jie man liepia jau eiti į užtarnautą poilsį, — tęsė jis. — Bet 
aš nenoriu, nesu toks kvailas, kaip jie mano!.. Aš dar padirbėsiu 
porą metų, o kai man sukaks šešiasdešimt, gausiu šimto aštuo- 
niasdešimt frankų pensiją. O jei su jais atsisveikinčiau šiandien, 
jie man duotų tik šimtą penkiasdešimt. Gudrūs jie, niekšai! Antra 
vertus, aš dar stiprus, išskyrus tik mano kojas. Viską, matote, 
daro vanduo, kuris paėjo man po oda, kai buvau nuolat laistomas 
kirtykloje. Būna dienų, kad aš negaliu letenos pajudinti nerėkęs. 


Kosulys vėl pertraukė jo kalbą. 

— Ar nuo to jūs ir taip kosite? — paklausė Etjenas. 

Bet tasai griežtai papurtė galvą. Paskui, praėjus kosuliui, pa- 
aiškino: 
Ne, ne, pereitą mėnesį aš peršalau. Anksčiau aš niekad ne- 
kosėdavau, o dabar niekaip negaliu to kosulio atsikratyti... Net 
juokinga, kad vis krenkščiu ir krenkščiu... 

Jis vėl atsikosėjo iš gerklės gilumos ir vėl nusispjovė juodais 
skrepliais. 


— Tai kraujas? — pagaliau įsidrąsinęs paklausė Etjenas. 

Bonmoras iš lėto atbula ranka nusišluostė lūpas. 

— Tai anglys... Aš jų ten viduje turiu tiek, jog man užteks 
kuro ligi gyvenimo pabaigos. Štai jau penkeri metai, kai aš neke- 
liu kojų į gilumą. Bet, pasirodo, aš prisikroviau sandėlį nė pats 
to nežinodamas. Na ką gi! Jos ten gerai saugomos!.. 

Aplinkui viskas nutilo, tik toli kasyklose vienodai poškėjo 
kūjis; vaitojo vėjas, lyg iš bado ir nuovargio šaukdamas nakties 
glūdumoje. Virpančių liepsnų apšviestas, senis tęsė savo pasako- 
jimą tylesniu balsu, gromuliuodamas savo prisiminimus. O, žino- 
ma, ne nuo vakar dienos jis ir jo giminė kirto anglies klodus! Visa 
jo šeima dirbo Monsu kasyklų Bendrovei nuo pat jos įkūrimo die- 
nos: o, tai buvo seniai seniai, jau prieš šimtą šešerius metus. Jo 
senelis, Gijomas Maė, tada dar penkiolikos metų vaikėzas, rado 
riebių anglių klodą Rekijare, pirmoje Bendrovės šachtoje, — da- 
bar ji jau seniai apleista,— ten, prie Fovelio cukraus fabriko. 
Apie tai žinojo visa apylinkė, ir senelio atrastas klodas buvo pa- 
vadintas jo vardu — Gijomo klodu. Bonmoras savo senelio neat- 
simena; tik girdėjo pasakojant, kad buvęs storas, labai stiprus 
ir Mirė nuo senatvės, sulaukęs šešiasdešimt metų. Paskui dirbo 
jo tėvas Nikola Maė, pramintas Raudonuoju; turėdamas vos ke- 
turias dešimtis metų, jis žuvo Vorė kasykloje, kuri tuo metu buvo 
kasama: įvyko griūtis, žemė jį gyvą palaidojo, uolos sutriuškino 
jo kaulus ir sugėrė jo kraują. Vėliau du jo dėdes ir tris jo brolius 
irgi ištiko toks pat galas. O jį, Venseną Maė, visi laiko gudruoliu: 
jis iš ten išėjo beveik sveikas, tik sukiužintomis kojomis. Nieko 

nepadarysi. Reikėjo dirbti. Jie iš kartos į kartą dirba tą darbą 
kaip ir kiti. Dabar kasyklose — jo sūnus Tusenas Maė ir jo anū- 
kai, ir visi tie, kurie gyvena priešais, darbininkų kaimelyje. Po 
senių ateina vaikai — taip jie ir tarnauja jau šimtą šešerius metus 
tam pačiam šeimininkui: daugumas buržujų negalėtų taip tiksliai 
papasakoti savo istorijos! 

— Dar gerai, kad būdavo kas valgyti, — vėl murmtelėjo Et- 
jenas. 

— Ir aš taip sakau. Kol dar yra duonos, galima gyventi. 

Bonmoras nutilo įsmeigęs akis į kaimelį, kur viena po kitos 
ėmė žiebtis šviesos. Monsu varpinėje išmušė keturias; darėsi vis 
šalčiau. 0 

— Arji turtinga, toji jūsų Bendrovė? — vėl paklausė Etjenas. 

Senis kilstelėjo pečius, pazkui juos nuleido tartum byrančių 
auksinukų prislėgtas... 

— O, taip! O, taip!.. Gal ji ir ne tokia turtinga kaip jos kaimy- 
nė Anzeno Bendrovė. Bet vis dėlto ir ji turi nemaža milijonų. Nė 
nesuskaitysi... Devyniolika šachtų, iš kurių trylika eksploatuo- 
jamų: Vorė, Viktuaras, Krevkeras, Miru, Sen Toma, Madlena, 
Fetri Kantelis ir kitos, o dar šešios, kaip Rekijaras, jau išnaudc- 
tos arba paliktos išsivėdinti... Dešimt tūkstančių darbininkų, kon- 
cesijos šešiasdešimt septyniose komunose, kasdien iškasama po 
penkis tūkstančius tonų, yra geležinkelis, jungiąs visas šachtas, 
o kur dirbtuvės ir fabrikai... O, taip! O, taip! Čia yra gražaus pini- 
go! 

Didelis sartas arklys pastatė ausis vėl išgirdęs vagonėlių bil- 
desį ant tiltelių. Matyt, apačioje kabina jau buvo pataisyta, ir pri- 
ėmėjai vėl stvėrėsi darbo. Kinkydamas arklį atgal, vežėjas, kreip- 
damasis į jį, tyliai pridūrė: 

— Tik neįprask plepėti, nelemtas tinginy! Jei ponas Enbo ži- 
notų, kam tu gaišti laiką! 

Etjenas susimąstęs žiūrėjo į tamsą. 

— Vadinasi, toji šachta — pono Enbo? — paklausė jis. 

— Ne, ponas Enbo tik vyriausiasis direktorius, — paaiškino 
senis.— Jis gauna atlyginimą kaip ir mes. 

Jaunuolis mostu parodė į begalinę tamsą. 

— (O kieno gi visa taiė 

Bet Bonmorą vėl užpuolė kosulys, ir toks stiprus, jog jis nega- 
lėjo atgauti kvapo. Pagaliau jis atsikrenkštė ir nusišluostė nuo 
lūpų juodas putas. Vėjas vėl pasmarkėjo. 

— Kaipė Kieno visa tai? — perklausė jis.— Niekas nežino. 
Kažkokių žmonių... 

Ir jis ranka parodė tamsoje neaiškų tašką, tą nežinomą ir toli- 
mą vietą, kur gyveno tie žmonės, kurių naudai Maė šeima jau dau- 

giau kaip šimtą metų kirto anglies klodus. Jo balsas skambėjo 
pagarbiai ir kartu baimingai, tartum jis būtų kalbėjęs apie nepa- 
siekiamą tabernakulį su pasislėpusiu jame nutukusiu besočiu 
dievaičiu, kuriam jie aukojo savo kūną ir kurio niekad nebuvo 
matę. 

— Kad žmonės turėtų bent pakankamai duonos! — trečią kar- 
tą, be sąryšio, pakartojo Etjenas. 

— Po plynių, taip! Jei visad turėtume duonos, būtų puiku! 

Arklys pajudėjo, ir vežėjas vėl pranyko, sunkiai vilkdamas 
savo luošas kojas. Vagonėlius išverčiąs darbininkas nė nekrus- 
telėjo: jis sėdėjo susirietęs, padėjęs smakrą ant kelių, didelėmis 
apsiblaususiomis akimis žvelgdamas į tamsą. 

Pakėleęs nuo žemės savo ryšulėlį, Etjenas vis dar nesiryžo eiti. 
Jis jautė, kaip žvarbus vėjas stingdo jo nugarą, o krūtinė kaista 
nuo didelės liepsnos. O gal vis dėlto reikėtų pasiteirauti kasyklo- 
je? Senis juk galėjo ir nežinoti; o, be to, jam vis tiek, jis imtųsi bet 
kokio darbo. Kur eiti ir ką daryti šiame išbadėjusiame nuo nedar- 
bo krašte? Ar stipti patvoryje kaip benamiui šuniui? Ir vis dėlto 
jis svyravo, jam kėlė siaubą ta Vorė kasykla plynoje lygumoje, 
skendinti nakties ūkanose. Vėjas darėsi vis smarkesnis, atrodė, 
kad jis pūtė nuo pat neaprėpiamo horizonto. Jokio aušros ruoželio 
niūriame danguje, tik aukštakrosnė ir kokso krosnys liepsnojo 
kruvina pašvaiste, neapšviesdamos nežinios. Ir Vorė savo daubos 
gilumoje vis labiau gūžėsi, lyg tykojąs žvėris, nejaukiai ir prati- 
sai alsuodamas, tartum sunkiai virškindamas prarytus žmonių 
kūnus. 


II 


Tarp cukrinių runkelių ir javų laukų po juodu nakties skliautu 


miegojo darbininkų kaimelis, vadinamas Du Šimtai Keturiasde- 
šimt. 

Vos galima buvo įžiūrėti keturis didžiulius susiglaudusių na- 
melių blokus, kurie savo tiesiomis linijomis priminė kareivines 
arba ligoninės mūrus. Jie buvo sustatyti lygiomis eilėmis, kurias 
skyrė trys plačios alėjos, padalintos į tokius pat sodelius. Plynoje 
lygumoje buvo girdėti tik vėtros stūgavimai tarp atplėštų nuo 
tvoros pinučių. 

Pas Maė, antrojo bloko 16-jame numeryje, vis dar buvo ty- 
lu. Vienintelis antrojo aukšto kambarys skendėjo tamsoje, kuri 
tarytum slėgė visu savo svoriu miegančiuosius, čia krūvoje gu- 
linčius, prasižiojusius, išsekintus nuovargio. 

Nors lauke smarkiai šalo, tačiau kambaryje oras buvo sunkus, 

pilnas to šilto tvaiko kaip visose, net ir labai švariose patalpose, 
kur miega daug žmonių ir atsiduoda gyvu kūnu. 

Apatinio aukšto kambaryje laikrodžio gegutė iškukavo ketu- 
rias, bet niekas nė nekrustelėjo; buvo girdėti tik pratisas švilpiąs 
kvėpavimas, lydimas skambaus dviejų žmonių knarkimo. Ir stai- 
ga Katerina pakirdo. Ji kaip visuomet pro miegus išgirdo apačio- 
je mušant laikrodį ir suskaitė keturis dūžius, bet buvo taip nuvar- 
gusi, jog nepajėgė visiškai prabusti. Paskui, iškišusi kojas iš po 
apkloto, ji apgraibomis susiieškojo degtukus ir užžiebė žvakę. 
Bet atsikelti iš lovos ji nepajėgė, nes jos galva buvo tokia sunki, 
jog svyrinėjo ant pečių, nenugalimai traukiama vėl kristi ant pa- 
galvio. 

Įsidegusi žvakė apšvietė keturkampį su dviem langais kamba- 
rį, kuriame stovėjo trys lovos. Ten buvo dar spinta, stalas ir dvi 
senos riešutmedžio kėdės, kurios atrodė lyg dėmės šviesiai gelto- 
nų sienų fone. Ant vinių kabojo drabužiai, ant grindų stovėjo 
ąsotis ir raudono molio dubuo, naudojamas prausimuisi, ir dau- 
giau nieko. Kairėje pusėje, lovoje, miegojo vyriausias Maė sū- 
nus, dvidešimt vienerių metų jaunuolis Zacharijas, kartu su savo 
broliu Žanlenu, kuris baigė vienuoliktus metus; dešinėje miegojo 
apsikabinę abu mažyliai — Lenora ir Anri, — pirmoji — šešerių, 
antrasis — ketverių metų; trečioje lovoje — Katerina su savo se- 
serim Alzira, nors ir devynerių metų, bet labai menkute mergyte; 
Katerina net nebūtų jos jautusi šalia savęs, jei tos mažos luošos 
mergytės kupra nebūtų spaudusi šono. Stiklinės durys buvo at- 
daros, ir pro jas matėsi laiptai ir siauras kaip žarna prieškambaris, 
kur ketvirtoje lovoje miegojo tėvas su motina, o šalia stovėjo 
mažiausios dukters, vos trijų mėnesių amžiaus, Estelės lopšys. 

Katerina visaip stengėsi nusikratyti miegu. Ji rąžėsi, vėlė 
abiem rankom savo rudus plaukus, kurie buvo išsidraikę ant kak- 
tos ir kaklo. Nors ir penkiolikos metų, bet ji buvo tokia menka, 
jog iš po siaurų marškinių buvo matyti tik pamėlynavusios kojos, 
tarytum ištatuiruotos anglimi, ir švelnios rankos, kurios pienišku 
baltumu skyrėsi nuo pamėlusio veido, jau pagadinto nuolat prau- 
siantis juodu muilu. Ji dar kartą nusižiovavo, parodydama tru- 
putį per didelėje burnoje puikius dantis su išbalusiais anemiškais 
smegenimis; jos pilkos ir pavargusios akys, kovodamos su miegu, 
pasruvo ašaromis, 0 vos pridengtas kūnas buvo kupinas nuo- 
vargio. 

Nuo laiptų pasigirdo niurnėjimas, ir miegūstas Maė balsas 
pravebleno: 

— Po velnių! Jau laikas... Ar tai tu užžiebei, Katerina? 


— Taip, tėte... Apačioje laikrodis ką tik išmušė. 
— Na tai paskubėk gi, tingine! Jei vakar nebūtum tiek šoku- 
si, būtum anksčiau mus prikėlusi... Tai tinginės gyvenimas! 

Jis vis dar barėsi, bet jį vėl suėmė miegas; priekaištai liovėsi, 
ir vėl pasigirdo knarkimas. 

Mergina vienmarškinė sukinėjosi po kambarį, šlepsėdama 
basomis kojomis ant akmeninių grindų. Praeidama pro Anri ir 
Lenoros lovą, ji užmetė ant jų antklodę, kuri buvo nuslydusi; jie 
nepabudo iš gilaus vaikystės įmigio... Atmerkusi akis, Alzira ap- 
sivertė lovoje ant kito šono ir, nepratarusi nė žodžio, užėmė dar 
šiltą sesers vietą. 

— Na, Zacharijau! Ir tu, Žanlenai, kelkitės,— kartojo Kateri- 
na, stovėdama prie brolių lovos. Jie gulėjo kniūpsti, įsikniaubę 
veidais į pagalvę. 

Tada ji pagriebė vyresnįjį už peties ir papurtė; o kai šis ėmė 
plūstis, nutraukė nuo jų antklodę. Jai tai pasirodė labai juokinga, 
ir ji ėmė kvatoti, pamačiusi, kaip abudu jaunuoliai gynėsi, maska- 
tuodami nuogomis kojomis. 

— Tai kvaila, palik mane ramybėje! —- niurnėjo supykęs Za- 
charijas, jau atsisėdęs.— Aš nemėgstu pokštų... Po velnių, ir vėl 
reikia keltis! 

Jis buvo liguistai išblyškęs kaip ir visa šeima, liesas, nubluku- 
siais geltonais plaukais, dramblotas, pailgo veido, apaugusio re- 
tais gyvaplaukiais. Jo marškiniai buvo užsivertę ant pilvo, ir jis 
juos nuleido ne iš gėdos, o dėl to, kad buvo šalta. 

— Apačioje laikrodis jau išmušė,— pakartojo Katerina.— 
Na,op! Tėvas pyksta! 

Žanlenas, susirietęs į kamuolį, vėl užsimerkė sakydamas: 

— Atsitrauk, aš miegu! 

Ji vėl nusijuokė skambiu mergišku juoku. Žanlenas buvo toks 
mažytis, plonomis rankomis ir kojomis, sutinusiais nuo skrofulo 
sąnariais, jog Katerina lengvai jį paėmė į glėbį. Bet jis ėmė spar- 
dytis, ir jo išbalęs beždžioniškas snukelis garbanotais plaukais, 
žaliais akių plyšeliais ir didžiulėmis ausimis dar labiau blyško iš 
pykčio, kad jis toks silpnas. Jis nieko nepasakė, tik įkando jai į 
dešinę krūtį. 

— Pikčiurna! — sušnibždėjo ji, vos nesurikusi iš skausmo, 
ir paleido jį ant žemės. 

Alzira gulėjo tylėdama, užsitraukusi paklodę iki smakro, bet 
nemiegojo. Protingomis luošo vaiko akimis ji sekė seserį ir abudu 
brolius, kurie dabar rengėsi. Naujas kivirčas kilo prie praustuvo; 
berniokai apstumdė seserį, nes toji per ilgai prausėsi. Nusimetę 
marškinius, dar miegūsti, jie atlikinėjo savo reikalus nesigėdy- 
dami, ramiai ir paprastai, kaip kartu išaugę šunyčiai. Katerina su- 
sitvarkė pirmoji. Ji užsimovė angliakasio kelnes, apsivilko dro- 
biniu švarku, sukišo plaukus po mėlynu gaubtuvėliu, ir tais šva- 
riais pirmadienio drabužiais ji buvo panaši į jauną vyruką; jos 
lytį rodė tik lengvas šlaunų krypavimas. 

— Kai senis sugrįš, — piktai tarė Zacharijas, — manai, kad jis 
bus patenkintas, radęs tokią sujauktą lovą. Žinok, aš jam pasa- 
kysiu, kad tai tavo darbas. 

Senis tai buvo senelis Bonmoras, kuris dirbo naktį, o miegojo 
dieną; taip patalas nespėdavo atvėsti — lovoje vis kas nors 
knarkdavo. 

Nieko neatsakydama, Katerina išlygino antklodę ir palenkė 
jos kraštus. Už sienos, gretimame bute, pasigirdo brazdesys. 

Tie plytų pastatai, taupiai Bendrovės įrengti, buvo tokių plonų 
sienų, jog net menkiausias krepštelėjimas pro jas prasiskverb- 
davo. Žmonės gyveno vieni šalia kitų nuo vieno kaimelio galo 
lig kito, ir jokia intymiojo gyvenimo smulkmena negalėjo pa- 
sislėpti net nuo vaikų. Kažkur ant laiptų subildėjo sunkūs žings- 
niai, paskui kažkas dusliai krito, ir pasigirdo malonus atodūsis. 

— Gražu! — tarė Katerina, — Levakas išeina, o Butliu tuoj pas 
jo ŽmMoną. 

Žanlenas sukikeno, ir net Alziros akys sužibo. Kiekvieną rytą 
jie taip šaipydavosi iš šitų kaimynų, kurie gyveno trise kaip vie- 
na pora: pas kirtiką gyveno remonto darbininkas, ir kirtiko žmo- 
na turėjo du vyrus: vieną naktį, kitą — dieną. 

— Filomena kosti,— pratarė Katerina, kiek pasiklausiusi. 

Ji kalbėjo apie vyriausią Levakų dukterį, didelę devyniolikos 
metų merginą, Zacharijo meilužę, su kuriuo ji jau turėjo du vai- 
kus; ji buvo silpnų plaučių ir, negalėdama dirbti kasyklos gilu- 
moje, buvo anglies rūšiuotoja. 

— Na kurgi! Filomena! — atsakė Zacharijas.— Ji nieko ne- 

Maudamasis kelnes, kažką staiga sumanęs, jis pravėrė langą. 
Darbininkų kaimelis jau budo, šviesos žiebėsi viena po kitos, žyb- 
čiodamos pro langinių plyšius. Tr vėl kilo naujas ginčas; Zachari- 
jas pasilenkė pro langą patykoti, ar nepamatys priešais iš Pjero- 
buvo kalbama, gyveno su Pjerono žmona. O Katerina tvirtino, 
kad nuo vakar dienos Pjeronas ėjo dieninę tarnybą prie pakrovi- 
mo darbų, ir todėl tikriausiai Danseras negalėjęs šią naktį ten nak- 
voti. Šaltas oras kamuoliais veržėsi į kambarį, jiedu karščiavosi, 
kiekvienas norėdamas įrodyti savo žinių tikrumą, tik staiga pasi- 
girdo klyksmas ir verksmas. Tai klykė lopšyje sušalusi Estelė. 

Pagaliau pabudo ir Maė. Kas čia jam kauluose? Jis vėl buvo 
užmigęs kaip koks nevykėlis! Jis keikėsi garsiai, jog vaikai iš 
karto nuščiuvo. Zacharijas ir Žanlenas iš lėto baigė praustis, tary- 
tum jau būtų pavargę. Alzira tebežiūrėjo, išplėtusi akis. Mažiu- 
kai — Lenora ir Anri — apsikabinę nė nepajudėjo ir ramiai per 
miegą šniokštavo nepaisydami triukšmo. 

— Katerina, paduok man žvakę! — riktelėjo Maė. 

Ji baigė segiotis švarką ir nunešė žvakę į koridorėlį, palikda- 
ma brolius susiieškoti drabužių prie tos menkos šviesos, kuri 
skverbėsi pro duris. Tėvas šoko iš patalo. Nesustodama Katerina 
apgraibomis nulipo laiptais žemyn, apsiavusi tik storomis vilno- 
nėmis kojinėmis; apatiniame kambaryje ji uždegė kitą žvake, kad 
galėtų išvirti kavos. Visos šeimos klumpės buvo po indauja. 
Nutilk, varle! — sušuko Maė, netekęs kantrybės dėl nesi- 
baigiančio Estelės riksmo. 

Jis buvo mažo ūgio kaip senasis Bonmoras, buvo net panašus 
į jį, tik storesnis, didele galva, paplokščiu melzganu veidu, trum- 
pai nukirptais plaukais. Kūdikis ėmė dar garsiau klykti, išsigan- 
des, kad tėvas savo didžiulėmis rankomis sutinusiais sąnariais 
pradėjo mostaguoti viršum lopšio. 

— Palik ją, juk žinai, kad ji nenutils, — tarė žmona, išsities- 
dama per visą lovą. 

Ji ką tik pabudo ir skundėsi, kad niekaip negalinti išsimiego- 
ti. Argi jie negalėtų išeiti tyliai? Ji gulėjo susisupusi į apklotą, 
ir buvo matyti tik jos pailgas stambių šiurkščių bruožų veidas. 
Turėdama trisdešimt devynerius metus, septyneto vaikų motina, 
ji jau buvo suvytusi nuo vargingo gyvenimo. Įsmeigusi žvilgsnį 
į lubas, ji kalbėjo iš lėto, o jos vyras tuo tarpu rengėsi. Nei vienas, 
nei kitas nekreipė dėmesio į mažylę, kuri springo nuo riksmo. 

— Žinai, aš neturiu nė vieno sū, o šiandien tik pirmadienis: 
dar šešios dienos iki gausite už pusę mėnesio. Taip ilgiau negali 
tęstis. Iš viso jūs man parnešate tik devynis frankus. Tad kaip 
man suvesti galą su galuė Juk namuose dešimt burnų. 

— Kurgi tik devynis frankus! — sušuko Maė.— Aš ir Zacha- 
rijas po triš — jau šeši, Katerina ir tėvas po du — keturi, keturi ir 
šeši — jau dešimt, o Žanlenas vieną, iš viso vienuolika. 

— Taip, vienuolika, bet tu neskaičiuoji sekmadienių ir nedar- 
bo dienų... Aš tau sakau, niekad neišeina daugiau kaip devyni 
frankai! 

Jis nieko neatsakė, tik ieškojo ant grindų savo odinio diržo. 
Paskui, stodamasis, pridūrė: 


Nėra ko skųstis, aš dar stiprus. O juk daug yra tokių, kurie, 
vos keturiasdešimt dvejų turi eiti prie remonto darbų. 

— Galbūt, žmogeli, bet tai mums neprideda duonos... Sakyk, 
ką man daryti? Ar tu nė kiek nebeturi? 

— Turiu du sū. 

— Pasilik juos sau, išgersi alaus stiklą... Dieve, dieve, ką man 
daryti? Šešios dienos — nė galo jų nematyti. Mes jau skolingi 
Megra šešiasdešimt frankų; jis mane užvakar išmetė pro duris. 
Bet aš vis tiek eisiu pas jį... O jei jis užsispirs ir neduos... 

Ir Maė žmona rūškanu balsu tęsė savo skundus nejudindama 
galvos, retkarčiais primerkdama akis nuo liūdnos žvakės šviesos. 
Ji sakė. kad indauja tuščia, vaikai prašo užteptos duonos, net ka- 
vos trūksta, o nuo vandens raižo vidurius, ir per ištisas dienas 
reikia kimšti apvirintus kopūstlapius, kad kaip nors būtų galima 
apgauti alkaną pilvą. Ji turėjo kalbėti vis garsiau ir garsiau, nes 
Estelės klyksmas stelbė jos balsą. Riksmas darėsi nebepakenčia- 
mas. Maė, atrodė, tik dabar jį išgirdo; netekęs kantrybės, jis stvė- 
rė mažytę iš lopšio ir metė ją motinai į lovą, piktai bumbėdamas: 

— Še, pasiimk, arba aš ją žnegtelėsiu... Na ir vaikas, neduok 
viešpatie! Jai nieko netrūksta, sau žinda, o rėkia garsiau už visus! 

Estelė iš tikrųjų pradejo žįsti. Pakišta po apklotu, aprimusi 
šiltoje lovoje, ji dabar tik godžiai čepsėjo lūpomis. 

— Ar Piolenos ponai tau nesakė, kad pas juos ateitum? — pa- 
klausė tėvas, kiek patylėjęs. 

Motina beviltiškai sučiaupė lūpas. 

— Taip, aš juos susitikau, jie nešė drabužių vargšų vaikams... 
Na pagaliau nuvesiu pas juos šįryt Lenorą ir Anri. Kad jie man 
duotų bent šimtą sū! 

Vėl abu nutilo. Maė jau buvo apsirengęs. Jis valandėlę pasto- 
vėjo, o paskui dusliu balsu užbaigė: 

Na ką padarysi. Tokie dalykai dedas... Pasistenk kaip nors 
išvirti sriubos. Kalbos nieko nepadės, eisiu verčiau į darbą. 

— Žinoma,— atsakė ji.— Užpūsk žvakę, aš nenoriu matyti, 
kokios spalvos mano mintys. 

Jis užpūtė žvakę. Zacharijas ir Žanlenas jau lipo žemyn; jis 
nusekė paskui juodu. Mediniai laiptai braškėjo po jų sunkiomis 
kojomis, apautomis vilnonėmis kojinėmis. Jiems išėjus, kamba- 
rys ir koridorėlis vėl paskendo tamsoje. Vaikai miegojo, net Al- 
zira užmerkė akis. Tik motina gulėjo tamsoje atsimerkusi, o Es- 
telė murkė kaip kačiukas, žįsdama jos nukarusią, išsekusią 
krūtį. 

Apačioje Katerina pirmiausia įpūtė ugnį; židinyje su pinučiais 
per vidurį ir dviem šoninėm orkaitėm nuolat ruseno akmeninės 
anglys. Bendrovė kiekvienai šeimai skirdavo per mėnesį aštuonis 
hektolitrus kietų anglies nuobirų, surinktų kasyklos koridoriuo- 
se. Uždegti jas buvo sunku, todėl mergina kas vakarą pridengda- 
vo žarijas, O iš ryto užtekdavo jas pažarstyti ir pridėti keletą 
smulkių geros anglies gabalėlių. Pastačiusi ant pinučių katilėlį, 
ji atsitūpė prieš indaują. 

Kambarys buvo gan erdvus, žaliai išdažytas ir užėmė visą apa- 
tinį aukštą; plytelių grindys kaip Flandrijoje buvo švariai išplau- 
tos ir pabarstytos baltu smėliu. Baldų, be poliruotos pušinės in- 
daujos, dar stovėjo tokio pat medžio stalas ir kėdės. Ant sienų 

kabojo Bendrovės duoti ryškių spalvų paveikslai — imperato- 
riaus ir imperatorienės portretai, kareiviai ir paauksuoti šventie- 
ji, šaižiai išsiskirią plikų, šviesių sienų fone; kambaryje nebuvo 
jokių kitų papuošimų, tik rausva kartoninė dėžutė ant indaujos ir 
išmargintas laikrodis su gegute, kurio tiksėjimas skardžiai aidėjo 
palubėje. Šalia durų į viršų buvo kitos durelės į rūsį. Nors visur 
buvo švaru, dvokė vakarykščiais keptais svogūnais, o įšilęs oras 
buvo sunkus, pritvinkęs akmens anglies aitrumo. 

Atsitūpusi prieš indaują, Katerina svarstė, ką daryti. Buvo dar 
likęs duonos kampas, gana daug balto sūrio ir tik trupučiukas 
sviesto, o reikėjo padaryti sumuštinius keturiems asmenims. Pa- 
galiau ji nusprendė: supjaustė duoną riekelėmis, ant vienos už- 
dėjo sūrio, antrą labai plonai aptepė sviestu ir jas sudėjo kartu; 
tai buvo „briketas“ — dvigubas sumuštinis, kurį jie kasdien neš- 
davosi į kasyklą. Netrukus visi keturi briketai buvo išrikiuoti 
ant stalo: jie buvo griežtai paskirstyti: didžiausias — tėvui, o 
mažiausias — Žanlenui. 

Nors ir paskendusi ūkio rūpesčiuose, Katerina, matyt, tebe- 
galvojo apie tai, ką buvo papasakojęs Zacharijas apie vyriausią 
lauką. Vėjas vis dar švilpė, žemuose kaimelio namuose švietė jau 
daugiau langų, ir buvo girdėti duslūs rytmetinio sambrūzdžio gar- 
sai. Prasiverdavo durys, ir juodos darbininkų voros dingdavo 
nakties tamsoje. Ar ne kvaila taip šaldytis: krovėjas tikriausiai 
dar miegojo, nes į darbą jis turėjo eiti tik šeštą valandą! Tačiau 
ji vis tiek stovėjo, žiūrėdama į namus anapus sodelio. Durys pra- 
sivėrė, ir jos smalsumas degte užsidegė. Bet ne, tai ėjo į darbą ma- 
žoji Pjeronų Lidija. 

Išgirdusi šnypščiant virdulį, ji atsisuko, užtrenkė duris ir at- 
skubėjo prie židinio: vanduo kunkuliavo ir bėgo per viršų užlie- 
damas ugnį. Kavos nebebuvo, todėl ji tik užpylė vandeniu vaka- 
rykščius tirščius ir subėrė į kavinuką smulkaus cukraus dulkeles. 
Tėvas ir abu broliai kaip tik lipo žemyn. 

— Po velnių! — tarė Zacharijas, sriūbtelėjęs iš savo puode- 
lio vieną gurkšnį. — Nuo tokio gėrimo galva tikrai nesisuks! 

Maė nuolankiai gūžtelėjo pečiais. 

— Ką gi, gėrimas karštas, o tai jau ir gerai! 

Žanlenas surinko duonos trupinius ir subėrė juos į savo puo- 
delį. Katerina, išgėrusi, likusią kavą supylė iš kavinuko į skardi- 
nes gertuves. Visi keturi jie kimšo paskubomis, stati, apšviesti 


rūkstančios žvakės. 
— Na gal jau baikim! — sušuko tėvas.— Dar žmonės pama- 


nys, kad turime ir kitų pajamų. 
Nuo laiptų pasigirdo balsas, — jie buvo palikę praviras duris. 
Motina šaukė: 

— Pasiimkite visą duoną, aš dar turiu vaikams truputį ver- 
mišelių! 

— Gerai, gerai, — atsakė Katerina. 

Ji vėl pridengė ugnį ir pastatė ant pinučių kampo katilėlį su 
sriubos likučiais, kad senelis, grįžęs iš darbo šeštą valandą, rastų 
šilto viralo. Kiekvienas pasiėmė iš po indaujos savo klumpes, 
persimetė gertuvės virvelę per petį ir užsikišo savo sumuštinį 
už nugaros tarp marškinių ir palaidinės. Paskui jie išėjo, vyrai 
pirma, mergina paskui; ji užpūtė žvakę ir užrakino duris. Na- 
mai vėl paskendo tamsoje. 

— Ei, palaukit! Eisime kartu! — sušuko žmogus, rakinęs gre- 
timų namų duris. 

Tai buvo Levakas su dvylikamečiu sūnum Beberu, geriausiu 
Žanleno draugu. Katerina nustebusi vos neprunkštelėjo ir sušni- 
bždėjo Zacharijui į ausį: 

— Ką? Butliu net nepalaukė, kol vyras išeis! 

Dabar kaimelyje šviesos ėmė gesti. Paskutinės durys užsitren- 
kė, ir vėl sumigo — moterys ir vaikai baigė miegoti ištuštėjusiose 
lovose. Iš tamsoje paskendusio kaimo į šniokščiantį Vorė, vėjui 
švilpiant, keliu iš lėto slinko šešėlių vora: tai ėjo į darbą anglia- 
kasiai, įtraukę pečius ir nežinodami, kur dėti rankas, kurias jie 
sukryžiuodavo ant krūtinės; užkišti už palaidinės briketai atrodė 
lyg kupros. Apsivilkę plonais drabužiais, jie drebėjo nuo šalčio, 
bet nesiskubino, pakrikai žengdami keliu ir trepsėdami kaip gy- 
vulių kaimenė. 


III 


Pagaliau Etjenas nusileido nuo pylimo tiesiai į Vorė kasyklą; 
žmonės, į kuriuos jis kreipėsi klausdamas, .ar nėra darbo, lingavo 
galvas ir. visi kaip vienas patardavo laukti vyriausiojo prižiū- 
rėtojo. Jo niekas nesulaikė, ir jis vaikštinėjo tarp silpnai apšvies- 
tų pastatų su daugybe tamsių landynių ir painiu salių bei aukštų 
išdėstymu. Užlipęs tamsiais apgriuvusiais laiptais, jis perėjo svy- 
ruojantį tiltelį ir pateko į rūšiavimo sandėlį, kuriame buvo taip 
tamsu, jog jis ėjo ištiesęs į priekį rankas, kad ko nors neužkliudy- 
tų. Staiga priešais jį tamsoje užsižiebė dvi didžiulės geltonos 
akys. Jis atsidūrė nuleidžiamajame bokšte, priėmimo salėje, prie 
pat kasyklos šulinio angos. 
kas Rišomas, storulis, styrančiais žilais ūsais ir gero žandaro 
veidu. | 

— Ar čia nereikalingas darbininkas? — vėl pasiteiravo Et- 
jenas. 

Rišomas buvo beatsakąs „ne , bet susilaikė ir nueidamas atsa- 
kė tą patį: 

Čia degė keturi žibintai su reflektoriais, kurie telkė šviesą į 
kasyklos šulinį ir ryškiai apšvietė geležinius turėklus, signaliza- 
cijos aparatų ir stabdžių rankenas, storus ąžuolinius sienojus, tarp 
kurių slidinėjo dvi keliamosios kabinos. Likusi salės dalis, panaši 
į bažnyčios navą, buvo tamsi, ir joje šmėsčiojo didžiuliai neaiš- 
kūs šešėliai. Tik lempos aiškiai švietė gilumoje; priėmėjo rašti- 
nėje tarytum gęstanti žvaigždė degė viena nedidelė lempelė. An- 
glys buvo ką tik pradėtos imti; ketaus plytomis su pragarišku 
trenksmu be paliovos riedėjo vagonėliai, ir tarp visų tų juodų, 
triukšmingai judančių daiktų buvo matyti ištįsusios ir palinku- 
sios, šen bei ten skubančios stūmėjų nugaros. 

Etjenas, apkurtintas ir apakintas, valandėlę stovėjo nejudėda- 
mas. Jis visai sustingo nuo šalčio; visur kiaurai pūtė vėjas. Paga- 
liau jis žengė keletą žingsnių į priekį, susidomėjęs mašina, kuri 
žvilgėjo savo plieninėmis ir varinėmis dalimis. Ji buvo aukščiau 
esančioje patalpoje, per dvidešimt penkis metrus nuo šulinio an- 
gos ir taip tvirtai pastatyta ant plytų pamato, jog dirbant net ir 
visu smarkumu, visų keturių šimto arklio jėgų galingumu, jos di- 
džiulis švaistiklis, sklandžiai kildamas ir nusileisdamas, nevirpi- 
pino pastato sienų. Stovėdamas prie judėjimo reguliatoriaus, ma- 
šinistas klausėsi signalinių skambučių, nenuleisdamas akių nuo 
plano lentos, kur buvo pavaizduota šachta su visais aukštais; 
statmenais grioveliais kilo ir leidosi ant virvelių pakabinti svar- 
steliai, vaizduojantys keliamąsias kabinas. Paleidus mašiną, im- 
davo suktis špūlė — du milžiniški penkių metrų spindulio teki- 
niai, ant kurių vyniojosi priešingomis kryptimis du plieniniai ly- 
nai; tekiniai sukdavosi taip greit, jog būdavo matyt tik pilkų dul- 
kių ratilas. 

— Atsargiai! — riktelėjo trys stūmėjai, vilkdami didžiules 
kopėčias. 

Etjeno vos nesutriuškino. Jo akys apsiprato su tamsa, ir jis 
žiūrėjo, kaip slinko aukštyn daugiau kaip trisdešimt metrų ilgio 
lynas it plieninis kaspinas, kuris žaibo greitumu pakildavo į bo- 
kšto viršūnę, apsisukdavo ten apie skryčius ir leisdavosi žemyn 
į kasyklos gilumą, iš kur traukė keliamąsias kabinas. Skryčius 
laikė geležiniai pastoliai, panašūs į varpinės griaučius. Lynas sli- 
dinėjo be triukšmo, sklandžiai, kaip skrendąs paukštis, be persto- 
jo kildavo ir leisdavosi vielos, galinčios pakelti iki dvylikos tūks- 
tančių kilogramų dešimties metrų per sekundę greičiu. 

— Ei, pasitrauk, po velnių! — vėl riktelėjo stūmėjai, kurie 
vilko kopėčias į kitą pusę, norėdami patikrinti kairįjį skrytį. 

Etjenas iš lėto grįžo į priėmimo salę. Jį apstulbino tas galingas 
skridimas viršum jo galvos. Drebėdamas nuo skersvėjo ir apkur- 
tęs nuo vagonėlių bildesio, jis ėjo stebėti, kaip juda kabinos. Prie 
pat šulinio veikė signalas — sunkus kūjis su svarsčiu, kuris, timp- 
telėjus apačioje virvę, suduodavo į trinką; vienas smūgis — su- 
stoti, du — leistis, trys — pakilti, — ir taip be perstojo aidėjo 
bendrame ūžesyje šitie sunkūs smūgiai, lydimi garsaus skambu- 
čio; keltuvą valdąs priėmėjas dar didino triukšmą, duodamas ma- 
šinistui įsakymus pro garsiakalbį. Tame sambrūzdyje kabinos 
kildavo ir leisdavosi, tuštėdavo ir vėl prisipildydavo, o Etjenas 
vis dar nieko nesuvokė apie tą jų sudėtingą darbą. 

Jis gerai suprato tik viena: šulinys rijo iš karto po dvidešimt 
ar trisdešimt žmonių taip lengvai, jog atrodė, kad jo milžiniška 
gerklė nieko nepajusdavo. Darbininkai pradėdavo leistis į šach- 
tos gilumą jau nuo ketvirtos valandos ryto. Jie ateidavo iš barako 
basi, su lempelėmis rankose ir, sustoję būreliais, laukdavo, kol 
susirinks daugiau. Be triukšmo, lengvu naktinio žvėries judesiu 
iš tamsos išnirdavo geležinė kabina ir sustodavo, įjungus stab- 
džius; kiekviename keturių jos aukštų skyriuje stovėjo po du an- 
glies pilnus vagonėlius. Vežiotojai visuose aukštuose išritindavo 
vagonėlius ir keisdavo juos kitais — tuščiais arba iš anksto pri- 
krautais lentų. Į tuščius vagonėlius sulipdavo darbininkai, po 
penkis į kiekvieną, kartais išsyk leisdavosi keturiasdešimt žmo- 
nių, jei būdavo pilni visi skyriai. Pasigirsdavo duslus, neaiškus 
mykimas — tai pro garsiakalbį būdavo duodamas įsakymas, ir 
einančią žemyn signalo virvę timptelėdavo keturis kartus, vadi- 
nasi, atvyksta žmonių krovinys — „mėsos siunta“. Po to kabina, 
lengvai šoktelėjusi, tyliai pasinerdavo šulinyje ir kaip akmuo 
krisdavo žemyn, palikdama paskui save tik smarkiai virpantį 
lyną. 

— Ar čia gilu? — paklausė Etjenas miegūstą angliakasį, kuris 
greta jo laukė savo eilės. 

— Penki šimtai penkiasdešimt keturi metrai, — atsakė šis.— 
Ten yra keturi aukšiai, pirmasis — trijų šimtų dvidešimt metrų 
gylyje. 

Abu nutilo, sekdami akimis kylantį lyną. 

— O jei nutrūktų? — vėl paklausė Etjenas. 

— Na, jei nutrūktų... 

Angliakasys užbaigė rankos mostu. Jo eilė atėjo, kabina iškilo 
lengvai, tartum nė kiek nepavargusi. Jis įlipo į ją su kitais drau- 
gais, ir ji nunėrė žemyn; nepraėjo nė keturios minutės, 0 ji ir vėl 
iškilo paimti naujo žmonių krovinio. Taip kokį pusvalandį šach- 
ta rijo Žmones, čia greičiau, čia lėčiau, nelygu, į kokį gylį jie lei- 
dosi, bet visą laiką godžiai be perstojo kimšdama juos į savo 

milžiniškus vidurius, galinčius suvirškinti ištisą padermę. Ji nuo- 
lat ir nuolat prisipildydavo, o tamsa vis dar buvo be prošvaistės, 
ir kabina kilo iš bedugnės vis taip pat tyliai ir godžiai. 

Laikas slinko, ir Etjenas vėl pajuto tą nerimą, kuris jį buvo 
apėmęs jau anksčiau ant pylimo. Kam taip spirtis? Juk vyriausia- 
mė privertė jį staiga apsispręsti; jis išėjo iš salės ir sustojo tik 
lauke priešais katilinę. Pro plačiai atidarytas duris buvo matyti 
septyni katilai su dviem pakurom. Kūrikas krovė anglis po pa- 
kura sūkuriuose baltų garų, kurie švilpdami veržėsi pro plyšius; 
karštis dvelkė iki pat slenksčio, ir jaunuolis, nudžiugęs, kad ga- 
lės čia pasišildyti, jau norėjo prieiti arčiau, bet susitiko naują 
būrelį angliakasių, kurie ėjo į šachtą. Tai buvo Maė ir Leva- 
kų šeimos. Pamatęs Kateriną, kuri ėjo pirma ir buvo panaši į 
malonų berniuką, jis prietaringai ryžosi dar kartą pasiteirauti 
darbo. 

— Sakykite, drauge, ar čia nereikia darbininko kokiam nors 
darbui? 

Ji nustebusi pažvelgė į Etjeną, kiek nusigandusi to staiga iš 
tamsos pasigirdusio balso. Bet jo klausimą išgirdo ėjęs iš paskos 
Maė; jis atsakė ir sustojo valandėlę pasikalbėti. Ne, nereikalin- 
gas darbininkas. Jį sudomino tas vargšas jaunuolis, klaidžiojąs 
ir ieškąs darbo. Palikęs jį, Maė tarė kitiems: 

— Taip! Kiekvienam šitaip gali atsitikti... Mums dar nėra ko 
skųstis: yra tokių, kurie neranda darbo, nors stipk... 

Jų būrelis nuėjo tiesiai į baraką, didžiulę, grubiai ištinkuotą 
patalpą, kur pasieniais stovėjo spintos, užrakintos kabančiomis 
spynomis. Viduryje buvo geležinis žaizdras, panašus į krosnį be 
durelių, įkaitęs iki raudonumo ir taip prigrūstas anglių, jog jų 
gabalai traškėdami krito ant plūktų grindų. Baraką apšvietė tik 
gorė, ir jos kruvini atspindžiai žaidė išilgai nešvarių spintų ir sie- 
nų ligi pat lubų, kurias dengė juodų dulkių sluoksnis. 

Maė šeimai įeinant, gerai prikūrentame barake kažkas smar- 
kiai kvatojo. Ten stovėjo apie trisdešimt darbininkų ir patenkinti 
šildėsi atgręežę nugaras į ugnį. Prieš nusileisdami į šachtą, jie visi 
ateidavo čia pasišildyti, prisirinkti šilumos atsargos, kad paskui 
atsispirtų šachtos drėgmei. Bet tą rytą čia buvo ypatingai links- 
ma: visi erzino Muketę, aštuoniolikametę stūmėją, ant kurios di- 
džiulės krūtinės ir storo užpakalio, rodės, sprogs švarkas ir kel- 
nės. Ji gyveno Rekijare su savo tėvu, senu arklininku Muku, ir 
broliu, vežiotoju Mukė; bet jų darbo valandos buvo skirtingos, 
todėl ji viena eidavo į kasyklą ir vasarą — javuose, 0 žiemą — 
kurs nors pasieny mėgaudavosi su tos savaitės meilužiu. Visi an- 
gliakasiai be jokių pasekmių ją turėdavo vienas po kito draugiška 

pamaina. Vieną kartą, kai jai prikišo Maršjeno viniakalį, ji vos 
nesprogo iš pykčio, šaukdama, kad ji save tiek gerbianti, jog 
duotų ranką nukirsti, jei kas pasigirtų ją matęs su kuo nors kitu, 
ne su angliakasiu. 

— Tai tu jau nebedraugauji su didžiuoju Šavaliu? — paklau- 
sė vienas angliakasys kikendamas.— Tu susidėjai su tuo mažiu- 
ku? Bet jam reikėtų kopėčių... Aš judu mačiau už Rekijaro. Jis net 
ant akmenų buvo pasilypėjęs! 

Na, o toliau? — atsakė linksmai nusiteikusi Muketė.— Pa- 
galiau kas tau darbo? Tavęs niekas neprašė, kad jį pakylėtum. 

Šitie nepikti bliauzgojimai sukėlė dar didesnį vyrų juoką, nuo 
kurio jiems net krūpčiojo pečiai, smarkiai įkaitę prie krosnies; 
o ir ji pati, leipdama juokais, vaikštinėjo tarp jų jaudindama juos 
savo nepadoriais, juokingais drabužiais ir beveik nesveiko sto- 
rumo kūnu. Bet juokas nutilo, kai Muketė pranešė, kad Fleransa, 
didžioji Fleransa, daugiau nebeateisianti; ją vakar vakare rado 
sustingusią lovoje; vieni sakė, kad ji mirusi nuo širdies smūgio, 
kiti — nuo per greit išgerto litro kaduginės. Maė nusiminė: vėl 
nesėkmė, štai jis neteko vienos stūmėjos ir neturi kuo jos pakeis- 
ti! Jie buvo sudarę artelę — joje buvo keturi kirtikai: jis, Zacha- 
rijas, Levakas ir Šavalis. Jei vežios tik viena Katerina, nukentės 
visas darbas. Ir staiga jis sušuko: 

— Palaukite! O kur tas žmogus, kuris ieškojo darbo! 

Kaip tik tuo metu pro jų baraką ėjo Danseras. Maė jam papa- 
sakojo apie įvykį ir paprašė leidimo pasamdyti tą žmogų; jis ypač 
rėmėsi tuo, kad ir pati Bendrovė buvo linkusi moteris stūmėjas 

nes sumanymui pašalinti iš darbo moteris paprastai priešindavosi 
patys angliakasiai, kurie stengdavosi ten įtaisyti savo dukteris, 
mažai rūpindamiesi dorovės ir higienos klausimais. Pagaliau, 
kiek padvejojęs, jis sutiko, bet su sąlyga, kad jo nutarimą galuti- 
nai patvirtintų inžinierius Negrelis. 

— Kas iš to! — tarė Zacharijas.— Tasai žmogus jau yra toli, 
jei jis išėjo! 
Ne,— atsakė Katerina, — aš mačiau jį stovint prie katili- 


nės. 

— Tai bėk jo pašaukti, tingine! — riktelėjo Maė. 

Mergina išdūmė, o tuo tarpu angliakasiai ėmė grūstis į šachtą, 
užleisdami vietą prie ugnies kitiems. Nelaukdamas tėvo, Žanle- 
nas nuėjo pasiimti savo lempos kartu su Beberu, storu naiviu ber- 
niuku, ir Lidija, menkute dešimties metų mergyte. Muketė nuėjo 
pirma jų ir tamsiuose laiptuose išvadino juos bjaurybėmis, gra- 
sindama apskaldysianti jiems ausis, jei šie ją gnaibysią. 

Etjenas iš tikrųjų katilinėje kalbėjo su kūriku, kuris krovė 

anglis į prakurus. Jį nukrėsdavo šaltis tik pagalvojus, kad vėl rei- 
kės klaidžioti visą naktį. Vis dėlto jis jau rengėsi išeiti, kai stai- 
ga pajuto ant savo peties kažkieno ranką. 

— Eikšekit,— tarė Katerina, — jums yra šiokio tokio darbo. 

Iš pradžių jis nesuprato. Paskui, džiaugsmo pagautas, jis stip- 
riai paspaudė merginos ranką. 

— Ačiū, drauge... O, jūs tikrai šaunus vyrukas! 

Ji susijuokė, žiūrėdama į jį, nutviekstą raudonos pakurų švie- 
sos. Ją pralinksmino tai, kad jis ją palaikė berniuku; ji buvo lie- 
sa, o jos plaukų kuodas buvo paslėptas po gaubtuvėliu. Etjenas 
taip pat ėmė patenkintas juoktis; jie dar valandėlę taip pastovėjo 
vienas prieš kitą, juokdamiesi, liepsnojančiais veidais. 

Tuo tarpu barake, atsitūpęs prieš savo spintą, Maė nusiavė 
klumpes ir storas vilnones kojines. Kai Etjenas atėjo, jis susitarė 
su juo keliais žodžiais: trisdešimt sū per dieną, darbas sunkus, bet 
jis greit išmoks. Kirtikas jam patarė nenusiauti ir paskolino seną 
odinę kepurę galvai apsaugoti; tėvas ir vaikai ta atsargumo prie- 
mone nesinaudojo. Paskui jis išėmė iš spintelės įrankius; čia buvo 
ir Fleransos kastuvėlis. Padėjęs į spintą klumpes ir kojines, taip 
pat Etjeno ryšulėlį, Maė staiga sunerimo. 

— Kąir vėl daro tas kumelys Šavalis? Vėl užvertė ant akmenų 
krūvos kokią mergšę! Mes šiandien visą pusvalandį pavėlavome. 


Zacharijas ir Levakas ramiausiai kaitinosi nugaras. Pagaliau 
Zacharijas tarė: 

— Tai tu Šavalio lauki?.. Jis atėjo dar prieš mus ir tuoj nusi- 
leido į šachtą. 

— Kaip? Tu tai žinojai ir nieko man ligi šiol nesakei!.. Eime, 
eime! Paskubėkime! 

Katerina, pasišildžiusi rankas, turėjo eiti kartu su visais. Etje- 
nas praleido ją pirma, 0 pats nuėjo iš paskos. Jis vėl atsidūrė tam- 
sių laiptų ir koridorių labirinte, kur basos kojos žengė tyliai, ta- 
rytum su senomis šlepetėmis. Ryškiai švietė lempų skyrius — 
įstiklinta patalpa, pilna stovų, kuriuose keliomis eilėmis buvo 
sustatytos Devi lemputės; iš vakaro patikrintos ir išplautos, o 
dabar uždegtos, jos atrodė lyg žvakės, žėrinčios koplyčios gilu- 
moje. Prie langelio kiekvienas darbininkas pasiimdavo savo 
lempelę, pažymėtą jo numeriu, apžiūrėdavo ją ir pats uždarydavo, 
o sėdįs prie stalo budėtojas įrašydavo į registracijos knygą nusi- 
leidimo į kasyklą laiką. Maė teko parūpinti savo naujajam stū- 
mėjui lempelę. Buvo ir dar viena atsargumo priemonė: darbinin- 
kai turėdavo praeiti pro tikrintoją, kuris apžiūrėdavo, ar lempe- 
lės gerai uždarytos. 


— Brr! Čia nešilta,— sumurmėjo kalendama dantimis Kate- 
rina. 

Etjenas tik palingavo galvą. Jis atsidūrė prie šulinio angos vi- 
duryje didžiulės salės, kurioje siautėjo skersvėjai. Nors jis tarėsi 
esąs drąsus, tačiau nemalonus jausmas suspaudė jam krūtinę, kai 
aplink jį vėl ėmė dundėti vagonėliai, dusliai baubti signalai, kai 
pro garsintuvą pasigirdo prislopintas mykimas, ir jis pamatė be 
perstojo lekiančius lynus, kurie nepaprastu greičiu užsivynio- 
davo ant mašinos špūlių ir vėl atsivyniodavo. Kabinos kilo ir lei- 
dosi,sliuogdamos be garso, tarytum tykojąs naktinis žvėris, visą 
laiką rydamos žmones; atrodė, kad juodoji skylė juos susiurbia. 
Dabar atėjo Etjeno eilė; jam buvo labai šalta, jis įkyriai tylėjo, 
o Zacharijas ir Levakas iš jo šaipėsi: jie abu nepritarė šio nepa- 
žįstamo Žmogaus pasamdymui, ypač Levakas, įsižeidęs, kad su 
juo nebuvo pasitarta. Todėl Katerina nudžiugo išgirdusi, kad 
tėvas jaunuoliui ėmė aiškinti mašinos veikimą: 

— Štai žiūrėkite: viršum kabinos yra įtaisytas parašiutas: 
jei lynas nutrūktų, geležiniai krumpliai įsmigtų į sijas. Bet tai ne 
taip dažnai atsitinka! Taip, šachtos šulinys yra suskirstytas į tris 
dalis, kurios nuo viršaus iki apačios atskirtos lentomis; viduriu 
juda kabinos, o kairėje yra kopėčios. 

Jis liovėsi aiškinęs ir ėmė bartis, vis dėlto nedrįsdamas per 
daug pakelti balso: 

— Ko gi mes čia gaištame, po velnių! Argi galima šitaip šal- 
dyti žmones! 
degančia, tinkleliu neapsaugota lempele, pritaisyta prie odinės 
kepurės, išgirdo jo niurnėjimą. 

— Saugokis smalsių ausų! — sumurmėjo jis tėviškai, kaip 
senas angliakasys, būdamas geras savo draugams.— Viskam atei- 
na laikas... Na štai ir mūsų eilė, lipk į keltą su savo žmonėmis. 

Iš tikrųjų, jų laukė sustojusi kabina, apkalta skardinėmis juos- 
tomis ir tankiais pinučiais. Maė, Zacharijas, Levakas ir Katerina 
įlipo į vieną vagonėlį kabinos gilumoje, o kadangi jame galėjo 
sutilpti penki žmonės, prie jų prisidėjo ir Etjenas; geros vietos bu- 
vo jau užimtos, todėl jam teko prisispausti prie merginos, kurios 
alkūnė įsirėmė jam į pilvą. Lempelė jam kliudė, ir kažkas patarė 
pasikabinti ją ant palaidinės sagos. Jis neišgirdo ir vis tebelaikė 
ją rankoje, nors jam buvo labai nepatogu. Žmonių lipo vis dau- 
giau ir daugiau į viršų ir į apačią, jie spaudėsi kaip vežami galvi- 
jai. Tad vis dar nebuvo galima leistis? Kas čia atsitiko? Etjenui 
atrodė, kad jis jau ilgai laukia. Pagaliau jį lyg kas būtų gerai stuk- 
telėjęs: viskas pranyko, aplinkiniai daiktai tarytum kažkur nu- 
skrido; nuo kritimo žemyn baisiai sukosi galva ir tąsė vidurius. 
Tai truko tol, kol jie leidosi šviesoje, pro dvi priėmimo galeri-. 
jas, kur sukdamiesi pro juos bėgo pastoliai. Po to, kai kabina nu- 

grimzdo į šachtos tamsą, Etjenas apsvaigo ir aiškiai nesuvokė, 
kas jam darosi. 

— Na štai ir mes pajudėjome,— ramiai tarė Maė. 

Visi jautėsi kuo puikiausiai. Tik Etjenas vis klausinėjo save, 
ar jis leidžiasi, ar kyla. Kartais, kai kabina leidosi nepaliesdama 
šoninių sijų, atrodė, jog jie stovi vietoje; po to juos imdavo stai- 
ga kratyti, kabina tarytum šokinėjo tarp lentų, ir Etjenas imdavo 
bijoti katastrofos. Be to, jis niekaip negalėjo įžiūrėti šulinio ren- 
tinio, nors stovėjo, prispaudęs veidą prie pinučių. Lempelės vos 
vos apšvietė prie jo susigrūdusius kūnus. Tik gretimame vagonė- 
turys. 

— Čia keturi metrai skersmens, — tęsė Maė savo aiškinimus. 
— Tą šulinį reikėtų iš naujo apkalti, nes vanduo sunkiasi per sie- 
nas... Štai mes artėjame prie pirmosios galerijos, ar girdite? 

Etjenas kaip tik manė, iš kur šitas triukšmas, — tarytum pliau- 
ptų smarkus lietus. Iš pradžių į kabinos stogą subarbeno keli 
stambūs lašai, paskui lietus ėmė smarkėti, prapliupo kaip tikra 
liūtis, virto tikru tvanu. Kabinos stogas, matyt, buvo kiauras, 
nes vandens čiurkšlė liejosi ant Etjeno peties ir permerkė jį iki 
kaulų. Šaltis darėsi nepakenčiamas; jie niro į drėgną tamsą, ir 
staiga prieš juos lyg žaibas švystelėjo apšviestas urvas, kuriame 
judėjo žmonės, — ir vėl viskas paskendo tamsoje. 

— Tai pirmoji galerija, — tarė Maė. — Mes čia esame trijų 
šimtų dvidešimt metrų gilumoje... Pažvelkite, koks greitis. 

Pakėlęs lempelę, jis apšvietė šoninę vieną siją, kuri niro, kaip 
geležinkelio bėgiai iš po visų greičiu lekiančio traukinio; kaip ir 
pirma, daugiau nieko nebuvo matyti. Staiga pralėkė švystelėju- 
sios dar trys galerijos. Neįžvelgiamoje tamsoje dudeno lietus. 

— Kaip čia gilu! — sumurmėjo Etjenas. 

Jam atrodė, kad visa tai truko keletą valandų. Buvo baisiai ne- 
patogu stovėti, bet jis nedrįso pajudėti dar ir dėl to, kad Kateri- 
nos alkūnė rėmėsi jam į pilvą. Ji tylėjo, jis tik jautė ją šalia sa- 
vęs, jos kūno šilumą. Kai kabina pagaliau sustojo apačioje, pen- 
kių šimtų penkiasdešimt keturių metrų gilyje, jis nustebo, suži- 
nojęs, kad nusileidimas truko lygiai vieną minutę. Skląsčio žvan- 
gtelėjimas ir tvirta žemė po kojomis jį staiga pradžiugino; jis pra- 
šnekino Kateriną, juokais ją tujindamas: 

— Ką tu ten turi po oda, kad esi toks karštas?.. Tavo alkūnė 
man pradūrė pilvą. 

Tada ir ji nusikvatojo. Koks jis kvailas, kad tebelaiko ją ber- 
niuku! Ar jis žlibas, ar ką? 

— Greičiau tau į akį įlindo mano alkūnė,— atkirto ji,visiems 
griausmingai kvatojantis, ir jaunuolis sumišęs nieko nesuprato. 

Kabina tuštėjo, darbininkai perėjo į anglies pakrovimo patal- 
pą — iškaltą uoloje salę su plytų skliautais, kur degė trys didelės 
lempos be apsauginių tinklelių. Krovėjai ketaus grindiniu visu 
smarkumu ridino pilnus vagonėlius. Pro sienas skverbėsi rūsio 
kvapas, salietros drėgmė, ir iš gretimos arklidės padvelkdavo 
šiltas tvaikas. Iš čia buvo matyti keturios žiojinčios galerijos. 

— Šen,— tarė Maė Etjenui.— Dar ne čia, mums teks paėjėti 
kokius du kilometrus. 

Darbininkai skirstėsi grupėmis ir išnykdavo tose juodose sky- 
lėse. Apie penkiolika žmonių pasuko į kairę; Etjenas ėjo pasku- 
tinis, prieš jį Maė, Katerina, Zacharijas ir Levakas. Tai buvo puiki 
galerija, patogi ridinti vagonėliams, iškirsta tokioje kietoje uolo- 
je, ir tik kur ne kur reikėjo padaryti sutvirtinimus. Jie vis ėjo ir 
ėjo žąsele, netardami nė žodžio. Jaunuolis klupo kiekviename 
žingsnyje, kojos jam vis kliūdavo už bėgių. Jam pasidarė nera- 
mu, nes jis išgirdo duslų triukšmą, tarytum tolimos audros dun- 
dėjimą, kuris, rodės, vis stiprėjo, kilo iš pat žemės gelmių. O gal 
ant jų galvų su trenksmu užgrius didžiulis masyvas, kuris juos 
skiria nuo dienos šviesos Bet štai tamsoje kažkas švystelėjo, ir 
jie pajuto, kaip po kojomis dreba uola; Etjenas vos spėjo draugų 
pavyzdžiu prisišlieti prie sienos, kai pro pat jį praėjo didelis bal- 
tas arklys, įkinkytas į vagonėlių virtinę. Pirmajame vagonėlyje, 
laikydamas vadžias, sėdėjo Beberas, užpakalyje, įsikibęs į pasku- 
tiniojo vagonėlio kraštą, bėgo basas Žanlenas. 

Jie vėl ėmė žygiuoti. Kiek paėję atsidūrė prie kryžkelės, kur 
šakojosi dvi naujos galerijos; būrelis vėl pasidalijo, darbininkai 
pamažu skirstėsi visame kasyklų plote, kur vyko darbai. Čia ga- 
lerija buvo visa apkalta; skliautą palaikė ąžuolinės atramos, su- 
jungtos lentomis, pro kurių tarpus buvo matyti skalyno sluoks- 
niai su žėručiu ir sunki balkšvo, šiurkštaus smiltainio masė. Pro 
juos visą laiką, čia tuščiais, čia pilnais vagonėliais, dundėdami 
riedėjo traukiniai; jie perkirsdavo vieni kitiems kelią, paskui vėl 
kurie judėjo tarytum vaiduokliai; ant atsarginių bėgių snaudė 
ilgas, juodas žaltys — sustojęs traukinukas, o jį atvežęs arklys 
prunkštė, bet buvo taip tamsu, jog vos matomas gyvūno pas- 
turgalis atrodė panašus į nukritusį nuo skliauto luitą. Vėdina- 
mosios durys atsidarydavo ir vėl iš lėto užsidarydavo. Juo tolyn, 
juo galerija ėjo siauryn, darėsi žemesnė, lubos buvo nelygios, ir 
angliakasiams nuolat teko lankstytis. 

Etjenas skaudžiai susitrenkė galvą. Jei ne odinė kepurė, jis 
būtų prasiskėlęs pakaušį. Jis ėmė atidžiai sekti kiekvieną judesį 
priešais jį ėjusio Maė, kurio juodas siluetas buvo aiškiai matyti 
lempelių šviesoje. Darbininkų nė vienas nesusitrenkė: jie, matyt, 

žinojo kiekvieną nelygumą, medžio šaką bei uolos išgaubimą. 
Jam buvo labai sunku eiti slidžia žeme, kuri darėsi vis šlapesnė. 
Kartkartėmis reikėjo bristi per tikras pelkes, kurių dumblas tiško 
po kojomis. Bet ypač jį stebino staigūs temperatūros pasikeiti- 
mai. Šulinio gilumoje buvo labai vėsu, o pervežimo galerijoje, 
pro kurią patekdavo visas kasyklos oras, siautėjo ledinis vėjas, 
staugdamas tarp siaurų sienų kaip tikra audra. Juo toliau jie ėjo 
gilyn koridoriais, — pro ventiliatorius prasiskverbdavo tik tru- 
putis oro, — juo labiau vėjas rimo, o karštis, neapsakomas karš- 
tis, vis didėjo slėgdamas kaip švinas. 

Maė daugiau nebepravėrė burnos. Pasukdamas nauja galeri- 
ja į dešinę, jis neatsigręždamas tarė Etjenui: 

— Gijomo klodas, 

Šitame klode buvo jų kirtykla. Žengęs pirmuosius žingsnius, 
Etjenas susimušė galvą ir alkūnes. Nuožulnios lubos buvo taip 
žemai, jog apie dvidešimt ar trisdešimt metrų jam teko eiti susi- 
lenkus pusiau. Vanduo siekė iki kulkšnių. Taip jie praėjo du šim- 
tus metrų, tik staiga Levakas, Zacharijas ir Katerina pranyko jam 
iš akių, tarytum juos būtų prarijęs priešais atsivėręs plyšys. 

— Reikia lipti, — tarė Maė.— Pasikabinkite lempelę ant sagos 
ir lipkite laikydamasis pastolių. 

Jis išnyko. Etjenas turėjo sekti paskui jį. Tas siauras praėji- 
mas buvo skirtas angliakasiams nusigauti į šalutinius koridorius. 
Jis buvo anglies sluoksnio pločio — vos apie šešiasdešimt centi- 
metrų. Laimė, kad Etjenas buvo laibas; tačiau, būdamas neprity- 
ręs, jis lipdamas eikvojo per daug raumenų jėgos, sutraukdamas 
pečius ir šlaunis ir kabindamasis rankomis už sijų. Pakilę apie 
penkiolika metrų, jie pasiekė pirmąjį koridorių, bet reikėjo lip- 
ti dar aukščiau, nes Maė ir jo draugų kirtykla buvo šeštajame 
koridoriuje, pasak jų, pragare; kaš penkiolika metrų ėjo vis nauji 
koridoriai, bet jie lipo ir lipo tuo nesibaigiančiu plyšiu, pečiais 
ir krūtinėmis trindamiesi į jo sienas. 

Etjenas šniokštavo, tarytum uolos savo svoriu būtų sugniuž- 
džiusios jo sąnarius; jo rankos buvo ištampytos, kojos pavargu- 
sios, jam ypač trūko oro ir atrodė, kad kraujas prasiverš pro 
odą. Viename koridoriuje jis neaiškiai išskyrė dvi susirietusias 
būtybes — vieną liesą, kitą storą, — kurios stūmė vagonėlius; tai 
buvo jau pradėjusios darbą Lidija ir Muketė. O jam dar reikėjo 
užlipti aukštyn per dvi kirtyklas! Prakaitas graužė jam akis, jis 
nebesitikėjo pavyti kitų ir tik girdėjo, kaip jų miklūs kūnai slyste 
slydo tarp uolų. 

— Drąsiau, jau atėjome! — išgirdo jis Katerinos balsą. 

Bet kai jis pagaliau užlipo, iš kirtyklos gilumos šaukė kitas 
balsas: 

— Kas čia dabar! Jūs spjaunate į kitus, ar ką?.. Man iki Monšu 
du kilometrai, o aš atėjau pirmas! 

Tai buvo Šavalis, aukštas, liesas, kaulėtas, griežtų veido bruo- 
žų dvidešimt penkerių metų vaikinas, kuris pyko, kad jie priver- 
tė jį laukti. Pastebėjęs Etjeną, jis paniekos kupinu balsu nustebęs 
paklausė: 

— O kas čia toks? 

Ir kai Maė jam papasakojo, kas nutikę, jis prakošė pro dan- 
tis: 

— Vadinasi, dabar bernai merginų duoną valgo! 

Etjenas ir Šavalis pažvelgė vienas į kitą su instinktyvia, staiga 
užsidegusia neapykanta. Etjenas nesąmoningai pasijuto įžeistas. 
Pasidarė tylu, visi ėmėsi darbo. Galerijos pamažu prisipildė žmo- 
nių, kirtimas prasidėjo visuose aukštuose, visuose koridorių ga- 
luose. Besotis šulinys buvo prarijęs savo kasdienį žmonių davi- 
nį — apie septynis šimtus darbininkų, kurie visi plušėjo šitame 
milžiniškame skruzdėlyne, gręždami žemę ir badydami ją kaip 
kirminų sugraužtą seną medį. Pridėjus prie uolos ausį, tvankioje 
slegiančių žemės gelmių tylumoje buvo galima išgirsti šitų žmo- 
giškųjų vabzdžių krebždėjimą,— nuo keliančio ir nusileidžian- 
čio kabinos lyno brazdesio iki taukšėjimo įrankių, skaldančių ak- 
mens anglį kirtyklų gilumoje. 

Etjenas pasisukęs vėl netyčia prisispaudė prie Katerinos. Bet 
dabar jis pajuto jos bręstančių krūtų stangrumą ir staiga suvokė, 
iš kur sklido toji, antrąkart jį persmelkusi šiluma. 

— Tai tu mergaitė? — tyliai paklausė jis apstulbęs. 

O ji linksmai ir nerausdama atsakė: 

— Žinoma... Iš tikrųjų tu ilgai šito nepastebėjai! 


IV 


Visi keturi kirtikai išsirikiavo vienas aukščiau kito išilgai 
nuolaidaus kirtimo. Atskirti dantytomis lentomis, kurios sulai- 
kydavo iškirstas anglis, kiekvienas jų užėmė maždaug keturis 
metrus klodo; tasai klodas čia buvo toks plonytis, vos penkiasde- 
šimties centimetrų storio, jog kirtikai buvo tarytum suploti tarp 
skliautų ir sienų; jie turėjo šliaužioti keliais, pasiremdami alkū- 
nėmis, ir negalėjo atsigręžti neužsigavę pečių. Dirbti jie turėjo 
atsigulę ant šono, ištempę kaklus, ištiesę rankas, nepatogiai švai- 
stydamiesi trumpakočiais kirtikliais. 

Visai apačioje dirbo Zacharijas; aukščiau jo buvo įsitaisęs 
Levakas ir Šavalis; pagaliau, pačiame viršuje — Maė. Kirtiklio 
smūgiais jie kirto skalyno sluoksnį, paskui, padarę du statmenus 
įskėlimus, atplėšdavo visą luitą, užkišę už viršutinės jo dalies 

pleištą. Anglys buvo riebios, luitas suduždavo į smulkius gaba- 
lėlius, kurie byrėdavo per darbininkų pilvą ir kojas. Kai po kirti- 
kliais susidarydavo visa krūva šitų anglies gabalų, kuriuos lentos 
sulaikydavo nuo išsibarstymo, ir po tomis krūvomis visai pasis- 
lėpdavo užmūryti siaurame plyšyje. 

Labiausiai kentėjo Maė. Viršuje temperatūra pakildavo iki 
trisdešimt penkių laipsnių, oras nebuvo vėdinamas, tvankumas 
ilgainiui pasidarė nebepakenčiamas. Kad galėtų geriau matyti, 
jis turėjo pakabinti lempelę ant vinies ties pat savo galva, ir toji 
"lempelė taip svilino pakaušį, jog jam kraujas vos nevirė. Bet ypač 
jo kančias didino drėgmė. Viršuje, per keletą centimetrų nuo jo 
veido, iš uolos sunkėsi vanduo ir stambiais lašais įkyriai mono- 
toniškai nepaliaudamas tankiai capsėjo jam ant galvos. Jis visaip 
sukaliojo kaklą, atlošdavo galvą, tačiau lašai kapojo veidą, ištikš- 
davo ant jo ir taip barbeno be atvangos. Po ketvirčio valandos jis 
buvo kiaurai permirkęs, suprakaitavęs, ir nuo jo kilo karšti garai 
kaip nuo skalbiamų baltinių. Šį rytą vienas lašas pakliuvo jam į 
akį, ir jis net susikeikė. Jis nenorėjo mesti darbo ir kirto stipriais 
smūgiais taip, jog visas jo kūnas virpėjo, ir tarp tų dviejų uolų jis 
buvo panašus i kandį, patekusią tarp storos knygos lakštų, kur ją 
bematant gali visai suploti. 

Nė vienas nepratarė nė žodžio. Jie visi kaukšėjo, ir buvo gir- 
dėti tik vienodi, rodos, tolimi, prislopinti smūgiai. Nejudančiame 
ore garsai skambėjo kimiai, be jokio aido. Tamsa atrodė šiurpiai 
juoda, sutirštinta ore skraidančių anglies dulkių ir pasunkėjusi 
nuo dujų, kurios slėgte slėgė akis. Po metalinių tinklelių gaubtais 
lempų dagtys silpnai švietė rausvais taškais. Nieko nebuvo gali- 
ma įžiūrėti: kirtykla kildama žiojėjo kaip platus krosnies dūm- 
traukis, plokščias ir įstrižas, kuriame nuo suodžių, prisirinkusių 
per dešimtį metų, viešpatauja gili naktis. Čia judėjo tik neaiškūs, 
lyg vaiduoklių, pavidalai; silpnoje šviesoje galima buvo atskirti 
čia šlaunies apskritumą, čia raumeningą ranką, čia žiaurų it pikta- 
dario, kuris ruošiasi nusikaltimui, baisiai ištepliotą veidą. Kart- 
karčiais staiga sužibdavo kristalo atspindžiais anglies luitai, tik 
dusliai kaukšėjo kirtikliai, ir pro požemio lietaus kapnojimą sun- 
kiame ore buvo girdėti tik žmonių šniokštavimas, niurzgimas iš 
nuovargio ir dėl nepatogios padėties. 

Zacharijui nuo vakarykščio pasilinksminimo buvo suglebu- 
sios rankos, ir jis greitai nutraukė darbą, teisindamasis, kad rei- 
kia padaryti medines atramas: tai jam leido bent kiek užsimiršti, 
ir jis tyliai švilpavo išsiblaškęs, žvalgydamasis į tamsą. Už kirti- 
kų nugaros buvo iškirsta apie tris metrus klodo, ir ten liko tuščia 
erdvė, o jie, nepaisydami pavojaus ir taupydami laiką, net nesusi- 
rūpino paremti skliauto. 

— Ei, ponaiti! — šūktelėjo jaunuolis Etjenui.— Paduok man 
lentų. 

Etjenas, kurį Katerina mokė, kaip reikia naudotis kastuvėliu, 
ėmė padavinėti į kirtimo vietą lentas. Jų dar šiek tiek buvo likę 
nuo vakar. Paprastai jos būdavo atgabenamos kiekvieną rytą iš 
anksto supjaustytos pagal anglies klodo dydį. 

Na paskubėk gi, prakeiktas tinginy! — sušuko Zacharijas, 
matydamas, kaip nevikriai naujasis stūmėjas lipo anglies krūvo- 
mis, laikydamas rankose keturias ąžuolines sijas. 


Zacharijas kirtikliu įkirsdavo vieną plyšį skliaute, 0 antrą 
sienoje, paskui įsprausdavo į juos sijos galus ir taip paremdavo 
uolą. Po pietų remonto darbininkai valydavo galeriją ir iškirs- 
tas klodo vietas užversdavo kartu su medinėmis atramomis, palik- 
dami tik viršutinį ir apatinį praėjimą, kuriais buvo ridinami va- 
gonėliai. 

Maė liovėsi aikčiojęs. Pagaliau jam pavyko atplėšti didelį 
anglies luitą. Jis nusišluostė rankove sušlapusį veidą ir atsigręžė 
pažiūrėti, ką daro už jo nugaros Zacharijas. 

— Palik tai,— tarė jis,— po pusryčių pažiūrėsim... Geriau 
kirskime, jei norime prikirsti reikalingą vagonėlių skaičių. 

— Bet juk jau smunka,— atsakė jaunuolis.— Žiūrėk, čia trū- 
ko, bijau, kad neįgriūtų. 

Bet tėvas gūžtelėjo pečiais. Et, niekai! Neįgrius! Be to, juk 
nebe pirmas kartas, jie vis kaip nors išsisuktų. Pagaliau jis supy- 
ko ir nusiuntė sūnų prie kirtimo. 

Tiesą sakant, ir kiti ilsėjosi. Gulėdamas aukštielninkas, Leva- 
kas keikėsi, apžiūrinėdamas savo kairįjį nykštį, kurį krisdamas 
smiltainis buvo nudrėskęs iki kraujo. Šavalis įsiutęs nusimetė 
marškinius ir pasiliko pusnuogis, kad nebūtų taip karšta, Jie visi 
jau buvo pajuodę, aplipę smulkiomis anglies dulkėmis, kurios, 
prakaitu atmieštos, tekėjo tamsiais upeliais ir čiurkšlėmis. Maė 
vėl ėmė pirmas kaukšėti, dabar jau kiek žemėliau, jo galva buvo 
lygiai su uola. Dabar lašai jam tiško ant kaktos taip įkyriai, jog 
jam atrodė, kad jie gręžia jo kaukolėje skylę. 

— Nereikia kreipti dėmesio, — paaiškino Katerina Etjenui.— 
Jie visados plėšo gerkles. 

Ir ji, būdama paslaugi mergaitė, tęsė savo pamokymus. Kiek- 
vienas pakrautas vagonėlis buvo nuvežamas į viršų toks, kokį jį 
pakraudavo kirtykloje, pažymėtas tam tikru skaitženklių, kad 
priėmėjas jį įrašytų į sąskaitą. Todėl kiekvieną vagonėlį reikėjo 
pakrauti labai rūpestingai ir dėti tik švarias anglis, kitaip jis ga- 
lėjo būti nepriimtas. 

Jaunuolis, kurio akys ėmė apsiprasti su tamsa, žiūrėjo į jos 
baltą, anemišką veidą; jis nebūtų galėjęs pasakyti, kiek jai metų. 

Jai buvo galima duoti dvylika, — tokia ji atrodė liesa. Bet jis vis 
dėlto jautė, kad ji vyresnė, nes elgiasi laisvai kaip berniokas, 
naiviai akiplėšiškai; tai jį truputį varžė. Ji jam nepatiko; suverž- 
tas per smilkinius gaubtuvėliu ir lyg pajaco išbalęs jos veidas 
pasirodė jam per daug panašus į berniuko. Bet jį stebino šios mer- 
ginos jėga, nervinga jėga drauge su dideliu miklumu. Vienodais 
ir sparčiais kastuvėliais ji pripildydavo vagonėlį greičiau negu 
jis, paskui nuridindavo jį ligi nuotakumo, stumdama lygiai ir nie- 
kur neužkabindama, vinkliai lankstydamasi po žemais skliautais. 
Jis gi susidauždavo kiekviename žingsnyje, vagonėlis nueidavo 
nuo bėgių, jį apimdavo neviltis. 

Iš tikrųjų kelias nebuvo patogus. Nuo kirtimo vietos iki nuo- 
takumo buvo apie šešiasdešimt metrų; praėjimas, kurio anglia- 
kasiai nespėjo praplatinti, buvo labai siauras, nelygiu skliautu 
ir išsikišimais kiekviename žingsnyje; kai kuriose vietose pri- 
krauti vagonėliai vos galėjo pravažiuoti, ir stūmėjui tekdavo su- 
siriesti ir eiti keliaklūpsčia, kad nesusimuštų galvos. Be to, rams- 
čiai linko ir lūžinėjo. Jie buvo įskilę per vidurį lyg neatlaiką 
ramentai, ir buvo matyti jų šviesūs ilgi plyšiai. Reikėjo ridinti 
atsargiai, kad neįsidrėkstum į tas atplaišas; iš lėto žemės slegiami, 
trūkinėjo ąžuoliniai sparmedžiai, storumo sulig šlaunimi, ir žmo- 
nės šliaužė pilvais, apimti aklos baimės, kad staigi griūtis ims ir 
sutriuškins jiems nugaras. 

— Ir vėl! — sušuko juokdamasi Katerina. 

Etjeno vagonėlis vėl nuėjo nuo bėgių, ir dar pačioje sunkiau- 
sioje vietoje. Jam niekaip nesisekė stumti tiesiai bėgiais, kurie 
linko drėgnoje žemėje; jis keikėsi, tūžo ir įnirtęs veltui stengėsi 
pastatyti vagonėlį į vietą. 

— Palauk,— tarė mergina.— Jei pyksi, tau niekad nesiseks. 

Ji mikliai šmurkštelėjo atbula po vagonėliu ir vienu strėnų 
kilstelėjimu pakėlė jį ir pastatė ant bėgių; vagonėlis svėrė septy- 
nis šimtus kilogramų. Etjenas nustebęs ir susigėdęs, kažką mek- 
nodamas atsiprašinėjo. 

Ji parodė, kaip išžergti kojas, kad jos geriau įsiremtų į medi- 
nius ramsčius abiejuose galerijos šonuose ir tuo būdu turėtų at- 
ramos taškus. Kūnas turėjo būti palenktas į priekį, rankos įtemp- 
tos, kad galėtų stumti visais pečių ir šlaunų raumenimis. Per vie- 
ną tokią kelionę jis nusekė paskui ją, žiūrėdamas, kaip ji eina, 
susilenkusi visu kūnu, laikydama rankas taip žemai, jog primi- 
nė repečkodama gnomą, kokį rodo cirke. Ji prakaitavo, šniokš- 
tė, jos sąnariai braškėjo, bet ji dirbo nesiskųsdama, įprastai abe- 
jingai, tarytum jiems visiems buvo lemtas toks liūdnas likimas — 
gyventi nuolat susilenkus. Jam nesisekė taip padaryti: jam truk- 
dė batai, kūnas lūžte lūžo nuo tokio vaikščiojimo palenkus galvą. 

Po kelių minučių tokia padėtis virsdavo tikra kančia, ir toks ne- 
pakeliamas skausmas nusmelkdavo kūną, jog jis atsiklaupdavo, 
kad bent akimirką galėtų atsitiesti ir atsikvėpti. 

Paskui prie nuotakumo prasidėjo nauji sunkumai. Katerina 
ėmė jį mokyti, kaip greičiau užkelti vagonėlį. Viršuje ir apačioje 
gonėlį iš viršaus, o antras ji priimdavo apačioje. Šitie dvylikos 
penkiolikos metų nenaudėliai vieni kitiems šūkaudavo šlykščiau- 
sius žodžius; norint juos sutramdyti, tekdavo dar aršiau juos ap- 
keikti. Kai reikėdavo užkelti iš apačios tuščią vagonėlį, priėmėjas 
duodavo signalą, stūmėja prikabindavo savo pilną vagonėlį, o 
reguliuotojui atleidus stabdį, vagonėlis nuvažiuodavo žemyn, 
savo svoriu užkeldamas tuščiąjį. Apačioje, galerijos gilumoje, 
susidarydavo ištisi vagonėlių traukiniai, kuriuos arkliai tempda- 
vo ligi keliamosios mašinos. 

— Ei jūs, prakeikti kuinai! — sušuko Katerina lentomis iš- 
muštoje apie šimto metrų ilgio galerijoje, kur aidas sklido toli 
kaip per milžinišką garsiakalbį. 
neatsiliepė. Visuose aukštuose vagonėlių ridinimas sustojo. Plo- 
nas mažos mergaitės balsas šūktelėjo: 

— Žinoma, jau vėl jų katras maigo Muketę. 

Pasigirdo baisus kvatojimas: visoje šachtoje stūmėjos juokėsi 
pilvus susiėmusios. 

— Kas taip pasakė? — paklausė Etjenas Kateriną. 

Ji atsakė, kad tai mažoji Lidija, mergpalaikė, kuri jau viską 
supranta ir stumia savo vagonėlį ne blogiau už suaugusią moterį, 
nors jos rankutės kaip lėlės. O Muketė — toji gali iš karto susi- 
dėti su dviem vaikėzais. 

Bet netrukus vėl pasigirdo priėmėjo balsas: jis šaukė, kad 
prikabinėtų vagonėlius. Matyt, apačioje buvo pasirodęs prižiūrė- 
tojas. Visuose devyniuose aukštuose vėl prasidėjo ridinimas; bu- 
vo girdėti tik lygiais protarpiais vaikėzų šūkavimai ir prunkšti- 
mas stūmėjų, kurios pasiekdavo nuotakumą garuodamos kaip 
sunkiai pakrautos kumelės. Šachtoje padvelkdavo gyvuliško jau- 
tulingumo banga, staigus patino geismas apimdavo angliakasius, 
kai jie sutikdavo vieną tų keturpėsčių merginų atstatytomis strė- 
nomis ir vyriškomis kelnėmis, vos nesprogstančiomis ant jų storų 
šlaunų. 

Po kiekvienos kelionės su vagonėliu Etjenas vėl atsidurdavo 
tvankioje kirtykloje, vėl girdėdavo ritmingą, duslų su pertrūkiais 
kirtiklių kaukšėjimą ir sunkius bei skausmingus nusikamavusių 
kirtikų atodūsius. Jie visi keturi buvo nusirengę, aplipę anglies 
dulkėmis ir nuo galvos iki kojų išsitepę juodu purvu. Kartą teko 

išlaisvinti dūstantį Maė ir nuimti lentas, kad anglys nubyrėtų že- 
myn. Zacharijas ir Levakas keikė anglies klodą, kuris, pasak jų, 
darėsi vis kietesnis, ir dėlto jų darbo sąlygos galinčios tapti visai 
nepakenčiamos. Šavalis kartais atsigręždavo ir atsigulęs aukš- 
tielninkas keikdavo Etjeną, kurio buvimas, matyt, jį siutino. 

— Žalčių veislė! Jis silpnesnis už mergšes!.. O dar nori pri- 
krauti pilną vagonėlį! Tikras baltarankis... Po velnių! Aš tau iš- 
skaitysiu dešimt sū, jei per tave nepriims bent vieno vagonėlio! 

Jaunuolis vengdavo ką nors atsakyti, labai džiaugdamasis 
radęs nors tokį katorgos darbą. Jis nebegalėjo pasivilkti; jo kojos 
buvo kruvinos, sąnariai trūkčiojo, ir visą kūną veržė tarytum ge- 
ležiniu diržu. Laimei, jau buvo dešimta valanda, ir visa šachta 
nutarė pusryčiauti. 

Maė turėjo laikrodį, bet į jį nė nedirstelėjo. Šitoje bežvaigždė- 
je naktyje jis niekad neapsirikdavo nė penkiomis minutėmis. Jie 
visi užsivilko marškinius ir švarkus, paskui nulipo nuo kirti- 
mo vietų, sutūpė ant kulnų, alkūnes prispaudę prie šonų, — įpras- 
ta angliakasių poza, jie taip sėdi net už kasyklos ribų, neieško- 
dami nei akmens, nei rąsto. Kiekvienas, išsiėmęs savo briketą, iš 
lėto kando storą riekę ir retkarčiais persimesdavo vienu kitu 
žodžiu apie rytmečio darbą. Katerina nesėdo; ji priėjo prie Etjeno, 
kuris, atsišliejęs nugara į rąstus, stovėjo atokiau, išsitiesęs 
tarp bėgių. Toje vietoje buvo beveik sausa. 

k — Ar tunevalgai? — paklausė ji pilna burna, su briketu ran- 
oje. 

Staiga ji prisiminė, kad tas vaikinas buvo atėjęs naktį be sū, 
o galbūt ir be duonos kąsnio. 

— Nori, mudu pasidalysime? 

Ir kai jis drebančiu iš bado balsu ėmė ją įtikinėti, kad jis ne- 
alkanas, ji linksmai toliau kalbėjo: 

— A, gal tau šlykštu!.. Bet imk! Aš atkandau tik iš šono, o tau 
duosiu šitą pusę. 

Ji tuoj perlaužė sumuštinį pusiau. Jaunuolis, paėmęs savo da- 
lį, turėjo valdytis, kad neprarytų viso iš karto; jis prispaudė ran- 
kas prie šlaunų, kad ji nepamatytų, kaip jos dreba. Ramiai, kaip 
geras draugas, ji atsigulė šalia jo ant pilvo, viena ranka parėmusi 
smakrą, o kita laikydama duoną, kurią iš lėto kramtė. Padėtos 
į jų tarpą lempelės liejo į juos savo šviesą. 

Katerina žiūrėjo į jį valandėlę tylėdama. Matyt,jai atrodė gra- 
žus jo švelnus veidas su juodais ūsais. Ji patenkinta šyptelėjo. 

— Vadinasi, tu mašinistas, ir tave išvarė iš geležinkelio... O 
už ką? 

— Už tai, kad skėliau savo viršininkui antausį. 

Ji apstulbo, išgirdusi tokį atsakymą, nes tai nesiderino su jai 
įdiegtu nuolankumu ir aklu paklusnumu. 

— Turiu pripažinti, kad aš tada buvau išgėręs, o kai aš išgeriu, 
netenku proto, galėčiau suėsti ir save, ir kitus... Taip, man užten- 
ka išmesti nors dvi mažytes taureles, ir jau kyla noras praryti 
žmogų... O porą dienų sergu. 

Nereikia gerti, — rimtai tarė ji. 

— Na, nebijok, aš save pažįstu! 

Ir jis papurtė galvą; jis nekentė degtinės taip, kaip nekenčia 
jos paskutinė kelių girtuoklių kartų atžala, kurios visas organiz- 
mas yra prisisunkęs ir paveiktas alkoholio ir kuriai menkiausias 
degtinės lašas yra nuodai. 

— Tik dėl motinos gailiuosi, kad mane išmetė į gatvę, — tarė 
jis, nurijęs kąsnį. — Mama sunkiai verčiasi, ir aš jai retkarčiais 
nusiųsdavau šimtą su. 

— O kur tavo motina gyvena? 

— Paryžiuje... Gut d'Or gatvėje. Skalbėja. 

Abu nutilo. Kai jis mąstydavo apie tuos dalykus ir apie tą 
slaptą ydą, kuri graužė jo jaunatvės ir sveikatos kupiną kūną, 
juodos jo akys akimirkai apsiblausdavo, ir jį apimdavo pasibai- 
sėjimas. Valandėlę jis įsmeigė žvilgsnį į kasyklos gilumos tamsą 
ir čia, toje gelmėje, po slegiančiu žemės svoriu, jam stojo prieš 
akis jo vaikystė, dar graži ir drąsi jo motina, kurią tėvas pametė, 
o paskui vėl grįžo pas ją, kai ji jau buvo ištekėjusi už kito; prisi- 
minė josios gyvenimą tarp dviejų vyrų, kurie ją tik graužė ir su 
kuriais ji grimzdo girtavimo tvaike vis žemyn į dugną. Tai buvo 
ten; jis dar prisiminė gatvę, kur jie gyveno, ir įvairias smulkme- 
nas: nešvarius baltinius skalbyklos viduryje, girtavimą, nuo ku- 
rio dvokė visuose namuose, ir antausius, nuo kurių galėjo skilti 
žandikauliai. 

— Dabar,— iš lėto tarė jis, — iš trisdešimties sū jai dovanų 
nebenupirksiu... Ji tikriausiai nusibaigs iš skurdo.— Jis bevil- 
tiškai gūžtelėjo pečiais ir vėl atsikando duonos. 

— Ar nori gerti? — paklausė Katerina, atkimšdama savo ger- 
tuvę.— Čia tik kava, tai tau nepakenks... Galima užspringti sausą 
ryjant. 

Bet jis atsisakė: jau pakako to, kad jis paėmė pusę jos duonos. 
Bet ji siūlė labai nuoširdžiai ir pagaliau tarė: 

— Na gerai! Aš gersiu pirma, jei tu toks mandagus... Bet da- 
bar tu negalėsi atsisakyti, būtų negražu. 

Ir ji ištiesė jam savo gertuvę. Ji buvo atsiklaupusi. Jis matė 
ją čia pat prie savęs, dviejų lempelių apšviestą. Kodėl ji jam buvo 
pasirodžiusi negraži? Dabar, kai jos veidas buvo visai juodas, nu- 
pudruotas anglies dulkelytėmis, ji jam pasirodė kažkaip ypatingai 
žavi. Jos tamsiame veide tarp plačių pravirų lūpų akinamai žvil- 
gėjo dantys, didelės akys žaižaravo žalsvomis ugnelėmis, lyg ka- 

tės. Rudų plaukų pluoštas, išslydęs iš po gaubtuvėlio, kuteno jai 
ausį, ir ji juokėsi. Dabar ji neatrodė tokia jaunutė, jai drąsiai 
galėjai duoti keturiolika metų. 

Na gerai, jei tau tai bus malonu,— tarė jis, gurkštelėjęs 
ir grąžindamas jai gertuvę. 

Ji išgėrė antrą gurkšnelį ir privertė jį vėl gerti, kad, pasak jos, 
abiem tektų po lygiai; ir juos juokino toji siauro gertuvės kakle- 
lio kelionė nuo vienų lūpų prie kitų. Staiga jam atėjo į galvą min- 
tis apkabinti ją ir pabučiuoti į lūpas. Jos putlios, rausvos lūpos, 
vietomis išsuodintos anglimi, kėlė jame vis didėjantį geidulį. Bet 
jis nedrįso, varžėsi, visai nežinodamas, kaip elgtis su darbininke, 
kuri gyvena savo šeimoje. Lilyje jis buvo turėjęs reikalų tik su 
gatvės merginomis, ir dargi pačiomis žemiausiomis. 

— Tau turbūt keturiolika metų? — paklausė jis, vėl atsikąsda- 
mas duonos. , 

Ji nustebo, kone supyko. 

— Kaip, keturiolika! Man jau penkiolika!.. Tiesa, aš nestambi. 
Mergaitės čia lėtai auga. 

Jis ją klausinėjo toliau, ir ji pasakojo jam visa, be jokio įžū- 
lumo ir gėdos. Be to, ji jau gerai žinojo visa apie vyro ir moters 
santykius, nors Etjenas jautė, kad ji nekalta; jos kūnas buvo ne- 
subrendęs ir vaikiškas dėl nuolatinio nuovargio ir nesveikos ap- 
linkos, kurioje jie gyveno. Kai jis vėl ėmė kalbėti apie Muketę, 
tikėdamasis, kad ji sumiš, ji visai ramiai ir linksmai ėmė jam pasa- 
koti neįtikimas istorijas. O, Muketė iškrėsdavo gražių pokštų! 
Kai jis panoro sužinoti, ar ji pati neturinti mylimojo, ji juokau- 
dama atsakė, kad nenorinti pykinti motinos, bet vieną gražią 
dieną tai būtinai įvyksią. Ji buvo susigūžusi ir virpėjo, jai buvo 
šalta nuo prakaitu permirkusių drabužių, ji žiūrėjo nuolankiai ir 
švelniai, pasiruošusi pasiduoti aplinkybėms ir žmonių valiai. 

— Juk mylimųjų netrūksta, kai visi taip gyvena kartu, ar ne? 

— Žinoma. 

— O pagaliau juk tai niekam nekenkia... Kunigui apie tai 
nesakoma. 

— O, kunigas! Spjaut man į kunigą!.. Bet yra Juodasis Žmo- 
gus. 

— Koks Juodasis Žmogus? 

— Senasis angliakasys, kuris pasirodo šachtoje ir nusuka 
sprandą pasileidusioms merginoms. 

Jis žiūrėjo į ją baimindamasis, kad ji gal šaiposi iš jo. 

— Tutiki tomis kvailystėmis!.. Tai tu nieko neišmanai! 

— O kaipgi, aš moku skaityti ir rašyti... Mums tai naudinga, 
o kai tėtė ir mama buvo maži, jų visai nemokė. 

Ji buvo iš tikrųjų labai menka. Kai ji baigs valgyti sumuštinį, 

jis ją apkabins ir pabučiuos jos putnias rausvas lūpas. Jis drovė- 
josi to pasiryžimo, o mintis, kad reikės pavartoti prievartą, spau- 
dė jam gerklę. Šitie vyriški drabužiai, tas švarkas ir kelnės ant 
jos mergiško kūno jį jaudino ir varžė. Jis nurijo paskutinį kąsnį. 
Gurkštelėjęs iš gertuvės, jis grąžino jai, kad ji baigtų likutį. Da- 
bar buvo lemiamoji akimirka veikti, ir Etjenas neramia akimi 
pažvelgė į angliakasius šachtos gilumoje, tik staiga kažkoks še- 
šėlis užstojo galeriją. 

Šavalis stovėdamas jau valandėlę į juos žiūrėjo iš tolo. Jis 
prisiartino ir įsitikinęs, kad Maė negali jo pamatyti, priėjo prie 
Katerinos, kuri tebesėdėjo ant žemės, stvėrė ją už pečių, užvertė 
galvą ir ramiausiai užspaudė jos lūpas brutaliu bučiniu, dėdama- 
sis nekreipiąs jokio dėmesio į Etjeną. Tame pabučiavime buvo 
kažkokio savinimosi, pavydo sukelto ryžtingumo. 

Mergina pasipiktino: 

— Leisk, girdi! 

Bet Šavalis tebelaikė jos galvą ir žiūrėjo jai tiesiai į akis. Jo 
rudi ūsai ir barzdelė, atrodė, liepsnojo juodame veide su didele, 
kumpa ereliška nosimi. Pagaliau jis ją paleido ir nuėjo netaręs 
nė vieno žodžio. 

Šaltas šiurpas nukrėtė Etjeną. Kaip buvo kvaila kažko laukti. 
Dabar jis jos, aišku, nepabučiuos, nes ji, ko gero, dar pamanys, 
kad ir jis nori pasielgti taip kaip anas. Jo tuštybė buvo įžeista, jis 
pajuto tikrą neviltį. 

— Kodėl tu melavai? — paklausė jis tyliai. — Juk tai tavo 
mylimasis. 


ne, prisiekiu tau! — sušuko ji. — Tarp mūsų nieko nė- 
ra. Bet jis kartais nori pajuokauti... Jis net nečionykštis, tik šeši 
mėnesiai, kaip atvyko iš Pa de Kalė. 

Jie abu pakilo, reikėjo vėl grįžti prie darbo. Ji nuliūdo, pama- 
čiusi, kad jis toks šaltas. Be abejo, jis jai atrodė gražesnis už aną, 
ji pati būtų jį pasirinkusi. Ją kankino mintis pasakyti ką nors 
malonaus, raminančio; pastebėjusi, kad jaunuolis nustebęs žiūri 
į savo lempelę, kuri degė melsva liepsna su plačia blyškia juosta, 
ji pamėgino jį bent kiek išblaškyti. 

— Eikš, aš tau kai ką parodysiu, — draugiškai murmtelėjo 
ji. 

Ji nuvedė jį į kirtyklos gilumą ir parodė anglies klode plyšį. 
Ten kažkas kunkuliavo, buvo girdėti tylus garsas lyg paukščių 
suokimas. | 

— Pridėk ranką, jauti vėją?.. Tai kasyklų dujos. 

Jis nustebo. Ar jos tik tokios, tos baisios dujos, nuo kurių vis- 
kas išlekia į orą? Ji juokėsi, sakydama, kad jų šiandien labai 
daug, todėl ir lempelės dega tokia mėlyna šviesa. 

— Ar jūs baigsite plepėti, tinginių pančiai! — šūktelėjo 
šiurkštus Maė balsas. 

Katerina ir Etjenas skubiai prikrovė vagonėlius ir ėmė juos 
stumti prie nuotakumo, sulenkę stuburkaulius, šliauždami po ne- 
lygiais koridoriaus skliautais. Jau po antros kelionės jie maudėsi 
prakaite, ir jų kaulai vėl ėmė braškėti. 

Šachtoje kirtikai jau pradėjo darbą. Jie dažnai sutrumpindavo 
pusryčių laiką, kad nepersišaldytų; toli nuo saulės šviesos godžiai 
praryti jų briketai spaudė vidurius kaip švinas. Atsigulę ant šono, 
jie kaukšėjo dar smarkiau, trokšdami tik viena: prikrauti kuo 
daugiau vagonėlių. Visa blankdavo prieš šitą pasiutusį pelno 
troškimą, kurį taip sunku buvo įgyvendinti. Jie nebejuto nei van- 
dens, nuo kurio tino jų sąnariai, nei mėšlungio dėl nepatogios pa- 
dėties, nei tvankios tamsos, kurioje jie vyto kaip augalai rūsyje. 
Tuo tarpu, juo labiau dienojo, juo labiau oras darėsi nuodinges- 
nis, kaito nuo lempelių dūmų, nuo žmonių kvėpavimo ir nuo ka- 
syklų dujų; akis aptraukdavo tarytum voratinklis, — tą orą tik 
naktį turėjo pravalyti ventiliatorius. O jie ten, kurmio urve, po 
visu žemės svoriu, suspaustomis krūtinėmis, beveik neatsikvėp- 
dami, vis kaukšėjo ir kaukšėjo. 


V 

Maė, net nepažiūrėjęs į laikrodį, kurį buvo palikęs švarko ki- 
šenėje, nutraukė darbą ir tarė: 

— Greit pirma... Zacharijau, ar baigei? 

Jaunuolis buvo pradėjęs tvirtinti skliautus sijomis. Įpusėjęs 
darbą, jis atsigulė aukštielninkas ir žiūrėjo nieko aplink nema- 
tančiu žvilgsniu, svajodamas, kaip vakar žaidė rutulį. Jis pabudo 
iš savo svajonių ir atsakė: 

— Taip, tuo tarpu pakaks, pamatysime rytoj. 

Ir jis grįžo prie savo kirtimo vietos. Levakas ir Šavalis taip 
pat metė kirtiklius. Prasidėjo poilsis. Visi šluostėsi veidus nuo- 
gomis rankomis, žiūrėdami į uolinį skliautą, kur skalyno masy- 
vas jau ėmė trūkinėti. Jie kalbėjosi tik apie savo darbą. 

— Tokia jau mūsų laimė, — sumurmėjo Šavalis,— ir patek 
tu man ten, kur smunka žemė!.. To jie visai nepriskaičiavo sutar- 
tyje. 

— Sukčiai! — niurzgė Levakas.— Jie tik ir žiūri, kaip mus 
apmauti. 

Zacharijas ėmė juoktis. Jam nerūpėjo nei darbas, nei visa ki- 
ta, bet jam visad būdavo smagu, kai jis girdėdavo keikiant Bend- 
rovę. Maė ramiai paaiškino, kad dirvožemis keičiasi kas dvide- 
šimt metrų. Reikia būti teisingam, čia nieko nebuvo galima 

numatyti. Paskui, kai anie du vis tebekeikė viršininkus, jis ėmė 
nerimauti ir apsidairė aplinkui. 

— Šš! Užteks pagaliau! 

— Tavo tiesa, — tarė Levakas, taip pat nuleidęs balsą.— Tai 
nesveika. 

Net ir toje gilumoje juos nuolat persekiojo šnipų baimė, tary- 
tum akcininkų anglys, dar būdamos kloduose, galėjo turėti ausis. 

— Vis tiek,— atžaria veido išraiška pridūrė labai garsiai 
Šavalis,— jei tas paršas Danseras dar kartą kalbės su manim tokiu 
tonu kaip aną dieną, aš jam kad smogsiu plyta į pilvą... Aš gi jam 
nekliudau mokėti pinigų šviesiaplaukėms švelnia oda. 
rono žmonos romanas buvo šachtoje nepaliaujamas juokų šalti- 
nis. Net Katerina, stovėdama apačioje, pasirėmusi kastuvėliu, 
leipo juokais ir keliais žodžiais paaiškino Etjenui visą reikalą; 
tuo tarpu Maė pyko apimtas baimės, kurios jis nė neslėpė. 

— Ką? Ar nenutilsi?.. Palauk, kol būsi vienas, jei taip jau nori, 
kad įvyktų nelaimė. 

Jam bekalbant, aukštutinėje galerijoje pasigirdo žingsniai. 
Beveik tuo pat metu kirtimo viršuje pasirodė šachtos inžinierius, 
mažasis Negrelis, — taip jį savitarpyje vadino darbininkai, — kar- 

— Ar aš nesakiau! — murmtelėjo Maė.— Jie visados tarytum 
iš žemės išdygsta. 

Polis Negrelis, pono Enbo brolėnas, buvo lieknas ir gražus 
dvidešimt šešerių metų jaunuolis garbiniuotais plaukais ir tam- 
siais ūsais. Savo smaila nosimi ir žvaliomis akimis jis panėšėjo 
į meilią žebenkštį; šiaip malonios išvaizdos, su darbininkais jis 
būdavo valdingas ir nepalenkiamas. Jis rengdavosi taip kaip ir 
jie, taip kaip ir jie buvo išsitepęs anglimi; kad įgytų darbininkų 
pagarbą, jis rodė nepaprastą drąsą, kai tik įvykdavo griūtis ar 
išsiverždavo dujos, pirmas lįsdavo į pavojingiausias vietas, ri- 
zikuodamas nusisukti sprandą. 

— Tai čia, Danserai, ar ne? — paklausė jis. 
nosimi, atsakė perdėtai mandagiai: 

— Taip, pone Negreli... Štai tasai žmogus, kurį pasamdė šį 
rytą. 

Abu nusileido į koridoriaus vidurį. Etjenui liepė prieiti. Inži- 
nierius pakėlė lempelę ir apžiūrėjo jį neklausinėdamas. 

— Gerai,— tarė jis pagaliau.— Aš nemėgstu, kai ima nepa- 
žįstamus žmones iš gatvės... Tik daugiau taip nedarykite. 

Jis neklausė aiškinimų apie sunkų stūmėjų darbą, apie norą 
pakeisti stūmėjas moteris vyrais. Jis ėmė žiūrinėti skliautą, o kir- 
tikai vėl griebėsi kirtiklių. Staiga jis sušuko: 

— Sakykite, Maė, ar jums gyvenimas nemielas, ar ką? Juk 
jus čia visus palaidos vietoje, po velnių! 

— O, čia dar tvirta, — ramiai atsakė darbininkas. 

— Kaip! Tvirta?! Bet juk uola jau smunka, o jūs kalate rams- 
čius daugiau kaip per du metrus vieną nuo kito, ir tai nenoromis! 
O, jūs visi vienodi, jūs greičiau sutiktumėte, kad jums makaules 
sutriuškintų, negu mestumėt kirtimą ir įkaltumėt atramas tada, 
kai reikia!.. Prašau tuoj pat čia viską sutvirtinti. Atramų įkalkite 
dvigubai daugiau, girdite! 

Ir kai angliakasiai nepatenkinti ginčijosi, sakydami, kad jie 
patys galį spręsti savo saugumo klausimą, jis įsiuto: 

— Kaipgi? Kai jums sutriuškins galvas, ar jūs už tai atsaky- 
site? Aišku ne! Atsakys Bendrovė, kuri turės mokėti pensijas 
jums arba jūsų žmonoms... Kartoju, mes jus gerai pažįstame: no- 
rėdami prikirsti dviem vagonėliais daugiau, jūs ir savo kailį ati- 
duotumėte. 

Nors Maė vis labiau ir labiau ėmė pykti, jis vis dėlto ramiu 
balsu tarė: 

— Jei mums mokėtų už tai pakankamai, mes darytume geres- 
nius sutvirtinimus. 

Inžinierius gūžtelėjo pečiais nieko neatsakydamas. Jis perėjo 
visą koridorių išilgai ir, būdamas apačioje, pabaigė: 

— Jums liko tik viena valanda, griebkitės darbo; aš jus įspė- 
jų, kad jūsų artelė turi sumokėti tris frankus baudos. 

Kirtikai jo Žodžius sutiko tyliu murmėjimu. Juos sulaikė tik 
drausmė, toji kariška drausmė, kuri nuo rūdakasio iki vyriausiojo 
prižiūrėtojo tramdė juos. Vis dėlto Šavalis ir Levakas mostelėjo 
įsiutę, Maė ramino juos žvilgsniu, o Zacharijas pašaipiai trūkčio- 
jo pečiais. Bet už visus labiausiai buvo susijaudinęs Etjenas. Nuo 
tos akimirkos, kai jis pateko į šito pragaro gelmę, jam pradėjo 
iš lėto kilti pasipiktinimas. Jis žiūrėjo į nuolankiai susik'iprinusią 
Kateriną. Argi galima kamuotis taip sunkiai dirbant kapo tamsoje 
ir neuždirbti net kelių sū kasdieninei duonai? 

Negrelis nuėjo tolyn su Danseru, kuris jam pritarė linksėda- 
mas galva. Netrukus jų balsai vėl pasigirdo: jie dar sustojo ir ap- 
žiūrėjo galerijos ramsčius, kuriuos kirtikai turėjo prižiūrėti per 
dešimt metrų nuo savo darbo vietos. 

— Aš jums sakau, kad jie iš mūsų tyčiojasi! — šaukė inžinie- 

pavargstu, kartodamas jiems vis tą patį. 


Negrelis garsiai sušuko: 
— Maė! Maė! 
Visi nulipo žemyn. Jis toliau kalbėjo: 

— Pažvelkite čia, argi čia laiko?.. Toks darbas nė sū nevertas! 
Štai, šitas ramstis taip paskubomis įkaltas, jog nė velnio netinka!.. 
Po šimts! Dabar aš suprantu, kodėl mums taip brangiai atsieina 
remontas. Jums svarbu, kad tik laikytųsi tol, kol jūs patys už savo 
darbo vietą atsakote, ar ne! O paskui viskas griūva, ir Bendrovė 
priversta išlaikyti visą armiją remonto darbininkų... Pažvelkit 
štai ten, — juk tai kvepia mirtimi. 

Šavalis norėjo kažką pasakyti, bet Negrelis jam neleido pra- 
sižioti. 

— Nereikia, aš žinau, ką jūs man pasakysite. Kad jums mokė- 
tų daugiau, ar ne? Na gerai! Neabejoju, kad jūs priversite Valdy- 
bą padaryti šitai: jums mokės už sutvirtinimus atskirai, bet užtat 
atitinkamai sumažins atlyginimą už kiekvieną vagonėlį. Pamaty- 
sime, ar tuo jūs ką laimėsite... O kol kas tučtuojau padarykite 
naujus sutvirtinimus. Aš užeisiu rytoj. 

Ir jis nuėjo, visiems susijaudinus dėl jo grasinimų. Danseras, 
toks kuklus prieš Negrelį, pasiliko valandėlę ir šiurkščiai tarė 
darbininkams: 

— Jūs mane klampinate, bjaurybės!.. Aš jums ne tris frankus 
baudos uždėsiu! Įsidėmėkite! 

Kai tik jis nuėjo, Maė savo ruožtu pratrūko: 

— Dievaži! Kas neteisinga, tai neteisinga! Aš mėgstu viską 
daryti ramiai, nes tai vienintelis būdas susitarti, bet pagaliau jie 
žmogų visai įsiutina... Ar jūs girdėjote? Už vagonėlį mažesnis 
atlyginimas, 0 už sutvirtinimus — atskirai! Dar vienas būdas 
mums mokėti mažiau... O, velniai rautų! | 

Jis ieškojo ant ko išlieti savo pyktį, kai staiga pamatė Kateri- 
ną ir Etjeną, nuleidusius rankas: 

— Ar jūs teiksitės paduoti rąstų! Ar tai ne jums turi rūpėti?.. 
Aš jums kad spirsiu į tam tikrą vietą! 

Visai neįsižeidęs dėl tokio storžieviškumo, Etjenas nuėjo at- 
nešti rąstų, pats taip siusdamas ant viršininkų, jog angliakasiai 
jam atrodė net per daug geri. 

Levakas ir Šavalis palengvino širdį nešvankiai išsikeikę. Visi, 
net ir Zacharijas, su įniršiu kalė lentas. Beveik pusvalandį buvo 
girdėti tik smūgiai ir kyliuojamo medžio braškėjimas. Jie dau- 
giau nepravėrė burnos, tik sunkiai šniokštė, tūždami ant uolos, 
kurią, jei tik būtų galėję, būtų stumtelėję ir pakėlę vienu peties 
įsirėžimu. 

— Na, užteks! — pagaliau tarė Maė, nuovargio ir pykčio pa- 
laužtas.— Pusė antros... Tai tau ir dienelė, nebūsime uždirbę nė 
penkiasdešimt sū!.. Aš einu sau, man visa tai grasu. 

Nors ligi darbo pabaigos dar buvo likęs pusvalandis, jis apsi- 
rengė. Kiti pasekė jo pavyzdžiu. Jie niršo vien tik pažvelgę į kir- 

timą. Kai stūmėja vėl ėmė ridinti vagonėlį, jie ją pašaukė, suer- 
zinti jos uolumo: jei anglys turėtų kojas, jos pačios išeitų. Ir visi 
šeši, pasikišę įrankius po pažastimi, išdrožė, turėdami vėl nu- 
žingsniuoti porą kilometrų, grįždami prie šachtos šulinio tuo pa- 
čiu keliu, kuriuo buvo atėję rytą. 

Siauroje šachtos angoje Katerina su Etjenu atsiliko, tuo tarpu 
kirtikai jau buvo nusileidę žemyn. Jiedu sutiko mažąją Lidiją, 
kuri, stabtelėjusi koridoriaus viduryje juodu praleisti, papasako- 
jo, kad dingusi Muketė: jai iš nosies ėmęs taip smarkiai bėgti 
kraujas, jog ji kažkur nuėjusi nusiplauti veido, ir jau visa valan- 
da kaip negrįžtanti. Paskui, kai juodu nuėjo toliau, mergaitė vėl 
ėmė stumti vagonėlį vos nepatrūkdama, išsipurvinusi, tiesdama | 
savo it vabzdžio rankas ir kojas, panaši į juodą skruzdėlę, kovo- 
jančią su pernelyg sunkia našta. O jie leidosi žemyn ant nugaros, 
prispaudę pečius, bijodami nusidrėksti nuo kaktos odą; jie slydo 
angliakasių užpakaliais nuzulinta uola taip smarkiai, jog kartkar- 
čiais turėjo nusitverti už sijų, kad sėdynės neužsidegtų, kaip jie 
juokais sakydavo. 

Apačioje jie atsidūrė vienudu. Raudonos žvaigždelės mirk- 
čiojo tolumoje, pranykdamos galerijos posūkyje. Jų linksmumas 
dingo, ir jie ėjo sunkiais iš nuovargio žingsniais, ji pirma, o jis iš 
paskos. Lemputės smilko, ir jis ją vos galėjo įžiūrėti, panirusią 
kažkokiame rūke; jam darėsi negera nuo minties, kad ji — mergi- 
na, jis jautėsi kvailas, kad jos nepabučiavo ir kad kitas kliudė jam 
tai padaryti. Be abejo, ji jam pamelavo: tasai kitas buvo jos mei- 
lužis, jie buvo gulinėję ant dervingo skalyno krūvų, nes jos strė- 
nos jau buvo atsikišusios kaip ištvirkusios mergos. Jis atrodė ne- 
patenkintas, tarytum ji būtų jį apgavusi. O ji tuo tarpu kas valan- 
dėlę atsigręždavo, įspėdama jį apie kliūtis, tarytum modama jam 
būti meiliam. Jie buvo visiškai vieni, būtų galėję puikiai pajuo- 
kauti kaip geri draugai! Pagaliau jie»išėjo į ridinimo galeriją. 
Čia Etjenui pasidarė lengviau, nes nuslinko jį kankinusios abejo- 
nės; oji liūdnai pažvelgė į jį paskutinį kartą, lyg gailėdamasi tos 
laimės, kurios jie jau daugiau neatras. 

Dabar aplink juos griaudė požeminis gyvenimas, nuolat siu- 
Tamsoje visą laiką žybčiojo lempelės. Jie turėjo prisiglausti prie 
uolos, duodami kelią šmėkščiojantiems žmonėms ir gyvuliams, 
kurių šiltas kvapas padvelkdavo jiems į veidą. Basas bėgdamas 
paskui savo traukinėlį, Žanlenas jiems kažką piktai šūktelėjo, 
bet jie pro ratų bildesį neišgirdo. Jie vis ėjo ir ėjo, dabar ji tylėjo, 
o jis negalėjo atpažinti nei kryžkelių, nei šio rytmečio kelių, ir 
manė, kad ji veda jį vis tolyn ir tolyn į žemės gelmes. Labiausiai 
jis kentėjo nuo šalčio, kuris, išėjus iš kirtyklos, darėsi vis smar- 

kesnis, ir Etjenas, juo arčiau šulinio, juo labiau drebėjo. Tarp 
siaurų akmeninių sienų vėl ėmė švilpti lyg vėtra oro srovės. Jis 
jau buvo netekęs vilties pasiekti kelionės galą, kai staiga jie at- 
sidūrė kelto salėje. 

Šavalis žvilgtelėjo į juos šnairomis, įtariamai perkreipęs lū- 
pas. Ir visi kiti jau buvo čia, suprakaitavę, stovį lediniame skers- 
vėjyje, tylūs kaip ir jis, slopindami besiveržiantį pyktį. Jie atėjo 
per anksti, jų nesutiko užkelti anksčiau kaip po pusvalandžio, juo 
labiau kad reikėjo daryti sudėtingus manevrus arkliui nuleisti. 
Krovėjai dar statė į keltą vagonėlius, kurtinamai žvangindami 
geležimis, o kelto kabinos pakildavo ir dingdavo liūtyje, kuri 
čaižė pro juoduojančią skylę. Apačioje buvo dešimties metrų gy- 
lio nutekamoji duobė pilna vandens, ir iš ten taip pat dvelkė 
dumblu. Aplink šulinį nuolat zujo žmonės, timpčiojo signalų vir- 
ves, spaudė rankenas, o tikšdami vandens purslai kiaurai per- 
merkdavo jų drabužius. Rausva trijų lempučių be apsauginio 
tinklelio šviesa metė didžiulius judančius šešėlius, ir požeminė 
salė atrodė panaši į plėšikų užeigą ar banditų kalvę šalia kalnų 
šaltinio. 

Maė nutarė pamėginti dar kartą. Jis priėjo prie Pjerono, kuris 
pradėdavo darbą šeštą valandą. 

— Klausyk, juk tu gali mus užkelti? 

Bet krovėjas, gražus, stipraus sudėjimo ir švelnaus veido vy- 
ras, išgąstingai mostelėjęs, atsisakė: 

Reikėjo vėl nuslopinti besiveržiantį tūžį. Katerina pasilenkė 
ir sukuždėjo Etjenui į ausį: 

— Eikš pasižiūrėti arklidės. Ten tai puiku! 

Jie turėjo prasmukti nepastebėti, nes į arklidę įeiti buvo drau- 
džiama. Ji buvo kairėje, trumpos galerijos gale. Iškirsta uoloje, 
plytų skliautais, dvidešimt penkių metrų ilgio ir keturių metrų 
aukščio, ji galėjo sutalpinti dvidešimt arklių. Ten buvo iš tikrųjų 
gera: maloni gyvulių šiluma, šviežio, švaraus kraiko kvapas. Vie- 
nintelė lempelė degė vienodai ramiai kaip naktinis žibintuvėlis. 
Besiilsintys arkliai pasukdavo galvas, žiūrėdami didelėmis vaikiš- 
komis akimis, paskui vėl imdavo ėsti avižas, neskubėdami, kaip 
sotūs ir sveiki, visų mylimi darbininkai. 

Katerina, garsiai skaitydama arklių vardus cinko plokštelėse 
viršum ėdžių, staiga šūktelėjo, netikėtai pamačiusi priešais išdy- 
gusią žmogystą. Tai Muketė persigandusi išlindo iš šiaudų krū- 
vos, kur buvo numigusi. Pirmadieniais, kai ji būdavo per daug 
išvargusi po sekmadieninių išdykavimų, ji smarkiai sutrenkda- 
vo kumščiu sau į nosį ir išeidavo iš kirtyklos neva vandens, 0 iš 
tikrųjų ateidavo čia pasislėpti ir įsiknisdavo kartu su gyvuliais 

į šiltus pakratus. Jos tėvas, labai ją mylėdamas, leisdavo jai tai 
daryti, nors ir rizikuodavo dėl to turėti nemalonumų. 

Kaip tik tuo metu įėjo tėvas Mukas, trumpas, nuplikęs, išse- 
kęs, bet vis dėlto dar apkūnus, oO tai retai pasitaiko penkiasdešim- 
ties metų angliakasiui. Kai jį paskyrė arklininku, jis taip aistrin- 
gai ėmė kramtyti taboką, jog pajuodusioje jo burnoje ėmė krau- 
juoti dantų smegenys. Pamatęs su dukterimi dar du žmones, jis 
supyko: 

— Kojūs čia visi valkiojatės? Lauk iš čia! Pasileidėlės, ko jūs 
čia atsivedėte vyrą!.. Argi gražu ištvirkauti mano šiauduose! 

Muketei tai pasirodė labai juokinga, ir ji kvatojo susiėmusi 
pilvą. Etjenas sumišęs išėjo, o Katerina jam nusišypsojo. Kai jie 
visi trys atėjo prie kelto su vagonėlių traukiniu, ten pat atvyko 
ir Beberas su Žanlenu. Reikėjo palaukti keliamosios mašinos, ir 
mergina, priėjusi prie jų arklio, ėmė jį glostyti, pasakodama apie 
jį savo bendrakeleiviui. Tai buvo Kova, balto plauko, pats seniau- 
sias šachtos arklys, kuris jau dešimt metų dirbo kasyklos gilumo- 
je. Jau dešimt metų jis išgyveno toje skylėje, vis tame pačiame 
arklidės kampe, dirbdamas juodose galerijose vis tą patį darbą, 
niekad neišvysdamas dienos šviesos. Labai riebus, žvilgančio 
plauko, geraširdiškos išvaizdos, jis gyveno ten ramiai kaip išmin- 
čius, toli nuo žemės vargų. Be kita ko, jis tose tamsybėse labai 
išgudrėjo. Jis taip gerai žinojo kelią, kuriuo važinėjo, jog pastū- 
mėdavo galva vėdinamąsias duris ir žemesnėse vietose pasilenk- 
davo, kad nesusitrenktų. Jis, be abejo, mokėjo skaičiuoti ir savo 
keliones, nes kai jau būdavo atlikęs nustatytą kelionių skaičių, 
atsisakydavo tęsti darbą, ir jį tekdavo vesti prie ėdžių. Dabar jam 
artėjo senatvė, ir jo katiniškas akis kartais aptraukdavo liūdesys. 
Gal savo neaiškiuose sapnuose jis išvysdavo gimtąjį savo malūną 
netoli Maršjeno ant Skarpos kalno, kurį supo vešli, visados vėjo 
gaivinama žaluma. Kažkas degdavo ore, kažkokia milžiniška lem- 
pa, bet tikslus josios vaizdas išslysdavo iš arklio atminties. Ir jis 
nuleisdavo galvą, drebėdamas ant savo senų kojų, veltui steng- 
damasis prisiminti saulę. 

"Tuo tarpu keliamoji mašina tebedirbo; signalinis kūjis kaukš- 
telėjo keturis kartus; žemyn leido arklį; tokiu atveju visados 
Kildavo susijaudinimas, nes kartais atsitikdavo, kad gyvulys, pa- 
gautas baisaus siaubo, nusileisdavo žemyn jau nebegyvas. Ap- 
raišiotas tinklu, jis viršuje beviltiškai blaškydavosi, o paskui, pa- 
jutęs, kad žemė slysta jam iš po kojų, jis tarytum suakmenėdavo 
ir pasinerdavo į gelmę nė kiek nesuvirpėjęs, išplėstomis, į vieną 
tašką įbestomis akimis. Šį kartą arklys buvo per didelis ir netilpo 
kelte, todėl jį teko pritvirtinti po kabina, prilenkus jam galvą ir 
pririšus ją prie šono. Nusileidimas truko apie tris minutes: dėl 

atsargumo mašinos sulėtino greitį. Apačioje dėl to imta dar smar- 
kiau jaudintis. Kas čia yra? Ar jį paliko kabantį pusiaukelėje tam- 
soje? Pagaliau arklys pasirodė, visai suakmenėjęs, pastirusiomis, 
iš siaubo išplėstomis akimis. Tai buvo bėras arklys,. vos trejų 
metų amžiaus, vardu Trimitas. 

— Atsargiau! — šaukė tėvas Mukas, kuriam buvo pavesta 
priimti arklį. — Atriškite jį, bet kol kas neatpančiokite. 

Netrukus Trimitą kaip kokią masę paguldė ant ketaus plytų 
Jis vis dar nejudėjo ir atrodė vis dar neatsigavęs nuo tos tamsios, 
bedugnės skylės košmaro, nuo šito triukšmo ir bildesio požemi- 
nėje salėje. Jį pradėjo atraišioti, kai tuo tarpu prisiartino ką tik 
iškinkytas Kova ir ištiesė kaklą, norėdamas apuostyti draugą, 
kuris čia nukrito iš viršaus. Darbininkai, stovėję ratu, praleido 
jį juokaudami. Na, ką? Ar skanus jo kvapas? Bet Kova jaudinosi 
ir negirdėjo pašaipų. Jis, be abejo, užuodė nuostabų gaivaus oro 
kvapą, užmirštąjį kvapą saulės įšildytų žolių. Ir staiga jis garsiai 
sužvingo; jo žvengimas skambėjo kaip linksma muzika, kurioje 
jaučiamas verksmo graudulys. Tai buvo pasveikinimas, džiaugs- 
mas, išreikštas tiems seniai matytiems daiktams, kurie vėl jam 
padvelkė, ir melancholija, apėmusi, išvydus šitą naują kalinį, ku- 
ris iš čia iškops tik miręs. 

— O, koks puikus gyvulys, tasai Kova! — šaukė darbininkai, 
džiaugdamiesi tokiais jų numylėtinio pokštais.— Štai kaip jis 
kalbina savo naująjį draugą. 

Atpančiotas Trimitas vis dar nejudėjo. Jis gulėjo ant šono, 
sustingęs iš baimės, tarytum vis dar jausdamas spaudžiantį tinklą. 
Pagaliau jį, apkvaitusį ir drebantį visais sąnariais, prikėlė botago 
smūgis. Tėvas Mukas nusivedė abu susibičiuliavusius gyvulius. 

— Na ką gal dabar jau bus mūsų eilė? — paklausė Maė, 

Reikėjo ištuštinti kabinas, o be to, ligi darbo pabaigos dar li- 
ko dešimt minučių. Darbovietė pamažu tuštėjo; iš visų galerijų 
rinkosi angliakasiai. Čia buvo jau apie penkiasdešimt jų prisirin- 
kę, peršlapusių ir drebančių nuo šalčio, kuriems nuolat grėsė 
plaučių uždegimas. Nors Pjerono veido išraiška ir buvo salstelė- 
jusi, jis vis dėlto apmušė savo dukterį Lidiją už tai, kad ji anks- 
čiau laiko išėjo iš kirtyklos. Zacharijas slapčiomis žnaibė Muketę, 
neva norėdamas sušilti. Bet nepasitenkinimas didėjo; Šavalis ir 
Levakas pasakojo apie inžinieriaus grasinimus sumažinti mokestį 
už vagonėlį ir atskirai mokėti už sutvirtinimus; šitą projektą su- 
tiko nepasitenkinimo šauksmai, ir tame ankštame urve, beveik 
šeši šimtai Metrų po žeme, jau brendo maištas. Netrukus balsai 
ėmė dar labiau klegėti: šitie žmonės, išsijuodinę anglimi, sušalę 
nuo ilgo laukimo, ėmė kaltinti Bendrovę, kad ji žudo pusę savo 
darbininkų žemės gelmėse, o kitą pusę verčia stipti badu. Etjenas 
drebėdamas klausėsi. 

— Paskubėkime! Paskubėkime! — kartojo krovėjams prižiū- 
rėtojas Rišomas. 

Jis skubino kėlimo darbus ir, nenorėdamas pasirodyti piktas, 
dėjosi nieko negirdįs. Tačiau murmėjimas pasidarė toks garsus, 
jog jis buvo priverstas įsikišti. Už jo nugaros jau šaukė, kad taip 
nebus visados ir kad vieną gražią dieną visa toji kasykla išlėks 
į OIą. 

— Tu esi protingas žmogus, — kreipėsi jis į Maė,— priversk 
juos nutilti. Kas nėra stipriausias, turi būti išmintingiausias. 

Bet Maė, jau aprimęs, dabar vėl ėmė jaudintis ir nesikišo. 
Staiga balsai nuščiuvo: Negrelis ir Danseras grįžo padarę apžiūrą, 
taip pat labai suprakaitavę, ir išniro vienoje galerijoje. Įpratimas 
prie drausmės privertė darbininkus pasitraukti į šalį, ir inžinie- 
rius praėjo pro visą jų būrį netaręs nė žodžio. Jis įlipo į vieną 
lėjo penkis kartus, pranešdami, kad važiuoja „riebi mėsa“ — taip 
vadindavo vadovybę, — ir kabina pakilo visiems niūriai tylint. 

Kildamas kabinoje drauge su kitais keturiais darbininkais, 
Etjenas nutarė vėl pradėti savo alkaną bastymąsi. Jau geriau stip- 
ti tuojau, negu leistis į to pragaro gelmę, neuždirbant net duonos 
kąsniui. Katerina buvo įlipusi aukščiau jo, todėl nebesispaudė 
prie jo šono ir nebeskleidė malonios, migdančios šilumos. Jis ne- 
norėjo galvoti apie tuos niekus ir nutarė pasišalinti; būdamas 
labiau išsilavinęs, jis nejautė savyje tokio nuolankumo kaip šita 
kaimenė, ir, galų gale, atsitiktų taip, kad jis pasmaugtų kokį vir- 
šininką. 

Staigi šviesa jį apakino. Jie pakilo taip žaibiškai, jog jį visai 
pritrenkė skaisti diena; jis mirkčiojo, nes nuo šviesos jau buvo 
atpratęs. Vis dėlto jis pasijuto daug ramiau, kai kabina sustojo. 
Vienas vežiotojas atidarė duris, ir darbininkų srovė pasipylė iš 
vagonėlių. 

— Klausyk, Mukė,— sušnibždėjo Zacharijas vežiotojui į au- 
sį, — eime šį vakarą į „Volkaną“, ką? 

„Volkanas“ buvo Monsu kafešantanas. Mukė mirktelėjo kai- 
riąja akimi ir tyliai nusijuokė plačiai išsišiepdamas. Jis buvo ma- 
žas ir storas, kaip ir tėvas, su atžagia lėbautojo nosimi, kuris 
viską prašvilpia, nesirūpindamas rytojaus diena. Tuo metu Mu- 
ketė kaip tik lipo iš vagonėlio, ir jis iš broliškos meilės smar- 
kiausiai plekštelėjo jai per strėnas. 

Etjenas vos atpažino aukštą priėmimo salę, kuri, silpnai žibin- 
tų apšviesta, jam buvo pasirodžiusi tokia siaubinga. Dabar tai bu- 

vo tik tuščia ir nešvari patalpa. Pilkšva šviesa skverbėsi pro ap- 
dulkėjusius langus. Tik mašina žvilgėjo savo varinėmis dalimis; 
plieniniai lynai, ištepti alyva, slidinėjo kaip rašale pamirkyti 
kaspinai: skryčiai ir juos laikantys didžiuliai pastoliai viršuje, 
kabinos, vagonėliai, — visas tas pilkas, senas, aplink išsklaidytas 
metalas salę dar labiau temdė. Ratų bildesys be paliovos drebino 
ketaus grindini; 0 nuo vežamų anglių kilo smulkios dulkely- 
tės, kurios juodai dažė grindis, sienas ir net bokšto sijas. 

Dirstelėjęs į lentą, kabojusią nedidelėje įstiklintoje priėmėjo 
raštinėje, Šavalis įnirto. Jis pastebėjo, kad du vagonėliai nebuvo 
priimti: viename nebuvo nustatyto kiekio, antrame buvo nešva- 
rios anglys. 

— Na ir diena, nėra ką sakyti! — sušuko jis. Dar dvidešimčia 
sū mažiau!.. Bet ar reikėjo samdyti tokius tinginius, kurie ranko- 
mis naudojasi taip kaip kiaulė savo uodega! 

Ir jo žodžius papildė šnairas žvilgsnis, nukreiptas į Etjeną. 
Etjenui kilo pagunda atsakyti kumščiais. Paskui jis nutarė, kad 
neverta, nes vis tiek čia nepasiliks. Tas įvykis privertė jį galuti- 
nai apsispręsti. 

— Juk negalima gerai dirbti pačią pirmąją dieną, — tarė Maė, 
norėdamas juos sutaikyti.— Rytoj jis dirbs geriau. 

Bet vis tiek visi buvo surūgę ir ieškojo progos susikivirčyti. 
Kai jie nuėjo į lempų skyrių grąžinti lempelių, Levakas susikibo 
su lempininku, kaltindamas jį, kad jis blogai išvalo jo lempelę. 
Jie truputėlį atlyžo tik barake, kur visą laiką degė ugnis. Matyt, 
buvo net per daug prikrauta anglių, nes krosnelė buvo raudona, ir 
didžiulė patalpa be langų atrodė paskendusi liepsnose, — taip ryš- 
kiai kruvini žaizdro atspindžiai buvo nudažę jos sienas. Visi ėmė 
šniokšti iš malonumo, šildydami nugaras, kurios garavo kaip 
sriuba. Kai strėnos imdavo kaisti, jie atsukdavo pilvus. Muketė 
ramiausiai nusileido kelnes, norėdama išsidžiovinti marškinius. 
Vaikinai ėmė pliaukšti, ir visi ėmė kvatoti, nes ji staiga parodė 
jiems užpakalį, — taip ji išreikšdavo savo didžiausią panieką. 

— Aš einu,— tarė Šavalis, susidėjęs įrankius į savo dėžę. 

Nė vienas nepasijudino. Tik Muketė ėmė skubėti ir išbėgo 
paskui jį, sakydama, kad jie abu eina į Monsu. Bet visi tik dar la- 
biau ėmė šaipytis, nes žinojo, kad jis jos nebenori. 

Tuo tarpu Katerina susirūpinusi kažką tyliai kalbėjo tėvui. 
Šis iš karto nustebo, paskui pritarė galvos linktelėjimu; pašaukęs 
Etjeną, jis atidavė jam ryšulėlį ir sušnibždėjo: 

— Klausykite, jei neturite pinigų, jūs nustipsite badu ligi 
penkioliktos... Jei norite, aš pasistengsiu jums kur nors gauti 
xredito. 

Jaunuolis sumišo. Jis kaip tik buvo beketinąs pareikalauti 

savo trisdešimt sū ir išeiti. Bet jam pasidarė gėda merginos. Ji 
atidžiai į jį žiūrėjo; galbūt ji pamanytų, kad jis bijo darbo. 

— Žinoma, aš jums nieko tikra negaliu pažadėti, — toliau kal- 
bėjo Maė.— Gal mes ir nieko nelaimėsime. 

Etjenas nesipriešino. Jiems atsisakys paskolinti. Pagaliau tai 
jo neįpareigos, jis bet kada galės pasišalinti, kai tik bus bent kiek 
atsigavęs. Bet pamatęs, kad Katerina džiaugiasi, pamatęs jos ma- 
lonią šypseną, jos draugišką žvilgsnį ir kad ji laiminga, galėjusi 
jam padėti, jis buvo nepatenkintas, jog neatsisakė. Kuriems ga- 
lams visa tai? 

Pasiėmę apavą ir uždarę savo spinteles, Maė išėjo iš barako 
paskutinieji, įkandin draugų, kurie pasišildę vienas po kito ėjo 
namo. Etjenas sekė paskui juos. Levakas su savo berniūkščiu taip 
pat prisijungė prie būrelio. Eidami pro rūšiavimo salę, jie išgirdo 
ginčą ir sustojo. 

Rūšiavimo salė buvo didelis sandėlis, juodomis nuo dulkių 
sijomis, su didelėmis langinėmis, pro kurias švilpė nuolatiniai 
skersvėjai. Anglies vagonėliai patekdavo čia tiesiai iš priėmimo 
skyriaus; stūmėjai juos čia išversdavo į ilgus skardinius latakus, 
o rūšiuotojos, stovėdamos ant laiptukų kairėje ir dešinėje, kas- 
tuvais ir grėbliais išmesdavo akmenis, pastumdamos švarias ang- 
lis, kurios pro piltuvus paskui krisdavo į geležinkelio vagonus, 
stovinčius sandėlio apačioje. 

Čia dirbo Levakų Filomena, liekna ir išblyškusi, spjaudanti 
kraujais mergina, kurios veido išraiška buvo kaip avies. Apsigo- 
busi mėlynos vilnos skuduru, juodomis iki alkūnių rankomis, 
ji rūšiavo anglis šalia senos raganos — Pjerono uošvės, pramintos 
Išdegėle; ji buvo baisi savo apuoko akimis ir suspaustomis kaip 
šykštuolio piniginė lūpomis. Pešėsi kaip tik jos: jaunoji kaltino 
senę, esą toji išgriebianti jos akmenis, ir todėl per dešimt minučių 
ji negalėjusi jų pririnkti nė vienos pintinės. Joms mokėdavo nuo 
pintinės, ir todėl kildavo nuolatiniai barniai. Kasos draikydavosi, 
juodos rankų žymės pasilikdavo ant įraudusių veidų. 

— Mauk jai stipriau! — sušuko iš viršaus Zacharijas savo 
meilužei. 

Visos rūšiuotojos prapliupo juokais. Bet Išdegėlė įsiutusi puo- 
lė jaunuolį: 

— Tik pamanykite, koks bjaurybė! Geriau įteisintum du jos 
mergvaikius, kuriuos jai įtaisei!.. Argi taip galima aštuoniolikos 
metų mergiščiai, kuri vos ant kojų pastovi! 

Maė turėjo įsikišti ir neleisti sūnui nulipti žemyn pažiūrėti, 
grėbliai vėl pradėjo žarstyti anglis, prie lovių buvo matyti sulenk- 
tos nugaros moterų, kurios įsiutusios ginčijosi dėl akmenų. 

Lauke vėjas staiga aprimo, iš pilko dangaus dulkė šaltas lietus. 
Angliakasiai susigūžė, sukryžiavo ant krūtinės rankas ir ėjo pa- 
kriku būriu, krypuodami, o pro jų plonus drabužius buvo matyti 
atsikišę stambūs kaulai. Dienos šviesoje jie buvo panašūs į būrį 
negrų, išmurdytų dumble. Kai kurie jų dar nebuvo suvalgę savo 
briketo, ir nuo to duonos gabalo, kurį nešėsi užkišę po palaidine, 
jie atrodė kuproti. 

— Žiūrėkite, štai Butliu,— kikendamas tarė Zacharijas. 

Levakas nesustodamas persimetė keliais žodžiais su savo gy- 
ventoju, stambiu juodbruvu trisdešimt penkerių metų vyruku, 
kuris atrodė ramus ir doras. 

— Ką, Luji, ar sriuba išvirusi? 

— Rodos, išvirusi. 

— Vadinasi, žmona šiandien gerai nusiteikusi? 

— Taip, rodos, gerai. 

Kiti angliakasiai — remonto darbininkai — jau ėjo į darbą 
būreliais, kurie vienas po kito leidosi į šachtą. Tai buvo trečios 
valandos pamaina; šachta rijo ir tuos žmones, kurių brigados 
turėjo užimti kirtikų vietą koridorių gilumoje. Šachta niekad ne- 
likdavo tuščia: dieną ir naktį joje dirbo Žmonės — vabzdžiai, 
rausdamiesi šešių šimtų metrų gilumoje po runkelių laukais. 

Jaunimas ėjo pirma. Žanlenas dėstė Beberui sudėtingą planą, 
kaip gauti skolon už keturis sū tabokos; Lidija pagarbiai ėjo ato- 
kiau nuo jų. Katerina su Zacharijum ir Etjenu ėjo iš paskos. Nė 
vienas jų nekalbėjo. Maė ir Levakas juos pasivijo tik ties „Avan- 
tažo“ smukle. 

— Štai ir mes, — tarė Maė Etjenui.— Gal užeisite su mumis? 

Būrelis išsiskyrė. Katerina stabtelėjo ir paskutinį kartą pa- 
žvelgė į jaunuolį savo didelėmis žalsvomis kaip skaidrus šaltinio 
vanduo akimis, kurios juodame veide spindėjo lyg krištolas. 
„Ji nusišypsojo ir pasuko su kitais keliu, kuris kilo į darbininkų 
kaimelį. 

Smuklė buvo tarp kaimo ir kasyklų, dviejų kelių sankryžoje. 
Tai buvo dviejų aukštų mūrinis namas, nuo viršaus iki apačios 
nubaltintas kalkėmis; aplink langus sienos buvo pagyvintos pla- 
čia žydra juosta. Keturkampėje iškaboje, kuri buvo prikalta vir- 
šum durų, geltonomis raidėmis buvo išrašyta: „Avantažas. Aludės 
savininkas Raseneras“. Už namų buvo gyvatvore apsodinta kėglių 
žaidimo aikštelė. Bendrovė, visaip mėginusi įsigyti šitą sklypelį, 
įsiterpusį į jos didžiulius žemės plotus, buvo labai nepatenkinta 
šita smukle, Išdygusia plyname lauke, prie pat išėjimo iš Vorė 
kasyklos. 

— Užeikime,— pakartojo Maė Etjenui. 

Mažytė salė buvo šviesutėlė, baltomis sienomis, su trimis 

stalais, tuzinu kėdžių ir pušiniu prekystaliu, ne didesniu už virtu- 
vės spintą. Čia buvo padėta apie dešimt stiklų, trys buteliai like- 
rio, ropinė ir nedidelė cino statinaitė su švino čiaupu alui; dau- 
giau nieko nebuvo — jokio paveikslo, jokios lentynėlės; jokio 
lošimo stalo. Nupoliruotame blizgančiame ketaus židinyje iš lėto 
ruseno akmeninės anglys. Ant plytų grindų pabarstytas plonas 
balto smėlio sluoksnis sugerdavo nuolat permirkusios šito krašto 
žemės drėgmę. 

— Stiklą alaus, — užsakė Maė, kreipdamasis į storą gelton- 
plaukę merginą, kaimynės dukterį, kuri retkarčiais patarnaudavo 
salėje.— Ar Raseneras yra? 

Mergina pasuko čiaupą ir atsakė, kad šeimininkas netrukus 
grįš. Iš lėto, neatitraukdamas nuo lūpų, angliakasys išgėrė pusę 
stiklo alaus, kad nuskalautų dulkes, kurios buvo užkimšusios jo 
gerklę. Savo bendrakeleivio jis nevaišino. Salėje buvo dar vienas 
svečias, taip pat angliakasys, šlapias ir susitepęs, kuris, sėdėda- 
mas prie stalo, tyliai gurkšnojo savo alų ir atrodė giliai susimąs- 
tęs. Paskui įėjo dar vienas angliakasys, rankos mostu užsisakė 
alaus, sumokėjo ir išėjo, netaręs nė žodžio. 

Netrukus pasirodė maloniai šypsodamasis storas, švariai nu- 
siskutęs, apskrito veido, kokių trisdešimt aštuonerių metų vyras. 
Tai Raseneras, buvęs kirtikas, kurį Bendrovė atleido prieš trejus 
metus, kilus streikui. Jis buvo labai geras darbininkas, gražiai 
kalbėdavo, vadovaudavo visoms delegacijoms, kurios reikšdavo 
darbininkų reikalavimus, ir pagaliau pasidarė nepatenkintųjų va- 
das. Jo žmona tada jau laikė smuklę kaip ir daugelis kitų anglia- 
kasių žmonų; o kai jį išmetė į gatvę, jis ir pats tapo smuklininku: 
prasimanė pinigų ir atidarė savo smuklę tiesiai priešais Vorė, tar- 
si provokuodamas Bendrovę. Dabar jo prekyba klestėjo, virto 
darbininkų centru, ir jis turtėjo iš neapykantos, kurią pamažu 
įžiebė savo buvusių draugų širdyse. 

— Tai tas vaikinas, kurį aš šįryt pasamdžiau, — tuojau paaiš- 
kino Maė.— Gal vienas iš tavo dviejų kambarių laisvas ir gal 
gali jam duoti kreditan iki algos? 

Plačiame Rasenero veide staiga pasirodė didelis nepasitikė- 
jimas. Jis apžvelgė Etjeną ir, nesiteikdamas pareikšti apgailesta- 
vimo, atsakė: 

— Mano abu kambariai užimti. Negaliu priimti. 

Jaunuolis laukė tokio atsakymo, bet vis dėlto jam buvo skau- 
du; jis pats nustebo, kad jam staiga pasidarė nemalonu išeiti. 
Nesvarbu, jis pasišalins, kai tik gaus savo trisdešimt sū. Anglia- 
kasys, gėręs prie atskiro stalo, jau buvo išėjęs. Vienas po kito 
įeidavo kiti praskalauti gerklių ir vėl krypuodami išeidavo. Tai 
buvo paprastas skalavimas, be džiaugsmo, be aistros, be jokių 
kalbų, vien poreikio patenkinimas. 

— Tai, vadinasi, nieko nėra? — kažkokiu ypatingu tonu pa- 
klausė Raseneras Maė, kuris mažais gurkšneliais baigė siurb- 
čioti alų. 

Šis pasuko galvą ir pasakė, kad be Etjeno, salėje nieko dau- 
giau nebuvo. 

— Vėl gerokai susipjovėme... Taip, vis dėl tų sutvirtinimų,— 
pasakė jis. 

Jis papasakojo visą įvykį. Smuklininko veidas paraudo, krau- 
jas nuo susijaudinimo mušė jam į galvą, jo akys ėmė blizgėti. Pa- 
galiau jis pratrūko: 

— Gerai! Tegu tik jie išdrįsta sumažinti atlyginimą, jie patys 
prieis liepto galą! 

Etjenas jį varžė. Bet jis vis dėlto kalbėjo šnairomis dėbčio- 
damas. Jis kalbėjo užuominomis, kai ką nutylėdamas apie direk- 
torių poną Enbo, jo žmoną, jo brolvaikį mažąjį Negrelį, neminė- 
damas jų pavardžių ir vis kartodamas, kad taip negali ilgai tęstis, 
kad vieną gražią dieną viskas subyrės. Skurdas esąs per didelis; 
jis išvardijo užsidariusias įmones ir kiek atsirado bedarbių. Jis 
jauvisą mėnesį kasdien išdalija daugiau kaip šešis svarus duonos. 
Vakar jam sakė, kad ponas Denelenas, gretimos kasyklos savinin- 
kas, nežinąs, kaip atlaikyti tą krizę. Be to, jis ką tik gavęs iš Lilio 
laišką, pilną nerimą keliančių smulkmenų. 

— Žinai, — sušnibždėjo jis, — aš tą laišką gavau iš to asmens, 
kurį tu čia vieną vakarą matei. 

Bet jų pokalbis nutrūko. Įėjo jo žmona, aukšta, liesa energinga 
moteris ilga nosimi ir violetiniais skruostais. Politikoje ji buvo 
daug radikalesnė už savo vyrą. 

— Pliušaro laiškas, — tarė ji.— O, jei jis čia vadovautų, tuo- 
jau padėtis pagerėtų! 

Etjenas, kuris jau valandėlę klausėsi pokalbio, viską suprato: 
jį jaudino mintis apie skurdą ir kerštą. Jis sudrebėjo, staiga išgir- 
dęs tą pavardę. Jis tarė garsiai, tartum nenoromis: 

— Aš jį pažįstu, tą Pliušarą. 

Visi sužiuro į jį, ir jis pridūrė: 

— Taip, aš buvau mašinistas, 0 jis mano padėjėjas Lilyje... 
Gabus vyras, aš dažnai su juo pasikalbėdavau. 

Raseneras vėl atidžiai jį apžiūrėjo: jo veidas greit pasikeitė, — 
dabar jame ūmai pasirodė simpatija. Pagaliau jis tarė žmonai: 

— Šį poną štai atvedė Maė; jis yra jo stūmėjas ir norėtų suži- 
noti, ar viršuje neturime laisvo kambario ir ar negalėtume jam 
išnuomoti skolon iki algos. 

Šį kartą viskas tuojau susitvarkė. Kambarys buvo laisvas, gy- 
ventojas buvo išsikraustęs kaip tik šį rytą. Ir smuklininkas, labai 
susijaudinęs, ėmė kalbėti atviriau, vis kartodamas, kad jis prašy- 

davęs šeimininkų tik to, kas galima, o nereikalaudavęs daugelio 
tokių dalykų, kurių sunku gauti. Jo žmona gūžčiojo pečiais; ji 
manė, kad reikia griežtai reikalauti savo teisių. 

— Sudie,— pertraukė juos Maė.— Visa tai nesutrukdys žmo- 
nėms leistis į šachtą, o kol jie ten dirbs, vis bus tokių, kurie stips 
badu... Žiūrėk, štai koks tu pasidarei žaliūkas per tuos trejus me- 
tus, kai ten nebedirbi. 

— Taip, aš gerokai pasitaisiau,— atsakė patenkintas Ra- 
seneras. 

Etjenas dėkodamas palydėjo išeinantį angliakasį ligi durų; bet 
šis tik pakraipė galvą, netardamas nė žodžio. Jaunuolis žiūrėjo, 
kaip jis kopė į kaimą. Rasenero žmona, aptarnaudama klientus, 
paprašė Etjeną valandėlę luktelėti, kol ji galės nuvesti jį į skirtąjį 
jam kambarį, kur jis galėsiąs nusiprausti. Ar vertėjo jam čia likti? 
Jį vėl apniko abejonės, neramumas, jam kėlęs gailestį dėl laisvo 
valkatos gyvenimo, kai galima ir badą kęsti džiaugsmingai, nes 
pats esi sau ponas. Jam atrodė, kad praslinko daug metų nuo tos 
audringos nakties, kai jis užlipo ant pylimo, ligi to laiko, kurį jis 
praleido po žeme, šliaužiodamas juodomis galerijomis. Ir jam bu- 
vo šlykštu vėl pradėti tą patį, tai buvo neteisinga ir per daug 
žiauru, jo žmogiškas išdidumas priešinosi minčiai, kad jį paver- 
čia mulkinamu nešuliniu gyvuliu. 

Kol Etjenas taip su savimi grūmėsi, jo akys, klaidžiodamos 
po begalinę lygumą, pamažu apžvelgė ją visą. Jis nustebo: jis ne 
taip įsivaizdavo akiratį, kai senis Bonmoras tamsoje parodė ran- 
kos mostu. Priešais, siauroje dauboje, jis vėl atpažino Vorė ka- 
syklas su jų mediniais ir mūriniais pastatais, derva nuteptą rūšia- 
vimo sandėlį, bokštą, dengtą skalynu, mašinų salę ir aukštą švie- 
siai rausvą kaminą, — visa tai buvo sugrūsta ir atrodė nykiai. Bet 
aplink pastatus buvo keturkampė aikštė, ir jis neįsivaizdavo, kad 
ji tokia didelė, tartum rašalo ežeras, kurio bangas sudarė kylan- 
čios aukštos anglies krūvos ir kuris šiaušėsi aukštais pastoliais 
su kilnojamais geležinkelio bėgiais; vienas tos aikštės kampas 
buvo užverstas statybine medžiaga, ir atrodė, kad ten buvo iš- 
kirstas visas miškas. Dešinėje vaizdą užstojo didžiulis pylimas, 
lyg milžinų suverstos barikados, kurio anksčiau supiltoji dalis 
jau buvo apaugusi žole, tuo tarpu kitas galas buvo nudegęs per 
požeminį gaisrą, trukusį jau ištisus metus, ir rūko tirštais dūmais, 
palikdamas pilkšvai balzganame skalyno ir smiltainio paviršiuje 
ilgus kruvinus rūdos ruožus. Toliau — begaliniai javų ir runke- 
lių laukai, šiuo metu pliki, pelkės, apaugusios stagarais, tarp ku- 
rių stiebėsi keli nuskurdę gluosniai, o dar toliau — pievos, per- 
kertamos retomis topolių eilėmis. Labai toli bolavo mažos mies- 
telių dėmės: Šiaurėje — Maršjenas, Pietuose — Monsu; Rytuose 

akiratį juosė Vandamo miškas violetine pilkų medžių linija. Po 
tuo mėlynu dangum, neaiškioje šios žiemos popietės šviesoje 
atrodė, kad į lygumą nusėdo visi juodi Vorė suodžiai, visos skrai- 
dančios anglių dulkės, padengdamos medžius, nuklodamos ke- 
lius ir nubarstydamos visą Žemę. 

Etjenas žiūrėjo, ir labiausiai jį stebino kanalas — Skarpos upė, 
paversta kanalu, — kurio jis naktį nematė. Tasai kanalas nuo Vo- 
rė ėjo iki Maršjeno tiesiai, lyg dviejų mylių ilgio sidabro kaspi- 
nas, lyg prospektas, apsodintas dideliais medžiais, pakilęs viršum 
apylinkės lygumos ir bėgąs tolybėn su savo žaliomis pašlaitėmis 
ir balzganu vandeniu, kuriuo slydo raudonai nudažyti laivai. Ne- 
toli kasyklos buvo prieplauka ir stovėjo pririšti laivai, į kuriuos 
nuo tiltelių tiesiai iš vagonėlių buvo kraunamos anglys. Toliau 
kanalas darė užuolanką, -įstrižai perkirsdamas pelkes; atrodė, 
kad visa šitos plynos lygumos dvasia įsikūnijo tame tiesiame 
vandens ruože, kuriuo lyg plačiu keliu buvo pervežamos ang- 
lys ir geležis. 

Nuo kanalo Etjeno žvilgsnis nukrypo į kaimą, kuris buvo ant 
plokštikalnio ir kurio jis matė tik raudonas čerpes. Paskui jo žvil- 
gsnis vėl nuklydo Vorė link ir sustojo molingos kalvos papėdėje, 


ties dviem didžiulėm krūvom plytų, kurios buvo ga:ninamos ir de- 
ginamos čia pat vietoje. Už tvoros Bendrovė buvo pravedusi gele- 
žinkelio šaką kasykloms aptarnauti. Dabar turbūt nuleidžia pas- 
kutiniuosius remonto darbininkus. Šaižiai girgždėjo vienas vago- 
nas, kurį stūmė žmonės. Visa tai dabar jau negaubė tamsos neži- 
nia, nesidaužė perkūnija ir nežybčiojo neaiškios žvaigždės. Rytui 
išaušus, aukštakrosnė ir kokso krosnis ištirpo tolumoje. Pasiliko 
tik oro siurblio dūsavimas, sunkus ir ilgas, lyg būtų kvėpavusi 
didžiulė pabaisa, — dabar buvo matyti net pilki garai, ėję iš jos 
gerklės, kurios niekas negalėjo pasotinti. 

Tada Etjenas staiga apsisprendė. Galbūt jam pasivaideno ten, 
aukštumoje, prie įėjimo į kaimą, šviesios Katerinos akys. O gal 
greičiau tai padarė maišto vėjas, dvelkiąs iš Vorė. Jis pats nežino- 
jo — jis tik norėjo vėl leistis į kasyklos gilumą, kentėti ir kovoti; 
jis įtemptai galvojo apie tuos žmones, kuriuos minėjo Bonmoras, 
apie tą nutukusį nepasotinamą dievaitį, kuriam dešimt tūkstančių 
išbadėjusiųjų aukojo savo kūnus, net jo nepažindami. 


Antra dalis 


Greguarų dvaras Piolena buvo pora kilometrų į Rytus nuo 
Monsu, prie kelio, vedančio į Žuazelį. Namai buvo dideli, ke- 
turkampiai, be jokio stiliaus, pastatyti pereito šimtmečio pradžio- 
je. Iš didžiulių žemės plotų, kurie kadaise priklausė dvarui, liko 
tik apie trisdešimt hektarų, aptvertų mūrine siena, kuriuos buvo 
nesunku apdirbti. Bet ypač visi gyrė sodą ir daržą, pagarsėjusius 
savo vaisiais ir daržovėmis, geriausiais visoje apylinkėje. Trūko 
tik parko; jo vietoje augo nedidelė giraitė. Senų liepų alėja — 
tikras trijų šimtų metrų ilgio skliautas — vedė nuo vartų ligi pat 
prieangio; tai buvo viena iš šios plynos lygumos, kur nuo Maršje- 
no iki Bonji galėjai suskaičiuoti visus didesnius medžius, gro- 
žybių. 

Tą rytą Greguarai atsikėlė aštuntą valandą. Paprastai jie kel- 
davosi viena valanda vėliau, nes mėgo ilgai miegoti, bet juos su- 
jaudino nakties audra. Greguaras tuojau išėjo pasižiūrėti, ar vėjas 
nepadarė nuostolių, o ponia Greguar, apsiavusi šlepetėmis ir 
apsivilkusi flanelės peniuaru, nusileido į virtuvę. Maža, stora, 
penkiasdešimt aštuonerių metų, ji dar buvo skaisti papūtžandė, 
nustebusios veido išraiškos, nors plaukai jau buvo baltitėlaičiai. 

— Melani,— tarė ji virėjai, — gal iškeptumėte šį rytą trapų 
pyragą, tešla jau paruošta. Panelė atsikels ne anksčiau kaip už 
pusvalandžio, taigi ir pavalgytų jo su šokoladu... Ką? Tai būtų 
staigmena? 

Virėja, sena, liesa moteris, tarnaujanti pas juos jau trisdešimt 
metų, ėmė juoktis. 

— Tiesa, tai būtų puiki staigmena... Krosnis užkurta, orkaitė 
turbūt jau karšta; be to, man padės Onorina. 


Onorina, dvidešimties metų mergina, priglausta dar mažutė 
ir čia užauginta, dabar tarnavo kambarine. Be šių dviejų moterų, 
Greguarai laikė tik vieną vežiką Fransi, kuris atlikdavo ir visus 
sunkesniuosius darbus. Sodininkas ir sodininkė rūpinosi dar- 
žovėmis, vaisiais, gėlėmis ir paukštide. Darbo santykiai buvo pa- 
triarchališki, nuoširdžiai šeimyniški, todėl tas mažutis pasaulėlis 
gražiausiai tarpusavyje sugyveno. 

Ponia Greguar, kuri dar gulėdama sugalvojo skanaus pyrago 

staigmeną, pasiliko žiūrėti, kaip tešlą pašaus į krosnį. Virtuvė 
buvo didžiulė, ir iš jos nepaprasto švarumo, prikaistuvių, puodų 
ir kitų reikmenų daugybės buvo galima spėti, kad tai labai svarbi 
namų dalis. Čia kvepėjo skaniu valgiu. Dėžės ir spintos buvo pil- 
nos maisto atsargų. 

— Kad tik jis gražiai apraustų! Jūs prižiūrėsite, ar ne? — tarė 
ponia Greguar, eidama į valgomąjį. 

Nors namuose buvo įrengtas centrinis šildymas, valgomajame 
linksmai traškėjo akmeninės anglys. Šiaip čia nebuvo jokios pra- 
bangos: didelis stalas, kėdės, raudonmedžio indauja; tik du gilūs 
foteliai rodė, kad čia mėgstami patogumai ir kad ilgos valandos 
čia leidžiamos virškinimui. Po pietų jie niekad nepereidavo į sa- 
loną; šeima pasilikdavo valgomajame. 

Tuo metu sugrįžo ir Greguaras, apsivilkęs storu pusmarškoniu 
švarku, toks pat rausvas šešiasdešimties metų senis stambių bruo- 
žų, doro ir gero veido, apkritusio baltomis kaip sniegas garbano- 
mis. Jis pasikalbėjo su vežėju ir sodininku: jokių didesnių nuos- 
tolių nepadaryta; audra išvertė tik vieną krosnies vamzdį. Kiek- 
vieną rytą jis apžiūrėdavo Pioleną, kuri nebuvo tokia didelė, kad 
galėtų kelti jam rūpesčių, ir vis dėlto teikė jam, kaip savininkui, 
malonumą. 

— O Sesilė? — paklausė jis.— Ar ji šiandien nesikels? 

— Nesuprantu,— atsakė žmona.— Rodos, girdėjau ją vaikš- 
čiojant. 

Stalas buvo padengtas, ant baltos staltiesės stovėjo trys puo- 
deliai. Onoriną nusiuntė pažiūrėti, ką daro panelė. Bet ji tuoj pat 
nulipo nuo viršaus, vos sulaikydama juoką, ir pašnibždomis, ta- 
rytum kalbėdama dar viršuje, Sesilės kambaryje, tarė: 

— O, jei ponas ir ponia pamatytumėte panelę!.. Ji miega... 
O, ji miega kaip kūdikėlis Jėzus... Net įsivaizduoti sunku; į ją žiū- 
rėti tikras malonumas. 

Tėvas ir motina susigraudinę pažvelgė vienas į kitą. Gregua- 
ras šypsodamasis paklausė: 

— Ar tu eisi jos pažiūrėti? 

— Vargšė meilutė! — sušnibždėjo ji.— Einu. 

Ir jie abu užlipo aukštyn. Dukters kambarys buvo namuose 
vienintelė prabangiai įrengta patalpa; sienos buvo išmuštos mels- 
vu šilku, baldai nulakuoti baltai su melsvais apvadais — išlepinto 
vaiko užgaida, kurią tėvai patenkino. 

Prieblandoje, kuri skverbėsi pro praskleistą užuolaidą, buvo 
matyti baltoje lovoje mieganti mergina, prispaudusi skruostą 
prie pilnos rankos. Ji nebuvo graži, bet trykštanti sveikata ir per 
daug išbujojusi, net jau visai subrendusi, nors ji turėjo tik aštuo- 
niolika metų; jos odos spalva buvo puiki, balta kaip pienas, plau- 
kai kaštoniniai, veidas apskritas su maža valinga nosimi ir put- 

liais skruostais. Apklotas buvo nuslydęs, ir ji kvėpavo taip ra- 
miai, jog net per daug stambi jos krūtinė nesikilnojo. 

— Tas prakeiktas vėjas, matyt, neleido jai sumerkti akių, — 
sušnibždėjo motina. 

Tėvas mostelėjo, kad nutiltų. Abu pasilenkė ir dievinamu 
žvilgsniu žiūrėjo į dukterį, išsidraikiusią savo mergiškame nuo- 
gume, į tą dukterį, kurios jie taip ilgai troško ir sulaukė tada, kai 
jau visai nesitikėjo. Ji jiems atrodė tobula, visai ne per stora, dar 
vis nepakankamai gerai maitinama. Ji miegojo, nejausdama jų, 
taip arti prie jos pasilenkusių. Staiga lengvas šešėlis praslinko jos 
ramiu veidu. Tėvai išsigando, kad ji nepabustų, ir ant pirštų galų 
išėjo iš kambario. 

— Ššt! — tarė Greguaras prie durų.— Jeigu ji nemiegojo visą 
naktį, reikia jai dabar leisti pamiegoti. 

— Kiek tik ji norės, meilutė,— patvirtino ponia Greguar.— 
Mes palauksime. 

Jie nulipo žemyn į valgomąjį ir susėdo į fotelius; tarnaitės 
juokdamosi, kad panelė taip kietai įmigusi, nemurmėdamos pas- 
tatė šokoladą ant krosnies, kad neatšaltų. Greguaras įniko į lai- 
kraštį, 0 jo žmona ėmė megzti didelį vilnonį apklotą. Buvo labai 
šilta, tyliuose namuose nebuvo girdėti jokio brazdesio. 

Visą Greguarų turtą, kuris per metus davė apie keturiasde- 
šimt tūkstančių frankų pelno, sudarė viena Monsu kasyklų akci- 
ja. Jie mielai pasakodavo apie jos kilmę, susijusią su pačios 
Bendrovės įsteigimu. 

Pereito šimtmečio pradžioje akmens anglies ieškojimo karšt- 
ligė buvo apėmusi visą sritį nuo Lilio iki Valansjeno. Visiems su- 
suko galvas pasisekimai koncesininkų, kurie vėliau sudarė Anze- 
no Bendrove. Kiekvienoje komunoje buvo tyrinėjamas podirvis; 
kūrėsi draugijos, per vieną naktį išdygdavo koncesijos. Tais lai- 
kais tarp užsispyrėlių buvo ypač žymus baronas Deriumo, pagar- 
sėjęs savo protingumu ir didvyrišku atsidavimu kasyklų reikalui. 
Per keturiasdešimt metų jis nenuilstamai kovojo su nuolatinėmis 
kliūtimis; pirmieji tyrimai buvo bevaisiai, po keliolikos mėnesių 
sunkaus darbo tekdavo mesti naujai įrengtas šachtas, griūtys už- 
versdavo iškastas duobes, staigūs potvyniai skandindavo darbi- 
ninkus, šimtai tūkstančių frankų buvo sukišta į žemę; paskui pra- 
sidėjo administraciniai rūpesčiai, akcininkų panika, kova su že- 
mės savininkais, kurie nenorėjo pripažinti karališkųjų koncesijų, 
kol šie pirma nesudarys su jais sutarčių. Pagaliau jam pavyko 
įsteigti Deriumo, Fokenua ir Ko draugiją Monsu koncesijai eks- 
ploatuoti, ir šachtos pradėjo duoti pirmąjį pelną; tuo tarpu dvi 
gretimos koncesijos — Kunji, priklausanti grafui Kunji, ir Žuaze- 
lis, priklausąs Kornilio ir Ženaro draugijai — vos jo nesužlugdė 

savo baisia konkurencija. Laimei, 1860 metų rugpjūčio 25 dieną 
visos trys koncesijos sudarė sutartį, kuri jas sujungė į vieną 
Bendrovę. Taip buvo įsteigta Monsu kasyklų Bendrovė tokia, ko- 
kia ji yra ir dabar. Patogesniam suskirstymui visas turtas buvo pa- 
dalytas pagal to meto piniginę sistemą į 24 akcijas, vadinamas 
sū, kurių kiekviena buvo skirstoma dar į dvylika dalių, vadina- 
mų denjė, ir visa tai sudarė du šimtus aštuoniasdešimt aštuonis 
denjė; vieno denjė vertė buvo dešimt tūkstančių frankų, vadinasi, 
visą kapitalą sudarė maždaug trys milijonai frankų. Jau bu- 
vęs beveik sužlugdytas, bet vis dėlto nugalėjęs, Deriumo per da- 
lybas gavo šešis sū ir vieną denjė. 

Tais laikais baronas turėjo Piolenos dvarą su trimis šimtais 
hektarų, ir jo ūkvedys buvo jaunas vyras Onorė Greguaras, ki- 
lęs iš Pikardijos, Leono Greguaro, Sesilės tėvo, senelis. Kai bu- 
vo sudaryta Monsu sutartis, Onorė, kuris laikė paslėpęs kojinė- 
je apie penkiasdešimt tūkstančių frankų santaupų, drebėdamas 
nusprendė pasekti pavyzdžiu savo šeimininko, kuris nepajudina- 
mai tikėjo kasyklų pelningumu. Jis išsiėmė dešimt tūkstančių 
livrų grynais ir nusipirko vieną denjė, baimindamasis, kad tą su- 
mą pavogė iš savo vaikų. Jo sūnus Eugenijus iš tikrųjų gavo la- 
bai menką dividendą; kadangi jis jau buvo suburžuazėjęs ir kvai- 
lai prakišo vienoje sužlugusioje Bendrovėje likusius iš tėvo pa- 
likimo keturiasdešimt tūkstančių frankų, jam teko gyventi labai 
kukliai. Bet denjė nuošimčiai palaipsniui augo, ir turtas ėmė didė- 
ti Felisjenui, kuris jau galėjo įgyvendinti tą svajonę, jo senelio, 
buvusio ūkvedžio, jam įkvėptą dar vaikystėje: jis nusipirko jau 
apkarpytą Pioleną, kaip nacionalinę nuosavybę, už juokingai ma- 
žą sumą. Tačiau po to sekė sunkūs metai: reikėjo laukti revoliu- 
cinių katastrofų galo, paskui kruvino Napoleono žlugimo. Ir tik 
Leonas Greguaras ėmė gauti nuostabiai augantį pelną nuo to ka- 
pitalo, kurį nedrąsiai ir abejodamas buvo investavęs jo prosene- 
lis. Toji menka dešimties tūkstančių frankų suma plėtėsi ir augo 
kartu su visos Bendrovės gerove. Nuo 1820 metų ji ėmė duoti 
šimtą nuošimčių, t. y. dešimt tūkstančių frankų. 1844 metais ji jau 
davė dvidešimt tūkstančių frankų; 1850 metais — keturiasdešimt 
tūkstančių frankų. Pagaliau per dvejus metus dividendas nepa- 
prastai išaugo — penkiasdešimt tūkstančių frankų: kotiruojama 
Lilio biržoje denjė vertė per šimtą metų padidėjo šimtą kartų. 

Greguarui kai kas patarė parduoti savo denjė, kai jo kursas 
pasiekė vieną milijoną, bet jis, tėviškai šypsodamasis, atsisakė. 
Po šešių mėnesių prasidėjo pramonės krizė, ir denjė vertė nukri- 
to ligi šešiasdešimties tūkstančių frankų. Bet Greguaras vis šyp- 
sojosi ir nė kiek nesigailėjo, nes visi Greguarai dabar tvirčiausiai 
tikėjo savo kasyklomis. Akcijos vertė vėl pakils — pats Dievas 

ne toks tvirtas, kaip šitos akcijos. Prie to beveik religinio jo ti- 
kėjimo prisidėjo dar ir gilus dėkingumas vertybei, kuri jau išti- 
są šimtmetį be jokio darbo maitino jų šeimą. Tai buvo tarytum 
jų dievybė, kurią jų egoizmas pavertė tikru kultu; jų namų židinio 
geradaris juos sūpavo plačiame tinginystės guolyje, tukindamas 
juos skanėstais. Taip tęsėsi iš kartos į kartą: kam tad rizikuoti 
įžeisti likimą juo abejojant? Bet šitos ištikimybės gelmėse glūdė- 
jo ir prietaringas siaubas, baimė, kad denjė milijonas tuoj ištirp- 
tų, jei jį paverstų pinigais ir susidėtų į stalinę. Jiems atrodė, 
kad tie pinigai geriau apsaugoti žemėje, iš kur angliakasiai — 
ištisos badmirių kartos — jiems iškasa jų kiekvieną dieną po tru- 
putį, tiek, kiek reikia. 

Apskritai laimė lyte lijo ant šių namų. Greguaras, dar labai 
jaunas, vedė vieno Meršjeno vietininko dukterį, negražią mer- 
giną, neturėjusią nė skatiko kraičio, kurią jis dievino ir kuri at- 
silygino jam tuo pačiu. Ji paskendo šeimininkavime ir garbino 
savo vyrą, pripažindama tik jojo valią; net ir jų skoniai buvo vie- 
nodi, jų troškimai susiliedavo į tą patį pasiturinčio gyvenimo 
idealą: taip jie išgyveno keturiasdešimt metų, švelniai vienas kitu 
rūpindamiesi. Gyveno jie labai tvarkingai, savo keturiasdešimt 
tūkstančių frankų sunaudodavo tyliai ramiai, išleisdami visas san- 
taupas Sesilei, kurios vėlyvas gimimas laikinai buvo suardęs jų 
biudžetą. Dar ir dabar jie tenkindavo kiekvieną josios užgaidą: 
nupirko antrą arklį, dvi naujas karietas, užsakydavo jai tualetus 
iš Paryžiaus. Bet visa tai juos tik dar labiau džiugino: nieko ne- 
gailėjo savo dukteriai, nors jie patys nemėgo prašmatnumo, ir 
buvo net išlaikę savo jaunystės madas. Kiekviena išlaida, netei- 
kianti naudos, jiems atrodė neprotinga. 

Staiga atsivėrė durys, ir skambus balsas sušuko: 

— O ką? Ar jūs be manęs papusryčiavote? 

Tai buvo Sesilė, ką tik pašokusi iš lovos, dar užmiegotomis 
akimis. Ji buvo tik susisegusi plaukus ir užsimetusi baltą vilno- 
nį peniuarą. 

Ne,— atsakė motina, — matai, kad mes tavęs laukiame... 
Tai ką? Vėjas turbūt tau nedavė miegoti, vargše meilute! 

Mergina pasižiūrėjo į ją labai nustebusi: 

— Ar buvo vėjas?.. Aš nieko negirdėjau. Visą naktį miegojau. 

Jiems tai pasirodė keista, ir jie visi trys ėmė juoktis; juokėsi 
ir tarnaitės, nešdamos pusryčius: mintis, kad panelė neatsibus- 
dama išmiegojo dvylika valandų, pralinksmino visus namus. Pa- 
matę skanų pyragą, jie visi dar labiau nušvito. 


— Kaip! Jau spėjote iškepti? — kartojo Sesilė.— Tai bent 
man padarėte staigmeną... Dar šiltas pyragas su šokoladu — tai 
puiku! 

Pagaliau jie susėdo už stalo; šokoladas garavo puodeliuose, 
ir jie ilgai kalbėjo tik apie pyragą. Melani ir Onorina pasiliko 
valgomajame ir aiškino kepimo smulkmenas, žiūrėdamos, kaip jie 
jį kimšo taukuotomis lūpomis, ir kartodamos, kad malonu kepti 
pyragą, matant, kaip skaniai šeimininkai jį valgo. 

Kieme ėmė smarkiai loti šunes; visi nusprendė, kad tai muzi- 
kos mokytoja, kuri atvykdavo iš Maršjeno pirmadieniais ir pen- 
ktadieniais. Atvažiuodavo ir literatūros mokytojas. Mergina 
buvo lavinama pačioje Piolenoje, vis dėlto likdama laiminga ne- 
mokša, kaip ir kiekvienas išpaikintas vaikas, kuris išmeta knygą 
pro langą, jei kuris nors klausimas jam atrodo per sunkus. 

— Tai ponas Denelenas,— tarė sugrįžusi Onorina. 

Paskui ją įžengė laisvai, kaip buvęs kavalerijos karininkas, 
Greguaro pusbrolis Denelenas, garsiai kalbėdamas ir guviai mo- 
sikuodamas rankomis. Nors jis jau buvo peržengęs penkiasde- 
šimt, jo trumpai nukirpti plaukai ir vešlūs ūsai dar buvo juodi 
kaip rašalas. 

— Taip, tai aš, laba diena... prašom nesivarginti! 

Jis atsisėdo, 0 šeima, sutikusi jį linksmais šūksniais, vėl ėmė 
gerti šokoladą. 

— Ar turi man ką pasakyti? — paklausė Greguaras. 

— Ne, visiškai nieko, — pasiskubino atsakyti Denelenas.— 
Aš išjojau truputį prasimankštinti ir, jodamas pro jūsų namus, 
panorau jus aplankyti. 

Sesilė ėmė jį klausinėti apie jo dukteris Žaną ir Liusi. Jos jau- 
tėsi puikiai; Žana visai atsidavusi tapybai, o Liusi, vyresnioji, nuo 
ryto ligi vakaro sėdėdama prie fortepijono, lavino savo balsą. 
Jo balsas truputį virpėjo, po savo linksmumu jis slėpė kažkokį 
nerimą. 

Greguaras vėl paklausė: 

— O kasyklose ar viskas tvarkoje? 

— Po šimts! Mane su draugais grumdo toji prakeikta krizė!.. 
Taip, dabar mes apmokame gerovės metus! Pristeigta per daug 
įmonių, pravesta per daug geležinkelių, sukišta per daug kapi- 
talo, tikintis pakelti gamybą. O šiandien tie pinigai iššalo, ir nau- 
jo kapitalo nėra, kad būtų galima visa tai išjudinti... Laimei, pa- 
dėtis dar ne beviltiška, ir aš kaip nors išsisuksiu. 

Kaip ir jo pusbrolis, jis buvo paveldėjęs vieną Monsu kasy- 
klos akciją. Bet, būdamas sumanus inžinierius, jis degė noru ka- 
rališkai praturtėti ir pasiskubino parduoti savo dalį, kai denjė 
pasiekė vieną milijoną. Jau seniai jo galvoje brendo vienas pla- 
nas. Jo žmona buvo paveldėjusi savo dėdės mažytę koncesiją 
Vandame, kur buvo atidarytos tik dvi šachtos — Žan Bartas ir 
Gaston Mari, tokios apleistos ir taip blogai įrengtos, jog jų eks- 

ploatavimas vos galėjo padengti išlaidas. Jis svajojo atstatyti 
Žan Bartą, nupirkti naują mašiną ir praplėsti šachtą, kad joje ga- 
lėtų dirbti daugiau žmonių. O Gaston Mari nusprendė laikyti at- 
sargoje. Čia, sakė jis, bus galima kastuvais žerti auksą. Mintis at- 
rodė teisinga. Bet jis ten sukišo visą milijoną, o toji prakeikta 
pramonės krizė prasidėjo kaip tik tada, kai turėjo užplūsti dide- 
lis pelnas ir įrodyti, kad jis neklydo. Pagaliau jis buvo blogas ad- 
ministratorius, pernelyg geras darbininkams, ir po Žmonos mir- 
ties iš jo vogė, kas tik norėjo; jis net nemokėjo suvaldyti savo 
dukterų; vyresnioji sakėsi stosianti į teatrą, o jaunesnioji norė- 
jo būti dailininke, nors salonas jau buvo atmetęs tris jos peiza- 
žus; nepaisydamos bankroto, abi jos vis linksmai juokaudavo 
ir, gresiant skurdui, pasidarė labai geros šeimininkės. 

— Matai, Leonai,— tarė jis neryžtingai, — tu apsigavai, ne- 
pardavęs savo akcijos kartu su manim. Dabar viskas rieda kūl- 
vartomis, tu, rizikuoji... O jeigu būtum man patikėjęs savo pini- 
gus, pamatytum, ką mes būtume padarę Vandamo kasykloje. 

Greguaras nesiskubindamas baigė gerti šokoladą. Jis ramiai 
atsakė: 

— Niekuomet!.. Tu puikiai žinai, kad aš negaliu spekuliuoti. 
Aš gyvenu ramiai, ir būtų labai kvaila laužyti galvą dėl pinigi- 
nių rūpesčių. O Monsu kursas gali dar kristi, bet mums vis dar 
pakaks. Nereikia būti tokiam gobšam, po velnių! O paskui, štai 
ką aš tau pasakysiu: vieną gražią dieną tu graušiesi pirštus, O 
Monsu vėl pakils, ir Sesilės vaikų vaikai iš jo turės baltos duonos. 

Denelenas klausėsi priverstinai šypsodamasis. 

— Vadinasi,— tyliai paklausė jis,— jei aš tau pasiūlyčiau 
įdėti šimtą tūkstančių frankų į mano įmonę, tu atsisakytum? 

Bet, pamatęs neramius Greguarų veidus, jis ėmė gailėtis, kad 
taip pasiskubino, ir atidėjo savo paskolos prašymą vėlesniam 
laikui, palikdamas jį tokiam atvejui, kai nebus jokios kitos išei- 


ties. 
— O, ligi to dar aš nepriėjau. Aš tik pajuokavau. Dieve mano! 


Gal tu ir teisus: žmogus greičiausiai nutunka iš tų pinigų, kuriuos 
jam uždirba kiti. 

Jie pakeitė kalbą. Sesilė vėl ėmė teirautis apie savo pussese- 
res, kurių pomėgiai ją labai domino, bet kartu ir piktino. Ponia 
Greguar pažadėjo nuvykti su dukterimi aplankyti tų brangių ma- 
žyčių, kai tik pasitaikys saulėta diena. Tik Greguaras išsiblaškęs 
nedalyvavo pokalbyje. Pagaliau jis garsiai pridūrė: 

— Jei būčiau tavo vietoje, aš daugiau nesispirčiau ir pradė- 
čiau derybas su Monsu... Jie labai šito trokšta, o tau grįžtų tavo 
pinigai. 

Jis padarė užuominų dėl tos senos neapykantos, kuri vešėjo 

tarp Monsu ir Vandamo koncesijų. Nors Vandamo koncesija 
buvo visai nežymi, jos galinga kaimynė siuto, matydama, kad 
į jos šešiasdešimt septynias komunas įsiterpia tas vienos kvadra- 
tinės mylios plotelis, kuris jai nepriklauso; nepavykus sužlugdyti 
Vandamo kasyklos, ji sumanė nupirkti ją pusvelčiui tada, kai ji 
ims merdėti. Karas tęsėsi be paliaubų, kiekviena šalis turėjo baig- 
ti kirsti galerijas per du šimtus metrų nuo priešo galerijų; tai bu- 
vo dvikova iki paskutinio kraujo lašo, nors direktoriai ir inžinie- 
riai palaikė savitarpyje gerus santykius. 

Deneleno akys suliepsnojo: 

— Niekuomet! — sušuko jis savo ruožtu.— Kol aš būsiu gy- 
vas, Monsu negaus Vandamo... Ketvirtadienį pietavau pas Enbo 
ir gerai supratau, ko jis taip aplink mane šokinėja. Jau praeitą 
rudenį, kai visi kilmingieji ponai suvažiavo į Valdybą, jie man 
visaip meilinosi... Taip, taip, aš juos gerai pažįstu, visus tuos mar- 
kizus ir kunigaikščius, generolus ir ministrus! Tai tikri plėšikai, 
kurie pamiškėje jums nuplėštų ir paskutinius marškinius! 

Jis negalėjo nurimti. Bet nė Greguaras negynė Monsu kasy- 
klų Valdybos, 1760 metais susitarimu sudarytos iš šešių valdyto- 
jų, kurie despotiškai tvarkė Bendrovę; vienam jų mirus, likę pen- 
ki rinkdavo naują narį iš atsakingų ir turtingų akcininkų tarpo. 
Piolenos savininkas, tasai kuklių norų žmogus, manė, kad tie 
ponai, per daug įsimylėję pinigą, kartais prarasdavo saiką. 

Melani atėjo nuimti nuo stalo indų. Lauke šunes vėl ėmė loti, 
ir Onorina jau buvo beeinanti prie durų, kai Sesilė, kurią troš- 
kino karštis ir sotūs pusryčiai, pakilo nuo stalo: 

— Na neik. Tikriausiai mano mokytoja. 

Denelenas taip pat pakilo. Žiūrėdamas į išeinančią merginą, 
jis šypsodamasis paklausė: 

— Na, o kaip tos vestuvės su mažuoju Negreliu? 

— Dar nieko nenutarta,— atsakė ponia Greguar.— Visa tai 
dar pakibę ore... Reikia pagalvoti. 

— Be abejo,— tarė jis, dviprasmiškai juokdamasis.— Man 
atrodo, kad brolvaikis ir tetulė... Labiausiai mane stebina tai, kad 
pati ponia Enbo kariasi Sesilei ant kaklo... 

Bet Greguaras pasipiktino. Tokia garbinga ponia, ir dar ketu- 
riolika metų vyresnė už jaunuolį! Tai šlykštu; jis nemėgo, kad 
kas šaipytųsi iš tokių dalykų. Vis dar juokdamasis, Denelenas 
paspaudė jam ranką ir išėjo. 

— Vis dar ne mokytoja, — tarė grįžusi Sesilė.— Tai toji mo- 
teris su dviem vaikais, žinai, mama, angliakasio žmona, kurią 
mes sutikome... Ar reikia juos čia įsileisti? 

Jie suabejojo. Gal jie labai nešvarūs? Ne, nelabai; savo klum- 
pes jie paliks prieangyje. Tėvas ir motina sėdėjo atsilošę giliuose 

foteliuose. Čia jie virškino. Bijodami pakeisti padėtį, jie nutarė 
juos įsileisti. 

— Įveskite juos čia, Onorina. 

Tada įėjo Maė žmona su savo išalkusiais, sušalusiais mažy- 
liais, kurie neteko drąsos, pasijutę tokiame dideliame kambaryje, 
kur buvo taip šilta ir taip skaniai kvepėjo pyragu. 


II 


Pro langinių plyšelius į vis dar uždarą kambarį pamažu ėmė 
skverbtis pilkos rytmečio šviesos ruožai, išskėsta vėduokle gul- 
dami ant lubų; tvankus oras darėsi vis slogesnis, bet visi dar te- 
bemiegojo nakties miegu: Lenora ir Anri gulėjo apsikabinę, Alzi- 
ra užvertusi galvą, otėvas Bonmoras, pats vienas užėmęs Zachari- 
jo ir Žanleno lovą, knarkė pravira burna. Koridoriuje nebuvo gir- 
dėti nė garso: motina, žindydama Estelę, vėl užmigo; jos krūtis 
nusviro į šoną, skersai pilvo jai gulėjo dukrelė, kuri, prisisiurbu- 
si pieno, taip pat užmigo įsikniaubusi į minkštas motinos krūtis. 

Apačioje laikrodžio gegutė iškukavo šešias. Darbininkų kai- 
melyje viena po kitos trinktelėjo durys, ir pasigirdo klumpių 
kaukšėjimas į šaligatvio plytas: į kasyklą ėjo anglies rūšiuotojos. 
Paskui vėl buvo tylu iki septintos valandos. Tada ėmė atsidari- 
nėti langinės, per sienas aidėjo žiovuliai ir kosėjimas. Kažkur 
jau seniai girgždėjo kavos malūnėlis, o Maė kambaryje dar vis 
niekas nebudo. 

Staiga iš tolo pasigirdo antausių skaldymas ir staugimas, nuo 
kurio pabudo Alzira. Suvokusi, kuri valanda, ji basa nubėgo ža- 
dinti motinos. 

— Mamyte! Mamyte! Jau vėlu. Tau reikia eiti... Atsargiau! 
Tu užspausi Estelę. 

Ir ji ištraukė iš po didžiulių motinos krūčių pusiau užtroškusį 
kūdikį. 

— Prakeikimas! — vapėjo Maė, trindama akis.— Taip žmo- 
gus nusikamuoji, jog miegotum dar ir visą dieną... Aprenk Le- 
noriu jos tempti, kad ji nesusirgtų tokiame šuniškame ore. 

Ji paskubomis nusiprausė, apsivilko savo švariausiąjį seną 
mėlyną sijoną ir pilką vilnonę palaidinę, kurią iš vakaro buvo 
užlopiusi dviejose vietose. 

— O sriuba... Prakeikimas! — sumurmėjo ji. 

Kol motina, viską pakeliui vartydama, lipo žemyn, Alzira 
grįžo į kambarį su klykiančia Estele ant rankų. Ji jau buvo pri- 
pratusi prie mažylės riksmo ir, turėdama vos aštuonerius metus, 
jau mokėjo kaip tikra moteris, gudriai ir švelniai ją raminti ir 

linksminti. Ji atsargiai paguldė Estelę į dar šiltą savo lovą ir vėl 
ją užmigdė, davusi čiulpti pirštą. Ji užmigo kaip tik laiku, nes ki- 
lo kitas triukšmas; Alzira tuojau turėjo taikyti pabudusius Leno- 
rą ir Anri. Šitie vaikai visai savitarpyje nesugyveno ir vienas kitą 
švelniai apkabindavo tik miegodami. Šešerių metų mergytė, vos 
spėjusi atsikelti, puldavo berniuką, jaunesnį dvejais metais, ir 
skaldydavo jam antausius, kurių jis neįstengdavo jai grąžinti. 
Jų abiejų galvos buvo per didelės, tarytum išpūstos, pasišiaušu- 
siais geltonais plaukais. Alzira turėjo atitraukti Lenorą nuo bro- 
liuko už kojų, grasindama nulupti jai nuo užpakalio visą odą. 
Paskui prasidėjo trypimas dėl prausimosi ir dėl kiekvieno velka- 
mo drabužio. Langinių neatidarinėjo, kad netrukdytų seniui Bon- 
morui miegoti. Jis knarkė, nepaisydamas baisaus vaikų keliamo 
triukšmo. 

— Aš pasirengusi! O jūs ten, viršuje? — pašaukė Maė. 

Ji atidarė langines, pažarstė žarijas ir pridėjo anglių. Ji tikė- 
josi, kad senis nebus surijęs visos sriubos. Bet, radusi tuščią ka- 
tilėlį, ji išvirė sausų vermišelių, kuriuos jau tris dienas laikė at- 
sargai. Juos teks valgyti išgriebtus iš vandens, be sviesto; nuo 
vakarykščio gabalėlio jau nieko negalėjo būti likę; todėl ji labai 
nustebo, pamačiusi, kad Katerina, ruošdama briketus, buvo pada- 
riusi stebuklą — palikusi sviesto gumulėlį, didumo sulig riešutu. 
Bet indauja šį kartą buvo visiškai tuščia: nieko, nė vienos plutelės 
duonos, jokių maisto likučių, jokio kaulo, kurį būtų galima su- 
graužti. Kas bus, jei Megra užsispirs neduoti skolon ir jei Piole- 
nos ponai neduos jai nė šimto sū? Kai vyrai ir duktė grįš iš kasy- 
klos, juk vis dėlto reikės duoti valgyti; dar nebuvo sugalvotas 
būdas gyventi nevalgius. 

— Lipkite žemyn pagaliau! — sušuko ji supykusi.— Man jau 
laikas išeiti. 

Kai Alzira ir vaikai atėjo, ji padalino vermišelius į tris mažas 
lėkštutes. Ji pati sakėsi nesanti alkana. Nors Katerina jau buvo 
užpylusi vandens ant vakarykščių kavos tirščių, ji dar kartą ant 
jų užpylė ir išgėrė du didelius puodelius tokios silpnos kavos, 
kuri panėšėjo į surūdijusį vandenį. Vis dėlto tai ją bent kiek at- 
gaivino. 

— Klausyk, — pakartojo ji Alzirai, — nežadink senelio, žiū- 
rėk, kad Estelė neprasiskeltų galvos, o jei ji pabus ir per daug 
bliaus,— štai gabalėlis cukraus: ištirpinusi jį vandenyje, sugirdy- 
si šaukšteliu... Aš žinau, kad tu protinga ir pati jo nesuvalgysi. 

— O mokykla, mamyte? 

— Mokykla? Na ką gi! Nueisi kitą dieną... Tu man namie 
reikalinga. 

— O sriuba? Gal nori, kad išvirčiau, jei tu vėlai Žžadi grižti? 

— Sriuba, sriuba... Ne, palauk manęs. 

Kaip visi luoši vaikai, Alzira buvo protinga ne pagal savo me- 
tus ir puikiai mokėjo virti sriubą. Ji turbūt suprato ir nesispyrė 
padėti. Dabar visas darbininkų kaimelis jau buvo pabudęs; vaikai, 
bruoždami klumpėmis, būriais ėjo į mokyklą. Išmušė aštuonias; 
kairėje, pas Levakus, buvo girdėti vis garsiau plepant. Prasidėjo 
moterų diena: jos gurkšnojo kavą ir, rankas į šonus įrėmusios, 
be perstojo malė liežuviais lyg malūno girnomis. Išblukęs veidas 
storomis lūpomis ir sužalota nosimi prisiplojo prie lango stiklo 
ir sušuko: 

— Yra naujienų, pasiklausyk! 

— Ne, ne, vėliau! — atsakė Maė. — Man reikia išeiti. 

Ir bijodama pasiduoti pagundai, jeigu jai pasiūlys stiklą karš- 
tos kavos, ji pavalgydino Lenorą ir Anri ir su jais išėjo. Viršu- 
je tėvas Bonmoras tebeknarkė, savo ritmišku knarkimu užliūliuo- 
damas visus namus. | 

Lauke Maė nustebo, kad vėjas jau nepūtė. Prasidėjo staigus 
atodrėkis; dangus buvo pilkas kaip žemė, sienos žalsvai apgliau- 
mijusios, keliai molini; toks purvas būna tik kasyklų rajonuose, 
juodas kaip praskiesti suodžiai, tirštas ir toks lipnus, jog traukda- 
vo nuo jų klumpes. Ji tuoj įkrėtė Lenorai, nes mergytė žaidė, 
kabindama purvo krūvelės klumpių nosimis nelyginant kastuvo 
galu. Išėjusi iš kaimelio, ji pasuko išilgai pylimo, o paskui keliu 
pagal kanalą; norėdama sutrumpinti kelią, ji ėjo duobėtomis gat- 
vėmis tarp tuščių sklypų, aptvertų apsamanojusiomis tvoromis. 
Už sandėlių buvo išsirikiavę ilgi įmonių pastatai ir aukšti kami- 
nai, kurie spjaudė suodžiais ir teršė to pramonės priemiesčio lau- 
kus. Už suaugusių į krūvą topolių stūksojo sena Rekijaro šachta 
su apgriuvusiu bokštu, kurio tik stambūs griaučiai tebekyšojo 
stati. Pasukusi į dešinę, ji išėjo į plentą. 

— Palauk! Palauk, bjaurus paršeli! — sušuko ji.— Aš tau pa- 
rodysiu, kaip minkyt rutulėlius! 


Šį kartą kliuvo Anri, kuris minkė saują purvo. Dabar jau gavę 
po lygiai niuksų, abu vaikai aprimo ir šnairavo į purve paliktas 
savo pėdas. Jie brido pavargę, nes, žengiant kiekvieną žingsnį, 
reikėjo stengtis ištraukti klimpstantį purve apavą. 


Nuo Maršjeno pusės kelias dvi mylias buvo grįstas ir ėjo tie- 
siai per rausvus laukus, lyg kaspinas, pamerktas sutirštėjusiame 
ratų tepale. Bet iš kitos pusės, susisukęs kaip kilpa, jis leidosi 
skersai Monsu, kuris buvo pastatytas nuolaidžiame plačios kal- 
vos šlaite. Prie Šiaurės Prancūzijos kelių, kurie lyg virvės nutiesti 
tarp pramonės miestų, čia kiek kildami, čia vingiuodami, pamažu 
vyksta statyba, kuri visą departamentą stengiasi paversti vienu 
dideliu darbininkų miestu. Iš dešinės ir iš kairės, nusileisdami 

ligi pat šlaito apačios, tęsėsi maži plytiniai nameliai, nuteplioti — 
kad linksmiau atrodytų apylinkė — čia geltonai, čia mėlynai, o 
kiti net juodai, turbūt dėl to, kad jau iš karto įgytų savo galuti- 
nę — juodą — spalvą. Keli dideli trijų aukštų pastatai — įmonių 
vadovybės rūmai — ardė šitų susigrūdusių fasadų liniją. Baž- 
nyčia, taip pat mūrinė, su savo keturkampiu bokštu, jau pajuodu- 
siu nuo skraidančių anglies dulkių, buvo panaši į naują aukšta- 
krosnės modelį. Tarp cukraus fabrikų, lynų įmonių ir garinių 
malūnų svarbią vietą užėmė pasilinksminimų salės, kavinės ir 
aludės, kurių buvo labai daug: iš kokio tūkstančio namų buvo 
daugiau kaip penki šimtai kabaretų. 

Kai jie prisiartino prie Bendrovės pastatų — ilgos eilės san- 
dėlių ir dirbtuvių, — Maė nutarė paimti Anri ir Lenorą už rankų, 
vieną iš dešinės, kitą iš kairės pusės. Toliau buvo direktoriaus 
Enbo namas, — didelis pastatas, primenantis kalnų namelį, atskir- 
tas nuo kelio geležinės pinučių tvoros, už kurios-buvo sodas su 
nuskurdusiais medžiais. Kaip tik tuo metu prie vartų sustojo ka- 
rieta, iš kurios išlipo kažkoks ponas su ordinu ir dama su kaili- 
niais, matyt, svečiai iš Paryžiaus, atvažiavę iš Maršjeno stoties, 
nes ponia Enbo, pasirodžiusi vestibiulyje, šūktelėjo nustebusi ir 
apsidžiaugusi. 

— Eikite gi, valkatos! — barėsi Maė, tempdama abu purve 
įklimpusius mažyčius. 

Ji artinosi prie Megra krautuvės ir buvo labai susijaudinusi. 
Megra gyveno šalia direktoriaus; paprasta siena skyrė direkto- 
riaus rūmus nuo jo mažo namelio. Tai buvo sandėlis, ilgas pasta- 
tas, kuriame tiesiai į gatvę buvo įrengta krautuvė. Megra parda- 
vinėjo viską: kolonialines prekes, mėsos gaminius, vaisius, duo- 
pradėjo biznį nuo mažos smuklės, viršininkų protekcijos dėka 
jo įmonė išsiplėtė, ir jis pamažu nustelbė visą smulkiąją Monsu 
prekybą. Jis paėmė į savo rankas visą prekybą, o susilaukęs iš 
darbininkų kaimelių gausių pirkėjų, galėjo pardavinėti pigiau už 
kitus ir daugiau duoti skolon. Be to, dabar jis buvo Bendrovės 
rankose, kuri jam pastatė namelį ir krautuvę. 

— Aš ir vėl čia, pone Megra,— tarė nusižeminusi Maė, pa- 
mačiusi prie durų stovintį krautuvininką. 

Jis pasižiūrėjo į ją ir nieko neatsakė. Jis buvo storas, šaltas, 
mandagus ir didžiavosi tuo, kad niekad nekeitė savo nusistatymo. 

— Klausykite, juk jūs manęs neišvarysite kaip vakar... Mūms 
reikia kaip nors pratraukti iki šeštadienio... Tiesa, jau dveji me- 
tai, kaip mes jums skolingi šešiasdešimt frankų... 

Ji aiškinosi trumpais, sunkiai ištrūkstančiais žodžiais. Tai bu- 
vo sena skola, dar nuo paskutinio streiko. Jie jau šimtą kartų bu- 

vo žadėję atsiteisti, bet vis negalėjo jam įnešti nė po keturiasde- 
šimt sū nuo kiekvienos algos. Be to, užvakar jiems atsitiko nelai- 
mė: ji turėjo sumokėti dvidešimt frankų batsiuviui, kuris grasino 
juos pričiupsiąs. Štai dėl ko jie pasiliko be vieno sū. Šiaip jie būtų 
išsivertę iki šeštadienio kaip ir kiti draugai. 

Megra, atkišęs pilvą ir sukryžiavęs rankas, į kiekvieną jos 
maldavimą purtė galvą. | 

— Tik du kepalus duonos, pone Megra. Aš juk suprantu, ne- 
prašau kavos... Nieko kito, tik du trijų svarų duonos kepalus per 
dieną. 

— Ne! — suriko jis pagaliau iš visų jėgų. 

Pasirodė jo žmona, liguista būtybė, kuri ištisas dienas praleis- 
davo prie sąskaitybos knygų, net nedrįsdama pakelti galvos. Ji 
nusigando ir pasislėpė, pamačiusi, kad ta nelaimingoji nukreipė 
į ją karštai maldaujantį žvilgsnį. Sklido kalbos, kad ji moterystės 
lovą užleisdavo stūmėjoms, savo klientėms. Visiems buvo žino- 
ma: jei angliakasys norėdavo pratęsti kreditą, jam tik reikėdavo 
atsiųsti savo dukterį ar žmoną, vis tiek, gražią ar negražią, svar- 
bu, kad tik jos būtų sukalbamos. 

Maė, dar vis žvilgsniu maldavusi Megra, pasijuto nejaukiai, 
staiga susidūrusi su jo blyškiomis akutėmis, kurios ją nurenginė- 
jo. Ji perpyko: tai ji dar būtų galėjusi suprasti tada, kai dar netu- 
rėjo septynių vaikų, kai buvo jauna. Ir ji nuėjo, smarkiai temp- 
dama paskui save Lenorą ir Anri, kurie rankiojo griovyje riešutų 
kevalus ir juos apžiūrinėjo. | 

— Tai jums neatneš laimės, pone Megra, atsiminkite! 

Dabar paskutinė josios viltis buvo Piolenos ponai. Jei jie ne- 
duos šimto sū, tai nors gulk ir stipk badu. Ji pasuko į kairę Žuaze- 
lio keliu. Ten, kelio posūkyje, buvo Valdyba, tikri mūro rūmai, 
kur žymūs Paryžiaus ponai — princai, generolai ir vyriausybės 
nariai kiekvieną rudenį keldavo iškilmingus pietus. Eidama ji 
jau vaizdavosi, kaip išleis tuos šimtą sū: pirmiausia nupirks duo- 
nos, paskui kavos, po to — ketvirtį gabaliuko sviesto, saikelį 
bulvių pusryčių sriubai ir vakarienės košei; pagaliau gal ir šal- 
tienos truputį, nes vyrui būtinai reikėjo mėsos. 

Praėjo Monsu klebonas, kunigas Žuaras, pakėlęs sutaną ir 
žengdamas atsargiai kaip storas nupenėtas katinas, kuris bijo su- 
šlapti savo kailinėlius. Tai buvo tylus žmogus, stengęsis niekur 
nesikišti, kad nesupykintų. nei darbininkų, nei šeimininkų. 

— Laba diena, kunige klebone. 

Jis nesustojo, nusišypsojo vaikams ir paliko ją stovinčią vidu- 
ryje kelio. Ji nebuvo tikinti, bet jai staiga dingtelėjo, kad tas ku- 
nigas jai ką nors duos. 

Ir vėl ji ėmė bristi juodu, klampiu purvu. Buvo likę dar du 

kilometrai, mažyčius reikėjo dar smarkiau tempti; jie buvo nusi- 
minę, ir niekas jų nedomino. Dešinėje ir kairėje tęsėsi vis tokie 
pat tušti sklypai, aptverti apsamanojusiomis tvoromis, tokie pat 
fabrikų blokai, pajuodę nuo dūmų, aukštais kaminais. Toliau 
driekėsi laukai, lygūs begaliniai laukai, panašūs į rudų grumstų 
vandenyną, be jokio medžio stiebo iki pat violetinės Vandamo 
miško juostos. 

— Panešk mane, mamyte! 

Ji nešė juos pakaitomis. Ant plento telkšojo balos, ir ji pakėlė 
sijoną, bijodama ateiti per daug purvina. Triskart ji vos nepar- 
puolė, — toks slidus buvo tas prakeiktas grindinys. Kai jie paga- 
liau priėjo namų prieangį, juos užpuolė du didžiuliai šunes, taip 
garsiai lodami, jog mažyčiai ėmė klykti iš baimės. Vežėjas turėjo 
paimti botagą. 

— Nusiaukite klumpes ir eikite į vidų, — kartojo Onorina. 

Valgomajame motina ir vaikai stovėjo nejudėdami, apsvaigę 
nuo staigaus karščio, varžydamiesi to seno pono ir tos senos po- 
nios, kurie į juos žiūrėjo atsilošę foteliuose. 

— Dukrele,— tarė ponia, — atlik savo mažutę pareigą. 

Greguarai buvo pavedę Sesilei dalyti išmaldas. Jų supratimu 
tai buvo gero auklėjimo bruožas. Reikia būti gailestingam; jie 
net patys sakydavo, kad jų namai — Dievo namai. Be to, jie tikė- 
josi daliją aukas protingai ir nuolat bijojo, kad jų neapgautų ir 
kad jie neskatintų ydų. Todėl jie niekad neduodavo pinigų, nie- 
kad! Nė dešimt sū, nė dviejų sū, nes juk visiems žinoma, kad varg- 
šas, gavęs du sū, tuojau juos prageria. Tad jų išmaldos visad bū- 
davo daiktinės, ypač šilti drabužiai, kuriuos jie žiemą dalydavo 
neturtingiems vaikams. 

— O, vargšai mažyčiai! — sušuko Sesilė.— Jie net išbalo ei- 
dami per šaltį!.. Onorina, eik atnešk iš spintos ryšulį. 

"Tarnaitės taip pat žiūrėjo į tuos vargšus su gailesčiu ir lengvu 
nerimu moterų, kurioms nereikia rūpintis duonos kąsniu. Kai 
kambarinė nuėjo į viršų, virėja buvo beimanti nuo stalo pyrago 
likučius, bet užsimiršusi vėl juos padėjo ir liko stovėti nuleidusi 
rankas. 

— Aš kaip tik dar turiu dvi vilnones sukneles ir skarelių, — 
tarė Sesilė. — Pamatysite, kaip bus šilta šitiems vargšams mažy- 
liams! 

Tada Maė atsirišo liežuvis, ir ji sulemeno: 

— Labai dėkui, panele... Jūs visi tokie geri... 

Jos akys patvino ašaromis, ji buvo tikra gausianti šimtą sū, 
ir tik rūpinosi, kaip reikės jų paprašyti, jeigu jie patys jai nepa- 
siūlys pinigų. Kambarinė dar vis nesirodė, valandėlę stojo nejau- 
ki tyla. 

Įsikibę į motinos sijoną, vaikai išplėtę akis žiūrėjo į pyragą. 

— Ar tik šituos du turite? — paklausė ponia Greguar, norė- 
dama pertraukti tylą. 

— O, ponia, aš turiu septynis. 

Greguaras, kuris vėl buvo pradėjęs skaityti laikraštį, pasipik- 
tinęs net pašoko. 

— Septyni vaikai? Bet kodėl tiek daug, dieve brangus? 

— Tai neišmintinga,— sušnibždėjo senoji ponia. 

Maė kažkaip neapibrėžtai skėstelėjo rankas, lyg teisindamasi. 
Ką gi padarysi? Apie tai jie net nepagalvodavo, viskas įvykdavo 
savaime. O paaugę vaikai ima uždarbiauti, padeda išlaikyti šei- 
mą. Jie galėtų šiaip taip pragyventi, jei nebūtų senio, kuris da- 
Tėsi visai nepaslankus, ir jei vaikai būtų didesni, nes dabar iš viso 
būrelio tik du jos sūnūs ir viena duktė buvo tokio amžiaus, kad 
jau galėjo dirbti kasykloje. O vis dėlto juk reikia maitinti ir ma- 
žylius, kurie nieko neuždirba. 

— Vadinasi, jūs jau seniai dirbate kasyklose? — paklausė po- 
nia Greguar. 

Tyli šypsena nušvietė išbalusį Maė veidą. 

— O, taip! O, taip! Aš dirbau kasyklose iki dvidešimties metų. 
Kai antrą kartą gimdžiau, gydytojas pasakė, kad mirsiu, jei dar 
ir toliau ten dirbsiu, — nuo to darbo man kažkas į kaulus įsimetė. 
Be to, tada jau buvau ištekėjusi, ir man pakako darbo namie... Bet 
iš mano vyro pusės ten dirba nuo neatmenamų laikų. Dirbti pra- 
dėjo senelio senelis, niekas nežino kada, nuo pat pradžių, kai ėmė 
kasti ten, Rekijare. 

Greguaras susimąstęs žiūrėjo į tą moterį ir jos vargingus vai- 
kus vaškiniais veidais, išblukusiais plaukais, išsigimėlių požy- 
miais,— jie buvo mažo ūgio, anemijos palaužti, liūdnai bjaurūs, 
kaip ir visi badaujantieji. Vėl pasidarė tylu, tik buvo girdėti, 
kaip degė anglys, šnypšdamos dujų srovele. Prikūrentas valgo- 
masis dvelkė tuo sunkiu materialinės gerovės oru, kurio pilni 
visi jaukūs buržuaziniai kampeliai. 

— Ką gi ji ten veikia? — sušuko netekusi kantrybės Sesilė. 
— Melani, nueik ir pasakyk jai, kad ryšulys yra spintos apačioje, 
kairėje. 

Tuo tarpu Greguaras garsiai baigė mintis, kurias jam įkvėpė 
šitie badmiriai. 

— Šiame pasaulyje daug vargo, tai tiesa; bet reikia taip pat 
pasakyti, mano miela, kad darbininkai nesielgia protingai... Pa- 
vyzdžiui, užuot taupę pinigus kaip mūsų valstiečiai, angliakasiai 
geria, lenda į skolas ir, galų gale, neturi kuo maitinti šeimos. 

— Ponas sako tiesą, — lėtai atsakė Maė. — Ne visad jie eina 
geru keliu. Aš visąlaik tą kartoju tinginiams, kai jie ima skųstis... 

Bet man pasisekė: mano vyras negeria. Žinoma, sekmadieniais 
arba vestuvėse jis kartais išmeta per daug; bet tuo ir pasibaigia... 
Ir dėkui dievui, nes prieš mūsų vedybas jis gėrė kaip tikra kiau- 
lė... Bet nors jis ir rimtas, mums vis dėlto nuo to nė kiek ne leng- 
viau. Pasitaiko ir tokių dienų, kaip, pavyzdžiui, šiandien, kai iš- 
vartęs visas namų stalines, neiškrapštytum iš jų nė lijaro. 

Ji norėjo kaip nors užsiminti apie tą pageidaujamą šimto sū 
monetą ir švelniu balsu toliau pasakojo, aiškindama, kaip atsirado 
ta nelemtoji skola, iš pradžių nežymi, bet greitai padidėjusi ir da- 
bar juos smukdanti. Paprastai būdavo sumokama už darbą tvar- 
kingai kas penkiolika dienų. Bet sykį kažkaip mokėjimas buvo 
nutęstas, ir nuo to laiko viskas nutrūko; galų su galais jie neįsten- 
gė suvesti. Spraga vis didėjo, vyrams krito nuotaika dirbti, nes 
vis tiek neuždirbdavo tiek, kad galėtų sumokėti skolas. Nors ga- 
lą gauk, neišsikapstysi iki mirties! Pagaliau reikia gi suprasti: an- 
gliakasiui pravartu vienas kitas stiklas alaus gerklei nuo dulkių 
praskalauti. Nuo to ir prasideda, o paskui, kai atsitinka kokie 
nors nemalonumai, jis nebeišeina iš smuklės. Nieko nekaltinant, 
bet vis dėlto darbininkai per mažai uždirba. 

— Bendrovė, rodos, duoda jums butą ir kuro, — tarė ponia 
Greguar. 

Maė šnairomis žvilgtelėjo į liepsnojančias židinyje anglis. 

— Taip, taip, mums duoda anglies, nelabai geros, bet vis dėlto 
ji dega... O už butą reikia mokėti tik šešis frankus per mėnesį; 
tai atrodo menkniekis, bet kartais ir tiek sumokėti yra labai sun- 
ku... Pavyzdžiui, jei mane šiandien nors ir į gabalus pjaustytų, 
neišspaustų nė dviejų sū. Ten, kur nieko nėra, nieko ir nerasi. 

Ponas ir ponia tylėjo, patogiai atsilošę foteliuose; jiems ėmė 
darytis nuobodu ir nepatogu, matant priešais save tokį skurdą. 
Maė pabūgo, ar tik jų neįžeidė, ir pridūrė savo rimtu ir ramiu 
praktiškos moters balsu: 

— O, aš tai kalbu ne tam, kad skųsčiausi. Toks jau matyt, li- 
kimas, ir su juo reikia sutikti, juo labiau kad jei mes ir kovotu- 
me, vis tiek nieko nepakeistume... Gal geriausiai būtų, jei kiek- 
vienas stengtųsi sąžiningai atlikti savo pareigą ten, kur jam nuro- 
dė Dievas, ar ne? 

Greguaras jai visiškai pritarė. 

— Turėdamas tokius įsitikinimus, žmogus, mano mieloji, nie- 
kad neprapuls. 

Onorina ir Melani pagaliau atnešė ryšulį. Sesilė jį atrišo ir išė- 
mė dvi sukneles. Ji dar pridėjo skarelių, net kojinių ir pirštinių. 
Visa tai puikiausiai tiksią; ji skubėjo ir liepė tarnaitėms suvynio- 
ti parinktus daiktus, nes jos muzikos mokytoja buvo atėjusi, ir 
todėl ji norėjo greičiau nusikratyti šita motina su vaikais. 

— Mums labai striuka su pinigais, — pravapėjo Maė,— jei 
mes turėtume nors šimtą su... 

Tie žodžiai jai užkliuvo gerklėje, nes Maė šeima buvo išdidi 
ir niekad neprašė išmaldos. Sesilė su nerimu pažvelgė į tėvą; bet 
tas griežtai atsisakė, tarsi vykdydamas savo pareigą. 

Ne, mes esame prieš tai nusistatę. Mes negalime. 

Pamačiusi, kaip pasikeitė tos moters veidas, mergina susijau- 
dino ir nutarė duoti ką nors vaikams. Jie, įsmeigę akis, tebežiūrė- 
jo į pyragą: ji atpjovė dvi riekes ir padavė jas vaikams. 


— Štai čia jums. 

Bet paskui ji vėl jas atėmė ir liepė paduoti seną laikraštį. 

— Palaukite, jūs pasidalysite su savo broliais ir seserimis. 

Pagaliau ji išvedė juos už durų, o tėvai su pasigėrėjimu žiūrė- 
jo į savo dukterį. Vargšai mažyliai, kurie neturėjo duonos, išėjo, 
pagarbiai nešdami pyrago riekeles sustingusiose nuo šalčio ran- 
kutėse. . 

Maė tempė vaikus plentu, nematydama nei tuščių laukų, nei 
juodo purvo, nei apsiblaususio dangaus; jos akyse viskas suko- 
si. Eidama per Monsu, ji ryžtingai užsuko pas Megra ir taip jį 
maldavo, jog pagaliau gavo du kepalus duonos, kavos, sviesto 
ir net šimtą sū, nes krautuvininkas, be kita ko, vertėsi ir lupika- 
vimu. Jis norėjo ne jos, o Katerinos: ji tai suprato tada, kai jis 
pabrėžė, kad atsiųstų dukterį pasiimti maisto produktų. Na, pa- 
matysime; Katerina apskaldys jam antausius, jei jis per daug grai- 
bstysis. 


III 


Mažutėje kaimelio Du Šimtai Keturiasdešimt bažnytėlėje, arba 
tikriau, mūrinėje koplyčioje, kur kunigas Žuaras sekmadieniais 
laikydavo mišias, bokšto laikrodis išmušė vienuoliktą valandą. 
Šalia, mokykloje, taip pat mūrinėje, buvo girdėti skiemeniuojan- 
čių vaikų balsai, nors langai buvo uždari, nes lauke šalo. Plačios 
gatvės su sodeliais prie vienodų namukų, kurie sudarė keturis 
didelius blokus, buvo tuščios; ir tie sodeliai, žiemos nualinti, ats- 
kleidė visą liūdnumą molėtos dirvos, kurią teršė nusėjusios kups- 
tais paskutiniosios daržovės. Šeimininkės virė sriubą; kaminai 
rūko, retkarčiais prie namų pasirodydavo kokia nors moteris, 
atidarydavo duris ir pranykdavo. Nors ir nelijo, dangus buvo pil- 
kas ir oras toks drėgnas, jog visame kaimelyje iš nutekamųjų 
vamzdžių vanduo lašnojo į statines ir ant grįstų šaligatvių. Ir visą 
tą kaimelį, kuris vienu kartu buvo pastatytas ant didžiulio plokš- 
čiakalnio ir kaip gedulo kaspinais apsuptas juodais kelių rėmais, 


70 


puošė tik taisyklingos eilės raudonų čerpių, kurias be perstojo 
plovė lietus. 

Grįždama Maė padarė vingį ir užėjo pirkti bulvių pas vieno 
prižiūrėtojo žmoną, kuri jų dar turėjo iš rudens. Už tankios nu- 
skurdusių topolių eilės — vienintelių šiose lygumose medžių, — 
buvo keli pastatai; namai čia stovėjo eilėmis po keturis, juos supo 
jams, darbininkai šią kaimelio dalį praminė Šilkinių Kojinių so- 
dyba, o savo kvartalą jie vadino Mokėk Skolas, — šitaip vaikiš- 
kai pajuokdami savo skurdą. 

— Uf! Pagaliau mes namie, — tarė Maė, apsikrovusi ryšuliais 
ir stumdama į vidų Lenorą ir Anri, purvinus, užtirpusiomis ko- 
jomis. 

Alzira, sėdėdama prie ugnies, supo klykiančią Estelę. Neturė- 
dama daugiau cukraus ir nežinodama, kaip ją nutildyti, Alzira 
nutarė apgauti kūdikį, davusi jai žįsti savo krūtį. Ta apgaulė daž- 
nai jai pavykdavo. Bet šį kartą, atsegusi suknelę, kad ir kažin kaip 
ji spaudė Estelės lūpas prie savo liesos vaikiškos krūtinės, mer- 
gaitė dar labiau siuto ir kandžiojo odą, negalėdama nieko iš jos 
iščiulpti. 

— Duok ją man! — sušuko motina, padėjusi ryšulius.— Ji 
mums neleis pratarti nė žodžio. 

Kai ji iš liemenėlės išsiėmė sunkią kaip maišas krūtį ir rėksnė, 
staiga nutilusi, į ją įsisiurbė, pagaliau buvo galima susikalbėti. 
Namuose viskas buvo tvarkoj: mažoji šeimininkė prižiūrėjo ugnį, 
buvo iššlavusi ir sutvarkiusi valgomąjį. Tyloje buvo girdėti, kaip 
viršuje knarkia senelis vis tuo pačiu ritmišku knarkimu, kuris 
nebuvo paliovęs nė valandėlės. 

— Kiek puikių daiktų! — sušnibždėjo Alzira, šypsodamasi 
produktams.— Jei nori, mamyte, aš dabar išvirsiu sriubos. 

Stalas buvo apkrautas: ant jo gulėjo ryšulys drabužių, du ke- 
palai duonos, bulvės, sviestas, kava, cikorija ir pusė svaro šaltie- 
nos. 

— O, sriubos! — tarė Maė nuvargusiu balsu.— Reikėtų pri- 
rinkti rūgštynių ir prirauti porų... Ne, vyrams aš pati išvirsiu... 
vėliau. Užkaisk bulves, mes jų pavalgysime su sviestu... Ir kavos, 
gerai? Tik neužmiršk kavos. 

Staiga ji prisiminė pyragą. Ji pažiūrėjo į Lenorą ir Anri, ku- 
rie išdykavo ant grindų jau pasilsėję ir linksmi. Bene bus tie sma- 
ližiai slapta suvalgę pyragą! Ji apskaldė jiems ausis, o Alzira, už- 
kaitusi katilėlį, stengėsi ją nuraminti. | 

— Palik juos ramybėje, mamyte. Žinok, kad tas pyragas man 
buvęs nebuvęs. Taip toli ėję, jie tikrai išalko. 

Išmušė dvyliktą, vėl sukaukšėjo grįžtančių iš mokvklos vaikų 

klumpės. Bulvės buvo išvirusios, kava, daugiau kaip perpus su- 
maišyta su cikorija, burbuliuodama, stambiais lašais sunkėsi pro 
koštuvą. Vienas stalo kampas buvo nukraustytas, bet prie jo sėdo 
tik motina, o visi trys vaikai valgė, pasidėję lėkštes ant kelių; 
berniukas, būdamas labai ėdrus, nieko nesakydamas, vis atsigręž- 
davo į šaltieną, kurios taukuotas popierius jį masino. 

Motina gėrė kavą mažais gurkšneliais ir laikė stiklinę abiem 
rankom, norėdama jas sušildyti; tuo tarpu nuo viršaus nulipo ir 
tėvas Bonmoras. Paprastai jis keldavosi vėliau, ir pusryčiai jam 
būdavo paliekami ant židinio. Šį kartą jis ėmė niurnėti, kad nėra 
sriubos. Bet kai marti jam pasakė, kad ne visados galima padaryti 
taip, kaip nori, jis nutilo ir ėmė valgyti bulves. Kartkarčiais jis 
pakildavo ir eidavo nusispjauti į pelenus, kad nepriterštų grindų, 
paskui vėl susigūždavo kėdėje ir ilgai gromuliuodavo valgį, nu- 
leidęs galvą, užgesusiomis akimis. 

— O, aš pamiršau, mamyte, — tarė Alzira,— buvo atėjusi kai- 
mynė... 

Motina ją nutraukė: 

— Ji man įgriso! 

Tai buvo aklas pyktis ant Levako žmonos, kuri vakar tik todėl 
verkšleno, kad jai sunku gyventi, kad niekas nenorėjo nieko pa- 
skolinti; o Maė žinojo, kad jai dabar nieko netrūksta, nes nuomi- 
ninkas Butliu buvo sumokėjęs už dvi savaites iš anksto. Paprastai 
kaimelyje šeimos viena kitai nieko neskolindavo. 

— Palauk! Tu man priminei, — tarė Maė,— suvyniok į popie- 
rių tiek kavos, kiek telpa į malūnėlį... Grąžinsiu Pjerono žmonai, 
aš užvakar iš jos pasiskolinau. 

Kai mergaitė suvyniojo kavą, ji pridūrė, kad tuoj grįš užkaisti 
vyrams sriubos. Paskui ji išėjo su Estele ant rankų, palikdama se- 
nį Bonmorą, iš lėto kramtantį bulves ir Lenorą su Anri, kurie pe- 
šėsi dėl nukritusių lupenų, norėdami jas suvalgyti. 

Užuot ėjusi aplink, Maė, bijodama, kad jos nepašauktų Leva- 
ko žmona, nuėjo tiesiai per sodus. Jų sodas buvo greta Pjeronų 
sodo, o senoje pinučių tvoroje buvo skylė, pro kurią kaimynai 
lankydavo vieni kitus. Čia pat buvo ir bendras šulinys, ir žemas 
sandėliukas, pilnas įvairių senų įrankių, kur augindavo triušius, 
kuriuos nupenėję, po vieną pasipjaudavo šventėms. Išmušė pirmą 
valandą; tuo metu paprastai būdavo geriama kava, todėl nei prie 
durų, nei prie langų nebuvo matyti nė gyvos dvasios. Tik vienas 
remonto darbininkas, kurio pamainai dar nebuvo atėjęs laikas 
leistis į šachtą, nepakeldamas galvos kasė daržovėms lysves. 
Atsidūrusi priešais kitą pastatų bloką, ji nustebo, pamačiusi priė 
bažnyčios kažkokį poną ir dvi ponias. Ji valandėlę sustojo ir tuo- 
jau juos pažino: tai buvo ponia Enbo, kuri rodė darbininkų kai- 

melį savo svečiams — ponui su ordinu ir poniai su kailiniais. 

— O, kam taip varginiesi! — sušuko Pjerono žmona, kai Maė 
grąžino jai paskolintą kavą.— Tai juk neskubu. 

Ji buvo dvidešimt aštuonerių metų, ir visi ją laikė kaimelio 
gražuole: tamsiaplaukė, žema kakta, didelėmis akimis ir siauro- 
mis lūpomis, ji, be to, dar buvo didelė koketė, švari kaip katytė, 
gražia krūtine, nes neturėjo vaikų. Jos motina, žuvusio kasykloje 
kirtiko našlė, praminta Išdegėle, buvo nusiuntusi dukterį dirbti 
į fabriką ir prisiekusi, kad niekad jai neleis tekėti už angliakasio; 
todėl ji negalėjo atlyžti, kai toji ištekėjo už našlio Pjerono, kuris 
turėjo aštuonerių metų mergiūkštę. Tačiau jaunavedžiai gyveno 
labai laimingai, nepaisydami sklindančių paskalų ir pasakų apie 
vyro atlaidumą ir žmonos meilužius; jie neturėjo skolų, mėsą val- 
gydavo dukart per savaitę, o jų namai buvo tokie švarūs, jog net 
prikaistuviai blizgėjo kaip veidrodžiai. Kad jiems dar geriau sek- 
tųsi, protekcijų dėka Bendrovė leido Pjerono žmonai pardavinėti 
saldainius ir sausainius, kuriuos ji sudėdavo stikliniuose induose 
ant dviejų tarplangėje įtaisytų lentynų. Ji uždirbdavo šešis arba 
septynis sū per dieną, o sekmadiėniais kartais ir dvylika. Jų laimę 
temdė tik Išdegėlė, kuri su senos revoliucionierės įniršiu nuolat 
bambėdavo atkeršysianti šeimininkams už savo vyro mirtį, ir 
mažoji Lidija, kuriai dažnai į kailį įkrėsdavo visi šeimos nariai, 
kai neturėdavo kur išlieti savo piktumo. 

— Kokia ji jau didelė! — tarė Pjerono žmona, juokindama 
Estele. 

— A, kad tu žinotum, koks vargas! — sudejavo Maė.— Lai- 
minga tu, kad neturi vaikų. Tu bent švarą gali palaikyti. 

Nors ir josios namai buvo tvarkingi ir ji plovė grindis kiek- 
vieną šeštadienį, tačiau pavydžia šeimininkės akimi ji žiūrėjo į 
tą šviesų, net puošnų kambarį: į paauksuotas vazas ant indaujos, 
veidrodį ir tris graviūras rėmeliuose. 

Pjerono žmona kaip tik rengėsi gerti kavą viena, nes jos visa 
šeima buvo kasyklose. 

— Išgerk su manim stiklą kavos, — pasiūlė ji. 

— Ne, ačiū, aš ką tik gėriau namie. 

— Na ir kas! 

Iš tikrųjų, na ir kas. Ir abi ėmė iš lėto gerti. Pro langą, apsta- 
tytą sausainių ir saldainių indais, jų žvilgsniai apsistojo kitoje 
gatvės pusėje ties eile namų, ties langais su užuolaidėlėmis, kurių 
švarumas bylojo apie šeimininkės tvarkingumą. Levakų užuolai- 
dėlės buvo labai nešvarios, tikri skudurai, kuriais, atrodo, ką tik 
buvo nušluostyti puodų dugnai. 

— Kaip galima gyventi tokiame purve! — sumurmėjo Pjero- 
no Žmona. 

Tada Maė įsisiūbavo. O, jei ji turėtų tokį gyventoją kaip šitas 
Butliu, ji parodytų, kaip reikia šeimininkauti! Kas moka tvarky- 
tis, tam gyventojas — puikus dalykas. Tik nėra reikalo su juo 
miegoti. Dėl to vyras ir geria, muša žmoną ir laksto pas kafešanta- 
nų dainininkes į Monsu.. 

Pjerono žmonos veide pasirodė gilus pasišlykštėjimas. Et, tos 
dainininkės, jos tik užkrečia visokiomis ligomis. Žuazelyje buvo 
viena, kuri užkrėtė visą kasyklą. 

— Mane stebina, kaip tu leidai savo sūnui susidėti su jų duk- 
term taip! Uždrausk, jei nori!.. Jų sodas yra šalia mūsų. Vasa- 
rą Zacharijas visad eidavo su Filomena už alyvų, jie nė kiek nesi- 
varžė ant sandėliuko stogo, negalima buvo net vandens pasisemti 
iš šulinio, jų ten neužtikus. 

Tokia buvo ir viso kaimelio meilės ryšių istorija; kai tik su“ 
temdavo, vaikinai su merginomis ištvirkaudavo ant žemų ir nuo- 
laidžių sandėliukų stogų, vartydamiesi, pasak jų, ant užpakalių. 
Visos stūmėjos čia ir pastodavo pirmą kartą, jei nepaslinkdavo 
nueiti į Rekijarą arba į javus. Tai neturėdavo kokių nors blogų 
pasekmių, nes jas paskui vesdavo, tik motinos pykdavo, jei sūnus 
pradėdavo per anksti, kadangi vedęs jis nebepadėdavo šeimai. 

— Tavim dėta, aš tą istoriją baigčiau,— vėl pradėjo atsargiai 
Pjerono žŽmona.— Tavo Zacharijas jau du kartus ją buvo padaręs 
storą, jie lips ir toliau vienas prie kito... Šiaip ar taip, pinigas 
Žuvęs. 

Maė įtūžusi ištiesė rankas. 

— Klausyk, aš juos prakeiksiu, jei jie susidės... Ar Zachari- 
jas neprivalo mus gerbti? Juk jis mums kainavo, ar ne? Pirma jis 
turi mums grąžinti išlaidas, o paskui jau užkarti žmoną ant spran- 
do... Sakyk, kuo mes pavirstume, jei mūsų vaikai taip anksti pra- 
dėtų dirbti kitiems? Tada jau stipti, ir baigta! 

Pagaliau įi nurimo. 

— Aš kalbu bendrai, vėliau pamatysime... Ji labai stipri, ta 
tavo kava, matyt, dedi kaip reikiant? 

Paplepėjusi dar penkiolika minučių, ji išbėgo, šūktelėjusi, kad 
vyrams dar sriuba neišvirta. Vaikai vėl ėjo į mokyklą; kai kur 
tarpduriuose pasirodydavo moterys, smalsiai žiūrėdamos į ponią 
Enbo, kuri ėjo su svečiais pro namus, visur rodydama pirštu. Ta- 
sai apsilankymas išjudino visą kaimą. Remonto darbininkas va- 
landėlę sustojo kasęs, kažkur sode ėmė kudakuoti dvi išsigandu- 
sios vištos. | 

Grįždama namo, Maė susidūrė su Levako žmona, kuri buvo 
išėjusi, norėdama sučiupti daktarą Vanderhageną, Bendrovės gy- 
dytoją, mažą, visuomet skubantį, darbuose paskendusį žmogelį, 
kuris ir gydydavo bėgdamas pro šalį. 

— Pone,— kreipėsi ji į daktarą, — aš negaliu užmigti, man 
visur skauda... Reikėtų pasitarti su jumis. 

Jis visus tujino ir nesustodamas atsakė: 

— Palik mane ramybėje! Tu per daug geri kavos. 

— Ir mano vyrą, pone, — tarė savo ruožtu Maė,— turėtumėte 
užeiti apžiūrėti... Jam vis skauda kojas. 

— Tai tu jį nukankini, palik mane ramybėje! 

Abi moterys valandėlę stovėjo kaip įbestos, žiūrėdamos nu- 
bėgančiam gydytojui į nugarą. 

Nagi užeik,— tarė Levako žmona, kai jos abi beviltiškai 
gūžtelėjo pečiais.— Žinai, yra naujienų... Gersi kavos? Ji ką tik 
išvirta. 

Maė neturėjo jėgų atsispirti. Na gerai! Tik vieną lašelį, kad ji 
neįsižeistų. Ir įėjo. | 

Kambaryje buvo baisiausiai nešvaru, ant grindų ir sienų rie- 
bios dėmės, indauja ir stalas apskretę purvais: nešvaraus buto 
dvokas gniaužė kvapą. Šalia židinio, alkūnes pasidėjęs ant sta- 
lo ir įbedęs nosį į lėkštę, sėdėjo Butliu, stambus, trisdešimt pen- 
kerių metų Žaliūkas, labai taikios išvaizdos, atrodęs jaunesnis 
negu iš tikrųjų; jis baigė valgyti virtos mėsos gabalą; priešais 
jį stovėjo mažytis Achilas, Filomenos pirmagimis, kuriam jau ėjo 
treti metukai, ir tyliai maldaujamu žvilgsniu žiūrėjo į Butliu kaip 
smaližius gyvulėlis. Geraširdis nuomininkas, apžėlęs didele, tam- 
siai ruda barzda, kartkarčiais jam kyštelėdavo į burną mėsos. 

— Palauk, aš užsaldinsiu, — tarė Levako žmona, berdama cuk- 
rų tiesiai į kavinuką. 

Vyresnė už Butliu šešeriais metais, ji atrodė šlykšti, nuvalkio- 
ta moteris su nukarusiomis ant pilvo krūtimis ir tokiu pat nukaru- 
siu ant šlaunų pilvu, plokščiu snukiu, apaugusiu žilstelėjusiais 
gyvaplaukiais, niekad nesusišukavusi. Jis ėmė ją tokią, kokia ji 
buvo, nenagrinėdamas jos, kaip ir tos sriubos, kurioje jis rasdavo 
plaukų, arba lovos, kurios paklodės nebūdavo keičiamos po tris 
mėnesius. Ji būdavo priskaitoma prie nuomos, 0 jos vyras mėg- 
davo sakyti, kad gera sąskaita padaro gerais draugais. 

— Beje, aš tau norėjau papasakoti, kad vakar vakare žmonės 
matė Pjerono žmoną, slankiojančią netoli Šilkinių Kojinių kvarta- 
lo. Tasai ponas, tu jį pažįsti, laukė jos už Rasenero namų, ir jie 
abu nuėjo išilgai kanalo... Gražu, ar ne? Juk ji ištekėjusi moteris! 

— Ką gi,— tarė Maė,— dar būdamas nevedęs, Pjeronas pri- 
žiūrėtojui dovanodavo triušių, dabar žmoną paskolinti jam pigiau 
atsieina. 

Butliu garsiai nusikvatojo ir įmetė Achilui į burną gabalėlį 
padaže pamirkyto duonos minkštimo. Abi moterys lengvino sau 
širdį, apkalbinėdamos Pjerono žmoną, kad ji nesanti gražesnė už 

kitas, Oo tik baisi koketė, kuri nuolat sukinėjasi prieš veidrodį, 
prausiasi ir tepasi visokiais tepalais. Pagaliau tai jos vyro reika- 
las — jei jam tokia patinka, tegu. Juk yra tokių garbėtroškų, ku- 
rie viršininkams ir užpakalį šluostytų, kad tik šie jiems pasakytų 
dėkui. Jų plepalus nutraukė atėjusi kaimynė, kuri atnešė devynių 
mėnesių mergytę Dezirė — antrąjį Filomenos kūdikį; pati Filo- 
mena pusryčiaudavo rūšiavimo sandėlyje ir buvo susitarusi, kad 
jai ten atneštų mažytę; ji ją pažindydavo sėdėdama ant anglių 
krūvos. 

— Savosios aš negaliu palikti nė minutėlei: tuoj paleidžia 
gerklę, — tarė Maė, žiūrėdama į Estelę, kuri miegojo jai ant 
rankų. 

Bet jai nepavyko išvengti atsakymo į klausimą, kurį jau iš 
anksto buvo išskaičiusi Levako žmonos akyse. 

— Klausyk, vis dėlto reikėtų pagalvoti, kaip visa tai baigti. 

Iš pradžių abi motinos, net nesitarusios, buvo tos nuomonės, 
kad neverta apvesdinti vaikų. Jei Zacharijo motina norėjo kuo 
įlgiau naudotis savo sūnaus uždarbiu, tai ir Filomenos motina 
pykdavo pagalvojusi, kad reikės atsisakyti nuo duktėrs pajamų. 
Skubėti nebuvo ko; Filomenos motina net ketino pas save laikyti 
kūdikį, kol jis dar buvo vienas; bet kai tasai paaugęs ėmė valgyti 
duoną ir atsirado antras, ji pasijuto skriaudžiama ir ėmė reikalau- 
ti vedybų, užsidegusi kaip moteris, kuri nemėgsta pridėti iš savo 
kišenės. 

— Zacharijas jau susitvarkė su karine tarnyba, — tęsė ji — 
kitų kliūčių nėra... Na tai kada gi? 

— Atidėkime tai geresniems laikams;— nenoromis atsakė 
Maė.— Nemalonūs yra tokie reikalai! Lyg jie nebūtų galėję pa- 
laukti, kol apsives!.. Garbės žodis! Klausyk, aš pasmaugsiu Kate- 
riną, jei sužinosiu, kad ji padarė tokią kvailystę. 

Levako žmona gūžtelėjo pečiais. 

— Nusiramink, ji pasielgs taip kaip ir visos kitos! 

Ramiai, kaip namų šeimininkas, Butliu ėmė ieškoti indaujoje 
duonos. Levako sriubai skirtos daržovės — bulvės ir porai — pu- 
siau nuskustos gulėjo ant vieno stalo galo, šeimininkė jau dešimtą 
kartą buvo pradėjusi jas skusti, bet liežuvaudama ir vėl jas pa- 
mesdavo. Ji jau buvo besitverianti darbo, bet vėl jį metė ir pri- 
lipo prie lango. 

— Kas čia... Žiūrėk! Tai ponia Enbo su tais ponais. Štai jie 
eina pas Pjeronus. 

Ir vėl abi puolė Pjerono žmoną! O! Jos niekad neaplenkia: 
kai tik Bendrovė kam nors rodo darbininkų koloniją, juos veda 
tiesiai pas ją, nes ten švaru. Be abejo, jiems nieko nepasakoja apie 

turi meilužių, kurie uždirba po tris tūkstančius frankų per mėnesį 
ir, neskaitant dovanų, dar apmoka butą ir kurą. Iš viršaus atrodo 
švari, bet iš apačios visai nešvari. Ir kol svečiai buvo priešais, jos 
visą laiką traukė ją per dantį. 

— Štai, jau išeina, — tarė pagaliau Levako žmona.— Jie pasu- 
ko... Žiūrėk, brangioji, man atrodo, kad jie eina pas tave. 

Maė išsigando. Kažin, ar Alzira nušluostė stalą? O jos sriuba 
dar neužkaista! Sumurmėjusi „iki pasimatymo“, ji tekina išbėgo 
namo niekur nesidairydama. 

Bet namuose viskas blizgėjo. Alzira, matydama, kad motina 
nepareina, užsikišusi už juostos rankšluostį, labai rimtai ėmėsi 
virti sriubą. Ji išrovė darže paskutiniuosius porus, pririnko rūgš- 
tynių ir ėmė skusti daržoves, pastačiusi ant ugnies didelį katilą 
vandens vyrams nusimaudyti, kai jie grįš namo. Lenora ir Anri 
šį kartą netriukšmavo, įkibę plėšyti seną kalendorių. Tėvas 
Bonmoras tylėdamas rūkė pypkę. 

Maė nespėjo nė atsikvėpti, kai pabeldė ponia Enbo. 

— Ar galima įeiti, mieloji? 

Ponia Enbo, aukšta, šviesiaplaukė, apystorė, bet dar puikiai 
atrodanti keturiasdešimties metų moteris, stengėsi meiliai šypso- 
tis, per daug neparodydama, kad bijo sutepti savo bronzinės spal- 
vos šilko suknelę, ant kurios ji buvo užsimetusi juodą aksominę 
skraistę. 

— Įeikite, įeikite, — kvietė ji savo svečius.— Mes niekam ne- 
trukdysime... Čia taip pat labai švaru, ar ne? O ši šauni moteris 
turi septynis vaikus! Visos mūsų šeimos taip gyvena... Aš jums 
jau sakiau, kad Bendrovė išnuomoja jiems namus už šešis fran- 
kus per mėnesį. Vienas didelis kambarys apačioje, du viršuje, 
rūsys ir sodas. 

Ponas su ordinu ir kailiniais apsisiautusi ponia, atvykę ryti- 
niu traukiniu iš Paryžiaus, žiūrėjo akis išpūtę ir stebėjosi visais 
tais jiems rodomais dalykais, kurie jiems buvo visai svetimi. 

— Ir sodas, — pakartojo ponia.— Puiku, čia net būtų galima 
gyventi! 

— Mes jiems duodame daugiau anglies, negu jie gali sukū- 
renti,— tęsė ponia Enbo.— Gydytojas juos lanko dukart per sa- 
vaitę, O kai jie pasensta, gauna pensiją, nors mes už tai jiems nie- 
ko neatskaitome iš atlyginimo. 

— Tai Tebaida! Tikra žadėtoji žemė! — susižavėjęs murmėjo 
ponas. 

Maė mandagiai kvietė atsisėsti. Ponios atsisakė. Pasiėmusi tą 
zoologijos sodo vadovo rolę, ponia Enbo būdavo laiminga, galė- 
dama bent valandėlę išblaškyti savo ištrėmimo nuobodulį; bet 
tuoj ji imdavo šlykštėtis tvaikiu skurdo kvapu, nors pasirinkdavo 

švariausius namus. Be to, ji tik kartodavo girdėtų posakių nuo- 
trupas, niekad giliai nesusidomėdama buitimi darbo žmonių, ku- 
rie dirbo ir kentėjo čia pat šalia jos. 

— Kokie gražūs vaikučiai, — sužnibždėjo ponia, nors iš tikrų- 
jų jie atrodė jai baisūs su tomis per didelėmis galvomis ir susi- 
vėlusiais šiaudų spalvos plaukais. 

Maė turėjo pasakyti, kiek jiems metų; iš mandagumo ją ėmė 
klausinėti ir apie Estelę. Tėvas Bonmoras pagarbiai išsiėmė iš bur- 
nos pypkę; buvo susidomėta ir juo: jis atrodė toks išsekęs po 
keturiasdešimties metų darbo žemės gilumoje, su savo sustiru- 
siomis kojomis, pakirstu organizmu ir pajuodusiu kaip žemė vei- 
du; pradėjęs dusti nuo kosulio, jis išėjo nusispjauti į lauką, gal- 
vodamas, kad svečiams bus bjaurūs jo juodi skrepliai. 

Alzira visiems labai patiko. Kokia graži mažytė šeimininkėlė 
su tuo rankšluosčiu! Jie sveikino motiną, turinčią tokią, ne pagal 
savo amžių protingą dukrelę. Niekas neužsiminė apie jos kuprą, 
bet nesmagūs užuojautos žvilgsniai vis grįždavo prie nelaimingos 
luošos būtybės. 

— Dabar,— užbaigė ponia Enbo,.— jei Paryžiuje kas nors jus 
klausinės apie mūsų darbininkų kaimelį, jūs galėsite atsakyti... 
Didesnio triukšmo kaip dabar čia niekad nebūna; papročiai pat- 
riarchališki, visi, kaip matėte, sveiki ir laimingi, čia yra tokia 
vieta, kur ir jūs galėtumėte atsigauti, nes oras labai geras ir visai 
ramu... 

— Nuostabu, tikrai nuostabu! — sušuko ponas, visiškai pa- 
gautas entuziazmo. 

Jie išėjo tokie sužavėti, lyg mugėje apžiūrėję keistenybių rin- 
kinį; juos palydėjusi, Maė sustojo ant slenksčio; tuo tarpu jie ėjo 
nesiskubindami, labai garsiai tarpusavyje kalbėdamiesi. Gatvėse 
atsirado žmonių, svečiai ėjo pro būrelius moterų, kurios žinią apie 
jų apsilankymą nešiojo iš vienų namų į kitus. 

Stovėdama prieš savo duris, Levako žmona pamojo Pjerono 
žmonai, kuri atbėgo smalsumo vedama. Abidvi buvo nemaloniai 
nustebusios. Kas čia dabar! Argi tie žmonės nori pas Maė apsi- 
nakvoti? Juk ne taip jau ten ir gera! 

— Jie niekad neturi nė sū, kad ir kažin kiek uždirbtų! Kai kas 
turi tokių silpnybių!.. 

— Aš ką tik sužinojau, kad ji šį rytą buvo nuėjusi prašyti iš- 
maldos pas Piolenos ponus, o Megra, kuris buvo atsisakęs duoti 
jiems duonos, vis dėlto jai davė... Juk visi žino, kuo reikia tam 
Megra mokėti. | 

— Su ja, o ne! Čia per daug drąsu! Jis iš Katerinos ima atly- 
ginimą. 

— Otik tu paklausyk, argi ji ne akiplėša? Ji ką tik man sakė, 

kad pasmaugtų Kateriną, jei su ja taip atsitiktų! Tarsi ilgšis Šava- 
lis seniai nesusidorojo su ja ant sandėliuko! 

— Ššt... jie eina. 

Dabar Levako ir Pjerono žmonos pasitenkino ramiai, be įžū- 
laus smalsumo, slapta žvilgčiodamos į išeinančius lankytojus. 
Paskui jos skubiai pamojo Maė, kuri buvo išėjusi su Estele ant 
rankų. Ir nejudėdamos visos trys žiūrėjo į tolstančią puošniai 
apsirengusią ponią Enbo ir jos svečius. Kai jie jau buvo per tris- 
dešimt žingsnių nuo jų, vėl prasidėjo apkalbos, dar smarkesnės 
negu pirma. 


giau verta negu jos pačios! 

— O, tikriausiai!.. Tos antrosios aš nepažįstu, bet už čionykš- 
tę neduočiau nė keturių sū, nors ir kažin kokia stora ji būtų. Pasa- 
koja apie ją istorijas... 
| — Na? Kokias istorijas? 

— Nagi, kad ji turinti vyrų... Visų pirma inžinierius... 

— Tas mažytis išdžiūvėlis! O! Jis per smulkus, ji nesurastų 
jo tarp paklodžių. 

— Na, ojeigu jai taip patinka?.. Aš niekad nepasitikiu tokia, 
kuri vis nepatenkinta vaiposi ir dedasi, esą jai niekas netinka... 
kad ji mus visas niekina. Ar tai padoru? 

Svečiai ėjo lėtais žingsniais, visą laiką šnekučiuodamiesi, kai 
tuo tarpu prieš bažnyčią sustojo karieta. Iš jos išlipo apie ketu- 
riasdešimt aštuonerių metų amžiaus juodbruvis ponas, oraus ir 
korektiško veido, apsitempęs juodu ilgu švarku. 

— Vyras! — sukuždėjo Levako žmona, nuleisdama balsą, ta- 
rytum jis būtų galėjęs išgirsti; ją apėmė vyresnybės baimė, kurią 
direktorius sukeldavo dešimčiai tūkstančių darbininkų.— Ir vis 
dėlto tiesa, kad jis panašus į apgaudinėjamą vyrą. 

Dabar visas kaimelis buvo išėjęs į gatvę. Moterų smalsumas 
vis didėjo, būreliai telkėsi, susiliejo į ištisą minią; prasižioję, 
snarglioti vaikai stumdėsi ant šaligatvių. Virš mokyklos žalitvo- 
rės vieną akimirką buvo pasirodęs net išblyškęs mokytojo veidas. 
Darbininkas sode liovėsi kasęs ir žiūrėjo išpūtęs akis, užkėlęs 
koją ant kastuvo. Tylus liežuvavimas pamažėle virto tarškėjimu, 
lyg vėjo gūsis būtų įsisukęs išdžiūvusiuose lapuose. 

Prie Levako namų buvo susirinkęs ypač didelis būrys. Iš pra- 
džių priėjo dvi moterys, paskui dešimt, paskui dvidešimt. Pjerono 
žmona dabar iš atsargumo tylėjo, nes aplinkui klausė jau per daug 
ausų. Maė, viena protingiausiųjų, taip pat tik žiūrėjo ir, norėdama 
nutildyti pabudusią ir klykiančią Estelę, ramiausiai prie visų išsi- 
ėmė krūtį; tai buvo sveikos patelės krūtis, nukarusi ir pritvinkusi, 

net pailgėjusi nuo nepertraukiamos pieno srovės. Kai ponas Enbo 
susodino damas ir karieta pasuko Maršjeno link, prapliupo tarš- 
kūs balsai, visos moterys mosikavo ir kalbėjo vienu sykiu taip 
subruzdusios lyg sukiršintas skruzdėlynas. 

Bet išmušė tris. Butliu ir kiti remonto darbininkai buvo išėję 
į darbą. Staiga iš už bažnyčios kampo pasirodė pirmieji grįžtą 
angliakasiai juodais veidais, permirkusiais drabužiais, susikūp- 
rinę, sukryžiavę ant krūtinės rankas. Tada tarp moterų kilo są- 
myšis; visos išlakstė namo. išsigandusios, kad jas užklups ge- 
riančias kavą ir liežuvaujančias, visai užmiršusias namų ruošą. 
Buvo girdėti tik neramūs, suerzinti šauksmai: 

— O, mano dieve, juk sriuba! Sriuba gi neišvirta! 

Palikęs Etjeną pas Rasenerą, Maė namie rado Kateriną, Zacha- 
riją ir Žanleną prie stalo, baigiančius srėbti sriubą. Grįžę iš kasyk- 
lų, visi būdavo tokie išalkę, jog valgydavo nenusivilkę drėgnų 
drabužių, net nenusiprausę; vieni niekad nelaukdavo kitų; stalas 
būdavo padengtas nuo ryto iki vakaro — prie jo vis kas nors 
sėdėdavo, rydamas savo davinį, nes nevienodai buvo suskirstytas 
darbo laikas. 

Jau įeidamas pro duris, Maė pastebėjo produktus. Jis nieko 
nepasakė, bet jo susirūpinęs veidas nušvito. Visą rytą jį kankinusi 
mintis, kad indauja tuščia ir namuose nėra nei kavos, nei sviesto, 
vis jam skausmingai grįždavo, kai šachtos gilumoje jis dusdamas 
kirto anglis. Kaip išsivers žmona? Ką jie darys, jei ji grįš tuščio- 
mis rankomis? Ir štai, pasirodo, jie jau visko turi. Ji jam vėliau 
viską papasakos. Ir jis patenkintas šypsojosi. 

Katerina ir Žanlenas jau buvo atsikėlę nuo stalo ir gėrė kavą 
stati; Zacharijas, dar neprivalgęs, atsiriekė didelę duonos riekę ir 
tepėsi ją sviestu. Jis matė lėkštėje šaltieną, bet jos nelietė; kai 
mėsos pakakdavo tik vienam asmeniui, ją palikdavo tėvui. Visi 
užgėrė sriubą šaltu vandeniu, tuo tyru gėrimu, kuriuo pasitenkin- 
davo paskutinėmis dienomis prieš atlyginimo mokėjimą. 

— Aš neturiu alaus, — tarė žmona, kai vyras atsisėdo prie 
stalo. — Norėjau pasilaikyti truputį pinigų... Bet jei norėtum, ma- 
žytė galėtų nubėgti parnešti vieną butelį. 

Jis žiūrėjo į ją nušvitęs. Kaip? Ji net pinigų turi! 

— Ne, ne,— tarė jis.— Aš jau išgėriau stiklą, užteks. 

Maė iš lėto, šaukštas po šaukšto valgė mišrainę, pagamintą 
iš duonos, bulvių, porų ir rūgštynių, troškintų dubenėlyje, kuris 
kartu buvo ir lėkštė. Vis tebelaikydama ant rankų Estelę, žmona 
padėjo Alzirai prižiūrėti, kad tėvui nieko netrūktų, stūmė prie jo 

duoną ir šaltieną, pastatė ant ugnies kavą, kad būtų karštesnė. 

Tuo pat metu prie ugnies prasidėjo maudymasis kubile, pada- 
rytame iš pusiau perpjautos statinės. Katerina prausėsi pirmoji; ji 
pripylė drungno vandens, ramiausiai nusirengė, nusiėmė gaubtu- 
vėlį ir palaidinę, kelnes ir net marškinius: taip ji buvo pripratusi 
nuo aštuonerių Metų amžiaus ir nematė čia nieko bloga. Ji tik 
atsuko pilvą į ugnį ir ėmė smarkiai muilintis juodu muilu. Į ją 
niekas nežiūrėjo. Net Lenorai ir Anri nebebuvo įdomu pamatyti, 
kaip ji atrodo. Nusimaudžiusi ji visai nuoga užlipo laiptais, pali- 
kusi savo šlapius marškinius ir kitus drabužius krūvoje ant akme- 
ninių grindų. Tada tarp abiejų brolių kilo ginčas: Žanlenas pasi- 
skubino pirmiau įlipti į kubilą, matydamas, kad Zacharijas dar 
tebevalgo, o tas jį stumdė ir įrodinėjo, kad dabar jo eilė, šaukė, 
kad jis jau ir taip pakankamai geras, leisdamas Katerinai pirmai 
maudytis; jis nenorįs praustis vaikėzų samplovose, juo labiau 
kad po Žanleno vanduo esąs toks, jog juo būtų galima pripildyti 
mokyklos rašalines. Pagaliau jiedu ėmė praustis kartu, taip pat 
pasisukę į ugnį ir net vienas kitam padėjo nutrinti nugarą. Paskui, 
kaip ir sesuo, jie pakilo laiptais visai nuogi. 

— Kaip jie priteršia! — murmėjo Maė žmona, imdama nuo 
grindų drabužius ir juos džiaudama.— Alzira, pašluostyk trupu- 
tį, girdi! 

Bet jos žodžius nutraukė triukšmas už sienos. Vyro keiksmai, 
moters verksmas — tikras kovos bildesys, lydimas duslių smūgių, 
kurie skambėjo kaip daužomas tuščiaviduris moliūgas. 

— Levakas šokina žmoną, — ramiai pastebėjo Maė, gramdy- 
damas šaukštu dubenėlio dugną. — Keista, Butliu sakė, kad sriuba 
išvirta. 

— Kaipgi išvirta! — tarė Žmona.— Aš pati mačiau ant stalo 
daržoves, jos nebuvo net nuskustos. 

Riksmas darėsi vis garsesnis, pasigirdo baisus trenksmas, nuo 
kurio sudrebėjo siena, paskui įsiviešpatavo gili tyla. Tada, ryda- 
mas paskutinį šaukštą, angliakasys užbaigė ramiu teisėjo tonu: 

— Jei sriuba neišvirta, tai visai suprantama. 

Ir, išgėręs pilną stiklinę vandens, jis ėmė valgyti šaltieną. 
Jis ją pjaustė keturkampiais gabalėliais, smaigstė peilio galu 
ir valgė be šakutės, pasidėjęs ant duonos. Tėvui valgant, niekas 
nekalbėdavo. Jis buvo alkanas ir valgė taip pat tylėdamas. Jis 
nepažino įprastos Megra kiaulienos, jam atrodė, kad šaltiena 
pirkta kur nors kitur, bet vis dėlto jis žmonos nieko neklausinėjo. 
Jis tik paklausė, ar senis viršuje tebemiega. Ne, senelis kaip vi- 
suomet jau buvo išėjęs pasivaikščioti. Ir vėl pasidarė tylu. 

Pajutę mėsos kvapą, pakėlė galvas Lenora ir Anri, kurie žaidė 
ant žemės, vedžiodami pirštais upelius iš palieto vandens latakų. 

Jie abu atbėgo ir atsistojo prie tėvo, mažesnysis priekyje. Jų akys 
sekė kiekvieną gabalėlį; pilni vilties, jie žiūrėjo, kai tėvas ėmė 
iš lėkštės, ir labai nusivildavo, kai gabalėlis dingdavo jo burnoje. 
Pagaliau tėvas pastebėjo, kad jie net pabalę, kaip trokšta užsigar- 
džiuoti, ir kad seilės jiems varva iš burnos. 

— Ar vaikai jau gavo? — paklausė jis. 

Ir, pamatęs žmonos neryžtingumą, pridūrė: 

— Žinai, aš nemėgstu tokios neteisybės. Man dingsta apetitas, 
kada jie čia aplinkui stovi ir maldauja kąsnelio. 

Na taip, jie jau gavo! — sušuko ji įpykusi.— Jei tu jų klau- 
sysi, galėsi jiems atiduoti ir savo, ir kitų dalį, ir jie kimš, kol 
sprogs... Tiesa, Alzira, juk mes visi valgėme šaltienos? 

— Žinoma, mamyte, — atsakė mažoji kupriukė, kuri tokiais 
atvejais mokėjo meluoti taip įtikinamai kaip suaugusi. 

Lenora ir Anri apstulbo, pasipiktinę tokiu meluū: jie visada 
gaudavo rykščių, kai nesakydavo tiesos. Jų vaikiškos širdys virte 
virė, ir jie labai norėjo prieštarauti, pasakyti, kad jų čia nebuvo, 
kai kiti valgė šaltieną. 

— Eikite šalin! — kartojo motina, varydama juos į kitą kam- 
bario galą.— Jums turėtų būti gėda vis stypsoti priešais tėvo 
lėkštę. O jei tik jis vienas būtų gavęs, — argi jis nedirba? O jūs, 
krūva dykaduonių, tik ėsti mokate! Taip, ir net daugiau negu 
reikia! , Ę 

Maė juos pasišaukė atgal. Jis pasisodino Lenorą ant kairiojo 
kelio, Anri ant dešiniojo ir baigė valgyti šaltieną, dalydamasis 
su jais. Jis pjaustė ją gabalėliais ir Javė kiekvienam po kąsnelį. 
Vaikai džiūgaudami godžiai rijo šaltieną. 

Baigęs valgyti, Maė kreipėsi į žmoną: 

Ne, nepilk man dar kavos. Aš pirmiau nusiprausiu... Padėk 
man išpilti tą nešvarų vandenį. | 

Jie pakėlė kubilą už ąsų ir išpylė vandenį į latdką už durų, 
o tuo metu nuo viršaus nulipo Žanlenas, apsivilkęs sausais dra- 
bužiais — vilnonėmis kelnėmis ir švarku, kurie jam buvo per di- 
deli ir jau nublukę ant vyresniojo brolio nugaros. Pamačiusi, kad 
jis nori nepastebėtas išsprukti pro atdaras duris, motina jį su- 
stabdė: 

— Kur tu eini? 

— Ten. 

— Kur ten?.. Klausyk, nueik parinkti pienių salotoms šiam 
vakarui. Girdi? Jei neparneši salotų, aš su tavim dar pakalbėsiu! 

— Gerai! Gerai! 

Žanlenas išėjo, susikišęs rankas į kišenes, bruoždamas klum- 
pėmis ir krypuodamas savo liesomis dešimties metų išsigimėlio 
strėnomis kaip senas angliakasys. Po jo nulipo Zacharijas, apsi- 

rengęs puošniau: jis buvo apsitempęs juodu vilnoniu megztiniu 
su mėlynais ruoželiais. Tėvas jam šūktelėjo, kad negrįžtų per 
daug vėlai; jis išėjo nieko neatsakydamas, linktelėjęs galvą, su 
pypke dantyse. 

Kubilą vėl pripylė šilto vandens. Maė iš lėto vilkosi palaidinę. 
Alzira akimirksniu išvedė Lenorą ir Anri pažaisti į lauką. Tėvas 
nemėgo praustis visiems matant, kaip kad daugumas kaimelyje. 
Pagaliau jis nė vieno dėl to nesmerkė, tik sakydavo, kad kartu 
pliuškentis tinka tik vaikams. 

— Ką tu ten veiki viršuje? — šūktelėjo motina, priėjusi prie 
laiptų. 

— Taisau suknelę, aš ją vakar perplėšiau,— atsakė Katerina. 

— Gerai... Neik žemyn, tėvas prausiasi. | 

Dabar Maė su žmona liko vienudu. Pagaliau ji pasiryžo pagul- 
dyti ant kėdės Estelę, kuriai kažkokiu stebuklu patiko būti prie 
ugnies; ji nebeklykė ir žiūrėjo į tėvus tuščiomis, dar nemąstančios 
būtybės akimis. Maė, visai nuogas, atsitūpė priešais kubilą ir 
pirmiausia panardino jame galvą, išmuilintą tuo juodu muilu, nuo 
kurio, nuolat vartojant, darbininkų plaukai nublunka ir darosi 
balkšvi. Paskui jis įlipo į vandenį, išsimuilino krūtinę, pilvą, 
rankas ir šlaunis ir ėmė stipriai trintis abiem rankom. Žmona į jį 
žiūrėjo stovėdama. 

— Klausyk,— pradėjo ji,— aš mačiau, kaip tu pasižiūrėjai 
grįžęs... Tu kankinaisi, tiesa? O paskui, pamatęs tuos produktus, 
pralinksmėjai... Įsivaizduok, tie Piolenos buržujai nedavė man 
nė vieno sū. O, jie buvo labai malonūs, dovanojo mažyliams dra- 
bužių, ir man buvo gėda prašyti išmaldos; man žodis atsistoja 
skersai gerklės, kai reikia paprašyti. 

Ji valandėlę nutilo ir pataisė ant kėdės gulinčią Estelę, kad 
toji nenukristų. Tėvas vis trynėsi, nė vienu klausimu nepasku- 
bindamas pasakojimo, kuris jį taip domino, ir kantriai laukė, ko! 
viskas paaiškės. 

— Turiu tau pasakyti, kad Megra atsisakė duoti ir mane išvijo 
kaip šunį... Matai, kaip man buvo malonu! Vilnoniai drabužiai 
šildo, bet pilvas lieka tuščias, tiesa? 

Jis pakėlė galvą vis dar tylėdamas. Nieko Piolenoje, nieko 
pas Megra: na tai iš kurgi? Bet kaip paprastai ji pasiraitojo ranko- 
ves, norėdama nuplauti jam pečius ir tas vietas, kurias nepatogu 
pasiekti pačiam. Jis mėgo, kad žmona jį muilintų, kad jį trintų iš 
visų jėgų. Ji paėmė muilą ir ėmė brūžinti jam pečius, o jis įsiręžė, 
kad atlaikytų spaudimą. | 

— Taigi aš vėl grįžau pas Megra ir pasakiau jam... O, ko tik aš 
jam neprikalbėjau... Kad jis beširdis, kad jam atsitiks nelaimė, 
jei pasaulyje dar yra teisybė... Jam įkyrėjo, jis negalėjo pažvelgti 
man į akis, jis norėjo pasprukti... 

Nuplovusi nugarą, ji ėmė trinti sėdynę; ji trynė visur, visas 
raukšles, neaplenkdama nė vienos kūno vietos,taip, jog jis ėmė 
blizgėti, kaip jos trys puodai šeštadieniais po pagrindinio valymo. 
Trindama ji taip suprakaitavo, taip užduso, jog jai net sunku buvo 
kalbėti. 

— Pagaliau jis mane išvadino sena zirzėle... Mes turėsime 
duonos iki šeštadienio, o gražiausia yra tai, kad jis man paskolino 
dar ir šimtą sū... Aš paėmiau pas jį sviesto, kavos, cikorijos, no- 
rėjau net pasiimti kiaulienos ir bulvių, bet pamačiau, kad jis jau 
murma... Už septynis sū — šaltienos, už aštuoniolika sū — bulvių, 
man liko dar trys frankai septyniasdešimt penki santimai sriubai 
ir mišrainei... Tai ką? Atrodo, kad šio ryto aš neleidau veltui. 

Dabar ji vyrą šluostė, sausino rankšluosčiu tas vietas, kurios 
nenorėjo džiūti. Laimingas, negalvodamas apie skolos pasekmes, 
jis ėmė skambiai juoktis ir pagavo ją į glėbį. 

— Paleisk gi, kvaily! Tu visas sumirkęs ir mane dar sušla- 
pinsi... Aš tik bijau, ar tas Megra neketina... 

Ji norėjo prasitarti apie Kateriną, bet nutilo. Kam kelti tėvui 
nerimą? Paskui kalboms nebus galo. 

— Ką ketina? — paklausė jis. 

— Mus apgauti, štai ką! Katerina turės gerai patikrinti sąs- 
kaitą... 

Jis vėl pagavo ją į glėbį ir šį kartą jau nebepaleido. Prausi- 
masis visad tuo baigdavosi, nes ji taip stipriai trynė vyrą, taip 
visur šluostė rankšluosčiais, kurie jam kuteno plaukus ant rankų 
ir krūtinės, jog jis pajaunėdavo. Tiesą sakant, ir pas visus kitus 
draugus tuo pat laiku buvo išdykavimo valanda, ir tada jie pri- 
diegdavo vaikų daugiau negu reikėjo. Naktį juos varžė šeima. 
Maė pastūmėjo žmoną prie stalo, juokaudamas kaip žmogus, ku- 
ris džiaugiasi vienintele malonia dienos valanda, vadindamas tai 
savo desertu, ir dargi desertu, kuris nieko nekainuoja. Persilen- 
kusi storu liemeniu ir atstačiusi pritvinkusias kkūtis, ji truputį 
gynėsi, kad būtų linksmiau. 

— Koks tu kvailas, dieve mano! Koks tu kvailas!.. Ir dar Este- 
lė į mus žiūri! Palauk, aš ją atsuksiu į kitą šoną. 

— Dar ko! Argi trijų mėnesių kūdikis ką nors supranta? 

Atsikėlęs Maė užsimovė tik sausas kelnes. Kai jis nusipraus- 
davo ir paišdykaudavo su žmona, jam būdavo smagu pabūti be 
marškinių. Jo baltą kaip mažakraujės mergaitės odą buvo apdras- 
kę, suraižę anglies gabalai, palikdami tatuiruotę, „skiepus“, pasak 
angliakasių; jis didžiavosi tais randais, išskėsdamas savo raume- 
ningas rankas, išpūsdamas plačią krūtinę, blizgančią kaip marmu- 
ras, su melsvomis gyslelėmis. Visi angliakasiai vasarą taip išeida- 
vo į gatvę ir stovėdavo prie savo durų. Nors oras buvo drėgnas, 

Maė ir dabar valandėlei išėjo ir šūktelėjo kažkokį dviprasmišką 
žodį draugui, kuris taip pat pusnuogis stovėjo anapus sodo. Pasi- 
rodė ir kiti. Stumdydamiesi šaligatviais vaikai pakėlė galvas ir 
taip pat ėmė juoktis, užsikrėtę džiaugsmu šitų darbo nukamuotų 
žmonių, kurie dabar vėdino savo kūnus. 

Gurkšnodamas kavą, vis dar neužsivilkęs marškinių, Maė 
pasakojo žmonai, kad inžinierius labai supyko dėl blogo galerijų 
sutvirtinimo. Dabar jis atrodė aprimęs, pailsėjęs ir, pritariamai 
linguodamas galvą, klausė protingų patarimų žmonos, kuri to- 
kiais atvejais rodė daug sveiko proto. Ji visad jam kartodavo, 
kad jie nieko nelaimės, jei priešinsis Bendrovei. Paskui ji jam 
papasakojo apie ponios Enbo apsilankymą. Abu tuo didžiavosi, 
noIs ir neprisipažino. 

— Ar jau galima nulipti? — paklausė Katerina nuo laiptų 
viršaus, 

— Taip, taip, tėvas džiovinasi, 

Mergina buvo apsivilkusi šventadienine suknele, sena, ryškiai 
mėlyno popelino suknele, kuri jau buvo nublukusi ir klosčių vie- 
toje pradilusi. Ant galvos ji buvo užsidėjusi paprastutį juodo 
tiulio gaubtuvėlį. 

— Žiūrėk, kaip tu išsipuošei!.. Kurgi tu eini? 

— Į Monsu pirkti gaubtuvėliui kaspino... Aš nuardžiau senąjį, 
jis buvo labai nešvarus. 

— Vadinasi, tu turi pinigų? 

— Ne, bet Muketė žadėjo man paskolinti dešimt sū. 

Motina leido jai išeiti. Kai Katerina jau buvo prie durų, ji 
šūktelėjo: 

— Klausyk, tik neik pirkti to savo kaspino pas Megra... Jis 
per daug nuplėš iš tavęs ir dar pagalvos, kad mes neturime kur 
dėti pinigų. 

Tėvas, kuris tupėjo prieš ugnį, norėdamas greičiau nudžiūti 
sprandą ir pažastis, pridūrė: 

— Ir nesivalkiok naktį gatvėmis! 

Po pietų Maė dirbo darže. Jis jau buvo pasodinęs bulvių, pupų 
ir žirnių; iš vakaro jis buvo paruošęs kopūstų ir salotų daigų ir 
ėmė juos persodinėti. Tas žemės sklypelis aprūpino juos visomis 
daržovėmis, išskyrus bulves, kurių jiems niekad nepakakdavo. 
Maė labai gerai nusimanė apie daržininkystę ir augindavo net 
artišokus, o kaimynai tai laikydavo jo išpuikimu. Jam kasant lys- 
vę, ir Levakas atėjo į savo sklypelį išrūkyti pypkės ir pasižiūrėti 
į romėniškas salotas, kurias Butliu šįryt pasodino; jei ne jo gy- 
ventojas, kuris rūpestingai sukasė žemę, čia būtų augusios tik 
dilgėlės. Pro pinučius prasidėjo pokalbis. Pailsėjęs ir susierzinęs 
dėl muštynių su žmona, Levakas veltui stengėsi įkalbėti Maė nu- 

eiti pas Rasenerą. Ką, ar jis bijo išgerti stiklą alaus? Jie sužaistų 
kėglių partiją, pasibastytų valandėlę su draugais, paskui grįžtų 
vakarienės. Taip būdavo praleidžiamas laisvalaikis, grįžus iš ka- 
syklų. Be abejo, čia nebuvo nieko bloga, bet Maė užsispyrė: jei 
jis nepersodins salotų, ligi rytdienos jos suvys. Bet iš tikrųjų jis 
atsisakinėjo išminties patariamas, nes nenorėjo prašyti žmonos 
nė lijaro iš likusių pinigų. 

Mušė penkias, kai Pjerono žmona atėjo pasiteirauti, ar tik jos 
Lidija neišėjo su Žanlenu. Levakas atsakė, kad turbūt teip ir yra, 
nes ir jo Beberas buvo dingęs; tie vaikėzai visad trankydavosi 
kartu. Maė juos abu nuramino, pasakęs, kad Žanlenui buvo liepta 
pririnkti pienių; paskui abu su draugu ėmė erzinti jauną moterį. 
Ji pyko, bet nėjo namo, nes širdyje jai patiko tie jų riebūs žodžiai, 
dėl kurių ji krykštė susiėmusi pilvą. Jai į pagalbą atėjo liesa mo- 
teris, kurios piktas bambėjimas buvo panašus į vištos kudaka- 
vimą. Kitos moterys, stovėdamos toliau prie savo durų, piktinosi 
tokiu jos laisvu elgesiu. Mokykloje pamokos jau buvo pasibaigu- 
sios, vaikai slankiojo gatvėmis, cypė, ritinėjosi žeme ir mušėsi; 
tuo tarpu tėvai, kurie nebūvo nuėję į aludę, susirinkę būreliais 
po tris ar keturis, kur nors pasienyje sutūpę kaip šachtos gilumo- 
je, rūkė pypkes, persimesdami vienu kitu žodžiu. Pjergno žmona 
parėjo įširdusi, kai Levakas panoro pačiupinėti, ar kietos jos šlau- 
nys. Pagaliau jis nutarė vienas nueiti pas Rasenerą, o Maė liko 
sodinti daržovių. | 

Sutemo staiga, Maė žmona užžiebė lempą, pykdama, kad nei 
duktė, nei sūnūs negrįžo. Ji iš anksto žinojo, kad taip bus: jie ne- 
susirinkdavo nė tą vienintelį kartą, kai visi drauge sėsdavo prie 
stalo. Be to, ji vis dar laukė pienių salotoms. Ką jis galėjo prirink- 
ti tokioje tamsoje, tasai bjaurus vaikėzas! Salotos būtų labai ti- 
kusios prie bulvių, porų, rūgštynių ir keptų svogūnų šiupinio, 
kuris pūkšėjo ant nedidelės ugnies. Visi namai kvepėjo keptais 
svogūnais, bet tas skanus kvapas greit apkarsdavą ir“taip įsisunk- 
davo į namų plytas, jog net laukuose iš tolo buvo galima suuosti 
sodybas iš šito vargingų virtuvių kvapo. 

Maė grįžo iš daržo sutemus ir tuoj užsnūdo kėdėje, atrėmęs: 
galvą į sieną. Vakare, vos spėjęs a:sisėsti, jis tuojau užmigdavo. 
Laikrodžio gegutė iškukavo septynias. Anri ir Lenora, atkakliai 
siūlęsi padėti Alzirai padengti stal:, sudaužė lėkštę. Tėvas Bon- 
moras grįžo pirmasis — jis skubėjo pavakarieniauti, nes jam rei- 
kėjo eiti į darbą. Tada žmona pažadino vyrą: 

— Tiek to, valgykime!.. Jie ne mažučiai, žino, kad reikia na- 
mo pareiti. Pikta tik, kad nėra salo'ų! 

V 


Pavalgęs pas Rasenerą aludės salėje sriubos, Etjenas užlipo 
į jam skirtą siaurą kambarėlį pastogėje, priešais Vorė, ir nuovar- 
gio nukamuotas krito į lovą net nenusirengęs. Per praėjusias dvi 
paras jis buvo miegojęs ne daugiau kaip keturias valandas. Pabu- 
dęs jau temstant, jis valandėlę gulėjo lyg apsvaigęs, negalėdamas 
suvokti, kur jis yra; jam buvo taip negera, galva tokia sunki, jog 
jis vos ne vos atsikėlė ir nutarė išeiti pakvėpuoti grynu oru, pas- 
kui pavakarieniauti ir atsigulti. 

Oras darėsi vis švelnesnis, suodinas dangus įgavo vario at- 
spalvį, pritvinkęs šituo nesiliaujančiu ŠiauTės Prancūzijos lietu- 
mi, kurį artinantis pranašavo šilto oro srovė. Naktis slinko grei- 
tai, lyg dūmais apgaubdama neaprėpiamus lygumos tolius. Vir- 
šum šitų begalinių rausvos žemės plotų tarytum juodos dulkės, 
pakibo žemi debesys, — nė mažiausias vėjelis nesklaidė tų tamsy- 
bių. Tai buvo blankus ir liūdnas mirštančios dienos vaizdas. 

Etjenas ėjo tiesiai, kur kojos neša, nieko daugiau nenorėda- 
mas, tik atsikratyti jį apėmusios karštligės. Eidamas pro skendin- 
tį sutemose Vorė, kur dar nedegė nė vienas žibintas, jis stabtelėjo 
valandėlei pasižiūrėti išeinančių dieninės pamainos darbininkų. 
Be abejo, jau išmušė šešias, nes stūmėjai, krovėjai ir arklininkai 
ėjo būriais kartu su rūšiuotojomis, kurios šmėkščiojo tamsoje 
visą laiką krizendamos. 

„Pirmieji praėjo iai pan if jos žentas Pjeronas. Ji plūdo žentą 
išrinktų akmenų skaičiaus. 

— O, tu prakeikta mazgote! Koks gi tu vyras, jei taip žeminie- 
si prieš tuos apkiautėlius, kurie mus ėste ėda! 

Pjeronas ramiai ėjo iš paskos, nieko neatsakydamas. Pagaliau 


jis tarė: 
— Tai gal man reikėjo pulti viršininką? Dėkui! Kad paskui 


turėčiau nemalonumų! 

— Na tai pats atstatyk jiems pasturgalį, — rėkė ji.— O, po 
velnių! Jei mano duktė būtų manęs paklausiusi!.. Dar neužtenka, 
kad jie užmušė man šeimos tėvą, gal norėtum, kad aš jiems padė- 
kočiau! Ne, pamatysi, aš dar jiems nunersiu kailį! 

Balsai nutilo, Etjenas žiūrėjo į tolstančią senę su erelio nosimi, 
žilais išsidraikiusiais plaukais, įsiutusiai mosikuojančią ilgomis, 
liesomis rankomis. Bet užpakalyje jo pasigirdo dviejų jaunuolių 
pokalbis, ir jis sukluso. Jis pažino Zachariją, kuris čia kažko 
laukė, ir suprato, kad jį užkalbino jo draugas Mukė.. 

— Einam? — pasiūlė jis.— Užkąsim truputį, o paskui drošim 
į „Volkaną“. 

— Tuojau. Aš čia turiu reikaliuką. 

— Ką gi? 

Stūmėjas atsigręžė ir pastebėjo iš rūšiavimo sandėlio išeinan- 
čią Filomeną. Jis tarėsi supratęs. 

— Aha, tai štai kas... Gerai, aš eisiu pirma. 

— Taip, aš tave pasivysiu. 

Mukė eidamas susitiko savo tėvą, senąjį Muką, kuris taip pat 
ėjo iš Vorė; jiedu vienas kitam palinkėjo tik labo vakaro, — sūnus 
nuėjo didžiuoju keliu, o tėvas nužingsniavo palei kanalą. 

Į tą pat nuošalų kelią ir Zacharijas tempė Filomeną, nors ji ir 
priešinosi. Ji labai skubanti, geriau kitą kartą; jiedu ginčijosi 
kaip seniai vedę. Visai neįdomu susitikinėti tik lauke, ypač žiemą, 
kai žemė šlapia ir nėra javų, kuriuose būtų galima atsigulti. 

— Ne, ne tai, — nekantriai sušnibždėjo jis.— Aš tau noriu šį 
tą pasakyti. 

Jis ją laikė apkabinęs per liemenį ir švelniai vedėsi tolyn. 
Paskui, kai jie jau buvo pylimo šešėlyje, jis paklausė, ar ji ne- 
turinti pinigų. 

— Kam tau jų reikia? — paklausė ji. 

Tada jis painiodamasis ėmė pasakoti apie dviejų frankų skolą, 
apie kurią sužinojusi jo šeima labai nusimintų. 

— Nutilk!.. Aš mačiau Mukė, tu vėl eisi į „Volkaną“, kur yra 
tų bjaurių dainininkių. a 

Jis gynėsi, mušėsi į krūtinę, davė garbės žodį. Paskui, kai 

— Eikš su mumis, jei nori... Pamatysi, kad tu man nė kiek ne- 
kliudai. Ką aš veiksiu su tomis dainininkėmis?.. Ar eisi? 

— O mažylis? — atsakė ji. — Argi galima kur nors pasijudinti 
su vaiku, kuris amžinai rėkia?.. Leisk mane namo, kertu lažybų, 
kad jie ten jau visi susipyko. 

Bet jis jos nepaleido, jis ją maldavo. Klausyk, juk jam reikia 
tik todėl, kad neapsikiaulintų prieš Mukė, kuriam jis buvo priža- 
dėjęs ateiti. Juk vyras negali kas vakarą eiti gųlti su vištomis. 
Įtikinta ji nusileido, pakėlė savo palaidinukės priedurus, nagu 
pertraukė siūlą ir išėmė keletą dešimties sū monetų, kurios buvo 
užsiūtos kampe už pamušalo. Bijodama, kad motina jos neapvog- 
tų, ji čia slėpdavo kasyklos viršvalandžių atlyginimą. 

— Aš turiu iš viso tik penkias monetas, — tarė ji. — Aš mie- 
lai tau duosiu tris... Bet turi prisiekti, kad palenksi savo motiną, 
ir ji leis mums susituokti. Man jau užtenka tokio gyvenimo ply- 
name lauke! Be to, motina man prikaišioja kiekvieną kąsnį... 
Prisiek, pirmiau prisiek! 

Ji kalbėjo silpnu liguistos, beaistrės, pavargusios gyventi 
merginos balsu. Jis prisiekė, šaukė, kad tai tikras, šventas daly- 
kas; paskui, jau gavęs tas tris monetas, ėmė ją bučiuoti, kutenti, 

juokinti ir būtų nuėjęs dar toliau, juo labiau kad jie buvo tame 
pylimo pakrašty, kur buvo jų žiemos šeimyninis miegamasis, jei 
ji nebūtų kartojusi, kad nenori, kad tai nesuteiks jai jokio malo- 
numo. Ji grįžo į miestelį viena, o jis per laukus nusivijo draugą. 

Etjenas nesąmoningai juos sekė iš tolo, nesuprasdamas, ką 
jie daro, manydamas, kad tai paprastas pasimatymas. Kasyklose 
merginos per anksti pažindavo meilę; jis prisiminė Lilio darbinin- 
kes, kurių jis laukdavo po darbo, gaujas ištvirkusių keturiolik- 
mečių, gyvenančių dideliame skurde. Bet kitas susitikimas jį dar 
labiau nustebino. Jis sustojo. 

Pylimo papėdėje, kur buvo nuslinkę dideli akmenys, mažasis 
Žanlenas įnirtęs pešiojo Lidiją ir Beberą; mergaitė sėdėjo dešinė- 
je, o berniukas kairėje. 

— Ką? Ką jūs sakote?.. Aš jums pliaukštelėsiu po antausį, 
jei jūs dar reikalausite... Sakykite, katras visa tai sugalvojo? 

Iš tikrųjų visa tai sugalvojo Žanlenas. Jie trise išsiraičiojo 
visose pievose išilgai kanalo ir per valandą pririnko daugybę 
pienių; žiūrėdamas į tokią krūvą salotų, Žanlenas pamanė, kad 
jie niekad tiek namie nesuvalgys, ir, užuot grįžęs į kaimą, jis pa- 
suko į Monsu, liepdamas Beberui žiūrėti, ar jiems negresia koks 
nors pavojus, o Lidijai skambinti prie turtingesnių namų durų ir 
siūlyti salotų. Būdamas prityręs, jis tvirtino, kad merginos gali 
parduoti visa, ką tik nori. Jie taip įsiaistrino beprekiaudami, 
jog pardavė visą surinktąją krūvą; mergaitė turėjo vienuolika sū. 
Dabar, likę tuščiomis rankomis, jie dalijosi uždarbį. 

— Tai neteisinga! — pareiškė Beberas.— Reikia dalyti į tris 
dalis... Jei tu pasiimi septynis sū, mums kiekvienam lieka tik 
po du. 

— Kaip tai neteisinga? — atkirto įtūžęs Žanlenas.— Iš pra- 
džių aš buvau daugiau pririnkęs salotų. 

Paprastai Beberas su pagarbia baime lengvai nusileisdavo ir 
dėl to virsdavo nuolatine Žanleno auka. Nors jis buvo vyresnis ir 
stipresnis, bet pakęsdavo net Žanleno antausius. Vis dėlto šį kartą 
jį vertė priešintis mintis, kad anas pasisavins tiek pinigų. 

— Jis nori mus apgauti, ar ne, Lidija?.. Jei jis nepasidalys 
lygiomis, mes pasakysime jo motinai. 

Žanlenas vienu mirksniu pakišo jam kumštį po nosimi. 

— Na tik pakartok! Aš pats nueisiu pas jus ir pasakysiu, kad 
jūs pardavėte mano mamos salotas... O, be to, kvailas galvijau, 
argi galima padalyti vienuolika sū į tris dalis? Nagi pamėgink, 
jei tu toks gudrus... Štai jums kiekvienam po du sū, Pasiimkite 
greičiau, O jei ne, aš juos susižersiu į savo kišenę. 

Beberas sutramdytas pasiėmė savo du sū. Lidija drebėjo, bet 
nieko nesakė, nes ji Žanleno bijojo ir jį mylėjo kaip mažutė muša- 

ma moterėlė. Kai jis jai pasiūlė du sū, ji ištiesė ranką nuolankiai 
šypsodamasi. Bet staiga jis sugalvojo kitaip. 

Na ką gi'tu veiksi su visais tais pinigais?.. Tavo motina 
tikriausiai juos iš tavęs nukniauks, jei nemokėsi jų paslėpti... Bus 
daug geriau, jei aš juos tau pasaugosiu. Kai tau prireiks pinigų, 
paprašysi manęs. 

Ir visi devyni sū dingo jo kišenėje. Norėdamas užčiaupti jai 
burną, jis juokdamasis ją apkabino ir ėmė su ja raičiotis ant pyli- 
mo. Ji buvo jo mažutė žmonelė, nuošaliuose kampeliuose jie mė- 
gino kartu paragauti meilės, apie kurią jie girdėjo ir kurią matė 
namie, už tvorų, pro durų plyšius. Jie viską žinojo, bet, būdami 
per jauni, dar nieko negalėjo, nors ištisas valandas mėgindavo 
ir žaisdavo kaip ištvirke šunyčiai. Žanlenas tai vadindavo „žaisti 
tėte ir mama'; ir kai jis ją vesdavosi, ji bėgdavo šuoliais ir leisda- 
vosi lytėjama, maloniai virpėdama nuo bundančio geidulio, daž- 
nai pykdama, bet visad pasiduodama ir laukdama kažko, kas vis 
dar neįvykdavo. 

Kadangi Beberui tuose žaidimuose dalyvauti nebūdavo leista 
ir jis tuoj gaudavo į pašonė, kai tik mėgindavo paliesti Lidiją, 
jis pykdavo ir jausdavosi nejaukiai, kai tie du smagindavosi, nė 
kiek jo nesivaržydami. Todėl jis visad stengdavosi juos išgąsdinti 
arba jiems sutrukdyti, šaukdamas, kad juos kas nors mato. 

— Ei, baigta, kažkoks žmogus į jus žiūri! 

Šį kartą jis nemelavo: tai buvo Etjenas, kuris toliau ėjo keliu. 
Vaikai pašoko ir pabėgo, o jis, aplenkęs pylimą, nuėjo išilgai ka- 
nalo, juokdamasis iš tų išdykėlių išgąsčio. Be abejo, tai buvo per 
anksti jų amžiui; bet ką gi? Jie tiek matė, jie tiek girdėjo nešvan- 
kybių, jog, norint juos sudrausminti, būtų reikėję juos pririšti. 
Bet širdyje Etjenui darėsi liūdna. 

Už šimto žingsnių jis vėl aptiko keletą porų. Jis buvo priėjęs 
Rekijarą, ir čia, aplink seną sugriuvusią šachtą,visos Monsu mer- 
ginos slankiojo su savo mylimaisiais. Tai buvo įprasta pasimaty- 
mų vieta, nuošalus ir tuščias kampelis, kur stūmėjos pradėdavo 
savo pirmąjį kūdikį, jei jos neišdrįsdavo tai atlikti ant sandėliuko 
stogo. Pro sulūžusias tvoras kiekvienas galėjo įeiti į buvusią ka- 
syklos aikštę, dabar dirvonuojančią, užverstą dviejų sugriuvusių 
sandėlių liekanomis ir dideliais pastoliais, kurie vis dar stūksojo 
stati. Šen ir ten buvo matyti nebenaudojami vagonėliai, seni, pu- 
siau supuvę sienojai,sukrauti į krūvas; vešli augmenija vėl atko- 
vojo tą žemės sklypą, žėlė tanki žolė, stiepėsi jauni, bet jau stiprūs 
medeliai. Visos merginos jautėsi čia kaip namie, kiekvienai atsi- 
rasdavo nuošalus kampelis, meilužiai jas versdavo ant sienojų, 
už pastolių, į vagonėlius. Visi susitalpindavo vieni šalia kitų, nesi- 
rūpindami kaimynais. Atrodė, kad čia, prie šitos sustojusios ma- 

šinos, prie šito kasyklos šulinio, pavargusio spjaudant anglis, 
gamta reiškė savo teises, ir laisvoji meilė, galingo instinkto ska- 
tinama, sėjo vaikus į tų vos subrendusių merginų įsčias. 

Vis dėlto čia gyveno sargas senis Mukas, kuriam Bendrovė 
buvo paskyrusi du kambarius beveik po pat sugriuvusiu bokštu, 
kurio paskutinieji griaučiai kiekvieną akimirką galėjo tuos kam- 
barius užversti. Jam teko net vienoje vietoje paremti lubas; jis čia 
buvo visai gerai įsitaisęs su savo šeima: jis ir Mukė viename kam- 
baryje, Muketė — kitame. Kadangi langai buvo be stiklų, jis nu- 
tarė juos užkalti lentomis; buvo tamsu, bet užtat šilta. Tiesą sa- 
kant, tasai sargas nieko nesaugojo; jis eidavo į Vorė prižiūrėti 
arklių ir visai nesirūpino Rekijaro griuvėsiais; šulinys buvo lai- 
komas tik tam, kad per jį vėdintųsi gretima šachta. 

Čia, supamas meilės, taip ir seno Mukas. Jau nuo dešimties 
metų amžiaus Muketė buvo išsivalkiojusi po visus tų griuvėsių 
kampus ne taip kaip baikščiai bėgiojanti ir dar nesubrendusi Li- 
dija, bet kaip stambi mergaitė, tinkanti barzdotiems vaikinams. 
Tėvas nieko negalėjo prikišti, nes ji gerbdavo jį ir niekad neatsi- 
vesdavo meilužių į namus. Be to, prie tokių dalykų jis buvo pri- 
pratęs. Kai jam reikėdavo eiti į Vorė arba kai jis iš ten grįždavo, 
kiekvieną kartą negalėdavo nė žingsnio žengti, neužmynęs gulin- 
čių žolėje porų; dar blogiau būdavo, kai jis norėdavo pasirinkti 
kitame sklypo gale šakų vakarienei virti arba varnalėšų triušiui: 
tada vieną po kitos jis pamatydavo kyšančias visų Monsu mergi- 
nų godžias nosytes, ir jis turėdavo eiti labai atsargiai, kad neuž- 
kliūtų už kieno nors kojų, ištiestų skersai tako. Pamažu šitie susi- 
tikimai nekliudė nei jam, — jis tik stengdavosi ant ko nors nesu- 
klupti,— nei merginoms, kurioms jis leisdavo baigti meilės Žais- 
mus, eidamas tolyn atsargiais žingsniais kaip žmogus, kuris ra- 
miai žiūri į visus gamtos reiškinius. Visos merginos dabar jį pa- 
žinojo, ir jis taip pat ėmė jas atskirti kaip įžūlias šarkas, kurios 
siaučia sodų kriaušėse. O, toji jaunystė, kaip ji skuba, kaip ji 
stengiasi išnaudoti gyvenimą! Kartais jis su tyliu gailesčiu lin- 
guodavo galvą nusigręždamas į šalį, kai tamsoje pasigirsdavo 
per daug garsūs ir triukšmingi glėbesčiavimosi atodūsiai. Tik vie- 
nas dalykas jį pykino: du įsimylėjėliai turėjo blogą įprotį bučiuo- 
tis prie pat jo kambario sienos. Tai nebūtų kliudę jam miegoti, 
bet jie glebėsčiuodavosi taip smarkiai, jog visa siena imdavo 
drebėti. 

Kiekvieną vakarą senąjį Muką aplankydavo jo draugas senis 
Bonmoras, kuris, pasivaikščiodamas prieš vakarienę, visuomet 
čia ateidavo. Abu seniai beveik nekalbėdavo; per tą pusvalandį, 
kurį jie praleisdavo drauge, jie persimesdavo kokia dešimčia žo- 
džių. Bet jiems būdavo malonu taip sėdėti, prisimenant praeitį, 

kurią jie vėl drauge pergyvendavo, nejausdami reikalo apie ją 
kalbėti. Jie sėdėdavo greta vienas kito ant sijos, kartais burbtelė- 
davo kokį žodį ir vėl, nuleidę galvas, paskęsdavo savo svajonėse. 
Jiems, be abejo, atrodydavo, kad jie vėl jauni. Aplink juos vai- 
kinai kėlė savo meilužėms sijonus, čepsėjo pabučiavimai, buvo 
girdėti tylus juokas, šviežioje sumintoje žolėje sklido šiltas mo- 
ters kūno kvapas. Prieš keturiasdešimt trejus metus ten, už šach- 
tos, tėvas Bonmoras pirmą kartą buvo paėmęs savo žmoną, tokią 
sunykusią stūmėją, jog jis ją pasidėdavo į vagonėlį, kad būtų 
patogiau bučiuoti. O, tai buvo puikūs laikai! Ir abu seniai, linguo- 
dami galvas, pagaliau išsiskirdavo, dažnai net neatsisveikinę. 


Bet tą vakarą, kai Etjenas ėjo pro šalį, tėvas Bonmoras, kel- 
damasis nuo sijos ir rengdamasis grįžti į kaimą, tarė Mukui: 

— Labanakt, seni!.. Sakyk, ar pažinojai Rudę? 

Mukas valandėlę patylėjo, pasiūbavo nugara, paskui jau eida- 
mas į savo kambarį, atsakė: 

— Labanakt, labanakt, seni! 

Etjenas taip pat atsisėdo ant sijos. Jo liūdesys vis augo, nors 
jis nežinojo kodėl. Senis, kurio jis matė tolstančią nugarą, jam 
priminė tą rytą, kai jis čia atvyko, ir tą žodžių srovę, kurią šiam 
nekalbiam Žmogui ištraukė piktas vėjas. Kiek čia skurdo! Ir visos 
merginos, nuovargio išsekintos, buvo tokios kvailos, jog vaka- 
rais dar gamino vaikus, pasmerktus darbui ir kančiai! Tai nieka- 
dos nesibaigs, jei jos vis dar veis tuos badmirius. Argi joms nede- 
rėtų užsikimšti savo įsčias ir suglausti šlaunis taip kaip artinantis 
nelaimei? Gal jis taip niūriai galvojo tik todėl, kad buvo vienišas 
tuo metu, kai kiti ėjo poromis pasismaginti. Jį truputį dusino 
drėgnas oras, lietaus lašai, dar reti, krito ant jo degančių rankų. 
Taip, visos turėjo tai patirti, tas dalykas buvo stipresnis negu pro- 
tas. 

Kaip tik tuo metu, kai Etjenas nejudėdamas sėdėjo šešėlyje, - 
viena pora iš Monsu, jo nepastebėjusi, praėjo pro-jį taip arti, jog 
beveik jį lietė, ir pasuko Rekijaro dyklaukio link. Mergina, ma- 
tyt, dar nekalta, priešinosi, nenorėjo eiti ir pažnibždomis kažko 
maldavo, o vaikinas tylėdamas vis tiek ją stūmė į tamsų, dar svei- 
ką sugriuvusio sandėlio kampą, kur žiagsojo krūva senų, supelė- 
jusių virvių. Tai buvo Katerina ir ilgšis Šavalis. Bet Etjenas jų ne- 
pažino, kai jie praėjo pro šalį; jis lydėjo juos akimis ir laukė tos 
istorijos galo, pagautas geismo, kuris nukreipė jo mintis kitur. Ko 
jam kištis? Kai merginos sako „ne“, vadinasi, jos nori, kad jas 
imtų prievarta. 

Išėjusi iš kaimelio Du Šimtai Keturiasdešimt, Katerina pasuko 
plentu į Monsu. Nuo dešimties metų amžiaus — nuo to laiko, kai 

ji jau pradėjo užsidirbti kasykloje duoną — ji bėgiojo viena, nau- 
dodamasi visiška angliakasių šeimų laisve; ir jei nė vienas vyras 
iki penkiolikos metų dar jos nebuvo paėmęs, tai tik dėl to, kad 
ji brendo labai lėtai, ir jos kūnas dar tik buvo pradėjęs formuo- 
tis. Prie Bendrovės dirbtuvių ji perėjo gatvę ir užsuko pas vieną 
skalbėją, kur ji tikėjosi rasti Muketę, nes toji čia ir gyveno kartu 
su moterimis, kurios nuo ryto ligi vakaro vaišindavosi kava. Ka- 
terina nuliūdo, sužinojusi, kad kaip tik šį kartą Muketė buvo jas 
vaišinusi savo ruožtu ir todėl negalėjo jai paskolinti dešimties 
sū, kaip buvo žadėjusi. Norėdamos ją paguosti, jos jai pasiūlė 
stiklinę karštos kavos, bet ji atsisakė. Ji net nepanorėjo, kad jos 
draugė pasiskolintų pinigų iš kitos moters. Staiga jai kilo mintis, 
ją apėmė kažkokia prietaringa baimė, įsitikinimas, kad jei dabar 
ji nusipirks tą kaspiną, jis jai atneš nelaimę. 

Ji skubiai pasuko namų link ir jau buvo prie paskutiniųjų 
Monsu namų, kai kažkoks vyras, stovįs ant „Piketo“ kavinės 
slenksčio, ją pašaukė: 

— Ei, Katerina, kur tu taip bėgi? 

Tai buvo ilgšis Šavalis. Ji pyktelėjo; ne todėl, kad jis jai ne- 
patiko, bet kad ji visai nenorėjo juoktis. 

— Eikš, išgersim ko nors... Stiklelį saldžiosios, nori? 

Ji mandagiai atsisakė: artinasi naktis, ir jos laukia namie. Jis 
priėjo ir, stovėdamas gatvės viduryje, tyliu balsu ėmė ją maldau- 
ti. Jis jau seniai galvojo, kaip čia ją prikalbinus, kad ji užeitų į jo 
kambarį, kurį jis turėjo antrame aukšte virš „Piketo“ kavinės, 
puikų kambarį su plačia lova vedusiems. Ar jis toks baisus, kad ji 
visada atsisako? Ji juokdamasi atsakė, kad tikrai užeis pas jį tą sa- 
vaitę, kai gandras neneš vaikų. Paskui žodis po žodžio, ji kažkaip 
nejučiomis pati prasitarė apie tą mėlyną kaspiną, kurio negalėjo 
nusipirkti. 

— Aš tau nupirksiu tokį kaspiną! — sušuko jis. 

Ji paraudo, jausdama, kad geriau padarytų ir nuo to atsisaky- 
dama, bet širdyje ji taip troško turėti tą kaspiną! Ji pamanė, kad 
galėtų iš jo pasiskolinti, ir pagaliau sutiko, kad ji jam grąžins 
visa, kiek jis dėl to išleis. Iš to kilo nauji juokai: buvo sutarta, kad 
ji grąžins pinigus, jei ji su juo neguls. Paskui atsirado dar kliūtis, 
kai jis pasiūlė eiti pas Megra. 

— Ne, tik ne pas Megra, mama man uždraudė pas jį eiti. 

— Ką čia, argi reikia būtinai sakyti, kur eini! Pas jį gražiau- 
si kaspinai visame Monsu. 

Kai Megra pamatė įeinančius į jo krautuvę ilgšį Šavalį ir Ka- 
teriną lyg du įsimylėjėlius, kurie perka vestuvinę dovaną, jis la- 
bai paraudo ir ėmė rodyti mėlynus kaspino ritinėlius, įtūžęs kaip 
žmogus, iš kurio tyčiojamasi. Paskui, kai jie nusipirkę išėjo, jis 
atsistojo ant slenksčio ir žiūrėjo, kaip jie tolo sutemose; kai jo 

žmona priėjusi nedrąsiai kažko paklausė, jis puolė ją plūsdamas 
ir šaukdamas, kad vieną gražią dieną jis pričiups tuos skarmalius, 
kurie nejaučia jokio dėkingumo, nors turėtų šliaužioti priešais 
jį ant žemės ir laižyti jam kojas. 

Ilgšis Šavalis lydėjo Kateriną keliu. Jis ėjo šalia jos, nuleidęs 
rankas; bet iš tikrųjų jis ją stūmė šlaunimi ir vedė, nors taip ir ne- 
atrodė. Staiga ji pastebėjo, kad jie pasuko iš plento ir ėjo siauru 
Rekijaro keliuku. Bet pykti ji neturėjo laiko: jis jau buvo apka- 
binęs ją per liemenį, jis svaigino ją švelnių žodžių srove. Kokia 
ji kvaila, kad bijo! Argi jis gali padaryti ką nors bloga tokiai mei- 
lutei mergytei kaip ji, tokiai švelnutei kaip šilkas ir tokiai sal- 
džiai, jog, rodos, imtum ją ir suvalgytum. Už ausies ir ant savo 
kaklo ji jautė karštą jo kvėpavimą, nuo kurio jai virpėjo visas 
kūnas. Jai užėmė kvapą, ir ji nieko negalėjo atsakyti. Atrodė, 
kad jis tikrai ją myli. Šeštadienio vakarą, užpūtusi žvakę, ji pati 
save klausė, kas būtų, jei jis ją taip paimtų; paskui migdantis jai 
pasivaideno, kad, apimta malonios negalės, ji jau nesako „ne“. 
Kodėl gi šiandien toji pat mintis jai kėlė pasibjaurėjimą ir tary- 
tum gailesį? Kai jis jau ūsais kuteno kaklą taip švelniai, jog ji 
net užsimerkė, jos nuleistų blakstienų tamsoje šmėkštelėjo šešė- 
lis kito vyro, šį rytą sutikto vaikino. | 

Staiga Katerina apsižvalgė aplink. Šavalis buvo ją nusivedęs 
į Rekijaro griuvėsius; ji sudrebėjusi atšoko nuo tamsoje šmėkšin- 
čio sugriuvusio sandėlio. 

— O, ne, ne! — šnibždėjo ji.— Prašau, paleisk mane! 

Ją kvaišino patino baimė — toji baimė, kuri įtempia raume- 
nis ir instinktyviai verčia gintis net ir tada, kai mergina, nors ir 
pati to norėdama, pajaučia artinantis vyrą, kuris ją apvaldys. 
Nors ir viską žinojo, bet jos nekaltybė purtėsi viso to lyg gre- 
siančio smūgio, bijodama dar nepatirto žaizdos skausmo. 

— Ne, ne, aš nenoriu! Aš tau sakau, kad esu dar per jauna.... 
Tikrai! Palauk bent, kol aš subręsiu. „1 

Jis dusliai sušniokštė: 

— Kvailiuke! Juo labiau tau nėra ko bijoti... Kas gi tau atsi- 
tiks? 

Daugiau jis nepratarė nė žodžio. Stipriai ją apkabinęs, jis ver- 
tė ją prie sugriuvusio sandėlio sienos. Ji krito aukštielninka ant 
senų virvių ir daugiau nesigynė, dar nesubrendusi pasiduodama 
patinui su tuo paveldėtu nuolankumu, kuris jos kilmės merginas 
nuo pat mažumės guldė po plynu dangumi. Jos baimingas vapėji- 
mas nutilo, ir buvo girdėti tik karštas vyro kvėpavimas. 

Etjenas klausėsi nejudėdamas. Dar viena nupuolė! Dabar, iš- 
vydęs šitos komedijos galą, jis atsistojo, apimtas kažkokio blo- 
gumo, kažkokio pavydulingo susijaudinimo, į kurį buvo įsimai- 

šęs ir pyktis. Jis daugiau nesivaržė, šokinėjo per sijas, nes tie du 
dabar buvo taip užimti, jog jų niekas negalėjo sutrikdyti. Todėl 
jis net nustebo, kai, paėjėjęs keliu kokį šimtą žingsnių, atsigręžęs 
pamatė, kad ir tiedu jau buvo atsistoję ir, matyt, taip pat kaip ir 
jis, ėjo darbininkų kaimo link. Vyras vėl buvo apkabinęs merginą 
per liemenį, dėkingas glaudė ją prie savęs ir vis kažką kuždėjo 
jai į ausį; O ji atrodė skubanti, ji norėjo greičiau grįžti namo ir, 
rodėsi, labiausiai pykstanti dėl to, kad taip pasivėlino. 

Tada Etjeną ėmė kankinti noras pamatyti jų veidus. Tai buvo 
kvaila, jis ėmė žingsniuoti greičiau, kad nepasiduotų pagundai. 
Bet kojos pačios lėtino žingsnį, ir jis baigė tuo, kad pasislėpė še- 
šėlyje prie artimiausio gatvės žibinto. Jis apstulbo, pažinęs pra- 
einančius Kateriną ir Šavalį. Iš karto jis abejojo: ar toji mergina 
su ryškiai mėlyna suknele ir su ta kepuraite tikrai Katerina? Argi 
čia tas pats vaikėzas, kurį jis buvo matęs su kelnėmis, užsimaukš- 
linusį drobinį gaubtuvėlį? Štai kodėl ji galėjo praeiti pro pat jį, ir 
jis būtų jos nepažinęs. Bet dabar jis neabejojo: jis pamatė josios 
akis, žalsvas, permatomas akis, tokias tyras ir gilias kaip šaltinio 
vanduo. Kokia kekšė! Jam staiga kilo pasiutiškas noras jai atsi- 
keršyti, niekinant ją be jokio pagrindo. Be to, moteriški drabužiai 
jai netiko: ji atrodė bjauri. 

Katerina ir Šavalis iš lėto praėjo pro šalį. Jie nežinojo, kad 
juos seka, jis ją sustabdydavo, norėdamas pabučiuoti už ausies, 
ir ji jau nebe taip skubėjo, pasiduodama jo glamonėjimams, kurie 
ją juokino. Atsilikęs Etjenas dabar buvo priverstas eiti paskui 
juos, niršdamas, kad jie užstoja jam kelią ir kad jis turi žiūrėti į 
tai, kas jį siutina. Vadinasi, šį rytą ji buvo sakiusi tiesą: ji dar ne- 
buvo niekieno meilužė, o jis nepatikėjo ir neteko jos tik todėl, 
kad nenorėjo elgtis kaip anas! Jis leido, kad jam pagrobtų ją iš 
panosės, ir buvo toks kvailas, jog net šlykščiai gėrėjosi, matyda- 
mas juos kartu! Jis kraustėsi iš proto, gniaužė kumščius, būtų su- 
rijęs tą žmogų, — kartais jį apimdavo geismas ką nors užmušti, ir 
jis tada viską matydavo raudonoje šviesoje. 

Pasivaikščiojimas truko apie pusvalandį. Artindamiesi prie 
Vorė, Šavalis ir Katerina dar sulėtino žingsnius, sustojo du kartus 
prie kanalo pakraščio ir tris kartus prie pylimo; abu juodu dabar 
buvo labai linksmi ir žaismingi, švelniai vienas kitą glamonėjo. 
Etjenas taip pat turėdavo stabtelėti, stoviniuoti ten kur ir jie, bi- 
jodamas, kad jo nepastebėtų. Jis stengėsi nuslopinti kitokį jaus- 
mą ir palikti tik tą brutalų gailesį: dabar jis žinos, kaip elgtis su 
merginomis, čia jam buvo gera pamoka. Praėjus Vorė, kelias jau 
buvo laisvas, ir jis jau būtų galėjęs eiti vakarienės pas Rasenerą, 
bet vis dėlto jis sekė juos toliau, palydėjo iki darbininkų kaimo, 
pastovėjo čia dar ketvirtį valandos šešėlyje, laukdamas, kol Šava- 

lis leis Katerinai grįžti namo. Tik įsitikinęs, kad jie jau tikrai iš- 
siskyrė, jis vėl ėmė žingsniuoti, nuėjo geroką galą Maršjeno ke- 
liu, negalvodamas apie nieką, per daug prislėgtas ir per daug liūd- 
nas, kad galėtų užsidaryti kambaryje. 

Tik po valandos, apie devintą vakaro, Etjenas vėl perėjo visą 
darbininkų kaimą, nusprendęs, kad reikia pavalgyti ir gulti, jei 
nori ryt atsikelti ketvirtą valandą. Visas kaimas jau miegojo, pa- 
skendęs nakties tamsoje. Pro uždarytas langines neprasiskverbė 
joks šviesos spindulys, ilga linija išsirikiavę namų fasadai mie- 
gojo sunkiu miegu lyg knarkiančios kareivinės. Tik katinas pra- 
bėgo tuščiais sodais. Pasibaigė diena, kamuotoja darbininkų, ku- 
rie, nuovargio pribaigti ir apsunkę nuo valgio, tiesiai nuo stalo 
krisdavo į lovą. 

Pas Rasenerą, apšviestoje salėje, vienas mašinistas ir du die- 
ninės pamainos darbininkai gėrė alų. Prieš įeidamas į vidų, Etje- 
nas sustojo ir dar kartą pažvelgė į tamsą. Jis vėl matė tą pačią juo- 
dą, begalinę tolumą, kaip ir šį vėjingą rytą, kai jis čia atėjo. Prieš 
jį lyg plėšrus žvėris tūnojo vos matomas Vorė, nušviestas kelių 
žibintų. Trys pylimo gorės degė aukštai ore, panašios į kruvinus 
mėnulius, kartkarčiais išryškindamos didžiulius tėvo Bonmoro ir 
jo sarčio šešėlius. O toliau, plynoje lygumoje, tamsa jau buvo 
viską sugėrusi: Monsu, Maršjeną, Vandamo mišką, neaprėpiamus 
cukrinių runkelių ir javų laukus, kur lyg tolimi švyturiai žėrėjo 
mėlynos aukštakrosnių ir raudonos kokso krosnių ugnys. Pamažu 
naktis paskendo drėgmėje, nes ėmė lyti lietus, be perstojo, lėtas, 
gramzdindamas kažkur į savo monotoniško čežėjimo gelmes tą 
nebūtį; ir buvo girdėti tik vienas garsas — sunkus ir lėtas alsavi- 
mas oro siurblio, kuris šniokštė dieną ir naktį. 


Trečia dalis 

Sekančią dieną ir visas kitas dienas Etjenas dirbo kasykloje. 
Jis ėmė priprasti, prisitaikė prie darbo ir tų naujų sąlygų, kurios 
jam iš pradžių buvo pasirodžiusios tokios sunkios. Tik vienas įvy- 
kis nutraukė pirmų dviejų savaičių vienodumą: tai buvo staigus 
karštis, dėl kurio jis turėjo išgulėti dvi paras su geliančiais sąna- 
riais ir degančia galva, pusiau kliedėdamas, kad stumia vagonėlį 
tokiu siauru koridoriumi, kuriuo jo kūnas negalėjo pralįsti. Tai 
buvo tik naujoko persidirbimas, nepaprastas nuovargis, kurį jis 
netrukus įveikė. 

Taip slinko dienos, savaitės, bėgo mėnesiai. Dabar, kaip ir visi 
kiti draugai, jis keldavosi trečią valandą, gerdavo kavą ir nešda- 
vosi dvigubą sumuštinį, kurį ponia Rasener jam paruošdavo iš 
vakaro. Žingsniuodamas iš ryto į kasyklą, jis kasdien sutikdavo 
senį Bonmorą, einantį gulti, o grįždamas po pietų, susidurdavo 
su Butliu, kuris traukdavo į darbą. Jis turėjo tokią pat kepurėlę, 
kelnes ir drobinę palaidinę kaip ir visi, jis taip pat drebėdavo ir 
šildydavo nugarą barake priešais ugnį. Paskui tekdavo basam 
laukti priėmimo salėje, kurioje siautėjo baisūs skersvėjai. Bet jo 
nebedomino nei mašina, kurios stambios plieninės dalys, vieto- 
mis padengtos variu, žvilgėjo aukštai tamsoje, nei lynai, kurie sli- 
dinėjo tyliai kaip juodi naktinio paukščio sparnai, nei kabinos, 
be perstojo išnyrančios ir nusileidžiančios pro signalų triukšmą, 
pro duodamų įsakymų riksmą ir pro ketaus grindiniu riedančių 
vagonėlių bildesį. Jo lempelė degė blogai, tasai prakeiktas lem-- 
pininkas turbūt blogai ją valė; jis paguvėdavo tik tada, kai Mukė, 
laipindamas juos į kabinas, juokaudamas skambiai pliaukšėdavo 
merginoms per užpakalį. Kabina atsipalaiduodavo ir krisdavo 
kaip akmuo į skylės dugną, ir jis net nepasukdavo galvos pažiū- 
rėti, kaip išnyksta dienos šviesa. Jis niekad negalvojo, kad ji gali 
nutrūkti; leisdamasis į tamsą, čaižant lietui, jis jausdavosi kaip 
namie. Apačioje, priėmimo aikštelėje, kur Pjeronas veidmainin- 
gai švelnia išraiška išleisdavo juos iš kabinos, angliakasiai, tryp- 
dami kaip gyvulių kaimenė, išsiskirstydavo būreliais ir šlepsė- 
davo kiekvienas į savo kirtimo vietą. Dabar Etjenas visas kasy- 
klos galerijas žinojo geriau negu Monsu gatves, žinojo, kad čia 

reikia pasukti, ten toliau pasilenkti, o ten išvengti balos. Tas dvie- 
jų kilometrų kelias po žeme jam pasidarė toks įprastas, jog jis 
būtų galėjęs nueiti jį ir be lempelės, susikišęs rankas į kišenes. 
toją, kuris, eidamas pro šalį apšviesdavo darbininkų veidus, tėvą 
Muką, nusivedantį arklį, Beberą su prunkščiančiu Kova, Žanleną, 
bėgantį paskui traukinėlį uždaryti vėdinamųjų durų, storąją Mu- 
ketę ir liesają Lidiją, stumiančias savo vagonėlius. 

Ilgainiui Etjenui pasidarė lengviau pakęsti kirtyklos drėgmę 
ir tvankumą. Siauri ilgi koridoriai jam atrodė labai patogūs lai- 
pioti, tarytum jis būtų sumenkęs ir galėjęs dabar pralįsti pro to- 
kius plyšius, kur pirmiau nebūtų drįsęs nė rankos prakišti. Jis 
be jokio sunkumo kvėpavo anglių dulkėmis, gerai matė tamsoje, 
nesijaudindamas prakaitavo ir nebekreipė dėmesio, kad nuo ryto 
ligi vakaro drabužiai ant jo kūno buvo permirkę. Be to, jis daba: 
neeikvojo be reikalo jėgų, pasidarė toks miklus ir toks greitas, 
jog stebino visus draugus kirtikus. Po trijų savaičių jis buvo lai- 
komas vienu geriausių kasyklos stūmėjų: nė vienas greičiau už 
jį nenuridindavo savo vagonėlio ligi nuotakumo ir taip mikliai 
paskui jį prikabindavo. Dėl savo mažo ūgio jis galėjo visur pra- 
lįsti, ir nors jo rankos buvo mažos ir baltos kaip moters, po ta 
švelnia oda jos atrodė lyg geležinės — taip tvirtai jos vairavo 
savo vagonėlį. Jis niekuomet nesiskųsdavo, be abejo, iš puikybės, 
net ir tada, kai šniokšdavo iš nuovargio. Jam buvo galima prikišti 
nebent tai, kad jis nesuprasdavo juokų ir tuojau supykdavo, kai 
kas nors jį užkabindavo. Tačiau visi jį priėmė į savo tarpą ir laikė 
tikru angliakasiu; jis vis daugiau įsitraukdavo į tą darbą, kuris 
su kiekviena diena jį vis labiau darė panašų į mašiną. 

Ypač draugiškai su Etjenu elgėsi Maė, nes jis jausdavo pagar- 
bą gerai atliktam darbui. Be to, kaip ir visi kiti, jis jautė, kad tas 
vaikinas yra labiau už juos išsilavinęs: jis matydavo jį skaitant, 
rašant, braižant kažkokius planus, girdėdavo jį kalbant apie to- 
kius dalykus, apie kuriuos jis net nebuvo girdėjęs. Tai jo nė kiek 
nestebino; angliakasiai — žmonės paprasti, ir jų galvos kietesnės 
negu mašinistų; bet jį stebino tik šito vaikino drąsa, tasai jo vik- 
rumas, kuriuo jis kibo į anglis, kad nestiptų badu. Tai buvo pir- 
mas pašalinis darbininkas, kuris taip greit apsiprato su tuo darbu. 
Todėl, kai reikėdavo skubiai tvirtinti skliautus ir jis nenorėdavo 
atitraukti nuo darbo kirtikų, tą darbą jis pavesdavo šiam jaunuo- 
liui, būdamas tikras, kad visa bus atlikta tinkamai ir tvirtai. Virši- 
ninkai vis nedavė jam ramybės dėl tų prakeiktų sutvirtinimų, ir 
jis visą laiką su baime laukdavo pasirodant inžinieriaus Negrelio 
ir Dansero, kurie tuoj imdavo rėkti, ginčytis ir liepdavo viską 
perdirbti iš naujo; jis, atrodė, pastebėjo, kad naujojo stūmėjo pa- 

daryti sutirfiniinai labiau patikdavo tiėnis Bonams; nors jie vi- 
sad „nepatenkinti ir kartodavo, jog Bendrovė vieną gražią dieną 
imsis griežtesnių priemonių. Laikas bėgo, kasykloje brendo tylus 
nepasitenkinimas, ir net pats Maė, paprastai toks ramus, imdavo 
gniaužti kumščius. 

Iš pradžių tarp Zacharijo ir Etjeno bu“ kilūsi Niesantaika. Vie- 
ną Vakarą jie vos neapskaldė vienas kitam ausų. Bet Zacharijas, 
būdamas geras berniokas ir nesidomėdamas niekuo kitu, kaip tik 
savo malonumais, tuojau atlyžo, kai Etjenas jam draugiškai pa- 
siūlė stiklą alaus; netrukus ir jis pripažino to atėjūno pranašumą. 
Ir Levakas dabar pasidarė malonus, kalbėdavosi apie politiką su 
naujuoju stūmėju, kuris, pasak jo, turėjo savo nuomonę. Jis jau- 
tė, kad iš visos artelės vyrų tik vienas ilgšis Šavalis buvo nedrau- 
giškai jam nusiteikęs, nors neatrodė, kad jie vienas ant kito pyk- 
tų, priešingai, jie buvo net sūsibičiuliavę; tačiau net ir tada, kai 
jie drauge juokaudavo, jie žvilgsniais rydavo vierias kitą. Kateri- 
na tarp jų vėl buvo tokia pat nuvargusi ir abejinga mergina, taip 
pat lenkė nugarą, stumdama vagonėlį, visad meili savo darbo 
draugui, kuris dabar jau pats jai padėdavo; o kita vertus — tokia 
pat paklusni savo meilužio užgaidoms, atvirai priimdama jo gla- 
monėjimus. Su tuo visi buvo sutikę, naujoji pora buvo visų pripa- 
žinta, ir net jos šeima pro pirštus žiūrėjo į tai, kad Šavalis kiek- 
vieną vakarą vesdavosi stūmėją už pylimo, o paskui ją lydėdavo 
iki josios tėvų buto durų, kur pabučiuodavo ją paskutinį kartą, 
matant visam kaimui. Etjenas, kuris tarėsi sūsitaikęs su esama 
padėtimi, dažnai ją erzindavo dėl tų pasivaikščiojimų, juokais 
pavartodamas tokių nešvankių žodžių, kuriuos vaikinai vartoja, 
kalbėdamiesi su merginomis tik kasyklų gilumoje; ji atsikirsda- 
vo jam tuo pačiu ir narsindamasi pasakodavo, ką jos meilužis bu- 
vo jai padaręs, bet visad jaudindavosi ir baldavo, kai jos akys 
susitikdavo su Etjeno akimis. Abu nusigręždavo, kartais nesikal- 
bėdavo ištisas valandas, tarytum neapkęsdami vienas kito dėl 
kažkokio dalyko, kurį jie palaidojo savyje ir apie kurį jie niekad 
neužsimindavo. 

Atėjo pavasaris. Vieną dieną, išėjus iš kasyklos, Etjenui tie- 
siai į veidą ūžtelėjo šiltas balandžio vėjas, malonus atbudusios 
žemės, švelnios žalumos ir gryno oro kvapas; ir dabar kiekvieną 
kartą, kai jis išeidavo, pavasaris vis labiau kvepėjo ir smarkiau 
kaitino po dešimties darbo valandų, praleistų gelmėje, kur vieš- 
patauja amžina žiema, tose drėgnose tamsybėse, kurių neišsklai- 
dydavo jokia vasara. Dienos vis ilgėjo, ir pagaliau gegužės mė- 
nesį Etjenas ėmė leistis į kasyklą saulei tekant, kai skaisčiai rau- 
donas dangus nušviesdavo Vorė aušros atspindžiu, o išmetami 
balti garai atrodė visiškai rausvi. Dabar niekas nedrebėjo nuo 

šalčio, šiltas vėjelis pūtė iš tolimų laukų, aukštai danguje čireno 
vieversiai. Paskui, trečią valandą, jį apakindavo saulė, kuri de- 
gino ir gaisro pašvaiste užliedavo akiratį, raudonai nudažydama 
anglimi apskretusius mūrinius pastatus. Birželio mėnesį javai jau 
buvo ūgtelėję, melsva jų žaluma ryškiai skyrėsi nuo juodžalių 
runkelių. Toji neaprėpiama jūra, banguojanti nuo mažiausio vėje- 
lio, kasdien stiepėsi ir augo, ir Etjenas kartais net nustebdavo, 
vakare pastebėjęs ją daug žalesnę, negu buvo rytą. Topoliai prie 
kanalo pasipuošė lapais. Pylimas apaugo žole, gėlės nusėjo pie- 
vas, visur kilo naujas gyvenimas, tryško versme iš tos pačios že- 
mės, kurios gelmėse Etjenas vaitojo iš skurdo ir nuovargio. 

Dabar Etjenas nebe už pylimo išbaidydavo įsimylėjėlius, ei- 
damas vakare pasivaikščioti. Jis sekdavo jų žymes javų laukuose 
ir iš gelstančių varpų ir didelių raudonų aguonų lingavimo atspė- 
davo, kur jie turėjo susisukę sau gašlų lizdelį. Zacharijas ir Filo- 
mena ten eidavo senu papratimu; senė Išdegėlė, vis sekanti Li- 
dijos pėdomis, nuolat ją užklupdavo su Žanlenu, taip giliai įsirau- 
šusius į javus, jog reikėdavo juos užminti koja, norint išbaidyti, 
o Muketė valkiojosi visur: nebuvo galima pereiti lauko, nepama- 
čius jos galvos, kuri tuoj pasinerdavo javuose, krisdama aukštiel- 
ninka, ir aukštyn iškildavo tik kojos. Bet visi jie galėdavo daryti 
ką nori, ir Etjenas piktindavosi tik tais vakarais, kai susitikdavo 
Kateriną ir Šavalį. Du kartus jis matė, kaip, jam artinantis, jie pa- 
sislėpė javuose, kurie užsiskleidė viršum jų ir nebejudėjo. Ki- 
tą sykį, kai jis ėjo siauru takeliu, prieš jį šmėkštelėjo šviesios 
Katerinos akys ir tuoj vėl išnyko javuose. Tada begalinė lyguma 
jam atrodydavo pcr maža, ir jis praleisdavo vakarą pas Rasenerą 
„Avantaže'. 

— Ponia Rasener, duokite man stiklą alaus... Ne, šį vakarą 
aš neisiu pasivaikščioti, man gelia kojas. 

Ir, kreipdamasis į draugą, kuris paprastai sėdėdavo prie toli- 
miausio stalo, atrėmęs galvą į sieną, paklausavo: 

— Suvarinai, ar neišgertum stiklo? 

— Dėkui, aš nieko nenoriu. 

Etjenas susipažino su Suvarinu, gyvendamas čia šalia jo. Tai 
buvo Vorė mašinistas; kuris nuomojo kambarį su baldais viršuje, 
greta Etjeno kambario. Jis galėjo būti kokių trisdešimties metų, 
liesas, šviesiaplaukis, švelnaus veido, ilgais plaukais ir reta barz- 
dele. Savo baltais ir aštriais dantimis, plonomis lūpomis ir smaila 
nosimi, rausva veido spalva jis buvo panašus į mergaitę, švelnią 
užsispyrėlę, bet kai jo plieninės akys blykstelėdavo pilku atspin- 
džiu, jo veido išraiška pasidarydavo žiauri. Skurdžiame to darbi- 
ninko kambaryje buvo tik dėžė su popieriais ir knygomis. Suva- 
rinas buvo rusas, jis niekad apie save nekalbėdavo ir leisdavo 

plisti visokiausioms paskaloms. Angliakasiai, labai nepasitikį 
svetimšaliais ir spręsdami iš jo nedidelių miestiečio rankų, kad 
jis priklauso kitam luomui negu jie, iš pradžių buvo sugalvoję, 
kad čia slypi nepaprastas nuotykis: jis esąs besislapstąs nuo baus- 
mės žmogžudys. Bet Suvarinas elgėsi su jais taip broliškai, be jo- 
kio išdidumo, visus savo smulkius pinigus išdalydamas jų kaimo 
vaikams, jog pagaliau jie priėmė jį į savo bendruomenę, ramin- 
damiesi labai paplitusiu tuomet žodžiu: politinis emigrantas; ta- 
sai neaiškus jiems vardas teisino Suvariną jų akyse, net jeigu jis 
būtų padaręs nusikaltimą, nes ir tuo atveju jie matė jame savo 
vargų draugą. 

Pirmosiomis savaitėmis jis pasirodė Etjenui niūrus ir užsida- 
res. Jo istoriją jis sužinojo tik vėliau. Suvarinas buvo Tulos gu- 
bernijos vienos bajorų šeimos jauniausias vaikas. Peterburge, kur 
jis studijavo mediciną, visą rusų jaunuomenę tada buvo pagavusi 
socializmo aistra, kuri paskatino jį išmokti kokio nors amato, ir 
jis pasirinhko mechaniko darbą, norėdamas įsijungti į liaudį, ge- 
riau ją pažinti ir broliškai jai padėti. Ir štai dabar jis vertėsi šiuo 
amatu, pabėgęs iš Rusijos po nepavykusio pasikėsinimo prieš im- 
peratoriaus gyvybę": visą mėnesį jis išgyveno vaisių pardavėjo 
rūsyje, kasdamas po gatve minas ir užtaisinėdamas bombas, nuo- 
lat gresiant pavojui išlėkti į orą su visu namu. Šeima jo išsižadė- 
jo, jis liko be skatiko, o prancūzų dirbtuvės įtraukė jį kaip sve- 
timšalį į juodąjį sąrašą, įtardamos, kad jis šnipas; taip jis badmi- 
riavo, kol pagaliau jį pasamdė Monsu Bendrovė, kai jai skubiai 
prireikė darbininkų. Čia jis dirbo jau ištisus metus, vieną savai- 
tę — dieną, kitą — naktį, buvo geras darbininkas, visad blaivus, 
tylus ir toks stropus, jog viršininkai jį rodė kitiems kaip pavyzdį. 

— Tu niekad negeri? — juokdamasis klausdavo jį Etjenas. 

O jis atsakydavo tyliu, veik be svetimo akcento balsu: 

— Aš geriu, kai valgau. 

Etjenas paerzindavo jį ir dėl merginų, prisiekinėdavo matęs 
jį su viena stūmėja javuose, netoli Šilkinių Kojinių sodybos. Tada 
jis tik gūžtelėdavo pečiais, kupinas ramaus abejingumo. Kam jam 
reikalinga stūmėja? Moteris jam buvo toks pat vaikinas, draugas, 
jei elgėsi broliškai ir buvo drąsi kaip vyras. O kitaip, kam gi ap- 
sunkinti sau širdį tokia niekšybe? Jis nenorėjo jokių ryšių — nei 
žmonos, nei draugo, jis buvo laisvas nuo savo ir kitų kraujo. 

Kiekvieną vakarą, apie devintą valandą, kai smuklė ištuštė- 
davo, Etjenas ten pasilikdavo pasikalbėti su Suvarinu, Jis gurkš- 


*Čia kalbama apie vieną iš pasikėsinimų prieš tuomet Rusiją valdžiu- 
sį carą Aleksandrą II. E. Žola, vaizduojąs savo romane 1860 m. įvykius 
Prancūzijoje, dėl išsamesnės tos epochos charakteristikos paliečia romane 
ir kai kuriuos 1870 m. Rusijos įvykius. (Vert.) 

nodavo alų, mašinistas rūkydavo cigaretes vieną po kitos, ir il- 
gainiui nuo tabokos pagelto jo ploni pirštai. Klaidžiojančiomis 
mistiko akimis jis sekė kylančius dūmus kaip per sapną; jo kai- 
rioji ranka, nervingai grabaliodama, atrodė, kažko ieškojo erdvė- 
je; paskui jis pasisodindavo ant kelių prijaukintą triušę, storą, 
visad vaikingą patelę, kuri laisvai gyveno jų namuose. Toji triu- 
šė, kurią jis pats buvo praminęs Lenkija, labai jį mylėjo, uostinė- 
dama jo kelnes, atsitūpdavo prie jo ant dviejų kojyčių ir kibin- 
davo jį savo letenėlėmis tol; kol jis ją paimdavo ant kelių tarytum 
vaiką. Paskui, susigūžusi ir suglaudusi ausis, ji užsimerkdavo, o 
jis nesąmoningai glamonėjančiu judesiu be perstojo glostydavo 
jos pilką šilkinį kailiuką; jis tarytum aprimdavo, pajutęs šiltą ir 
gyvą triušės švelnumą. 

— Žinote,— tarė vieną vakarą Etjenas, — aš gavau laišką iš 
Pliušaro. 

Be jų, kambaryje buvo tik Raseneras. Paskutinysis klientas 
jau buvo išėjęs į kaimą, besirengiantį migti. 

— Al — šūktelėjo smuklininkas, sustojęs prie savo dviejų 
nuomininkų.— Kaip jam sekasi, tam Pliušarui? 

Etjenas jau pora mėnesių susirašinėjo su mechaniku iš Lilio, 
kuriam jis buvo pranešęs, kad parsisamdė į Monsu, ir Pliušaras, 
sumanęs vesti propagandą tarp angliakasių, dabar duodavo Etje- 
nui tuo reikalu įvairių nurodymų. 

— Nagi tai sąjungai, apie kurią jūs jau esate girdėję, sekasi 
labai gerai; į ją, atrodo, stoja daugybė narių iš visur. 

— Okątu pats apie ją galvoji, apie tą jų draugiją? — paklau- 
sė Raseneras Suvariną. 

Tas, švelniai kasydamas Lenkijos galvą, išpūtė iš burnos dūmų 
kamuolį ir ramiai sumurmėjo:. | 

— Dar viena kvailystė! 

Bet Etjenas užsidegė. Palinkimas maištauti pastūmėjo jį į dar- 
bo su kapitalu kovą, kai jis dar gyveno pirmosiomis neprityrimo 
iliuzijomis. Buvo kalbama apie Tarptautinę darbininkų draugiją, 
tą garsųjį Internacionalą, kuris buvo ką tik įsikūręs Londone“. 
Argi tai nebuvo didingos pastangos, kova, kurioje pagaliau lai- 
mės teisingumas? Nebebus valstybinių sienų, viso pasaulio dir-. 
bantieji sukils ir susivienys, kas užtikrintų darbininkui jo uždirb- 
tąjį duonos kąsnį. Kokia paprasta ir kokia didinga organizacija: 


* 1864 m. Londone buvo įkurta Tarptautinė darbininkų draugija, į iėju- 
si į istoriją Pirmojo Internacionalo vardu. Internacionalui vad6ovavo Kar- 
las Marksas, kuris ir parengė svarbiausius programinius ir organizacinius 
uždavinius. 1847 m. Markso ir Engelso parašytas „Komunistų partijos ma- 
nifestas“ yra pagrindinis dokupentas, nužymintis politinę Internacionalo 
liniją. (Vert.) 

pirmiausia sekcija, kurią sudaro viena komuna; paskui federaci- 
ja, jungianti visas tos pačios provincijos sekcijas; paskui tauta ir 
pagaliau viršum jų visų — žmonija, įkūnyta generalinėje Tary- 
boje, kurioje kiekvieną tautą atstovauja tos tautos sekreto- 
rius-korespondentas. Greičiau negu per šešis mėnesius galimą 
užkariauti visą pasaulį ir diktuoti savo sąlygas įmonininkams, 
jei jie dar priešintųsi. 

— Kvailystė! — pakartojo Sųvarinas.— Jūsų Karlas Mark- 
sas vis dar nori vien natūralioms jėgoms leisti veikti, Jokios po- 
litikos, jokių sąmokslų, ar ne? Viskas turi būti daroma viešai ir 
vien tik tam, kad padidintų atlyginimą... Duokit man ramybę su 
savo revoliucija! Padekite miestus iš visų keturių kampų, iškapo- 
kitę tautas, nušluokite visa nuo žemės paviršiaus, ir kai iš šito su- 
puvusio pasaulio nebeliks nieko, galbūt tada gims kitas, gražes- 
nis pasaulis. 

Etjenas ėmė juoktis. Jis ne visad suprasdavo savo draugo žo- 
džius: šita griovimo teorija jam atrodė apsimetinėjimas. Rasene- 
ras, dar praktiškesnis už jį ir blaiviai galvojantis kaip Žmogus, 
gerai įsitaisęs, nesiteikė net supykti. Jis tik norėjo gauti tiksles- 
nių žinių. 

— Na tai ką? Tu mėginsi įsteigti Monsu sekciją? 

Pliušaras, kuris buvo Šiaurės federacijos sekretorius, kaip tik 
to ir troško. Jis ypač pabrėždavo apie tą pagalbą, kurią Draugija 
suteiks angliakasiams, jei jie vieną gražią dieną sustreikuotų. 
Etjenas kaip tik numatė netrukus streiką: medinių sutvirtinimų 
klausimas baigsis bloguoju, dar koks nors vienas Bendrovės rei- 
kalavimas, ir visos šachtos sukils. 

— Nemaloniausias dalykas — tai įnašai, — išmintingai pa- 
reiškė Raseneras.— Penkiasdešimt santimų per metus bendram 
tondui, du frankai sekcijai — atrodo, nedaug, o aš kertu lažybų 
kad daugelis atsisakys tiek mokėti. 

— Juo labiau, — pridūrė Etjenas, — kad visų pirma čia reikėtų 
įsteigti draudimo kasą, kurią prireikus mes paverstume streiko 
fondu... Šiaip ar taip, jau laikas apie tai pagalvoti. Aš pats esu pa- 
sirengęs, jei kiti pritars. 

Stojo tyla. Žibalinė lempa rūko ant prekystalio. Pro plačiai 
atidaras duris aiškiai buvo girdėti, kaip Vorė kūrikas kastuvu 
žėrė anglis į mašinos pakurą. 

— Viskas taip brangu! — įsiterpė ponia Rasener, kuri įėjo 
į kambarį ir dabar niūri klausėsi; apsivilkusi savo nepakeičia- 
ma juoda suknia ji atrodė dar aukštesnė.— Tik pamanykite, 
už kiaušinius aš sumokėjau dvidešimt du sū... Ne, visa tai turi ka- 
da nors sprogti. ' 

Visi trys vyrai šį kartą buvo tos pačios nuomonės. Sielvartin- 

gais balsais jie kalbėjo vienas per kitą, prasidėjo aimanos. Dar- 
bininkai negalėjo atlaikyti ištikusio juos smūgio; revoliucija 
tik dar labiau padidino jų vargus; buržujai nuo aštuoniasdešimt 
devintųjų metų taip nutuko, pasidarė tokie gobšūs, jog nepa- 
lieka darbininkui net trupinių nuo savo stalo. Tegu kas nors pasa- 
ko, ar darbininkui teko nors maža dalis tų turtų ir gerovės, kurie 
taip nepaprastai išaugo per paskutiniuosius šimtą metų? Iš jų tik 
pasityčiojo, paskelbę, kad jie laisvi: taip, laisvi stipti badu, o tuo 
jie visad galėjo pasinaudoti. Duonkubilyje neatsiras daugiau duo- 
nos, jei balsuosi už kažkokius vaikėzus, kurie paskui išponės ir 
apie vargšus galvos ne daugiau kaip apie savo senus batus. Ne, 
vienaip ar kitaip reikia viša tai baigti, jei ne geruoju, pagal įsta- 
tymus, susitariant tarpusavyje, tai žvėriškai, viską deginant ir 
vienas kitą žudant. Vaikai tikriausiai tai pamatys, jei seniai to ir 
nesulauktų, nes šis amžius būtinai turi baigtis kita revoliucija — 
šį kartą darbininkų revoliucija, tokiu perversmu, kuris nuo vir- 
šaus iki apačios išvalys visuomenę ir padarys ją švaresnę ir tei- 
singesnę. 


ner Visa tai turi sprogti, — energingai pakartojo ponia Rase- 


— Taip, taip, — sušuko visi trys vyrai, — visa tai turi sprogti! 

Suvarinas dabar glostė Lenkijos ausis, o jos nosytė virpčiojo 
iš smagumo. Žiūrėdamas kažkur į tolį, jis tarė pusbalsiu, tary- 
tum pats sau: 

— Ar galima padidinti atlyginimą už ž darbą? Geležiniu įsta- 
tymu yra patvirtinta, kad atlyginimą turi sudaryti mažiausia su- 
ma, tik tokia, kad darbininkai galėtų turėti sausos duonos ir gim- 
dyti vaikus... Jei uždarbis krinta per daug, darbininkai ima stipti 
badu, darosi reikalingos naujos darbo rankos, ir uždarbis turi pa- 
kilti... O jei jis per daug pakyla, atsiranda didelė darbo pasiūla, ir 
uždarbis vėl krinta... Tai tuščių pilvų pusiausvyra, amžinas pa- 
smerkimas bado katorgai. 

Kai jis užsimiršdavo ir imdavo dėstyti savo pažiūras kaip pa- 
sikaustęs socialistas, Etjenas ir Raseneras imdavo nerimauti, su- 
jaudinti tų beviltiškų išvadų, į kurias jie nežinojo, ką atsakyti. | 

— Girdite! — toliau kalbėjo jis savo įprastu ramiu balsu, žiū- 
rėdamas į juos.— Reikia viską sunaikinti, nes kitaip vėl prasidės 
badas. Taip! Anarchija, ir nieko daugiau: žemė nuplauta krauju ir 
nuvalyta ugnimi!.. O paskui pažiūrėsime. 

— Pono tiesa,— pareiškė ponia Rasener, kuri būdavo labai 
mandagi net ir smarkiausio revoliucinio įkarščio pagauta. 

Nusiminęs dėl savo neišmanymo, Etjenas nenorėjo ginčytis. 
Jis pakilę ir tarė: 

— Eime gulti. Kad ir kaip ten būtų, man vis tiek reikės keltis 
trečią valandą. . 

Suvarinas, užgesinęs cigaretės nuorūką, prilipusią prie lūpos, 
atsargiai paėmė storą triušę, pakišęs jai ranką po pilveliu, ir pa- 
dėjo ją ant žemės. Raseneras uždarė smuklę. Jie išsiskirstė tylė- 
dami, ausyse ūžė, galva buvo išsipūtusi nuo tų svarbių ir jaudi- 
nančių klausimų. 

Kiekvieną vakarą panašūs pokalbiai vykdavo tuščioje salėje, 
prie vienintelio stiklo alaus, kurį Etjenas gurkšnodavo visą va- 
landą. Snaudęs jo galvoje neaiškių minčių spiečius sujudo ir ėmė 
plėstis. Žinių troškimo apimtas, Etjenas ilgai nedrįso prašyti kai- 
myno paskolinti jam knygų, o tas, nelaimei, turėjo tik vokiečių ir 
rusų kalbomis parašytų veikalų. Pagaliau jis iš kažkur pasiskoli- 
no knygą prancūzų kalba apie kooperatines bendroves, kurioje, 
pasak Suvarino, irgi buvo kvailystės; be to, jis reguliariai skaitė 
laikraštį „Komba“, anarchistų leidžiamą Ženevoje, kurį gaudavo 
Suvarinas. Beje, nors jie kasdien bendraudavo, Suvarinas vis te- 
bebuvo toks pat užsidaręs, ir atrodė, kad jis žengia savo gyveni- 
mo keliu, niekuo nesidomėdamas, nesijaudindamas, nesinaudoda- 
mas jokiais gyvenimo malonumais. 


Etjeno būklė pagerėjo pirmomis liepos dienomis. Nelauktas 
įvykis nutraukė tą be galo monotonišką kasyklos gyvenimą: Gijo- 
mo koridoriaus darbininkai netikėtai aptiko sluoksnių perturba- 
ciją, o tai rodė, kad netoli tikrai yra griūtis; ir iš tikrųjų netrukus 
buvo atrasta griūtis, apie kurią net inžinieriai nieko nežinojo, 
nors jie puikiai nusimanė apie dirvožemį. Dėl to kasykloje kilo 
sąmyšis, buvo kalbama tik apie dingusį anglies klodą, kuris tik- 
riausiai nuslydo žemiau, į priešingą pusę nuo griūties. Seni anglia- 
kasiai visur šniukštinėjo tarytum medžiokliniai šunys, paleisti 
ieškoti anglies. Bet visi kiti darbininkai negalėjo sėdėti sudėję 
rankų, ir Bendrovė paskelbė varžytines kasti anglį kitose vietose. 

Kartą Maė, grįždamas kartu su Etjenu iš kasyklos, pasiūlė jam 
stoti dirbti kirtiku į jo artelę vietoj Levako, kuris perėjo į kitą 
artelę. Jis tuo reikalu jau buvo susitaręs su vyriausiuoju prižiū- 
rėtoju ir inžinierium, kurie jaunuoliu buvo labai patenkinti. Tad 
ir Etjenui neliko nieko kita, kaip sutikti su tuo greitu pakėlimu, 
ir jis buvo laimingas, kad Maė jį vis labiau gerbia. 

Tą patį vakarą jie abu nuvyko į kasyklas susipažinti su skel- 
bimais. Varžytinėse paskelbtos kirtyklos buvo Filonjero klode, 
šiaurinėje Vorė galerijoje. Jos atrodė nepelningos, angliakasys 
tik kraipė galvą, kai jaunuolis jam skaitė sąlygas. Iš tikrųjų kitą 
dieną, kai jie nusileido į gilumą ir apžiūrinėjo klodą, Maė atkrei- 
pė Etjeno dėmesį, kad kirtykla toli nuo nuotakumo, dirvožemis 
purus, 0 anglies sluoksnis plonas ir kietas. Bet kas nori valgyti, 
turi dirbti. Taigi kitą sekmadienį jie nuėjo į varžytines, kurios vy- 
ko barake; joms vadovavo kasyklos inžinierius ir vyriausiasis 

prižiūrėtojas, nes vyresnysis inžinierius neatvyko. Prieš mažą 
estradą, pastatytą kampe, stovėjo penki ar šeši šimtai angliakasių; 
varžytinės vyko tokiu tempu, jog buvo girdėti tik duslus balsų 
gaudimas, šaukiami skaičiai nustelbdavo vieni kitus. 


Maė net pabūgo, kad negaus nė vienos iš keturiasdešimties 
kirtyklų, kurias siūlė Bendrovė. Visi varžovai, išgąsdinti gandų 
apie krize, paniškai bijojo nedarbo ir mažino kainas. Nepaisyda- 
mas darbininkų įkarščio, inžinierius Negrelis nesiskubino ir sten- 
gėsi kaip galima daugiau numušti kainą, o Danseras, norėdamas 
jam įtikti, melavo, girdamas kirtyklų privalumas. Seniui Maė, 
norėjusiam gauti penkiasdešimt metrų plotą, teko varžytis su vie- 
nu draugu, kuris taip pat spyrėsi; jiedu vienas po kito numušdavo 
po vieną santimą nuo vagonėlio kainos. Maė laimėjo, bet buvo 
vėjęs už jo nugaros, kumštelėjo jį alkūne ir įširdęs prakošė pro 
dantis, jog šitaip jis ničnieko neuždirbsiąs. 

Jiems išėjus, Etjenas ėmė keiktis. Jis užsidegė, pamatęs Šava- 
lį, kuris grįžo su Katerina iš javų, bastydamasis tuo laiku, kai jo 
uošvis rūpinosi tokiais-rimtais reikalais. 

— Po velnių! — sušuko jis.— Štai kaip jie smaugia žmones! 
Jie verčia darbininkus ėsti vienas kitą! 

Šavalis įtūžo: jis niekad nebūtų taip numušęs kainos! Ir Zacha- 
rijas, priėjęs iš smalsumo, pareiškė, kad tai bjauru. Bet Etjenas 
juos nutildė mostu, pilnu užgniaužto įsiutimo. 

— Tai turės baigtis. Ateis diena, kai mes būsime šeiminin- 
kai. 

Tylėjęs nuo pat varžytinių pabaigos, Maė tarytum pabudo. 
Jis pakartojo: 

— Šeimininkai... O, koks prakeiktas likimas! Jau seniai lai- 
kas! 


II 


Buvo paskutinis liepos mėnesio sekmadienis, Monsu globėjo 
šventė. Jau šeštadienio vakarą pavyzdingos kaimelio šeimininkės 
išsiplovė pirkias,— buvo tikras tvanas: plytine asla ir sienomis * 
vanduo liejosi kibirais; asla dar nebuvo išdžiūvusi, nors ir pabars- 
tyta baltu smėliu, — ne visada varguomenei prieinama prabanga. 
Atrodė, kad diena bus labai karšta, viena tų tvankių dienų, kurios 
pratrūksta audra ir vasarą be galo slogina plikas Šiaurės Prancū- 
zijos lygumas. 


Sekmadieniais Maė šeimoje keldavosi kitu laiku negu papras- 
tai. Tėvas tą sekmadienį jau nuo penkių ėmė vartytis lovoje ir 
pagaliau atsikėlęs apsirengė, tuo tarpu vaikai lepinosi iki devy- 

nių. Tą rytą Maė išėjo į sodą išrūkyti pypkės, paskui grįžo ir, 
laukdamas, kol kiti atsikels, vienas suvalgė sumuštinį. Jis taip 
ir praleido visą rytą, pats nežinodamas, kas jam daryti: užtaisė 
prakiurusį kubilą, prilipino po laikrodžiu sosto įpėdinio portretą, 
kurį vaikai buvo gavę dovanų. Pagaliau vienas po kito šeimyna 
ėmė lipti žemyn; tėvas Bonmoras išsinešė kėdę pasėdėti saulės 
atokaitoje; motina ir Alzira tuojau nuėjo į virtuvę; pasirodė Ka- 
terina, stumdama prieš save Lenorą ir Anri, kuriuos ką tik buvo 
aprengusi. Išmušė vienuoliktą, visuose namuose pakvipo troškin- 
ta triušiena ir bulvėmis, ir tik tada pasirodė paskutinieji Zacha- 
rijas ir Žanlenas užmiegotomis akimis, dar žiovaudami. 

Šventės proga.visas kaimelis pasipylė į gatves; visi laukė pie- 
tų, kuriuos skubėjo pagaminti, kad visi galėtų būreliais nueiti 
į Monsu. Vaikai šokinėjo, vyrai vaikštinėjo vienmarškiniai, šlep- 
sėdami šlepetėmis, tingia krypuojančia laisvadienio eisena. Visi 
langai ir durys buvo atdari, kad į vidų eitų grynas oras, ir pro juos 
buvo matyti kambariai, kuriuose knibždėte knibždėjo šeimos; vi- 
ši mosikavo ir triukšmavo. Ir nuo vieno kaimo galo iki kito skli- 
do triušienos. kvapas, tasai turtingos virtuvės kvapas, kuris tą 
dierią nustelbė įsisenėjusį keptų svogūnų dvoką. 

Maė šeima sėdo už stalo lygiai dvyliktą valandą. Jų namuose 
nebuvo didelio triukšmo, bet užtat aplink viskas ūžė: kaimynai 
kalbėjosi pro duris, moterys rinkosi būreliais, nuolat kažką šū- 
kaudamos, atsakinėdamos, pasiskolindamos kokį nors daiktą, iš- 
varydamos vaikus arba, priešingai, tempdamos juos namo, suda- 
vusios jiems per užpakalį. Tiesą sakant, Maė šeimos santykiai 
su kaimynais Levakais jau trys savaitės kaip buvo pašliję dėl Za- 
charijo ir Filomenos vedybų. Vyrai susitikdavo, bet moterys dė- 
davosi viena kitos nepažįstančios. Šitas vaidas. suartino juos su 
Pjerono žmona. Bet toji, palikusi savo motinai Pjeroną ir Lidiją, 
anksti rytą išvyko visai dienai į Maršjeną pas savo pusseserę; dėl 
to visi šaipėsi, nes žinojo tą pusseserę: ji buvo su ūsais ir tarnavo 
vyriausiuoju prižiūrėtoju Vorė kasykloje. Maė žmona pareiškė, 
kad visiškai nepadoru palikti savo šeimą per šventes. 

Be triušienos su bulvėmis — jie visą mėnesį penėjo triušį san- 
dėliuke — Maė šeima pietums turėjo riebios sriubos ir jautienos. 
Kaip tik tos dienos išvakarėse jie buvo gavę atlyginimą už dvi 
savaites. Jie jau neatminė tokios puotos: Net per šventą Barborą, 
tą angliakasių šventę, kai jie nedirba ištisas tris dienaš; triušis 
nebuvo toks riebus ir minkštas kaip dabar. Todėl dešimt porų 
žandikaulių, pradedant mažąja Estele, kuriai ėmė kaltis dantukai, 
ir baigiant senuoju Bonmoru, kuriam grėsė pavojus netekti pas- 
kutiniųjų dantų, kramtė su tokiu įnirtimu, jog neliko net kauliu- 
kų. Ji:buvo.gardi, toji mėsa;.bet jų viduriai. blogai.ją vįrškino, nes 

per retai gaudavo. Viskas buvo suvalgyta, liko tik gabalas virtos 
jautienos vakarui. Jei kas išalks, pasiims dar sumuštinių. 

Žanlenas išnyko pirmasis. Beberas laukė jo už mokyklos. Jie 
ilgai slankiojo, kol pagaliau išsiviliojo Lidiją, kurios Išdegėlė 
niekur nenorėjo leisti, nutarusi ir pati niekur neiti. Pastebėjusi, 
kad mergytė pabėgo, ji ėmė staugti, mosikuoti kaulėtomis ran- 
komis, o Pjeronas, kuriam įkyrėjo tas triukšmas, ramiausiai išėjo 
paslankioti kaip vyras, kuris linksminasi ramia sąžine, žinodamas, 
kad ir jo Žmona maloniai leidžia laiką. 

Paskui išėjo senis Bonmoras; Maė taip pat nutarė pakvėpuoti 
grynu oru, pirmiau paklausęs Žmoną, ar ji ateisianti pas jį. Ne, ji 
jokiu būdu negalėsianti — tikra bausmė tie vaikai; gal nebent vė- 
liau, ji dar pagalvos; be abejo, jiedu vienas kitą susiras. Lauke 
Maė kiek paabejojo, o paskui užėjo pas kaimynus pasižiūrėti, ar 
Levakas jau pasiruošęs. Ten jis rado Zachariją, kuris laukė Filo- 
menos; Levako žmona tuoj palietė tą amžiną vedybų klausimą, 
šaukdama, kad jie tyčiojasi iš jos, kad ji paskutinį kartą einanti 
aiškintis su jo žmona. Argi tai gyvenimas — prižiūrėti dukters 
pavainikius, kai ji trankosi su savo meilužiuė Filomena ramiau- 
siai užsidėjo gaubtuvėlį, ir Zacharijas ją išsivedė, kartodamas, 
kad jis labai norėtų, jei tik jo motina sutiktų. Be to, Levako jau 
nebuvo namie, todėl Maė pasiuntė kaimynę pas savo žmoną ir 
skubiai išėjo. Butliu, kuris, pasidėjęs alkūnes ant stalo, buvo be- 
baigiąs valgyti gabalą sūrio, griežtai atsisakė nuo draugiško pa- 
siūlymo išgerti stiklą alaus. Jis liko namie kaip pavyzdingas 
vyras. 

Kaimas pamažėle tuštėjo, visi vyrai išėjo vienas po kito; tuo 
tarpu merginos, laukusios prie durų savo vaikinų, įsikibusios 
jiems į parankę, patraukė su jais į priešingą puse. Kai Maė pasuko 
už bažnyčios kampo, Katerina, pamačiusi Šavalį, skubiai prie jo 
pribėgo ir nuėjo kartu su juo Monsu keliu. Likusi viena tarp iš- 
dykaujančių vaikų, motina neturėjo jėgų pakilti nuo kėdės; ji 
įsipylė antrą stiklinę labai karštos kavos ir ėmė gerti mažais 
gurkšneliais. Visame darbininkų kaimelyje buvo likusios tik mo- 
terys; jos dabar kvietėsi viena kitą į svečius ir baigė tuštinti ka- 
vinukus, sėdėdamos prie nenukraustyto ir. riebalais aptaškyto 
pietų stalo. 

“ Maė spėjo, kad Levakas nuėjo į „Avantažą“, todėl nesisku- 
bindamas pasuko pas Rasenerą. Iš tikrųjų už smuklės, gyvatvore 
aptvertame sodelyje, Levakas su draugais žaidė kėglių partiją. 
Čia pat, nežaisdami, stovėjo tėvas Bonmoras su seniu Muku ir taip 
susikaupę sekė rutulį, jog užmiršdavo net kumštelėti vienas kitam 
alkūne. Kaitfi saulė bėrė spindulius statmenai, ir tik palei smuklę 
buvo likusi siaurutė šešėlio juosta. Etjenas taip pat buvo čia ir, 

sėdėdamas prie stalelio, gėrė alų, nepatenkintas, kad Suvarinas 
paliko jį ir nuėjo į savo kambarį. Beveik kiekvieną sekmadienį 
mašinistas užsidarydavo kambaryje ir rašydavo arba skaitydavo. 

— Ar žaisi? — paklausė Levakas Maė. 

Bet tas atsisakė. Jam buvo per karšta, jis jau stimpąs nuo troš- 
kulio. 

— Rasenerai! — pašaukė Etjenas.— Atnešk dar stiklą! Ir, 
atsigręžęs į Maė, pridūrė: 

— Žinai, šiandien aš moku. 

Dabar jie visi vienas kitą tujino. Raseneras nesiskubino, rei- 
kėjo jį šaukti tris kartus; pagaliau ponia Rasener atnešė drungno 
alaus. Jaunuolis pusbalsiu ėmė skųstis šeimininkais: jie, be abejo, 
geri žmonės, gerų pažiūrų, bet jų alus niekam tikęs, o sriubos 
visiškai bjaurios! Jau šimtą kartų jis būtų pakeitęs butą, bet jį 
baidė nuotolis nuo Monsu. Bet anksčiau ar vėliau, jis pasieškosiąs 
kambario pas kokią nors šeimą kaime. 


— Be abejo, — savo lėtu balsu kartojo Maė,— be abejo, šei- 
moje tau būtų geriau. 

Staiga visi sušuko: Levakas vienu kirčiu numušė visus kėg- 
lius. Tame triukšme tik Mukas ir Bonmoras pritardami tylėjo 
nuleidę galvas. Džiaugsmas dėl tokio taiklaus smūgio sukėlė daug 
juoko, ypač kai žaidėjai pamatė už gyvatvorės linksmą Muketės 
veidą. Ji čia slankiojo jau visą valandą ir pagaliau, girdėdama 
juokiantis, išdrįso prisiartinti, 

— Kaip? Tu viena? — sušuko Levakas.— O kurgi visi tavo 
mylimieji? 

— Aš išvaikiau visus savo mylimuosius, — atsakė ji linksmai, 
begėdiškai.— Ieškau naujo. 

Visi ėmė siūlytis, kurstydami ją nešvankiais žodžiais. Bet ji 
purtė galvą, garsiai kvatojo, dėjosi kuklia mergyte. Be to, jos 
tėvas dalyvavo tame žaidime, net nenuleisdamas akių nuo numuš- 
tų kėglių. 

— Štai kas! — tęsė Levakas, žvilgtelėjęs į Etjeną.— Gerai 
matome, į ką taip godžiai meilauja dukrelė!.. Bet jį reikės paimti 
jėga. 

Tada ir Etjenas pralinksmėjo. Stūmėja iš tikrųjų apie jį sukosi. 
Jis jai nepritarė, bet vis dėlto jam buvo smagu, nors jis ir nejautė 
jokio noro su ja susidėti. Ji pastovėjo už tvoros dar keletą minu- 
čių, įsmeigus! į jį savo dideles akis, o paskui iš lėto nuėjo, ir jos 
veidas staiga pasidarė rimtas, tarytum ji būtų pavargusi nuo kait- 
TOS. 

Etjenas vėl pusbalsiu ėmė Maė smulkiai aiškinti kasos įstei- 
gimo reikšmę Monsu angliakasiams. 

— Jei Bendrovė tikina, kad ji mums suteikia visišką laisvę, — 


109 


kartojo jis, — tai ko gi mes bijome? Mes gauname iš jos tik pensi- 
jas, kurias ji skirsto savo nuožiūra, iš mūsų nieko neatskaity- 
dama. Taigi, kad nepriklausytume nuo Bendrovės malonės, būtų 
išmintinga įsteigti savitarpio pagalbos fondą, kuriuo mes galėtu- 
me pasikliauti nors būtinais atvejais. 

Jis išdėstė smulkmenas, aptarė organizacinį klausimą, žadėjo 
visa kuo pasirūpinti. 

— Aš pats labai norėčiau, — tarė pagaliau Maė įtikintas.— 
Tik kažin kaip kiti... Pasistenk prikalbinti kitus. 

Levakas išlošė; žaidėjai metė kėglius ir ėmė gerti alų. Bet 
Maė atsisakė išgerti antrą stiklą; dar pažiūrės, iki vakaro toli. 
Jis staiga prisiminė Pjeroną. Kur galėjo būti Pjeronas? Turbūt 
„Lanfano'“ aludėje. Jis prikalbėjo Etjeną ir Levaką, ir visi trys 
nuėjo į Monsu. „Avantažo“ kėglių žaidimo aikštelę tuoj užplū- 
do naujas žaidėjų būrys. 

Pakeliui prie plento reikėjo dar užsukti į „Kazimiro“, o paskui 
į „Progreso“ aludę. Draugai juos šaukė pro atdaras duris, ir nebu- 
vo galima atsisakyti. Kiekvieną kartą po vieną stiklą arba po du, 
jei norėdavo savo ruožtu pavaišinti draugus. Jie pabūdavo dešimt 
minučių, persimesdavo keliais žodžiais ir ėjo toliau visai blaivūs, 
nes šito alaus, skaidraus kaip versmės vanduo, galima gerti kiek 
nori, ir dėl to nebus jokių blogų pasekmių, tik šlapintis reikės 
dažniau. „Lanfano“ aludėje jie tiesiai susidūrė su Pjeronu, bai- 
giančiu antrą stiklą; jis, nenorėdamas atsisakyti, susidaužė, iš- 
maukė dar ir trečią. Jie, žinoma, taip pat išgėrė po stiklą. Dabar 
jie buvo keturiese ir išėjo, sumanę pažiūrėti, ar neras „Tizono“ 
kavinėje Zacharijo. Salė buvo tuščia, jie paprašė alaus ir nutarė 
čia jo luktelėti. Paskui dar prisiminė „Sent Elua“ aludę; ten juos 
pavaišino prižiūrėtojas Rišomas, o po to jie ėmė klaidžioti iš vie- 
nos aludės į kitą, be jokio tikslo, tik tam, kad turėtų progos dar 
kiek pasivaikščioti. 

— Reikia nueiti į „Volkaną'! — staiga pasiūlė Levakas, kuris 
jau buvo įsiaistrinęs. 

Kiti ėmė juoktis, bet paskui, kiek paabejoję, nuėjo kartu su 
juc per vis didėjančią šventinę minią. Siauroje ir ilgoje „Volka- 
no" salėje, ant medinės estrados, pastatytos salės gilumoje, smar- 
kiai išsidekoltavusios ir kraipydamosi kaip tikros baidyklės, defi- 
liavo penkios dainininkės, žemiausios rūšies Lilio prostitutės; lan- 
kytojai sumokėdavo dešimt sū, jei norėdavo kurią nors jų paimti 
už medinės estrados sienos. Čia ateidavo krovėjai, stūmėjai, net 
keturiolikos metų vaikėzai, žodžiu, visas kasyklų jaunimas; visi 
gėrė daugiau kaduginės negu alaus. Kartais čia drįsdavo pasiro- 
dyti ir seni angliakasiai, vyrai palaidūnai, kurių šeimos buvo visai 
pakrikusios. 

Kai tik jie įėję susėdo prie mažo staliuko, Etjenas užvaldė 
Levaką ir ėmė jam dėstyti savo sumanymą įsteigti draudimo kasą. 
Jis skleidė propagandą atkakliai lyg atsivertėlis, kuriam atrodo, 
kad tai yra jo pašaukimas. 

— Kiekvienas narys, — kartojo jis, — tikrai galėtų įnešti dvi- 
dešimt sū per mėnesį. Per ketverius ar penkerius metus susidary- 
tų didesnė suma; o kas turi pinigų, tas stiprus, ar ne? Bet kokiose 
aplinkybėse... Na,ką tu į tai? 

— Aš nesakau „ne“, — atsakė išsiblaškęs Levakas.— Apie tai 
dar pakalbėsime. 

Jį jaudino viena didžiulė blondinė; kai Maė ir Pjeronas, išgėrę 
po stiklą alaus, panoro išeiti, nelaukdami kito romanso, jis užsi- 
spyrė likti. 

Išėjęs kartu su jais, Etjenas lauke vėl pamatė Muketę, kuri, 
atrodė, juos sekiojo. Ji visur buvo šalia jo ir, geraširdiškai šyp- 
sodamasi, žiūrėjo į jį savo didelėmis nejudančiomis akimis, tary- 
tum sakydama: „Ar nori?“ Jaunuolis pajuokavo, gūžtelėjo pe- 
čiais. Tada ji, piktai mostelėjusi, dingo minioje. 0 

— Kurgi Šavalis? — paklausė Pjeronas. 

— Tiesa, — pritarė Maė.— Jis tikriausiai bus pas Piketą... Ei- 
me pas Piketą. 

Visi trys, priėję prie „Piketo smuklės, sustojo, išgirdę ant 
slenksčio muštynių triukšmą. Zacharijas grasė kumštimi dramb- 
lotam ir flegmatiškam viniakaliui valonui, o Šavalis žiūrėjo, susi- 
kišes rankas į kišenes. 

— O,ir Šavalis, — ramiai tarė Maė.— Jis čia su Katerina. 

Jau ištisas penkias valandas stūmėja su savo vaikinu vaikš- 
tinėjo po mugę. Mugė tęsėsi išilgai Monsu kelio, toje vingiuotoje 
gatvėje su žemais, ryškiai nudažytais nameliais. Žmonių minia 
judėjo kaitrioje saulės atokaitoje, kaip plynoje lygumoje pakly- 
dusių skruzdžių būrys. Amžinas juodas purvas buvo išdžiūvęs, 
kilo dulkės, juodos kaip audros debesys. Abiejose kelio pusėse 
smuklės buvo sausakimšos žmonių, staliukų pristatyta ligi pat 
grindinio, kur dviem eilėm stovėjo pardavėjai su savo prekysta-. 
liais atvirame ore, siūlydami merginoms skareles ir veidrodėlius, 
vaikinams — peilius ir kepures, taip pat įvairių skanėstų ir sau- 
sainių. Priešais bažnyčią buvo šaudoma iš lanko. Prie dirbtuvių 
žaidė rutulį. Žuazelio gatvės kampe, šalia Valdybos, lentiniame 
aptvare vyko smarkios gaidžių peštynės: pešėsi du dideli raudoni 
gaidžiai geležiniais pentinais, ir iš jų perplėštų gūžių varvėjo 
kraujas. Toliau, pas Megra, biliardu buvo galima išlošti prijuos- 
čių ir kelnių. Kartais ilgam įsivyraudavo tyla, minia gėrė ir kim- 
šo be jokio klegesio, nebylus persisotinimas alumi ir keptomis 
bulvėmis vis labiau plito tvankioje kaitroje, kurią dar labiau didi- 
no valgiui gaminti besikūrenančios po atvirumi dangumi kros- 
nelės. 

Šavalis nupirko Katerinai veidrodėlį už devyniolika sū ir ska- 
relę už tris frankus. Jie nuolat sutikdavo Muką ir Bonmorą, kurie 
buvo atėję į šventę ir iš lėto slankiojo kartu, susimąstę, sunkiai 
vilkdami kojas. Bet kitas susitikimas juos labai papiktino: jie pa- 
stebėjo, kaip Žanlenas kurstė Beberą ir Lidiją iš kilnojamos alu- 
dės, sukaltos dykvietės pakraštyje, pavogti keletą butelių kadu- 
ginės. Katerina tik spėjo suduoti savo broliui per ausį, kai Lidija 
jau spruko su vienu buteliu. Tie prakeikti vaikai pateks dar į ka- 
lėjimą. 

Praeidamas pro „Nukirstos galvos“ smuklę, Šavalis sumanė 
užeiti ten su savo mylimąja pasiklausyti kikilių konkurso, apie 
kurį jau visą savaitę skelbė prie durų išklijuoti plakatai. Iš Marš- 
jeno dirbtuvių į konkursą atvyko penkiolika viniakalių, ir kiek- 
vienas jų atsigabeno po tuziną narvelių,; mažyčiai tamsūs narve- 
liai, kuriuose nejudėdami tupėjo apakinti kikiliai, kabą ant tvo- 
ros, smuklės kieme. Nugalėtoju turėjo būti tas kikilis, kuris savo 
giesmele per valandą pakartos daugiausia kartų. Kiekvienas vi- 
niakalis su grafito lentele stovėjo prie savo narvelių, žymėdamas 
ir sekdamas kaimynus, kurie taip pat jį sekė. Kikiliai ėmė čiul- 
bėti — „baubliukai“" žemesniais balsais, „cypliukai“ — rėžia- 
mai, — iš pradžių visi nedrąsiai, tik kada ne kada smarkiau suul- 
bėdami; paskui, susijaudinę, jie vienas po kito ėmė greitinti ritmą 
ir pagaliau užsikrėtė tokiu rungtynių įkarščiu, jog kai kurie čia 
pat krisdavo negyvi. Viniakaliai juos smarkiai ragino, šaukė 
jiems savo valoniška tarme, kad jie giedotų dar ir dar, ir dar nors 
truputį; 0 žiūrovai, apie šimtas žmonių, klausėsi tylėdami, susi- 
žavėję ta pragariška muzika šimto aštuoniasdešimties kikilių, 
kurie rungčiomis kartojo vis tą patį refreną. Pirmąją dovaną — 
metalinį kavinuką — laimėjo vienas „cypliukas“. 

Katerina ir Šavalis buvo jau ten, kai įėjo Zacharijas su Filo- 
mena. Jie paspaudė vieni kitiems rankas ir pasiliko drauge. Bet 
staiga Zacharijas supyko, pamatęs, kad vienas viniakalis, kuris 
buvo atėjęs iš smalsumo su kitais draugais, ėmė gnaibyti jo sese- 
riai šlaunis; jinai, paraudusi, tildė jį, bijodama, kad kils muštynės 
ir visi viniakaliai puls Šavalį, jei jis sumanys ją ginti. Ji aiškiai 
jautė, kad tas vyras prie jos kimba, bet iš atsargumo tylėjo. Lai- 
mei, jos vaikinas iš to tik pasišaipė, jie visi keturi išėjo, ir atrodė, 
kad viskas tuo ir baigėsi. Bet vos tik jie užėjo pas Piketą išgerti 
po stiklą alaus, ir vėl pasirodė tas pats viniakalis, atžariai iš jų ty- 
čiodamasis ir švilpaudamas. Pajutęs įžeidimą visai savo šeimai, 
Zacharijas puolė tą akiplėšą. 

— Tai mano sesuo, parše!.. Palauk, po velnių, aš tave priver- 
siu ją gerbti! 

Visi šoko jų skirti, o Šavalis, labai ramus, kartojo: 

— Palik jį, tai mano reikalas... Aš gi tau sakau, kad aš į jį 
spjaunu! 

Atėjo Maė su savo draugais ir ėmė raminti Kateriną ir Filo- 
meną, kurios jau buvo pradėjusios verkti. Dabar visi ėmė juok- 
tis, o viniakalis dingo. Kad greičiau visa būtų užmiršta, Šavalis, 
kuris „Piketo“ smuklėje jautėsi kaip namie, pasiūlė išgerti alaus. 
Etjenui teko susidaužti su Katerina; visi gėrė kartu: tėvas, duk- 
tė ir jos vaikinas, sūnus ir jo meilužė, mandagiai kartodami: „Į 
visos mūsų kompanijos sveikatą!“ Paskui Pjeronas pasišovė pa- 
vaišinti. Visi jautėsi puikiai, bet Zacharijas, pamatęs savo drau- 
gą Mukė, vėl įsiuto. Jis pasišaukė jį ir pasisakė eisiąs suvesti 
sąskaitų su anuo viniakaliu. 

— Aš jį apkulsiu!.. Klausyk, Šavali, paglobok Filomeną ir 
Kateriną. Aš greit grįšiu. 

Maė savo ruožtu taip pat pasiūlė po stiklą. Jei vaikinas nori 
atkeršyti už seserį, čia nėra nieko bloga. Bet Filomena, pamačiusi 
Mukė, nurimo ir tik palingavo galvą. Tikriausiai abu nenaudė- 
liai nuėjo į „Volkaną“. 

Šventvakariai paprastai baigdavosi šokiais „Bon Žuajė“ salė- 
je. Ta salė priklausė Deziro našlei, storai penkiasdešimties metų 
moteriai, kuri buvo apskrita kaip statinė, bet dar tokia gaji, jog 
turėjo šešis meilužius, — po vieną kiekvienai savaitės dienai ir, 
pasak jos, visus šešis — sekmadieniui. Visus angliakasius ji va- 
dindavo savo vaikais ir susigraudindavo, pagalvojusi apie tą 
alaus upę, kurią ji buvo jiems išpilsčiusi per trisdešimt metų; ji 
taip pat girdavosi, kad nė viena stūmėja nepastojo, prieš tai ne- 
pamiklinusi pas ją kojų. „Bon Žuajė“ buvo dviejų kambarių: 
smuklė, kur stovėjo prekystalis ir staliukai svečiams, ir greta — 
šokių salė, erdvus, plačia arka atskirtas kambarys, kurio grin- 
dys tik viduryje buvo medinės, o pasieniais išklotos plytelėmis. 
Ją puošė dvi popierinių gėlių pynės, sukryžiuotos palubėje ir 
sujungtos viduryje tokių pat gėlių vainikų; ant sienų kabojo pa- 
auksuotos lentelės, kuriose buvo įrašyti šventųjų vardai: šv. 
Elua — metalo darbininkų globėjas, šv. Krepenas — batsiuvių, 
šv. Barbora — angliakasių, — visas cechų kalendorius. Lubos bu- 
vo tokios žemos, jog trys muzikantai galvomis siekė lubas ant 
savo paaukštinimo, kuris buvo didumo sulig sakykla. Vakare 
keturiuose šokių salės kampuose pakabindavo keturias žibalines 
lempas. | 

Šį sekmadienį šokiai prasidėjo penktą valandą, kai dar buvo 
visai šviesu. Bet salė prisipildė tik apie septintą valandą. Lauke 
pakilo viesulas, nešdamas stambias juodas dulkes, kurios akino 
žmones ir krito į pirklių keptuves. Maė, Etjenas ir Pjeronas, įėję 
pasėdėti „Bon Žuajė“ salėje, tuojau pamatė Šavalį, šokantį su Ka- 

terina; Filomena buvo viena ir žiūrėjo į juos. Nei Levakas, nei Za- 
charijas nebepasirodė. Kadangi šokių salėje pasieniais nebuvo 
suolų, Katerina po kiekvieno šokio ateidavo pasilsėti prie tėvo 
staliuko. Jie pašaukė Filomeną, bet jai geriau patiko stovėti. Ėmė 
temti, trys muzikantai grojo kaip pašėlę; salėje buvo matyti tik 
judančios šlaunys, besikilnojančios krūtinės ir susipynusios ran- 
kos. Dideliu klegesiu buvo sutiktos keturios užžiebtos lempos; 
viskas iš karto nušvito: raudoni veidai, išsidraikę, šlapi plaukai, 
pasipūtę sijonai, kurie skleidė aplink aštrų šokančių porų prakai- 
to kvapą. Maė parodė Etjenui Muketę: apskrita ir riebi lyg pūs- 
lė, prileista taukų, ji smarkiai sukosi aukšto lieso iškrovėjo glė- 
byje: ji matyt,buvo jau nusiraminusi ir paėmusi kitą vaikiną. 

Pagaliau, aštuntą valandą, pasirodė Maė žmona su Estele prie 
krūtinės ir su mažaisiais — Alzira, Anri ir Lenora. Ji atėjo tiesiai 
čia, būdama įsitikinusi, kad čia ras savo vyrą. Jie vakarieniaus 
vėliau, niekas nenorėjo valgyti, visi buvo prisigėrę kavos ir ap- 
sunkę nuo alaus. Atėjo ir kitos žmonos; visi ėmė šnibždėtis, pama- 
tę paskui Maė žmoną įeinančią ir Levako žmoną kartu su Butliu, 
kuris vedėsi už rankos Achilą ir Dezirė — Filomenos vaikus. Abi 
kaimynės, matyt, buvo geriausiuose santykiuose: jos nuolat at- 
sigręždavo viena į kitą ir šnekučiuodavosi. Pakeliui jos turėjo 
svarbų pokalbį, ir Maė žmona, nors ir nusiminusi, kad turės ne- 
tekti savo vyriausiojo sūnaus uždarbio, sutiko apvesdinti Zacha- 
riją, paveikta įrodymo, esą to uždarbio ji negalinti teisėtai pasi- 
laikyti. Ji stengėsi dabar atrodyti linksma, nors širdyje jai buvo 
neramu, ir svarstė, kaip suves galus su galais, kai neteks žymios 
savo pajamų dalies. 

— Sėsk čia, kaimyne,— tarė ji, rodydama stalą šalia to, kur 
Maė gėrė su Etjenu ir Pjeronu. 

— Ar mano vyras ne su jumis? — paklausė Levako žmona. 

Draugai pasakė, kad jis tuojau grįš. Butliu, vaikai ir visi vy- 
rai susėdo taip ankštai, jog abu stalai sudarė lyg ir vieną. Užsakė 
alaus. Pastebėjusi motiną ir abudu savo vaikus, Filomena nutarė 
prieiti. Jai pasiūlė kėdę, ji atsisėdo ir atrodė patenkinta, sužino- 
jusi, kad ją pagaliau išleis už vyro, paskui, kai kiti ėmė ieškoti 
Zacharijo, ji atsakė pavargusiu balsu: 

— Aš jo laukiu, jis yra ten. 

Maė persimetė žvilgsniu su savo žmona. Vadinasi, ji sutiko? 
Jis surimtėjo ir rūkė tylėdamas. Jį taip pat apėmė nerimas dėl 
rytdienos, matant vaikų nedėkingumą, kai jie vienas po kito veda 
ir išteka, palikdami tėvus skurde. 

Šokiai tęsėsi, kadrilis ėjo prie galo, skandindamas visą salę 
rudose dulkėse; sienos drebėjo, kornetas šaižiai švilpė kaip gar- 
vežys, pranešąs pavojų; kai šokėjai pagaliau sustojo, jie garavo 

— Atsimeni,— pasilenkdama pakuždėjo Lėvako žmiGha kai- 
mynei į ausį, — tu sakei, kad pasmaugsi Kateriną, jei ji padarys 
tokią kvailystę! 

Šavalis privedė Kateriną prie šeimyninio stalo, ir jie abu, 
stovėdami už tėvo nugaros, baigė gerti alų. 

— Ką gi, kaip sakoma...— nuolankiai sumurmėjo Maė žmo- 
na.— Bet aš raminuosi tuo, kad ji negali turėti kūdikio. O, dėl to 
aš visai rami!.. Tu tik pamanyk, jei ir šitoji pagimdytų, aš būčiau 
priversta ją išleisti už vyro! Ką mes tada valgytume? | 

Dabar kornetas ėmė švilpti polką; kai triukšmas vėl pakilo; 
Maė patylomis ėmė aiškinti žmonai jam į galvą šovusią mintį. 
Kodėl jiems nepriimti gyventojo, pavyzdžiui, Etjeno, kuris kaip 
tik nori apsigyventi šeimoje? Pas juos bus vietos, nes Zacharijas 
iš jų išeis, ir pinigai, kurių jie neteks iš vienos pusės, bent iš dalies 
grįš kitu keliu. Žmonos veidas nušvito: be abejo, tai gera mintis, 
reikės dėl to susitarti. Jai pasirodė, kad ji dar kartą išsigelbėjo 
nuo bado, ir jai taip greit grįžo gera nuotaika, jog ji dar kartą 
visiems užsakė alaus. D 0 

Tuo tarpu Etjenas stengėsi apšviesti Pjeroną, dėstydamas 
jam draudimo kasos projektą. Tas jau buvo pažadėjęs prisidėti, 
kai Etjenas iš neatsargumo atskleidė tikrąją jos paskirtį. 

— O jei mes sustreikuotume, supranti, kaip mums būtų nau- 
dinga toji kasa. Mes tada spjauname į Bendrovę, pradžiai kasoje 
turėsime lėšų, kad galėtume jai pasipriešinti... Na,ką tu į tai? Pri- 
sidedi? 

Pjeronas pabalęs nuleido akis. Jis pravebleno' 

— Aš dar pagalvosiu... Geras elgesys — geriausia draudimo 
kasa. | 

Tada Maė nutvėrė Etjeną ir tiesiai, kaip garbingas žmogus; 
jam pasiūlė pas juos apsigyventi. Jaunuolis tuojau sutiko, jis la- 
bai norėjo gyventi kaimelyje, tikėdamasis labiau suartėti su drau- 
gais. Reikalas buvo išspręstas keliais žodžiais, žmona tik pareiš- 
kė, kad reikės palaukti vaikų vestuvių. 

Kaip tik tuo metu pagaliau grįžo ir Zacharijas su Mūukė ir Le- 
vaku. Jie atsinešė su savim „Volkano“ kvapus, nuo jų trenkė 
kadugine ir aštriais kvepalais, kuriuos vartoja prostitutės. Jie 
buvo labai girti, atrodė savimi patenkinti, kumšėjo alkūnėmis 
ir krizeno. Sužinojęs, kad jį pagaliau apvesdina,Zacharijas ėmė 
taip garsiai juoktis, jog net užspringo. Filomena ramiai pareiškė, 
kad jai maloniau matyti jį juokiantis negu verkiant. Kadangi 
nebuvo laisvų kėdžių, Butliu pasislinko ir užleido pusę kėdės Le- 
vakui. O šis, pamatęs visus drauge, šeimyniškai, labai susigrau- 
deno ir dar paprašė alaus. 

— Po velnių! Juk ne dažnai tenka linksmintis! — plyšojo jis. 

Visi liko iki dešimtos valandos. Nuolat ateidinėjo moterys, 
ieškodamos savo vyrų ir norėdamos juos parsivesti namo; paskui 
jas kaip uodegos vilkosi būriai vaikų; motinos nesivaržė, išsiim- 
davo ilgas, baltas lyg avižų maišai krūtis ir žindė riebuilius kūdi- 
kius, išterliodamos juos pienu; tie vaikai, kurie jau mokėjo vaikš- 
čioti, prisigėrę alaus, repečkojo po stalais ir nesigėdydami čia 
pat šlapinosi. Alaus marios liejosi iš atkimštų Deziro našlės sta- 
tinių, nuo jo išsipūtė-pilvai, jis bėgo iš nosies, iš akių, iš visur. 
Buvo taip ankšta, jog kiekvienas rėmėsi į kaimyną petimi arba 
keliu, visi buvo linksmi, patenkinti, jausdami vienas kito alkūnes. 
Nesiliaująs juokas neleido užčiaupti burnos ir šiepė ją ligi pat 
ausų. Buvo karšta it krosnyje, žmonės kepte kepė; visi atsisagstė, 
ir jų oda tirštuose tabako dūmuose atrodė lyg paauksuota, vienin- 
telis nepatogumas buvo tas, kad tekdavo dažnai išeiti laukan; 
kartkarčiais merginos atsistodavo, eidavo į kiemo galą prie pom- 
pos, pasikeldavo sijoną, paskui vėl grįždavo į salę. Po spalvotų 
popierių pynėmis šokėjai nebematė vieni kitų, — taip jie prakai- 
tavo; naudodamies proga, įsilinksminę vaikėzai parversdavo, 
suduodami kulšimi, ant grindų stūmėjas. Bet jei mergina pargriū- 
davo kartu su savo šokėju, kuris ant jos užvirsdavo, kornetas 
pasiutusiu cypimu nustelbdavo triukšmą, o visi kiti imdavo taip 
trypti kojomis, tartum būtų ant jų užgriuvusi visa šokių salė. 

Kažkas praeidamas pranešė Pjeronui, kad jo duktė Lidija mie- 
ga už durų, atsigulusi skersai šaligatvio. Ji buvo išgėrusi iš pavog- 
tojo butelio savo dalį ir dabar gulėjo girtutėlė; jam teko ją neštis 
namo ant rankų, o Žanlenas ir Beberas, dar šiaip taip laikydamiesi 
ant kojų, sekė iš tolo jį, ir jiems visa tai atrodė labai juokinga. 
Tas įvykis buvo ženklas skirstytis; visos šeimos ėmė eiti iš „Bon 
Žuajė“, Maė su Levaku taip pat nutarė grįžti į kaimą. Tuo metu ir 
tėvas Bonmoras su senuoju Muku paliko Monsu ir tais pačiais lu- 
natikų žingsniais ėjo, paskendę savo tyliuose prisiminimuose. Vi- 
si grįžo drauge, paskutinį kartą pereidami per muges aikštę, kur 
valgis keptuvėse jau stingo, o iš smuklių paskutinieji alaus liku- 
Čiai upeliais tekėjo ligi pat kelio vidurio. Audros grėsmė vis dar 
buvo jaučiama, o kai užpakalyje pasiliko apšviesti namai, juokas 
skambėjo ir sklaidėsi tamsiuose laukuose. Iš nunokusių javų kilo 
karštas alsavimas; tą naktį turbūt buvo pradėta daug vaikų. Visi 
pakrikai grįžo į kaimą. Ir Levakų, ir Maė šeimos vakarieniavo 
be apetito; Maė snausdami baigė likusią nuo ryto virtą jautieną. 

Etjenas nusivedė Šavalį dar išgerti pas Rasenerą. 

— Aš prisidedu! — tarė Šavalis, kai draugas jam išdėstė 
draudimo kasos .reikalą.— Varyk, tu geras vyras! 

Etjenas buvo pradėjęs svaigti, jo akys sužibo, jis sušuko: 

— Taip, būkime vieningi... Matai, už teisybę aš atiduočiau 

viską,— ir gėrimus, ir merginas. Viena tik mintis mane džiugi- 
na — mintis, kad mes nušluosime buržuaziją. 


III 

Apie rugpjūčio vidurį Etjenas įsikūrė Maė šeimoje, kai Za- 
charijas vedęs gavo iš Bendrovės Filomenai ir savo dviem vai- 
kams laisvą kaimo namelį; bet jaunuolis iš pradžių labai varžėsi 
Katerinos. 

Artimumas reiškėsi nuolat: jis visur turėjo užimti vyresniojo 
brolio vietą ir miegojo su Žanlenu vienoje lovoje, šalia vyres- 
niosios sesers lovos. Guldamas ir keldamas, jis turėdavo nusi- 
rengti ir apsirengti prie jos ir taip pat matydavo ją, drabužius 
pasidedančią ir jais apsivelkančią. Kai nukrisdavo apatinis sijo- 
nas, ji pasirodydavo blyškiai balta, tokio akinančio sniego bal- 
tumo, kaip kad būna mažakraujės šviesiaplaukės moterys; ir jis 
kiekvieną kartą jaudindavosi, matydamas ją tokią baltą,— tik 
veidas ir rankos jau buvo sugadintos, — tarytum pamerktą piene 
nuo kojų ligi kaklo, ant kurio saulės nudegintas ruoželis atrodė 
tarytum gintariniai karoliai. Jis dėdavosi nusigrįžtąs, bet pamažu 
pažino visą jos kūną: iš pradžių kojas, kurias matė jo nuleistos 
akys, paskui kelį, kuris švystelėdavo, kai ji slėpdavosi po apklo- 
tu, paskui krūtinę su mažomis standžiomis krūtimis, kai ji pasi- 
lenkdavo iš ryto prie praustuvo. Ji nežiūrėdavo į jį, bet vis dėlto 
labai skubėdavo, nusirengdavo per kelias akimirkas, lanksčiai 
kaip Žžalčiukas šmurkštelėdavo į lovą, išsitiesdavo šalia Alziros, 
atsukusi nugarą taip, jog būdavo matyti tik jos sunkus plaukų 
kuodas, o jis tuo tarpu vos suspėdavo nusiauti. 

Beje, Katerinai niekad neteko ant jo supykti. Nors jis lyg ap- 
žavėtas, prieš savo valią, laukdavo tos akimirkos, kada ji guls, 
nors vengdavo bet kokių juokų arba nekuklių judesių. Jos tėvai 
buvo čia pat, be to, širdyje jis slėpė draugiškumo ir pykčio 
sukeltą jausmą, kuris jam neleido elgtis su ja kaip su geidžiama 
mergina, nors jie beveik visą laiką praleisdavo kartu, — praus- 
damiesi, valgydami, dirbdami, pagaliau nieko nelikdavo slapto: 
nė pačių intymiausių smulkmenų. Šeimos gėdingumas pasireiškė 
tik tuo, kad mergina dabar prausdavosi viena viršutiniame kam- 
baryje, O vyrai mMaudydavosi paeiliui apačioje. 

Pirmojo mėnesio pabaigoje Etjenas ir Katerina jau atrodė ne- 
bematą vienas kito; vakarais, prieš užpūsdami žvakę, jie abu 
nusirengę vaikščiodavo po kambarį. Dabar ji neskubėdama, senu 
įpročiu vėl pindavo kasas, atsisėdusi ant lovos krašto, o kai pakel- 
davo rankas, marškiniai jai sulipdavo taip, jog net šlaunys būda- 
vo matyti; o jis, jau nusimovęs viršutines kelnes, dažnai jai pa- 

dėdavo surasti išbarstytus smeigtukus. Įpratimas užmušė jų gėdą; 
jiems atrodė visai natūralu būti nuogiems, nes jie nedarė nieko 
bloga, ir ne jų kaltė, kad tiek daug žmonių turėjo gyventi viena- 
me kambaryje. Tr vis dėlto kartais juos staiga apimdavo nerimas, 
kai jie negalvodavo nieko nusikalstama. Daugybę vakarų nema- 
tydamas jos išbalusio kūno, staiga jis vėl ją išvysdavo visą baltą, 
tokią baltą, jog jį nukrėsdavo drebulys, ir jis prisiversdavo nu- 
sigręžti, kad nepasiduotų geismui ją paimti. Kartais ir ji, be jokios 
matomos priežasties, staiga imdavo gėdytis ir jaudintis, vengdavo 
jo, slėpdavosi po apklotu, tarytum būtų pajutusi, kad vaikino 
rankos nori ją pačiupti. Paskui, užpūtus žvakę, jie suprasdavo 
neužmieėgą dėl to, kad, nepaisydami nuovargio, mąsto apie vienas 
kitą. Rytojaus dieną jie būdavo susirūpinę ir tarytum susipykę; 
jiems būdavo malonesni tie ramūs vakarai, kai jie jausdavosi 
laisvai, kaip tikri draugai: 


Etjenas galėjo skųstis nebent Žanlenu, kuris labai neramiai 
miegodavo. Alzira vos kvėpuodavo, o Lenorą ir Anri rytais ras- 
davo apsikabinusius taip, kaip jie užmigdavo iš vakaro. Tamsiuo- 
se namuose buvo girdėti tik Maė ir jo žmonos knarkimas lygiais 
protarpiais, kaip kalvio dumplės. Apskritai, Etjenųi čia buvo ge- 
riau negu pas Rasenerą; lova buvo nebloga, paklodes keisdavo 
kas mėnesį. Sriuba taip pat buvo gardesnė, tik retai gaudavo mė- 
sos. Bet visi maitinosi taip pat,ir jis negalėjo reikalauti, kad už 
keturiasdešimt penkis frankus jam kasdien virtų triušieną. Tie 
keturiasdešimt penki frankai padėjo šeimai pragyventi, jie paga- 
liau ėmė suvesti galus su galais, nors vis dar buvo likę mažų sko- 
lų. Maė šeima buvo dėkinga savo gyventojui, jo baltiniai būdavo 
išskalbti, sulopyti, sagos prisiūtos, daiktai sutvarkyti; pagaliau jis 
pajuto moterišką rūpestingumą ir švarą. 

Tuo metu Etjenas ėmė aiškiau suvokti mintis, kurios kaip 
spiečius ūžė jo galvoje. Iki tol jis tik instinktyviai maištavo, aki- 
namas dar prislopinto draugų bruzdėjimo. Jis susidūrė su dau- 
gybe neaiškių klausimų: kodėl vieni gyvena skurde, tuo tarpu 
kiti yra visko pertekę? Kodėl vieni laiko primynę kitus, o tie ne- 
gali net tikėtis, jog kada nors užims anų vietą Ir pirmiausia jis 
suprato savo tamsumą. Nuo to laiko jį ėmė graužti slapta gėda, 
slopinamas sielvartas: jis nieko nežinojo, nedrįso kalbėti apie 
tuos dalykus, kurie jį taip jaudino; apie visų žmonių lygybę, apie 
teisingumą, kuris reikalavo padalyti šios žemės gėrybes visiems 
po lygiai. Todėl jis ir ėmė studijuoti be jokios sistemos, kaip ir vi- 
si bemoksliai, pamišę dėl mokslo. Dabar jis dažnai rašydavo Pliu- 
šarui, kuris buvo mokytėsnis už jį ir labiau įsitraukęs į socialisti- 
nį judėjimą. Etjenas užsisakė knygų, kurias skaitydamas, jis ne 
viską. suvirškindavo ir dėl to dar labiau įnikdavo į jas; ypač jį 

jaudino viena mediciniška knyga — „Angliakasio higiena“, ku- 
rioje belgų gydytojas aprašė visas ligas, žudančias liaudį kasyklo- 
se. Be to, jis skaitė politinės ekonomijos veikalus, kurių nesupra- 
to, nes buvo parašyti sausai ir pilni įvairiausių terminų, anarchis- 
"tų brošiūras, kurios jį sukrėsdavo, senus laikraščius, kuriuos jis 
saugodavo kaip nesugriaunamus argumentus galimoms diskusi- 
joms. Suvarinas taip pat jam skolindavo knygas, o veikalas apie 
kooperacines draugijas privertė jį visą mėnesį svajoti apie pa- 
saulinę mainų sąjungą, kuri panaikins pinigus ir visą socialinį 
gyvenimą parems darbu. Nuo to laiko, kai išmoko galvoti, jis 
nebesigėdijo savo nežinojimo, bet ėmė didžiuotis. 

Pirmaisiais mėnesiais Etjenas buvo pagautas entuziazmo kaip 
ir visi naujokai, ir kupina širdimi kilnaus pasipiktinimo engėjams 
jis puoselėjo viltį, kad prispaustieji netolimoje ateityje nugalės. 
Skaitydamas kas papuolė, jis dar vis negalėjo susidaryti sistemos. 
Praktiški Rasenero reikalavimai pynėsi jo galvoje su griauna- 
muoju Suvarino žiaurumu. Išėjęs iš „Avantažo“ smuklės, kur jis 
beveik kas dieną su draugais plūsdavo Bendrovę, jis žingsniuo- 
davo užsisvajojęs, vaizdavosi visišką tautų atgimimą, kuriam 
pasiekti nereikės išmušti nė vieno lango stiklo ir pralieti bent 
lašą kraujo. Beje, jam pačiam nebuvo aišku, kaip visa tai padary- 
ti, bet jis buvo linkęs tikėti, kad viskas eisis labai gerai, nes jam 
viskas susimaišydavo galvoje, kai tik jis mėgindavo susidaryti 
šitokio atstatymo programą. Jis net pasirodydavo labai nuosai- 
kus bei nenuoseklus ir dažnai kartodavo, kad socialinius klausi- 
mus reikia atskirti nuo politikos; tą sakinį jis buvo kažkur per- 
skaitęs ir mėgindavo jį kartoti flegmatiškiems angliakasiams, 
tarp kurių jis gyveno. 

Dabar Maė šeima kiekvieną vakarą eidavo gulti pusvalandžiu 
vėliau. Etjenas kasdien pradėdavo tą pačią kalbą. Nuo to laiko, 
kai jis pradėjo lavintis, jį vis labiau kankino darbininkų kaimelio 
ankštumas. Ar jie gyvuliai, kad juos taip suvarė vienus priešais 
kitus į vidurį lauko, taip sugrūdo, jog žmogus negali pakeisti 
marškinių, neparodęs užpakalio kaimynams! O kas iš to sveikatai, 
ir kaip greit ištvirksta merginos ir vaikinai, gyvendami drauge! 

— Po šimts, — atsakydavo Maė,— jei būtų daugiau pinigų, 
būtų lengviau gyventi... Tiesa, niekam nėra gera gyventi taip susi- 
grūdus. Dėl to-ir įvyksta taip, kad vyrai ima gerti, o merginos 
pastoja. 

Visa šeima dalyvaudavo tame pokalbyje, kiekvienas įterp- 
damas savo žodį; žibalinė lempa gadino kambario orą, dvokiantį 
keptais svogūnais. Ne, iš tikrųjų toks gyvenimas nebuvo links- 
mas. Jie kaip tikri galvijai dirba darbą, kurį kadaise už bausmę 
atlikdavo katorgininkai, ir per anksti palaidoja ten save, 0 už visa 


119 


tai neturi pietums net mėsos gabalėlio. Tiesa, jie dar turi šiokio 
tokio ėdalo, dar valgo, bet taip mažai, tik tiek, kad nestiptų badu; 
jie visi paskendę skolose, ir juos persekioja, tarytum jie vogtų 
tą savo kasdieninę duoną! O kai ateina sekmadienis, jie nebepa- 
sikelia iš nuovargio. Vienintelis malonumas yra pasigerti arba 
įtaisyti žmonai dar vieną vaiką; bet nuo alaus per daug išpampsta 
pilvas, o paaugę vaikai spjauna į tėvus. Ne, ne, tai visai ne- 
linksma. 

Tada įsikišdavo ir žmona: 

— Blogiausia, matote, yra tai, kad galvoji, jog nieko negali- 
ma pakeisti... Kai esi jaunas, įsivaizduoji, kad kada nors ateis 
laimė, kažko vis tikiesi; o paskui prasideda vargas, ir iš jo niekad 
neišbrendi... Aš niekam bloga nelinkiu, bet kartais toks neteisin- 
gumas ir mane piktina. 

Stodavo tyla, valandėlę visi dūsaudavo dėl negalės prasi- 
skverbti pro tą uždarą akiratį. Tik tėvas Bonmoras, jei jis būdavo 
čia, nustebęs išplėsdavo akis, nes jo laikais niekas dėl tokių da- 
lykų nesukdavo sau galvos; žmonės gimdavo tarp anglių, kirsda- 
vo jos klodus nieko neklausinėdami; dabar gi papūtė nauji vėjai, 
kurie angliakasiams suteikė išdidumo. 

— Nėra ko taip į viską spjaudyti, — murmėjo jis.— Geras 
stiklas alaus visad bus geras alaus stiklas... Viršininkai dažnai 
yra niekšai; bet juk visad bus viršininkų, ar ne? Tai ir nėra čia ko 
laužyti sau galvą. 

Etjenas iš karto užsidegdavo. Kaip! Argi darbininkui uždraus- 
ta net galvoti? Ek, tikriausiai viskas netrukus pasikeis, nes dabar 
darbininkas galvoja. Senio laikais angliakasys gyveno kasyklose 
kaip galvijas, kaip mašina anglims kasti, visad po žeme, kurčias 
ir aklas visam, kas vyko aplinkui. Todėl valdantiesiems buvo 
lengva, tarpusavyje susitarus, jį parduoti ir pirkti, lupti jam kai- 
lį, — jis net nieko neįtardavo. Bet dabar angliakasys ten, gilumo- 
je, pabudo; jis dygsta iš žemės kaip tikra sėkla, ir vieną gražią 
dieną visi pamatys, kas išdygo laukuose: taip, išaugs nauji žmo- 
nės, visa armija žmonių, kurie atstatys teisingumą. Argi piliečiai 
nėra lygūs nuo revoliucijos laikų? Jei visi balsuoja kartu, kodėl 
gi darbininkas turi pasilikti vergu šeimininko, kuris jam moka 
atlyginimą? Stambiosios Bendrovės su savo mašinomis viską už- 
gniaužė, ir prieš jas net nėra tų garantijų, kurios buvo senais lai- 
kais, kai to paties amato žmonės, susijungę į korporacijas, mo- 
kėjo ginti savo teises. Po velnių! Kaip tik dėl to, taip pat ir dėl 
daugelio kitų priežasčių, švietimo dėka viskas vieną dieną išlėks 
į orą. Užtenka pažvelgti kad ir į jų kaimą: senoliai nemokėjo net 
pasirašyti, tėvai jau pasirašo, o sūnūs skaito ir rašo kaip tikri 
prolesoriai. Taip, viskas auga, auga pamažėle; didelė žmonių 

pjūtis bręsta saulėje! Tada, kai jie jau nebus pririšti visam gyve- 
nimui viename kampe ir panorėję galės užimti kaimyno vietą, — 
kodėl gi tada nepasišvaistyti kumščiais ir nenugalėti? 

Tokių kalbų sukrėstas, Maė vis dėlto netikėjo. 

— Kai tik pasijudinsi, tave tuoj atleis, — sakė jis.— Senio 
tiesa: angliakasys visad vargs, be jokios vilties bent retkarčiais 
kaip atpildą gauti kokią kulšį! 

Kurį laiką tylėjusi, žmona tarytum pabudo iš sapno. 

— Jei bent būtų tiesa tai, ką kunigai pasakoja: jei šioje žemė- 
je vargstantieji turėtų palaimą aname pasaulyje! 

Jos žodžius nutraukė skambus juokas; net vaikai gūžčiojo pe- 
čiais: visi buvo užsikrėtę netikėjimu, slaptai bijodami tik kasyk- 
los vaiduoklių, bet visad juokdamiesi iš tuščio dangaus. 

— O, taip, kunigai! — sušuko Maė.— Jei jie patys tuo tikėtų, 
jie mažiau valgytų, o daugiau dirbtų, kad užsitikrintų gerą viete- 
lę ten, aukštybėse... Ne, kai mirsi, tai ir numirsi. 

Žmona sunkiai atsiduso: 

— O, dieve mano! O, dieve mano! | 

Paskui, nuleidusi rankas ant kelių, be galo prislėgta veido 
išraiška ji tarė: 

— Tad, vadinasi, tiesa, mes jau žuvę... 

Visi pažvelgė vienas į kitą. Tėvas Bonmoras nusispjovė į no-- 
sinę, o Maė net užmiršo, kad laiko dantyse užgesusią pypkę. Alzi- 
ra klausėsi, sėdėdama tarp Lenoros ir Anti, kurie miegojo, padė- 
ję galvas ant stalo krašto. Bet Katerina, parėmusi smakrą ranka, 
nė valandėlei nenuleido nuo Etjeno savo didelių šviesių akių, 
kai jis šūkavo, dėstydamas savo įsitikinimus, piešdamas savo 
išsvajotą, pasakišką socialistinę ateitį. Aplink darbininkų kaime- 
lis jau migo; tik kartais dar pasigirsdavo vaiko verksmas ar pa- 
sivėlinusio girtuoklio barnis. Kambaryje iš lėto tiksėjo laikrodis, 
nuo plytinės aslos kilo vėsi drėgmė, nors oras buvo tvankus. 

— Kokios čia dabar mintys! — sakydavo jaunuolis.— Ar 
jums būtinai reikia Dievo ir rojaus, kad būtumėte laimingi? Ar 
jūs patys negalite susikurti laimės žemėje? 

"Jis kalbėdavo karštai ir ilgai. Siauras akiratis staiga pratrūk- 
davo, tamsiame šių vargingų žmonių gyvenime švystelėdavo 
prošvaistė. Amžinas skurdas, katorgos darbas, likimas gyvulio, 
kuriam kerpa vilnas, o paskui papjauna,— visos nelaimės pra- 
nykdavo tarytum saulės spindulių nušviestos; pasakiškai spindė- 
damas nusileisdavo iš dangaus teisingumas. Kadangi dievulis 
nebe gyvas, teisingumas užtikrins žmonių laimę, įkurdamas 
žemėje lygybės ir brolybės viešpatiją. Nauja, visuomenė išdyg- 
davo per vieną dieną kaip sapne; augo didžiulis miestas, puikus 
kaip miražas, kur kiekvienas pilietis gyveno iš savo darbo ir 

bendrai džiaugėsi. Senas, supuvęs pasaulis buvo pavirtęs į dulkes, 
ir jauna žmonija, laisva nuo nusikaltimų, sudarė vieningą darbo 
liaudį su šūkiu: „Kiekvienam pagal jo nuopelnus ir kiekvieno 
nuopelnai pagal jo darbus“. Ta svajonė kas dieną apimdavo vis 
plačiau, darėsi gražesnė, ir juo labiau viliojanti, juo labiau atro- 
dė neįgyvendinama. 

Iš pradžių Maė žmona, apimta aklos baimės, nenorėjo net 
klausyti, Ne, ne, tai buvo per gražu, nereikėjo pasiduoti tokioms 
mintims, nes paskui gyvenimas pasirodys toks bjaurus, jog visus 
išpjautum, kad tik galėtum būti laimingas. Pamačiusi, kaip ima 
žibėti Maė akys, koks jis susijaudinęs ir kaip jį įtikina tokios 
kalbos, ji imdavo šaukti, nutraukdama Etjeną: 

— Neklausyk jo, žmogau! Juk matai, kad jis mums pasakas 
seka... Argi buržujai kada nors sutiks dirbti taip kaip mes? 

Bet pamažu ir ji ėmė pasiduoti tiems burtams. Pagaliau ji jau 
šypsodavosi, jos vaizduotė įsiliepsnodavo, ir ji įeidavo į stebuk- 
lingą vilties pasaulį. Kaip malonu nors valandėlei užmiršti liūdną 
tikrovę! Kai gyveni kaip gyvulys, nosimi knisdamas žemę, reikia 
pačiam susikurti nesąmonių ir smagintis tokiais dalykais, kurių 
niekados neturėsi. Ji labiausiai įsiaistrindavo dėl teįsingumo 
idėjos, ir tuo klausimu buvo tos pat nuomonės kaip ir jaunuolis. 

— Taip, jūs teisus! — šaukė ji.— Aš guldyčiau galvą už tei- 
sybę... Iš tikrųjų! juk būtų teisinga, kad ir mes savo ruožtu galė- 
tume pasidžiaugti. | 

Tada ir Maė išdrįsdavo pasikarščiuoti: 

— Po perkūnais! Aš neturtingas, bet tikrai duočiau šimtą 
sū, kad galėčiau nemirti tol, kol viso to nepamatysiu... Koks būtų 
sukrėtimas! Bet ar greitai visa tai bus ir kaip tai galima pasiekti? 


Etjenas vėl imdavo kalbėti. Senoji visuomenė jau braška, jis 
atkakliai tvirtino, kad visa tai gali užsitęsti tik keletą mėnesių. 
Apie priemones tai idėjai įgyvendinti jis kalbėjo ne taip aiškiai; 
jo galvoje susipynė visa, ką jis buvo perskaitęs, bet, kalbėda- 
mas su tais neišsilavinusiais žmonėmis, be baimės leisdavosi į 
tokius aiškinimus, kuriuose pats nesusigaudydavo. Jis dėstydavo 
visas sistemas, ir jos atrodydavo lengvai įvykdomos, nes pergalė 
buvo neabejotina, visuotinis pasibučiavimas užbaigs klasių ne- 
susipratimus, neskaitant, žinoma, tų kietagalvių savininkų ir bur- 
žujų, kuriuos galbūt teks jėga įtikinti. Maė šeima, atrodė, visa 
tai suprasdavo, pritardavo jam, priimdavo stebuklingus nuo- 
sprendžius su aklu atsivertėlių tikėjimu, kurie, panašiai kaip ir 
pirmieji krikščionys, laukė, kad ant seno pasaulio mėšlo išaugs 
tobula visuomenė. Mažoji Alzira taip pat įterpdavo vieną kitą 
žodį: ji įšivaizdavo laimę kaip labai šiltus namus, kur vaikai žai- 
dė ir valgė tiek, kiek tik norėjo: Katerina sėdėdavo nejudėdama, 

parėmusi smakrą ranka, įsmeigusi akis į Etjeną, o kai jis nutilda- 
vo, ji išbaldavo ir sudrebėdavo tarytum nuo šalčio. 

Bet motina pažvelgdavo į laikrodį. 

— Jau po devynių, argi taip galima! Rytoj niekaip neatsi- 
kelsime. 

Ir visi pakildavo nuo stalo sunkia širdimi, vėl netekę vilties. 
Jiems atrodydavo, kad jie ką tik buvo turtingi ir dabar vėl staiga 
įpuolė į skurdą. Tėvas Bonmoras, kuris tuo metu ėjo į darbą, 
murmėdavo, kad nuo tų pasakų sriuba nebus gardesnė; kiti žąse- 
le kilo į viršų, pastebėdami, kad sienos drėgnos, sunkus oras troš- 
kina. Visas kaimas jau kietai miegodavo, ir Etjenas girdėdavo, 
kaip Katerina, užpūtusi žvakę ir paskiausia atsigulusi, prieš už- 
migdama neramiai vartydavosi. 

Dažnai į tuos pašnekesius susirinkdavo ir kaimynai; Levakas 
karščiuodavosi, pagalvojęs apie turto padalinimą, o Pjeronas dėl 
atsargumo išeidavo gulti, kai kas nors imdavo plūsti Bendrovę. 
Retkarčiais užeidavo valandėlei ir Zacharijas; bet politika jam 
įkyrėdavo, ir jis verčiau eidavo į „Avantažą“ išgerti stiklą alaus. 
O Šavalis buvo reiklesnis už kitus, troško kraujo. Beveik kas 
vakarą jis praleisdavo valandžiukę pas Maė; tame jo uolume 
slypėjo slaptas pavydas, baimė, kad iš jo neatimtų Katerinos. 
Ši mergina, kuri jam jau buvo atsibodusi, pasidarė brangesnė nuo 
to laiko, kai netoli jos miegojo kitas vyras, kuris galėjo ją paimti 
bet kada, 

Etjeno įtaka plito, pamažu jis sukiršino visą kaimelį. Toji 
slapta propaganda buvo juo sėkmingesnė, nes jį visi ėmė labiau 
gerbti. Nors Maė žmona, kaip atsargi šeimininkė, ir nepasitikėjo 
žmonėmis, tačiau elgėsi pagarbiai su jaunuoliu, kuris jai laiku 
sumokėdavo, negėrė, nelošė ir visados sėdėdavo įsikniaubęs 
į knygas; tarp kaimynų ji pagarsino jį kaip išsilavinusį vaikiną, 
ir, tuo pasinaudodamos, moterys prašydavo jį padėti parašyti 
joms laiškus. Etjenas pasidarė lyg ir koks reikalų vedėjas, kuris 
tvarkė jų susirašinėjimą, su kuriuo jos tardavosi opiais šeimyni- 
niais atvejais. Todėl rugsėjo mėnesį jam pagaliau pavyko įsteigti 
savo išgarsintąją draudimo kasą, dar labai netvirtą, nės jai pri- 
klausė tik jų kaimelio gyventojai; tačiau jis tikėjosi, kad prie jos 
prisidės visų šachtų angliakasiai, ypač jei Bendrovė, iki šiol ne- 
sikišusi į tą reikalą, ir ateityje netrukdys. Jį paskyrė kasos sek- 
retoriumi, ir jis net gaudavo mažutį atlyginimą už raštvedybos 
darbus. Jam atrodė, kad dabar jis beveik turtuolis. Jei vedęs ang- 
liakasys ir negali suvesti galų su galais, tai negeriąs viengungis, 
neturįs jokių rūpesčių, gali net šiek tiek sutaupyti. 

Nuo to laiko Etjenas pamažu ėmė keistis.- Koketiškumo ir 
materialios gerovės instinktąj, užslopinti tada, kai'jis skurdo, da- 

bar pabudo ir paskatino jį nusipirkti gelumbės eilutę. Jis užsisakė 
geros odos batus ir iš karto pasidarė vadas; apie jį susibūrė visas 
darbininkų kaimelis. Jo savimeilė buvo visai patenkinta; jis svai- 
go pirmaisiais populiarumo džiaugsmais; tai, kad jis, būdamas 
toks jaunas, vakar dar paprastas darbininkas, dabar vadovavo 
ir įsakinėjo kitiems, įkvėpė jam puikybės, vertė vis labiau svajoti 
apie artimą revoliuciją, kurioje jis suvaidins svarbų vaidmenį. 
Jo veidas pasikeitė, jis pats pasidarė rimtas, ėmė gėrėtis savo 
kalbomis; jo ambicija uždegdavo jo teorijas ir kurstė galvoti 
apie kovą. 

Tuo tarpu artinosi ruduo; spalio šąlčiai rudomis varsomis nu- 
mėjomis ant sandėliukų už skurdžių alyvų; lauke liko tik žiemi- 
nės daržovės — kopūstai, apsidengę baltais šalnos perlais, porai 
ir vėlyvosios salotos. Ir vėl lietūs čaižė raudonas stogų čerpes ir, 
ūždami srovėmis, tekėjo į statines, pastatytas po vamzdžiais. 
Visuose namuose nebeužgesdavo anglių prikrautos krosnys, terš- 
damos uždarytų kambarių orą. Tai buvo didelio skurdo pradžia. 

Vieną tų žvarbių spalio mėnesio naktų Etjenas, įsikarščiavęs 
nuo pašnekesių apatiniame kambaryje, niekaip negalėjo užmigti. 
Jis matė, kaip Katerina palindo po apklotu, paskui užpūtė žvakę. 
Ji taip pat atrodė visa sukrėsta, apimta gėdos jausmo, kuris vers- 
davo ją dar labiau skubėti, kartais taip nevykusiai, jog ji tik dar 
labiau apsinuogindavo. Ji gulėjo tamsoje tarytum negyva, bet 
jis girdėjo, kad ir ji nemiegojo; jis jautė, kad ji galvojo apie jį, 
kaip ir jis galvojo apie ją; niekados dar tas tylus minčių susijun- 
gimas nebuvo jų taip jaudinęs. Laikas slinko, nei jis, nei ji nepa- 
judėjo, tik jų kvėpavimas darėsi vis sunkesnis, nors jie ir sten- 
gėsi jį suvaldyti. Dukart jis buvo jau besikeliąs, kad ją paimtų. 
Buvo kvaila taip labai geisti vienas kito ir niekad to geismo nepa- 
tenkinti. Kam gi taip priešintis šitam troškimui? Vaikai miegojo, 
ji taip pat jo norėjo, ir jis buvo įsitikinęs, kad ji jo laukia, sulai- 
kiusi kvapą, kad apsikabintų jį tylėdama, sukandusi dantis. Pra- 
slinko dar valanda. Jis nėjo pas ją, o ji neatsisuko, bijodama, 
kad gali jį pašaukti. Juo ilgiau jie gyveno vienas šalia kito, juo 
aukštesnė kilo tarp jų gėdos, pasibjaurėjimo ir draugiško švel- 
numo užtvara, kurios jie ir patys nebūtų galėję paaiškinti. 


IV 


— Klausyk, — tarė Maė savo vyrui, — kadangi tu eini į Monsu 
atlyginimo, parnešk man svarą kavos ir kilogramą cukiaus. 

Jis lopė savo batą, kad nereikėtų jo duoti taisyti. 

— Gerai, — suniurnėjo jis, nepertraukdamas darbo. 

— Norėčiau tavęs dar paprašyti užeiti ir pas mėsininką... 
Gabalą veršienos, ką? Jau taip seniai nesame jos matę. 

Šį kartą jis pakėlė galvą. 

— Matyt, tu galvoji, kad aš gausiu šimtus ir tūkstančius... Pas- 
kutinės dvi savaitės buvo labai liesos — vis tai dėl to jų prakeikto 
sumanymo nuolat stabdyti darbą. | 

Abudu nutilo. Tas pasikalbėjimas vyko po pusryčių, vieną 
spalio pabaigos šeštadienį. Bendrovė neva dėl piniginių nesklan- 
dumų, susijusių su atlyginimais, tą dieną vėl buvo sustabdžiusi 
anglies kasimą visose šachtose. Paniškai bijodama pramonės kri- 
zės, kuri vis ėjo sunkyn, nenorėdama didinti ir taip jau nemažų 
turimos anglies atsargų, ji naudodavosi mažiausia dingstimi, kad 
priverstų dešimt tūkstančių darbininkų pertraukti darbą. 

— Žinai, kad Etjenas tavęs laukia pas Rasenerą,— tęsė žmo- 
na.— Veskis jį drauge, jis geriau už tave susigaudys, jei jums 
nieužskaitytų atidirbtų valandų. 

Maė pritariamai linktelėjo galvą. 

— Ir pakalbėk su tais ponais dėl savo tėvo. Gydytojas eina 
išvien su direkcija... Tiesa, seneli, juk gydytojas klysta? Jūs dar 
galite dirbti? 

Jau dešimt dienų tėvas Bonmoras nutirpusiomis letenomis, 
pasak jo, buvo prikaltas prie kėdės. Jai teko pakartoti klausimą, 
ir jis suniurnėjo: | 

— Žinoma, aš dar dirbsiu. Dar ne viskas baigta, jei žmogui 
skauda kojas. Visa tai tik pasakos, kurias jie sugalvoja, nenorė- 
dami man paskirti šimtą aštuoniasdešimt frankų pensijos. 

Maė žmona galvojo apie tuos keturiasdešimt sū, kurių senis 
galbūt jai daugiau niekad neatneš, ir pašibaisėjusi sušuko: 

— Dievuli mielas! Mes visi netrukus išmirsime, jei taip to- 
liau tęsis. 

— Numiręs,— tarė Maė,— valgyti daugiau nenori. 

Jis įkalė į batus dar keletą vinių ir pagaliau susirengė eiti. 
Kaimeliui Du Šimtai Keturiasdešimt turėjo mokėti tik apie ketvir- 
tą valandą. Todėl vyrai neskubėjo, šen ten gaišdami ėjo vienas 
po kito, o moterys, bėgdamos iš paskos, maldavo juos tuojau 
grįžti. Daugelis jų pavesdavo vyrams ką nors parnešti, kad jie ne- 
užsisėdėtų smuklėse. 

Etjenas buvo atėjęs pas Rasenerą naujienų. Sklido neramūs 
gandai, kalbos, kad Bendrovė vis labiau ir labiau nepatenkinta 
sutvirtinimais. Ji spaudė darbininkus baudomis, konfliktas atrodė 
neišvengiamas. Beje, tai buvo tik oficialus kivirčas, už jo slypėjo 
daugybė visokiausių neaiškių ir rimtų priežasčių. 

Kaip tik tuo metu, kai atėjo Etjenas, vienas draugas, ką tik 
grįžęs iš Monsu, gerdamas alų, pasakojo, kad pas kasininką esąs 

iškabintas kažkoks skelbimas: bet jis gėrai nežinąs, kas ten para- 
šyta. Paskui įėjo antras ir trečias, ir kiekvienas vis pasakojo ki- 
taip. Tačiau iš tikrųjų Bendrovė buvo kažką nutarūusi. 4 

— Ką tu į tai pasakysit — paklausė Etjenas; sėsdamas šalia 
Suvarino prie staliuko, kur buvo padėtas tik pakelis tabokos. 

Mašinistas nesiskubindamas baigė sukti cigaretę. 

— Pasakysiu, kad tai buvo nesunku numatyti. Jie jūs išves 
iš kantrybės. 

Jis tik vienas buvo pakankamai išsilavinęs, kad galėtų i išana- 
lizuoti susidariusią būklę. Ramia veido išraiška jis ėmė tą dalyką 
aiškinti. Krizės paleista Bendrovė iš tikrųjų yra priversta mažinti 
išlaidas, jei ji nenori žlugti; o pilvus susiveržti reikės ne kam ki- 
tam, tik darbininkams; ji ras kokių nors dingsčių, kad tik galėtų 
apkarpyti jų atlyginimą. Jau du mėnesius anglys guli sukrautos 
sandėliuose, nes beveik visos įmonės pertraukė darbą. Tačiau 
Bendrovė nedrįsta pati nutraukti darbo, bijodama didelių nuos- 
tolių, kai nebus daugiau naudojami šachtų įrengimai; todėl ji 
svajoja apie kitą būdą, gal apie streiką, po kurio angliakasiai bus 
jau sutramdyti i ir sutiks su mažesniu atlyginimu. Pagaliau Bendro- 
vei kelia nerimą naujoji draudimo kasa, kuri grasina atei- 
čiai, 0 streikas, ją ištuštinęs, sužlugdytų, nes joje dar maža 
pinigų. 

Raseneras atsisėdo šalia Etjeno, ir abudu persigandę klausėsi. 
Kalbėti buvo galima garsiai, nes salėje buvo tik ponia Rasener, 
kuri sėdėjo už prekystalio. 

— Kokia mintis! — suniurnėjo smuklininkas. — Kam viso to 
reikia? Bendrovei streikas visai nenaudingas, o darbininkams juo 
labiau. Geriausia būtų gražiuoju susitarti. 

Tai buvo labai išmintinga nuomonė. Jis visiomet remidavo 
protingus. reikalavimus. Net ir tada, kai jo buvęs gyventojas taip 
greit išpopuliarėjo, jis karštai skelbė tą galimos pažangos siste- 
mą, tvirtindamas, kad tas, kuris nori gauti iš karto viską, negauna 
nieko. Geraširdis kaip ir visi storuliai, tasai alaus pripumpęs žmo- 
gelis jautė slaptą pavydą, kurį dar labiau didino tai, kad jo smuklė 
dabar buvo apytuštė ir kad Vorė darbininkai rečiau ateidavo 
išgerti ir pasiklausyti jo kalbų; dėl to jis kartais riet imdavo ginti 
Bendrovę, užmiršdamas savo paties, iš darbo atleisto angliakasio, 
skriaudą. | | | 

— Vadinasi, tu esi nusistatęs prieš streiką? — sušuko ponia 
Rasener, neišeidama iš už prekystalio. 

Ir kai jis energingai tai patvirtino, ji jam liepė nutilti. 

— Žinoma! Tau trūksta drąsos. Leisk kalbėti tiems ponams! 

Etjenas mąstė, įsmeigęs akis į alaus stiklą, kurį ji buvo jam 
atnešusi. Pagaliau jis pakėlė galvą. 

— Visa, ką draugas pasakoja, yra labai galimas dalykas, ir 
mums reikės ryžtis paskelbti streiką, jei mus prie to prives... Pliu- 
šaras Man kaip tik labai teisingai apie tai parašė. Jis taip pat ne- 
pritaria streikui, nes darbininkas nuo jo nukenčia tiek pat kiek 
ir darbdavys, ir nieko lemiama nepasiekia. Tik jis čia mato pui- 
kią progą pritraukti mūsų žmones į savo didžiulę organizaciją... 
Beje, štai ir jo laiškas. 

Iš tikrųjų Pliušaras, susisielojęs dėl to, kad Monsu angliaka- 
siai su nepasitikėjimu žiūrėjo į Internacionalą, tikėjosi, kad jie 
masiškai prie jo prisidės, jei dėl kokio nors kilusio konflikto jie 
bus priversti sukilti prieš Bendrovę. Etjenui nepavyko pritraukti 
nė vieno nario, bet gal dėl to, kad jis visą savo įtaką panaudojo 
draudimo kasos stiprinimui, prie kurios darbininkai daug mieliau 
dėjosi. Bet ta kasa buvo dar tokia neturtinga, ji iš tikrųjų, kaip sa- 
kė Suvarinas, greit ištuštėtų, ir tada streikuotojai noromis neno- 
romis turėtų pulti prie Darbininkų sąjungos, kad jų broliai — visų 
šalių darbininkai — jiems padėtų. 

— Kiek jūs turite kasoje? — paklausė Raseneras. 

— Vos tris tūkstančius frankų, — atsakė Etjenas.— Juk žino- 
te, kad direkcija mane buvo užvakar pasišaukusi. O, jie labai 
mandagūs, jie man kartojo, kad nekliudo savo darbininkams 
steigti taupomojo fondo. Bet aš puikiai suprantu, kad jie norėtų 
jį kontroliuoti... Šiaip ar taip, mes dar turėsime atlaikyti puoli- 
mą iš tos pusės. 

Smuklininkas ėmė žingsniuoti po kambarį, švilpaudamas pa- 
niekinama veido išraiška. Trys tūkstančiai frankų! Na ką su tiek 
pinigų galima padaryti? Nė savaitei duonos nenupirktum. O jei 
pasitikėtume svetimšaliais, kažkokiais žmonėmis, kurie gyvena 
Anglijoje, tai jau geriau gulti ir stipti. Ne, tas streikas būtų per 
daug kvailas dalykas! | 

Ir pirmą kartą pasikeitė aštriais žodžiais tie du žmonės, ku- 
rie paprastai prieidavo tų pat išvadų, nes abų neapkentė kapi- 


talo. 
— Na, o tu, ką tu pasakysi? — pakartojo Etjenas, atsigręžda- 


mas į Suvariną. 

Tasai atsakė įprastais paniekos žodžiais: 

— Streikas? Kvailystė! 

Paskui, norėdamas pertraukti susidariusią nejaukią tylą, jis 
švelniai pridūrė: | | 

— Apskritai, aš nesakau „ne“, jei jums taip patinka; streikas 
vienus sužlugdo, kitus nužudo, bet jau vis šiek tiek pravalo ke- 
lią... Tačiau tokiu keliu einant, reikėtų tūkstančio metų pasauliui 
pakeisti. Geriau jau išsprogdintumėte tą katorgą, kurioje jūs visi 
stimpate! 

Savo dailia ranka jis parodė Vorė, kurio pastatai buvo matyti 
pro atdaras duris. Bet jo žodžius nutraukė nelauktas įvykis: Len- 
kija, stora prijaukinta triušė, kuri buvo išdrįsusi išbėgti laukan, 
vienu šuoliu liuoktelėjo atgal į vidų, gelbėdamasi nuo būrio vai- 
kėzų, kurie mėtė į ją akmenimis, ir išsigandusi, suglaudusi ausis, 
pakėlusi uodegą, puolė prie Suvarino kojų ir ėmė jį krapštyti, 
maldaudama paimti ją ant rankų. Pasiguldęs ant kelių, jis priden- 
gė ją abiem rankom ir, prisilietęs šito švelnaus ir šilto kailiuko, 
pasinėrė į kažkokį svajingą snaudulį. 

Beveik tuo pat metu įėjo Maė. Jis nenorėjo nieko išgerti, nors 
ponia Rasener primygtinai siūlė savo alaus taip mandagiai, tary- 
tum ji būtų juo vaišinusi, o ne pardavinėjusi. Etjenas pakilo, ir jie 
abu išėjo į Monsu. 

Tomis dienomis, kai Bendrovės dirbtuvėse būdavo išmokamas 
atlyginimas, Monsu atrodydavo šventiškai, kaip nuostabiais savo 
globėjo sekmadieniais. Iš visų darbininkų kaimelių plaukdavo 
angliakasių minios. Kasininko raštinė .buvo labai maža, todėl 
jiems būdavo smagiau laukti už durų; jie stoviniuodavo būreliais 
ant grindinio, užtvenkdami kelią be perstojo ilgėjančia eile. 
Smulkūs prekiautojai naudodavosi proga ir įsitaisydavo čia pat su 
savo pervežamais staleliais, prekiaudami visu kuo, pradedant fa- 
jansu ir bagiant dešromis. Bet ypač gerai pelnydavo smuklės ir 
aludės, nes angliakasiai, laukdami atlyginimo, užeidavo pasisemti 
kantrybės prie pekystalio, o paskui, kai pinigai jau būdavo kiše- 
nėje, vėl grįždavo tą įvykį aplaistyti. Dar gerai, jei jie paskutinių- 
jų neišleisdavo „Volkane'. 

Juo toliau Maė ir Etjenas skverbėsi pro darbininkų būrelius, 
juo labiau jie jautė tarp darbininkų kilusį prislopintą susierzini- 
mą. Nebuvo to įprasto nerūpestingumo, su kuriuo imdavo pini- 
gus ir juos švaistydavo smuklėse. Kumščiai gniaužėsi, iš lūpų į 
lūpas skrido smarkūs žodžiai. 

— Vadinasi, tiesa? — paklausė Maė Šavalį, sutikęs jį prie „Pi- 
keto“ smuklės.—Jie vis dėlto taip niekšiškai pasielgė? 

Bet Šavalis atsakydamas tik kažką sumurmėjo, šnairomis žvil- 
gtelėjęs į Etjeną. Kai jų artelė sudarė naują darbo sutartį, Šavalis 
susitarė dirbti su kitais, vis labiau graužiamas pavydo tam nau- 
jam draugui, kuris skelbėsi jų vadu ir kuriam, pasak jo, visas kai- 
mas laižė padus. Iš to kildavo ir meilužių ginčai, nes jis, vesda- 
masis Kateriną į Rekijarą arba už pylimo, visad pačiais šlykščiau- 
siais žodžiais ją kaltindavo, esą ji mieganti su savo motinos 
nuomininku, o paskui, kažkokio laukinio geismo pagautas, kan- 
kindavo ją glamonėmis. 

Maė vėl kreipėsi į jį šu kitu klausimu: 

— Ar jau atėjo ir Vorė eilė? 


128 


Ir kai jis, teigiamai linktelėjęs galvą, nusisuko, abu vyrai nu- 
tarė įeiti į sandėlius. 

Kasa buvo nedideliame keturkampiame kambarėlyje, kuris 
virbų pertvara buvo perskirtas į dvi dalis. Penki ar šeši angliaka- 
siai laukė sėdėdami ant suolų, o kasininkas, raštininko padeda- 
mas, mokėjo atlyginimą angliakasiui, stovinčiam prie langelio 
su kepure rankoje. Kairėje pusėje viršum suolo buvo priklijuo- 
tas geltonas skelbimas, ryškėdamas pilko aprūkusio tinklo fone; 
čia nuo pat ryto be perstojo vilnijo žmonės. Jie įeidavo po du arba 
po tris, pastovėdavo lyg įbesti, paskui išeidavo, netarę nė žodžio, 
trūktelėję pečiais, tarytum jiems kas būtų trenkęs per stuburkau- 
lį. 

Prieš skelbimą kaip tik stovėjo du angliakasiai: vienas — 
jaunas, keturkampio gyvuliško veido, o kitas — labai liesas, nuo 
senatvės pakvaišęs. Nei vienas, nei kitas nemokėjo skaityti; jau- 
niklis rinko skiemenis, krutindamas lūpas, o senis tik kvailai 
spoksojo į skelbimą. Daugelis įeidavo tik pasižiūrėti, nors nieko 
nesuprasdavo. 

— Perskaityk mums,— tarė draugui Maė, kuris taip pat nela- 
bai buvo raštingas. 

Etjenas ėmė skaityti skelbimą. Tai buvo Bendrovės praneši- 
mas visų šachtų angliakasiams, Ji įspėjo, kad jai įgrisęs nereika- 
lingas baudų skyrimas už nerūpestingai daromus sutvirtinimus ir 
ji nutarusi įvesti naują mokėjimo būdą už iškasamas anglis. Atei- 
tyje ji mokėsianti už sutvirtinimus atskirai, už kiekvieną žemyn 
nuleistą ir sunaudotą sutvirtinimams kubinį medžiagos metrą, 
remdamasi tuo jos kiekiu, kuris reikalingas, kad darbas būtų at- 
liktas gerai. Tuo pačiu kiekvieno iškastos anglies vagonėlio kai- 
na nuo penkiasdešimties santimų bus sumažinta iki keturiasde- 
šimties santimų, atsižvelgiant į kirtyklų prigimtį ir jų nuotolį. Ne- 
aiškiais apskaičiavimais buvo stengiamasi įrodyti, kad šitą suma- 
žinimą dešimčia santimų kaip tik išlygins mokestis už sutvirtini- 
mus. Gale buvo parašyta, kad Bendrovė, norėdama kiekvienam 
duoti laiko įsitikinti naujo mokėjimo naudingumu, pradės jį tai- 
kyti tik nuo pirmadienio, gruodžio pirmos. 

— Ei, gal jūs galėtumėte tyliau skaityti! — sušuko kasinin- 
kas. — Nebegalima susikalbėti. 

Etjenas baigė skaityti, nekreipdamas dėmesio į tą pastabą. 
Jo balsas drebėjo, ir kai jis baigė, jie visi, įsmeigę akis, tebežiū- 
rėjo į skelbimą. Abu angliakasiai, senis ir jaunasis, atrodė dar 
kažko laukia. Paskui jie išėjo, panarinę galvas. 


— Po velnių! — sumurmėjo Maė. 
Jis ir jo bendrakeleivis atsisėlo. Susikaupę, nuleidę galvas, 
jie tylomis skaičiavo, o pro geltoną popieriaus lapą vis slinko 

žmonės. Ar jis tyčiojasi, ar ką? Darydami sutvirtinimus, jie nie- 
kad neatgaus tų dešimties santimų, kuriuos jiems sumažino nuo 
kiekvieno vagonėlio. Geriausiu atveju jie uždirbtų aštuonis san- 
timus, o du santimus Bendrovė iš jų nusuks, neskaitant dar to lai- 
ko, kurį jiems atims kruopštus sutvirtinimų darbas. Štai ko ji sie- 
kė — apgaule sumažinti atlyginimą! Ji taupė iš angliakasių ki- 
šenės, 

— Po velnių, po velnių! — kartojo Maė, pakėlęs galvą.— Bū- 
sime tikri žiopliai, jei su tuo sutiksime! 

Bet prie langelio nieko nebuvo, ir jis priėjo, kad jam išmokė- 
tų atlyginimą. Kad negaišintų laiko, pinigus paimdavo artelių 
vedėjai ir paskui padalydavo juos savo žmonėms. 

— Maė ir jo bendradarbiai, — tarė raštininkas.— Filonjero 
klodas, septinta kirtykla. 

Jis ėmė ieškoti sąrašuose, kuriuos sudarydavo pagal kny- 
šydavo iškastos anglies vagonėlių skaičių. Paskui jis pakar- 
tojo: 

— Maė ir jo bendradarbiai, Filonjero klodas, septinta kirty- 
kla... Šimtas trisdešimt penki frankai. 

Kasininkas išmokėjo. 

— Atsiprašau, pone,— pralemeno susijaudinęs kirtėjas,— 
ar tik jūs neapsirikote? 

Jis žiūrėjo į tą mažytę krūvelę pinigų, jų neimdamas, ir jį ligi 
širdies gilumos nukrėtė šiurpas. Tiesa, jis tikėjosi gauti menką 
atlyginimą, bet vis dėlto jis negalėjo būti toks mažas, tikriausiai 
jie buvo blogai apskaičiavę. Kai jis išmokės Zacharijui, Etjenui 
ir kitam draugui, kuris pavadavo Šavalį, jam, jo tėvui, Katerinai 
ir Žanlenui liks tik penkiasdešimt frankų. 

— Ne, ne, aš neklystu, — atsakė raštininkas.— Reikia atmes- 
ti du sekmadienius ir keturias nedarbo dienas: taigi jums lieka 
devynios darbo dienos. 

Maė patyliukais ėmė skaičiuoti ir dėlioti pinigus: už devynias 
darbo dienas jis turėjo gauti maždaug trisdešimt frankų, Kateri- 
na — aštuoniolika, Žanlenas — devynis. Tėvui Bonmorui pri- 
klausė tik už tris dienas. Bet vis dėlto, pridėjus Zacharijo ir kitų 
dviejų draugų uždirbtus devyniasdešimt frankų, tikrai turėjo gau- 
ti daugiau. 

— Ir neužmirškite baudų, — užbaigė savo kalbą raštininkas. 
— Dvidešimt frankų baudos už netikusius sutvirtinimus. 

Kirtėjas beviltiškai skėstelėjo rankomis. Dvidešimt frankų 
pabaudos, keturios nedarbo dienos! Tada apskaičiavimas teisin- 
gas. Tik pagalvok, jis, būdavo, parsineša po šimtą penkiasdešimt 
frankų už dvi savaites, kai dar tėvas Bonmoras dirbo ir Zachari- 
jas nebuvo vedęs! 

— Ar jūs pagaliau paimsite pinigus? — sušuko netekęs kan- 
trybės kasininkas.— Jūs gi matote, kad kiti laukia... O jei nenori- 
te, taip ir sakykite! 

Kai Maė pagaliau ištiesė savo didžiulę drebančią ranką pasi- 
imti pinigus, tarnautojas jį sulaikė: 

— Palaukite, čia užrašyta jūsų pavardė. Tusenas Maė, ar ne?.. 
Ponas generalinis sekretorius nori su jumis pasikalbėti. Įeikite, 
jis dabar vienas. 

Nustebęs darbininkas atsidūrė kabinete, kuris buvo apstaty- 
tas senoviniais raudonmedžio baldais ir išmuštas žaliu išblukusiu 
ripsu. Penkias minutes jis klausėsi generalinio sekretoriaus, 
aukšto išbalusio pono, kuris jam kalbėjo sėdėdamas už popie- 
riais apkrauto stalo. Bet Maė ausyse taip ūžė, jog jis blogai gir- 
dėjo. Jis tik neaiškiai suprato, kad buvo kalbama apie jo tė- 
vą; Valdyba ketino apsvarstyti jo pensiją, sudarančią šimtą pen- 
kiasdešimt frankų, atsižvelgiant į jo penkiasdešimt. metų am- 
žių ir keturiasdešimties metų tarnybą. Paskui jam pasirodė, kad 
sekretoriaus balsas pasidarė šiurkštesnis. Jį barė, kaltino, kad 
jis politikuoja, priminė jo nuomininką ir draudimo kasą; pagaliau 
jam, kaip vienam geriausių šachtos darbininkų, patarė nesikom- 
promituoti dėl tų kvailysčių. Jis norėjo prieštarauti, bet pajėgė 
ištarti vos keletą nerišlių žodžių, lamdė šavo kepurę drebančiais 
pirštais ir išėjo vapėdamas: | 

— Žinoma, pone sekretoriau... Aš irgi taip sakau, pone sek- 
retoriau... 

Priėjęs prie Etjeno, kuris jo laukė gatvėje, jis pratrūko py- 
Kčiu: Aš esu žioplys, aš turėjau jam kitaip atsakyti! Neuždirbi 
net duonai, o čia dar prikiša kvailystes! Taip, jis griežia ant tavęs 
dantį, jis Man pasakė, kad visas mūsų kaimas užnuodytas... Ką gi 
mums daryti, po velnių! Lenkti nugarą ir dėkoti? Jis teisus, tai bū- 
tų protingiausia. 

Maė nutilo, jame grūmėsi ir pyktis, ir baimė. Etjenas paniuręs 
mąstė. Jie vėl praėjo pro darbininkų būrelius, užtvenkusius gat- 
vę. Susierzinimas augo; susierzinimas tų, paprastai visad ramių 
žmonių, buvo santūrus, tarytum audros debesis, grėsmingai paki- 
bęs virš nejudančios minios. Kai kurios mokytesnės galvos buvo 
apskaičiavusios, kiek pelnys Bendrovė, neprimokėdama po -du 
santimus už sutvirtinimus, ir tie skaičiai-skrido iš lūpų į lūpas, 
jaudindami net pačias kiečiausias makaules. Bet ypač juos siutino 
tas nelaimingas atlyginimas; tai buvo badaujančių maištas prieš 
nedarbą ir baudas. Jau ir dabar jie neturi ko valgyti, o kas bus, jei 
dar sumažins užmokestį? Smuklėse rėkavo jau garsiai, pyktis taip 
džiovino gerkles, jog ir tie menki pinigai, kuriuos jie buvo gavę, 
likdavo ant prekystalių. 

Visu keliu nuo Monsu iki kaimo Etjenas ir Maė nepratarė vie- 
nas kitam nė žodžio. Jiems įėjus, žmona, kuri buvo likusi namie 
viena su vaikais, tuojau pastebėjo, kad vyras grįžo tuščiomis 
rankomis, 

— Ką gi, tu iš tikro geras! — tarė ji. — O kurgi mano kava, 
cukrus ir mėsa? Nebūtum subankrutavęs dėl mėsos gabalo. 

Jis nieko neatsakė, smaugiamas susijaudinimo, kurį stengėsi 
nuslopinti. Paskui tas nejudrus, darbo užgrūdintas veidas beviltiš- 
kai išsitempė, ir stambios ašaros ištryško jam iš akių, tekėdamos 
karšta srove. Jis krito ant kėdės ir, metęs ant stalo penkiasdešimt 
irankų, ėmė verkti kaip kūdikis. 

— Še,— suvapėjo jis. — Štai viskas, ką aš tau parnešiau... Tai 
mūsų visų uždarbis. 

Žmona pažvelgė į Etjeną: jis stovėjo tylus ir prislėgtas. Tada 
ir ji pravirko. Kaip pragyventi devyniems žmonėms dvi savaites 
už penkiasdešimt frankų? Vyresnysis sūnus juos buvo palikęs, se- 
nis kojų nepavilko: nors imk ir mirk! Išgirdusi motiną verkiant, 
Alzira susijaudinusi puolė jai ant kaklo. Estelė ėmė bliauti, Leno- 
ra ir Anri raudojo. | 

Netrukus visame darbininkų kaimelyje pasigirdo tas pats var- 
go šauksmas. Vyrai buvo parėję, kiekviena šeima aimanavo dėl 
tokio menko atlyginimo. Durys prasivėrė, moterys rėkdamos pa- 
sipylė į lauką, tarytum namuose lubos nebūtų galėjusios atlaikyti 
jų skundų. Dulkė smulkus lietus, bet jos to nejautė, jos šaukė vie- 
na kitą ant šaligatvių ir rodė sugniaužtus saujose pinigus. 

— Žiūrėkite, kiek jie jam davė! Argi jie nesityčioja iš žmo- 
nių? 

— O aš! Man neužtenka nė dviem savaitėms duonai. 

— O man! Tik paskaičiuokite, man teks parduoti savo marš- 
kinius. 

Maė žmona, kaip ir kitos, buvo išėjusi į lauką. Aplink Levako 
žmoną, kuri rėkė garsiausiai, susirinko nemažas būrelis; jos gir- 
tuoklis vyras nebuvo net grįžęs, ir ji spėjo, kad visas uždarbis, 
kad ir koks jis būtų, sutirps „Volkane“. Filomena tykojo Maė, 
kad Zacharijas neišleistų savo dalies. Tik viena Pjerono žmona 
atrodė gana rami: tas veidmainys Pjeronas nežinia kokiu būdu 
užrašyta daugiau darbo valandų negu pas kitus jo draugus. Bet 
Išdegėlei toks žento elgesys atrodė šlykštus; liesa ir tiesi, stovė- 
dama minios viduryje, Monsu link ištiestu kumščiu, ji pritarė 
įtūžusioms moterims: 

— Tik pamanykite,— šaukė ji, neminėdama Enbo pavardės, — 
aš šį rytą Mačiau jų tarnaitę, važiuojančią karieta!.. Taip, virėją 
karietoje, pakinkytoje pora arklių; tikriausiai ji vyko į Maršjeną 
žuvies! 

Vėl pasigirdo šauksmai, pasipylė grasinimai. Toji tarnaitė su 
balta prijuoste, važiavusi į gretimo miesto prekyvietę savo šei- 
mininkų karieta, sukėlė visų pasipiktinimą. Darbininkai stimpa 
badu, o jiems vis tiek reikia žuvies? Bet nebe ilgai jie valgys Žu- 
vį: ateis kada nors ir varguomenės eilė. Etjeno pasėtos mintys 
augo, plėtėsi tame pasipiktinimo šauksme. Tai buvo nekantra- 
vimas, laukiant pažadėtojo aukso amžiaus, troškimas kuo grei- 
čiau gauti savo laimės dalį, išsiplėšti iš vargo, slegiančio kaip 
kapas. Neteisybės jau buvo per daug, jie pagaliau pareikalaus 
savo teisių, jei jiems atima paskutinį duonos kąsnį. Ypač mote- 
rys būtų norėjusios tuojau pulti ir sukurti tą idealią pažangos 
karalystę, kurioje nebus vargdienių. Buvo jau beveik sutemę, 
ir lietus pasmarkėjo, o kaimelyje pro išdykaujančių vaikų spie- 
gimą vis dar tebeaidėjo moterų verksmas. 

Vakare „Avantažo“ smuklėje buvo nutarta paškelbti streiką. 
Raseneras daugiau nesipriešino, o Suvarinas priėmė visa tai kaip 
pirmąjį žingsnį. Etjenas keliais žodžiais apibūdino padėtį: jei Ben- 
drovė būtinai nori streiko, ji jo susilauks. 

Praėjo savaitė; darbas vyko, bet darbininkai, laukdami kon- 
flikto, buvo niūrūs ir įtaringi. 

Maė šeimoje atlyginimas už kitas dvi savaites buvo numato- 
mas dar mažesnis. Žmona, kuri visad atrodė susitvardanti ir 
sveikos nuovokos, dabar taip pat ėmė erzintis. Argi jos duktė Ka- 
terina neišdrįso nenakvoti namie? Kitą rytą ji grįžo tokia nu- 
vargusi, tokia negaluojanti po nuotykio, jog negalėjo eiti į ka- 
syklas; ji verkė ir pasakojo, kad tai įvyko ne dėl jos kaltės, nes 
Šavalis ją buvo privertęs pasilikti, grasindamas sumušiąs, jei ji 
pabėgtų. Jis pasidarė beprotiškai pavydus, norėjo jai sutrukdyti 
grįžti namo, į Etjeno lovą, kur, anot jo, jos šeima ją vertusi mie- 
goti. Įtūžusi motina uždraudė dukteriai susitikinėti su tokiu gal- 
viju, sakė pati nueisianti į Monsu ir apskaldysianti jam ausis. Bet 
viena darbo diena vis dėlto buvo sugaišta, o mergaitė, pasirinkusi 
tą mylimąjį, nemanė jo keisti kitu. 

Po dviejų dienų atsitiko vėl kitas dalykas. Žanlenas, kurį visi 
manė ramiausiai dirbant Vorė, pirmadienį ir antradienį buvo pa- 
sprukęs ir nudūmęs su Beberu ir Lidija į pelkes ir į Vandamo miš- 
ką. Jis juos buvo sukurstęs, ir niekad nesužinota, į kokias vagys- 
tes ir į kokius žaidimus buvo įsitraukę tie per anksti subrendę 
vaikai. Jį smarkiai nubaudė: motina įkirto jam rykščių ant šali- 
gatvio, matant siaubo apimtiems visiems kaimo vaikams. Kur tai 
regėta? Jos vaikai, tiek jai kainavę nuo pat gimimo dienos, dabar 

turėjo padėti uždirbti duoną! Tame šauksme buvo girdėti jos sun- 
kios jaunystės prisiminimas, amžinas skurdas, kuris vertė į kiek- 
vieną naują vaiką žiūrėti kaip į būsimą darbo jėgą. 

Rytą, kai vyrai ir duktė ėjo į kasyklas, motina pakilo iš lovos 
ir tarė Žanlenui: 

— Žinok, jei tu ir vėl taip pasielgsi, aš tau, bjaurybe, visą kai- 
lį nulupsiu! 

Naujoje Maė kirtykloje darbas buvo sunkus. Filonjero klo- 
das šioje vietoje buvo toks plonas, jog žmonės, suspausti sienų ir 
skliauto, kirsdami nusibraižydavo alkūnes. Be to, klodas darėsi 
vis drėgnesnis, kiekvienu metu grėsė pavojus, kad prasiverš van- 
duo — viena tų staigių srovių, kurios suardo uolas ir nuneša žmo- 
nes. Vakar, kai Etjenas, smarkiai įsmeigęs kirtiklį, traukė jį at- 
gal, į veidą jam trykštelėjo šaltinio čiurkšlė; bet tai buvo tik įspė- 
jimas, ir kirtykla po to pasidarė drėgnesnė, o darbo sąlygos jo- 
je — dar sunkesnės. Beje, dabar jis negalvodavo apie galimus 
nelaimingus atsitikimus, užsimiršdamas kartu su pavojų nepai- 
sančiais draugais. Jie dirbo kasyklų dujose, net nejūsdami, kaip 
sunkėja vokai ir kaip blakstienas aptraukia tarytum voratinkliu. 
Kartais, kai lempelių liepsna labiau pabaldavo arba pamėlynuo- 
davo, jie pagalvodavo apie dujas; kuris nors angliakasys pridė- 
davo galvą prie klodo ir klausydavosi silpno ūžimo dujų, oro bur- 
buliukų, kunkuliuojančių kiekviename plyšyje. Bet nuolatinė 
grėsmė buvo griūtys; ne tik kad buvo per maža pasparų, kurias 
visad sukaldavo paskubomis, bet neatlaikydavo nė žemė, išmir- 
kusi nuo vandens. 


Tą dieną Maė tris kartus buvo liepęs sutvirtinti pasparas. Bu- 
vo pusė trijų, vyrai ruošėsi keltis aukštyn. Gulėdamas ant šono, 
Etjenas buvo bebaigiąs nukirsti anglies luitą, kai visa kasykla 
sudrebėio nuo tolimo trenksmo. 

— Kas gi tai? — sušuko jis, metęs kirtiklį ir įsiklausydamas. 

Jam pasirodė, kad už jo nugaros užgriuvo visa galerija. 

Bet Maė jau nučiuožė kirtyklos nuotakumu žemyn, sakyda- 
mas: 

— Tai griūtis!.. Greičiau! Greičiau! 

Visi puolė galvotrūkčiais, susirūpinę kaip broliai draugų liki- 
mu. Pasidarė tylu kaip kapuose, tik lempelės šokinėjo rankose; 
jie bėgo vienas paskui kitą išilgai galerijų, susikūprinę, tarytum 
būtų šuoliavę keturpėsti, ir, nė kiek nesulėtindami bėgimo, vie- 
nis kitą trumpai klausinėjo: kurgi? Gal kirtyklose? Ne, apačioje! 
Greičiausiai ridinimo galerijoje! Pribėgę prie statmeno nusilei- 
dimo, jie puolė ten, griuvo vieni ant kitų, nepaisydami, kad gali 
susižeisti. 

Žanlenas, kurio oda dar buvo raudona nuo vakarykščios py- 

los, tą dieną nebuvo pasprukęs iš šachtos. Jis bėgiojo basas paskui 
savo traukinėlį, paeiliui uždarinėdamas vėdinamąsias duris; kar- 
nį vagonėlį, nors jam tai draudė, bijodami, kad jis ten neužmigtų. 
Kiekvieną kartą, kai traukinėlis sustodavo šone praleisti kitą, 
Žanlenui būdavo didžiausia pramoga prasmukti į priekį pas Be- 
berą, kuris laikė vadžias. Geltonplaukis, didelėmis ausimis, iš- 
džiūvusiu snukučiu ir žaliomis, patamsyje blizgančiomis akutė- 
mis, jis pribėgdavo iš pasalų, be lempelės, gnaibydavo iki kraujo 
savo draugą ir prasimanydavo visokių netikusių išdaigų kaip pik- 
ta beždžionė. Per anksti ligūstai subrendęs, jis, atrodė, buvo nera- 
maus būdo ir guviai miklus lyg prieš laiką gimęs vaikas, grįžęs 
į pirmykštę gyvulio būseną. 

Po pietų Mukas atvedė berniukams Kovą, kuriam buvo eilė 
dirbti; kai arklys, sustojęs šalutiniame kelyje, ėmė šniokštuoti, 
Žanlenas, prasmukęs prie Bebero, paklausė jį: 

— Kas jam pasidarė, tam senam kuinui, kad jis taip staiga 
sustojo?.. Jis man sulaužys kojas! 

Beberas negalėjo atsakyti, jis turėjo laikyti Kovą, kuris pa- 
smarkėjo, pajutęs ateinant kitą traukinį. Arklys iš tolo pažino, 
uoste užuodė savo draugą Trimitą; jis pamilo jį nuo tos dienos, 
kai pirmą kartą pamatė jį, nuleistą į šachtą. Tai buvo lyg ir nuo- 
širdus gailesys seno filosofo, kuris trokšta padėti jaunam drau- 
gui, perteikdamas jam savo nuolankumą ir kantrybę. Trimitas 
neprisitaikė prie tų sąlygų; vagonėlius jis tempė nenoriai, nulei- 
dęs galvą, tamsos apakintas, nuolat ilgėdamasis saulės. Todėl, 
jį sutikęs, Kova kiekvieną kartą ištiesdavo galvą, prunkšdavo ir 
jį palaižydavo, lyg norėdamas tuo glamonėjimu jį padrąsinti. 

— Po velnių! — nusikeikė Beberas.— Dar čia laižys vienas 
kitą! 

Paskui, kai Trimitas praėjo, jis atsakė į Žanleno klausimą 
apie Kovą. 

— Na mat tasai senis turi tokią ydą!.. Jis visad sustoja, pajū- 
tęs, kad kas nors ne taip, kad yra akmenų arba duobių; jis sau- 
gosi, nenori susitrenkti... Nesuprantu, kas ten šiandien darosi 
už durų. Jis pastumia jas ir sustoja kaip įbestas... Tu nieko ten 
nepastebėjai? 

— Ne,— atsakė Žanlenas.— Tik pilna vandens, man iki pat 
kelių. 

Traukinėlis vėl pajudėjo. Atvažiavęs kitą kartą, Kova, atsida“ 
ręs galva vėdinamąsias duris, vėl nenorėjo eiti į priekį, žvengė ir 
drebėjo visu kūnu. Pagaliau jis pasiryžo ir pasileido risčia. 

Žanlenas, kuris uždarinėjo duris, ėjo pasilikęs užpakalyje. 
Jis pasižiūrėjo į balą, kurioje klampojo, paskui, pakėlęs lempą, 

pastebėjo, kad sijos buvo įlinkusios nuo besisunkiančio podirvi- 
nio vandens. Kaip tik tuo metu Berlokas, pramintas Šiko*, ėjo iš 
kirtyklos, skubėdamas grįžti pas savo gimdančią žmoną. Jis taip 
pat sustojo ir apžiūrinėjo pasparas. Ir staiga, tą akimirksnį, kai 
berniukas jau buvo bešokąs vytis traukinėlio, pasigirdo baisus 
traškėjimas, ir griūtis prarijo vyrą ir vaiką. 

Stojo gili tyla. Griūtis sukėlė tokį vėją, jog galerijose pakilo 
tirštos dulkės. Iš visų pusių, iš tolimiausių kirtyklų, bėgo apakin- 
ti, uždusę angliakasiai su rankose šokinėjančiomis lempelėmis, 
kurios silpnai apšvietė tuos juodus bėgančius žmones kurmio ur- 
vų gilumoje. Darbininkai, pirmieji pasiekę griūties vietą, ėmė 
šaukti, vadinti draugus. Kitas būrys, atbėgęs iš apatinių kirtyklų, 
sustojo kitoje pusėje žemių, kurios buvo užvertusios galeriją. 
Tuojau buvo nustatyta, kad lubos įgriuvo ne daugiau kaip dešim- 
ties metrų plote. Jokios rimtos žalos nebuvo. Bet staiga visų šir- 
dys susispaudė, kai iš po griuvėsių pasigirdo mirštančiojo gar- 
gimas. 

Palikęs traukinėlį, Beberas atbėgo vis kartodamas: 

— T  Žanlenas! Ten Žanlenas! | | 

Tą pačią akimirką statmena galerija nusileido Maė su Zacha- 
rijum ir Etjenu. Jis buvo apimtas beviltiško įniršio ir tik keikėsi: 

— Po velnių! Po velnių! Po velnių! 

Katerina, Lidija ir Muketė, kurios taip pat buvo atidundėju- 
sios, ėmė raudoti ir staugti iš siaubo bendrame sąmyšyje ir tam- 
soje. Jas norėjo nutildyti, bet jos visai pakvaito ir kievieną kartą, 
kai tik išgirsdavo mirštantį sugargiant, dar garsiau imdavo 
staugti. 

Prižiūrėtojas Rišomas atbėgo tekinas, labai nusiminęs, kad ša- 
chtoje nebuvo nei inžinieriaus Negrelio, nei Dansero. Pridėjęs 
ausį prie uolos, jis ėmė klausytis ir pagaliau pareiškė, kad tas de- 
javimas nepanašus į vaiko dejavimą. Tikriausiai ten buvo suau- 
gts žmogus. Maė keliasdešimt kartų šaukė Žanleną vardu, bet 
niekas neatsiliepė. Vaikas, matyt, buvo visai sutriuškintas. 

Monotoniškas gargimas vis nesiliovė. Mirštantįjį mėgino kal- 
binti, klausė jo vardo, bet vietoje atsakymo buvo girdėti tik gar- 
gimas. 

— Paskubėkime! — kartojo Rišomas, kuris jau buvo suorga- 
nizavęs gelbėjimą.— Pakalbėsime vėliau. 

Angliakasiai ėmė iš abiejų pusių kirtikliais ir kastuvais rausti 
užgriuvusias žemes. Šavalis dirbo šalia Maė ir Etjeno, netarda- 
mas nė žodžio, o Zacharijas vadovavo žemių išgabenimui. Darbu 
laikas jau buvo pasibaigęs, niekas nebuvo valgęs, bet niekas nė 
negalvojo eiti namo pietų, kol draugai pavojuje. Tačiau jie prisi- 

minė, kad kaime ims nerimauti, nematydami nė vieno grįžtant, ir 
pasiūlė moterims eiti namo. Bet nei Katerina, nei Muketė, nei Li- 
dija nenorėjo pasitraukti, lyg prikaltos kasykloje, kol viską pa- 
tirs; be to, jos padėjo valyti šiukšles. Tada Levakas sutiko pra- 
nešti apie griūtį, kaip apie visai nežymų, pataisomą įvykį. Buvo 
jau beveik keturios, darbininkai greičiau kaip per valandą atliko 
visos dienos darbą. Pusė žemių jau būtų buvę nuvalyta, jei nuo 
lubų nebūtų vėl nuslinkę naujų. Maė dirbo su tokiu įsiutimu, jog 
atgrasiu mostu atstumdavo kiekvieną, kuris prisiartindavo, siūly- 
damasis valandėlei jį pavaduoti. 

— Atsargiai! — tarė pagaliau Rišomas.— Mes jau arti... Kad 
"tik jų nepribaigtume. 

Iš tikrųjų gargimas darėsi vis aiškesnis. Tai buvo tas pats ne- 
siliaujantis gargimas, kuriuo vadovavosi kasdami darbininkai; 
dabar atrodė, kad jis sklinda iš po kirtiklių. Ir staiga gargimas 
nuščiuvo. 

Visi tylėdami susižvalgė ir sudrebėjo, pajutę tamsoje šaltą 
mirties dvelkimą. Jie rausė žemes suprakaitavę, iki paskutiniųjų 
įtempę raumenis. Pagaliau pasirodė koja; tada jie ėmė rausti že- 


mes rankomis, vieną po kitos išlaisvindami visas kūno dalis. Gal- 
va buvo nepaliesta. Kai lempelės apšvietė veidą, iš visų lūpų iš- 
sprūdo Šiko vardas. Jis buvo dar šiltas; uolos jam buvo sulaužiu- 
sios nugarkaulį. 

— Apsukite jį apklotu ir paguldykite į vagonėlį,— įsakė 

Maė smogė paskutinį kirtį ir pramušė angą, pro kurią jie galė- 
jo susikalbėti su vyrais, rausiančiais žemes iš kitos pusės. Jie šūk- 
telėjo ką tik atradę Žanleną be sąmonės, sulaužytomis kojomis, 
dar kvėpuojantį. Tėvas pats išnešė vaiką ant rankų; sukandęs dan- 
tis, jis visą laiką tik keikėsi, tuo išreikšdamas savo skausmą. Ka- 
terina ir kitos moterys vėl ėmė staugti. 


Netrukus susidarė visa eisena. Beberas atvedė Kovą, kurį įkin- 
kė į du vagonėlius: pirmajame gulėjo Etjeno prilaikomas Šiko la- 
vonas, antrajame sėdėjo Maė, laikydamas ant kelių sąmonės ne- 
tekusį Žanleną, apdengtą vilnoniu skuduru, nutrauktu nuo vėdi- 
namųjų durų. Ėjo žingine. Prie kiekvieno vagonėlio tarytum rau- 
dona žvaigždė degė lempelė. Iš paskos ėjo angliakasių virtinė, 
apie penkiasdešimt vienas po kito slenkančių šešėlių. Tik dabar 
jie pasijuto mirtinai pavargę, vos kojas vilko, slidinėjo purvyne 
niūrūs ir rūstūs, tarytum galvijų kaimenė maro metu. Prie prika- 
binimo aikštelės teko eiti visą pusvalandį. Požeminė procesija, 
apsupta tirštos tamsos, atrodė, eis be galo tomis galerijomis, ku- 
rios šakojosi, sukosi ir vingiavo. 

Prikabinimo aikštelėje Rišomas, atėjęs pirmas, įsakė palikti 


vieną kelto kabiną laisvą. Pjeronas tuojau įstūmė abu vagonė- 
lius. Viename jų tebesėdėjo Maė su savo sužeistu mažiuku ant 
kelių, o antrame Etjenas laikė apkabinęs Šiko lavoną, kad tas ne- 
išvirstų. Darbininkams sulipus į kitus kelto aukštus, kabina ėmė 
kilti. Kėlimasis truko dvi minutes. Pro šulinio rentinį lijo labai 
šaltas lietus, darbininkai vis žiūrėjo aukštyn, nekantraudami vėl 
išvysti dienos šviesą. 

Laimei, kažkoks berniukas, pasiųstas pas daktarą Vanderha- 
geną, jį rado ir atsivedė kartu. Žanleną ir mirusįjį pernešė į pri- 
žiūrėtojų kambarį, kur ištisus metus kūrendavosi didelis židinys. 
Buvo paruošti kibirai karšto vandens kojoms nuplauti; ant plytų 
grindų patiesė du čiužinius, ant kurių paguldė mirusį darbininką 
ir Vaiką. Į vidų įėjo tik Maė ir Etjenas. Lauke stoviniavo būreliais 
stūmėjos, angliakasiai, atbėgę vaikai ir patylomis kalbėjosi. 

Vos žvilgtelėjęs į Šiko, daktaras sumurmėjo: 

— Baigtas... Galite jį nuplauti. 


„sv - 


juodą nuo anglių ir purviną nuo darbo prakaito. 


— (Galva nesužalota,— vėl prabilo daktaras, atsiklaupęs prie 
Žanleno čiužinio.— Krūtinė taip pat... A, labiausiai nukentėjo ko- 
jos. 

Jis pats nurengė vaiką, atrišo kepuraitę ir mikliai it auklė nu- 
vilko švarką, nutraukė kelnes bei marškinius. Pasirodė mažas, 
menkas kaip vabzdžio kūnelis, išteptas juodomis dulkėmis ir gel- 
sva žeme, išmargintas krauju. Nieko nebuvo galima įžiūrėti, to- 
dėl ir jį teko nuplauti. Atrodė, kad nuo kempinės prisilietimo jis 
dar labiau sumenko; kūnas buvo toks išbalęs, toks liesas, jog ga- 
lėjai matyti kaulus. Buvo gaila žiūrėti į šitą paskutinį kelių var- 
gdienių kartų išsigimėlį, į tą mažutę, kenčiančią, uolų sutriuškin- 
tą būtybę. Kai jį nuplovė, pasirodė žaizdos ant šlaunų — dvi 
raudonos dėmės baltoje odoje. 

Žanlenas, atgavęs sąmonę, sudejavo. Stovėdamas čiužinio ko- 
jūgalyje, Maė žiūrėjo į jį nuleidęs rankas; stambios ašaros ritosi 
jam iš akių. 

— Tu turbūt jo tėvas, a? — tarė daktaras, pakėlęs galvą.— 
Neverk, juk matai, kad jis nemiręs... Geriau man padėk. 

Jis konstatavo du paprastus lūžimus, bet dešinioji koja jam 
kėlė nerimą: ją tikriausiai reiksią nupjauti. 

Tuo metu į kambarį kartu su Rišomu įėjo inžinierius Negrelis 
ir Danseras, kuriems pagaliau pranešė apie įvykusią nelaimę. Ne- 
pratrūko: vis tie prakeikti sutvirtinimai! Ar jis šimtą kartų ne- 
buvo kartojęs, kad pagaliau bus ir žmonių aukų! O tie galvijai 
grasina streiku, jei juos vers daryti geresnius sutvirtinimus! Bet 

blogiausia, kad už visa teks mokėti Bendrovei. Ponas Enbo tikrai 


bus patenkintas! 
— Kas jis toks? — paklausė Negrelis Danserą, tyliai stovintį 

Daktaras Vanderhagenas pareikalavo, kad Žanleną tuojau per- 
gabentų pas tėvus. Išmušė šešias, jau temo; būtų gerai pargabenti 
ir lavoną; inžinierius įsakė pakinkyti vežimą ir atnešti neštuvus. 
Sužeistą vaiką paguldė ant neštuvų, o mirusįjį su čiužiniu perne- 
šė į vežimą. 

Stūmėjos vis dar stoviniavo prie durų, besišnekučiuodamos 
su angliakasiais, kurie užtruko, norėdami pamatyti, kas atsitiko. 
Kai prižiūrėtojų kambario durys prasivėrė, būrelis iš karto nuti- 
lo. Vėl išsirikiavo eisena — priekyje vežimas, paskui jį neštuvai, 
o užpakalyje — žmonių būrelis. Išėję iš kasyklų rajono, jie lėtai 
kopė keliu į kaimą. Pirmieji lapkričio šalčiai buvo apnuoginę be- 
galinę lygumą, naktis lėtai ją gaubė tarytum drobule, nukritusia 
iš švininio dangaus. 

Etjenas pašnibždomis patarė Maė pasiųsti Kateriną, kad įspė- 
tų žmoną ir sušvelnintų smūgį. Visiškai pritrenktas tėvas, ėjęs 
paskui neštuvus, pritariamai linktelėjo galvą. Mergina nubėgo 
tekina, nes jie jau buvo arti. Bet kaimelyje jau buvo pastebėję 
vežimą — tą tamsią, gerai pažįstamą dėžę. Moterys kaip pamišu- 
sios išbėgo ant šaligatvių; trys ar keturios, vienplaukės, mirtino 
išgąsčio pagautos, puolė į priekį. Netrukus jų susirinko trisde- 
šimt, paskui penkiasdešimt; visas jas kankino tas pats siaubas. 
Ten numirėlis? Kas jis? Levako pasakojimo nuramintos, jos da- 
bar kliedėjo kaip košmare: žuvo ne vienas o dešimt žmonių, ir 
vežimas parveš juos visus, vieną po kito. 

Katerina rado motiną, baisaus nujautimo plėšomą; mergina 
vos spėjo praveblenti keletą žodžių, kai ji sušuko: 

— Tėvas žuvo! 

Veltui mergina įtikinėjo, kad ne, pasakojo apie Žanleną. Mo- 
tina, nesiklausydama, ką ji kalba, išbėgo iš namų. Pamačiusi iš už 
bažnyčios pasirodžiusį vežimą, ji išbalo ir apalpo. 

Ant slenksčių stovėjo moterys, iš baimės netekusios žado, iš- 
tiesusios kaklus; kitos drebėdamos sekė, ties kokiais namais sus- 
tos gedulinga eisena. | 

Vežimas pravažiavo; už jo Maė pamatė savo vyrą, kuris ėjo 
šalia neštuvų. Kai neštuvus pastatė prie jos durų, kai ji pamatė, 
kad Žanlenas gyvas, bet sulaužytomis kojomis, joje įvyko staigi 
permaina: be ašarų, dusdama iš pykčio, ji vapėjo: 

— Štai kaip! Dabar jie ims luošinti mūsų vaikus!.. Abi kojos, 
dieve mano! Ką man dabar su juo daryti? 

— Nutilk pagaliau,— tarė daktaras Vanderhagenas, kuris bu- 
vo atėjęs kartu perrišti Žanleną.— Ar tau būtų lengviau, jei jis 
būtų ten pasilikęs? 

Bet motina dar labiau karščiavosi, verkiant Alzirai, Lenorai 
ir Anri. Padėdama įnešti sužeistąjį ir padavinėdama daktarui vi- 
sa, ko jam reikėjo, ji keikė likimą, klausė, iš kur jai imti pinigų 
luošiems maitinti. Argi nepakako senio, dabar štai ir vaikas ne- 
teko kojų! Ji vis nesiliovė, o iš gretimų namų sklido kiti riksmai 
ir širdį veriantis raudojimas: tai prie lavono verkė Šiko žmona 
ir vaikai. Buvo jau tamsi naktis, nusikamavę angliakasiai sėdo 
pagaliau srėbti sriubos; kaimelis paskendo niūrioje tyloje, kurią 
trikdė tiktai garsūs riksmai. | 

Praėjo trys savaitės. Amputacijos pavyko išvengti, Žanlenas 
liko su abiem kojom, bet šlubas. Pravedusi tardymą, Bendrovė 
pagaliau nutarė jam duoti penkiasdešimt frankų pašalpą. Be to, 
ji pažadėjo, kai tik mažasis luošys pasveiks, rasti jam darbo žemės 
paviršiuje. Nuo to skurdas nė kiek nesumažėjo, nes tėvas po tų 
visų sukrėtimų sunkiai susirgo karštlige. 

Ketvirtadienį Maė vėl išėjo į kasyklas, o dabar buvo sekma- 
dienis. Vakare Etjenas kalbėjo apie besiartinančią gruodžio pir- 
mos datą; jam labai rūpėjo sužinoti, ar Bendrovė įvykdys savo 
grasinimą. Tą vakarą jie negulė iki dešimtos valandos, laukdami 
Katerinos, kuri, matyt, užtruko su Šavaliu. Bet ji negrįžo. Motina, 
netarusi nė žodžio, piktai užstūmė sklendę. Etjenas ilgai neužmi- 
go: jis nerimo dėl tos tuščios lovos, kurioje Alzira užėmė tiek ma- 
žai vietos. | 

Kitą dieną taip pat jos nesulaukė; ir tik po pietų, angliaka- 
siams grįžus iš kasyklų, Maė šeima sužinojo, kad Šavalis pasili- 
ko Kateriną pas save. Jis jai kėlė tokias šlykščias scenas, jog ji 
nutarė verčiau gyventi kartu su juo. Kad išvengtų priekaištų, jis 
netikėtai apleido Vorė ir parsisamdė į Žan Bartą, Deneleno šach- 
tą, kur Katerina stojo dirbti stūmėja. Beje, jaunoji pora pasiliko 
gyventi Monsu, pas Piketą. 

Motina iš pradžių sakėsi nueisianti ir apskaldysianti Šavaliui 
ausis, o dukterį parsivarysianti, keliu paspirdama į užpakalį. Bet 
paskui ji numojo ranka: kuriems galams? Visuomet taip buvo ir 
bus, niekas nesukliudydavo merginai su kuo nors susidėti, jei ji 
to užsigeisdavo. Reikėjo verčiau ramiai laukti vestuvių. Bet mo- 
tina į visa tai žiūrėjo ne taip atlaidžiai. 

— Argi aš ją mušiau, kai ji susirado tą Šavalį? — šaukė ji Et- 
jenui, kuris klausėsi tylėdamas, labai išblyškęs.— Nagi atsakyki- 
te man! Jūs protingas žmogus... Mes jai davėme laisvę, ar ne? 
Dieve mano, juk visos tuo keliu nueina! Štai ir aš: buvau jau nėš- 
čia, kai vyras mane vedė. Bet aš nepabėgau nuo savo tėvų, aš nie- 

kad nebūčiau padariusi tokios niekšybės, prieš laiką atiduodama 
savo uždarbį vyrui, kuriam jis visai nereikalingas... O, tai šlykštu, 
pats matote! Pagaliau bus taip, jog niekas nenorės turėti vaikų. 

O kai Etjenas, užuot atsakęs, tik lingavo galvą, ji varė toliau: 

— Mergina, kuri kiekvieną vakarą galėjo eiti, kur tik ji no- 
rėjo! Ar ji neturi širdies, ar ką? Negalėjo palaukti, kol aš ją išlei- 
siu už vyro, negalėjo padėti mums išsikapstyti iš tų vargų! Juk tai 
paprastas dalykas, ar ne? Duktė tam ir yra, kad dirbtų... Bet mes 
buvome per geri, mums nereikėjo leisti jai meilikautis su vyru. 
Kai joms leidi tik truputį, jos visai pasileidžia. 

Alzira pritariamai linktelėjo galvą. Lenora ir Anri, šitos aud- 
ros išgąsdinti, tylutėliai verkė, o motina dabar ėmė skaičiuoti 
savo nelaimes: pirmiausia Zacharijas — jį teko apvesdinti,. pas- 
kui senis Bonmoras, kuris sėdi čia, ant kėdės, kreivomis kojomis; 
paskui Žanlenas, kuris dar dešimt dienų negalės išeiti iš kamba- 
rio, nes jo kaulai blogai sugijo; ir pagaliau paskutinis smūgis — 
toji pasileidusi Katerina, pabėgusi su vyriškiu! Visa šeima iširo. 
Kasykloje liko tik vienas tėvas. Kaip pragyventi septyniems as- 
menims, neskaitant Estelės? Nors imt visiems ir pasiskandinti 
kanale! | 

— Nieko nepadės, kad tu taip graužiesi,— tarė dusliu balsu 
Maė.— Čia dar ne visos nelaimės. 

Etjenas, atidžiai žiūrėjęs į grindų plyteles, pakėlė galvą ir su- 
murmėjo lyg matydamas ateities viziją: 

— O, jau laikas, jau laikas! 


Ketvirta dalis 


Pirmadienį Enbo pietų pakvietė Greguarus ir jų dukterį Sesi- 
lę. Buvo numatyta net pramoga: po pietų Polis Negrelis turėjo 
damoms parodyti prabangiai suremontuotą Sen Toma šachtą. Bet 
tai buvo tik maloni dingstis: toji pramoga buvo ponios Enbo su- 
manyta tik tam, kad pagreitintų Sesilės ir Polio vedybas. 

Ir staiga, tą patį pirmadienį, ketvirtą valandą ryto kilo strei- 
kas. Kai Bendrovė gruodžio pirmą pradėjo taikyti naują atlygini- 
mo sistemą, šachtininkai liko ramūs. Po dviejų savaičių, atlygini- 
mo išmokėjimo dieną, nė vienas nepareiškė jokio nepasitenkini- 
mo. Visas personalas, pradedant direktorium ir baigiant paprastu 
nustebo, kai rytą buvo paskelbtas karas, kurio taktika ir išsiplė- 
timas rodė, kad jam kažkas energingai vadovauja. 

Penktą valandą ryto Danseras pažadino poną Enbo ir pranešė, 
kad į Vorė šachtą neatėjęs nė vienas žmogus. Jis perėjęs kaimelį 
Du Šimtai Keturiasdešimt, kuris giliai miegojęs; visi langai ir du- 
rys buvę uždaryti. Ir vos tik direktorius spėjo iššokti iš lovos, 
dar užputusiomis nuo miego akimis, jį surėmė iš visų pusių: kas 
penkiolika minučių atbėgdavo pasiuntiniai, telegramos it kruša 
biro ant jo rašomojo stalo. Iš pradžių jis tikėjosi, kad maištas ap- 
siribos tik Vorė; tačiau kiekvieną akimirką ateidavo vis bloges- 
nių žinių: streikavo jau ir Miru, ir Krevkere, ir Madlenoje, kur į 
darbą išėjo tik arklių šėrikai; Viktuare ir Fetri Kantelyje, tose 
drausmingiausiose šachtose, po žeme dirbančių darbininkų skai- 
čius sumažėjo trečdaliu; tik Sen Toma dirbo pilnu sąstatu, ir atro- 
dė, kad jis prie sąjūdžio neprisideda. Ligi devintos valandos Enbo 
diktavo pranešimus, telegrafavo į visas puses: Lilio prefektui, 
Bendrovės valdytojams, informavo vyriausybę ir davinėjo įsa- 
kymus. Jis pasiuntė Negrelį aplankyti visas gretimas šachtas ir 
surinkti tikslesnių žinių. 

Staiga ponas Enbo prisiminė pietus; jis jau ketino pasiųsti ve- 
žėją pranešti Greguarams, kad iškyla atidėta, bet susvyravo, jį 
sulaikė neryžtingumas,— jį, kuris ką tik keliais trumpais saki- 
niais kariškai sutvarkė savo mūšio lauką. Jis užlipo pas ponią 
Enbo, į jos tualeto kambarį, kur kambarinė baigė ją šukuoti. 

— A, tai jie sustreikavo, — ramiai prabilo ji, kai jis paklausė 

ją patarimo.— Na ir ką! Kas mums darbo?.. Juk dėl to mes nepa- 
liausime valgę, ar ne? 

Ir ji užsispyrė; nors jis ir kažin kaip įrodinėjo, kad pietūs bus 
nesmagūs, kad į Sen Toma vykti neišeina, — ji į viską rasdavo at- 
sakymą. Kam atšaukti pietus, kurie jau verda? O nuo išvykos į 
Sen Toma pagaliau galima ir atsisakyti, jei tas pasivažinėjimas 
iš tikrųjų pavojingas. 

— Beje,— pridūrė ji, kai kambarinė išėjo,— juk jūs žinote, 
kodėl aš noriu priimti šituos gerus žmones. Šios vedybos turėtų 
jus labiau dominti negu jūsų darbininkų kvailystės... Pagaliau aš 
taip noriu, ir man nesipriešinkite. 

Jis žiūrėjo į ją, krečiamas vos regimo drebulio, ir jo griežta- 
me, uždarame drausmingo Žmogaus veide pasirodė slaptas iškan- 
kintos širdies skausmas. Ji sėdėjo čia pat apnuogintais pečiais, 
jau truputį senstelėjusi, bet vis dar puiki ir geistina kaip Cerera, 
kurios nugarą nuauksino ruduo. Vieną akimirką jį apėmė lauki- 
nis geismas paimti ją, priglausti galvą prie jos apnuogintų krūtų 
tame šiltame kambaryje, kuris kvepėjo erzinančiais muskuso 
kvepalais ir buvo pilnas intymios prabangos, būdingos aistringai 
moteriai; bet jis susivaldė: jau dešimt metų jie gyveno atskirai 
savo kambariuose. 

— (Gerai, — atsakė jis išeidamas.— Nieko nekeiskime. 

Ponas Enbo buvo gimęs Ardenuose. Pirmieji jo, vargšo Pary- 
žiuje išmesto į gatvę našlaičio, žingsniai buvo sunkūs. Vargais ne- 
galais baigęs Kasyklų pramonės mokyklą,. dvidešimt ketverių 
metų, jis išvyko į Gran Kombą ir pradėjo eiti inžinieriaus parei- 
gas Sent Barbos šachtoje. Po trejų metų jis tapo apskrities inžinie- 
rium Pa de Kalė departamente Marlio kasyklose; čia jis vedė tur- 
tingo Araso verpyklų savininko dukterį; jam nusišypsojo lai- 
mė,— tai dažnai atsitinka aukštiems kasyklų tarnautojams. Jie 
išgyveno penkiolika metų tame pačiame provincijos miestelyje, 
ir joks įvykis, net vaiko gimimas, nesutrikdė jų vienodo gyveni- 
mo. Vis didėją nesusipratimai atskyrė nuo jo ponią Enbo, kuri, iš 
mažens išauklėta gerbti tik pinigą, pradėjo niekinti savo vyrą, 
kietu darbu uždirbantį tą nedidelį atlyginimą, kuris jai neleido 
įgyvendinti dar pensione išsvajotų tuščios garbės troškimų. Bū- 
damas labai doras žmogus, Enbo niekuo nespekuliuodavo ir ėjo 
savo pareigas kaip kareivis. Jų nesantaika vis augo, ją didino tie 
ypatingi fiziniai nesutapimai, kurie atšaldo net karščiausius tem- 
peramentus: jis dievino savo žmoną; ji buvo labai jautulinga, kaip 
esti šviesiaplaukės aistringos moterys, tuo tarpu jie miegojo at- 
skirai, abudu nepatenkinti, įsižeidę. Nuo tada ji susirado meilužį, 
bet jis to nežinojo. Pagaliau jie išvyko iš Pa de Kalė, ir jis gavo 
Paryžiuje administracinę tarnybą, tikėdamasis, kad ji bus jam už 

tai dėkinga. Bet Paryžius, apie kurį ji svajojo dar nuo tų laikų, kai 
gavo dovanų pirmąją lėlę, tasai Paryžius juos galutinai išskyrė; 
per vieną savaitę ji nusiplovė visas provinciališkumo žymes, iš 
karto pasidarė elegantiška dama ir pasinėrė į beprotišką to meto 
prabangos sūkurį. Tie dešimt metų, kuriuos ji praleido Paryžiu- 
je, buvo kupini didelės aistros: ji turėjo viešą ryšį su žmogumi, 
kurio netekusi, vos nenumirė. Šį kartą vyras negalėjo viso to 
nežinoti, bet po šlykščių scenų jis nusileido, nuginkluotas ra- 
maus sąžiningumo tos moters, kuri sėmėsi laimę ten, kur tik ją 
galėjo rasti. Nutrūkus tam ryšiui, matydamas, kad ji iš sielvar- 
to susirgo, jis sutiko vadovauti Monsu kasykloms, tikėdamasis 
dar ją perauklėti ten, toje juodo krašto dykumoje. 


Apsigyvenus Monsu, ponus Enbo vėl apėmė tas nervingas 
nuobodulys, kurį jiedu pėrgyveno pirmaisiais savo vedybinio 
gyvenimo metais. Iš pradžių atrodė, kad jai darėsi lengviau nuo 
tos didelės tylos; ją ramino tos begalinės lygumos monotonišku- 
mas, ir ji čia norėjo save palaidoti kaip moteris, kuriai jau viskas 
baigta; ji pati save įtikino, kad jos širdis mirė, kad ji yra visai 
nutolusi nuo pasaulio,ir todėl net nesikankindavo, matydama, jog 
ėmė tukti. Paskui, praėjus abejingumo bangai, kilo paskutinis 
karštas troškimas dar pagyventi; pusę metų ji apgaudinėjo save, 
pertvarkydama ir įrengdama pagal savo skonį nedidelius direk- 
cijos rūmus. Jie atrodė jai bjaurūs, ir ji juos prigrūdo kilimų, įvai- 
riausių menkniekių su tokia meniška prabanga, jog apie ją sklido 
kalbos ligi pat Lilio. Dabar ją erzino tasai kraštas, tie beribiai lau- 
kai, tie amžinai juodi keliai be jokio medžio, kur knibždėjo bjau- 
rūs gyventojai, kuriais ji šlykštėjosi ir kurie ją gąsdino. Ji ėmė 
skųstis tuo ištrėmimu, kaltino savo vyrą, kad jis ją paaukojęs už 
keturiasdešimt tūkstančių frankų — tuos menkus pinigus, kurių 
vos užteko jų namams išlaikyti. Argi jis neprivalėtų pasielgti 
taip kaip kiti, pareikalauti savo dalies, įsigyti akcijų, pagaliau 
ką nors pasiekti? Ji to reikalavo primygtinai ir Žiauriai, kaip tur- 
tinga įpėdinė, atnešusi savo vyrui didelį kraitį. O jis, visad korek- 
tiškas, prisidengdamas šalto administratoriaus kauke, kankinosi, 
geisdamas tos moters, — jį buvo apėmusi vėlyva aistra, toji ga- 
linga aistra, kuri, metams slenkant, vis didėja. Jis niekuomet ne- 
buvo jos turėjęs kaip meilužis, ir jį dabar užvaldė mintis nors kar- 
tą ją paimti taip, kaip ji buvo atsidavusi kitam. Kiekvieną rytą jis 
svajodavo, kad vakare ją įveiks, bet paskui, kai ji žiūrėdavo į jį 
savo šaltomis akimis, kai jis jausdavo, kad joje viskas jam prie- 
šinasi, jis net vengdavo paliesti jos ranką. Tai buvo nepagydoma 
kančia, paslėpta po išviršiniu sustingimu, kančia švelnios prigim- 
ties, slapta merdinčios, kad nerado savo vedybiniame gyvenime 
laimės. Po pusės metų, kai galutinai įrengti rūmai daugiau ponios 

Enbo nedomino, ji vėl pasinėrė į nuobodulį, vaidindama auką, ku- 
rią ištrėmimas nužudys ir kuri būtų laiminga, jei numirtų. 

Kaip tik tuo metu į Monsu atvyko Polis Negrelis. Jo motina, 
Provanso kapitono našlė, gyvenusi Avinjone iš menkos rentos, 
tenkinosi sausa duona ir vandeniu, kad tik sūnus baigtų politech- 
nikumą. Baigęs mokslus, jis gavo menką tarnybėlę, bet jam dėdė 
Enbo patarė tos tarnybos atsisakyti, siūlydamas inžinieriaus vietą 
Vorė. Nuo to laiko jis apsigyveno Enbo namuose, turėjo ten kam- 
barį, gavo valgį, todėl galėjo siuntinėti motinai pusę savo trijų 
tūkstančių frankų atlyginimo. Norėdamas paslėpti tą labdarybę, 
ponas Enbo kalbėjo apie sunkumus, su kuriais susiduria kiekvie- 
nas jaunuolis, apsigyvenęs kasyklų inžinieriams skirtuose name- 
liuose. Ponia Enbo tučtuojau ėmė vaidinti gerą tetulę, tujino savo 
giminaitį ir visaip juo rūpinosi. Pirmaisiais mėnesiais ji nesigai- 
lėjo motiniškų patarimų dėl kiekvieno menkniekio. Bet ji vis dėl- 
to liko Moteris ir pamažu perėjo prie asmeniškų prisipažinimų. 
Tasai vaikinas, toks jaunas ir toks praktiškas, blaivaus proto, fi- 
losofiškai žiūrįs į meilę, patiko jai savo gyvu pesimizmu, kuris 
teikė griežtumo jo liesam veidui smaila nosimi. Kaip ir reikėjo ti- 
kėtis, vieną vakarą jis atsidūrė jos glėbyje; ji dėjosi atsiduodanti 
jam iš gerumo, vis kartodama, kad ji neturinti širdies ir norinti 
būti tik jo drauge. Ji iš tikrųjų nebuvo pavydulinga, erzino jį stū- 
mėjomis, kurias jis laikė baidyklėmis, ir beveik pykdavo, kad jis 
neturi jokių jaunuoliškų nuotykių, kuriuos būtų galėjęs jai papa- 
sakoti. Paskui ji staiga užsidegė jį apvesdinti, ėmė svajoti, kaip 
ji pasišvęs, pati jį atidavusi kokiai nors turtingai merginai. Jų ry- 
šys nenutrūko; tai buvo laisvalaikio žaidimas, kuriam ji skyrė 
paskutinį dykinėjančios ir senstančios moters švelnumą. 

Praslinko dveji metai. Vieną naktį ponas Enbo išgirdo, kaip 
kažkas basas sušlepsėjo už jo durų, ir jam kilo įtarimas. Bet jis ne- 
galėjo nė įsivaizduoti to naujo nuotykio: pas jį, jo namuose, tarp 
jo brolėno ir jo žmonos, kuriam ji būtų galėjusi būti motina! Be 
to, kitą dieną jo žmona kaip tik ėmė kalbėti apie Sesilę Gre- 
guar, kurią ji buvo išrinkusi savo giminaičiui. Ji ėmė rūpintis.to- 
mis vedybomis su tokiu įkarščiu, jog jis raudo dėl savo šlykštaus 
įtarimo. Jis buvo dėkingas jaunuoliui už tai, kad, jam atvykus, jų 
namai nebebuvo tokie liūdni. Išėjęs iš žmonos tualetinio kamba- 
rio ir lipdamas žemyn, ponas Enbo sutiko prieškambaryje Polį, 
kuris buvo ką tik grįžęs. Atrodė, kad visa toji streiko istorija jį 
labai linksmina. 

— Na ką? — paklausė dėdė. 

Aš apvažiavau visus kaimelius. Darbininkai, atrodo, ten 

labai ramūs. Aš manau, kad jie atsiųs pas tave savo atstovus.— 
Bet tą akimirką iš viršaus jį pašaukė ponia Enbo. 

— Tai tu, Poli?.. Užeik pas mane ir papasakok, kas nauja. Kaip 
juokinga, kad tie žmonės, būdami tokie laimingi, kelia maištą! 

Ir direktoriui teko atsisakyti sužinoti ką nors daugiau, nes jo 
žmona atėmė iš jo pasiuntinį. Jis grįžo prie savo rašomojo stalo, 
ant kurio vėl susirinko nauja pranešimų krūva. 

Atvykę vienuoliktą valandą, Greguarai nustebo, kad tarnas 
Ipolitas, ėjęs sargybą, skubiai juos įleido į vidų, neramiai dirste- 
lėjęs į abu kelio galus. Salone užuolaidos buvo nuleistos, juos nu- 
vedė tiesiai į darbo kabinetą, kur ponas Enbo atsiprašė, kad jis 
juos taip priima, bet salono langai išeina į gatvę,ir esą neverta 
erzinti Žmonių. 

— Kaip! Jūs nieko nežinote? — toliau kalbėjo jis, pamatęs 
jų nustebimą. 

Išgirdęs, kad kilo streikas, Greguaras ramia veido išraiška 
gūžtelėjo pečiais. Et, nieko iš to nebus, angliakasiai — padorūs 
žmonės. Ponia Greguar timptelėjo smakrą, tuo pareikšdama savo 
pasitikėjimą amžinu angliakasių nuolankumu, o Sesilė, pasipuo- 
šusi rudos gelumbės suknele, trykštanti sveikata ir jau nuo pat 
ryto labai linksma, šypsojosi, girdėdama žodį „streikas“, kuris 
jai priminė, kaip ji lankė darbininkų kaimelius ir ten dalijo išmal- 
das. Bet tuoj pasirodė Negrelio lydima ponia Enbo, apsivilkusi 
juodo šilko rūbais. 

— Kaip apmaudu, ar ne? — sušuko ji nuo pat slenksčio.— 
Lyg jie nebūtų galėję bent kiek palaukti, tie žmonės!.. Žinote, Po- 
lis atsisako mus vežti į Sen Toma. 

— Mes liksime čia,— mandagiai atsakė Greguaras.— Mums 
ir čia bus labai gera. 

Polis pasitenkino, nusilenkęs Sesilei ir jos motinai. Pyktelėju- 
si, kad jis toks neatidus, teta žvilgsniu jį nusiuntė prie merginos 
ir, išgirdusi, kad jie netrukus ėmė kartu juoktis, meiliai į juos pa- 
žvelgė motiniškomis akimis. | 

Tuo tarpu ponas Enbo baigė skaityti telegramas ir suredagavo 
keletą atsakymų. Šalia jo kalbėjosi svečiai; jo žmona aiškinosi, 
kad ji nesirūpinusi tuo darbo kabinetu; iš tikrųjų jame buvo likę 
seni, išblukę, raudoni sienų apmušalai, sunkūs raudonmedžio bal- 
dai, nuo vartojimo apiplyšę bylų aplankai. Praslinko trys ketvir- 
čiai valandos, jie buvo beketiną sėsti už stalo, kai tarnas pranešė, 
kad atvyko ponas Denelenas. Tas, regimai susijaudinęs, įėjo ir 
nusilenkė poniai Enbo. 

— Ir jūs čia? — tarė jis, pamatęs Greguarus, ir tuojau kreipė- 
si į direktorių.— Vis dėlto tai įvyko? Aš ką tik sužinojau apie tai 
iš savo inžinieriaus... Šį rytą visi mano darbininkai nusileido į 
šachtas. Bet streikas gali išsiplėsti. Aš nesu ramus... Na,kaip jūsų 
reikalai? 

Jis buvo atjojęs raitas, ir jo susirūpinimą išdavė tranki kalba 
ir smarkūs mostai, kuriais jis buvo panašus į atsargos kavalerijos 
karininką. Ponas Enbo pradėjo jam aiškinti susidariusią padėtį, 
bet tuo metu Ipolitas atidarė valgomojo duris. Enbo pertraukė 
savo kalbą ir tarė: 

— Papietaukite su mumis. Aš baigsiu pasakoti prie deserto. 

— Gerai, kaip norite, — atsakė Denelenas, taip paskendęs sa- 
vo mintyse, jog priėmė jo pakvietimą net nepadėkojęs. 

Bet jis tuoj susigriebė, kad tai nemandagu, ir atsiprašydamas 
pasisuko į ponią Enbo. Beje, ji buvo labai maloni. Liepusi padeng- 
ti dar septintam asmeniui, ji nurodė svečiams vietas: poniai Gre- 
guar ir Sesilei abipus jos vyro, ponui Greguarui ir Denelenui ša- 
lia savęs — iš dešinės ir iš kairės; Polį ji pasodino tarp Sesilės ir 
josios tėvo. Pradėjus valgyti užkandžius, ji šypsodamasi pa- 
reiškė: 

— Jūs man atleisite: norėjau jus pavaišinti austrėmis... Pir- 
madieniais į Maršjeną visuomet jų atveža šviežių iš Ostendo, ir aš 
ketinau pasiųsti virėją su karieta... Bet ji pabijojo, kad ją apmė- 
tys akmenimis... 

Jos žodžius pertraukė skambus juokas. Visiems tai pasirodė 
labai juokinga. 

— Tyliau,— apmaudžiai tarė ponas Enbo, dirstelėjęs į langus, 
pro kuriuos buvo matyti kelias. — Žmonės neturi žinoti, kad mes 
šiandien turime svečių. 

— Bet šito dešros ritinėlio jie vis dėlto negaus, — pareiškė 
ponas Greguaras. 

Vėl visi ėmė juoktis, tik daug santūriau. Svečiai jautėsi pui- 
kiai tame kambaryje su flamandiškais kilimais ir senovinėmis 
ąžuolo spintomis. Pro indaujų stiklus blizgėjo sidabras, viduryje 
kambario kabojo didelė raudono vario lempa, kurios apskrituose 
šonuose atsispindėjo palmė ir lelija, žaliavusios majolikos puo- 
duose. Lauke buvo šalta gruodžio diena, pūtė žvarbus šiaurės ry- 
tų vėjas. Bet į vidų jis neprasiskverbė, čia buvo šilta kaip oran- 
žerijoje ir švelniai kvepėjo ananasas, supjaustytas griežinėliais 
krištolo dubenyje. 

— Gal nuleisti užuolaidas? — pasiūlė Negrelis, kurį labai pra- 
linksmino mintis pagąsdinti Greguarus. 

Tarnui padedanti kambarinė jo žodžius palaikė įsakymu ir nu- 
leido vieną užuolaidą. Tada pokštams nebuvo galo: stiklines ir 
šakutes visi padėdavo su didžiausiu atsargumu, sveikino kiek- 
vieną patiekalą tartum daiktą, keistai išlikusį po plėšimų užka- 
riautame mieste. Bet už šito dirbtinio linksmumo tūnojo akla bai- 
mė, kurią išdavė netyčia į kelią krypstą žvilgsniai, tarytum gauja 
badmirių būtų lauke tykojusi jų valgio. 


147 


Po plaktos kiaušinienės su godūnais buvo paduota upėtakių. 
Pokalbis palietė pramonės krizę, kuri per paskutinius pusantrų 
metų smarkiai paaštrėjo. 

— To nebuvo galima išvengti, — kalbėjo Denelenas,— per 
didelė paskutiniųjų metų gerovė turėjo mus prie to privesti... 
Tik pamanykite, tie milžiniški įšaldyti kapitalai, geležinkeliai, 
uostai ir kanalai — visos tos sumos, panaudotos beprotiškiau- 
sioms spekuliacijoms! Štai kad ir pas mus — įrengė tokius cuk- 
raus fabrikus, tarytum cukriniai runkeliai mūsų departamente 
derėtų triskart per metus... Ir po šimts! Šiandien pinigai pasidarė 
retas dalykas, reikia laukti, kada išleisti milijonai pradės duoti 
pelną; dėl to visi įklimpo ligi kaklo, ir biznis sustojo. 

Ponas Enbo tai teorijai prieštaravo, bet sutiko, kad gerovės 
metai išpaikino darbininką. 

— Kai pagalvoji, — sušuko jis,— kad tie vyrukai galėdavo 
užsidirbti mūsų kasyklose ligi šešių frankų per dieną, dukart dau- 
giau, negu jie gauna dabar! Ir jie gyveno gerai, buvo net pradėję 
įprasti į prabangą... O šiandien, suprantama, jiems atrodo žiauru 
grįžti į ankstesnį skurdą. 

— Pone Greguarai,— pertraukė jį ponia Enbo,— prašom pa- 
imkite dar truputį upėtakių. Jie gardūs, ar ne? 

Direktorius toliau kalbėjo: 

— Bet, tiesą pasakius, argi tai mūsų kaltė? Mus krizė irgi 
smarkiai palietė... Nuo to laiko, kai įmonės viena po kitos ėmė 
užsidarinėti, mums velniškai sunku išleisti anglies atsargas; ir, 
nuolat mažėjant paklausai, mes tikrai būsime priversti mažinti 
savikainą... O darbininkai to nenori suprasti. 

Stojo tyla. Tarnas atnešė keptas putpeles, o kambarinė ėmė 
pilstyti svečiams šamberteną. 

— Indijoje buvo badas, — tęsė Denelenas pusbalsiu, tarytum 
kalbėdamas pats sau.— Amerika, nutraukusi geležies ir ketaus 
užsakymus, sudavė žiaurų smūgį Mūsų aukštakrosnėms. Visa ri- 
šasi tarpusavyje, užtenka vieno sukrėtimo, kad sudrebėtų visas 
pasaulis... O imperija taip didžiavosi ta pramonės karštlige! 

Jis ėmėsi putpelės sparnelio. Paskui, pakėlęs balsą, prabilo: 

— Blogiausia yra tai, kad, norint sumažinti savikainą, reikėtų 
daugiau gaminti; kitaip — kainų kritimas palies uždarbius, ir dar- 
bininkas bus teisus, sakydamas, kad jis apmoka nuostolius. 

Toks jo atvirumas sukėlė ginčus. Damoms tai buvo visiškai 
neįdomu. Be to, kiekvienas, pagautas pirmojo apetito įkarščio, 
daugiausia rūpinosi savo lėkštėmis. Įėjęs tarnas lyg norėjo kažką 
pasakyti, bet susilaikė. 


— Kas ten? — paklausė ponas Enbo.— Jei yra kokių praneši- 
mų, atneškite juos čia... Aš laukiu atsakymų. 

— Ne, pone, tai ponas Danseras laukia prieškambaryje... Bet 

jis bijo jus sutrikdyti. 
Tasai įėjo ir sustojo per kelis žingsnius nuo stalo; visi atsisuko, 
norėdami pamatyti tą didžiulį, su naujienomis atskubėjusį ir už- 
dususį vyrą. Kaimeliuose ramu, tik — tai jau esą nutarta — ke- 
tina atvykti delegacija. Galbūt po kelių minučių ji jau bus čia. 

— Labai gerai, ačiū, — tarė ponas Enbo.— Prašau pranešinėti 
rytą ir vakarą, suprantate? 

Kai tik Danseras išėjo, visi vėl ėmė juokauti, puolė rusišką 
mišrainę, pareikšdami, kad negalima gaišti nė akimirkos, norint 
ją visą suvalgyti. Bet linksmumui nebuvo ribų, kai Negreliui, pa- 
prašius paduoti duonos, kambarinė atsakė „gerai, pone“ tokiu ty- 
liu ir išgąsdintu balsu, jog atrodė, kad ją vejasi visa gauja, pasi- 
rengusi žudyti ir prievartauti. | 

— Kalbėkite garsiau, — maloniai tarė ponia Enbo.— Jų čia 


dar nėra. 
Direktorius, kuriam atnešė krūvą laiškų ir telegramų, panoro 


perskaityti vieną laišką balsiai. Tai buvo Pjerono laiškas, kuriame 
jis pagarbiais sakiniais pranešė, esąs priverstas streikuoti kartu 
su kitais draugais, kad jo neapdaužytų; jis dar pridūrė, jog net 
negalėjęs atsisakyti dalyvauti delegacijoje, nors pats jis tokiems 
žygiams nepritariąs. 

— Štai tau ir darbo laisvė! — sušuko ponas Enbo. 

Vėl visi ėmė kalbėti apie streiką, teiravosi, kokia jo nuomonė. 

— O,— atsakė jis,— mes esame matę dar ne tokių streikų... 
Jie patinginiaus savaitę, kitą, ne daugiau, — kaip ir aną kartą. 
Pasibastys po smukles, o kai gerai pabadaus, vėl grįš į šachtą. 

Denelenas papurtė galvą. 

— Ašnesutoks ramus... Atrodo, kad šį kartą jie geriau susior- 
ganizavę. Argi jie neturi draudimo kasos? 

— Taip, bet joje ne daugiau kaip trys tūkstančiai frankų. Ką 
jie su tokia suma galės padaryti?.. Aš spėju, kad jų vadas yra Et- 
jenas Lantjė. Tai geras darbininkas, man būtų nemalonu grąžinti 
jam atsiskaitymo knygelę, kaip kadaise tam garsiajam Rasene- 
rui, kuris vis dar nuodija Vorė savo idėjomis ir alumi... Nieko, 
už savaitės pusė darbininkų jau eis į darbą, 0 už poros savaičių 
šachtose bus jau visi dešimt tūkstančių. 

Jis buvo tuo tvirtai įsitikinęs. Jam kėlė nerimą tik tai, kad jis 
galįs patekti į nemalonę, jei Valdyba paskirtų jį atsakingu už 
streiką. Jau kuris laikas jis jautėsi nesąs tokioje malonėje kaip 
anksčiau. Taigi įsidėjęs į lėkštę šaukštą rusiškos mišrainės, jis 
vėl ėmė skaityti gautas iš Paryžiaus telegramas, atsakymus, steng- 
damasis perprasti kiekvieną žodį. Svečiai jam tai atleido; vaišės 
darėsi panašios į kariškus pusryčius, valgomus mūšio lauke prieš 
prasidedant kautynėms, 

Damos taip pat įsitraukė į pokalbį. Ponia Greguar ėmė grau- 
dentis dėl tų nelaimingų žmonių, kuriems teks badauti; Sesilė jau 
numatė, kad reikės dalyti kuponus duonai ir mėsai. Bet ponia En- 
bo stebėjosi, girdėdama kalbant apie Monsu angliakasių vargą. 
Argi jie nėra laimingi? Juk žmonės gauna iš Bendrovės butą, ku- 
rą ir medicinos pagalbą! Būdama abejinga tai žmonių kaimenei, ji 
žinojo apie ją tik tai, ką buvo išmokusi lyg pamoką, kuria stebin- 
davo atsilankančius paryžiečius; pagaliau ji ir pati ėmė tikėti 
savo pasakojimais ir dabar piktinosi žmonių nedėkingumu. 

Negrelis visą laiką gąsdino poną Greguarą. Sesilė jam patiko, 
ir jis buvo pasirengęs ją vesti, kad įtiktų savo tetai, bet nerodė 
jokio įsimylėjėlio įkarščio, sakydamas, kad jis, kaip prityręs 
žmogus, daugiau nesikarščiuojąs. Jis laikė save respublikonu, 
bet tai jam nė kiek nekliudė elgtis su darbininkais be galo griež- 
tai ir damų draugijoje sąmoningai iš jų pasijuokti. 

— Aš taip pat nesu toks optimistas kaip mano dėdė,— įsiter- 
pė jis.— Bijau rimtų riaušių... Todėl aš patariu jums, pone Gregu- 
arai, stipriai užsidaryti Piolenoje. Jus gali apiplėšti. 

Kaip tik tuo metu Greguaras su šypsena, kuri nesiliovė švietu- 
si jo gerame veide, stengėsi pranokti žmoną savo tėviškais jaus- 
mais angliakasių atžvilgiu. 

— Mane apiplėšti! — sušuko jis apstulbintas.— Kodėl gi jie 
turėtų mane apiplėšti? 

— Argi jūs nesate Monsu akcininkas? Jūs nieko nedirbate, 
gyvenate svetimu darbu. Pagaliau jūs esate prakeiktojo kapitalo 
atstovas, ir to jau pakanka... Būkite tikras: jei revoliucija laimės, 
jūs būsite priverstas atiduoti savo turtą tarsi vogtus pinigus. 

Greguaras iš karto prarado vaikišką ramumą. Jis sumikčiojo: 

— Mano turtas — vogti pinigai? Argi mano prosenelis kadai- 
se įdėtos įmonėn sumos neuždirbo, ir netgi labai sunkiu darbu? 
Argi mes nuolat visu kuo nerizikuojame? Argi aš dabar naudoju 
savo rentą kokiems nors blogiems tikslams? 

Ponia Enbo sunerimo, pamačiusi, kad motina ir duktė taip pat 
perbalo iš baimės, ir paskubėjo įsikišti sakydama: 

— Polis juokauja, brangusis pone Greguarai.., 

Bet Greguaras buvo netekęs pusiausvyros. Kai tarnas prinešė 
jam dubenį vėžių, jis paėmė tris ir, pats nežinodamas ką darąs, 
ėmė dantimis triauškinti jų kojeles. 

— O, aš nesiginčiju, yra akcininkų, piktam išnaudojančių sa- 
vo padėtį! Man, pavyzdžiui, pasakojo, kad keli ministrai už pada- 
rytas Bendrovei paslaugas gavo kyšio Monsu akcijų. Arba dar 
tas kilmingas asmuo, — jo pavardės aš čia neminėsiu,— hercogas, 
stambiausias mūsų akcininkas, kurio gyvenimas yra tiesiog skan- 
dalingas; jis milijonus svaido moterims, lėbavimams, nereikalin- 

gai prabangai... Bet mes, juk mes gyvename tyliai, ramiai, kaip 
tikrai dori žmonės! Mes nespekuliuojame, mes tenkinamės, sai- 
kingai naudodamiesi tuo, ką turime, skirdami dalį vargšams!.. 
Eikit jau, eikit! Jūsų darbininkai būtų tikri plėšikai, jei atimtų 
iš mūsų bent vieną smeigtuką! 

Labai pralinksmintas jo pykčio, Negrelis pats ėmėsi jį ramin- 
ti. Tarnas vis nešiojo vėžius, pokalbis nukrypo į politiką, buvo 
girdėti lengvas kiautelių traškėjimas. Greguaras, dar vis drebė- 
damas iš baimės, pasisakė esąs liberalas; jis gailėjosi Liudviko 
Pilypo. Denelenas gi norėjo tvirtos vyriausybės, jis pareiškė, kad 
imperatorius slysta pavojingu nuolaidų keliu. 

— Prisiminkite aštuoniasdešimt devintuosius metus, — kal- 
bėjo jis.— Juk bajorija paruošė dirvą revoliucijai, prie jos prisi- 
dėdama ir mėgdama filosofines naujenybes. Na ką gi! Šiandien 
tą patį kvailą žaidimą žaidžia buržuazija su savo aršiu liberaliz- 
mu, griovimo aistra, pataikavimu liaudžiai. Taip, taip, jūs patys 
galandate dantis tam slibinui, kad jis mus prarytų. Ir jis mus pra- 
ris, būkite ramūs! 

Damos paprašė jį nutilti ir, norėdamos pakeisti temą, ėmė tei- 
rautis apie jo dukteris. Liusi — Maršjene; ten ji su viena savo 
drauge mokosi dainuoti; Žana tapo seno elgetos galvą. Bet jis 
kalbėjo apie tai išsiblaškęs, nenuleisdamas akių nuo direkto- 
riaus, kuris, pamiršęs svečius, buvo labai įsigilinęs į savo teleg- 
ramas. Už tų plonų lapelių jis jautė Paryžių, valdytojų įsakymus, 
kurie nulems streiką. Todėl jis negalėjo susilaikyti, nepasidavęs 
savo susirūpinimui. 

— Tai ką gi jūs darysite? — staiga paklausė jis. 

Ponas Enbo krūptelėjo, paskui išsisukinėdamas atsakė: 

— Pažiūrėsime. 

— Be abejo, jūsų padėtis nebloga,— jūs galite palaukti,— 
ėmė garsiai samprotauti Denelenas.— Bet jei streikas apims Van- 
damą — man galas. Nors aš naujai įrengiau Žan Bartą, bet nega- 
lėsiu išsiversti su ta vienintele šachta, nebent jei gamyba joje nė 
kiek nesustotų... O, man tikrai ne pyragai, galiu jus užtikrinti! 

Toks iš netyčių prisipažinimas, atrodė, nustebino poną Enbo. 
Jis klausėsi, o jo galvoje brendo planas: jei streikas pakryptų 
į blogąją pusę, kodėl tuo nepasinaudojus, kodėl neleidus, kad 
kaimynas žlugtų, ir tada pusvelčiui neatpirkus iš jo koncesijos? 
Tai buvo patikimiausias būdas vėl atgauti palankumą valdytojų, 
kurie daugelį metų svajojo įsigyti Vandamą. 

— Jeigu Žan Bartas teikia jums tiek nemalonumų,— tarė jis 
juokdamasis,— kodėl gi jūs neperleidžiate jo mums? 

Bet Denelenas jau gailėjosi, kad buvo ėmęs skųstis. 

— Niekados, kol būsiu gyvas! — sušuko jis. 

Visi ėmė juoktis iš jo smarkumo; streikas buvo pamirštas tą 
pačią akimirką, kai padavė desertą. Obuolių apkepą su kremu 
visi sutiko pagyrimo šūksniais. Ananasas buvo taip pat puikus, ir 
damos ėmė svarstyti jo paruošimo receptą. Vaisiai — vynuogės 
ir kriaušės — po gausių pietų galutinai pagerino nuotaiką. Visi 
kalbėjo sykiu, maloniai nusiteikę; tarnas pilstė Reino vyną vietoj 
šampano, kuris buvo laikomas per daug prastu gėrimu. 

Polio ir Sesilės vedybų klausimas smarkiai pasistūmėjo į prie- 
kį valgant desertą. Teta taip įsakmiai žvilgčiojo į jaunuolį, jog jis 
pasidarė labai malonus, užkariaudamas savo lipšnia veido išraiš- 
ka Greguarus, kurie buvo apstulbinti jo pasakojimų apie plėši- 
mus. Matant tokį žmonos ir brolėno sutarimą, ponui Enbo vieną 
akimirką ėmė atbusti šlykštus įtarimas, tarytum jų žvilgsnių pasi- 
keitimuose jis būtų pajutęs slaptą juodviejų prisilietimą. Bet jį 
vėl nuramino mintis apie tas vedybas, planuojamas čia pat, jo aki- 
vaizdoje. 

Ipolitas pilstė kavą, kai atbėgo išsigandusi kambarinė. 

— Pone, pone, jie jau čia! 

Tai buvo atstovai. Durys sutrinksėjo, iš gretimų kambarių ta- 
rytum ūžtelėjo siaubo banga. 

— Nuveskite juos į saloną, — tarė ponas Enbo. | 

Sėdėję aplink stalą svečiai neramiai krūptelėjo ir susižvalgė. 
Visi nutilo. Paskui jie pamėgino dar pajuokauti: apsimetė slepią 
į kišenes cukraus likučius, sakė, kad reikią paslėpti stalo sidabrą. 
Bet direktorius buvo rimtas, juokai nuščiuvo, imta kalbėtis pa- 
šnibždomis, o salone tuo tarpū ant kilimų subildėjo sunkūs atsto- 
vų žingsniai. 

Ponia Enbo pusbalsiu tarė vyrui: 

— Tikiuosi, jūs baigsite gerti kavą! 

— Žinoma,— atsakė jis.— Tegu jie palaukia! 

Jis buvo susierzinęs, klausėsi mažiausio triukšmo, nors dėjosi 
susirūpinęs tik savo kavos puodeliu. 

Polis ir Sesilė pakilo nuo stalo, ir jis įkalbėjo ją pažvelgti pro 
rakto skylutę. Jie stengėsi nesijuokti ir kalbėjosi labai tyliai. 

— Ar jūs juos matote? 

— Taip... Matau vieną storulį, o už jo — du mažus. 

— Na,kaip? Ar jų veidai labai šlykštūs? 

— Visai ne, jie labai malonūs. 

Ponas Enbo staiga pakilo nuo kėdės, sakydamas, kad kava per 
karšta ir kad jis ją išgersiąs vėliau. Išeidamas jis pridėjo prie lū- 
pų pirštą, patardamas būti atsargiems. Visi vėl susėdo už stalo ir, 
nejaukiai tylėdami, nedrįsdami nė pasijudinti, ištempę ausis iš to- 
lo klausėsi tų storų vyriškų balsų. 

Išvakarėse įvykusiame pas Rasenerą susirinkime Etjenas ir 
keli draugai išrinko atstovus, kurie rytojaus dieną turėjo nuvyk- 
ti į direkciją. Kai vakare Maė žmona sužinojo, kad išrinktas ir 
"josios vyras, ji labai nusiminė ir paklausė, ar jis norįs, kad juos 
išmestų į gatvę. Maė ir pats labai nenoriai sutiko. Nors abu jie 
aiškiai matė, kad neteisingas buvo jų skurdas, tačiau, kai atėjo 
laikas veikti, juos ir vėl apėmė tas iš kartos į kartą einąs adoaSs 
kumas ir, drebėdami dėl rytdienos, jie verčiau sutiko lenk 
sprandą. Paprastai visose gyvenimo aplinkybėse Maė pasikliau- 
davo žmonos sprendimais, kuri visados gerai patardavo. Tačiau 
šį kartą jis supyko, juo labiau kad slapta ir pats baiminosi kaip ir 


T Palik mane ramybėje, štai kas! — tarė jis, guldamas ir at- 
gręždamas žmonai nugarą.— Argi gražu būtų palikti draugus!.. 
Aš vykdau savo pareigą. 

Ji taip pat atsigulė. Abu tylėjo. Paskui, po ilgos tylos, ji at- 
sakė: 

— Tavo tiesa, eik! Eik, mano vargše žmogeli, tik mes jau pra- 
puolę. 

Kai išmušė dvyliktą, jie papusryčiavo, nes pirmą valandą bu- 
vo sutarta susirinkti „Avantaže“, iš kur turėjo eiti pas poną Enbo. 
Pusryčiams valgė bulvių. Sviesto buvo likęs tik mažytis gabalė- 
lis, todėl niekas jo nelietė: vakarienei juo apsiteps duoną. 

M — Žinai, mes tikimės, kad tu kalbėsi,— staiga tarė Etjenas 
aė, 

Taip staiga užkluptas, šis iš susijaudinimo neteko žado. 

m — One, to jau per daug! — sušuko žmona.— Aš sutinku, kad 
jis eitų, bet draudžiu būti vadu... Štai kaip! Kodėl gi jis, o ne kuris 
kitas? 

Tada Etjenas, pasitelkęs visą savo gražbylystę, ėmė stropiai 
aiškinti. Maė — geriausias šachtos darbininkas, labiausiai myli- 
mas ir gerbiamas; jis laikomas išmintingiausiu. Todėl angliaka- 
sių reikalavimai jo lūpose įgaus lemiamą svorį. Iš pradžių buvo 
nutarta, kad kalbės jis, Etjenas, bet jis per trumpai dirbo Monsu. 
Seno vietinio gyventojo greičiau paklausys. Pagaliau draugai 
pavedė ginti savo reikalus tam, kuris labiausiai jų pasitikėjimo 
vertas: jis negali atsisakyti, tai būtų bailumas. 

Žmona beviltiškai numojo ranka: 

k Kal Na tai eik, eik, žmogau, dėk už kitus galvą. Pagaliau aš su- 
inku! 

— Betgi aš nieko nemokėsiu pasakyti, — sumurmėjo Maė.— 
Aš prikalbėsiu kvailysčių. 

Etjenas, patenkintas, kad pavyko įtikinti, patapšnojo jam per 
petį. 

— Pasakysi tai, ką jauti, ir bus labai gerai. 

Tėvas Bonmoras, kuriam kojų sutinimas buvo kiek atslūgęs, 
klausėsi prisikimšęs burną ir purtė galvą. Pasidarė tylu. Kai iš- 
virdavo bulvių, vaikai jų prispringdavo ir būdavo ramūs. Nuri- 
jęs kąsnį, senis iš lėto suniurnėjo: 

— Sakyk, ką tik nori, o vis tiek bus tas pats, lyg nebūtum nie- 
ko sakęs... O, kiek aš jų esu matęs, tokių reikalų! Prieš keturias- 
dešimt metų mus liepdavo išmesti iš direkcijos pro duris, ir dar 
ne bet kaip, o kardo smūgiais! Šiandien galbūt jus priims: bet jie 
ne daugiau jums atsakys kaip šita siena... Po šimts! Jie turi pini- 
gų ir spjauna į viską! 

Vėl stojo tyla; Maė ir Etjenas atsikėlė ir paliko šeimą, liūdnai 
sėdinčią prie tuščių lėkščių. Išėję iš namų, jie užsuko pas Pjeroną 
ir Levaką, o paskui visi keturi nuėjo pas Rasenerą, kur mažais 
būreliais rinkosi kitų kaimelių atstovai. Kai susirinko dvidešimt 
delegacijos narių, aptarė sąlygas, kurias jie pateiks Bendrovei, ir 
visi išėjo į Monsu. Žvarbus šiaurės rytų vėjas šlavė grindinį. Kai 
jie atvyko, išmušė dvi. 

Tarnas iš pradžių liepė jiems palaukti, uždarydamas prieš pat 
juos duris; paskui grįžęs įvedė į saloną ir pakėlė langų uždangas. 
Kambarį užliejo maloni šviesa, skverbdamasi pro gipiūrines 
užuolaidas. Angliakasiai, visi labai švarūs, apsivilkę gelumbi- 
niais drabužiais, ką tik nusiskutę, visi kaip vienas geltonais plau- 
kais ir ūsais, likę vieni, sumišę, nedrįso sėsti. Jie lamdė rankose 
kepures, skersavo į baldus; čia buvo visų stilių mišinys, kurį senų 
daiktų mėgėjai paverčia mada: Henriko II laikų foteliai, Liudvi- 
ko XV kėdės, itališka XVII amžiaus spintelė, ispaniškas XV am- 
žiaus stalelis, viršum židinio, vietoje lambrekeno — altoriaus 
fasadas, prie portjerų prisiūti senoviškų arnotų spurgai. Visas 
tas senas auksas, šitie išblukę seni šilkai, visa ta koplyčių praban- 
ga juos kažkaip pagarbiai pribloškė. Rytų kilimai juos tartum 
pančiojo savo ilgais gaurais. Bet ypač paveikė šiluma — vie- 
noda visame kambaryje centrinio šildymo šiluma, kuri juos sta- 
čiai troškino; beeinant jų veidai visai sušalo. Praslinko penkios 
minutės. Šitame turtingame, jaukiame, tokiais prabangiais baldais 
išpuoštame kambaryje jų sumišimas vis didėjo. 

Pagaliau įėjo ponas Enbo, tvarkingai susisagstęs it karys; jo 
surduto atlape buvo kuklus Ordino kaspinėlis. Jis prabilo pirmas: 

— A, štai ir jūs!.. Rodos, maištą keliate... 

Jis nutilo, o paskui mandagiai ir šiltai pridūrė: 

— Prašau sėsti, aš taip pat noriu su jumis pasikalbėti. 

Angliakasiai apsidairė, ieškodami, kur atsisėsti. Kai kurie jų 
išdrįso atsisėsti ant kėdžių, o kiti, bijodami paliesti siuvinėtus 
šilkus, liko stovėti. 

Stojo tyla. Prisitraukęs fotelį prie židinio, ponas Enbo skubiai 
suskaičiavo angliakasius, stengdamasis prisiminti jų veidus. Jis 
pažinojo Pjeroną, pasislėpusį paskutinėje eilėje, paskui jo akys 
sustojo ties Etjenu, kuris sėdėjo priešais jį. 

— Na,— tarė jis, — ką gi jūs man pasakysite? 

Jis laukė, kad prabils tasai jaunuolis, todėl taip nustebo, pama- 
tęs išeinantį į priekį Maė, jog neiškentė nepridūręs: 

— Kaip! Tai jūs, geras darbininkas, kuris visad buvote toks 
protingas, vienas seniausiųjų Monsu gyventojų; juk jūsų šeima 
dirba kasyklose nuo pat įsteigimo dienos... O, tai negerai, man 
gaila, kad jūs vadovaujate nepatenkintiesiems! 

Maė klausėsi nuleidęs akis. Paskui jis prabilo iš karto dusliu 
ir neryžtingu balsu. 

— Pone direktoriau, draugai mane kaip tik dėl to išrinko, 
kad aš žmogus ramus, kuriam nieko negalima prikišti. Todėl ir 
turiu jums įrodyti, kad tai ne kokių nors triukšmadarių maištas 
ar kokių nors padūkėlių, kuriems terūpi sukelti netvarką. Mes 
norime tik teisingumo, nes pavargome stipdami badu, ir, mums 
atrodo, jau būtų laikas susitvarkyti taip, kad kasdien turėtume 
bent duonos. 

Jo balsas darėsi vis tvirtesnis. Jis pakėlė akis ir toliau kalbėjo 
žiūrėdamas į direktorių: 

— Jūs gerai žinote, kad mes negalime sutikti su jūsų nauja 
sistema... Mus kaltina, kad darome blogus sutvirtinimus. Tiesa, 
tam darbui mes neskiriame tiek laiko, kiek reikėtų. Bet jei skir- 
tume daugiau laiko, mūsų darbo diena dar sutrumpėtų, o kadangi 
ir dabar iš to uždarbio negalime išmisti, tada būtų galas viskam, 
visų Mūsų žmonių papjūtis. Mokėkite mums daugiau, mes dary- 
sime geresnius sutvirtinimus, skirsime atramoms tiek valandų, 
kiek reikės, o ne vien tik skaldysime,— dabar tai tėra vienintelis 
produktyvus darbas. Kitaip negalima susitarti: norint, kad darbas 
būtų padarytas, reikia už jį mokėti... O ką jūs sumanėte? Tai, ko 
mūsų galvos negali suprasti! Jūs sumažinate vagonėlio kainą, o 
paskui sakotės išlyginą tą skirtumą, mokėdami atskirai už sutvir- 
tinimus. Jei tai ir būtų tiesa, mes vis tiek būtume ne mažiau nu- 
skriausti, nes sutvirtinimai visad užimtų daugiau laiko. Bet la- 
biausiai mus siutina, kad tai irgi melas: Bendrovė mums visai ne- 
atlygina, ji paprasčiausiai dedasi sau į kišenę po du santimus nuo 
kiekvieno vagonėlio, štai kas! 

— Taip, taip, tai tiesa, — sumurmėjo kiti atstovai, matydami 
nekantrų pono Enbo mostą, tarytum jis būtų norėjęs pertraukti 
Maė. 

Bet Maė nedavė direktoriui pratarti nė žodžio. Dabar jis buvo 
įsivaręs, žodžiai plaukė savaime. Kartkarčiais jis klausėsi savęs 

nustebęs, lyg būtų kalbėjęs ne jis, o kas kitas. Visa tai jame buvo 
susikaupę nejučiomis, o dabar liejosi iš pat širdies gilumos. Jis 
kalbėjo apie visų jų vargą, apie kietą darbą, gyvulišką gyvenimą, 
apie žmonas ir vaikus, kurie namie verkia iš bado. Jis suminėjo 
paskutiniuosius skandalingus atlyginimus, juokingai mažus, dėl 
baudų ir nedarbo dienų apkarpytus dvisavaitinius mokėjimus, ku- 
rie buvo su ašaromis parnešti namiškiams. Argi nutarta darbinin- 
kus visai sunaikinti? 

— Taigi, pone direktoriau,— užbaigė jis,— mes ir atėjome 
jums pasakyti, kad jei jau mes turime stipti, tai verčiau stipti 
nieko neveikiant... Tada bent nepavargsi... Mes palikome šachtas 
ir nesileisime į jas tol, kol Bendrovė nesutiks su mūsų sąlygomis. 
Ji nori sumažinti vagonėlio kainą ir atskirai mokėti už sutvirti- 
nimus. O mes norime, kad viskas liktų kaip buvo, dar norime, kad 
mums pridėtų po penkis santimus už kiekvieną vagonėlį... Dabar 
jūsų eilė parodyti, ar jūs esate teisingumo ir darbo šalininkas. 

Pasigirdo angliakasių balsai: 

— Teisingai... Jis pasakė tai, ką mes visi manome... Mes rei- 
kalaujame tik teisybės. 

Kiti tylėdami pritariamai lingavo galvas. Jie pamiršo praban- 
gų kambarį su auksu ir siuviniais, prigrūstą paslaptingų senoviš- 
kų daiktų, jie net nejautė po kojomis kilimo, kurį jie trypė savo 
sunkiu apavu. 

— Leiskite man atsakyti, — pagaliau sušuko perpykęs ponas 
Enbo.— Visų pirma netiesa, kad Bendrovė uždirba po du santi- 
mus nuo vagonėlio:.. Pažvelkime į skaičius! 

Prasidėjo pakriki ginčai. Direktorius, norėdamas tarp jų su- 
kelti nesutarimą, kreipėsi į Pjeroną, kuris išsisuko, kažką suva- 
pėjęs. Levakas, priešingai, vadovavo agresyviausiems, nors pats 
viską painiojo ir tvirtino tai, ko visai nežinojo. Balsų ūžesį slo- 
pino sienų apmušalai ir tvankus it šiltadaržio oras. 

— Jei jūs kalbėsite visi sykiu, — įsikišo ponas Enbo,— mes 
niekados nesusišnekėsime. 

Jis vėl atgavo savo ramumą, griežtą, bet nekandų mandagumą 
valdytojo, kuris yra gavęs instrukcijas ir reikalauja, kad jų lai- 
kytųsi. Nuo pat pirmų žodžių jis nenuleido nuo Etjeno akių, sten- 
gėsi jį įtraukti į pokalbį, bet jaunuolis vis tylėjo. Tada, metęs 
ginčus dėl dviejų santimų, jis staiga iškėlė klausimą kur kas pla- 
čiau. 

— Ne, prisipažinkite, kad jūs pasiduodate kažkieno šlykš- 
tiems kurstymams. Tai maras, kuris palietė visus darbininkus ir 
ištvirkino net pačius geriausiuosius... O! Man nereikia jokių pri- 
sipažinimų, aš puikiai matau, kad jus kažkas pakeitė — jūs buvote 
kadaise tokie ramūs. Ar ne? Jums pažadėjo daugiau sviesto negu 

duonos ir pasakė, kad atėjo jūsų eilė būti šeimininkais... Pagaliau 
jus kviečia prisidėti prie to garsiojo Internacionalo, tos plėšikų 
armijos, kuri tik ir svajoja sugriauti visuomenę... 

Tada Etjenas jį pertraukė. 

— Jūs klystate, pone direktoriau. Nė vienas Monsu angliaka- 
sys dar jam nepriklauso. Bet jei juos prie to veda, prisidės visos 
šachtos. Tai priklauso nuo pačios Bendrovės. 

Nuo tos akimirkos kova vyko tarp pono Enbo ir Etjeno, tartum 
kitų angliakasių kambaryje nebūtų buvę. 

— Bendrovė savo žmonėms yra tikra apvaizda, jūs blogai da- 
rote, jai grasindami. Šiais metais ji išleido tris šimtus tūkstančių 
frankų darbininkų kaimelių statybai, negaudama iš to nė dviejų 
nuošimčių pelno; aš jau nekalbu nei apie išmokamas pensijas, nei 
apie anglį ir vaistus, kuriuos ji duoda... Jūs atrodote protingas 
žmogus, jūs per kelis mėnesius sugebėjote pasidaryti vienu mit- 
riausių mūsų darbininkų,— argi jūs ne geriau pasielgtumėte, 
skleisdamas šią tiesą tarp savo draugų, užuot lankęs blogos repu- 
tacijos asmenis? Taip, aš čia kalbu apie Rasenerą, kurį mes buvo- 
me priversti atleisti, kad išgelbėtume mūsų šachtas nuo socializ- 
mo tvaiko. Jus visada mato pas jį,ir tikriausiai jis jus įkalbėjo 
įsteigti tą draudimo kasą, kurią mes mielai toleruotume, jei ji 
būtų skirta tik santaupoms; bet mes jaučiame, kad ji yra ginklas 
prieš mus, rezervo fondas karo išlaidoms padengti. Beje, turiu 
pridurti, kad Bendrovė nori gauti teisę šią kasą kontroliuoti. 

Etjenas leido jam kalbėti, žiūrėdamas jam tiesiai į akis, jo lū- 
pos nežymiai nervingai trūkčiojo. Jis šyptelėjo, išgirdęs pasku- 
tinį sakinį, ir ramiai atsakc: 

— Vadinasi, tai naujas reikalavimas, nes ligi šiol ponas direk- 
torius nebuvo reikalavęs šios kontrolės teisės. Deja, mes pagei- 
daujame, kad Bendrovė mumis mažiau rūpintųsi ir, užuot vaidi- 
nusi apvaizdą,. būtų bent jau teisinga ir atiduotų tai, kas mums 
priklauso — tą mūsų uždarbį, kurį ji pasidalija savitarpyje. Argi 
dera per kiekvieną krizę marinti darbininkus badu, norint išgel- 
bėti akcininkų dividendus? Ponas direktorius gali sakyti, ką nori: 
nauja sistema yra ne kas kita, kaip užmaskuotas atlyginimo suma- 
žinimas, ir tai mus kaip tik ir piktina, nes jei Bendrovė turi taupy- 
ti, ji labai blogai daro, taupydama tik darbininkų sąskaita. 

— A, štai jau ir priėjome! — sušuko ponas Enbo.— Aš seniai 
laukiau šito apkaltinimo, kad mes mariname liaudį badu ir gyve- 
name jos prakaitu! Kaip jūs galite kalbėti tokias kvailystes! Juk 
jūs privalote žinoti, kokiai milžiniškai rizikai išstatomi kapita- 
lai pramonėje, pavyzdžiui, kasyklose! Įrengta šachta šiandien 
atsieina nuo pusantro iki dviejų milijonų frankų; o kiek vargo, 
kol iš tokios įdėtos sumos gausi kad ir menkiausią pelną! Beveik 

pusė kasyklų bendrovių Prancūzijoje bankrutuoja... Be to, kvaila 
kaltinti žiaurumu tas bendroves, kurioms geriau sekasi. Kai jų 
darbininkai kenčia, jos irgi kenčia. Ar jūs manote, kad per šią 
krizę Bendrovė nustoja mažiau negu jūs? Bendrovė negali nusta- 
tyti tvirto uždarbio: jei ji nenori subankrutuoti, ji turi taikytis 
prie varžovų. Kaltinkite įvykius, o ne ją!.. Bet jūs nenorite girdė- 
ti, jūs nenorite nieko suprasti! 

— Priešingai, — atsakė jaunuolis,— mes labai gerai supran- 
tame, kad negalime tikėtis savo būklės pagerinimo tol, kol vis- 
kas eis taip kaip dabar; ir kaip tik dėl tos priežasties darbininkai 
anksčiau ar vėliau imsis priemonių,kurios viską pakreiptų kita 
linkme. 

Šie santūrūs žodžiai buvo ištarti pusbalsiu, bet su įsitikinimu, 
juose pasigirdo toks grasinimas, jog po to stojo ilga tyla. Nuotai- 
ka pasidarė įtempta, salone susirinkusiuosius nukrėtė šiurpas. 
Kiti atstovai, kurie ir ne viską suprato, vis dėlto pajuto, kad drau- 
gas iš klestinčios gerovės pareikalavo ir jų dalies, ir jie vėl ėmė 
šnairuoti į sienų apmušalus, patogius fotelius, visą tą prabangą, 
kur mažiausias niekutis kainavo tiek, kad jiems to būtų užtekę 
visą Mėnesį pietums. 

Pagaliau ponas Enbo, kuris sėdėjo susimąstęs, atsistojo, ke- 
tindamas baigti pokalbį. Visi taip pat pakilo. Etjenas lengvai 
kumštelėjo Maė alkūne, ir tas vėl nesklandžiai paklausė: 

— Taigi, pone, vadinasi, tai visa, ką jūs galėjote atsakyti?.. 
Mes pasakysime kitiems, kad jūs atmetėte mūsų sąlygas. 

— Aš? — sušuko direktorius.— Betgi, mielasis, aš nieko neat- 
metu... Aš taip pat esu samdomas kaip ir jūs ir čia turiu ne daugiau 
galios kaip paskutinysis jūsų vaikėzas! Man duodami įsakymai, 
ir aš turiu tiktai žiūrėti, kad juos gerai vykdytų. Aš jums pasakiau 
tai, ką, mano nuomone, privalėjau pasakyti, bet spręsti ką nors 
aš čia nesiimčiau... Jūs išdėstėte savo reikalavimus, aš juos pra- 
nešiu Valdybai, o paskui jums perduosiu atsakymą. 

Jis kalbėjo su korektiška aukšto valdininko išraiška, vengda- 
mas karščiuotis, sausai ir mandagiai kaip paprastas valdžios įran- 
kis. Angliakasiai dabar žiūrėjo į jį su nepasitikėjimu, klausdami 
patys save, kas jis toks, kiek jis gali turėti naudos iš to melo ir 
kiek jis nuvagia, tarpininkaudamas tarp jų ir tikrųjų šeimininkų. 
Galbūt tik intrigantas yra tasai žmogus, kuris sakosi esąs apmo- 
kamas kaip darbininkas ir kuris vis dėlto taip prabangiai gyvena! 

Etjenas vėl išdrįso įsikišti. 

— Kaip gaila, pone direktoriau, kad mes patys negalime ginti 
savo interesų. Mes daug geriau išaiškintume tuos dalykus, rastu- 
me tokių įrodymų, kurių jūs galite nesuprasti... Kad mes bent ži- 
notume, kur mums kreiptis! 

Ponas Enbo nė kiek nesupyko. Jis netgi nusišypsojo. 

— O, po šimts! Reikalas darosi painesnis, jei jūs manimi ne- 
pasitikite... Reikia kreiptis ten. 

Atstovai akimis nusekė neaiškų jo rankos mostą, kuriuo jis 
parodė kažkur į langą. Kur ten? Be abejo, Paryžiuje. Bet jie tikrai 
to nežinojo, prieš juos atsivėrė kažkokios baisios tolumos, nepa- 
siekiamas mistinis kraštas, kur viešpatauja nežinoma dievybė, 
tūnanti šventovės gilumoje. Jie niekad jos nepamatys, jie tik 
jaučia jos jėgą, kuri iš tolo slegia dešimtį tūkstančių Monsu ang- 
liakasių. Ir, kai direktorius kalbėjo, šita jėga buvo už jo pasislė- 
pusi ir įsakinėjo jo lūpomis. 

Jie neteko vilties susitarti, net pats Etjenas gūžtelėjo pečiais, 
norėdamas pasakyti, kad geriau išeiti, o ponas Enbo tuo tarpu 
draugiškai tapšnojo Maė per petį, teiraūdamasis, kaip Žanleno 
sveikata, 

— Tai turėtų jums būti žiauri pamoka; o jūs dar ginate blogus 
sutvirtinimus!.. Jūs gerai pagalvokite, mano draugužiai, ir supra- 
site, kad streikas būtų tikra pražūtis visiems. Nepraeis nė savaitė, 
ir jūs imsite mirti badu: ką jūs tada darysite?.. Beje, aš pasitikiu 
jūsų sveiku protu ir esu įsitikinęs, kad jūs vėliausiai pirmadienį 
grįšite į darbą. 

Visi išėjo,apleisdami saloną susikūprinę ir trypdami kaip gy- 
vulių kaimenė, neatsakydami nė žodžio direktoriui, pareišku- 
siam viltį, kad jie bus nuolankūs. Direktorius, juos lydėdamas, 
nutarė, kad reikia padaryti jų pokalbio santrauką: iš vienos pusės 
Bendrovė su savo nauju tarifu, o iš kitos — darbininkai, prašą 
padidinti penkiais santimais atlyginimą už vagonėlį. Kad hepalik- 
tų jiems jokios iliuzijos, jis laikė savo pareiga juos įspėti, kad jų 
sąlygas Valdyba greičiausiai atmes. 

— Pagalvokite ir nedarykite kvailysčių, — pakartojo jis, su- 
sirūpinęs jų tylėjimu. 

Prieškambaryje Pjeronas labai žemai nusilenkė, o Levakas at- 
žariai užsimaukšlino ant akių kepurę. Maė galvojo, ką pasakyti 
atsisveikinimui, bet Etjenas vėl kumštelėjo jį alkūne. Ir visi išėjo 
grėsmingai tylėdami. Tiktai durys paskui juos garsiai trinktelėjo. 

Kai ponas Enbo grįžo į valgomąjį, svečiai, tylūs ir nejudėda- 
mi, sėdėjo prie likerio. Jis keliais žodžiais papasakojo pasikalbė- 
jimo turinį Denelenui, kurio veidas dar labiau apsiniaukė. Kol jis 
gėrė ataušusią kavą, visi mėgino kalbėti apie ką nors kita. Bet 
Greguarai patys vėl priminė streiką, stebėdamiesi, kad nėra įsta- 
tymų, kurie draustų darbininkams apleisti darbą. Polis ramino 
Sesilę, tvirtindamas, kad netrukus atvyks žandarai. 

Pagaliau ponia Enbo pašaukė tarną. 

— Ipolitai, mes pereisime į saloną, tik pirma ten atidarykite 
langus ir gerai išvėdinkite. 

III 


Praslinko dvi savaitės; trečios savaitės pirmadienį direkcijai 
siuntinėjami registracijos lapai vėl rodė, kad į šachtas nusileidu- 
sių darbininkų dar sumažėjo. Tą rytą buvo tikėtasi, kad darbas 
vėl prasidės, bet Valdybos užsispyrimas nė kiek nenusileisti ang- 
liakasius įpykdė. Vorė, Krevkeras, Miru ir Madlena nebuvo 
vienintelės neveikiančios šachtos; Viktuare ir Fetri Kantelyje į 
šachtas nusileido vos ketvirtadalis žmonių; net ir Sen Toma 
buvo streiko paliestas. Palaipsniui streikas darėsi visuotinis. 

Vorė rajoną slėgė sunki tyla. Tai buvo tyla sustojusio fabriko, 
tuštuma didelės apleistos darbovietės, kur apmirė darbas. Pilkas 
gruodžio dangus, trys ar keturi vagonėliai, užmiršti ant aukštų 
tiltelių, — visa dvelkė nebyliu liūdesiu. Apačioje, tarp plonų pas- 
tolių kojų, anglies atsarga mažėjo, palikdama toje vietoje juodą, 
pliką žemę; lentų ir sąsparų krūvos puvo nuo dažnų liūčių. Kana- 
lo prieplaukoje liko tik vienas pusiau prikrautas baidokas, tary- 
tum užmigęs ant drumsto vandens. Ant tuščio pylimo, iš kurio 
ir lietui lyjant smilko sieros garai, karutis melancholiškai tiesė 
savo rankenas. Bet ypač apmirę atrodė pastatai: rūšiavimo san- 
dėlis su uždarytomis langinėmis, bokštas, kur nebuvo girdėti 
priėmimo salės triukšmo, šalta genėratorių patalpa ir milžiniškas 
kaminas, per platus silpnai rūkstantiems dūmams. Keliamąją 
mašiną kurdavo tik rytais. Arklių šėrikai nuleisdavo arkliams 

rijos; paskui, nuo devintos valandos, jau buvo naudojamasi tik 
kopėčiomis. Ir viršum tų apmirusių pastatų, įsisupusių į juodą 
dulkių maršką, dabar buvo girdėti tik oro siurblio alsavimas — 
paskutinis gyvybės ženklas kasyklose, kurias būtų užpylęs van- 
duo, jei šis alsavimas būtų nutrūkęs. 

Priešais ant plokščiakalnio stūksąs kaimelis Du Šimtai Ketu- 
riasdešimt taip pat atrodė išmiręs. Buvo skubiai atvykęs Lilio 
prefektas, žandarai apstojo visus kelius, bet pamatę, kad strei- 
kininkai labai ramūs, prefektas ir žandarai nutarė grįžti, iš kur 
atvykę. Niekad joks kaimelis šioje plačioje lygumoje nebuvo pa- 
rodęs tokio gražaus pavyzdžio. Vyrai, nenorėdami eiti į smukles, 
miegodavo ištisas dienas; moterys, mažiau gerdamos kavos, pa- 
sidarė ramesnės; nebe taip nirtulingai plepėjo ir vaidijosi. Net 
būriais lakstą vaikai, ir tie, rodės, suprato, kas vyksta, ir elgėsi 
taip išmintingai, jog bėgiojo basi ir mušėsi be jokio triukšmo. 
Nuolat kartojamas iš lūpų į lūpas šūkis buvo elgtis protingai. 

Tačiau Maė namuose nuolat buvo pilna žmonių. Etjenas, kaip 
sekretorius, čia išdalijo labiausiai pagalbos reikalingoms šei- 
moms tris tūkstančius frankų iš draudimo kasos; po to, iš įvairių 

vietų buvo atsiųsti keli šimtai frankų, surinkti aukoms ir rinklia- 
voms. Bet dabar visos lėšos buvo išsisėmusios, angliakasiai nebe- 
turėjo pinigų streikui palaikyti, ir ėmė grėsti badas. Megra, kuris 
buvo pažadėjęs kreditą dviem savaitėm, staiga po savaitės apsi- 
galvojo ir nutraukė maisto tiekimą. Paprastai jis gaudavo įsaky- 
mus iš Bendrovės; galbūt toji norėjo tučtuojau baigti visą reikalą, 
priversdama darbininkus badauti. Be to, Megra elgėsi kaip įnorin- 
gas tironas, duodavo arba neduodavo duonos: tai priklausydavo 
nuo to, ar jam patikdavo veideliai merginų, kurias tėvai atsiųs- 
davo paimti produktų, ar ne. Prieš Maė žmoną jis nuolat užtrenk- 
davo duris, pykdamas ir norėdamas ją nubausti už tai, kad Kateri- 
na teko ne jam. Prie visų tų nelaimių prisidėjo dar ir smarkūs 
šalčiai; moterys žiūrėjo į vis mažėjančias anglies krūvelės, su 
nerimu galvodamos, kad jų negaus tol, kol vyrai vėl neis į darbą. 
Negana buvo stipti badu — reikės dar stipti nuo šalčio. 

Maė šeimoje jau visko stigo. Levakai dar maitinosi iš tų dvide- 
šimt frankų, kuriuos jiems paskolino Butliu. Pjeronai gi visad 
turėjo pinigų, bet norėdami parodyti, kad ir jie badauja kaip ir 
kiti, ir bijodami, kad netektų skolinti, ėmė į kreditą pas Megra, 
kuris būtų bloškęs visą savo krautuvę Pjerono žmonai po kojų, 
jei tik ji būtų pakėlusi sijoną. Jau nuo šeštadienio daugelis šeimų 
ėjo gulti be vakarienės. Prasidėjo siaubingos dienos, ir dėl to ne- 
buvo girdėti jokio skundo, ramiai ir vyriškai visi pakluso šūkiui. 
Tai buvo visiškas pasitikėjimas, nesugriaunamas tikėjimas, aklas 
liaudies pasiaukojimas. Jiems buvo pažadėta teisingumo era, ir 
jie buvo pasirengę kentėti, kad iškovotų visuotinę laimę. Badas 
kaitino galvas, dar niekad siauras akiratis nebuvo taip plačiai 
atsivėręs tiems kliedintiems skurdžiams. Kai akys iš silpnumo 
imdavo raibti, jie išvysdavo ten, kažkur, tą idealų, išsvajotą, 
bet šią valandą taip netoli esantį ir tarsi realų miestą, kur broliš- 
kos tautos gyveno aukso amžių, bendrai dirbdamos ir valgyda- 
mos. Niekas negriovė įsitikinimo, kad jie pagaliau į jį įžengs. 
Kasa buvo tuščia, Bendrovė nenusileido, padėtis kiekvieną dieną 
vis sunkėjo, o jie buvo kupini vilčių ir, paniekinamai šypsodamie- 
si, žvelgė į įvykius. Jei ir žemė po kojomis prasivertų, juos vis 
dar išgelbėtų stebuklas. Tas tikėjimas jiems atstojo duoną ir šildė 
pilvus. Maė ir daugelis kitų maitinosi vandeningomis sriubomis, 
kurių beveik nereikėjo virškinti, bet vaikščiojo lyg apsvaigę, 
pagauti geresnio gyvenimo ekstazės kaip senovės kankiniai, ku- 
riuos mesdavo žvėrims suėsti. 

Nuo dabar Etjenas pasidarė neginčytinu vadu. Per vakarinius 
pasikalbėjimus jis pranašaudavo ateitį; studijos buvo pagilinu- 
sios jo protą, ir jis ėmė daug daugiau nusimanyti visais klausi- 

mais. Jis skaitydavo per ištisas naktis, gaudavo daugybę laiškų 
ir net buvo užsiprenumeravęs Belgijos socialistų laikraštį „Ker- 
šytojas'; tas laikraštis, pirmas, kuris kada nors buvo gautas dar- 
bininkų kaimelyje, Etjenui pelnė nepaprastą draugų pagarbą. Vis 
didėjąs jo populiarumas kasdien jį labiau svaigino. Platus susira- 
šinėjimas, ginčai apie darbininkų likimą su atstovais iš visų 
provincijos kampų, patarimai, kuriuos jis teikdavo Vorė anglia- 
kasiams, 0 ypač jausmas, kad jis darosi centru, apie kurį viskas 
sukasi, — visa tai jį, buvusį mechaniką ir kirtiką su riebaluotomis 
ir juodomis rankomis, nuolat pripildydavo tuštybės. Jis pakilo 
viena pakopa aukščiau, įėjo į tos nekenčiamos buržuazijos tarpą 
ir, pats to sau neprisipažindamas, rasdavo pasitenkinimą jos inte- 
ligentiškume ir gerovėje. Jam buvo likęš vienas nesmagus jaus- 
mas: jis suvokė, kad dar nėra pakankamai išsilavinęs, ir tai jį 
versdavo sumišti ir būgštauti, susidūrus su kokiu nors surdutuotu 
ponu. Jis mokėsi ir visa ryte rijo, bet metodo neturėjimas neleido 
jam greit įsisavinti perskaityto dalyko; jo galvoje taip viskas su- 
simaišė, jog pasirodė, kad jis žinojo tai, ko nė pats nesuprato. Ir 
todėl, kai protas prablaivėdavo, jį apimdavo nerimas dėl savo mi- 
sijos, baimė, kad jis nėra tas lauktasis žmogus. Gal būtų reikėję 
advokato ar mokslininko, kuris mokėtų kalbėti ir veikti, nekom- 
promituodamas draugų? Bet jis piktindavosi ta mintimi, ir tai jam 
grąžindavo pasitikėjimą. Ne, ne! Nereikia advokatų! Jie visi 
niekšai, jie naudojasi savo mokslu, kad galėtų tukti iš liaudies 
prakaito! Kad ir kaip ten būtų, darbininkai privalo patys ginti 
savo interesus. Ir jį vėl užliūliuodavo svajonė apie liaudies vadą: 
Monsu prie jo kojų, tolimose ūkanose paskendęs Paryžius, ir kas 
žino — gal kada nors atstovo vieta, tribūna puikioje salėje, ir jis, 
mėtąs prieš buržuaziją žaibus, — bus pirmoji parlamente pasakyta 
darbininko kalba. 

Kelias dienas Etjenas nesusigaudė, kas daryti. Pliušaras rašė 
jam laišką po laiško, siūlydamasis atvykti į Monsu, kad sustiprin- 
tų streikininkų įkarštį. Buvo norima sušaukti privatų pasitarimą, 
kuriam pirmininkautų mechanikas; tame sumanyme glūdėjo min- 
tis panaudoti streiką tam, kad pritrauktų prie Internacionalo 
angliakasius, kurie ligi šiol vis dar juo nepasitikėjo. Etjenas bijo- 
jo triukšmo, bet vis dėlto jis būtų pakvietęs Pliušarą, jei Rasene- 
ras nebūtų smarkiai priešinęsis tokiam įsikišimui. Nors Etjenas 
buvo įtakingas, tačiau privalėjo atsižvelgti į smuklininką, kuris 
turėjo ir seniausių nuopelnų, ir ištikimų šalininkų tarp savo 
klientų. Todėl jis vis dar svyravo, nežinodamas, ką atsakyti. 

Pirmadienį apie ketvirtą valandą, kai Etjenas būvo vienas 
su Maė žmona pirmojo aukšto kambaryje, iš Lilio atėjo dar vienas 
laiškas. Maė, kuriam buvo įgrisęs dykinėjimas, išėjo žuvauti; 

jei pasisektų pagauti kanale žemiau užtvankos didelę žuvį, jis ją 
parduotų ir nusipirktų duonos. Senasis Bonmoras ir mažasis Žan- 
lenas išėjo pramiklinti sustiprėjusių kojų, o vaikai išbėgo su Al- 
zira, kuri ištisas valandas praleisdavo ant pylimo, rankiodama 
anglies gabalėlius. Sėdėdama prie vos rusenančios ugnelės, kurios 
jau nebedrįso kurstyti, motina, išsiėmusi iš kikliko nukarusią ant 
pilvo krūtį, žindė Estelę. 

Kai jaunuolis lankstė laišką, ji pasiteiravo: 

— Ar geros naujienos? Ar mums atsiųs pinigų? 

Jis papurtė galvą, o ji toliau kalbėjo: 

— Aš nežinau, kaip mes išsiversime šią savaitę... Pagaliau 
kaip nors išsilaikysime. Kai žmogus teisus, atsiranda drąsos, ir, 
galų gale, pasirodo, kad esi stipresnis už kitus, ar net 

Viską apsvarsčiusi, ji dabar taip pat pritarė streikui. Geriau 
būtų priversti Bendrovę būti teisingai, nenutraukiant darbo. Bet 
jei jis jau kartą nutrauktas, niekas neprivalo jo imtis, kol nebus 
atstatytas teisingumas. Tuo atžvilgiu jos energija buvo nepalau- 
žiama. Verčiau stipti, negu pasirodyti kaltu, kai teisybė tavo 
pusėje! 

—- O! — sušuko Etjenas.— Kad bent kiltų kokia nors pasiu- 
tusi cholera, kuri mus išgelbėtų nuo visų tų Bendrovės išnaudo- 
tojų! 

— Ne, ne,— atsakė ji. — Niekam nereikia linkėti mirties. Nuo 
to mums nė kiek nebūtų geriau, nes atsirastų ir kitų tokių. Aš tik 
norėčiau, kad šitie susiprastų, ir tikiuosi, kad taip bus, nes gerų 
žmonių yra visur... Juk jūs žinote, kad aš nesutinku su ta jūsų 
politika. 

Ir iš tikrųjų ji smerkdavo jo smarkias kalbas ir laikė jį prieš- 
gina. Reikalauti, kad už darbą mokėtų tiek, kiek jis vertas — ge- 
rai; bet kam rūpintis dar visa krūva kitų reikalų — buržuazija ir 
vyriausybe? Kam kištis į svetimus reikalus, už kuriuos tik galima 
gauti į kailį? Bet ji gerbė Etjeną, nes jis negirtuokliavo ir laiku 
sumokėdavo keturiasdešimt penkis frankus už išlaikymą. Jei 
žmogus padoriai elgiasi, visa kita jam galima atleisti. 

Etjenas ėmė kalbėti apie Respubliką, kuri kiekvienam duo- 
sianti duonos. Bet Maė žmona papurtė galvą: ji prisiminė ketu- 
riasdešimt aštuntuosius metus, tuos šuniškus metus, kai ji ir jos 
vyras pirmaisiais bendro gyvenimo metais buvo viso ko netekę. 
Niūriu balsu, į tolį žvelgiančiomis akimis, ji ėmė pasakoti visus 
to meto sunkumus; jos krūtis buvo nuoga, dukrelė Estelė, vis jos 
nepaleisdama iš burnelės, migdėsi jai ant kelių. Jis, taip pat pas- 
kendęs mintyse, žiūrėjo, įbedęs akis, į tą didžiulę krūtį, kurios 
švelnus baltumas ryškiai skyrėsi nuo iškankinto geltono veido. 

— Nė vieno lijaro, — murmėjo ji, — ničnieko neturėjome val- 

gyti, ir visos šachtos buvo sustojusios. Na ir ką gi! Vargšai stipo 
kaip ir dabar! 

Bet tą akimirką atsivėrė durys, ir jie abu apstulbo, pamatę 
įeinančią Kateriną. Nuo to laiko, kai ji pabėgo su Šavaliu, kaime- 
lyje ji daugiau nebuvo pasirodžiusi. Dabar ji buvo taip sumišusi, 
jog neuždarė durų, stovėjo drebėdama ir negalėjo ištarti nė žo- 
džio. Ji tikėjosi rasti Motiną vieną; pamačiusi jaunuolį, ji užmir- 
šo sakinį, kurį buvo pakeliui sugalvojusi. 

— Ko tu čia atėjai? — suriko motina, nė nepakilusi nuo kė- 
dės.— Aš nenoriu tavęs matyti, eik lauk! 

Katerina stengėsi prisiminti, ką ji norėjo pasakyti. 

— Mama, štai cukrus ir kava... Taip, vaikams. Aš dirbau 

viršvalandžius, galvojau apie juos... 
Ji išsitraukė iš kišenės svarą kavos ir svarą cukraus ir išdrįso 
padėti juos ant stalo. Jai nedavė ramybės Vorė streikas; ji dirbo 
Žan Barto šachtoje ir negalėjo sugalvoti kito būdo padėti tėvams, 
kaip ta dingstimi, kad rūpinasi mažaisiais. Bet jos geraširdišku- 
mas nenuginklavo motinos. 

— Užuot mums nešiojusi saldumynų, būtum verčiau likusi 
namie ir padėjusi uždirbti duoną, — atsakė ji. 

Ji ėmė plūsti Kateriną, rėždama jai į akis visa, ką ji kartojo 
apie ją visą mėnesį. Šešiolikos metų pabėgti, susidėti su vyru, 
kai šeima taip skursta! Tam reikėjo būti paskutine išgama. Ga- 
lima atleisti kokią nors kvailystę, bet nė viena motina niekada 
neužmirš tokio šlykštaus pasielgimo. Jei kas būtų ją laikęs ant 
saito, tai dar dar! Anaiptol, ji buvo laisva kaip oras, turėjo tik 
nakčiai grįžti namo. 

— Pasakyk gi, koks velnias tave apsėdo, ir dar tavo amžiuje? 

Katerina stovėjo prie stalo nejudėdama ir klausėsi nuleidusi 
galvą. Visas jos menkutis, nesubrendęs kūnas tirtėjo, ji stengėsi 
kažką atsakyti, bet Žodžiai nesirišo. 

— O! Jei tai priklausytų tik nuo manęs vienos ir jei tai bū- 
tų man malonu! Bet tai jis. Jei jis ko užsigeidžia, tai ir aš pri- 
versta to paties norėti, ar ne? Nes jis, pati matai, stipresnis... 
Ką gali žinoti, kaip bus? Pagaliau, kas padaryta, to jau neatitaisy- 
si; jei ne jis, tai kitas. Dabar tik reikia, kad jis mane vestų. 

Ji gynėsi be pykčio, su pasyviu nuolankumu, kaip mergina, 
per anksti pažinusi vyrą. Argi tai nebuvo bendras įstatymas vi- 
soms? Ji niekad nebuvo net svajojusi apie ką nors kita; jas išprie- 
vartauja už pylimo, šešiolikos metų jos jau turi vaiką, o paskui, 
jei meilužis jas veda, lieka tik skurdus šeimyninis gyvenimas. 
Ji neraudo iš gėdos ir drebėjo tik todėl, kad motina elgėsi su ja 
kaip su kokia pasileidėle, matant šitam jaunuoliui, kurio buvi- 
mas ją slėgė ir stūmė į neviltį. 

Etjenas pakilo ir, nenorėdamas kliudyti joms išsiaiškinti, 
dėjosi žarstąs prigesusią ugnį. Bet jų žvilgsniai susitiko; jis paste- 
bėjo, kad ji išbalusi ir nuvargusi, bet vis dėlto graži su tomis savo 
skaidriomis akimis patamsėjusiame veide; jis tada pajuto keistą 
jausmą, kerštas buvo dingęs, jis tik norėjo, kad ji būtų laiminga 
su tuo žmogumi, kuris jai labiau patiko negu jis. Jis dar troško 
ja kaip nors pasirūpinti, nueiti į Monsu ir priversti tą kitą pagar- 
biai su ja elgtis. Bet tame pasiaukojančiame švelnume ji įžiūrėjo 
tik gailestį, — kaip jis ją turi niekinti, kad žiūri į ją tokiu žvilgs- 
niu! Jai taip suspaudė širdį, jog ji užsikirto ir negalėjo daugiau 
pramikčioti nė vieno pasiteisinimo žodžio. 

— Na, žinoma, geriau tylėk,— negailestingai tęsė motina.— 
Jei grįžai tam, kad liktum,— įeik, jei ne, tučtuojau išsinešdink ir 
dar džiaukis, kad aš užimta, nes tau taip spirčiau, jog tuoj išlėk- 
tum. 

Ir staiga tas grasinimas buvo įvykdytas, Katerina pajuto, kad 
kažkas įsibėgėjęs smarkiai spyrė koja jai į užpakalį taip, jog iš 
skausmo ir netikėtumo ji apstulbo. Tai Šavalis, vienu šuoliu įsi- 
veržęs pro atdaras duris, puolė Kateriną kaip laukinis žvėris. Jau 
valandėlę jis buvo klausęsis lauke. 

— A, tu, ištvirkėle! — suurzgė jis,— aš tave sekiau, aš taip 
ir žinojau, kad tu vėl čia eini susidėti su juo! Ir tu dar jam moki, 
ką? Mano uždirbta kava jį girdai? 

Motina ir Etjenas apkvaišę nė nekrustelėjo. Šavalis nirtulin- 
gai stūmė Kateriną durų link. 

— Po velnių, ar tu išeisi! 

O kai ji įsispraudė į kampą, jis puolė motiną: 

— Gražus amatas saugoti namus, kol tavo ištvirkėlė duktė 
ten viršuje voliojasi su juo lovoje iškėlusi kojas! 

Pagaliau jis nutvėrė Kateriną už riešo ir, ją purtydamas, tem- 
pė lauk. Ant slenksčio jis vėl atsisuko į motiną, kuri sėdėjo lyg 
prikalta. Ji buvo užmiršusi paslėpti krūtį. Estelė, įsikniaubusi į 
vilnonį motinos sijoną, miegojo, didžiulė nuoga krūtis karojo 
kaip riebios karvės tešmuo. 

— O kai dukters nėra, motina su juo duodasi! — riktelėjo 
Šavalis.— Taip, taip, rodyk jam savo mėsas! Tavo niekšas nuo- 
mininkas jomis nepasibjaurės! 

Iš karto Etjenas norėjo jam skelti antausį. Tačiau baimė, kad 
jų peštynės sukels ant kojų visą kaimelį, sulaikė jį, ir jis neišplė- 
šė iš jo rankų Katerinos. Bet dabar jis irgi įsiuto, ir abu vyrai, 
krauju pasruvusiomis akimis, atsistojo vienas prieš kitą. Staiga 
prasiveržė sena neapykanta, ilgai slepiamas pavydas. Dabar vie- 
nas jų turėjo sudraskyti kitą. 

— Pasisaugok,— sušvokštė Etjenas, sukandęs dantis.— Aš 
tave nudėsiu. 


— Tik pamėgink! — atsakė Šavalis. 

Jiedu dar valandėlę žiūrėjo vienas į kitą iš taip arti, jog jų 
abiejų veidus degino karštas jų kvėpavimas. Katerina maldauda- 
ma nutvėrė savo meilužį už rankos ir jį išsivedė. Jinai tempė jį 
per visą kaimą, ji bėgo neatsigreždama. 

— Koks gyvulys! — sumurmėjo Etjenas, smarkiai užtrenkda- 
mas duris ir taip įtūžęs, jog net turėjo atsisėsti. 

Motina, sėdėjusi „priešais jį, nė nekrustelėjo. Ji numojo ranka, 
ir vėl stojo tyla, sunki ir kankinanti, nes daug kas liko nepasaky- 
ta. Etjenas prieš savo valią vėl pažvelgė į jos krūtį, tą mėsos ga- 
balą, kurio baltumas dabar jį varžė. Tiesa, Maė žmona turėjo 
keturiasdešimt metų; ji buvo deformuota kaip per daug gimdžiu- 
si patelė, bet dar buvo daug tokių, kurie jos geidė; ji buvo dik- 
ta ir stipri moteris, pailgo stambaus veido, kuris rodė anksčiau 
ją buvus gražuole. Iš lėto, ramiai, ji paėmė abiem rankom savo 
krūtį ir ją paslėpė. Rausvas spenelis tebekyšojo, ir ji įgrūdo jį 
pirštu, o paskui užsisagstė; dabar priešais jį sėdėjo tik suglebusi 
moteris, apsivilkusi sena juoda suknele. 

— Paršas,— tarė ji pagaliau.— Tik tokiam nešvariam paršui 
gali ateiti į galvą panašios šlykštybės... Spjaut man į tai! Nebuvo 
verta net atsakyti. 

Paskui, nenuleisdama akių nuo jaunuolio, ji atvirai pridūrė: 

— Žinoma, aš turiu savo silpnybių, bet tik ne šitą... Tik du 
vyrai buvo mane palietę: kadaise vienas stūmėjas,— man tada 
buvo penkiolika metų, — o paskui Maė. Jei jis mane būtų pametęs 
kaip kad anas, tikrai nežinau, kas būtų įvykę; aš visai nesididžiuo- 
ju tuo, kad padoriai gyvenau po vestuvių; juk dažnai nepadarai 
nieko bloga tik dėl to, kad nėra progos... Aš sakau taip, kaip yra, 
o juk pažįstu kaimynių, kurios negalėtų to apie save pasakyti, 
ar ne? 

— Taip, tai tikra tiesa, — atsakė Etjenas pakildamas. 

Ir jis išėjo, o ji, ant dviejų kėdžių paguldžiusi užmigusią Este- 
lę, nutarė kurti ugnį. Jei tėvas pagaus kokią žuvį ir ją parduos, 
tuojau bus galima išvirti sriubos. 

Lauke jau buvo naktis, žvarbi naktis, ir Etjenas žingsniavo 
nuleidęs galvą, juodo liūdesio apimtas. Jis nepyko ant ano žmo- 
gaus, nei gailėjosi vargšės nuskriaustos mergaitės. Brutali scena 
išbluko, pranyko, ir jis vėl galvojo apie visų kančias, apie pasi- 
baisėtiną skurdą. Jis vėl matė kaimelį be duonos, matė moteris 
ir vaikus, kurie vakare neturės ko valgyti, visą tą išbadėjusią, 
kovojančią liaudį. Ir tą melancholišką sutemų valandą jame vėl 
pabudo abejonės, kurios jį kartais kamuodavo; dabar jos kankino 
jį stipriau negu bet kada. Kokią didžiulę atsakomybę jis buvo 
užsikrovęs! Ar jam vesti juos dar toliau ir kurstyti priešintis ir 

nepasiduoti, kai jau nebuvo nei pinigų, nei kredito? Ir kuo visa 
tai baigsis, jei niekas neateis jiems į pagalbą, jei badas palauš jų 
drąsą? Staiga jam pasivaideno pražūtis: mirštą vaikai, raudančios 
motinos, o vyrai, išbalę ir sumenkę, vėl besileidžią į šachtas. Jis 
vis ėjo ir ėjo, jo kojos kliuvo už akmenų, nepakeliamas maudu- 
lys apėmė jį, pagalvojus, kad Bendrovė pasirodys stipresnė ir kad 
jis bus savo draugų nelaimės kaltininkas, 

Pakėlęs galvą, jis pamatė, kad stovi priešais Vorė. Tamsi pa- 
statų masė tirštėjančiose sutemose atrodė dar niūresnė. Didelių 
nejudančių šešėlių apsuptas tuščias rajonas buvo panašus į apleis- 
tos tvirtovės kampelį. Sustojus keliamajai mašinai, atrodė, kad 
ir visa gyvybė apleido tas dienas. Tuo vėlyvu nakties metu visa 
čia atrodė negyva — jokio žibinto, jokio balso; net oro siurblio 
alsavimas toje visiškai apmirusioje šachtoje priminė silpną, iš 
nežinia kur sklindantį knarkimą. 

Etjenas žiūrėjo, ir kraujas jam vėl užplūdo širdį. Darbininkai 
badauja, bet ir Bendrovės milijonai senka. Kodėl ji turėtų būti 
stipresnė toje darbo ir kapitalo kovoje? Šiaip ar taip, pergalė 
jai brangiai atsieis. Paskui jie suskaičiuos lavonus. Ir vėl jį apėmė 
kovos įnirtis, laukinis noras tą skurdą baigti nors ir gyvybės kai- 
na. Verčiau tegul visas kaimelis vienu kartu išstimpa, negu kad 
stiptų iš lėto, pavieniui, dėl neteisybės ir bado. Jis prisiminė, ką 
buvo skaitęs, nors ir ne visa suprasdamas; prisiminė pavyzdžius 
tautų, kurios degino savo miestus, kad sulaikytų priešą; neaiškius 
pasakojimus apie motinas, kurios, gelbėdamos savo vaikus nuo 
vergijos, sutriuškindavo į grindinio akmenis jų galvas, apie vy- 
rus, kurie geriau sutikdavo mirti, negu valgyti tironų duoną. Tos 
mintys jį vėl uždegė, liepsningas džiaugsmas nugalėjo tą juodą 
liūdesį, nuvydamas visas abejones, ir jis jau gėdijosi savo silp- 
numo valandos. Jam grįžo tikėjimas, o kartu vėl atsirado išdidu- 
mas, kuris kėlė jį vis aukštyn; jį džiugino mintis, kad jis — vadas, 
kurio visi klauso, savęs išsižadėdami; jis ėmė dar daugiau svajoti 
apie savo galią ir apie galutinę pergalę. Jo vaizduotė jau piešė 
didingai paprastą sceną, kai jis, tapęs nugalėtoju, atsisakys nuo 
valdžios ir perduos ją į liaudies rankas. 

Bet jis atsipeikėjo, krūptelėjo, išgirdęs Maė balsą. Tasai jam 
pasakojo apie savo laimikį, puikų upėtakį, kurį jis pardavė už 
tris frankus. Dabar jie turėsią sriubos. Etjenas draugą paleido 
vieną į kaimelį, pasakęs, kad pats netrukus pareisiąs; jis užėjo į 
„Avantažą“ ir palaukęs, kol išeis kažkoks klientas, ryžtingai pra- 
nešė Rasenerui, parašysiąs Pliušarui, kad tas tučtuojau atvyktų. 
Jis tvirtai nusprendė suorganizuoti privatų pasitarimą, nes buvo 
įsitikinęs, kad jų pergalė bus užtikrinta, jei Monsu angliakasiai 
masiškai prisidės prie Internacionalo. 

IV 


Susirinkimas buvo paskirtas ketvirtadienį, antrą valandą po- 
piet, „Bon Žuajė“ patalpose, pas Deziro našlę. Našlė, pasipiktinu- 
si tomis nelaimėmis, kurias tenka iškentėti jos vaikams — anglia- 
kasiams, ypač ėmė širsti nuo tada, kai jos smuklė ištuštėjo. Nie- 
kad streikas nebuvo buvęs toks blaivus kaip dabar; girtuokliai 
sėdėdavo namie, bijodami peržengti duotąjį įsakymą elgtis pro- 
tingai. Todėl didžioji Monsu gatvė, kur šventadieniais knibždėte 
knibždėdavo žmonės, dabar buvo rami, niūri ir nuobodi. Alus 
nebetekėjo nuo prekystalių ir iš pilvų, visi latakai buvo išdžiūvę. 
Gatvėje, prie „Kazimiro“ smuklės ir prie „Progreso“ viešbučio, 
buvo matyti tik išblyškę smuklininkų veidai, atidžiai žvilgčioją 
į kelią. Pačiame Monsu iš eilės visos smuklės, pradedant „Lanfa- 
no“, „Piketo“ ir baigiant „Tizono“ viešbučiu ir „Nukirstos galvos“ 
alude, buvo tuščios; tik „Sent Elua“ aludėje, kurią lankydavo pri- 
žiūrėtojai, per dieną dar būdavo išgeriami keli stiklai alaus. 
„Volkane“ buvo tylu, ir jo damos, trūkstant mėgėjų, sėdėjo be 
darbo, nors jos, atsižvelgdamos į sunkų laiką, buvo savo kainą 
nuo dešimties nuleidusios iki penkių sū. Visą kraštą slėgė tikras 
gedulas. 

— Po velnių! — sušuko Deziro našlė, pliaukštelėjusi abiem 
rankom sau per šlaunis.— Tai žandarų kaltė! Tegu jie mane ir į 
kalėjimą sodina, jei nori, bet aš jiems iškrėsiu pokštą! 

Kiekviena valdžia, visi viršininkai, jai buvo žandarai, — tuo 
bendru paniekos vardu ji vadino visus liaudies priešus. Ir ji su 
džiaugsmu pritarė Etjeno prašymui: visi jos namai skirti anglia- 
kasiams, ji nemokamai jiems leis pasinaudoti savo šokių sale, 
net pati išsiuntinės pakvietimus, kaip to reikalauja įstatymai. O 
jei įstatymui nepatiks, juo geriau! Tada bus galima pamatyti val- 
džios snukį! Kitą dieną jaunuolis atnešė jai pasirašyti apie pen- 
kiasdešimt pakvietimų, kuriuos jis buvo davęs perrašyti raštin- 
gesniems kaimelio gyventojams; tuos pakvietimus jie išsiuntinė- 
jo į šachtas atstovams ir patikimiems asmenims. Dienotvarkėje 
buvo numatyta apsvarstvti, ar tęsti streiką toliau, ar ne; bet iš tik- 
rųjų buvo laukiama Pliušaro, tikimasi, kad jis pasakys kalbą ir 
masiškai pritrauks darbininkus prie Internacionalo. 

Ketvirtadienio rytą, nesulaukęs savo buvusio bendradarbio, 
kuris telegrama buvo pažadėjęs atvykti trečiadienio vakarą, 
Etjenui buvo labai gaila, kad negalės pasikalbėti su juo prieš 
susirinkimą. Jis jau devintą valandą išėjo į Monsu, tikėdamasis, 
kad mechanikas galbūt bus nuvykęs tiesiai į ten, nesustodamas 
Vorė. | 

— Ne, aš nemačiau jūsų draugo, — atsakė Deziro našlė. — Bet 
viskas paruošta, eikite šen pasižiūrėti. 

Ji nuvedė Etjeną į šokių salę. Papuošimas buvo likęs tas pats: 
pynės, palubėje sujungtos spalvoto popieriaus gėlių vainiku, 
ant sienų paauksuotos kartono lentelės su šventųjų vardais. Tik 
vietoje muzikantų tribūnos kampe buvo pastatytas stalas ir trys 
kėdės. Įstrižai salės buvo sustatyti suolai. 

— Puiku, — pareiškė Etjenas. 

— Ir, žinote, — toliau kalbėjo našlė, — jauskitės kaip namie. 
Galite bliauti, kiek jums patiks... Jei ateis žandarai, jie turės rei- 
kalo su manim. 

Nors jis buvo labai susirūpinęs, tačiau, pažvelgęs į ją, nega- 
lėjo susilaikyti nenusišypsojęs: tokia ji jam pasirodė stora su 
savo krūtimis, jog jai apkabinti būtų reikėję po vyrą iš abiejų 
pusių; dėl to buvo kalbama, kad iš šešių visos savaitės meilužių 
ji imdavo kiekvienai nakčiai po du, nes vienam su ja būtų per 
daug darbo. 

Etjenas nustebo, pamatęs įeinantį Rasenerą ir Suvariną; kai 
našlė išėjo ir jie liko trise didelėje tuščioje salėje, jis sušuko: 

— Kaip! Jūs jau čia? 

Suvarinas, kuris dirbo Vorė naktį, nes mašinistai nestreikavo, 
buvo atėjęs tik smalsumo vedamas. Raseneras jau pora dienų 
atrodė blogai nusiteikęs, maloni šypsena buvo dingusi iš jo ap- 
skrito riebaus veido. 

— Pliušaras neatvyko, aš labai susirūpinęs, — pridūrė Etje- 
nas. 

Smuklininkas nukreipė žvilgsnį į šalį ir ištarė pro dantis: 

— Manęs tai nestebina, aš jo nebelaukiu. 

— Kaip? 

Tada jis pasiryžo, pažvelgė Etjenui tiesiai į akis ir drąsiai 
tarė: 

— Jei nori žinoti, aš taip pat jam nusiunčiau laišką ir prašiau, 
kad jis pas mus nevažiuotų... Taip, aš manau, kad mes patys turi- 
me tvarkyti savo reikalus, nesikreipdami į pašalinius asmenis. 

Etjenas, kaip nesavas, drebėdamas iš pykčio, įsmeigęs akis 
į draugą, mikčiodamas kartojo: 


— Tu tai padarei! Tu tai padarei! 

— Taip, aš tai padariau! O juk tu žinai, kad aš pasitikiu Pliu- 
šaru! Jis gudrus ir kietas žmogus, juo galima pasikliauti... Bet, 
matai, spjaut man į jūsų idėjas! Aš spjaunu į politiką ir vyriausy- 
bę! Aš tik trokštu, kad su angliakasiu geriau elgtųsi. Aš dirbau 
kasyklose dvidešimt metų, išliejau ten tiek prakaito ir mačiau 
tiek vargo, jog daviau sau žodį palengvinti likimą bent tų, kurie 
ten tebedirba, aš puikiai jaučiu, kad jūs nieko nelaimėsite su tais 
savo streikais, o darbininko likimas pasidarys dar sunkesnis. Kai 
badas jį vėl privers leistis į šachtas, jį ten dar labiau prispaus; 

Bendrovė jam botagu atmokės kaip pabėgusiam šuniui, kurį va- 
ro į būdą... Štai ko aš nenoriu leisti, supranti? 

Jis kalbėjo balsiai, atstatęs pilvą, tvirtai stovėdamas ant savo 
storų kojų. Visa jo nuosaiki ir kantri prigimtis pasireiškė tais 
aiškiais sakiniais, kurie plaukė savaime, be jokių pastangų. Ar 
ne kvaila tikėti, kad galima vienu kirčiu pakeisti visą pasaulį, 
pasodinti darbininkus į savininkų vietą, padalyti pinigus, kaip 
kad padalija obuolį? Reikės daug tūkstančių metų, iki tai galbūt 
įvyks. Todėl duokite ramybę su tais savo stebuklais! Jei nenori 
nusibalnoti nosies, protingiausia eiti tiesiai, reikalauti tik galimų 
reformų, pagaliau kiekviena proga gerinti dirbančiųjų būklę. 
Tokiu būdu jis galėtų priversti Bendrovę pagerinti sąlygas, jei 
imtų rūpintis kaip reikiant, priešingu atveju, visi nusibaigs, jei 
jis ir toliau spirsis. 

Etjenas leido jam kalbėti, iš pasipiktinimo negalėdamas pra- 
tarti nė žodžio. Pagaliau jis sušuko: 

— Po velnių! Matyt, ne kraujas teka tavo gyslomis! 

Dar kiek, ir jis būtų skėlęs Rasenerui į ausį; norėdamas atsi- 
spirti šiai pagundai, jis ėmė vaikščioti po salę dideliais žingsniais, 
išliedamas savo įnirtį ant suolų, apvertinėdamas tuos, kurie jam 
užkliuvo. 

— Bent duris uždarykite,— tarė Suvarinas.— Nereikia, kad 
kiti girdėtų. 

Jis atsikėlė ir pats uždarė duris, paskui ramiai atsisėdo už 
stalo. Susisuko cigaretę ir žiūrėjo į juos abu savo švelniu ir ati- 
džiu žvilgsniu, o jo lūpose žaidė lengva šypsena. 

— Nieko nepadės, jei tu imsi pykti, — pamokomai tęsė Rase- 
neras.— Iš karto aš maniau, kad esi apdairus! Labai gerai padarei, 
kad patarei draugams laikytis ramiai, neišeiti iš namų, ir paga- 
liau, panaudojai savo įtaką tan:, kad būtų palaikyta tvarka. O 
dabar štai tu nori juos įklampinti! 

Žingsniuodamas tarp suolų šen ir ten, Etjenas kiekvieną kartą, 
praeidamas pro smuklininką, griebdavo jį už pečių ir purtydavo, 
rėkdamas jam tiesiai į veidą. 

— Po perkūnais, bet aš ir dabar noriu atrodyti ramus! Taip, 
aš priverčiau juos paklusti drausmei! Taip, aš patariu jiems ne- 
bruzdėti! Tik negalima leisti, kad iš mūsų tyčiotųsi, štai kas! Tu 
laimingas, kad esi toks šaltakraujis. Kartais man atrodo, kad aš 
iš proto kraustausi. 

Tai buvo tikras prisipažinimas. Jis pats juokėsi iš savo atsi- 
vertėlio iliuzijų, iš savo mistinių, nežemiškų svajonių apie tai, 
kad netrukus tarp žmonių, virtusių broliais, įsiviešpataus teisin- 
gumas. Ką ir besakyti, tikrai geras būdas laukti sudėjus rankas 
ir žiūrėti, kaip Žmonės iki pasaulio pabaigos ės vienas kitą tarsi 

vilkai, Ne, reikia įsikišti, kitaip — per amžius viešpataus netei- 
sybė, turtuoliai per amžius čiulps vargšų kraują. Todėl jis nega- 
lėjo atleisti sau tos kvailystės, kad kadaise buvo skelbęs, jog so- 
cialinius klausimus reikia atskirti nuo politikos. Tada jis dar nie- 
ko nežinojo, o nuo to laiko buvo daug perskaitęs, studijavęs. 
Dabar jo idėjos subrendo, jis gyrėsi turįs savo sistemą. Tačiau 
jis nemokėjo jos išdėstyti, kalbėjo neaiškiais sakiniais, pindamas 
visas teorijas, su kuriomis buvo susipažinęs ir paskui vieną po 
kitos atmetęs. Bet visų jų viršūnėje viešpatavo Karlo Markso 
idėja — kapitalas yra ėksploatacijos išdava, darbas privalo pa- 
vogtuosius turtus sugrąžinti. Jis iš pradžių sekė Prudonu, susiža- 
vėjęs chimera tarpusavio kredito, didžiulio mainų banko, kuris 
panaikina tarpininkus; paskui jį be galo sudomino iš valstybės 
gaunančios dotacijas Lasalio kooperatinės draugijos, kurios tu- 
rėjo pamažu paversti žemę ištisu pramonės miestu; bet paskui, 
supratęs visus kontrolės sunkumus, jis atmetė ir tą sistemą. Pas- 
kutiniu metu jis pritarė kolektyvizmui ir reikalavo, kad visi dar- 
bo įrankiai būtų atiduoti kolektyvui. Bet ir toji mintis jam buvo 
neaiški, jis nežinojo, kaip būtų galima įgyvendinti tą naują sva- 
jonę; jo jautrumas ir protas kliudė jam sutikti su griežtais fana- 
tikų reikalavimais. Pagaliau jis ėmė tvirtinti, kad visų pirma rei- 
kia paimti valdžią į savo rankas. Paskui paaiškės, kas toliau da- 
ryti. 

— Kas su tavim pasidarė? Kodėl tu pereini į buržuazijos pu- 
sę? — toliau kalbėjo jis su įniršiu, vėl atsistodamas priešais smuk- 
lininką.— Juk tu pats sakydavai: reikia, kad viskas išlėktų į pa- 
danges! 

Raseneras nežymiai paraudo. 

— Taip, aš esu sakęs. Ir jei viskas lėktų velniop — pamaty- 
tum, ar aš būčiau bailesnis už kitus... Aš tik nenoriu būti su tais, 
kurie drumsčia vandenį, kad pasigautų didesnę žuvį. 

Dabar Etjenas paraudo. Jie neberėkė, bet jų kalba pasidarė 
dagi ir pikta. Jie pasijuto esą varžovai, ir jų santykiai iš karto 
atšalo. Jų pažiūros skyrėsi iš esmės, nublokšdamos vieną į revo- 
liucinį kraštutinumą, antrąjį pastūmėdamos į perdėtą atsargumą, 
ir abu prieš jų norą priversdamos peržengti savo idėjų ribas 
ir suteikdamos jiems lemtingą vaidmenį, kurio jie patys nebū- 
tų pasirinkę. Suvarinas klausėsi jų kalbos. Jo mergiškame vei- 
de atsispindėjo tyli panieka, žudanti panieka žmogaus, pasi- 
rengusio be jokio triukšmo paaukoti savo gyvybę, net nesirū- 
pindamas kankinio garbe. 

— Vadinasi, tu man taikai tai? — paklausė Etjenas.— Tu 
pavydi? 

— Ko man pavydėti? — atsakė Raseneras.— Aš nevaidinu 

didelio žmogaus, aš nesistengiu įsteigti Monsu kokio nors sky- 
riaus, kad tapčiau jo sekretorium. 

Etjenas norėjo jį pertraukti, bet Raseneras pridūrė: 

— Būki atviras! Tau visai nerūpi Internacionalas, tu tik trokš- 
ti mums vadovauti, pasidaryti ponu, kuris susirašinėja su garsiąja 
Federaline Šiaurės taryba! 

Įsiviešpatavo tyla. Etjenas virpėdamas atsakė: 

— Na gerai... Aš maniau, kad nieko negaliu sau prikišti. Aš 
visad su tavim tardavausi, nes žinojau, kad tu čia kovojai nuo se- 
no, kol dar manęs čia nebuvo. Bet kadangi tu negali pakęsti, kad 
šalia tavęs dar būtų kas nors kitas, nuo šiol aš veiksiu vienas... 
Ir pirmiausia įspėju tave, kad susirinkimas vis dėlto įvyks, net 
jei ir Pliušaras neatvažiuotų, ir kad mūsų draugai prieš tavo norą 
prisidės prie Internacionalo. į 

— O gal ir neprisidės, — suniurnėjo smuklininkas.— Reikės 
juos palenkti mokėti nario mokestį. | 

— Visai ne. Internacionalas streikuojantiems darbininkams 
atideda. Mes sumokėsime vėliau, o dabar jis pats mums padės. 

— Na gerai, pažiūrėsime. Aš dalyvausiu jūsų susirinkime 
ir taip pat kalbėsiu. Taip, aš tau neleisiu apsukti galvų savo drau- 
gams, aš jiems išaiškinsiu tikruosius jų interesus. Tada sužino- 
sime, kieno jie paklausys — manęs, kurį jie pažįsta jau trisde- 
šimt metų, ar tavęs, kuris, neišbuvęs čia nė metų, viską apvertė 
aukštyn kojomis... Ne! Ne! Palik mane ramybėje! Dabar pažiū- 
rėsim, katras katrą sutriuškins! 

Ir jis išėjo, trenkęs durimis. Gėlių pynės palubėje sudrebėjo, 
paauksuotos lentelės krustelėjo ant sienų. Paskui didžiulė salė 
vėl nugrimzdo į savo slegiančią ramybę. 

Sėdėdamas už stalo, Suvarinas ramiai rūkė. Etjenas tylėdamas 
valandėlę žingsniavo po kambarį, o paskui ėmė ilgai aiškintis 
norėdamas nusiraminti. Argi jis kaltas, kad prieš jį užsiundė šitą 
storą dykaduonį? Jis gynėsi nesistengdamas įgyti populiarumo, — 
jis nė pats nežinojo, kaip tai įvyko: kaimelis jo atžvilgiu buvo 
draugiškai nusiteikęs, angliakasiai juo pasitikėjo, ir jis dabar 
turi jiems įtakos. Jis piktinosi, kad jį kaltino norėjus įklampinti 
draugus vien dėl savo tuščios garbės; jis mušėsi į krūtinę ir tvir- 
tino, kad jo jausmai buvę grynai broliški. 

Staiga jis sustojo priešais Suvariną ir sušuko: 

— Matai, jei aš žinočiau, kad per mane draugai išlies bent 
lašą kraujo, aš tuojau išbėgčiau į Ameriką! 

Mašinistas gūžtelėjo pečiais, ir jo lūpose vėl pasirodė lengva 
šypsena. 

— O, kraujo, — sušnibždėjo jis,— na ir kas? Žemei reikia 
kraujo. 

Etjenas aprimo, paėmė kėdę ir atsisėdo priešais Suvariną, 
pasirėmęs alkūnėmis į stalą. Tasai išbalęs veidas svajingomis 
akimis, kurios kartais sužvėrėdavo, įsižiebdamos raudona lieps- 
na, jam kėlė nerimą, keistai veikė jo valią. Suvarinas tylėjo, ir 
toji tyla veikė Etjeną,— jis vis labiau jautėsi jo valdžioje. 

— Sakyk,— paklausė jis,— ką tu darytum, būdamas mano 
vietoje? Ar aš neteisus, norėdamas veikti?.. Geriausia juk prisi- 
dėti mums prie tos sąjungos, ar ne? 

Suvarinas iš lėto išpūtė iš burnos dūmų kamuolį ir atsakė savo 
pamėgtais žodžiais: 

— Kvailystės! Bet kol kas gerai ir tai... Beje, jų Internacio- 
nalas netrukus ims veikti. Jis tuo rūpinasi. 

— Kas jis? 

— Jis! | 

Suvarinas ištarė tą žodį pusbalsiu, su kažkokiu religiniu įkarš- 
čiu, nukreipdamas žvilgsnį į Rytus. Jis kalbėjo apie savo mokyto- 
ją, griovėją Bakuniną. | 

— Jis tik vienas gali smogti lemiamą smūgį, — toliau kalbėjo 
Suvarinas,— o tavo mokslininkai su savo evoliucija yra bailiai... 
Nepraeis nė treji metai, ir jo vadovaujamas Internacionalas su- 
triuškins senąjį pasaulį. . 

Etjenas klausėsi labai atidžiai, ištempės ausis. Jis degte degė 
visa žinoti, suprasti tą griovimo kultą, apie kurį mašinistas kalbė- 
davo šykščiais, miglotais žodžiais, tarytum norėdamas pasisavin- 
ti jo paslaptį. 

— Bet pagaliau paaiškink man smulkiau... Koks jūsų tikslas? 

— Visa sunaikinti... Nebebus nei tautų, nei vyriausybių, nei 
nuosavybės, nei Dievo, nei religijos... 


— Suprantu. Tik sakyk, kur visa tai jus nuves? 

— Į pirmykštę bendruomenę be jokios formos, į naują pasau- 
lį, į tai, kad visa reikės naujai pradėti. 

— O kokios priemonės visa tai įgyvendinti? Kaip jūs manote 
veikti? 

— Ugnimi, nuodais, durklu. Plėšikas — štai tikrasis didvyris, 
liaudies keršytojas, revoliucionierius veiksmais, o ne knyginiais 
žodžiais. Reikia, kad visa aibė siaubingų atentatų išgąsdintų ga- 
linguosius ir pažadintų liaudį iš miego. 

Tai kalbėdamas, Suvarinas buvo baisus. Ekstazės pagautas, 
jis pakilo nuo kėdės, jo blausiose akyse įsižiebė mistinė liepsna, 
jo švelnios rankos taip įsikibo į stalo kraštą, tarytum būtų norė- 
jusios jį nulaužti. Siaubo apimtas, Etjenas žiūrėjo į jį ir prisiminė 
visa, ką jam kartkarčiais pasakojo Suvarinas, — minas, pakastas 
po caro rūmais, it šernus peiliu nudurtus policijos viršininkus, 
jo mylimąją, vienintelę moterį, kurią jis mylėjo ir kuri buvo pa- 


173 


karta Maskvoje lietingą dieną, o jis tuo metu stovėjo minioje ir 
žvilgsniu ją bučiavo paskutinį sykį. 

— Ne, ne! — sušnibždėjo Etjenas, plačiai numodamas ranka, 
tarytum norėdamas išblaškyti tas klaikias šmėklas.— Mes čia 
dar ligi to nepriėjome. Žmogžudystės, gaisrai — ne, niekados! 
Tai baisu, tai neteisinga, visi draugai sukiltų ir pasmaugtų nusi- 
kaltėlį! 

Jis vis dar to dalyko nesuprato, visa jo esybė priešinosi tai 
niauriai svajonei — sunaikinti pasaulį, kad jis kristų, pakirstas 
iš pat pagrindų, kaip javų varpos nuo dalgio. O ką paskui darytų, 
kaip vėl atstatytų tautas? Jis reikalavo atsakymo. 

— Paaiškink man savo programą. Mes norime žinoti, ko sie- 
kiame. 

Tada Suvarinas, žiūrėdamas kažkur į nežinią, ramiai atsakė: 

— Bet kokie ateities svarstymai — nusikaltimas, nes jie tik 
trukdo viską griauti ir užkerta kelią revoliucijai. 

Etjenas nusijuokė, nors nuo tokio atsakymo jo kūnu perbėgo 
šiurpas. Beje, jis pripažino, kad yra kai kas ir gera tose idėjose, 
kurios viliojo jį savo baisiu paprastumu. Tiktai Raseneras per 
daug lengvai laimėtų, jei jis pradėtų pasakoti tokius dalykus 
angliakasiams. Reikėjo būti praktiškam. 

Deziro našlė pasiūlė jiems papusryčiauti. Jie sutiko ir perėjo 
į smuklės kambarį, kuris šiokiadieniais nuo šokių salės būdavo 
atskirtas kilnojama pertvara. Baigus valgyti kiaušinienę su sūriu, 
mašinistas pakilo išeiti; kai Etjenas jį mėgino sulaikyti, jis tarė: 

— Kam? Klausyti, kaip jūs malsite bergždžiai kvailystes?.. 

Pakankamai esu jų prisiklausęs. Sudie! 

Ir jis išėjo, ramus ir užsispyręs, su cigarete dantyse. 

Etjeno nerimas vis augo. Buvo pirma valanda. Pliušaras, ma- 
tyt, neištesėjo žodžio. Apie pusę antros ėmė rinktis atstovai, ir jis 
turėjo juos pasitikti, nes norėjo pats stovėti prie durų, bijodamas, 
kad Bendrovė neatsiųstų savo įprastų šnipų. Jis tikrino kiekvieną 
pakvietimą, atidžiai žiūrėjo į veidus; daugelis, beje, pateko be 
pakvietimų: pažįstamus jis įleido ir be jų. Kai išmušė dvi, atėjo 
Raseneras, ir Etjenas matė, kaip jis neskubėdamas, šnekučiuoda- 
masis baigė prie prekystalio rūkyti pypkę. Tas jo pašaipus ramu- 
mas nervino Etjeną, juo labiau kad buvo susirinkę daug pokšti- 
ninkų: Zacharijas, Mukė ir kiti, kurie atėjo tik pajuokauti; strei- 
kas jiems visiškai nerūpėjo, jiems netgi buvo malonu nieko ne- 
veikti. Susėdę už stalo ir užsisakę už paskutinius sū alaus, jie ėmė 
rizenti, tyčiotis iš draugų, įsitikinusių streikininkų, kurie, pasak 
jų, susierzinę ir savo liežuvius praris. 

Praslinko dar ketvirtis valandos. Salėje ėmė nerimauti. Etje- 
nas beviltiškai mostelėjo ranka ir nutarė pradėti susirinkimą. 

Jis jau buvo beeinąs į salę, kai Deziro našlė, vis žvilgčiojusi į gat- 
ve, sušuko: 

— Štai jis, tasai jūsų ponas! 

Iš tikrųjų tai buvo Pliušaras. Jis atvyko vežimu, kurį traukė 
dusulingas arklys. Jis tuoj nušoko ant grindinio, liesas, gražus 
vyras su keturkampe, kiek per didele galva, apsivilkęs juodos 
gelumbės surdutu kaip pasiturįs, šventadieniškai pasipuošęs dar- 
bininkas. Jau penkeri metai kai jis nebuvo turėjęs rankose 
brūžiklio ir labai rūpinosi savo išore, ypač tvarkingai šukuoda- 
vosi ir didžiuodavosi savo oratoriškais pasisekimais; tačiau jis 
buvo kažkoks nerangus, jo didelių rankų nagai buvo nudilę nuo 
geležies ir nebeaugo. Būdamas labai veiklus ir garbėtroška, jis 
nuolat trankėsi po provinciją, skelbdamas savo idėjas. 

— O, nepykite, kad aš pavėlavau,— tarė jis, norėdamas už- 
bėgti už akių bet kokiems klausimams ir priekaištams.— Vakar 
iš ryto konferencija Preji, vakare — susirinkimas Valanse. Šian- 
dien pusryčiavau Maršjene su Sovanja... Pagaliau man pavyko 
rasti vežimą. Aš užkimau, girdite, koks mano balsas. Bet nieko, 
aš vis tiek kalbėsiu. 

Stovėdamas ant „Bon Žuajė“ slenksčio, jis susigriebė: 

— Po velnių! Bilietus pamiršau! Tai gražu! 

Jis grįžo prie vežimo, kurį vežėjas rengėsi pastatyti į pašiū- 
rę, išėmė iš lagamino mažą juodą dėžutę ir nusinešė ją po pa- 
žastim. 

Etjenas, visas švytėdamas, ėjo paskui jį, o Raseneras sutrikęs 
nedrįso paduoti jam rankos, bet tas jau spaudė jo dešinę ir keliais 
skubiais žodžiais priminė jo laišką: kokia keista mintis! Kodėl 
gi nesušaukus susirinkimo? Visada, kai tik galima, reikia organi- 
zuoti susirinkimus. Deziro našlė pasiūlė jam ko nors išgerti, bet 
jis atsisakė. Nereikia — jis kalba negėręs. Tik jis labai skubąs, 
nes vakare dar tikisi nuvykti į Žuazelį, kur nori susitikti su Legu- 
žė. Tada visi būriu suėjo į šokių salę. Maė ir Levakas, atėję pa- 
vėluotai, nusekė paskui visus kitus. Duris užrakino, kad niekas 
netrukdytų; juokdariai dėl to ėmė dar garsiau rizenti, o Zachari- 
jas riktelėjo Mukė, kad jie čia, visi susidėję, gal padarys kokį 
vaiką. 

Nevėdintoje salėje, kur nuo grindų dar kilo šiltas paskutinio 
šokių vakaro tvaikas, sėdėdami ant suolų, laukė apie šimtas ang- 
liakasių. Eilėmis perbėgo šnabždesys, galvos atsigręžė, kai nau- 
jai atvykęs atsisėdo į tuščią vietą. Visi apžiūrinėjo svečią iš Lilio, 
kurio juodas ilgas švarkas juos nustebino ir nemaloniai nuteikė. 

Etjenui pasiūlius, tuojau buvo išrinktas susirinkimo prezidiu- 
mas. Jis siūlė kandidatus, o kiti, pakeldami rankas, reiškė savo 
pritarimą. Pliušaras buvo išrinktas pirmininku. Maė ir Etjenas 

prezidiumo nariais. Kėdės subildėjo, prezidiumas užėmė savo vie- 
tą; vieną akimirką visi staiga pasigedo pirmininko, kuris buvo pa- 
silenkęs, norėdamas padėti po stalu dėžutę: ligi šiol jis nebuvo 
išleidęs jos iš rankų. Vėl pasirodęs, jis lengvai pabildeno kumš- 
čiu į stalą, kad klausytojai susitelktų, o paskui pradėjo užkimusiu 
balsu: 

— Piliečiai... 

Staiga atsidarė šoninės durelės, ir jam teko nutilti. Deziro 
našlė, apėjusi per virtuvę, atnešė ant padėklo šešis stiklus alaus. 

„„— Nesitrukdykite,— sušnibždėjo ji.— Kalbant gerklė iš- 
džiūsta. 

Maė paėmė iš jos padėklą, ir Pliušaras galėjo kalbėti toliau. 
Jis pareiškė esąs labai sujaudintas, kad Monsu angliakasiai jį 
taip šiltai priėmė, atsiprašė, kad pavėlavo, pasisakė esąs labai 
pavargęs ir užkimęs. Paskui jis davė žodį piliečiui Rasenerui, ku- 
ris norėjo kalbėti. 

Raseneras tuojau atsistojo prie stalo, šalia stiklų su alumi. At- 
gręžta į publiką kėdė jam pavadavo tribūną. Jis atrodė labai 
susijaudinęs, atsikosėjo, paskui garsiai pradėjo: 

— Draugai... " 

Kasyklų darbininkus veikdavo sklandūs jo žodžiai, jo maloni 
veido išraiška, kurios nekeisdamas, jis galėdavo kalbėti ištisas 
valandas ir nė kiek nepavargdavo. Jis visai nemosikuodavo, sto- 
vėdavo kaip įbestas, šypsodavosi ir tol kurtindavo, skandindamas 
juos savo žodžių versmėje, kol visi imdavo šaukti: „Taip, taip, 
tavo tiesa!" Tačiau šį kartą jau nuo pirmų žodžių jis pajuto nebylų 
priešiškumą. Todėl jis kalbėjo labai atsargiai. Jis tik svarstė, ar 
tęsti streiką, ar ne, ir laukė, kol jam pradės ploti, kad galėtų pulti 
Internacionalą. Tiesa, savigarba draudžia nusileisti Bendrovės 
reikalavimams, bet koks skurdas, kokia baisi ateitis, jei reikėtų 
dar ilgai spirtis! Aiškiai nepasakydamas nieko dėl streiko nutrau- 
kimo, jis stengėsi susilpninti darbininkų pasiryžimą: vaizdavo ba- 
du mirštančius darbininkų kaimelius, klausė, iš kur pasipriešini- 
mo šalininkai tikisi gauti lėšų. Trys ar keturi draugai pamėgino 
jam pritarti, bet daugumas šaltai tylėjo ir jam nepritarė. Tada, ne- 
tekęs vilties juos įtikinti, jis įtūžęs ėmė pranašauti visokiausias 
nelaimes, jeigu jie leis save kvailinti įvairiems, nežinia iš kur 
atsibeldusiems provokatoriams. Du trečdaliai dalyvių pasipik- 
tinę pašoko ir norėjo neleisti jam toliau kalbėti, nes jis juos įžei- 
dė, elgdamasis su jais, kaip su nieko neišmanančiais vaikais. O 
jis, kartkarčiais gurkštelėdamas alaus, vis tiek kalbėjo ir nekrei- 
pė dėmesio į triukšmą, su įnirtimu šaukdamas, kad dar nesąs gi- 
męs tas vaikėzas, kuris jam sukliudytų atlikti savo pareigą. 

Pliušaras atsistojo. Neturėdamas skambučio, jis daužė kumš- 
čiais stalą ir dusliu balsu kartojo: 

— Piliečiai... piliečiai... 

Pagaliau, kai jam pavyko kiek apraminti sale, susirinkimas, 
trumpai pasitaręs, atėmė iš Rasenero žodį. Delegatai, atstovavę 
savo šachtas per pasikalbėjimą su direktorium, čia vadovavo ki- 
tiems; badas visus buvo įsiutinęs ir uždegęs naujomis idėjomis. 
Balsavimo pasisekimas buvo iš anksto užtikrintas. 

— Tau juk nusispjauti, tu turi ką valgyti! — bliovė Levakas, 
grasindamas kumščiu Rasenerui. 

Etjenas pasilenkė už pirmininko nugaros ir stengėsi nuramin- 
ti Maė, kuris paraudo iš pykčio, klausydamasis to veidmainio 
kalbos. 

— Piliečiai, — tarė Pliušaras,— duokite žodį man. 

Stojo gili tyla. Jis ėmė kalbėti. Kalbėjo jis sunkiai, užkimęs, 
bet nuolat važinėdamas jis prie to priprato: jo programą visad 
lydėdavo gerklės uždegimas. Pamažu jo balsas stiprėjo, ir jame 
suskambėjo patosas. Išskėtęs rankas, linguodamas į savo žodžių 
taktą, jis buvo iškalbus kaip pamokslininkas ir, panašiai kaip 
bažnyčioje, kiekvieno sakinio gale nuleisdavo balsą, ir tasai mo- 
notoniškas kuždėjimas galų gale klausytojus įtikindavo. 


Jis vaizdavo Internacionalo didybę ir jo teikiamą pagalbą; 
šią kalbą jis visuomet sakydavo ten, kur jam tekdavo kalbėti 
pirmą kartą. Jis paaiškino, kad Internacionalo tikslas — darbi- 
ninkų išlaisvinimas; išdėstė jo didingą struktūrą; jo pagrindas — 
komuna, aukščiau — provincija, dar aukščiau — tauta, 0 pačio- 
je viršūnėje — žmonija. Jo rankos iš lėto kilo: jos tarytum statė 
aukštą po aukšto, iškeldamos didžiulį ateities pasaulio pastatą. 
Paskui jis ėmė aiškinti vidaus administravimo tvarką: perskaitė 
statutą, papasakojo apie suvažiavimus, nurodė vis didėjančią šios 
organizacijos įtaką, pažymėjo praplėtimą programos, kuri iš pra- 
džių rūpinosi tik atlyginimais už darbą, o paskutiniu metu ryžtin- 
gai imasi nagrinėti socialinės santvarkos pakeitimo klausimus, 
norėdama panaikinti samdomąjį darbą. Neturi būti jokių tauti- 
nių skirtumų — viso pasaulio darbininkai susivienys bendrame 
teisingumo troškime, nušluos visus buržuazinius puvėsius ir galų 
gale įkurs laisvą bendruomenę, kurioje kas nedirbs, tas nieko ne- 
gaus! Jis taip garsiai šaukė, jog jo balsas aidėjo, ir spalvotos gėlių 
pynės ėmė suptis po aprūkusiomis lubomis. 

Galvos pritariamai sulingavo. Kai kurie angliakasiai ėmė 
rėkti: 

— Teisingai!.. Mes prisidedame! 

Pliušaras toliau kalbėjo. Nepraeis nė treji metai, ir jie laimės 
visame pasaulyje. Ir jis išvardijo tautas, kurios jau iškovojo per- 
galę. Iš visų pusių plaukte plaukia pareiškimai įstoti į jų sąjungą. 
Nė viena naujai atsiradusi religija neturėjo tiek šalininkų. Vė- 

liau, kai jie bus padėties viešpačiai, jie padiktuos darbdaviams 
savo įstatymus ir savo ruožtu suvarys juos į ožio ragą. 

— Taip! Taip!.. Tegu jie patys nusileis padirbėti kasyklose! 

Pliušaras mostu paprašė juos nutilti. Dabar jis palietė streikų 
klausimą. Iš esmės jis jiems nepritaria, — tai per lėtas būdas, jis 
net didina darbininkų kančias. Bet kol nėra geresnių priemonių, 
jie neišvengiami, ir reikia juos pravesti ryžtingai, nes jų geroji 
pusė yra ta, kad jie dezorganizuoja kapitalo pasaulį. Tokiais at- 
vejais Internacionalas yra streikuotojų apvaizda, ir čia pat pami- 
nėjo kelis pavyzdžius: Paryžiuje, per bronzos metalistų streiką, 
darbdaviai išsigando išgirdę, kad darbininkams pagelbsti Inter- 
nacionalas, ir sutiko su visomis jų sąlygomis; Londone Interna- 
cionalas išgelbėjo visos šachtos darbininkus, išgabendamas savo 
lėšomis belgus, kuriuos kasyklos savininkas buvo pasikvietęs į 
senųjų darbininkų vietą. Užtenka tik į jį įstoti, ir Bendrovės ima 
drebėti, todėl darbininkai stoja į gausias dirbančiųjų kariuomenės 
eiles, pasiryžę geriau mirti vieni už kitus, negu likti kapitalistinės 
visuomenės vergais. 

Plojimai jį pertraukė. Jis šluostėsi nosine prakaitą, atsisaky- 
damas nuo stiklo alaus, kurį jam pastūmėjo Maė. Kai jis vėl norė- 
jo prabilti, nauji plojimai ilgai nedavė jam pradėti. 

— Jau! —tarė jis paskubomis Etjenui.— Jie jau įtikinti... 
Duok greičiau bilietus! 

Jis pasilenkė po stalu ir vėl atsistojo su juoda medine dėžute 
rankoje. 

— Piliečiai! — sušuko jis, stengdamasis perrėkti triukšmą.— 
Štai narių bilietai. Tegu jūsų atstovai prisiartina, aš jiems įteiksiu 
bilietus, o jie išdalys jums... Vėliau mes sutvarkysime visa kita. 

Raseneras išbėgo į priekį ir vėl ėmė prieštarauti. Etjenas taip 
pat jaudinosi, nes ir jis turėjo pasakyti kalbą. Kilo nepaprastas 
sąmyšis; Levakas mMosikavo kumščiais, tarytum norėdamas muš- 
tis. Maė kalbėjo stačias, bet jo kalbos nebuvo galima suprasti nė 
žodžio. Triukšmas vis didėjo, nuo grindų kilo praeito šokių vaka- 
ro dulkės ir skraidė ore, skleisdamos aitrų vaikinų ir Merginų 
prakaito dvoką. 

Staiga šoninės durelės atsidarė, Deziro našlė užstojo jas savo 
storu kūnu ir sušuko skambiu balsu: 


— Nutilkite gi, po velnių!.. Žandarai! 

Tai buvo apygardos komisaras, atėjęs surašyti protokolą ir 
išvaikyti susirinkimą, bet jis pasivėlino. Su juo buvo keturi žan- 
darai. Našlė sulaikė juos penkias minutes už durų, aiškindama, 
kad tai esą jos namai ir ji turinti teisę pasikviesti bičiulių. Bet jie 
ją nustūmė šalin, ir ji atbėgo įspėti savo vaikų. 

— Smukite pro čia, — tarė ji.— Vienas tų prakeiktų žandarų 

saugo kiemą, bet tai nieko nereiškia, mano mažoji malkinė išeina 
"tiesiai į gatvelę... Nagi paskubėkite! 

Komisaras jau daužė kumščiais duris, bet kai niekas neatidarė, 
jis ėmė grasinti jas išlaušiąs. Matyt, koks šnipas jam buvo prane- 
šęs, nes jis šaukė, kad susirinkimas neteisėtas, kad didelė anglia- 
kasių dalis atėjusi be pakvietimų. 

Salėje sambrūzdis vis didėjo. Juk negalima buvo taip išsiskir- 
styti: nebuvo net nubalsuota nei dėl įstojimo į Internacionalą, 
nei dėl streiko tęsimo. Visi veržėsi kalbėti sykiu. Pagaliau pirmi- 
ninkui atėjo į galvą mintis pravesti viešą balsavimą. Rankos pa- 
kilo; atstovai paskubomis pareiškė, kad jie prisideda čia nesančių 
savo draugų vardu. Taip dešimt tūkstančių Monsu angliakasių 
pasidarė Internacionalo nariais. 

Po to visi iš karto pakriko. Kad pridengtų atsitraukimą, De- 
ziro našlė prisišliejo prie durų, kurias žandarai trankė už jos nu- 
garos šautuvų buožėmis. Angliakasiai lipo per suolus ir bėgo žą- 
sele per virtuvę ir sandėliuką. Raseneras išnyko vienas pirmųjų, 
o Levakas nusekė paskui jį, jau užmiršęs visas rietenas, galvoda- 
mas tik apie tai, kad tas jam pasiūlytų stiklą alaus atsigaivinti. 
Etjenas, pagriebęs dėžutę, laukė su Pliušaru ir Maė; jie norėjo 
garbingai išeiti paskutinieji. Nespėjo jie išbėgti, kai užraktas lū- 
žo ir komisaras atsidūrė veidas į veidą su našle, kurios krūtinė ir 
pilvas atstojo paskutinę barikadą. 

— Kokia jums iš to nauda, kad jūs viską pas mane sulaužė- 
te! — tarė ji.— Jūs gi matote, kad čia nieko nėra! 

Komisaras, lėtas žmogus, kuriam tokios dramos buvo įkyrė- 
jusios, jai tik pagrasino kalėjimu. Jis išėjo surašyti protokolą ir 
išsivedė savo žandarus, o Zacharijas ir Mukė, sužavėti vykusiu 
draugų pokštu, nė kiek nebiją tokių ginkluotų pajėgų, nesiliovė 
iš jų šaipytis. 

Atsidūręs gatvelėje, Etjenas pasileido bėgti įkandin kitų, vis 
tebelaikydamas dėžutę po pažastim. Jis staiga prisiminė Pjeroną 
ir paklausė Maė, kodėl tasai nepasirodė susirinkime; Maė bėg- 
damas atsakė, kad jis susirgęs pataikautojo liga, bijąs susikom- 
promituoti. Jie norėjo sulaikyti Pliušarą, bet tas nesustodamas 
atsakė turįs tučtuojau vykti į Žuazelį, kur Legužė laukiąs jo įsa- 
kymų. Tada jie jam palinkėjo laimingos kelionės ir, nesulėtinda- 
mi bėgimo, dūmė Monsu keliu aukštai raitydami kulnus. Sunkiai 
alsuodami, jie persimesdavo vienu kitu žodžiu. Etjenas ir Maė, 
pasitikėjimo kupini, juokėsi; pergalė dabar buvo užtikrinta: kai 
Internacionalas tik atsiųs paramą, Bendrovė pati turės maldauti, 
kad jie grįžtų į darbą. Tame vilties polėkyje, tame sunkių batų 
kaukšėjime į kelio grindinį, buvo dar kažkas kita, kažkas niūraus 
įr šiurpaus, tai buvo įsiutimas, kuris kaip vėjas turėjo netrukus 
apimti visus darbininkų kaimelius visuose šalies pakraščiuose. 

V 


Praėjo dar dvi savaitės. Buvo sausio pradžia, šaltas rūkas 
stingdė neaprėpiamą lygumą. Skurdas dar labiau padidėjo, kai- 
mai merdėjo, badui augant kas valandą. Keturių tūkstančių fran- 
kų, kuriuos buvo atsiuntęs iš Londono Internacionalas, neužteko 
nė trim dienoms duonai. Paskui daugiau iš niekur nieko negavo. 
Tai didžiajai vilčiai žuvus, drąsa palūžo. Kuo jiems dabar pasi- 
kliauti, jei net jų broliai juos apleido? Jie jautėsi žuvę pačiame 
viduržiemyje, atskirti nuo viso pasaulio. 

Antradienį kaimelyje Du Šimtai Keturiasdešimt jau nebebuvo 
jokių atsargų. Etjenas su atstovais nėrėsi iš kailio: jie išsiuntinėjo 
aukų lapus į gretimus miestus ir net į Paryžių, darė rinkliavas, 
organizavo paskaitas. Bet tos pastangos buvo bergždžios: viešoji 
nuomonė, kuri iš pradžių jaudinosi, streikui užsitęsus, pasidarė 
abejinga ir aprimo, kai nebebuvo jokių sukrečiančių dramų. At- 
skirų menkų aukų vos užteko sušelpti vargingiausioms šeimoms. 
Kiti gyveno, užstatydami paskutiniuosius skudurus, išparduoda- 
mi vieną po kito namų apyvokos daiktus. Viskas plaukte plaukė 
pas skudurininkus: čiužinių vilnos, virtuvės reikmenys, net bal- 
dai. Vienu tarpu jie pamanė ėsą išgelbėti: smulkūs Monsu preky- 
bininkai, kuriuos buvo nukonkuravęs Megra, pasiūlė kreditą, 
norėdami atitraukti nuo jo pirkėjus; ir iš tikrųjų visą savaitę 
Verdonko kolonialinių prekių parduotuvė ir Karublio bei Smel- 
teno kepyklos buvo atdaros; bet jų ištekliai greitai išseko, ir visi 
trys nustojo davę skolon. Antstoliai džiaugėsi: skolos nepapras- 
tai didėjo, ir buvo aišku, kad ir vėliau jos sunkia našta slėgs an- 
gliakasius. Iš niekur daugiau jokio kredito, nebuvo likę net seno 
puodo parduoti, — nors gulk į kampą ir stipk kaip perkaręs šuo. 

Etjenas būtų pardavęs pats save. Jis atsisakė nuo savo atlygi- 
nimo, užstatė Maršjene savo kelnes ir ilgą gelumbinį švarką ir 
buvo laimingas, kad už tuos pinigus Maė šeima galėjo dar išsivir- 
ti sriubos. Jam buvo likę tik batai; jis sakėsi pasilikęs juos tam, 
kad-jo kojos būtų stiprios. Jis buvo nusiminęs, kad streikas pra- 
sidėjo per anksti, kai draudimo kasa turėjo dar per maža lėšų. 
Tai ir buvo vienintelė nelaimės priežastis, nes darbininkai tikriau- 
siai būtų nugalėję darbdavius, jei tik būtų susitaupę tiek pinigų, 
kad galėtų priešintis. Ir jis prisiminė Suvarino žodžius, kad Ben- 
drovė pati stumia darbininkus streikuoti, norėdama iš pat pradžių 
sunaikinti kasos lėšas. 

Etjenas nebegalėjo ramiai žiūrėti į kaimelį, į tuos vargšus 
žmones, neturinčius nei duonos, nei kuro. Jis išeidavo ir klaidžio- 
davo tol, kol pavargdavo. Vieną vakarą, grįždamas pro Rekijarą, 
jis pastebėjo pakelėje apalpusią senę. Ji, matyt, buvo nusilpusi 

nuo ilgo badavimo. Pakėlęs ją, jis ėmė šaukti merginą, kurią pa- 
matė anapus tvorelės. 

— O, tai tu! — tarė jis, pažinęs Muketę.— Padėk man, jai rei- 
kėtų duoti ko nors išgerti. 

Iki ašarų susigraudinusi Muketė skubiai nubėgo namo, į tą siū- 
buojančią lūšną, kurią jos tėvas buvo susirentęs viduryje griu- 
vėsių. Ji vėl tuojau grįžo nešina buteliu kaduginės ir duonos rie- 
ke. Kaduginė atgaivino senę, ir ji, netardama nė žodžio, ėmė go- 
džiai ryti duoną. Tai buvo vieno angliakasio žmona; ji gyveno 
darbininkų kaimelyje netoli Kunji ir buvo atėjusi į Žuazelį pas 
savo seserį, veltui prašydama paskolinti jai dešimt sū; grįždama 
namo, pakelėje parkrito. Pavalgiusi ji netvirtais žingsniais nuėjo 
toliau. 

Etjenas liko stovįs tuščiame Rekijaro sklype, kur apgriuvę 
sandėliai slėpėsi tankiame brūzgyne. 

— Na, kaip, ar tu neužeitum išgerti stikliuko? — linksmai pa- 
klausė Muketė. 

Matydama, kad jis svyruoja, pridūrė: 

— Tai tu vis dar manęs bijai? 

Jis nusekė paskui ją, nugalėtas josios juoko. Jį sujaudino, kad 
jinai taip geraširdiškai davė senei duonos. Ji nenorėjo priimti 
svečio tėvo kambaryje, nusivedė jį į savo kambarį ir tuojau pri- 
pylė dvi taureles kaduginės. Kambarys buvo labai švarus, ir jis 
ją dėl to pagyrė. Jų šeimai, atrodo, nieko nestigo: tėvas tebedirbo 
Vorė arklių šėriku, o ji, nenorėdama sėdėti susidėjusi rankų, ei- 
davo skalbti ir taip uždirbdavo po trisdešimt sū per dieną. Nors 
ji ir išdykaudavo su vyrais, bet pavadinti ją tingine nebuvo ga- 
lima. 

— Na? —staiga sukuždėjo ji, meiliai apkabindama Etjeną 
per liemenį. — Kodėl tu nenori manęs pamilti? 

Dabar ir jis negalėjo nesusijuokti, — taip meiliai skambėjo jos 
klausimas. 

— Bet juk aš tave labai myliu, — atsakė jis. 

— Ne, ne, ne taip, kaip aš noriu... Žinai, aš stačiai mirštu iš 
geismo... Na? Man būtų taip smagu! 

Tiesa, ji prašė jo jau pusę metų. Jis vis tebežiūrėjo į ją, o ji 
glaudėsi prie jo, apkabindama jį drebančiomis rankomis, pakė- 
lusi į jį tokį Meilės kupiną, maldaujantį žvilgsnį, jog jis net susi- 
jaudino. Jos riebus, apskritas, pageltęs ir anglies dulkių išėstas 
veidas nebuvo gražus; bet jos akyse degė liepsna, ir iš jos visos 
sklido meilumas ir geidulio virpesys, ji dėl to išraudo ir pajau- 
nėjo. Tada, matydamas tokį jos nuolankumą ir karštą atsidavimą, 
jis nebedrįso atsisakinėti. = 

— O, tu nori,— vapėjo ji susižavėjusi.— O, tu nori! 

Ji atsidavė jam taip nevikriai ir su tokiu mergišku alpuliu, 
lyg tai būtų buvęs pirmasis kartas ir ji nebūtų anksčiau pažinusi 
nė vieno vyro. Paskui, kai jis rengėsi išeiti, ji nebežinojo, kaip 
išreikšti savo dėkingumą: ji dėkojo jam ir bučiavo jo rankas. 

Etjenui buvo truputį gėda dėl to pasisekimo. Muketę paėmus, 
nebuvo kuo girtis. Išeidamas jis davė sau žodį to nebepakarto- 
siąs. Bet vis dėlto jis ją prisimindavo draugiškai: jinai buvo šau- 
ni Mergina. 

Beje, svarbios naujienos, kurias jis sužinojo, grįžęs į kaimelį, 
privertė jį užmiršti tą nuotykį. Sklido gandai, kad Bendrovė gal- 
būt sutiktų padaryti nuolaidų, jei atstovai vėl kreiptųsi į direkto- 
prasidėjusioje kovoje kasyklos kentė daugiau negu angliakasiai. 
Užsispyrimas buvo pražūtingas abiem pusėms: darbo jėga stipo 
badu, o kapitalas žlugo. Kiekviena nedarbo diena kainavo šimtus 
tūkstančių frankų. Jei mašina sustoja — ji jau mirusi. Įrengimas 
ir medžiaga gedo, įdėti pinigai seko kaip vanduo smiltingoje vie- 
toje. Nedidelė anglies atsarga kasyklų sandėliuose baigėsi, klien- 
tai kalbėjo, kad reikės kreiptis pagalbos į Belgiją; tai buvo rimta 
grėsmė ateičiai. Bet labiausiai Bendrovę gąsdino — ji stengėsi 
kuo rūpestingiausiai tai nuslėpti — tai, kad galerijos ir kirtyklos 
sparos visur lūžo, kas valandą kur nors užgriūdavo žemės. Ne- 
trukus nuostoliai šachtose pasidarė tokie dideli, jog jas būtų rei- 
kėję remontuoti kelis mėnesius, prieš pradedant vėl kasti anglį. 
Apylinkėje pasklido įvairiausių gandų: Krevkere viena galerija 
įgriuvusi tris šimtus metrų ir atkirtusi priėjimą į Penkių Rutulių 
klodą; Madlenos šachtoje Mogreto klodas subyrėjęs ir esąs van- 
dens apsemtas. Direkcija ilgai neigė tokias kalbas, tik staiga du 
nelaimingi atsitikimai, įvykę vienas po kito, privertė ją pripažin- 
ti, kad tie gandai pagrįsti. Vieną rytą netoli Piolenos atsivėrė ply- 
šys virš šiaurinės Miru galerijos, kuri buvo užgriuvusi tos dienos 
išvakarėse; kitą dieną Vorė šachtoje žemė taip nusėdo, jog visas 
priemiesčio kvartalas sudrebėjo, o dveji namai vos visai nesu- 
griuvo. 


Etjenas ir atstovai nesiryžo daryti kokių nors žygių, iš anksto 
nesužinoję, koks yra Valdybos nusistatymas. Danseras, kurio jie 
teiravosi, vengė atsakyti: žinoma, Valdyba apgailestauja, kad 
įvyko nesusipratimas, ir padarys visa, kad būtų galima susitarti; 
bet jis nieko tiksliai nepasakė. Pagaliau jie nutarė nuvykti pas 
direktorių Enbo, kad liktų teisūs: jie nenorėjo, kad Bendrovė 
juos vėliau kaltintų, esą jie nedavę jai progos prisipažinti su- 
klydus. Tačiau jie prisiekė nė kiek nenusileisti, žūtbūt laikytis 
tų pačių sąlygų, kurios buvo visai teisingos. 

Susitikimas įvyko antradienio rytą, tą dieną, kai darbininkų 
kaimelyje viešpatavo juodžiausias skurdas. Šį sykį jų pasimaty- 
mas nebebuvo toks nuoširdus kaip pirmą kartą. Ir vėl kalbėjo 
Maė; jis paaiškino, kad draugai atsiuntė juos sužinoti, ar direk- 
cija neturinti pasakyti jiems ką nors nauja. Iš pradžių ponas Enbo 
apsimetė nustebęs: jis nebuvo gavęs jokių įsakymų, padėtis ne- 
galėsianti pasikeisti tol, kol angliakasiai spirsiąsi ir tęsią tą bjau- 
rų streiką. Toks autoritetingas griežtumas padarė angliakasiams 
labai blogą įspūdį: atstovai atėjo čia, tikėdamiesi susitarti, bet 
dabar, pamatę, kaip juos priima, jie nusprendė dar labiau spirtis. 
Paskui direktorius pamėgino ieškoti kokių nors kompromisų: te- 
gu darbininkai sutiks, kad už sutvirtinimus būtų mokama atskirai, 
o Bendrovė tą dalyką padidins dviem santimais, iš kurių ji neva 
norėjusi pasipelnyti. Be to, jis pridūrė, kad tai esąs jo paties pa- 
siūlymas, kad nieko nebuvo nutarta, bet jis vis dėlto tikisi tokiai 
nuolaidai gausiąs iš Paryžiaus sutikimą. Tačiau atstovai atsisakė 
ir pakartojo savo reikalavimus: palikti seną atlyginimo sistemą 
ir pridėti po penkis santimus už vagonėlį. Tada direktorius prisi- 
pažino galįs tuojau vesti derybas ir ėmė raginti juos nusileisti 
dėl savo žmonų ir vaikų, kurie miršta badu. Nuleidę akis, linguo- 
dami galvom, jie su įnirtimu kartojo: ne, ne. Jie išsiskyrė šiurkš- 
čiai. Ponas Enbo užtrenkė duris. Etjenas, Maė ir kiti išėjo kauk- 
šėdami į grindinį savo sunkių batų kulnimis, apimti nebylaus nir- 
tulio, kaip nugalėtieji, kuriems nėra jokios išeities. 

Apie antrą valandą kaimelio moterys savo ruožtu pamėgino 
kreiptis pas Megra. Buvo likusi tik toji vienintelė viltis: palenkti 
tą žmogų, išprašyti dar bent savaitei kreditą. Ta mintis kilo Maė 
žmonai, kuri dar vis per daug tikėjo žmonių gerumu. Ji įkalbėjo 
Išdegėlę ir Levako žmoną eiti drauge; Pjerono žmona atsisakė, 
sakėsi negalinti palikti vyro, kuris vis dar serga. Kitos moterys 
prisidėjo prie jų būrelio; jų buvo jau apie dvidešimt. Monsu mies- 
tiečiai, pamatę jas ateinant visu kelio platumu, rūsčias ir suvargu- 
sias, ėmė susirūpinę linguoti galvas. Durys užsidarinėjo; viena 
ponia paslėpė savo sidabrą. Pirmą kartą jos taip ėjo, ir tai buvo 
labai blogas ženklas: kai moterys imdavo taip vaikščioti keliu 
ištisais būriais, paprastai prasidėdavo nelaimės. Megra krautuvė- 
je įvyko smarki scena. Iš pradžių jis jas įsileido, rizendamas, dė- 
damasis spėjęs, kad jos atėjusios grąžinti skolų: kaip malonu, kad 
jos susitarė ir kartu atnešė pinigus! Paskui, kai Maė žmona pra- 
bilo, jis apsimetė pasipiktinęs: ar jos tyčiojasi iš jo, ar ką? Dar 
duoti į skolą — ar jos nori jam elgetos lazdą į rankas įbrukti? Ne, 
ne, daugiau nė vienos bulvės, nė vieno trupinio duonos! Ir jis pa- 
tarė joms nueiti pas krautuvininką Verdonką ir kepėjus Karublį 
ir Smelteną,— juk jos dabar ten perka. Moterys klausėsi nuolan- 

kiais, išgąsdintais veidais, atsiprašinėjo, stengėsi atspėti iš jo 
akių, ar pasiseks jį sugraudinti. Jis vėl ėmė šaipytis, pasiūlė visą 
savo krautuvę Išdegėlei, jei toji paimsianti jį sau meilužiu. Jas 
visas buvo pagavusi tokia baimė, jog jos net ėmė juoktis, o Leva- 
ko Žmona nuvažiavo dar toliau ir pareiškė, kad ji taip sutiktų. 
Bet jis tuojau vėl pasidarė šiurkštus ir ėmė grūsti jas pro duris. 
O kai jos mald. 1damos priešinosi, jis apstumdė vieną iš jų. Kitos, 
stovėdamos jau ant šaligatvio, vadino jį parsidavėliu, o Maė žmo- 
na, pagauta keršto ir pasipiktinimo, iškėlusi rankas, šaukė ant jo 
galvos mirtį, plyšodama, kad toks žmogus nesąs vertas tos duo- 
nos, kurią jis valgo. 

Grįžimas į kaimelį buvo liūdnas. Kai moterys parėjo namo 
tuščiomis rankomis, vyrai pasižiūrėjo į jas ir nuleido galvas. Vis- 
kas buvo baigta, diena praeis be šaukšto viralo; o ir kitų dienų 
eilė tiesėsi šaltoje tamsoje, kurios nenušvies joks vilties spindu- 
lys. Bet jie patys to norėjo, ir niekas nekalbėjo, kad reikia pasi- 
„duoti. Tas siaubingas skurdas vertė juos dar labiau užsispirti, jie 
tylėjo kaip pjudomi žvėrys, kurie pasiryžę geriau stipti savo 
urve, negu iš jo išeiti. Kas pirmas būtų išdrįsęs kalbėti apie pasi- 
davimą? Visi buvo prisiekę laikytis vieningai, ir visi laikėsi kaip 
šachtoje, kai kurį nors draugą užgriūdavo žemės. Taip ir turėjo 
būti: ten, apačioje, jie buvo išėję gerą mokyklą, todėl mokėjo pa- 
siduoti likimui; nuo dvylikos metų amžiaus prisiriję ugnies ir 
vandens, jie galėjo savaitei susiveržti pilvą. Jų ištikimybė įgijo 
dar ir kitą atspalvį — išdidumą kareivio arba žmogaus, kuris, di- 
džiuodamasis savo amatu ir kasdien kovodamas su mirtimi, ima 
puikuotis savo pasiaukojimu. 

Vakaras Maė šeimoje buvo baisus. Visi sėdėjo tylėdami prie 
gęstančio židinio, kuriame ruseno paskutinieji gabaliukai anglies. 
Sauja po saujos ištuštinę čiužinius, jie užvakar nutarė parduoti 
už tris frankus laikrodį su gegute; kambarys be jaukaus laikro- 
džio tiksėjimo atrodė tuščias ir apmiręs. Dabar ant indaujos sto- 
vėjo tik rausvo kartono dėžutė, vienintelė jų prabanga, kurią ka- 
daise Maė buvo padovanojęs žmonai ir kurią ji saugojo it kokią 
brangenybę. Dvi gerosios kėdės jau buvo parduotos, tėvas Bon- 
moras ir vaikai spaudėsi ant seno apsamanojusio suolo, kurį buvo 
atnešę iš sodo. Melzganos sutemos, atrodė, dar labiau didino šaltį. 

— Ką daryti? — kartojo motina, susigūžusi prie krosnies 
kampo. 

Etjenas stovėjo ir žiūrėjo į priklijuotus ant sienos imperato- 
riaus ir imperatorienės portretus. Jis jau seniai juos būtų nuplė- 
šęs, bet šeima neleido: tai kambario papuošalas. Todėl jis, dantis 
sukandęs, sumurmėjo: 

— Niekas neduotų nė dviejų sū už tuos mulkius, kurie žiūri, 
kaip mes stimpamė badu! 

— (Gal man nunešti dėžutę? — paklausė motina, kiek pasvyra- 
vusi ir labai išbalusi. 

Maė, kuris sėdėjo ant stalo krašto, nuleidęs kojas ir panarinęs 
galvą, staiga išsitiesė: 

— Ne, aš nenoriu! 

Žmona sunkiai pakilo ir perėjo per kambarį. Dieve, argi gali- 
ma susilaukti tokio skurdo! Indaujoje nė trupinėlio, neliko kas 
parduoti, net sugalvoti negalima, iš kur paimti duonos! Ir ugnis 
baigia gesti! Ji supyko ant Alziros, kurią buvo siuntusi rytą par- 
nešti nuo pylimo anglies gabaliukų, bet toji grįžo tuščiomis ran- 
komis, sakydama, kad Bendrovė uždraudė rankioti anglies nuo- 
trupas! Mergaitė nusiminusi pasakojo, kad kažkoks žmogus grasi- 
nęs jai apskaldyti ausis; paskui ji pridūrė, kad rytoj vis tiek ten 
nueis — tegul ją ir mMuša... 

— O kur tas nenaudėlis Žanlenas? — šaukė motina.— Aš jus 
klausiu, kur jis dingo?.. Jis turėjo parnešti salotų: būtume bent 
paskabę kaip galvijai! Pamatysite, jis vėl negrįš. Jau vakar jis ne- 
nakvojo namie. Nežinau, kuo jis verčiasi, bet man atrodo, kad to 
kumelio pilvas visad prikimštas. 

— Gal jis prašo pakelėse išmaldos? — tarė Etjenas. 

Motina kaip nesava užsimojo kumščiais. 

— Jei aš apie tai sužinočiau!.. Mano vaikai elgetauja! Aš juos 
verčiau užmuščiau ir paskui pati nusižudyčiau! 

Maė vėl susmuko ant stalo krašto. Lenora ir Anri, nustebę, 
kad niekas neduoda valgyti, pradėjo verkšlenti; tuo tarpu senis 
Bonmoras tylėjo ir filosofiškai vartė burnoje liežuvį, stengdama- 
sis apgauti alkį. Niekas nekalbėjo, atrodė, kad visi nuo kančios 
suakmenėjo; senelis kosėjo, spjaudė juodais skrepliais, jį vėl 
kankino reumatas, grėsė vandenligė; tėvas sirgo dusuliu, nuo 
nuolatinės drėgmės jam sutino keliai; motinai ir vaikams pa- 
aštrėjo skrofulas ir paveldėta mažakraujystė. Be abejo, tai buvo 
jų amato pasekmės; jie imdavo jausti visa tai tik tada, kai maisto 
trūkumas visus juos pribaigdavo; kaimelyje žmonės jau krito it 
musės. Reikėjo vis dėlto ką nors sugalvoti vakarienei. Dieve ma- 
no, ką daryti, kur eiti? 

Sutemos tirštėjo, ir kambaryje darėsi vis tamsiau ir liūdniau. 
Etjenas, valandėlę svyravęs, skaudama širdimi kažką nutarė. 

— Palaukite manęs, — tarė jis. — Aš eisiu kur nors paieškoti. 

Ir jis išėjo. Jam dingtelėjo į galvą Muketė. Ji tikriausiai turės 
kepaliuką duonos ir jam mielai jį atiduos. Jam buvo apmaudu, 
kad jis priverstas vėl eiti į Rekijarą: toji mergina ims bučiuoti 
jam rankas kaip įsimylėjusi vergė. Bet draugų negalima apleisti 
varge, ir, jei reikės, jis bus Muketei meilus. 

— Ir aš eisiu pasižiūrėti, — tarė motina.— Šitaip jau per daug 
kvaila. 

Ji išėjo paskui jaunuolį, smarkiai trinktėlėjusi durimis. Kiti 
namiškiai, tylūs ir nejudėdami, sėdėjo prie silpnos šviesos: Alzi- 
ros uždegto žvakigalio. Lauke ji truputį pastovėjo, o paskui įėjo 
pas Levakus. 

— Klausyk, aš tau aną dieną paskolinau duonos. Gal tu man 
dabar grąžintum? 

Bet ji nutilo: tai ką ji pamatė, negalėjo suteikti drąsos; tuose 
namuose viešpatavo dar didesnis skurdas negu pas ją. 

Žmona sėdėjo įsmeigusi akis į užgesusį židinį, o Levakas, kurį, 
nieko nevalgiusį, buvo nugirdę viniakaliai, miegojo užsikvempęs 
ant stalo. Butliu stovėjo prisišliejęs prie sienos, trindamasis į ją 
pečiais; tasai žmogelis atrodė labai priblokštas: Levakų šeima 
buvo pravalgiusi visas jo santaupas, ir jis štebėjosi, kad dabar 
ir jam reikia susiveržti pilvą. 

— Duonos! Ai, mano brangioji, — atsakė Levako žmona.-— Aš 
kaip tik norėjau tave prašyti man paskolinti dar vieną kepalėlį... 

Kai vyras ėmė kažką skausmingai pro miegus murmėti, ji 
primygo jam veidą prie stalo. 

— Tylėk tu, parše! Juo geriau, kad tau degina žarnas! Užuot 
gėręs už svetimus pinigus, verčiau būtum paprašęs kokį draugą, 
kad tau paskolintų dvidešimt sū! 

Ji vis plūdosi, norėdama išlieti pyktį; jos namai buvo apleisti, 
kambaryje buvo taip nešvaiu, jog nuo grindų kilo nepakenčia- 
mas dvokas. Tegu viskas griūva, spjauti jai į tai! Jos sūnus, tasai 
valkata Beberas, taip pat buvo dingęs nuo pat ryto, ir ji rėkė, kad 
jai būtų daug lengviau, jei jis ir visai negrįžtų. Paskui ji pareiškė 
einanti gulti. Bent bus šilta. Ji kumštelėjo Butliu. 

—- Na, op! Lipkime į viršų... Ugnis užgeso, nėra reikalo degti 
žvakės, negi į tuščias lėkštes žiūrėsi... Na, ar tu pagaliau eisi? Aš 
tau sakau — eime gulti drauge. Pagulėsime, bus lengviau... O tas 
velnio girtuoklis tegu čia vienas stimpa nuo šalčio! 0 

Iš Levakų Maė per sodus ryžtingai nuėjo pas Pjeronus. Iš jų 
namų skambėjo juokas. Ji pabeldė, ir staiga viskas nutilo. Durys 
ilgai neatsidarė. 

— A,taitu! — sušuko Pjerono žmona, dėdamasi smarkiai nu- 
stebusi.— O aš maniau, kad tai gydytojas. 

Neleisdama jai ištarti nė žodžio, ji tęsė, rodydama į Pjeroną, 
kuris sėdėjo prie liepsnojančio židinio: 

— Ak, jis vis serga, vis nesitaiso. Veidas jo atrodo visai gra- 
žiai, bet jam kažkas negera darosi viduriuose, todėl jam reikia 
šilumos; mes išleidžiame anglims visa, ką tik turime. 

Riebaus, žydinčio veido Pjeronas iš tikrųjų atrodė sveikut 
sveikutėlis. Veltui jis šniokštė, norėdamas suvaidinti ligonį. 

Įėjusi Maė užuodė stiprų triušienos kvapą: jie, žinoma, buvo 

išnešę dubenį. Ant stalo buvo duonos trupinių, o pačiame jo vidu- 
ryje ji pastebėjo butelį vyno, kurį jie užmiršo paslėpti. 

— Mama nuėjo į Monsu duonos, — tarė žmona.— Mes jos ne- 
kantraudami laukiame. 

Jos balsas nutrūko, ji pastebėjo kaimynės žvilgsnį; ir jos akys 
taip pat sustojo ties buteliu. Bet ji tuoj susigriebė ir papasakojo 
visą istoriją: taip, tai vynas; Piolenos ponai atnešė tą butelį vyrui, 
kuriam gydytojas buvo prirašęs gerti bordo. Ji negailėjo pagyri- 
mų: kokie puikūs ponai! Ypač panelė; visai neišdidi, užeina pas 
darbininkus ir pati jiems dalija pašalpas! 

— Žinau,— tarė Maė,— aš juos pažįstu. 

Jai suspaudė širdį, pamanius, kad pagalbą visuomet gauna 
tie, kuriems ji mažiausiai reikalinga. Visados taip esti: tie Piole- 
nos ponai nešioja vandenį į upę! Bet kaip ji jų nebuvo pastebė- 
jusi kaimelyje? Gal ir ji būtų ką nors iš jų gavusi? 

— Aš atėjau,— prisipažino pagaliau Maė,— sužinoti, ar ir 
pas jus taip pat sausa kaip ir pas mus? Gal galėtum man paskolinti 
nors truputį vermišelių? 

Pjerono žmona garsiai pareiškė savo nusiminimą. 

— Nieko nebeturiu, mano brangioji. Nė kruopelės... Mama 
vis negrįžta, jai, matyt, nepavyko nieko gauti. Mums teks eiti gul- 
ti be vakarienės. 

Tą akimirką iš rūsio pasigirdo verksmas, ir ji įtūžusi ėmė bel- 
sti kumščiu į duris. Ji buvo ten uždariusi tą valkatą Lidiją, kurią 
sakėsi nubaudusi už tai, kad grįžo tik penktą valandą, kažkur pra- 
sibasčiusi visą dieną. Jos nebuvo galima suvaldyti, ji vis kažkur 
dingdavo. 

Maė vis dar stovėjo, nesiryždama išeiti. Nuo liepsnojančios 
ugnies dvelkė tokiu jaukumu, jog jai net širdį suskaudo; pagalvo- 
jusi, kad jie čia valgo, ji dar skausmingiau pajuto alkį. Aišku, jie 
išsiuntė senę ir uždarė mergiotę, kad patys vieni suėstų triušieną. 
A, ką čia ir kalbėti, patvirkusi moteris visuomet neša į namus lai- 
mę! 

o Labanakt! — tarė ji staiga. 

Lauke jau buvo naktis, mėnulis pro debesis liejo į žemę blyš- 
kią šviesą. Užuot grįžusi vėl per sodus, Maė pasuko aplink, nusi- 
minusi, nedrįsdama pareiti namo. Bet namų eilės atrodė apmiru- 
sios, visos durys dvelkė badu ir tuštuma. Kam dar belsti? Visur 
čia skurdas ir vargas. Žmonės ištisas savaites nieko nevalgė, to- 
dėl dingo net ir svogūnų kvapas, tasai stiprus kvapas, iš kurio net 
toli laukuose buvo galima užuosti kaimelį; dabar buvo likęs tik 
seno rūsio tvaikas ir negyvenamų lūšnų drėgmė. Neaiškūs garsai 
aptilo, nebebuvo girdėti nei kūkčiojimų, nei keiksmų; tyla darėsi 
vis slogesnė, slinko sunkus miegas, kuriuo užmiega išsekę žmo- 
nės, bet kaip įvirtę lovon, kamuojami bado. 

Eidama pro bažnyčią, ji pamatė greitai prabėgantį kažkieno 
šešėlį. Viltis paspartino jos žingsnius, nes ji pažino Monsu kle- 
boną kunigą Žuarą, kuris kiekvieną sekmadienį laikydavo mišias 
kaimelio koplyčioje; jis, be abejo, ėjo iš zakristijos, kur turėjo, 
matyt, kažką sutvarkyti. Jis bėgo susikūprinęs; iš jo nutukusio 
švelnaus veido buvo matyti, kad jis nori su visais gyventi santai- 
koje. Jis vaikščiojo naktį tikriausiai todėl, kad nesusikompromi- 
tuotų, rodydamasis tarp angliakasių. Be to, buvo kalbama, kad jis 
gavo paaukštinimą. Kai kas net matė jį vaikščiojantį su savo įpė- 
diniu, išdžiūvusiu kunigu, liepsningomis akimis. 

— Kunige klebone, kunige klebone, — suvapėjo Maė žmona. 

Bet jis nesustojo. 

— Labas vakaras, labas vakaras, geroji moteriške. 

Ji atsidūrė ties savo namais. Kojos jau toliau jos nebenešė, ir 
ji įėjo į vidų. 

Niekas nė nepajudėjo. Maė nusiminęs tebesėdėjo ant stalo 
krašto. Senis Bonmoras ir mažyčiai buvo susiglaudę ant suolo, 
kad nebūtų taip šalta. Jie nepersimetė nė vienu žodžiu. Žvakė bai- 
gė degti — buvo likęs toks mažas gabalėlis, jog netrukus jie visai 
nebeturės šviesos. Sugirgždėjus durims, vaikai pasuko galvas; 
pamatę, kad motina nieko neparnešė, jie įsmeigė akis į žemę, sten- 
gdamiesi sulaikyti ašaras, kad jų nebartų. Motina susmuko prie 
gęstančios ugnies. Jos neklausinėjo, buvo taip tylu kaip ir anks- 
čiau. Visi ir taip suprato, nevertėjo savęs varginti kalbomis; da- 
bar buvo likęs silpnas, nedrąsus lūkestis, paskutinis pagalbos lū- 
kestis, kad Etjenas galbūt kur nors šį tą gaus. Laikas slinko; jie 
jau ir tuo netikėjo. 

Etjenas grįžo ir parsinešė, suvyniojęs į skudurą, apie tuziną 
virtų, jau atšalusių bulvių. 

— Tai viskas, ką man pavyko gauti,— tarė jis. 

Muketė taip pat nebeturėjo duonos. Tai buvo josios vakarie- 
nė, kurią ji jam per prievartą įbruko, suvyniojusi į tą skudurą ir 
išbučiavusi jį iš visos širdies. 

— Dėkui,— atsakė jis Maė žmonai, kuri jam siūlė jo dalį.— 
Aš ten pavalgiau. | 

Jis melavo, niūriai žiūrėdamas, kaip vaikai puolė prie maisto. 
Tėvas ir motina taip pat susivaldė, kad mažiesiems daugiau pa- 
liktų; bet senis godžiai rijo viską. Teko iš jo atimti vieną bulvę 
Alzirai. 

Tada Etjenas papasakojo naujienas. Buvo kalbama, kad Ben- 
drovė, supykusi dėl streikininkų užsispyrimo, ketina atleisti susi- 
kompromitavusius angliakasius. Ji, matyt, norėjo kovos. Sklido 
dar kitas, daug rimtesnis gandas: Bendrovė gyrėsi prikalbinusi 
didelę dalį darbininkų vėl grįžti prie darbo; rytojaus dieną Viktu- 

are ir Fetri Kantelyje dirbs visas sąstatas, o Madlene ir Miru — 
trečdalis. Maė buvo be galo nusiminęs. 

— Po velnių! — sušuko tėvas.— Jei atsiranda išdavikų, rei- 
kia su jais atsiskaityti! 

Ir, atsistojęs, nebesitverdamas sielvartu, ėmė šaukti: 

— Ryt vakare, miške!.. Kadangi mums neleidžia pasitarti 
„Bon Žuajė“, miške mes galėsime jaustis kaip namie. | 

Tas šauksmas pažadino senį Bonmorą, kuris užvalgęs ėmė 
snausti. Tai buvo senas susivienijimo šūkis, sueigos vieta, kur 
kadaise rinkdavosi angliakasiai pasitarti, kaip pasipriešinti ka- 
raliaus kareiviams. 

— Taip, taip, į Vandamą! Aš taip pat prisidėsiu, jei eisim ten! 

Motina energingai mostelėjo. 

— Eisim visi! Turės juk pasibaigti tas neteisingumas ir tos 
išdavystės. . 

Etjenas nutarė pranešti visiems darbininkų kaimeliams, kad 
sueiga įvyks rytojaus vakarą. Bet ugnis išblėso, kaip pas Leva- 
kus, ir žvakė staiga užgeso. Nebebuvo nei anglių, nei žibalo, rei- 
kėjo gulti patamsyje, apgraibomis. Šaltis žnaibė odą. Mažieji 
verkė. 

Žanlenas pasveikęs dabar jau vaikščiojo; bet jo kaulai taip 
blogai suaugo, jog šlubčiojo abiem kojom, krypuodamas lyg an- 
tis, nors galėjo bėgioti taip pat smarkiai kaip ir pirma ir buvo vi- 
krus tarytum piktas vagilis žŽvėriukas. 

Tą vakarą, temstant, Žanlenas su savo neatskiriamais draugais 
Beberu ir Lidija tykojo grobio prie Rekijaro kelio. Jie buvo pa- 
sislėpę dykvietėje, už tvoros, priešais menką, tamsią krautuvėlę 
kelio posūkyje. Sena, pusaklė moteris buvo išdėsčiusi lauke sa- 
vo prekes — tris ar keturis maišus lęšiukų ir pupelių, visai pajuo- 
dusių nuo dulkių; bet Žanlenui rūpėjo prie durų pakabinta sena, 
sudžiūvusi ir Musių nutupėta menkė, nuo kurios jis neatitraukė 
savo siaurų akių. Jau dusyk jis siuntė Beberą ją nudžiauti, bet 
abu sykius iš už kelio posūkio pasirodydavo koks nors praeivis. 
Nuolat kas nors kliudo, niekaip negalima sutvarkyti reikalų! 

Takeliu atjojo kažkoks ponas, ir vaikai, pažinę direktorių 
Enbo, prigludo už tvoros prie pat žemės. Kai prasidėjo streikas, 
dažnai jį taip matydavo vieną jodinėjantį per sukilusius darbi- 
ninkų kaimelius; būdamas ramus ir drąsus, jis norėdavo pats įsi- 
tikinti, kokia tose apylinkėse padėtis. Niekad pro jo ausis nepra- 
švilpė nė vienas akmuo, jis sutikdavo tik tylius žmones, kurie 
nesiskubindavo su juo pasisveikinti; bet dažniausiai jis užklup- 

davo įsimylėjusias poreles, kurioms politika nė kiek nerūpėjo ir 
kurios smaginosi nuošaliuose kampeliuose. Paleidęs kumelę ris- 
čia, jis prajodavo pro šalį, žiūrėdamas tiesiai prieš save, kad nie- 
kam netrukdytų; matant tokį laisvos meilės šėlimą, jam suspaus- 
davo širdį nuo nepasotintos aistros. Jis puikiai matė vaikėzus, 
užgulusius mažą mergytę. Net tokie bambliai jau ieško, kaip pa- 
smaginti savo nelinksmą gyvenimą! Jo akys sudrėko, jis nujojo 
toliau, tiesiai sėdėdamas balne, kariškai užsisagstęs savo ilgą 
švarką. 

— Prakeikimas! — tarė Žanlenas.— Ar jie šiandien baigs čia 
zuję! Eik, Beberai! Timptelėk už uodegos! 

Bet vėl pasirodė du žmonės, ir Žanlenas dar kartą tyliai nusi- 
keikė, pažinęs balsą savo brolio Zacharijo, kuris pasakojo Mukė, 
kaip jam pavyko rasti keturiasdešimt sū, užsiūtus žmonos sijone. 
Abu iš džiaugsmo žvengė, tapšnodami vienas kitam per pečius. 
Mukė sumanė rytojaus dieną sulošti didžiąją ritinio partiją: ga- 
lima būtų išvykti su ritiniu antrą valandą iš „Avantažo“ ir nuritin- 
ti iki „Montuaro', netoli Maršjeno. Zacharijas sutiko. Kiek jiems 
rūpi tas streikas? Jei jau nedirbi, tai verčiau linksmai praleisti 
laiką! Jie jau buvo besuką už kampo, kai staiga Etjenas, atėjęs 
nuo kanalo pusės, juos sulaikė ir ėmė su jais kalbėti. 

— Jie čia rengiasi nakvoti ar ką? — šūktelėjo visai nusimi- 
nęs Žanlenas.— Štai jau ir naktis, senė nešasi savo maišus į vidų. 

Rekijaro link skubėjo kažkoks angliakasys. Etjenas nuėjo kar- 
tu su juo; jiems einant pro šalį, berniukai nugirdo, kad jie kalbė- 
josi apie mišką: sueigą teko atidėti rytojaus dienai, nes jie bijojo 
nespėsią per vieną dieną pranešti visiems kaimeliams. 

— Klausykit,— sumurmėjo Žanlenas savo dviem bičiuliams, 
— rytoj bręsta dideli įvykiai. Reikės nueiti. Girdite? Nulėksime 
ten popiet. 

Ir kai kelias pagaliau pasidarė laisvas, jis vėl ėmė raginti Be- 
berą: 

— Drąsiau! Timptelėk už uodegos!.. Tik pasisaugok, senė turi 
šluotą! 

Laimei, jau buvo visai sutemę. Beberas liuoktelėjo ir įsikibo 
į mMenkę; virvelė nutrūko. Mosuodamas ja, kaip popieriniu aitva- 
ru, jis ėmė bėgti lydimas kitų dviejų; visi trys jie lėkė šuoliais. 
Nustebusi krautuvininkė išėjo iš savo krautuvėlės, nesuprasda- 
ma, kas įvyko, negalėdama įžiūrėti tamsoje nubėgančio vaikų 
būrelio. 

Tie nenaudėliai buvo virtę visos apylinkės siaubu. Jie pamažu 
plėtė savo veikimo lauką kaip tikra plėšikų gauja. Iš pradžių jie 
tenkinosi Vorė kasyklų rajonu, vartėsi anglies krūvose ir išlįsda- 
vo iš jų juodi kaip negrai; jie žaisdavo slėpynių tarp rąstų, kur 

pasiklysdavo tarytum neįžengiamos girios tankmėje. Paskui jie 
užėmė pylimą; jie čiuoždavo nuo jo žemyn sėdomis, pasirinkda- 
mi neapaugusias vietas, kur žemė dar buvo šilta nuo požeminės 
ugnies, arba slankiodavo dygiuose krūmokšniuose, kuriais buvo 
apžėlusios senesnės pylimo vietos; jie slapstydavosi čia per išti- 
sas dienas, tyliai žaisdami kaip išdykę peliūkščiai. Jie užkariau- 
davo vis naujas vietas, mušdavosi iki kraujo ant plytų krūvos, 
bėgiodavo pievomis, valgydavo be duonos įvairias pienių rūšis, 
šlaistydavosi kanalo krantais, gaudydavo dumble žuvis ir rydavo 
jas žalias, — taip jie stūmėsi vis toliau, keliaudami ištisus kilo- 
metrus ligi Vandamo miškelio, kur pavasarį iki soties prisival- 
gydavo žemuogių, o vasarą riešutų ir mėlynių. Netrukus jiems 
priklausė visa didžiulė lyguma. 

Taip nuolat bastytis keliais nuo Monsu iki Maršjeno, lyg jau- 
nus vilkiukus, juos vertė vis didėjąs grobio troškimas. Žanlenas 
buvo šitų ekspedicijų vadas: jis organizuodavo užpuolimus, su- 
galvodavo, kaip nuvalyti svogūnų laukus, apskinti vynuogynus 
arba pavogti išdėliotas prekes. Apylinkėje buvo kaltinami strei- 
kuoją angliakasiai; buvo kalbama apie didelę organizuotą gaują. 
Vieną dieną Žanlenas buvo privertęs Lidiją apvogti net savo mo- 
tiną, liepdamas atnešti jam du tuzinus miežinių saldainių, kuriuos 
motina tarpulangėje laikydavo stiklinėse ant lentynų. Mergaitė, 
gavusi už tai skaudžiai į kailį, Žanleno neišdavė: taip labai ji dre- 
bėjo prieš jo autoritetą. Blogiausia buvo tai, kad jis sau paskirda- 
vo didžiausiąją laimikio dalį. Beberas taip pat turėdavo jam ati- 
duoti savo grobį ir būdavo laimingas, jei vadas, viską pasiėmęs, 
neapskaldydavo jam ausų. 

Jau kuris laikas Žanlenas ėmė savo valdžią naudoti piktam. 
Jis mušdavo Lidiją, kaip kad yra mušama teisėta žmona, ir pasi- 
naudodavo Bebero lengvatikiškumu, įveldamas jį į nemalonius 
nuotykius, labai džiaugdamasis sukvailinęs tą stambų, už jį stip- 
resnį berniuką, kuris būtų galėjęs parblokšti jį vienu kumščio 
smūgiu. Jis niekino juos abu, elgdavosi su jais kaip su vergais, 
pasakodavo jiems turįs meilužę kunigaikštytę, kuriai jie nesą ver- 
ti pasirodyti. Ir iš tikrųjų jau visą savaitę jis kasdien staiga kaž- 
kur dingdavo, palikdamas juos gatvės ar kelio posūkyje, bet kur, 
prieš tai rūsčiausiai prigrasęs jiems grįžti į kaimelį. Bet pirmiau- 
sia jis pasisavindavo visą grobį. 

Taip atsitiko ir tą vakarą. 

— Duokš,— tarė jis, plėšdamas menkę draugui iš rankų, kai 
jie visi trys sustojo toje vietoje, kur kelias suko į Rekijarą. 

Beberas ėmė prieštarauti. 

— Žinai, ir aš noriu žuvies. Juk aš ją pačiupau. 

— Ką? Kaip? — sušuko Žanlenas.— Gausi, bet, aišku, ne šį 
vakarą, o rytoj, jei dar liks. 

Jis pastūmė Lidiją, sustatė juos greta vienas kito it kareivius 
apmokymui, o paskui, atsistojęs užpakaly, tarė: 

— Dabar čia pabūkite penkias minutes, bet neatsigręžkite... 
Po velnių! Jei tik atsigręšite, atbėgs laukiniai žvėrys ir jus suės... 
O paskui eikite tiesiai namo, ir jei Beberas pakeliui Lidiją palies, 
aš viską sužinosiu ir abiem įpilsiu į kailį. 

Ir jis išnyko tamsoje taip lengvai, jog nebuvo girdėti net jo 
basų kojų šlepsėjimo. Abu vaikai kaip įbesti išstovėjo penkias 
minutes, net nežvilgtelėję atgal, bijodami gauti antausį iš nema- 
tomo Žanleno. Pamažu toji bendra baimė juos labai suartino. Be- 
beras nuolat galvojo apkabinti tą mergytę ir stipriai suspausti ją 
glėbyje, kaip jis matė darant kitus; ir ji to labai norėjo ir būtų vi- 
sai pasikeitusi, jei ją kas būtų švelniai paglamonėjęs. Bet nei jis, 
nei ji nebūtų išdrįsę nepaklausyti Žanleno. Nors kai jie grįžo, bu- 
vo jau visai tamsu, bet jie net neapsikabino, o žingsniavo greta, 
susigraudinę ir liūdni, įsitikinę, kad, jiems vienas kitą palietus, 
tuoj atsirastų vadas ir abiems gerai įkrėstų. 

Kaip tik tuo metu Etjenas buvo atėjęs į Rekijarą. Tos dienos 
išvakarėse Muketė maldavo jį ateiti, ir jis vėl atėjo, susigėdęs, 
nedrįsdamas prisipažinti, kad jam patinka ta mergina, kuri gar- 
bino jį kaip Dievą. Tiesą sakant, jis ėjo, pasiryžęs nutraukti su ja 
santykius. Jis pasimatys su ja, paaiškins, kad ji neprivalo sekioti 
paskui jį — jam nepatogu prieš draugus. Dabar ne laikas links- 
mintis: negarbinga glamonėtis, kai žmonės stimpa badu. Neradęs 
jos namie, jis nutarė palaukti ir atidžiai sekė kiekvieną kelyje 
pasirodžiusį šešėlį. 

Po sugriuvusiu bokštu žiojėjo senas, pusiau užverstas šulinys. 
Stūksąs virš tos juodos skylės tiesus stulpas su stogo likučiais 
priminė kartuves; virš suskilusio šulinio rentinio augo du me- 
džiai — šermukšnis ir platanas, kurie atrodė kilę iš žemės gelmių. 
Tai buvo gūdus, apleistas užkampis; anga į prarają, užversta su- 
tręšusiais sienojais, buvo apaugusi tankia žole, kryklėmis ir erš- 
kėtrožių krūmokšniais, kuriuose pavasarį liepsnelės sukdavo liz- 
delius. Norėdama išvengti didelių remonto išlaidų, Bendrovė jau 
prieš dešimt metų buvo nutarusi užversti tą jau nebenaudojamą 
šachtą ir tik laukė, kol Vorė įsitaisys ventiliatorių, nes vėdina- 
moji krosnis, jungianti abi šachtas, buvo prie pat Rekijaro, kurio 
viena sena galerija atstojo kaminą. Buvo pasitenkinta šulinio ren- 
tinį apkalant skersinėmis sijomis ir taip jį paverčiant nebenau- 
vo tik apatinė, kur liepsnojo pragariška krosnis — didžiulis ak- 
mens anglies laužas. Traukimas buvo toks stiprus, jog gretimoje 
šachtoje nuo vieno galo ligi kito švilpė vėjas tarytum per audrą. 
Kad būtų galima į tą seną šachtą nusileisti ir iš jos pakilti, dėl at- 

sargumo buvo įsakyta prižiūrėti kopėčių angą; bet iš tikrųjų ja 
niekas nesirūpino, kopėčios puvo nuo drėgmės, o laiptų aikštelės 
jau buvo sugriuvusios. Viršuje angą gožė didžiulis gervuogių 
krūmas, o kadangi pirmosios kopėčios buvo jau be pakopų, tad, 
norint pasiekti kitas, reikėjo nusitverti už storos šermukšnio 
šaknies ir šokti į tamsą. 

Etjenas kantriai lūkuriavo, pasislėpęs už krūmo, tik staiga iš- 
girdo tarp šakų brazdesį, kuris ilgai netilo. Iš pradžių jis pamanė, 
kad šliaužia pabaidytas žaltys. Bet jį nustebino staiga užžiebtas 
degtukas, ir jis apstulbo, pažinęs Žanleną, kuris uždegė žvakę ir 
pranyko kažkur po žeme. Etjeną apėmė didžiausias smalsumas, ir 
jis prisiartino prie skylės: vaikas buvo dingęs, silpna šviesa skli- 
do nuo antros laiptų aikštelės. Jis valandėlę dvejojo, paskui nu- 
slydo, laikydamasis už šaknų; iš karto jam pasirodė, kad jis nu- 
šoks visus penkis šimtus dvidešimt keturis metrus, į patį šachtos 
dugną, bet paskui pajuto po kojomis pakopą. Jis ėmė atsargiai 
leistis. Žanlenas, matyt,nieko negirdėjo; Etjenas matė, kaip apa- 
čioje vis tolo švieselė, o vaiko šešėlis, milžiniškas ir šiurpus, šo- 
kinėjo, pakartodamas jo šlubavimą. Jis madaravo kojomis, o kai 
trūkdavo pakopų, vikriai kaip beždžionė kabindavosi rankomis, 
kojomis ir net smakru. Kopėčios — kiekviena septynių metrų il- 
gio,— ėjo vienos paskui kitas, kai kurios dar tvirtos, kai kurios 
išklibusios, braškančios, ir atrodė, jog jos ims ir suluš; tarp jų 
buvo siaurutės aikštelės, pažaliavusios ir taip smarkiai apipuvu- 
sios, jog kojos žengė it samanomis; leidžiantis gilyn, darėsi vis 
karščiau, lyg krosnyje: karštis sklido iš vėdinamosios šachtos, 
kur, jų laimei, prasidėjus streikui, buvo ramu, nes darbo metu, 
kai krosnis kasdien prarydavo penkis tūkstančius kilogramų ak- 
mens anglies, ligi čia nebūtų buvę galima prieiti, nenusvilus kai- 
lio. 

— Prakeikta rupūžė! — dusdamas keikėsi Etjenas.— Koks 
velnias jį ten neša? 

Dukart jis vos nenugriuvo. Kojos slidinėjo drėgnomis sijomis. 
Jei jis bent žvakę būtų turėjęs kaip Žanlenas; bet dabar jis nuo- 
lat susitrenkdavo, kelią jam rodė neaiški, kažkur apačioje po juo 
šmėsčiojanti švieselė. Buvo jau gal dvidešimtosios kopėčios, o 
vaikas vis dar lipo. Tada jis ėmė skaičiuoti: dvidešimt. pirmos, 
dvidešimt antros, dvidešimt trečios, ir vis dar reikėjo leistis gilyn 
ir gilyn. Etjenui nuo karščio svaigo galva, jam atrodė, kad jis 
krinta į įkaitusias krosnies žiotis. Pagaliau jis pasiekė pakrovimo 
aikštelę ir pamatė, kad žvakė tolsta išilgai galerijos. Trisdešimt 
kopėčių, vadinasi, maždaug du šimtai dešimt metrų. 

„Ar jis dar ilgai taip mane vedžios? — svarstė jis.— Tikriau- 
siai jis bus apsigyvenęs arklidėje“. 

Bet kairėje galerija, kuri vedė į arklides, buvo užgriuvusi. Ke- 
lionė tęsėsi toliau, vis sunkesnė ir pavojingesnė. Išgąsdinti šikš- 
nosparniai suplasnodavo ir prikibdavo prie galerijos skliautų. Jis 
turėjo skubėti, kad neišleistų iš akių švieselės, ir puolė į tą pačią 
galeriją; bet ten, kur vaikas prasmukdavo mitriai it žaltys, jis 
negalėdavo pralįsti neužsigavęs. Kaip visi seni šachtų koridoriai, 
taip ir ši galerija buvo susiaurėjusi ir, dirvožemiui dumbant, kas- 
dien dar vis labiau ir labiau siaurėjo; vietomis ji buvo ne platesnė 
už ugniagesių žarną, ir, atrodė, netrukus visai užaks. Žemėms 
spaudžiant, atramos buvo suskilinėjusios ir sulūžinėjusios ir grė- 
sė Etjenui nusmaukti odą; nuolaužų smaigaliai, kyšą it kardai, už- 
tverdavo jam kelią. Etjenas slinko pirmyn labai atsargiai, šliauž- 
damas keliais arba pilvu, stengdamasis per daug neatsilikti nuo 
Žanleno šešėlio. Staiga visas būrys žiurkių perbėgo išilgai jo nu- 
garos iki pat kojų taip greitai, tarytum gelbėdamosi. 

— Po perkūnais, kada gi bus galas? — suniurnėjo jis, visai 
uždusęs, sudaužytomis šlaunimis. 

Jie jau buvo atėję. Už kilometro nuo galerijos pradžios kori- 
dorius darėsi platesnis; ta jo dalis nuostabiai gerai buvo išliku- 
si. Tai buvo galas koridoriaus, kuriuo anksčiau stumdavo vago- 
nėlius; jis buvo iškirstas akmens klode ir atrodė kaip natūrali 
grota. Etjenas stabtelėjo: jis iš tolo pamatė, kad vaikas pastatė 
žvakę tarp dviejų akmenų ir patogiai atsisėdo ramus ir patenkin- 
tas kaip žmogus, kuris džiaugiasi grįžęs namo. Šis galerijos kam- 
pelis buvo paverstas gerai įrengta gyvenama patalpa. Ant žemės, 
kampe, krūva šieno teikė minkštą guolį, seni rąstigaliai buvo su- 
statyti lyg stalas, ant kurio buvo prikrauta visko: duonos, obuo- 
lių, keli pradėti kaduginės litrai; tai buvo tikras plėšikų lizdas, 
kur per ištisas savaites buvo kraunamas įvairiausias grobis, net ir 
visai nereikalingas, kaip antai, muilas, batams tepalas, kurie bu- 
vo pavogti tik dėl malonumo vogti. Ir vaikiščias tuo pavogtu tur- 
tu džiaugėsi vienui vienas, kaip plėšikas egoistas. 

— Sakyk tu man, ar tu tyčiojiesi iš žmonių, ar ką? — suriko 
Etjenas atsikvėpęs.— Tu nusileidi čia puotauti, kai mes viršuje 
badu stimpame? 

Žanlenas pritrenktas drebėjo. Bet, pažinęs Etjeną, jis tuoj nu- 
siramino. 

— Gal nori pavakarieniauti su manim? — pagaliau pasiūlė 
jis.— A? Gabaliuką keptos menkės?.. Tuoj pamatysi. 

Jis nebuvo paleidęs iš rankų menkės ir ėmė nuo jos švariai 
skusti musių pėdsakus gražiu nauju peiliuku,— vienu tų mažų 
peiliukų — durklų kaulinėmis kriaunomis, ant kurių įbrėžiami 
kokie nors įrašai. Ant šito buvo tik vienas žodis: „Meilė“. 

— Tu turi dailų peiliuką,— pastebėjo Etjenas. 

— Tai Lidijos dovana, — atsakė Žanlenas, nesiteikdamas pri- 
durti, kad Lidija jo įsakymu tą peiliuką pavogė iš vieno Monsu 
smulkių prekių pardavėjo priešais „Nukirstosios galvos“ smuklę. 

Paskui, vis dar skusdamas žuvį, jis išdidžiai pridūrė: 

— Čia pas mane jauku, ar ne? Kiek šilčiau, negu ten, viršuje, 
ir kvepia kur kas maloniau! / 

Etjenas atsisėdo, pagautas smalsumo pasiklausyti vaiko pasa- 
kojimo. Pyktis dingo, jis susidomėjo tuo mažu niekšu, tokiu drą- 
siu ir išradingu net savo ydose. Ir iš tikrųjų to urvo gilumoje 
dvelkė jaukumu: čia nebuvo per daug karšta, temperatūra nežiū- 
rint metų laiko, visad buvo vienoda, šilta kaip pirtyje, tuo tarpu 
viršuje nuo žvarbaus gruodžio vėjo vargšams aižėjo oda. Senose 
galerijose neliko nuodingų dujų, todėl ir čia metanas jau buvo 
išgaravęs, ir dabar atsidavė tik senu fermentuojančiu medžiu, — 
švelnus eterio kvapas, kiek sumišęs su aštriu gvazdiko kvapu. 
Sijos atrodė labai įdomiai: blyškiai gelsvos kaip marmuras, jos 
buvo papuoštos balkšvais mezginiais samaninių augalų, kurie jas 
dengė tarytum šilko ir perlų draperija. Kai kurios sijos pūpsėjo 
apkibusios grybais. Šen ir ten skraidė balti drugeliai, musės, ir 
ropojo sniego baltumo vorai — blanki gyvūnija, niekad nemačiu- 
si saulės. 

— Ir tu nebijai? — paklausė Etjenas. 

Žanlenas nustebęs pažvelgė į jį. 

— Ko gi bijoti? Juk aš čia vienas! 

Pagaliau menkė buvo nuskusta. Jis sukūrė ugnelę, išžarstė 
žarijas ir pakepė žuvį. Paskui perpjovė gabalą duonos į dvi dalis. 
Tai buvo baisiai sūrus, bet sveikiems skrandžiams vis dėlto pui- 
kus valgis. 

Etjenas paėmė savo dalį. 

— Dabar aš nesistebiu, kad tu tunki, tuo tarpu kai mes visi lie- 
sėjame. Žinai, juk tikra kiaulystė — taip apsiryti!.. O apie kitus 
tu visai negalvoji? 

— Dar ko! O kodėl kiti tokie kvaili? 

— Be to, žinoma, tu turi pagrindą slėptis, nes jei tėvas sužino- 
tų tave vagiant, jis tave sutvarkytų. 

— O ar buržujai iš mūsų nevagia? Juk tu pats visad tai karto- 
ji. Pavogęs tą duoną iš Megra, aš tikriausiai paėmiau tik tai, ką 
jis mums buvo skolingas. | 

Jaunuolis nutilo, prisikišęs pilną burną ir sumišęs. Jis žiūrėjo 
į tą išsigimėlio snukį, į jo žalias akis ir dideles ausis; jo neišsivys- 
tęs protas ir laukinio žmogaus gudrumas pamažu grąžino jį į pir- 
mykštę gyvulio būseną. Kasyklos, kurios jį sukūrė, dabar pa- 
baigė savo darbą, sulaužydamos jam kojas. 

— O Lidija? — vėl paklausė Etjenas.— Ar tu kartais ją čia 
atsivedi? 

Žanlenas su panieka nusijuokė. 

— Mergiščią? O, ne! Ir nemanau... Moterys viską išplepa. 

Ir jis ilgai juokėsi, kupinas begalinės paniekos Lidijai ir Be- 
berui. Jam niekad nebuvo tekę matyti tokių kvailų vaikų. Pri- 
siminęs, kad jie tiki visais jo prasimanymais ir grįžta namo tuš- 
čiomis rankomis, kai jis tuo tarpu sėdi čia sau šiltai ir valgo men- 
ke, Žanlenas leipo juokais, net jam šonai skaudėjo Paskui jis rim- 
tai padarė išvadą kaip mažas filosofas: 

— Geriausia būti vienam, visad gali gyventi santaikoje. 

Etjenas pabaigė savo duoną. Jis išgėrė dar gurkšnį kaduginės. 
Valandėlę svarstė, ar jam nereikėtų atsilyginti Žanlenui už jo vai- 
šingumą, ištempiant jį už ausies į dienos šviesą ir uždraudžiant va- 
giliauti, prigrasius viską pasakyti tėvui. Tačiau stebint tą gilią 
slėptuvę, jam dingtelėjo mintis: kažin ar neprireiks jos draugams 
arba net jam pačiam, jei ten, viršuje, reikalai imtų blogai klotis? 
Jis liepė Žanlenui prisiekti, kad neliks čia nakvoti, nes kartais jis 
taip padarydavo, kai, įsirausęs į šieną, patingėdavo grįžti namo. 
Paėmęs žvakigalį, jis išėjo vienas ir paliko berniuką, ramiai triū- 
siantį apie savo ūkį. 

Muketė jau buvo netekusi vilties jo sulaukti, bet vis tebesėdė- 
jo ant rąsto, nors lauke ir smarkiai šalo. Jį pamačiusi, jinai puolė 
jam ant kaklo, ir lyg peiliu jai pervėrė širdį, kai jis pasakė nebe- 
norįs daugiau su ja susitikti. Dieve mano! Kodėl? Argi ji nepakan- 
kamai jį mylėjo? Bijodamas pasiduoti pagundai pas ją užeiti, jis 
patraukė ją plento link ir, kiek galėdamas švelniau, aiškino, kad 
ji kompromituojanti jį draugų akyse, kad ji kompromituojanti net 
jų politiką. Ji labai nustebo: kas čia gali būti bendra su politika? 
Paskui jai dingtelėjo mintis, kad jis gėdisi pažinties su ja; beje, 
dėl to ji nė kiek nesijautė įžeista, tai buvo visai natūralu; ji pa- 
siūlė, kad žmonių akivaizdoje jis kirstų jai į veidą, lyg tarp jų bū- 
tų viskas baigta. Bet jis pasimatytų su ja vieną kitą sykį, retkar- 
čiais. Ji aistringai maldavo jį, prisiekinėjo, kad niekas nesužinos, 
kad nesutrukdys jo ilgiau kaip penkias minutes. Labai sujaudin- 
tas, jis vis atsikalbinėjo. Taip reikia. Paskui, persiskirdamas su ja, 
jis nutarė ją bent pabučiuoti. Žingsnis po žingsnio jie pasiekė pir- 
muosius Monsu namus ir apsikabinę sustojo, mėnulio pilnaties 
apšviesti, kai pro šalį praėjo kažkokia moteris, kuri staiga smar- 
kiai krūptelėjo, tarytum būtų užkliuvusi už akmens. 

— Kas čia? — paklausė sunerimęs Etjenas. 

— Katerina, — atsakė Muketė.— Ji grįžta iš Žan Barto. 

Moteris ėjo nuleidusi galvą, vos vilkdama kojas, ir atrodė 
labai nuvargusi. Jaunuolis žiūrėjo į ją nusiminęs, kad jį pamatė, 
jo širdį graužė nepagrįsti priekaištai. Argi ji negyveno su kitu? 
Ar ji nebuvo sukėlusi jam tokio pat skausmo čia pat, šitame Reki- 

jaro kelyje, kai atsidavė tam vyrui? Ir vis dėlto jis sielvartavo, 
kad jai atsilygino tuo pačiu. 

— Žinai, ką aš tau pasakysiu? — sukuždėjo pro ašaras Muke- 
tė, kai anoji nuėjo.— Tu nenori manęs, nes nori kitos. 

Kitą dieną oras buvo puikus, dangus vaiskus nuo šalčio, — vie- 
na tų gražių žiemos dienų, kai žemė po kojomis skamba kaip kriš- 
tolas. Žanlenas pabėgo iš namų jau pirmą valandą; jis palaukė 
Bebero už bažnyčios,-ir jie jau ketino eiti be Lidijos, kurią motina 
vėl buvo uždariusi rūsyje. Bet kaip tik tuo metu ją išleido, davę 
į rankas pintinę ir pareiškę, kad ją vėl visai nakčiai užrakinsią 
su žiurkėmis, jei ji nepririnksianti pilnos pintinės pienių. Išsigan- 
dusi ji norėjo tuojau eiti rinkti salotų. Bet Žanlenas ją atkalbėjo: 
suspės dar ir vėliau. Jau seniai jam nedavė ramybės Lenkija, sto- 
roji Rasenero triušė. Kaip tik tuo metu, kai jis ėjo pro „Avantažą', 
triušė liuoktelėjo į kelią. Vienu šuoliu pasivijęs, jis čiupo ją už 
ausų, įgrūdo į mergaitės pintinę, ir visi trys leidosi bėgti. Bus la- 
bai įdomu varyti ją kaip šunį iki pat miško. 

Bet netrukus jie sustojo, norėdami pasižiūrėti į Zachariją ir 
Mukė, kurie, su dviem savo draugais išgėrę po stiklą alaus, ren- 
gėsi pradėti didžiąją ritinio partiją. Laimėtojui buvo paskirta 
nauja kepurė ir raudono šilko šalis, padėti pas Rasenerą. Keturi 
žaidėjai, du prieš du, kirto lažybų dėl pirmojo žaidimo rato — 
reikėjo nustumti ritinį nuo Vorė iki Pajo fermos, apie tris kilo- 
metrus. Zacharijzs laimėjo: jis sakėsi tai padarysiąs septyniais 
kirčiais, o Mukė siūlėsi aštuoniais. Ritinis — nedidelis kaip kiau- 
šinis bukmedžio sukutis — buvo padėtas ant grindinio smaigaliu 
į viršų. Kiekvienas žaidėjas laikė rankose savo lazdą su užlenk- 
ta gale geležimi ir ilgu kotu, standžiai apsuktu plona virve. Išmu- 
šė antrą valandą, ir jie pradėjo. Zacharijas, kaip pradedąs žaidi- 
mą, turėjo teisę trim kirčiams, ir jis meistriškai nuvarė ritinį 
daugiau kaip keturis šimtus metrų per runkelių laukus, nes buvo 
uždrausta mušti ritinį ant kelių ir kaimuose, kur šitaip buvo už- 
mušti keli žmonės. Mukė, irgi stiprus žaidėjas, taip smarkiai su- 
davė, jog vienu kirčiu nuvarė ritinį atgal šimtą penkiasdešimt 
metrų. Žaidimas vyko toliau, viena pusė varė ritinį pirmyn, an- 
troji atgal,— visi tekini, daužydami kojas į sušalusio arimo 
grumstus. Iš pradžių Žanlenas, Beberas ir Lidija, sužavėti smarkių 
kirčių, dūmė įkandin žaidėjų. Paskui jie prisiminė Lenkiją, kurią 
jie kratė pintinėje, ir, palikę žaidėjus pačiame įkarštyje, paleido 
triušę, įsigeidę pažiūrėti, ar ji greit bėga. Triušė nAudūmė, o jie šo- 
ko iš paskos; apie valandą jie taip vaikė ją į visas puses, bėgdami 
kiek kojos neša, stūgaudami, kad ją dar labiau išgąsdintų, plačiai 
išskėsdami rankas ir vėl jas suglausdami, vis nieko nepagaudami. 
Jeigu triušė nebūtų buvusi vėl vaikinga, jie niekuomet nebūtų 
jos pagavę. 

Sustoję atsikvėpti, jie išgirdo keiksmus ir atsigrįžo. Jie vėl 
buvo atsidūrę žaidimo viduryje, ir Zacharijas vos nepraskėlė sa- 
vo broliui pakaušio. Žaidėjai jau buvo pradėję ketvirtąjį ratą: 
nuo Pajo fermos jie buvo pasiekę „Keturis kelius“, o nuo „Keturių 
kelių" — „Montuarą'; dabar šešiais kirčiais jie turėjo nuvaryti ri- 
tinį nuo „Montuaro“ iki „Karvių pievos“. Pustrečio 1jė per vieną 
valandą. Be to, jie išgėrė po keletą stiklų alaus „Venseno“ aludėje 
ir „Trijų išminčių“ smuklėje. Šį kartą pirmavo Mukė. Jam buvo 
„dar likę du kirčiai, ir jo pergalė jau bu'JO užtikrinta, kai Zachari- 
jas, kuriam dabar buvo eilė, rizendamas taip mikliai kirto, jog ri- 
tinis nusirito į gilų griovį. Mukė partneris negalėjo jo iš ten 
išvaryti, ir jiems grėsė pralaimėjimas. Visi keturi ėmė rėkti ir 
karščiuotis, nes žaidimas ėjo lygiomis ir reikėjo pradėti iš pra- 
džių. Nuo „Karvių pievos“ iki „Parudavusių žolių“ nebuvo nė 
dviejų kilometrų: taigi penki kirčiai. Ten jie atsigaivins pas 
Lerenarą. 

Tuo tarpu Žanlenui kilo vienas sumanymas. Jis palaukė, kol 
žaidėjai nutolo, paskui išsiėmė iš kišenės virvelę ir pririšo ją Len- 
kijai prie užpakalinės kairės kojos. Buvo labai linksma žiūrėti, 
kaip triušė bėgo trijų padaužų priešakyje, vilkdama koją ir taip 
gailiai ją išriesdama, jog jie niekad dar nebuvo tiek juokęsi. Pas- 
kui jie pririšo ją už kaklo, kad ji galėtų liuoksėti, o kai ji pavargo, 
jie ėmė vilkti ją čia ant pilvo, čia ant nugaros, kaip tikrą vežimėlį. 
Tai truko ilgiau kaip valandą, triušė jau ėmė gargaliuoti, kai vai- 
kai, išgirdę prie Kriušo miškelio žaidėjų balsus ir bijodami dar 
kartą jiems sutrukdyti, skubiai įgrūdo ją vėl į pintinę. 

Dabar Zacharijas, Mukė ir kiti du žaidėjai švilpė kilometrą po 
kilometro, sustodami tik tam, kad galėtų išmaukti po stiklą kiek- 
vienoje smuklėje, kurias jie buvo numatę tikslu kiekvienam žai- 
dimo ratui. Nuo „Parudavusių žolių“ jie pasileido į „Biuši“, iš ten 
į „Akmenį“, „Kryžių“, paskui į „Šamblė“. Žemė skambėjo po jų 
kojomis, kai jie nesustodami lėkė paskui ritinį, šokinėjantį ant 
ledo. Oras buvo gražus, batai neklimpo, tik grėsė pavojus susi- 
laužyti kojas. Sausame ore lazdų kirčiai pokšėjo kaip šūviai. Rau- 
meningos rankos stipriai laikė virve apvyniotą kotą, visas kūnas 
taip išsilenkdavo, tarytum pasiruošęs nudobti jautį; ir taip jie da- 
vėsi kelias valandas iš vieno lygumos galo į kitą, per griovius, 
gyvatvores, kelio atšlaites ir žemus daržų pinučius. Reikėjo krū- 
tinėje turėti geras dumples ir keliuose geležinius vyrius. Kirtikai 
aistringai mėgdavo šitaip prasimankštinti po darbo. Kai kurie dv1- 
dešimt penkerių metų smarkuoliai nubėgdavo dešimt mylių. Su- 
laukę keturiasdešimt metų, vyrai ritinio nežaisdavo: jų kūnai jau 
buvo per sunkūs. 

Išmušė penktą valandą, ėmė temti. Dar vienas ratas iki Van- 
damo miško, ir paaiškės, kas laimėjo kepurę ir šalį; Zacharijas, 


kaip visad abejingas politikai, ėmė rizenti: tai būtų smagu įlėk- 
ti tiesiai į draugų minią! O Žanlenas, ką tik išėjęs iš kaimelio, 
ėmė galvoti apie mišką ir apsimetė, kad tik šiaip sau bastosi 
laukais. Kai Lidija, sąžinės ir baimės graužiama, ėmė kalbėti, kad 
reikia grįžti į Vorė ir pririnkti pienių, jis pasipiktinęs pagrasino: 
negi jie apleis tą sueigą? Jis nori pasiklausyti, ką pasakys seniai. 
Jis bakstelėjo Beberą ir pasiūlė paleisti Lenkiją ir, kai ji ims bėgti, 
mėtyti į ją akmenimis, kad linksmiau būtų nukeliauti ligi pirmųjų 
medžių. Jam buvo kilusi slapta mintis triušę užmušti, jis įsigeidė 
nusinešti ją į savo urvą Rekijare ir ten ją suvalgyti. Triušė ėmė 
bėgti, uostydama žemę, suglaudusi ausis; vienas akmuo jai nu- 
drėskė nugarą, kitas numušė uodegą; nors ir greitai temo, jai būtų 
buvęs galas, jei vaikigaliai trake nebūtų pastebėję stovinčių Etje- 
no ir Maė. Tada jie skubiai puolė gyvulėlį ir vėl įgrūdo jį į pin- 
tinę. Beveik tuo pat metu Zacharijas, Mukė ir kiti du vyrai kirto 
lazda paskutinį sykį, ir ritinys nusirito per keletą metrų nuo tra- 
ko. Jie pataikė į patį sueigos įkarštį. 

Kai tik ėmė temti, visais plynos lygumos keliais ir takeliais 
nutįso ilgos voros, tylūs šešėliai ėmė plaukti čia pavieniui, čia po 
kelis į mišką, kurio violetinė juosta ryškėjo tolumoje. Visi kai- 
meliai liko tušti: net moterys ir vaikai — ir tie išėjo lyg pasivai- 
kščiodami. Keliai patamsėjo, jau nebuvo galima įžiūrėti tos ju- 
dančios minios, kuri slinko viena kryptimi, tik buvo galima jaus- 
ti, kad ji skuba pakrikai, to paties siekimo pagauta. Tarp žalitvo- 
rių ir krūmų buvo girdėti tik lengvas šlamesys ir neaiškus nakties 
gausmas. 

Kaip tik tuo metu raitas grįžtąs namo ponas Enbo atidžiai klau- 
sėsi tų neaiškių garsų. Tą puikų žiemos vakarą jis buvo sutikęs 
daug porelių ir ištisas voras iš lėto vaikštinėjančių žmonių. Pra- 
eidavo besibučiuoją įsimylėjėliai, ieškodami už tvorų nuošalios 
vietelės pasismaginti. Ar tai nebuvo jo įprasti susitikimai — kiek- 
viename griovyje parverstos merginos, tie plikšiai, besisotiną 
vieninteliu džiaugsmu, kuris jiems nieko neatsieina? Ir tie kvai- 
liai dar skundėsi gyvenimu, prisikimšdami iki soties tos nepapra- 
stos laimės: mylėti ir būti mylimiems! Jis mielai būtų stipęs badu 
kaip ir jie, jei būtų galėjęs naujai pradėti gyvenimą su moterimi, 
kuri jam būtų atsidavusi ant pakelės akmenų visu savo kūnu ir iš 
visos širdies. Bet jo nelaimei nebuvo paguodos; jis pavydėjo 
tiems vargšams. Nuleidęs galvą, jis jojo žingine, slegiamas šito 
nuolatinio gausmo, kuris sklaidėsi tamsių laukų glūdumoje,— ta- 
me gausme jis girdėjo tik pasibučiavimus. 

VII 


Tai vyko Plan de Dame, dideliame trake, kuris neseniai atsi- 
rado, iškirtus medžius. Jis tęsėsi nuolaidžia atšlaite, apjuosta 
aukšto miško — puikių skroblų, kurių tiesūs ir lygūs kamienai 
supo jį tarytum balta, nuo samanų pažaliavusi kolonada; kai kur 
žolėje dar tebetįsojo pakirsti milžinai, o kairėje stūksojo kubo 
pavidalo malkų krūsnys. Temstant šaltis smarkėjo, sušalusios 
samanos traškėjo po kojomis. Žemę gaubė juoda naktis, aukštos 
medžių šakos' skyrėsi nuo išblyškusio dangaus, kur patekėjusi 
pilnatis, kildama aukštyn, savo šviesa nustelbė žvaigždes. 

Į sueigą buvo atėję apie trys tūkstančiai angliakasių; knibž- 
danti vyrų, moterų ir vaikų minia palengva pripildė traką, pasi- 
pildama toli aplink medžius; ir vis dar tebeėjo pavėlavusieji, še- 
šėlyje skendinčių galvų srovė išsiliejo iki gretimų kirtimų. Iš ten 
kilo ūžesys, kuris toje sustingusioje ir užšalusioje girioje buvo 
panašus į vėtros staugimą. 

Atšlaitės viršuje stovėjo Etjenas kartu su Raseneru ir Maė. 
Jie ginčijosi, pasigirsdavo jų trankūs balsai; šalia jų stovėjo ir 
klausėsi keli vyrai: Levakas sugniaužtais kumščiais, Pjeronas, 
atgręžęs nugarą, labai neramus, kad nepavyko apsimesti turint 
karščio; čia buvo ir tėvas Bonmoras, ir senasis Mukas, kurie gi- 
liai susimąstę sėdėjo greta ant kelmo. Kiek atokiau stovėjo 
šaipokai: Zacharijas, Mukė ir kiti, atėję čia pasijuokti; moterys, 
priešingai, susimetusios į būrelius, buvo susikaupusios ir rimtos 
kaip bažnyčioje. Maė tylėdama lingavo galva, klausydamasi dus- 
liu balsu besikeikiančios Levako žmonos. Filomena kosėjo: atė- 
jus žiemai, ją vėl ėmė kamuoti bronchitas. Tik Muketė kvatojo 
visa gerkle, klausydama, kaip senoji Išdegėlė keikia savo dukte- 
rį, tą išgamą, kuri ją išsiunčia iš namų, kad galėtų prisiryti triu- 
šienos; ji vadino ją parsidavėle, tunkančia iš savo vyro niekšybių. 
Žanlenas užsirioglino ant malkų krūvos, užtraukė ten Lidiją ir 
privertė ten pat užlipti Beberą; visi trys jie dabar stovėjo aukš- 
čiau už visus kitus. 

Kivirčą pradėjo Raseneras, kuris norėjo pagal visas taisykles 
išrinkti prezidiumą. Ligi šiol jį siutino pralaimėjimas, kurį jis 
patyrė „Bon Žuajė“, jis buvo davęs sau žodį atsigriebti, nes guo- 
dėsi viltimi atgauti pirmykštę savo įtaką, kai tik atsidurs ne 
prieš delegatus, o prieš visą angliakasių minią. Maištingai nusi- 
teikęs Etjenas manė, kad čia girioje rinkti prezidiumą yra visai 
kvailas dalykas. Jei juos pjudo it vilkus, reikia veikti maištingai, 
kaip laukiniams. 

Matydamas, kad ginčas nesibaigs, Etjenas nutarė iš karto 
užvaldyti minią, užšokęs ant kelmo, jis sušuko: 

— Draugai! Draugai! 

Neaiškus minios gausmas virto ilgu atodūsiu, o Maė tuo tarpu 
stengėsi nuraminti prieštaraujantį Rasenerą. Etjenas skardžiu 
balsu toliau kalbėjo. 

— Draugai, kadangi mums draudžia kalbėti ir siunčia prieš 
mus žandarus, tarytum mes būtume plėšikai, mums tenka tartis 
čia! Čia mes laisvi, čia mes jaučiamės lyg namie, niekas neateis 
mūsų tildyti, kaip negalima nutildyti paukščių ir žvėrių! 

Jam atsakė griausmingais riksmais ir šauksmais. 
bėki Taip, taip, giria — mūsų, čia mes turim teisę tartis!.. Kal- 

Etjenas valandėlę nejudėdamas stovėjo ant kelmo. Vis dar 
žemai kybąs mėnulis nušvietė tik viršutines medžių šakas; Minia 
skendėjo tamsoje, pamažu nusiraminusi, tyli. Etjenas, taip pat 
juodas, stovėjo atšlaitės viršūnėje, aukščiau minios, tarytum 
tamsus stulpas. 

Lėtu judesiu jis pakėlė ranką ir pradėjo; bet jo balsas nebe- 
griaudė, jis kalbėjo šaltai lyg paprastas tautos atstovas, kuris 
duoda ataskaitą. Pagaliau jis rado progą pasakyti tą kalbą, kurią 
policijos komisaras buvo jam pertraukęs „Bon Žuajė“; jis pradėjo 
trumpa streiko priežasčių apžvalga, stengdamasis kalbėti moks- 
liškai: faktai, vien tik faktai. Iš pradžių jis pareiškė savo pasi- 
šlykštėjimą streiku: angliakasiai jo nenorėjo, jį išprovokavo 
direkcija savo nauju atramų tarifu. Paskui jis priminė pirmąjį 
atstovų apsilankymą pas direktorių, Valdybos nesąžiningumą, o 
vėliau, per antrąjį apsilankymą, jos pareikštas nuolaidas ir suti- 
kimą grąžinti tuos dešimt santimų, kuriuos ji pirmiau stengėsi 
iš jų pavogti. Dabar padėtis tokia: draudimo kasa ištuštėjo, — 
jis nurodė, kam buvo sunaudotos atsiųstos pašalpos, keliais sa- 
kiniais pateisino Internacionalą, Pliušarą ir kitus, pasakęs, kad 
jie negalėjo jiems daugiau padėti, nes turį per daug rūpesčių 
dėl pergalės užtikrinimo visame pasaulyje. Tuo tarpu būklė 
kasdien vis blogėja, Bendrovė — grąžina darbo knygeles ir graso 
pasisamdyti darbininkų Belgijoje; be to, ji gąsdina bailesniuo- 
sius, o kai kuriuos jau įkalbėjo grįžti į kasyklas. Etjenas kalbėjo 
vis tuo pačiu monotonišku balsu, tarytum norėdamas suteikti dau- 
giau svarbos toms blogoms naujienoms; kalbėjo apie bado galy- 
bę, žlugusias viltis, kovą, pranokusią paskutines ryžto ribas. Ir 
staiga jis, nepakeldamas balso, užbaigė: 

— Štai kokiomis aplinkybėmis, draugai, jūs turite šį vakarą 
apsispręsti. Ar norite tęsti streiką? Jei taip, tai ką jūs ketinate 
daryti, kad nugalėtumėte Bendrovę? 

Gili tyla nusileido iš žvaigždėto dangaus. Minia, kurios visai 
nebuvo matyti, nuščiuvo „tamsoje po tų žodžių, kurie prislėgė 
širdis; tarp medžių buvo girdėti tik sunkūs atodūsiai. 

Etjenas kalbėjo, bet jau visiškai kitokiu balsu. Dabar kalbėjo 
ne sąjungos sekretorius, o minios vadas, apaštalas, skelbiąs tie- 
sos žodžius. Negi jų tarpe atsirastų niekšų, kurie netesės žodžio? 
Kaip! Argi veltui buvo kentėta visą mėnesį? Ar ir vėl grįžti į ka- 
syklas, nuleidus galvas, kad ir vėl prasidėtų tas amžinas vargas! 
Ar ne geriau tuojau mirti, mėginant sunaikinti kapitalo tironiją, 
kuri verčia darbininką badauti. Lenktis badui tol, kol tasai badas 
vėl privers net ir ramiausius sukilti, — argi tai nėra kvailas žaidi- 
mas, kuris negali ilgiau tęstis? Jis pavaizdavo, kaip išnaudojami 
angliakasiai, kurie vieni pakelia visas krizės nelaimes ir yra pa- 
smerkti likti be duonos kąsnio, kai tik konkurencija numuša 
gaminių savikainą. Ne! Atramų tarifas nepriimtinas, tai ne kas 
kita, kaip pridengtas taupymas — tuo norima pavogti iš kiekvie- 
no darbininko kasdien vienos valandos uždarbį. Šįsyk jau per 
daug: atėjo laikas, kai vargšai, netekę kantrybės, įgyvendins 
teisingumą. 

Jis nutilo, aukštai iškėlęs rankas. Ištarus žodį „teisingumas“, 
minia sujudo, sudrebėjo, prapliupo plojimai, kurie sklido tary- 
tum sausų lapų čežėjimas. Balsai šaukė: 

— Teisingumo!.. Jau laikas, teisingumo! 

Pamažu Etjenas įsikarščiavo. Jis neturėjo Rasenero gabumų 
kalbėti lengvai ir sklandžiai. Jam dažnai pristigdavo žodžių, jis 
lemeno sakinius, su didelėm pastangom šiaip taip juos suregzda- 
vo net pečiais spūstelėjęs. Tačiau, nors ir dažnai užsikirsdamas, 
jis rasdavo ryškių, aiškių ir paprastų vaizdų, kurie pagaudavo 
klausytojus; jo darbininkiški judesiai, tai, kaip jis prispausdavo 
prie šonų alkūnes, o paskui vėl ištiesdavo į priekį rankas, su- 
gniaužęs kumščius, jo žandikaulis, kuris staiga atsikišdavo, lyg 
pasiruošęs įkąsti,— visa tai irgi nepaprastai veikė draugus. Visi 
sakydavo, kad jis, nors ir nedidelis, bet moka priversti savęs 
klausyti. 


— Samdomas darbas yra nauja vergijos forma, — vėl pradėjo 
Etjenas vis labiau virpančiu balsu.— Šachtos turi priklausyti 
angliakasiams, kaip jūra — žvejui, o žemė — valstiečiui. Girdite! 
Šachtos priklauso jums, jums visiems, kurie per visą šimtmetį 
išpirkote jas savo krauju ir vargu! 

Jis drąsiai ėmė svarstyti neaiškius teisės klausimus, daugybę 
specialių šachtas liečiančių įstatymų, pats juose painiodamasis. 
Žemės gelmės, kaip ir pati Žemė, priklauso liaudžiai; tik šlykščios 
privilegijos užtikrina jų monopolį įvairioms bendrovėms. O Mon- 
su koncesijų tariamąjį teisėtumą komplikuoja senos sutartys, ka- 
daise sudarytos su buvusiais lenų savininkais senoviniu Eno sri- 
ties papročiu. Angliakasiai turi tik atgauti tai, kas jiems priklau- 
so; ištiesęs rankas, jis parodė visą kraštą anapus miško. Tą aki- 

mirką pakilęs mėnulis slystelėjo medžių viršūnėmis ir jį nušvietė. 
Kai minia, vis dar tebestovinti šešėlyje, pamatė Etjeną, baltos 
šviesos nutviekstą, išskėstomis rankomis dalijantį turtus, ji vėl 
ėmė ploti, ilgai ir nenutilstamai. 

— Taip, taip, jo tiesa, bravo! 

Tada Etjenas palietė savo mėgstamiausią klausimą: darbo 
įrankių atidavimą kolektyvo nuosavybei, kartodamas tuos pačius 
sakinius, kurių primityvumas jį maloniai dilgino. Šią valandą 
jo kalboje pasireiškė tikra evoliucija. Pradėjęs graudinančiu 
brolybės skelbimu, būtinumu reformuoti samdomąjį darbą, jis 
baigė politine išvada visiškai jį panaikinti. Nuo susirinkimo 
„Bon Žuajė“ salėje jo kolektyvizmas, tada dar buvęs gailestingas 
ir nesuformuluotas, dabar virto sudėtinga programa, kurios kiek- 
vieną punktą jis stengėsi moksliškai apsvarstyti. Jis teigė, kad 
laisvė gali būti įgyvendinta tik panaikinus valstybę. Paskui, kai 
liaudis paims valdžią į savo rankas, prasidės reformos: grįžimas 
į pirmykštę bendruomenę, sukūrimas lygiateisės ir laisvos šeimos 
vietoje tos, kuri buvo paremta moraline priespauda, visiška 
pilietinė, politinė ir ekonominė lygybė, individualios nepriklau- 
somybės laidavimas tuo, kad darbo įrankiai ir jo vaisiai priklau- 
sys visiems, pagaliau nemokamas profesinis apmokymas kolekty- 
vo sąskaita. Toliau — visiškas senosios, supuvusios visuomenės 
pertvarkymas; jis puolė vedybas, įpėdinystės teisę, nustatinėjo 
paskiro asmens turtą, šlavė gėdingą atgyvenusių amžių palikimą 
plačiu ir visą laiką vienodu rankos mostu, kaip pjovėjas, kertąs 
nunokusius javus, o antra ranka čia pat statė ateities žmoniją, 
teisybės ir teisingumo statinį augantį dvidešimtojo amžiaus 
priešaušryje. Nuo šito smegenų įtempimo jo protas nebeveikė, 
liko tik vienintelė, fanatiko įsikalta mintis. Dingo jo jautrumo ir 
sveikos nuovokos skrupulai, atrodė, kad nėra nieko lengvesnio, 
kaip sukurti šitą naują pasaulį: jis viską buvo numatęs, jis kalbėjo 
apie jį tarytum apie mašiną, kurią jis galėtų sumontuoti maždaug 
per dvi valandas, o ugnis ir kraujas jam buvo niekis. 

— Dabar mūsų eilė! — sušuko jis baigdamas.— Nuo šiol 
valdžia ir turtai turi priklausyti mums! 

Pritarimo šauksmas iš miško glūdumos atsirito iki pat jo. Mė- 
nuiis dabar nušvietė visą traką, aštriai išryškindamas judančių 
galvų siluetus ligi pat tolumoje dūluojančio tarp aukštų, palkšvų 
kamienų atžalyno. Šaltame kaip ledas ore buvo matyti įniršę vei- 
dai, blizgančios akys, praviros burnos, visas liaudies susibūri- 
mas — vyrai, Moterys ir vaikai, išbadėję ir paleisti teisėtu plėši- 
mu atsiimti tų nuo amžių jiems priklausančių turtų, kurie iš jų 
buvo atimti. Jie nebejautė šalčio, — tie karšti žodžiai sušildė juos 
iš vidaus. Juos kėlė nuo žemės religinė egzaltacija, karšta viltis 

pirmųjų krikščionių, laukiančių, kad netrukus įsiviešpataus tei- 
singumas. Daug neaiškių sakinių praslydo pro jų ausis, jie visiš- 
kai nesuprato tų techniškų ir abstrakčių samprotavimų; bet ta- 
sai neaiškumas, tasai abstraktumas tik dar daugiau žadėjo, minią 
akino ir svaigino. Koks sapnas! Tapti šeimininkais, daugiau nebe- 
kentėti, naudotis malonumais! 

— Taip, taip, po velnių! Dabar mūsų eilė!.. Mirtis išnaudo- 
tojams! 

Moterys kliedėjo. Maė, kuriai nuo bado sukosi galva, neteko 
savo įprasto ramumo, Levako žmona staugė, senė Išdegėlė, ne- 
besitverdama savame kailyje, mosikavo kaulėtomis lyg raganos 
rankomis, Filomena tirtėjo, pagauta kosulio priepuolio, o Muke- 
tė taip įsikarščiavo, jog rėkė kalbėtojui švelniausius žodžius. Vy- 
rų tarpe piktai šūkavo įtikintas Maė, Pjeronas drebėjo, o Levakas 
kalbėjo be perstojo; pokštininkai Zacharijas ir Mukė, stebėda- 
miesi, kaip jų draugas galėjo taip ilgai kalbėti neišgėręs nė 
gurkšnio, mėgino pasišaipyti, bet tai jiems nepavyko. O labiausiai 
triukšmavo ant malkų krūvos užsirioglinęs Žanlenas, kurstyda- 
mas Beberą su Lidija ir mosikuodamas pintine, kurioje tūnojo 
Lenkija. 

Vėl prasidėjo pritarimų šūksniai. Pasisekimas svaigino Etje- 
ną. Jis laikė savo valdžioje šituos tris tūkstančius žmonių, ir nuo 
vieno jo žodžio imdavo smarkiau plakti jų krūtinėse širdys. Jei 
Suvarinas būtų teikęsis čia ateiti, ir jis būtų jam plojęs, nes būtų 
atpažinęs savąsias mintis ir būtų patenkintas savo mokinio pažan- 
ga anarchizmo srityje, ir pritaręs jo programai, išskyrus straips- 
nį apie švietimą — kvailo sentimentalumo liekaną, nes šventas 
ir sveikas nemokšiškumas turėtų būti tas šaltinis, kuriame apsi- 
plaus visa žmonija. Raseneras iš pykčio paniekinamai gūžčiojo 
pečiais. 

— Leisk pagaliau man kalbėti! — riktelėjo jis Etjenui. 

Tasai nušoko nuo kelmo. 

— Kalbėk, pamatysime, ar jie tavęs klausys! 

Raseneras jau stovėjo jo vietoje ir rankos mostu reikalavo 
nutilti. Bet triukšmas nemažėjo, pirmosios eilės jį pažino, ir jo 
pavardė skriejo iki pat paskutiniųjų eilių po skroblais. Niekas 
jau nenorėjo jo klausyti, tai buvo nuverstas dievaitis, kurio vien 
tik išvaizda erzino buvusiuosius jo garbintojus. Jo iškalba, jo 
sklandūs ir malonūs žodžiai, taip ilgai visus žavėję, dabar atrodė 
drungnas gėrimėlis, tinkąs tik bailiams užmigdyti. Veltui jis kal- 
bėjo, triukšmas nė kiek neščiuvo; jis norėjo pasakyti raminan- 
čią kalbą, kurią jau seniai buvo parengęs, norėio įrodyti, kad ne- 
galima gyvenimo pakeisti vien tik išleidžiant naują įstatymą, kad 
socialinei evoliucijai reikia laiko: iš jo šaipėsi, įam švilpė, šis 

nepasisekimas dar labiau didino jo pralaimėjimą „Bon Žuajė“ 
salėje, ir dabar jau neatitaisomai. Baigėsi tuo, kad į jį ėmė mėtyti 
sušalusių samanų gniūžtes, o kažkokia moteris spiegiančiu balsu 
suriko: 

— Šalin išdaviką! 

Jis aiškino, kad kasyklos negali būti angliakasių nuosavybė, 
kaip audimo staklės — audėjo; jis sakė, kad reikia stengtis gauti 
teisę dalyvauti pelne, kad suinteresuotas darbininkas jaustųsi 
įmonės dalininku. 

— Šalin išdaviką! — pakartojo tūkstančiai balsų, ir švilpdami 
pasipylė akmenys. | 0 

Jis išbalo, jo akyse pasirodė nusiminimo ašaros. Tai buvo 
viso jo gyvenimo žlugimas: nedėkinga minia sunaikino dvidešimt 
metų trukusį jo ambicingą draugiškumą. Jis nulipo nuo kelmo, su- 
krėstas iki pat širdies gilumos, neturėdamas jėgų toliau kalbėti. 

— Tave tai juokina,— suvapėjo jis, kreipdamasis į džiūgau- 
jantį Etjeną.— Na gerai, aš linkiu, kad ir tau taip atsitiktų...— Ir, 
tarytum norėdamas nusimesti atsakomybę už tas nelaimes, kurias 
jis jau numatė, jis plačiai numojo ranka ir nuėjo vienas per ne- 
bylią baltą lygumą. | 

Vėl kilo riksmas: visi nustebo, pamatę, kad tėvas Bonmoras, 
atsistojęs ant kelmo, rengiasi kažką sakyti, nepaisydamas baisaus 
triukšmo. Ligi tol Mukas ir jis laikėsi nuošaliai, kaip visuomet 
paskendęs praeities atsiminimuose. Be abejo, jį ištiko vienas 
tų plepumo priepuolių, kurie taip stipriai kartais jame atgaivin- 
davo praeitį, jog atsiminimai kildavo vienas po kito ir plaukdavo 
iš jo lūpų ištisas valandas. Stojo gili tyla, visi ėmė klausytis to 
senio, kuris mėnulio šviesoje atrodė išblyškęs kaip vaiduoklis. 
O kadangi jis pasakojo tokius dalykus, kurie neturėjo tiesioginio 
ryšio su tais ginčais,— ilgas istorijas, kurių niekas nesuprato, 
susijaudinimas dar padidėjo. Jis kalbėjo apie savo jaunystę, apie 
mirtį dviejų savo dėdžių, kurie buvo sutriuškinti Vorė kasyklose, 
paskui apie plaučių uždegimą, kuris atėmė gyvybę jo žmonai. 
Tačiau jis nenukrypo nuo savo pagrindinės minties: jiems niekad 
nesisekė ir niekad nesiseks. Tada miške jų buvo susirinkę penki 
šimtai, nes karalius nenorėjo sutrumpinti darbo valandų; jis stai- 
ga pertraukė tą pasakojimą ir ėmė kalbėti apie kitą streiką: jis 
jau buvo tiek jų matęs! Ir visi baigdavosi po tais medžiais: čia — 
Plan de Dame, čia — Šarbonri arba dar toliau, link So diu Liu. 
Kartais šaldavo, kartais būdavo šilta. Vieną vakarą taip smar- 
kiai lijo, jog visi išsiskirstė net nepasitarę. Atvykdavo kara- 
liaus kareiviai, ir viskas baigdavosi šaudymu. 

— Mes pakeldavome rankas, va šitaip, mes prisiekdavome, 
kad nesileisime daugiau į šachtas... O, ir aš prisiekdavau! Taip! 
Ir aš prisiekdavau! | 

Minia klausėsi išsižiojusi, neaiškaus nerimo apimta, tik Etje- 
nas, sekęs tą visą sceną, staiga užšoko ant kelmo ir atsistojo šalia 
senio. Jis ką tik tarp draugų pamatė Šavalį, stovintį pirmoje eilė- 
je. Mintis, kad ten kur nors turi būti ir Katerina, uždegė jame 
naują liepsną, jam kilo noras pasižymėti jos akivaizdoje. 

— Draugai, jūs girdėjote! Štai vienas mūsų seniausiųjų, štai 
ką jis iškentėjo ir ką turės iškentėti mūsų vaikai, jei mes nesusi- 
dorosime „su vagimis ir budeliais! 

Jis buvo baisus, dar niekad jis nebuvo taip griežtai kalbėjęs. 
Viena ranka jis prilaikė senį Bonmorą, redydamas jį kaip skurdo 
ir gedulo vėliavą, šaukiančią keršto. Vaizdingai pasakojo jis apie 
Maė šeimą, pradėdamas jos proseneliu: jis kalbėjo apie tą šeimą, 
netekusią kasyklose sveikatos, Bendrovės išnaudotą, išdirbusią 
šachtose šimtą metų ir dabar badaujančią dar labiau negu prieš 
tai; paskui, kaip priešingybę, jis pavaizdavo Valdybos pilvočius, 
kurie sunkė pinigus, — visą tą gaują akcininkų, kurie jau daugiau 
kaip šimtmetį gyvena išlaikomi tarytum kekšės be jokio darbo, 
vien tik savo kūniškiems malonumams. Ar tai ne siaubinga? Liau- 
dis iš kartos į kartą žūsta kasyklų gilumoje, kad ministrai gautų 
kyšių, kad ištisos didžponių ir buržujų kartos keltų puotas arba 
tuktų prie šilto židinio! Jis buvo išstudijavęs angliakasių ligas ir 
dabar jas minėjo paeiliui su visomis jų siaubingomis smulkmeno- 
mis: mažakraujystė, skrofulas, juodasis bronchitas, smaugianti 
astma, paraližuojąs reumatas. Tai nelaimingieji, kuriais peni 
mašinas, kuriuos suvaro į ankštus kaimelius kaip gyvulius į tvar- 
tą: stambiosios bendrovės pamažu paima juos į savo valdžią, įves- 
damos vergiją, grasindamos pajungti visos tautos darbininkus, 
milijonus darbo rankų kokio tūkstančio tinginių naudai. Bet ang- 
liakasys dabar jau ne tamsuolis, ne galvijas, užverstas žemės 
gelmėse. Šachtų gilumoje auga visa armija, greit bus pjūtis; sėk- 
la davė vaisių, ir vieną gražią dieną naujų piliečių karta išsiverš 
iš po žemės į dienos šviesą. Tada sužinos, ar galima drįsti siūlyti 
šimtą penkiasdešimt frankų pensiją šešiasdešimtmečiui seneliui, 
išdirbusiam keturiasdešimt metų, spjaudančiam anglimi, sutinu- 
siomis nuo šachtų vandens kojomis. Taip! Darbas pareikalaus 
ataskaitos iš kapitalo, iš to beasmenio, darbininkui nepažįstamo 
dievaičio, kuris slapstosi kažkur savo šventovės gilumoje ir čiul- 
pia syvus iš jį maitinančių badmirių! Jie ten nueis ir pagaliau 
išvys jo veidą gaisrų pašvaistėje, jie prigirdys jį jo paties krau- 
jyje, tą nešvarų paršą, tą pabaisą stabą, priputusį žmogienos! 

Jis nutilo, bet jo ranka, vis dar ištiesta į tuštumą, rodė ten 
kažkur priešą, jis ir pats nežinojo kur, gal kitame pasaulio gale. 
Šį kartą minia ėmė taip garsiai šaukti, jog net Monsu gyventojai 
išgirdo ir neramūs žvilgčiojo Vandamo link, manydami, kad ten 

įvyko baisi griūtis. Nakties paukščiai pakilo viršum miško į švie- 
sų dangų. 

Etjenas norėjo ką nors nutarti tuojau. 

— Draugai, ką gi jūs pasiryžę daryti?.. Ar jūs balsuojate už 
tai, kad streiką reikia tęsti? 

— Taip, taip! — staugė daugybė balsų. 

— O kokių jūs imsitės priemonių?.. Mes tikrai pralaimėsime, 
jei atsiras bailių, kurie rytoj eis į darbą. 

Vėl pasigirdo balsai tarytum vėtros staugimas. 

— Mirtis bailiams! 

— Vadinasi, jūs nutarėte kreiptis į juos, kad jie vykdytų savo 
pareigą ir tesėtų duotąją priesaiką?.. Štai, ką mes galėtume pa- 
daryti: nuvykti į kasyklas, patys išvyti išdavikus ir parodyti 
Bendrovei, kad mes vieningi ir verčiau mirsime, negu nusileisime. 

— Taip, taip, į šachtas, į šachtas! 

Ėmęs kalbėti, Etjenas akimis ieškojo Katerinos tarp išbalusių 
ir grėsmingų veidų. Jos, matyti, čia nebuvo. Bet jis visą laiką matė 
Šavalį, kuris dėjosi šaipąsis ir gūžčiojo pečiais, graužiamas pavy- 
do, pasirengęs net parsiduoti, kad bent kiek įgytų tokio popu- 
liarumo. 

— Ir jei tarp mūsų, draugai, yra šnipų — toliau kalbėjo Et- 
jenas,— tegu jie pasisaugoja juos pažįstą... Taip, aš čia Matau 
Vandamo angliakasių, kurie neapleido savo šachtos... 

— Ar man taikai? — atžariai paklausė Šavalis. 

— (Gal tau, o gal kitam... Bet jei tu prašnekai, turėtum supras- 
ti, kad tie, kurie valgo, nieko neturi bendra su tais, kurie badau- 
ja. Tu dirbi Žan Barte... 

Kažkoks pašiepiantis balsas pertraukė: 

— O! Jis dirba!.. Jis turi moterį, kuri dirba už jį... 

Šavalis nusikeikė, visas kraujas suplūdo jam į veidą. 

— Po velnių! Vadinasi, jau uždrausta dirbti? 

— Taip! — sušuko Etjenas.— Kai draugai taip kenčia visų 
labui, yra draudžiama būti savimeiliu ir darbdavių pataikūnu. 
Jei streikas būtų visuotinis, mes jau seniai būtume šeimininkai... 
Ar bent vienas žmogus privalėjo dirbti Vandame, kai Monsu su- 
streikavo? Stiprus smūgis būtų tik tada, jei darbas sustotų visa- 
me krašte, — pas Deneleną taip kaip ir čia... Girdi? Tik išdavikai 
dirba Žan Barte, jūs visi esate išdavikai! 

Minia aplink Šavalį ėmė grasinti, pakilo kumščiai, pasigirdo 
šauksmai: „Mirtis, mirtis!“ Jis išblyško. Bet visu įniršiu pasiry- 
žęs nugalėti Etjeną, jis susigriebė. 

— Paklausykite manęs! Ateikite rytoj į Žan Bartą, ir jūs pa- 
matysite, ar aš dirbu!.. Mes jums pritariame, ir mane atsiuntė 
jums apie tai pranešti. Reikia užgesinti ugnis, reikia, kad ir maši- 

nistai sustreikuotų! Juo geriau, kad siurbliai neveiks! Vanduo už- 
pils šachtas, viskas bus baigta! 

Dabar jam ėmė pasiutusiai ploti, ir Etjeną visi užmiršo. Kal- 
bėtojai vienas po kito lipo ant kelmo, mosikavo, visiems aplink 
triukšmaujant, svaidė žiaurius pasiūlymus. Tai buvo tikėjimo 
beprotybės priepuolis, nekantrumas religinės sektos, kuri, nuvar- 
gusi belaukdama stebuklo, nutarė pati jį pagaliau išprovokuoti. 
Žmonės, kuriems nuo bado sukosi galva, matė viską raudonoje 
šviesoje, kliedėjo apie gaisrus ir kraują garbės apoteozėje, iš ku- 
rios kils visuotinė laimė. O ramus mėnuo liejo savo šviesą į tą 
įsisiūbavusią minią, tankus miškas slopino žudynių šauksmus. 
Tik sušalusios samanos traškėjo po kojomis, o galingi skroblai 
su savo švelniu šakų rezginiu, juoduojančiu šviesiame danguje, 
net nepastebėjo ir negirdėjo tų vargšų padarų, kurie knibždėjo 
jų papėdėje. 

Prasidėjo stumdymasis, Maė vėl atsidūrė prie savo vyro, ir 
abu, netekę sveikos nuovokos, pagauti nevilties, kuri iš lėto juos 
graužė jau kelis mėnesius, pritarė Levakui, kuris taip įsismarka- 
vo, jog reikalavo inžinieriams nukirsti galvas. Pjeronas buvo din- 
gęs. Bonmoras ir Mukas kalbėjo abu sykiu, pasakojo kažkokius 
neaiškius ir žiaurius dalykus, — negalima buvo suprasti ką. Za- 
charijas tyčiodamasis pareikalavo sugriauti bažnyčias, o Mukė su 
lazda rankoje stukseno į žemę vien tam, kad padidintų triukšmą. 
Moterys visai pasiuto: Levako žmona, kumščiais įsirėmusi į šo- 
nus, puolė Filomeną, kaltindama, esą ji juokėsi; Muketė sakė, 
kad reikia išvaryti visus žandarus, spyrus jiems į tam tikrą vietą; 
Išdegėlė, apmušusi Lidiją, kad rado ją be pintinės ir be salotų, 
vis dar tebedaužė orą, skirdama tuos smūgius darbdaviams, ku- 
riuos ji būtų norėjusi nutverti. Žanlenas valandėlei buvo netekęs 
žado: Beberas sužinojo iš vieno vaikėzo, kad ponia Rasener matė, 
kaip jie pavogė Lenkiją; bet, tuojau nutaręs slapta paleisti triušę 
prie „Avantažo“ durų, jis vėl ėmė garsiai staugti ir mosikuoti 
savo atlenktu peiliuku, didžiuodamasis, kad jo ašmenys taip gra- 
žiai Žžvilga. 

— Draugai! Draugai! — kartojo išsisėmęs ir užkimęs Etjenas, 
norėdamas bent valandėlei visus nutildyti, kad būtų galima galu- 
tinai susitarti. 

Pagaliau jį išgirdo. 

— Draugai! Rytoj rytą — į Žan Bartą, sutarta? 

— Taip, taip! Į Žan Bartą! Mirtis išdavikams! 

Trijų tūkstančių balsų viesulas pakilo į dangų ir sutirpo skaid- 
rioje mMėnesienos šviesoje. 


Penkta dalis 

Ketvirtą valandą mėnulis jau buvo nusileidęs; naktis pasidarė 
labai tamsi. Pas Denelenus visi dar tebemiegojo. Seni mūriniai 
namai dar tebebuvo tylūs ir tamsūs, uždarytomis durimis ir lan- 
ginėmis, stūksą gilumoje didelio apleisto sodo, kuris juos skyrė 
nuo Žan Barto šachtos. Pro kitą namų pusę plynas kelias vedė 
į Vandamą, esantį maždaug už trijų kilometrų, didoką miestelį, 
pasis'ėpusį už miško. 

Vakar dalį dienos praleidęs šachtoje, Denelenas buvo pavar- 
gęs, knarkė, įbedęs nosį į sieną, ir sapnavo, kad jį kažkas šaukia. 
Pabudęs jis iš tikrųjų išgirdo balsą ir nubėgo atidaryti lango. 

— Kas atsitiko? — paklausė Denelenas. 

— Maištas, pone! Pusė darbininkų nebenori dirbti ir trukdo 
kitiems leistis į šachtą. 

Denelenas ne iš karto suprato; galva jo buvo sunki ir dar 
svaigstanti nuo miego, o žvarbus šaltis į jį ūžtelėjo tarytum ledi- 
nis dušas. 

— Priverskite juos leistis, po velnių! — suvapėjo jis. 

— Tokia netvarka tęsiasi jau visą valandą, — kalbėjo toliau 
šaukti. Gal tik jums pasiseks juos atvesti į protą. 

— (Gerai, einu. | k 

Jis skubiai apsirengė, dabar jau visai išsiblaivęs ir labai susi- 
nervinęs. Būtų buvę galima apiplėšti visus namus: nei virėja, nei 
kambarinė nė nekrustelėjo. Bet kitoje laiptų aikštelės pusėje ėmė 
šnibždėtis išsigandę balsai; išeidamas jis pamatė prasiveriant 
mergaičių kambario duris, ir pasirodė abi jo dukterys, paskubo- 
mis užsimetusios baltus peniuarus. 

— Tėve, kas atsitiko? 

Vyresnioji — Liusi, dvidešimt dvejų metų, buvo aukšta, juod- 
bruvė; puiki mergina; o Žana, jaunesnioji, kuriai tik sukako de- 
vyniolika metų, buvo mažutė, švelni, maloni auksaplaukė. 

— Nieko ypatinga, — atsakė jis, norėdamas jas nuraminti.— 
Ten, rodos, triukšmauja kažkokie nenuoramos. Eisiu pažiūrėti. 

Bet jos ėmė prieštarauti, nenorėjo išleisti, kol jis neišgersiąs 
ko nors karšto. Kitaip jis grįžęs tikrai susirgsiąs, ir jam kaip visad 

skaudėsią viduriai. Jis priešinosi, prisiekinėjo, kad jam labai 
skubu. 

— Klausyk, — pagaliau tarė Žana, pakibusi jam ant kaklo, — 
išgerk mažą stiklelį romo ir suvalgyk bent porą tešlainėlių, arba 
aš taip ir liksiu pakibusi, ir tau teks neštis mane kartu. 

Jis turėjo nusileisti, niurnėdamas, kad užspringsiąs nuo tų 
tešlainėlių. Dukterys jau lipo pirma jo, kiekviena su savo žvaki- 
de. Apačioje, valgomajame, jos ėmėsi skubiai patarnauti: viena 
pylė romą, antra nubėgo atnešti iš indaujos pokelio tešlainių. 

Anksti netekusios motinos, tėvo lepinamos, jos augo pačios, 
bet gana blogai; vyresnioji svajojo dainuoti teatruose, jaunesnio- 
ji buvo beprotiškai atsidavusi tapybai; jos skonis buvo toks 
drąsus, jog ji skyrėsi iš visų kitų. Bet kai dėl didelių ekonominių 
sunkumų visus užmojus teko sumažinti, jos, tokios ekstravagan- 
tiškos merginos, staiga virto labai protingomis ir gudriomis šei- 
mininkėmis, kurių akys pastebėdavo sąskaitose net vieno santimo 
klaidas. Dabar jos su savo vyriškai artistišikomis manieromis 
tvirtai laikė rankose piniginę, taupė kiekvieną sū, barėsi su krau- 
tuvininkais, nuolat persiūdavo senas sukneles, todėl jų namai at- 
rodė padorūs, nors pinigų vis labiau trūko. 

— Valgyk, tėte,— kartojo Liusi. 

Paskui, pastebėjusi, kad jis susirūpinęs, tylus ir paniuręs, ji 
vėl išsigando. 

— Vadinasi, atsitiko kas nors rimta, jei tu taip raukaisi?.. 
Pasakyk žodelį, ir mes pasiliksime su tavim, tie pusryčiai apsieis 
ir be mūsų. 

Liusi kalbėjo apie numatytą šįryt išvyką. Ponia Enbo turėjo 
užvažiuoti pirma pas Greguarus ir paimti į savo karietą Sesilę, 
o paskui jas, ir jos visos turėjo vykti į Maršjeną pusryčiauti lie- 
jykloje, kur jas buvo pakvietusi direktoriaus žmona. Tai buvo 
puiki proga apžiūrėti dirbtuves, aukštakrosnes ir kokso krosnis. 

— Be abejo, mes pasiliksime,— savo ruožtu pareiškė Žana. 
Bet jis pyktelėjo. 

— Dar ką sugalvojo! Kartoju, tai niekis... Padarykite man 
malonumą, lįskite tuojau pat į savo lovas, o devyniomis būkite 
pasirengusios kaip sutarta. 

Jis pabučiavo jas ir skubiai išėjo. Buvo girdėti, kaip sušalusia 
sodo žeme kaukši jo batai; paskui žingsniai dingo tolumoje. 

Žana rūpestingai užkimšo romo butelį, o Liusi užrakino teš- 
lainius. Kambaryje viešpatavo ta šalta švara, kaip visose svetai- 
nėse, kur valgis yra liesas. Jos abi pasinaudojo proga, kad taip 
anksti atsikėlė, ir ėmė tikrinti, ar iš vakaro neliko kas nors nesu- 
tvarkyta. Štai numesta staltiesėlė, reikės pabarti tarnaitę. Paga- 
liau jos grįžo į savo kambarius. 

Eidamas trumpiausiu keliu siaurais savo daržo takeliais, De- 
nelenas galvojo apie savo prarastą turtą, apie tą Monsu akciją, 
tą milijoną, kurį jis realizavęs, svajodamas jį dešimteriopai padi- 
dinti, ir kuriam dabar grėsė tokia didelė rizika. Aibė nepasiseki- 
mų, didžiuliai nenumatyti remontai, pražūtingos eksploatacijos 
sąlygos, paskui toji nelaiminga pramonės krizė, kilusi kaip tik 
tuo metu, kai įmonė buvo pradėjusi duoti pelno. Jeigu jo šachtoje 
kils streikas, jis žuvęs. Jis pastūmė mažyčius vartelius; nakties 
tamsoje kasyklų pastatus buvo galima numanyti esant ten, kur 
kelių žibintų šviesoje šešėliai atrodė dvigubai juodesni. 

Žan Bartas neprilygo Vorė, tačiau, atnaujinus pastatus, jis 
virto, pasak inžinierių, „dailute šachta“. Negana, kad šachta buvo 
praplatinta pusantro metro ir pagilinta iki septynių šimtų aštuo- 
nių metrų, bet ir jos įrengimai buvo atnaujinti: nauja mašina, 
naujos keliamosios kabinos, visas inventorius buvo pagal pasku- 
tinius mokslo reikalavimus; net pastatai pasižymėjo savotiška 
elegancija: rūšiavimo sandėlis buvo papuoštas dantyta atbraila, 
bokštelyje — laikrodis, priėmimo salė ir mašinų kambarys — su 
apskritais skliautais kaip renesanso stiliaus koplytėlė, viršum ku- 
rios stiepėsi kaminas su juodų ir raudonų plytų mozaikine spirale. 
Oro siurblys buvo pastatytas ant šulinio, priklausančio kitai kon- 
cesijai, prie pat senosios Gaston Mari šachtos, kuri buvo palikta 
tik išpompavimui. Žan Barte, iš kairės ir dešinės nuo pagrindinės 
šachtos, buvo tik dvi angos: viena — gariniam ventiliatoriui, 
antra — kopėčioms. 

Šavalis pirmas atėjo trečią valandą ryto ir ėmė įtikinėti drau- 
gus, kad reikia pasekti Monsu darbininkų pavyzdžiu ir reikalauti, 
kad pridėtų po penkis santimus už vagonėlį. Netrukus keturi 
šimtai darbininkų, dirbusių pačiame kasyklos dugne, pasipylė 
iš barako į priėmimo salę rėkdami ir mosikuodami rankomis. Tie, 
kurie norėjo dirbti, stovėjo basi su lemputėmis rankose, pasikišeę 
po pažastim kastuvą ar kirtiklį. O kiti, dar su klumpėmis ir ap- 
siaustais ant pečių, — nes smarkiai šalo,— pastojo jiems kelią 
maldaudami, kad jie būtų protingi ir nekliudytų leistis į gilumą 
tiems, kurie norėjo dirbti. 

Pastebėjęs Kateriną su kelnėmis, švarku ir melsva kepuraite, 
Šavalis įsiuto. Keldamasis jis jai žiauriausiai buvo prigrasęs gu- 
lėti. O ji, be galo bijodama nedarbo, vis tiek išėjo įkandin jo, nes 
jis niekad jai neduodavo pinigų ir dažnai jai tekdavo mokėti ne 
tik už save, bet ir už jį. Ir kas bus su ja, jei nieko nebeuždirbs? Ją 
persekiojo baisi mintis — baimė, kad ji atsidurs Maršjeno vie- 
šuosiuose namuose, kur paprastai baigdavo savo dienas stūmėjos, 
netekusios duonos ir pastogės. 

— Po velnių! — sušuko Šavalis.— Ko tu čia atsivilkai? 

Ji pramikčiojo, jog rentos neturi, todėl nori dirbti. 

— Vadinasi, tu eini prieš mane, mergše! Tučtuojau grįžk na- 
mo, arba aš tave parlydėsių bato smūgiais į užpakalį! 

Ji baikščiai atsitraukė, bet nenuėjo, nutarusi pasižiūrėti, kuo 
visa tai baigsis. 

Denelenas atėjo rūšiavimo sandėlio laiptais. Nors žibintai 
švietė labai silpnai, jis žvitriai akimis apmetė visą patalpą, visą 
tą šešėliuose skendintį sambūrį darbininkų, kurių jis kiekvieną 
pažino: kirtikus, krovėjus, išvežiotojus, stūmėjas ir net berniokus 
padėjėjus. Svarbiausiame skyriuje, kuris atrodė dar naujas ir šva- 
rus, darbas buvo sustabdytas: garai tyliai švilpė jau pradėjusioje 
veikti mašinoje; kabinos kabojo ant nejudančių lynų; pakeliui 
palikti vagonėliai riogsojo ant ketaus plytų. Buvo paimta tik aš- 
tuoniasdešimt lempelių, kitos degė lempų skyriuje. Bet užteks, 
be abejo, vieno žodžio, ir darbas vėl ims visur virte virti. 

— Na kas gi čia darosi, mano vaikai? — garsiai paklausė 
jis.— Ko jūs pykstate? Paaiškinkite man viską, mes tuojau susi- 
tarsime. 

Denelenas paprastai kalbėdavo su darbininkais tėviškai, nors 
ir reikalaudavo, kad jie daug dirbtų. Būdamas autoritetingas ir 
staigus, jis stengėsi visų pirma juos paveikti geraširdišku balsu, 
kuriame skambėjo trimito garsai. Daugelis darbininkų jį mylėjo 
ir ypač gerbė už jo drąsą: jis nuolat būdavo su jais kirtyklose, 
visad pirmas pavojaus metu, kai šachtoje kildavo panika dėl ne- 
laimingų atsitikimų. Dukart, išsiveržus kasyklų dujoms, jį buvo 
nuleidę į šachtą, parišę per pažastis virvėmis, kai atsisakė net pa- 
tys drąsiausieji. 

— Na ką gi,— tarė jis, — neverskite manęs gailėtis, kad aš 
už jus garantavau. Jūs gi žinote, kad aš atsisakiau nuo žandarų 
apsaugos... Kalbėkite ramiai, aš klausau. 

Dabar visi nutilo susigėdę, traukdamiesi nuo jo. Pagaliau pra- 
bilo Šavalis:' 

— Štai kas, pone Denelenai, mes negalime toliau taip dirbti, 
mes norime, kad mums pridėtų po penkis santimus už kiekvieną 
vagonėlį. 

Denelenas atrodė nustebęs. 

— Kaip? Penkis santimus! Beje, kodėl toks prašymas? Juk 
aš nesiskundžiau, kad jūs darote blogas atramas, aš nenoriu jums 
primesti naujo tarifo kaip Monsu Valdyba! 

— Galimas dalykas, bet draugai iš Monsu vis dėlto yra tei- 
sūs. Jie nepriima naujo tarifo ir reikalauja padidinti atlyginimą 
penkiais santimais, nes dabartinėmis kainomis jokiu būdu neįma- 
noma tinkamai dirbti... Mes norime po penkis santimus priedo... 
Ei, jūs ten, juk tiesa? 

Balsai pritarė, triukšmas ėmė didėti, mostai pasidarė grėsmin- 
gi. Pamažu visi susibūrė į ankštą ratą. 

Deneleno akyse žybtelėjo ugnis, o jo kumštis — kumštis žmo- 
gaus, iki pašėlimo mėgstančio tvirtą valdžią — susigniaužė, kad 
nepasiduotų pagundai stverti kurį nors jų už sprando. Jis nuspren- 
dė verčiau ginčytis, įrodinėti. 

— Jūs norite penkiais santimais daugiau; aš sutinku, kad dar- 
bas iš tikrųjų yra tiek vertas. Deja, aš negaliu jų duoti. Jei aš jums 
juos pridėčiau, man būtų galas... Supraskite gi, kad aš turiu gy- 
venti, turiu gyventi bent tam, kad ir jūs gyventumėte. Aš priėjau 
liepto galą: jei savikaina dar nors truputėlį pakils, aš bankrutuo- 
ju... Prieš dvejus metus, atsimenate, per paskutinį streiką, aš nusi- 
leidau, nes tada dar galėjau nusileisti. Bet tas atlyginimo padidi- 
nimas mane vis dėlto pražudė, nes štai jau dveji metai, kaip neži- 
nau, ko griebtis... Šiandien aš jau verčiau sutikčiau tuoj pat užda- 
ryti tą savo krautuvėlę, negu kitą mėnesį sukti galvą, iš kur gauti 
pinigų jūsų atlyginimams išmokėti. 

Šavalis piktai nusijuokė tiesiai į veidą darbdaviui, kuris taip 
atvirai dėstė jiems savo reikalus. Kiti nuleido nosis užsispyrę, 
netikėdami; jų makaulėse netilpo mintis, kad ponas iš savo dar- 
bininkų prakaito neuždirbtų milijonų. 


Tada Denelenas ėmė dar atkakliau juos įtikinėti. Jis aiškino 
jiems apie nuolatinę kovą su Monsu, kuris jį nuolat tyko praryti, 
jei tik jis kurią dieną per žioplumą nusisuktų sprandą. Ta pašėlusi 
konkurencija verčia jį būti taupiu, juo labiau kad Žan Barto gilu- 
mas žymiai didina gamybos savikainą — nepalanki aplinkybė, 
kurią vos išlygina akmens anglies klodo storis. Jis ir per aną 
streiką nebūtų pakėlęs atlyginimo, jei nebūtų buvęs priverstas 
sekti Monsu pavyzdžiu, bijodamas, kad darbininkai jį apleis. Ir 
jis juos graudeno dėl rytdienos: ką jie laimės, jei privers jį par- 
duoti šachtą, o patys pateks į baisų Valdybos jungą! Juk jis pats 
neviešpatauja kažkur toli, nežinomoje šventykloje; jis nėra vie- 
nas tų akcininkų, kurie samdo valdytojus, kad tie luptų kailį nuo 
angliakasio, — vienas tų akcininkų, kurių angliakasiai niekad nė- 
ra matę; jis yra darbdavys, jis rizikuoja ne tik savo turtu, jis rizi- 
kuoja savo protu, sveikata ir net gyvybe. Darbo nutraukimas jam 
bus mirtis, nes jis neturi atsargų, o užsakymus vis tiek reikės įvy- 
kdyti. Antra vertus, kapitalas, kurį 'jis buvo įdėjęs į įrengimus, 
negali būti nenašus. Kaip jis kitaip tesėtų savo pasižadėjimus? Kas 
sumokėtų nuošimčius už tas sumas, kurias jam patikėjo jo drau- 
gai? Tai būtų bankrotas. 

— Štai kas, mano mielieji! — tarė jis baigdamas. — Aš norė- 
jau jus įtikinti... Juk negalima siūlyti žmogui, kad jis pats pasi- 
pjautų, ar ne? Ar aš jums pridėčiau penkis santimus, ar leisčiau 

jums streikuoti — ir vienu, ir kitu atveju man būtų tas pat, kas 
persipjauti gerklę. | 

Jis nutilo. Pasigirdo murmėjimas. Atrodė, kad dalis anglia- 
kasių svyruoja. Kai kurie nuėjo šulinio link. 
laisvai pasirenka... Sakykite, kas nori dirbti? 

Katerina priėjo viena pirmųjų. Bet Šavalis įsiutęs atstūmė ją 
šaukdamas: 

— Mes visi išvien, tik niekšai palieka draugus! 

Dabar jau bet koks susitarimas atrodė neįmanomas. Vėl kilo 
riksmas; stumdydamiesi, kumščiuodamiesi vieni kitus vijo iš 
šachtos; grėsė pavojus būti pritrėkštiems prie sienų. Vieną aki- 
mirką, pagautas nevilties, direktorius pamėgino kovoti pats vie- 
nas, norėdamas grasinimais minią priversti paklusti; bet tai buvo 
kvailos, bergždžios pastangos, ir jis turėjo pasitraukti. Valandėlę 
jis liko sėdėti ant kėdės priėmimo salės gale, uždusęs ir taip sutri- 
kęs dėl savo bejėgiškumo, jog nieko daugiau negalėjo sugalvoti. 
kai Šavalis atėjo ir sutiko kalbėti, jis mostelėjo kitiems pasiša- 
linti: 

— Palikite mus vienus. 

Denelenui dingtelėjo mintis ištirti, ką tasai žaliūkas galvoja. 
Iš pat pirmų žodžių jis suprato, kad tai garbėtroška, graužiamas 
aštraus pavydo. Tada Denelenas nutarė palenkti jį į savo pusę pa- 
taikavimu; jis apsimetė nustebęs, kad toks puikus darbininkas ši- 
taip kompromituoja savo ateitį. Jis sakėsi jau seniai atkreipęs į 
jį dėmesį ir numatęs netrukus jį paaukštinti; pagaliau jis tiesiai 
lėdamas, jo kumščiai, iš pradžių sugniaužti, pamažu ėmė atsi- 
gniaužti. Jo smegenyse vyko sudėtingas darbas: jei jis užsispirtų 
tęsti streiką, jis būtų tik paprastas Etjeno padėjėjas, tuo tarpu čia 
jam atsiveria visai kitos galimybės — pereiti į vyresnybės eiles. 
Karšta puikybės banga užplūdo jo veidą ir jį apsvaigino. Be to, 
streikininkų būrys, kurio jis laukė nuo pat ryto, matyt, jau neat- 
vyks; turbūt jiems atsirado kokių nors kliūčių, galbūt žandarai; 
dabar pats laikas pasiduoti. Bet jis vis dar purtė galvą, apsimetė 
esąs nepaperkamas, pasipiktinęs mušėsi į krūtinę. Pagaliau, nieko 
nesakydamas šeimininkui apie pasimatymą, kurį jis buvo pasky- 
ręs Monsu draugams, jis pažadėjo nuraminti draugus ir įtikinti 
juos vėl leistis į šachtą. 
šaliai. Jie klausėsi, kaip Šavalis visą valandą malė liežuviu, gin- 
čijosi, užsilipęs ant vagonėlio priėmimo salėje. Dalis darbininkų 
švilpė, šimtas dvidešimt jų išėjo, atkakliai gindami jo paties an- 

kstyvesnį nutarimą. Jau buvo po septynių, išaušo diena — labai 
giedra, linksma žiemos diena. Ir staiga šachtoje vėl subruzdo — 
nutrauktas darbas atgijo. Pirmiausia pradėjo veikti mašina: jos 
švaistiklis ėmė judėti, atvyniodamas ir užvyniodamas ant velenų 
lynus. Paskui, signalams be perstojo tarškiant, darbininkai pradė- 
jo leistis į šachtą; kabinos prisipildydavo, prasmegdavo ir vėl 
iškildavo; šachta rijo savo kasdieninį vaikėzų, stūmėjų ir kirtikų 
davinį, o priėmėjai su pragarišku trenksmu ketaus grindiniu ridi- 
no vagonėlius. 

— Po velnių! Ko tu čia dykinėji? — suriko Šavalis Katerinai, 
kuri laukė savo eilės.— Leiskis tuojau, nėra čia ko stoviniuoti! 

Kai ponia Enbo atvyko devintą valandą savo karietoje drauge 
su Sesile, ji rado Liusi ir Žaną pasiruošusias, labai elegantiškai 
apsirengusias, nors jų suknios buvo jau dvidešimt kartų persiū- 
tos. Bet Denelenas nustebo, pamatęs, kad karietą lydi raitas Ne- 
grelis. Ką, vadinasi, ir vyrai buvo pakviesti? Tada ponia Enbo 
savo motiniška veido išraiška paaiškino, kad ją prigąsdinę, esą 
visi keliai pilni įtartinų asmenų, todėl ji ir pasikvietusi gynėją. 
Negrelis juokėsi, ramino jas: nesą ko baimintis, taip kaip papras- 
tai, tik grasinimai rėksnių, kurių nė vienas neišdrįstų mesti ak- 
mens į langą. Dar tebesidžiaugdamas savo pasisekimu, Denelenas 
papasakojo, kaip jam pavyko užgniaužti Žan Barte maištą. Dabar 
jis sakėsi esąs gana ramus. Tuo metu, kai Vandamo kelyje panelės 
sėdosi į karietą ir visi džiaugėsi tokia puikia diena, niekas net ne- 
įtarė, kad kažkur toli, kaimuose, jau kyla nerimas ir subruzdo 
liaudis; pridėję ausį prie žemės, jie būtų galėję išgirsti žengiančių 
kojų kaukšėjimą. 

— Na gerai! Sutarta, — pakartojo ponia Enbo.— Šį vakarą 
jūs atvyksite pasiimti panelių ir papietausite su mumis... Ponia 
Greguar taip pat pažadėjo atvykti parsivežti Sesilės. 

— Pasikliaukite manimi, — atsakė Denelenas. 

Karieta nuvažiavo Vandamo link, Žana ir Liusi palinko, norė- 
damos dar sykį nusišypsoti tėvui, kuris stovėjo kelio pakraštyje; 
Negrelis šauniai jojo paskui smarkiai riedančius tekinius. 

Pravažiavę mišką, jie pasuko keliu, kuris eina iš Vandamo 
į Maršjeną. Artėjant prie Tartarė, Žana paklausė ponią Enbo, ar 
ji yra buvusi Žaliojoje Atšlaitėje; bet ponia Enbo, nors tame kraš- 
te buvo išgyvenusi jau penkerius metus, prisipažino, kad dar nie- 
kad ten nebuvo nuvykusi. Tada jie padarė vingį. Tartarė buvo 
vulkaniškos kilmės nedirbama ir nederlinga žemė pamiškėje, 
kurios podirvyje jau ištisus šimtmečius degė anglies klodai. Apie 
tą gaisrą sklido legenda, vietiniai angliakasiai pasakojo taip: ug- 
nis iš dangaus trenkusi į tą žemės gelmių Sodomą kaip tik tuo me- 
tu, kai stūmėjos ten begėdiškai ištvirkavusios; ji net nespėjusi 

išeiti į Žemės paviršių ir ligi šiol tebedega to pragaro dugne. Tam- 
siai raudonos, įkaitusios uolos buvo apsidengusios alūno nuosė- 
domis tarytum raupsais. Plyšių pakraščiai pražydo geltonomis 
sieros gėlėmis. Drąsuoliai, kurie naktį išdrįsdavo pažvelgti į tas 
kiaurymes, prisiekinėjo matę ten liepsnas, žarijose degančias nu- 
sidėjėlių sielas. Žemės paviršiuje šmėsčiodavo klaidžiojančios 
ugnelės, iš gilumos veržėsi karšti dvokią garai, o nešvari velnių 
virtuvė vis rūko ir rūko. Ir, kaip amžino pavasario stebuklas, 
viduryje šito prakeikto Tartarė buvo iškilusi Žalioji Atšlaitė su 
savo amžinai žaliuojančiomis vejomis, skroblais, kuriems vos 
spėjus numesti lapus, tuoj išsprogdavo kiti, ir laukais, kur nuim- 
davo net tris derlius per metus. Tai buvo natūrali oranžerija, ku- 
ria šildė gilumoje degą klodai. Ten niekad nebūdavo sniego. Tą 
šaltagruodžio dieną šalia nuogų miško medžių skleidėsi didžiulė 
žalumynų puokštė, ir net jos lapų galeliai nebuvo parudę nuo šal- 
nos. 

Netrukus karieta vėl riedėjo lyguma. Negrelis šaipėsi iš tos 
legendos, aiškino, kad, iermentuojantis anglies dulkėms, šachtos 
gilumoje dažnai atsirandanti ugnis; jeigu jos nenuslopina, ji dega 
ir dega. Jis papasakojo apie vieną Belgijos šachtą, kurią pavyko 
užgesinti, tik nukreipus į ją upės tėkmę. Staiga jis nutilo: kas aki- 
mirką būriai angliakasių perkirsdavo kelią, kuriuo važiavo jų 
karieta. Jie ėjo tylėdami, šnairuodami į tą prabangą, kuri juos 
vertė pasitraukti iš kelio. Jų skaičius vis didėjo; arkliai per ma- 
žąjį Skarpos tiltelį galėjo eiti tik žingine. Kas gi atsitiko, kodėl 
tie žmonės taip užplūdo kelius? Panelės išsigando, Negrelis pajuto 
tame sąmyšyje kažką negera; visiems ant širdies palengvėjo, kai 
jie pagaliau pasiekė Maršjeną. Saulė švietė, tarytum norėdama 
užgesinti ilgas eiles aukštakrosnių ir kokso krosnių, kurios rūko, 
o suodžiai krito žemėn nesibaigiančiu juodu lietumi. 


II 


Žan Barte Katerina dirbo jau visą valandą, stumdama vago- 
nėlius ligi tos vietos, kur juos perimdavo kiti; nuo jos čiurkšlėmis 
bėgo prakaitas, ir ji turėjo valandėlei sustoti, kad galėtų nusišluo- 
styti veidą. 

Kirtyklos gilumoje su savo artelės draugais kirtęs anglies klo- 
dą, Šavalis nustebo nebegirdėdamas ratų bildesio. Lempelės degė 
blogai, anglies dulkės kliudė žiūrėti. 

— Ei, ką ten darai? — sušuko jis. 

Kai ji jam atsakė, jog tikriausiai sutirpsianti ir jai tuojau iššo- 
ksianti širdis, jis perpykęs atšovė: 

— Kvaile, padaryk kaip mes, nusivilk marškinius! 

Jie buvo septynių šimtų aštuonių metrų gilumoje, šiaurinėje 
Dezirė klodo kirtyklos dalyje, už trijų kilometrų nuo tos vietos, 
kur prikabina vagonėlius. Kalbėdami apie tą šachtos rajoną, vie- 
tiniai angliakasiai išbaldavo ir prislopindavo balsą, tarytum jie 
kalbėtų apie pragarą; o dažniausiai jie tik purtydavo galvą, vi- 
siškai nenorėdami užsiminti apie tas įkaitusias žemės gelmes. Juo 
šiauriau, juo galerijos buvo arčiau Tartarė ir skverbėsi į tą vi- 
dinio gaisro vietą, virš kurios stūksojo apdegusios uolos. Kir- 
tyklose, kur jie dabar dirbo, vidutiniškai buvo keturiasdešimt 
penki laipsniai šilumos. Tai buvo toji prakeikta vieta, kur praei- 
viai matydavo pro plyšius veržiantis baisiai dvokiančius sieros 
garus ir ugnies liežuvius. 

Jau nusimetusi švarką, Katerina akimirką padvejojo, paskui 
nusimovė ir kelnės; nuogomis rankomis ir nuogomis šlaunimis, 
virve per strėnas pasirišusi marškinius lyg palaidinę, ji vėl ėmė 
stumti vagonėlį. 

— Vis dėlto šitaip geriau, — tarė ji garsiai. 

Jai trūko kvapo ne tik nuo karščio, bet ir iš baimės. Per tas 
penkias dienas, kai jie ėmė čia dirbti, ji nuolat galvojo apie tas 
pasakas, kuriomis ją užliūliuodavo vaikystėje, apie tas kadaise 
gyvenusias stūmėjas, kurios degė Tartarė gelmėse už nuodėmes, 
kurių niekas net neišdrįsdavo paminėti. Žinoma, ji dabar jau per 
didelė tikėti tokiomis kvailystėmis; bet vis dėlto ką ji darytų, jei 
staiga iš sienos išlįstų tokia mergina, visa raudona kaip krosnis, 
degančiomis kaip žarijos akimis? Vien tik apie tai pagalvojus, ją 
dar smarkiau išpildavo prakaitas. 

Sustojimo vietoje, per aštuoniasdešimt metrų nuo kirtimo, va- 
gonėlį perimdavo kita stūmėja ir ridindavo jį vėl aštuoniasdešimt 
metrų iki nuotakumo papėdės, kad priėmėjas išsiųstų jį drauge su 
kitais vagonėliais, kurie nusileisdavo iš viršutinių galerijų. 

— Kad tave kur! Tu visai nesivaržai,— tarė liesa trisdešim- 
ties metų našlė, pamačiusi Kateriną vienmarškinę.— Aš taip ne- 
galiu, prie manęs tuoj kimba tie vaikėzai su savo šlykščiais pa- 
siūlymais. 

— Na tai kas! — atkirto mergina.— Spjaut man į vyrus! Aš 
nebegaliu kęsti to karščio. 

Ji vėl grįžo atgal, stumdama tuščią vagonėlį. Blogiausia buvo 
tai, kad, be netoliese esančio Tartarė, prisidėjo dar kita priežastis, 
dėl kurios karštis pasidarė nebepakeliamas: darbovietė buvo gre- 
ta apleistos, labai gilios Gaston Mari galerijos, kur, prieš dešimt 
metų išsiveržus kasyklų dujoms, užsidegė klodas ir ligi šiol lieps- 
nojo už pastatytos užkirsti tai katastrofai kelią plūkto molio sie- 
nos, kurią nuolat tekdavo remontuoti. Ugnis be oro būtų turėjusi 
užgesti, bet nežinia iš kur atsiradę skersvėjai ją vis įpūsdavo, ir 

ji degė jau dešimt metų; molio siena įkaisdavo tarytum krosnis, 
jog net praeinant būdavo galima nudegti. Ir pagal šį mūrą dau- 
giau kaip šimtą metrų reikėdavo stumti vagonėlius prie šešiasde- 
šimt laipsnių karščio. 

Po dviejų kelionių ten ir atgal Katerina vėl ėmė dusti. Laimei, 
šitame Dezirė klode, kuris buvo vienas storiausių visoje apylin- 
kėje, koridoriai buvo platūs ir patogūs. Klodas buvo metro de- 
vyniasdešimt centimetrų aukščio, ir darbininkai galėjo dirbti sta- 
ti. Bet jie verčiau būtų sutikę dirbti susilenkę, kad tik būtų buvę 
bent kiek vėsiau. 

— Ei, tu! Ar užmigai? — vėl šiurkščiai riktelėjo Šavalis, ne- 
girdėdamas bildant Katerinos vagonėlio.— Ir kas man įbruko to- 
kią kumelę! Tučtuojau prisikrauk vagonėlį ir ridink! 

Ji stovėjo kirtyklos apačioje, pasirėmusi ant kastuvėlio. Jai 
buvo bloga, ir ji nepaklusdama žiūrėjo į juos kvaila veido išraiš- 
ka. Rausvoje lempelių šviesoje ji vos matė juos visiškai nuogus 
kaip gyvulius ir tokius paišinus, tokius purvinus nuo anglies ir 
prakaito, jog to jų nuogumo ji nė kiek nesidrovėjo. Toks patam- 
sių darbas; tos įsiręžusios beždžioniškos nugaros,— visa tai 
atrodė kaip pragariška vizija degančių kūnų, kurie leipo, dun- 
dant aplink dusliems smūgiams ir sklindant aimanoms. Be abejo, 
jie geriau ją matė, nes kirtikliai liovėsi kirtę, o vyrai ėmė šaipy- 
tis, kad ji nusimovė kelnes. 

— Ei, juk gausi slogą! Pasisaugok! 

— Na kojos tai jos puikios! Kaip manai, Šavali, jų ir dviem 
užtektų! 

— O, reikėtų pažiūrėti! Pakelk marškinius. Aukščiau! Dar 
aukščiau! 

Tada Šavalis, nepykdamas ant jų už tokius juokus, vėl ją užsi- 
puolė: 

— Po velnių!.. Štai kaip ji mėgsta visokius blevyzgojimus! 
Ji čia stovėtų ir klausytų jų ligi ryto! 

Katerina vos ne vos prisivertė prikrauti vagonėlį, o paskui 
ėmė jį stumti. Galerija čia buvo per plati, todėl ji negalėjo atsis- 
pirti į sienų atramas, jos nuogos kojos slidinėjo bėgiais, ieškoda- 
mos atspirties taško; susilenkusi, ištiesusi rankas, ji pamažu stū- 
mėsi į priekį. Kai ji pasiekė plūktinę molio sieną, vėl prasidėjo 
pragariškos kančios: prakaitas varvėjo visu jos kūnu didžiuliais 
lašais, kaip audros lietus. Nustūmusi vos trečdalį kelio iki susto- 
jimo, ji jau buvo visa šlapia, prakaito apakinta, aplipusi juodu 
purvu. Jos siauri marškiniai, tarytum ištraukti iš rašalo, lipo prie 
kūno; žengiant jie pasikeldavo ligi pat strėnų ir taip skausmingai 
trynė odą, jog jai vėl teko pertraukti darbą. 

Kas jai šiandien pasidarė? Dar niekad ji taip nesijautė, ta- 

rytum jos kaulai būtų buvę iš vatos. Tai, matyt, nuo blogo oro. Vė- 
dinimas šitos tolimos galerijos nebepasiekė. Teko kvėpuoti įvai- 
riomis dujomis, kurios veržėsi iš anglies, šniokšdamos it upokš- 
nis, ir kartais taip gausiai, jog lempos atsisakydavo degti; į ka- 
syklų dujas niekas nekreipė dėmesio, kartais keletą savaičių 
iš eilės jos pūsdavo angliakasiams tiesiai į veidus. Katerina gerai 
pažinojo tą blogą orą, tą „mirusį orą“, anot angliakasių: paže- 
me — sunkios, troškinančios dujos, aukščiau — lengvesnės, ku- 
rios užsidega ir vienu perkūno smūgiu sunaikina ištisą kasyklą 
ir šimtus žmonių. Nuo pat mažumės tiek jų prisikvėpavusi, Kate- 
rina dabar stebėjosi, kad ji jas taip sunkiai pakelia, kad jai ausyse 
taip spengia ir degina gerklę. 

Nebegalėdama ištverti, ji panoro nusimesti ir marškinius, ku- 
rie tapo tikra kančia — mažiausia marškinių klostelė ją pjovė, 
degino. Ji dar nenorėjo pasiduoti, pamėgino dar stumti vago- 
nėlį toliau, bet turėjo vėl išsitiesti ir sustoti. Tada raminda- 
masi, kad apsirengs prie sustojimo, ji ūmai nuplėšė nuo savęs vis- 
ką: virvelę, marškinius taip karštligiškai, jog, atrodė, būtų nusis- 
maukusi net odą, jei tik būtų galėjusi. Ir dabar visiškai nuoga, 
kaip pasigailėjimo verta patelė, maldaujanti pakelėse išmaldos, 
ji šliaužė išsisuodinusi, iki pilvo apsitaškiusi purvais, tarytum 
vežimą traukianti kumelė. Ji stūmė vagonėlį keturpėsčia. 

Ir vėl ji nusiminė: išsirengus nuogai, nė kiek nepasidarė ge- 
riau. Ką dar nusimesti? Ūžimas ausyse ją kurtino, jai atrodė, kad 
jos smilkinius spaudžia lyg replėmis. Ji parpuolė ant kelių. Jai 
pasirodė, kad vagonėlyje tarp anglių įstatyta lempelė gęsta. Iš 
neaiškių minčių spiečiaus išsiskyrė tik vienas ryškus noras — 
išsukti aukščiau dagtį. Du kartus ji norėjo apžiūrėti lempelę, ir 
abu kartus, kai tik ją pastatydavo ant žemės, liepsna pasirodyda- 
vo blyški, lyg būtų trūkę oro. Staiga lempelė užgeso. Ir viskas 
nuriedėjo kažkur tolyn į tamsybes, galvoje ėmė suktis girnos, 
širdis apleipo, nustojo plakusi, sukaustyta begalinio nuovargio, 
kuris užliejo visą jos kūną. Ji pargriuvo ant žemės, ėmė merdėti 
troškiame ore. 

— Povelnių! Man rodos, kad ji vis dar tinginiauja, — sugriau- 
dė Šavalio balsas. 

Jis pasiklausė nuo kirtyklos viršaus, bet neišgirdo ratų bil- 
desio. 

— Ei, Katerina, prakeikta gyvate! 

Balsas išsisklaidė tylioje, juodoje galerijoje, bet jam neatsakė 
nė menkiausias atodūsis. 

— Gal nori, kad aš tave išjudinčiau, a? 

Niekas nekrustelėjo, vis ta pati mirties tyla. Įtūžęs jis nulipo 
žemyn ir pasileido bėgti su savo lempele taip smarkiai, jog vos 

nepargriuvo ant stūmėjos kūno, kuris gulėjo užtvėręs kelią. Jis 
nori suvaidinti. Lempelė, kurią jis nuleido žemyn, norėdamas ap- 
šviesti jos veidą, vos vos neužgeso. Jis ją kiek pakėlė, paskui vėl 
nuleido ir pagaliau suprato: tai turbūt blogo oro smūgis! Jo įtūži- 
mas dingo, jame pabudo angliakasio pasiaukojimas padėti pavo- 
jaus ištiktam draugui. Dabar jis šaukė, kad jam atneštų marški- 
nius; paėmęs į glėbį nuogą, apalpusią merginą, jis stengėsi ją 
iškelti kuo aukščiau. Kai jam užmetė ant pečių drabužius, jis pasi- 
leido tekinas, viena ranka laikydamas savo naštą, o antra — abi 
lempeles. Prieš jį vingiavo gilios galerijos, jis bėgo kiek įkabin- 
damas, pasukdavo čia į dešinę, čia į kaire, ieškodamas gyvybės 
šaltinio — to ledinio lygumų oro, kuris švilpė pro ventiliatorių. 
Pagaliau jis sustojo, išgirdęs iš uolų besisunkiančios versmės 
čiurlenimą. Jis buvo kryžkelėje didelės ridinimo galerijos, kuri 
kadaise aptarnavo Gaston Mari šachtą. Ventiliacija čia veikė 
kaip vėtra, buvo taip vėsu, jog jį nukrėtė drebulys, kai jis atsisėdo 
ant žemės prie atramų su savo meiluže, kurį vis dar buvo be sąmo- 
nės, užmerktomis akimis. 

— Katerina, ei, po velnių! Nekvailiok... Ištverk dar truputį, 
kol aš tai pavilgysiu vandenyje. 

Jis išsigando, matydamas, kad ji tokia suglebusi. Bet vis dėlto 
jis pavilgė jos marškinius šaltinio vandenyje ir nušluostė jai vei- 
dą. Ji buvo lyg mirusi, jos liaunas kūnas — nesubrendusios mer- 
ginos kūnas dar neišsivysčiusiomis formomis — atrodė, tarsi jau 
būtų palaidotas žemės gelmėse. Paskui nelaimingos, prieš laiką 
nužydėjusios mergaitės vaikiška krūtine, pilvu ir klubais perbėgo 
drebulys. Ji pravėrė akis ir suvapėjo: 

— Man šalta! 

— A,tai jau kurkas geriau! — lengviau atsidusęs, sušuko Ša- 
valis. 

Jis ją aprengė, mikliai užtraukė marškinius, nusikeikė, kad 
taip sunku užmauti jai kelnes, nes ji visai nevaldė sąnarių. Vis 
dar apsvaigusi, ji negalėjo suprasti, kur ji yra ir kodėl ji nuoga. 
Viską prisiminusi, ji susigėdo. Kaip ji išdrįso visai nusivilkti! Ji 
ėmė klausinėti, ar kas nors buvo pastebėjęs ją taip, net be skare- 
lės per strėnas? Jis ėmė juokauti, prasimanė nebūtų-daiktų, pasa- 
kojo, kad jis ją čia nešė pro eilėmis išsirikiavusius draugus. Kaip 
jai šovė mintis paklausyti jo patarimo ir rodyti savo nuogą už- 
pakalį! Paskui jis davė garbės žodį, kad draugai net nesužinojo, 
ar jos užpakalis apskritas ar keturkampis, — taip jis greitai pra- 
dūmė. 

— Brr, aš stimpu nuo šalčio, — tarė jis, taip pat rengdamasis. 

Niekad ji nebuvo mačiusi jo tokio meilaus. Paprastai už vieną 

jo pasakytą malonų žodį jai tučtuojau tekdavo išgirsti du šiurkš- 
čius. O kaip būtų buvę gera gyventi santaikoje! Dar nusilpusią ir 
kaip reikiant neatsigavusią, ją persmelkė švelnumas. Ji nusišyp- 
sojo jam, sukuždėjo: 

— Pabučiuok mane! , 

Jis ją pabučiavo ir atsigulė šalia, laukdamas, kol ji galės pa- 
eiti.. 

— Matai,— tarė ji, — tu be reikalo taip rėkei ant manęs, aš jau 
nebegalėjau, iš tikrųjų! Ten kirtykloje jums dar ne taip karšta, 
bet kad tu žinotum, kaip kepina galerijos gilumoje! 

— Na, žinoma, — atsakė jis, — po medžiais būtų kur kas malo- 
niau... Šitoje šachtoje tau tikrai sunku, mano vargše mergužėle! 

Ji taip susijaudino, išgirdusi, kad jis su ja sutinka, jog net drą- 
sesnė pasidarė. 

— O! Aš taip blogai jaučiausi... Be to, šiandien oras užnuo- 
dytas... Bet tu tuoj pamatysi, ar aš gyvatė! Kai reikia dirbti, tai 
dirbama, ar ne? Aš verčiau nusibaigčiau, bet darbo neapleisčiau! 

Jie nutilo. Apkabinęs per liemenį, jis spaudė ją prie krūtinės, 
kad ji nepersišaldytų. Ir nors ji jautėsi jau pakankamai stipri, kad 
galėtų grįžti į šachtą, bet vis dar džiaugsmingai skendėjo toje 
užmirštyje. . 

— Tik aš labai norėčiau, — tarė ji visai patyliukais, — kad tu 
būtum man meilesnis... Iš tikrųjų kaip yra gera, kai vienas kitą 
nors truputį myli! 

Ir ji ėmė tyliai verkti. 

— Bet juk aš tave myliu, — sušuko jis, — juk aš tave paėmiau 
pas save! 

Ji tik palingavo galvą. Vyrai dažnai taip paimdavo moteris 
pas save tik tam, kad jas turėtų, visai nesirūpindami jų laime. 
Jai ėmė riedėti dar karštesnės ašaros, pamanius, koks būtų buvęs 
puikus jos gyvenimas, jeigu jai būtų tekęs kitas vaikinas, jeigu 
ji būtų visada jautusi jo ranką ant liemens. Kitas? Ir neaiškus to 
kito vaizdas iškilo jos sujaudintoje vaizduotėje. Bet dabar viskas 
baigta, dabar ji tetroško gyventi ligi galo su šituo, jei tik jis taip 
smarkiai jos nemuštų. 

— Tad pasistenk bent retkarčiais būti toks, — tarė ji. 

Kūkčiojimas pertraukė jos žodžius, ir jis vėl ją pabučiavo. 

— Kokia tu kvailiukė!.. Klausyk, aš prisiekiu tau būti mei- 
lus... Juk aš nepiktesnis už kitus, ko čia! 

Katerina į jį pažvelgė ir vėl ėmė šypsotis pro ašaras. Galbūt 
jis teisus, laimingų moterų nesutiksi. Nors ir netikėdama jo prie- 
saika, ji vis dėlto džiaugėsi, matydama jį tokį meilų. Dieve mano! 
jei tai galėtų tęstis per amžius! Jie vėl apsikabino; taip jiems be- 
siglaudžiant, pasigirdę žingsniai privertė juos pašokti. Trys drau- 

gai, kurie buvo matę juos praeinant, atėjo sužinoti, kas nutiko. 

Jie grįžo visi kartu. Jau buvo beveik dešimta valanda, ir jie 
vėsiame kampe papusryčiavo, prieš pradėdami vėl prakaituoti 
kirtyklos gilumoje. Jau buvo bebaigią valgyti savo sumuštinius, 
ketindami sriūbtelėti po gurkšnį kavos iš savo gertuvių, kai stai- 
ga juos išgąsdino triukšmas, pasigirdęs iš tolimų kirtyklų. Kas gi 
ten? Ar vėl nelaimingas atsitikimas? Jie pakilo, ėmė bėgti. Kirtė- 
jai, stūmėjos ir vaikėzai nuolat perkirsdavo jiems kelią; niekas 
nieko nežinojo, visi rėkė; matyt, įvyko kažkokia didelė nelaimė. 
Pamažu visą šachtą apėmė išgąstis, iš galerijų išnirdavo kažkokie 
paklaikę šešėliai, lempelės šokinėjo ir žybčiojo tamsoje. Kur tai 
atsitiko? Kodėl niekas nieko nepasako? 

— Lynus pjauna! Lynus pjauna! 

Tada kilo panika. Prasidėjo pašėlęs bėgimas tamsiais korido- 
riais. Visi tarytum neteko galvų. Kodėl pjauna lynus? Ir kas juos 
gali pjauti, jei žmonės apačioje? Tai atrodė šmėkliška. 

— Angliakasiai iš Monsu pjauna lynus! Tegul visi išeina! 

Visa supratęs, Šavalis tuoj sustabdė Kateriną. Mintis, kad išli- 
pęs jis susitiks viršuje tuos Monsu streikininkus, pakirto jam ko- 
jas. Vis dėlto ji atėjo, toji gauja, kurią jis manė pakliuvus į žan- 
darų rankas! Valandėlę jis svarstė, ar jam negrįžti atgal ir neiš- 
lipti per Gaston Mari; bet darbas ten jau buvo sustojęs. Jis keikė- 
si, dvejojo, stengėsi nuslėpti baimę, kartodamas, kad kvaila šitaip 
bėgti. Negi juos paliks šachtos dugne! 

— Tegul visi tuojau išeina! Prie kopėčių! Prie kopėčių! 

Šavalis patraukė su draugais. Jis stumdė Kateriną, jis kaltino 
ją, kad ji nepakankamai smarkiai bėga. Matyt, ji nori, kad jie vie- 
ni liktų šachtoje ir pastiptų badu? Tie Monsu plėšikai sugebės 
sulaužyti kopėčias, net nelaukdami, kol išlips žmonės. Toji šlykš- 
ti prielaida galutinai susuko visiems galvas; galerijomis pasiutu- 
siu viesulu lėkė pamišę žmonės, stengdamiesi vienas kitą pralenk- 
ti, kad tik galėtų išlipti pirmieji. Vyrai rėkė, kad kopėčios jau su- 
laužytos, kad niekas nebeišlipsiąs. Ir kai, siaubo apimti, visi bū- 
riais ėmė veržtis į prikabinimo salę, pasidarė baisi kamšatis; jie 
metėsi prie šulinio, spausdami vieni kitus siauroje angoje prie ko- 
pėčių. Vienas tik senas arklių šėrikas, kuris iš atsargumo buvo 
nuvedęs arklius į arklidę, žiūrėjo į juos su nerūpestinga panieka; 
įpratęs nakvoti šachtoje, jis buvo tikras, kad jį visada iš čia iš- 
trauks. 

— Po velnių! Sakau tau, lipk pirma, — tarė Šavalis Kateri- 
nai.— Aš bent tave prilaikysiu, jei kristum. 

Suglumusi, uždususi bebėgdama tris kilometrus, vėl visa apsi- 
pylusi prakaitu, nieko nesuprasdama, ji leidosi minios nešama. 
Tada jis taip patraukė ją už rankos, jog vos jos nesulaužė; ji su- 
dejavo, iš jos akių pasipylė ašaros: jis jau užmiršo savo priesaiką, 
ji niekad nebus laiminga. 

— Eik gi! — suurzgė jis. 

Bet ji jo per daug bijojo. Jeigu ji liptų pirma, jis visą laiką su 
ja žiauriausiai elgtųsi. Todėl ji spyrėsi, o tuo metu paklaikusi 
draugų srovė nustūmė juos į šalį. Prasisunkdamas pro šulinio sie- 
nas, vanduo teškėjo stambiais lašais; prikabinimo aikštelės grin- 
dys, trypimo išjudintos, siūbavo virš dešimties metrų gylio srutų 
duobės, apaugusios maurais. Kaip tik čia, Žan Barte, prieš dvejus 
metus buvo įvykusi baisi nelaimė: lynui nutrūkus, viena kabina 
įkrito į srutų duobę, ir du žmonės ten prigėrė. Dabar visi apie 
tai galvojo: jie visi žus čia, jeigu lentos neišlaikys tokios didelės 
minios. 

— Prakeikta kvaila tavo galva! — rėkė Šavalis.— Na ir stipk, 
bent būsiu tavim atsikratęs! 

Jis ėmė lipti pirma, o ji paskui. 

Nuo šachtos ligi viršaus buvo šimtas dvejos kopėčios, maž- 
daug po septynis metrus ilgio, kurios atsirėmė į siauras aikšteles; 
pro keturkampę skylę vos buvo galima prakišti pečius. Tai buvo 
tarytum plokščias, septynių šimtų metrų aukščio kaminas tarp 
šulinio sienelės ir pertvaros to skyriaus, kur buvo kasamos an- 
glys,— drėgna, juoda begalinė žarna, kur lygiais aukštais rėmėsi 
vienos ant kitų beveik statmenos kopėčios. Stipriam vyrui būtų 
reikėję dvidešimt penkių minučių užkopti ta milžiniška kolona. 
Beje, kopėčių šulinys dabar buvo naudojamas tik nelaimingų atsi- 
tikimų atvejais. 

Iš pradžių Katerina lipo žvaliai. Jos basos kojos buvo pripra- 
tusios galerijose prie aštrių akmenukų, todėl jų nežeidė ketur- 
kampės pakopos, apkaltos geležimi, kad nenudiltų. Jos rankos, 
sukietėjusios beridinant vagonėlius, nevargo nuo turėklų, nors 
jie buvo jai per stori. Visa tai ją net domino, jos liūdesį blaškė 
tasai netikėtas kopimas, tasai ilgas, — po tris ant kiekvienos pa- 
kopos, — žmonių žaltys, kuris šliaužė, stiepėsi ir kurio uodega 
dar tebesirangytų virš srutų duobės, jei galva ir išnirtų į dienos 
šviesą. Tuo tarpu dar nė vieno nebuvo paviršiuje, pirmieji gal ir 
buvo užkopę apie trečdalį kelio. Niekas nekalbėjo, tik dusliai 
bildėjo kojos; lempelės lyg žvaigždės klajūnės žybčiojo nuo apa- 
čios iki viršaus, kaskart vis labiau tįstančia linija aukštyn. 

Katerina išgirdo, kad už jos kažkoks vaikėzas skaičiuoja kopė- 
čias. Jai taip pat kilo mintis skaičiuoti. Jie buvo jau užlipę pen- 
kiolika kopėčių ir artinosi prie pirmos prikabinimo aikštelės. Bet 

tą pačią akimirką ji užkliuvo už Šavalio kojų. Jis nusikeikė, šauk- 
damas jai, kad nežiopsotų. Tarpais visa kolona sustodavo ir ne- 
judėdavo. Kas gi? Kas atsitiko? Kiekvienas tuoj atgaudavo žadą, 
klausinėdavo ir baimindavosi. Nerimas, prasidėjęs dar gilumoje, 
belipant vis didėjo; juo jie aukščiau lipo, juo labiau juos smaugė 
nežinia, kas ten dedasi viršuje. Kažkas pranešė, kad reikės lipti 
žemyn, kad kopėčios sulaužytos. Visi dėl to labiausiai sielojosi, 
bijodami, kad gali prilipti tuštumą. Vėl kita žinia ėjo žemyn iš 
lūpų į lūpas: vienas kirtikas nuslydo nuo kopėčių. Nė vienas nie- 
ko tikra nežinojo, šauksmai kliudė susikalbėti. Ar jie čia nakvos, 
ar ką? Pagaliau, nieko aiškesnio nesužinoję, jie vėl ėmė kopti tuo 
pačiu lėtu ir sunkiu žingsniu, dundant kojoms ir šokinėjant lem- 
pelėms. Kopėčios tikriausiai sulaužytos aukščiau. 

Pasiekus trisdešimt antras kopėčias, kai jie jau buvo pralipę 
trečią prikabinimo aikštelę, Katerina pajuto, kad jai stingsta ko- 
jos ir rankos. Iš pradžių jai tik nežymiai dygsėjo po oda. Dabar 
ji nebejautė po kojomis geležies ir rankose medžio. Iš karto vos 
juntamas, bet pamažu vis labiau geliąs skausmas ėmė svilinti rau- 
menis. Svaigulio pagauta, ji prisiminė senelio Bonmoro pasako- 
jimus iš tų laikų, kai dar nebuvo nusileidimui šulinių ir dešimties 
metų mergiūkštės anglies gabalus išnešdavo ant pečių turėklais 
neapsaugotomis kopėčiomis; kai viena jų paslysdavo arba iš pin- 
tinės nukrisdavo gabalas anglies, trys ar keturi vaikai iš karto 
kūlversčia nusirisdavo žemyn galva. Ją tąsąs mėšlungis darėsi ne- 
bepakeliamas, niekados ji neužlips ligi viršaus. “ 

Nauji sustojimai leido jai atsikvėpti. Bet siaubas, kuris kiek- 
vieną sykį padvelkdavo iš viršaus, ją visai pribaigė. Viršum jos ir 
žemiau jos visi sunkiai kvėpavo, nuo šito nesibaigiančio lipimo 
visiems sukosi galva ir tąsė vemti. Ji duso apsvaigusi nuo tamsos, 
nebepakęsdama šulinio sienų trynimosi į jos kūną. Ji drebėjo nuo 
drėgmės, nors visu kūnu stambiais lašais varvėjo prakaitas. Jie 
jau artinosi prie kito aukšto, lietus taip smarkiai pliaupė, jog 
grėsė užgesinti lempeles. 

Du kartus Šavalis kreipėsi į Kateriną, bet atsakymo nesulaukė. 
Ką ji ten už jo veikia, ar ji liežuvį pametė? Galėtų bent atsakyti, 
kad dar laikosi. Jie lipo jau pusvalandį, bet taip sunkiai, jog buvo 
pasiekę tik penkiasdešimt devintas kopėčias. Dar keturiasdešimt 
trejos. Katerina pagaliau prašvokštė, kad ji dar šiaip taip laikosi. 
Jis ją vėl būtų išvadinęs gyvate, jei ji būtų prisipažinusi, kad pa- 
vargo. Pakopų geležis, matyt, jai smigo į padus, nes jai atrodė, 
kad kažkas ten pjauna ligi pat kaulų. Kiekvieną kartą tiesdama 
ranką, ji baiminosi, kad jos delnai, apdraskyti ir taip nutirpę, jog 
pirštai jau nebesilankstė, nebepajėgs įsikibti į turėklus; jai atro- 
dė, kad ji krinta aukštielninka, kad pečiai jai atitrūko ir šlaunys 

išsinarstė nuo nuolatinio įtempimo. Ją ypač vargino menkas ko- 
pėčių nuožulnumas: lipti teko beveik statmenai, prisitraukiant 
rankų jėga, pilvą prispaudus prie medžio. Dabar sunkus žmonių 
kvėpavimas nustelbė kojų bildesį, baisus šniokštimas, dešimte- 
riopai aidėdamas šulinio pertvaromis, kilo iš gilumos ir nutilda- 
vo pačiame viršuje. Pasigirdo vaitojimas, iš lūpų į lūpas skrido 
žodžiai, kad kažkoks vaikėzas prasiskėlė galvą į aikštelės ky- 
šulį. 

Katerina vis lipo. Pasiekė dar vieną aukštą. Lietus liovėsi, rū- 
kas tirštino rūsio orą, dvokiantį sena geležim ir drėgnu medžiu. 
Nesąmoningai ji vis dar atkakliai tylomis skaičiavo, aštuoniasde- 
šimt pirmos, aštuoniasdešimt antros, aštuoniasdešimt trečios... 
dar devyniolika... Tasai skaičių kartojimas palaikė ją ritmišku 
supimu. Ji savo judesių nesuvokė. Kai ji pakeldavo akis, lempelės 
jai sukosi tarytum spiralės. Jai bėgo kraujas, ji jautėsi mirštanti, 
atrodė, kad menkiausias oro dvelktelėjimas ją nupūs žemyn. 
Blogiausia buvo tai, kad esantieji apačioje dabar ėmė stumti vir- 
šutinius, kad visa kolona ėmė blaškytis, vis didėjančio pykčio 
ir nuovargio apimta, pašėlusiai trokšdama kuo greičiausiai išvysti 
saulę. Pirmieji draugai jau išlipo, vadinasi, sulaužytų kopėčių 
nebuvo; bet mintis, kad jas dar gali sulaužyti, norėdami paskuti- 
niesiems sutrukdyti išlipti, kai kiti jau buvo viršuje ir kvėpavo 
tyru oru, juos baigė varyti iš proto. Ir kai kolona vėl sustojo, pa- 
sipylė keiksmai, visi puolė vėl lipti, stumdydamiesi, mindžioda- 
mi vieni kitus, kad tik greičiau išeitų į paviršių. 

Tada Katerina parvirto. Ji beviltiškai šūktelėjo Šavalio vardą. 
Jis neišgirdo, jis veržėsi, jis smogė koja draugui į šonkaulius, kad 
tik būtų pirmesnis už jį. Kateriną nuritino, sutrypė. Savo alpuly- 
je ji ėmė kliedėti: jai atrodė, kad ji viena tų mažų senovės stūmė- 
jų, kad gabalas anglies, iškritęs iš pintinės, kurią nešė viršum jos, 
nutrenkė ją į šulinio dugną, kaip akmeniu numuštą žvirblį. Ligi 
viršaus buvo likusios tik penkerios kopėčios — lipimas užtruko 
apie valandą. Ji vėliau niekaip negalėjo suprasti, kaip ji išlipo į 
dienos šviesą, stumiama pečių, siauros angos palaikoma. Staiga 
ją apakino saulė, ji atsidūrė viduryje staugiančios minios, kuri 
ją pasitiko švilpimu. 


III 


Nuo pat ryto, dar prieš auštant, darbininkų kaimeliuose už- 
virė sambrūzdis, kuris vis plėtėsi ir išsiliejo keliais po visą apy- 
linkę. Bet sutartoji kelionė negalėjo įvykti: pasklido gandas, kad 
lygumoje pasirodė dragūnai ir žandarai. Pasakojo, kad jie naktį 
atvyko iš Duė; kaltino Rasenerą, esą jis išdavęs draugus, įspėda- 

mas direktorių Enbo; viena stūmėja prisiekinėjo pati mačiusi 
direktoriaus tarną, kuris nešė į paštą telegramą. Angliakasiai 
gniaužė kumščius ir blankioje aušros šviesoje pro langinių ply- 
šius žiūrėjo, ar nepasirodys kareiviai. 

Apie pusę aštuonių, saulei tekant, pasklido kitas gandas, kuris 
nuramino nekantriųosius. Be reikalo buves sukeltas triukšmas, tai 
buvusi tik paprasta kariška išvyka, kurią generolas nuo ano strei- 
ko metų kartais paskirdavo, pageidaujant Lilio prefektui. Strei- 
kininkai nekentė to valdininko; jie kaltino jį, kad jis juos apga- 
vęs, nes žadėjęs jiems tarpininkauti susitaikant su Bendrove; o 
tuo tarpu jis kas savaitę siuntinėjo į Monsu kariuomenės būrius, 
kad įbaugintų darbininkus. Kai dragūnai ir žandarai ramiai pasu- 
ko Maršjeno link pasitenkinę tik tuo, kad apkurtino kaimelius, 
dundindami savo arklių kanopomis į sušalusią žemę, darbininkai 
ėmė šaipytis iš naivaus prefekto ir jo kareivių, kurie parodė kul- 
nis kaip tik tuo metu, kai turėjo prasidėti įvykiai. Ligi devintos 
valandos jie taip šaipėsi ramiai nusiteikę, stoviniuodami prieš 
savo namus, akimis lydėdami gatvės grindiniu tolstančias romias 
paskutiniųjų žandarų nugaras. Monsu buržuazija dar tebemiego- 
jo savo plačiose lovose, įsikniaubusi į minkštas pagalves. Direk- 
cijoje žmonės matė, kaip ponia Enbo išvažiavo karieta, matyt, 
palikusi poną Enbo dirbantį, nes rūmai, uždaryti ir tylūs, atrodė 
išmirę. Nė viena šachta neturėjo karinės apsaugos: tai buvo lem- 
tingas neapsižiūrėjimas pavojaus metu, nesusipratimas, kaip 
paprastai įvyksta per katastrofas, — žodžiu, tos klaidos, kurias 
padaro vyriausybė, kada reikia tinkamai susivokti įvykiuose. 
Išmušė devynias, ir angliakasiai patraukė Vandamo keliu į miš- 
ką, kur vakar buvo nutarta susitikti. 

Beje, Etjenas tuojau suprato, kad žygiui į Žan Bartą jis nesu- 
rinks trijų tūkstančių, kaip tikėjosi. Daugelis manė, kad demonst- 
racija atidėta, o blogiausia buvo tai, kad du ar trys jau išvykę bū- 
riai galėjo viską pagadinti, jei jis jiems nevadovautų. Apie šimtas 
žmonių, išvykusių prieš auštant, turėjo pasislėpti skroblų miške 
ir palaukti kitų. Suvarinas, pas kurį Etjenas užbėgo pasitarti, gūž- 
telėjo pečiais: dešimt ryžtingų žaliūkų nuveiktų daugiau negu vi- 
sa Minia; ir jis vėl pasinėrė į atskleistą knygą, atsisakęs dalyvauti 
jų žygyje. Jų veiksmai vis dar paremti jausmais, o tuo tarpu juk 
užtektų tik sudeginti Monsu; tai būtų labai paprastas dalykas. Iš- 
eidamas iš Suvarino, Etjenas pastebėjo Rasenerą, labai išbalusį, 
sėdintį priešais ketaus krosnį; jo žmona su savo nepakeičiama 
juoda suknele atrodė dar aukštesnė negu paprastai ir gylė vyrą 
aštriais, bet kartu mandagiais žodžiais. 

Maė buvo tos nuomonės, kad duotąjį žodį reikia tesėti. Tokia 
sueiga — šventa. Vis dėlto naktis buvo apraminusi visų įkarštį; 

dabar jis bijojo nelaimės, aiškino, kad jų pareiga būti ten ir pa- 
laikyti draugus kovoje dėl savo teisių. Žmona pritariamai lingavo 
galvą. Etjenas su malonumu kartojo, kad reikia veikti kaip revo- 
liucionieriams, nesikėsinant į žmonių gyvybes. Prieš išeidamas 
jis atsisakė savo dalies duonos, kurią jam iš vakaro buvo davę 
kartu su kaduginės buteliu; bet jis išgėrė vieną po kito tris stik- 
lelius, kad apsisaugotų nuo šalčio; jis net su savim pasiėmė pilną 
jos gertuvę. Alzirai buvo pavesta prižiūrėti vaikus. Seniui Bon- 
morui nuo vakarykščio trypinėjimo labai skaudėjo kojas, ir jis 
liko gulėti lovoje. 

Dėl atsargumo jie išėjo ne kartu, o atskirai. Žanlenas jau se- 
niai buvo išnykęs. Maė su žmona patraukė į Monsu, o Etjenas — 
į mišką, kur jis norėjo prisijungti prie draugų. Pakeliui jis pavijo 
būrelį moterų, tarp kurių pažino Išdegėlę ir Levako žmoną; eida- 
mos jos valgė kaštonus, kurių joms buvo atnešusi Muketė; jos 
valgė juos su visa žieve, kad labiau prisikimštų pilvus. Bet miške 
Etjenas nieko nerado, draugai jau buvo išėję į Žan Bartą. Etjenas 
paspartino žingsnį ir pasiekė šachtą kaip tik tą akimirką, kai Le- 
vakas ir dar šimtas kitų įžengė į kasyklų rajoną. Iš visur slinko 
angliakasiai: Maė su žmona — plentu, moterys — per laukus; visi 
ėjo pakrikai, be vadų, be ginklų, plaukdami į čia, kaip patvinęs 
vanduo nuo šlaitų. Etjenas pastebėjo ant tiltelio užsikorusį Žan- 
leną, kuris čia buvo įsitaisęs, lyg vaidinimą žiūrėtų. Jis ėmė bėgti 
dar smarkiau ir įėjo su pirmaisiais. Iš viso jų buvo vos trys šim- 
tai. 

Kai ant priėmimo salės laiptų pasirodė Denelenas, jie visi šiek 
tiek sumišo. 

— Ko jūs norite? — garsiai paklausė jis. 

Pažiūrėjęs, kaip tolo karieta, iš kurios jam dar šypsojosi duk- 
terys, jis grįžo atgal į šachtą, apimtas kažkokio neaiškaus nerimo. 
Tačiau ten viskas buvo tvarkoje, darbininkai buvo nusileidę į 
gilumą, anglys buvo kasamos; jis vėl nurimo, ėmė kalbėti su vy- 
kininkai. Jis greitai puolė prie rūšiavimo sandėlio lango; pama- 
tęs tą vis didėjančią žmonių srovę, kuri užplūdo kasyklų rajoną, 
jis iš karto suvokė savo bejėgiškumą. Kaip ginti tuos iš visų pu- 
sių prieinamus pastatus? Vos dvidešimt darbininkų jis būtų galė- 
jęs suburti aplink save, Jis buvo žuvęs. 

— Ko jūs norite? — pakartojo jis, išbalęs nuo slepiamo pyk- 
čio, stengdamasis drąsiai pakelti savo nelaimę. 

Minia ėmė stumdytis ir murmėti. Pagaliau Etjenas išėjo į prie- 
kį ir tarė: 

— Pone, mes jums nieko bloga nepadarysime, bet darbas turi 
būti sustabdytas visur. 

Denelenas jį tiesiai išvadino kvaišu. 

— Ar jūs manote, kad padarysite man gera, jei sustabdysite 
darbą mano šachtoje? Tai būtų tas pat, jei paleistumėte man kulką 
į nugarą... Taip, mano žmonės apačioje, ir jie iš ten neišeis, arba 
jums teks pirmiau mane papjauti! 

Dėl tų grubių žodžių visi ėmė šaukti. Maė turėjo sulaikyti Le- 
vaką, kuris grasindamas puolė į priekį, o tuo tarpu Etjenas vis 
dar vedė derybas, norėdamas įtikinti Deneleną jų revoliucinio 
veikimo teisėtumu. Bet šis atkirto, kad kiekvienas turi teisę į dar- 
bą. Be to, jis atsisakąs su jais ginčytis dėl tokių niekų ir norįs būti 
savo namuose šeimininkas. Jis tik graužėsi, čia neturįs kokių ke- 
turių žandarų, kurie nušluotų visus tuos nenaudėlius. 

— Iš tikrųjų čia jau mano klaida, aš nusipelniau to, kas čia 
vyksta. Su tokiais bernais kaip jūs galima tik jėga susitvarkyti. 
Aš pasielgiau panašiai kaip vyriausybė, kuri mano jus papirkti 
nuolaidomis. Kai tik ji jus aprūpins ginklais, jūs ją nuversite, štai 
ir viskas. 

Etjenas, visas virpėdamas, dar valdėsi. Jis nuleido balsą: 

— Prašau jus, pone, įsakykite savo darbininkams išlipti. Aš 
nelaiduoju, kad galėsiu sulaikyti savo draugus. Jūs dar galite iš- 
vengti nelaimės, 

— Ne, palikite mane ramybėje! Argi aš jus pažįstu? Jūs ne 
mano šachtos darbininkai, jums nėra ko su manimi ginčytis... 
Tik plėšikai taip siaučia po kaimus, norėdami apiplėšti namus. 

Dabar riksmai stelbė jo balsą, ypač jį koneveikė moterys. O 
jis, ir toliau jiems priešindamasis, patyrė kažkokį palengvėjimą, 
kad gali atvirai išlieti savo išdidžią širdį. Jei jau šiaip ar taip vis- 
kas žuvę, tai, jo nuomone, pataikauti būtų niekšiška ir bergždžia. 
Bet žmonių skaičius vis didėjo, jau apie penki šimtai jų veržėsi 
pro duris ir būtų jį sudraskę į gabalus, jeigu vyriausiasis prižiū- 
rėtojas nebūtų prievarta jį įsitraukęs į vidų. 

— Dėl dievo meilės, pone!.. Gali kilti skerdynės! Kam leisti 
dėl niekų žudyti žmones? 

Jis norėjo ištrūkti ir dar kartą protestuodamas sušuko miniai: 

— Banditų gauja, pamatysite, kas jums bus, kai mes vėl tapsi- 
me už jus stipresni! 

Jį išvedė, minia pirmuosius stūmė prie laiptų, turėklai sulūžo. 
Labiausiai stumdėsi moterys, klykdamos ir kurstydamos vyrus. 
Durys be užrakto, užkabintos paprastu kabliu, neilgai laikė. Laip- 
tai buvo labai siauri, besigrūdanti minia ilgai nebūtų galėjusi įeiti, 
jei stovėjųsieji gale nebūtų susipratę įeiti pro kitas duris. Dabar 
jie pasipylė į visas puses, į barakus, į rūšiavimo sandėlius, į ge- 
neraiorių patalpą. Greičiau nei per penkias minutes visa šachta 
jau priklausė jiems; pašėlusiai mosikuodami ir šaukdami, jie užė- 
mė visus tris aukštus, džiaugdamiesi nugalėję besipriešinantį 
šeimininką. 


Persigandęs Maė puolė su pirmaisiais, sakydamas Etjenui: 

— Nereikia jo užmušti! 

Etjenas jau bėgo tekinas; paskui, supratęs, kad Denelėnas už- 

— Na ir kas? Argi tai mūsų kaltė? Toks padūkėlis! 

Vis dėlto jis buvo be galo susirūpinęs, nes buvo dar per daug 
blaivus, kad pasiduotų pykčio antplūdžiui. Be to, jis jautėsi esąs 
įžeistas ir kaip vadas, matydamas, kad minia išslydo iš jo valdžios 
ir šėlsta, nors jis buvo nusistatęs, kad liaudies valia turi būti vyk- 
doma šaltai. Veltui jis visus ragino atgauti šaltą kraują, šaukė, 
kad nereikalingu griovimu negalima duoti priešui ginklo į rankas. 

— Prie tiltų! — staugė Išdegėlė.— Užgesinkimė ugnis! 

Levakas, radęs brūžiklį, mosikavo juo tarytum durklu, perrėk- 
damas triukšmą baisiu šauksmu: 

— Nupjaukime lynus! Nupjaukime lynus! 

Visi tuoj ėmė kartoti jo šauksmą, tik Etjenas ir Maė apstulbę 
tebesipriešino, kalbėdami tame baisiame triukšme, bet jau nega- 
lėjo nutildyti minios. 

Pagaliau Maė pavyko perrėkti: 

— Draugai, ten gilumoje juk yra žmonių! 

Klegesys dar padidėjo, iš visų pusių pasipylė balsai: 

— Juo blogiau jiems! Nereikėjo leistis!.. Taip ir reikia išda- 
vikams... Taip, taip, tegul jie ten ir lieka!.. Be to, jiems lieka 
kopėčios! 

Mintis apie kopėčias tik dar labiau padidino jų užsispyrimą, 
ir Etjenas suprato, kad jam teks nusileisti. Bijodamas didesnės ne- 
laimės, jis puolė prie mašinos, norėdamas bent pakelti kabinas, 
kad viršuje nupjauti lynai, krisdami visu savo milžinišku svoriu, 
jų nesutriuškintų. Mašinistas buvo dingęs drauge su keliais dieni- 
nės pamainos darbininkais; Etjenas stvėrė rankeną ir ėmė ją sukti, 
tuo tarpu Levakas ir kiti du vyrai užlipo ant ketaus pastolių, virš 
kurių laikėsi ratai. Vos jis spėjo pritvirtinti kabinas, kai pasigirdo 
čaižus brūžiklio čirpimas: pjovė plieną. Pasidarė labai tylu; atro- 
dė, kad tik tas triukšmas pripildo visą šachtą; visi pakėlė galvas, 
kad jį užlieja laukinis džiaugsmas, tarytum brūžiklio dantys, ės- 
dami lyną vienos tų vargo duobių, kur jau niekad neteks leistis, 
būtų juos išlaisvinę iš nelaimės. 

Bet Išdegėlė pasileido barako laiptais, be paliovos staugdama: 

— Reikia užgesinti ugnis! Prie katilų! Prie katilų! 

Moterys nusekė paskui ją. Maė žmona pasiskubino, norėda- 
ma joms sutrukdyti viską sudaužyti, taip kaip ir jos vyras, norė- 
jęs apraminti savo draugus. Ji buvo ramesnė už kitas; galima rei- 
kalauti savo teisių, negadinant svetimo turto. Įeinant jai į katili- 

nę, moterys jau vijo iš ten du kūrikus, o Išdegėlė, apsiginklavusi 
didžiuliu kastuvu, atsitūpusi ties viena pakura, nirtulingai sėmė 
iš jos degančias anglis ir žėrė jas ant plytinės aslos, kur jos degė, 
rūkdamos juodais dūmais. Čia buvo penki generatoriai su dešim- 
čia pakurų. Netrukus moterys puolė jas visas; Levako žmona dir- 
bo, pastvėrusi kastuvą abiem rankom, Muketė pasikėlė sijoną 
ligi. pat šlaunų, kad neužsidegtų,— visos jos ugnies atošvaistėse 
kruvinai raudonos, suprakaitavusios, išsidraikiusiais plaukais 
atrodė kaip raganos per velnių puotą. Anglies krūvos augo, nuo 
baisaus karščio ėmė trūkinėti tos didžiulės patalpos lubos. 

— Užteks jau! — suriko Maė.— Sandėlis dega. 

— Juo geriau! — atsakė Išdegėlė.— Bent bus baigtas darbas... 


Ak, po velnių! Aš visada sakiau, kad jie man užmokės už mano 
vyro mirtį! 

Tą akimirką pasigirdo spiegiantis Žanleno balsas: 

— Dėmesio! Aš užgesinsiu ir viską užliesiu! 

Įėjęs vienas pirmųjų, jis nušlubavo per minią, sužavėtas to 
triukšmo, ieškodamas, ką galėtų padaryti bloga; jam kilo mintis 
atsukti čiaupus ir išleisti garus. Garo kamuoliai šovė tarytum pa- 
trankos sviediniai; penki katilai ištuštėjo vienu audros ūžtelėji- 
mu, taip perkūniškai švilpdami, jog net ausys plyšo. Viskas išny- 
ko garuose, anglys išblėso, moterys buvo panašios į sulaužytus 
judančius šešėlius. Galerijos viršuje baltų garų debesyje buvo 
matyti tik aukštai palipęs sužavėtas berniukas, — jo lūpas šiepė 
džiaugsminga šypsena, kad jam pavyko sukelti šitą audrą! 

Tai truko apie ketvirtį valandos. Ant anglių krūvos užpylė 
keletą kibirų vandens, kad jos baigtų gesti, ir gaisro pavojus pra- 
ėjo. Bet minios pyktis neatslūgo, priešingai, dar labiau įsiliepsno- 
jo. Vyrai lipo žemyn, paėmę plaktukus, net moterys apsiginklavo 
geležiniais virbais; visi kalbėjo, kad reikia sulaužyti generato- 
rius, sudaužyti mašinas, sunaikinti visą šachtą. 

Etjenas įspėtas atbėgo kartu su Maė. Jis ir pats svaigo, pagau- 
tas keršto įkarščio. Bet jis dar kovojo, maldavo nurimti, nes, nu- 
pjovus lynus, užsigesinus ugnis ir išleidus iš katilų garą, darbas 
buvo nebeįmanomas. Bet jo vis tiek neklausė, jis jau vėl buvo nu- 
stumiamas į šalį, tik staiga lauke, prie žemučių durelių, kur bai- 
gėsi kopėčių anga, pasigirdo ūkavimai ir riksmas: 

— Šalin išdavikus!.. O, šlykštūs niekšų snukiai!.. Šalin, šalin! 

Tai buvo pirmieji darbininkai, išlipę iš šachtos gilumos. -Die- 
nos šviesos apakinti, jie valandėlę pastovėdavo mirksėdami aki- 
mis, o paskui sprukdavo šalin, stengdamiesi kuo greičiausiai pa- 
siekti kelią ir pabėgti. 

— Šalin niekšus! Šalin išdavikus! 

Atbėgo visas streikininkų būrys. Nepraėjo nė trys minutės, 

o pastatuose neliko nė vieno Žmogaus; penki šimtai Monsu dar- 
bininkų išsirikiavo dviem eilėm, kad priverstų praeiti pro tą dvi- 
gubą gyvatvorę tuos Vandamo išdavikus, kurie drįso leistis į ša- 
chtą. Kai tik iš šulinio angos pasirodydavo naujas angliakasys su- 
draskytais drabužiais ir paišinas nuo darbo, ūkavimai padvigu- 
bėdavo, jį pasitikdavo žiaurios patyčios: o, štai ano kojos trijų 
colių ir čia pat jau sėdynė! O šitas — „Volkano“ mergų nugraužta 
nosim! O tas ana va — jo akys varva vašku, — užtektų dešimties 
katedrų žvakėms! O tas — visai be sėdynės, ilgas kaip gavėnas! 
Kai išropojo viena stūmėja, didžiulė, nukarusiomis ant pilvo krū- 
timis ir pilvu, nudribusiu net užpakalin, kilo pašėlęs juokas. Visi 
norėjo ją pačiupinėti; patyčios darėsi vis žiauresnės, dar akimir- 
ka, ir būtų pasipylę smūgiai; o nelaimingų, drebančių vargšų eity- 
nės vis tęsėsi. Jie tylėdami kentė įžeidimus, šnairuodami, bene 
gaus į kailį, ir buvo laimingi pagaliau išdūmę už kasyklos ribų. 

— Na, kas gi čia? Kiek ten jų yra? — paklausė Etjenas. 

Jis stebėjosi, kad jų išlipa vis daugiau ir daugiau, niršo, su- 
terorizuojamų darbininkų. Vadinasi, ten, miške, jam melavo? Be- 
veik visi Žan Barto darbininkai buvo nusileidę į šachtą. Jis šūk- 
telėjo pastebėjęs ant slenksčio Šavalį, ir šoko prie jo. 

— Po velnių! Tai į tokią sueigą tu mus pasikvietei? 

Prapliupo keiksmai, minia susistumdė, norėdama jau pulti iš- 
daviką. Ak šitaip! Iš vakaro jis prisiekė kartu su jais, o dabar jie 
jį užtiko šachtos gilumoje kartu su kitais! Vadinasi, jis tik tyčio- 
josi iš draugų! 

— Čiupkit jį! Į šulinį! Į šulinį! 

Šavalis, pabalęs iš baimės, mikčiojo, mėgino pasiaiškinti. Bet 
Etjenas, kaip nesavas, užkrėstas minios pykčio, nutraukė jo žo- 
džius. 

— Norėjai ten būti, tai ir būsi... Eime! Žengte marš, šunsnuki! 

Jo balsą nustelbė naujas riksmas. Pasirodė Katerina, skaisčios 
saulės apakinta, išsigandusi, kad pateko į tos laukinės minios vi- 
durį. Kojas jai gėlė nuo šimto dvejų kopėčių, iš delnų lašėjo krau- 
jas, ji sunkiai alsavo; pamačiusi ją, motina šoko prie jos iškėlusi 
ranką. 

iki Ak tu, ištvirkėle, ir tu čia!.. Tavo motina stimpa badu, o tu 
ją išduodi dėl to savo sąvadautojo! 

Maė sulaikė jos ranką, sukliudė skelti antausį. Bet ir jis purtė 
dukterį, įsiutęs kaip ir žmona, priekaištaudamas jai dėl jos elge- 
sio; jie abu su žmona buvo netekę galvų ir rėkė garsiau už kitus 
draugus. 

Pamatęs Kateriną, Etjenas visiškai įniršo. Jis kartojo: 

— Keliaukime į kitas šachtas! Ir tu eisi su mumis, bjaurusis 
parše! 

Šavalis vos spėjo pasiimti barake klumpes ir užsimesti ant 
sustingusių nuo šalčio pečių vilnonį megztinį. Visi ėmė jį tempti, 
vertė bėgti jų viduryje. Apkvaitusi Katerina taip pat apsiavė 
klumpes ir užsisagstė ligi pat kaklo seną vyrišką švarką, kuriuo 
ji vilkėdavo per šalčius; ji bėgo paskui savo meilužį, ji nenorėjo 
jo palikti, nes jie galėjo jį nužudyti. 

Per porą minučių Žan Bartas ištuštėjo. Žanlenas, kažkur radęs 
signalinį ragą, ėmė jį pūsti, tarytum kimiais jo garsais jis būtų 
norėjęs sušaukti bulius. Moterys — Išdegėlė, Levako žmona, Mu- 
ketė ir kitos — pasikėlė sijonus, kad būtų patogiau bėgti; tuo 
tarpu Levakas, laikydamas rankoje kirvį, mosikavo juo kaip būg- 
no lazdele. Prie jų vis prisijungdavo daugiau draugų; jų buvo jau 
apie tūkstantį, jie ėjo pakrikai, vėl užtvindę visą kelią, kaip išsi- 
liejusi iš krantų upė. Jiems eiti kelias buvo per siauras: jie išgrio- 
vė tvoras. 

— Į šachtas! Šalin išdavikus! Sustabdyti darbą! 

Žan Bartą staiga užgulė gili tyla. Nė gyvos dvasios, nė garso. 
dėti, vienas apžiūrėjo šachtą. Jis buvo išbalęs, bet labai ramus. 
Pirmiausia jis sustojo ties šuliniu, pakėlė akis ir pasižiūrėjo į nu- 
pjautus lynus: nutraukti plieno galai karojo nebereikalingi, brū- 
žiklio įkandimas paliko sunkų sužalojimą, atvirą žaizdą, kuri 
blizgėjo juodame tepale. Paskui jis užlipo prie mašinos, valan- 
dėlę žiūrėjo į nejudantį švaistiklį, panašų į didžiulio paralyžiuoto 
kūno sąnarį, palietė jau atšalusį metalą ir sudrebėjo, tarytum bū- 
tų palytėjęs numirėlį. Paskui jis nulipo žemyn į katilinę, iš lėto 
praėjo pro užgesusias, žiojinčias, užlietas pakuras, stuktelėjo ko- 
ja į generatorius, kurie tuščiai suskambėjo. Tai va! Baigta, jis vi- 
siškai bankrutavo. Jeigu jis net ir sutaisytų lynus ir vėl įkurtų ug- 
nis, kurgi rastų žmonių? Dar pora savaičių streiko, ir jis galutinai 
žuvęs. Aiškiai suvokdamas savo nelaimę, jis vis dėlto nejautė ne- 
apykantos Monsu plėšikams: jis jautė, kad čia buvo atsakingi vi- 
si, klaida buvo visuotinė, trukusi ištisus šimtmečius. Jie, be abejo, 
buvo galvijai, bet galvijai, kurie nemokėjo skaityti ir stipo badu. 

Ir minia, užtvindžiusi plentą, nuėjo tiesiai per runkelių laukus 
plyna, nuo šalnos pabalusia lyguma, blyškiai šviečiant žiemos 
saulei. 

Nuo Furš o Befo Etjenas ėmė visiems vadovauti. Jis be persto- 
jo šūkavo įsakymus, tvarkė eitynes. Žanlenas bėgo tekinas prie- 
šakyje, pūsdamas savo ragą, iš kurio sklido barbariška muzika. 
Paskui jį pirmose eilėse žengė moterys, kai kurios jų buvo apsi- 

ginklavusios lazdomis; Maė žmona ėjo žiūrėdama paklaikusio- 
mis akimis, tarytum ieškodama tolumoje pažadėtojo teisingumo 
miesto; Išdegėlė, Levako žmona ir Muketė aukštai kėlė kojas iš 
po savo skarmalų, lyg kareiviai, vykstą į karą. Jei kartais jie su- 
tiktų ką nors nepageidaujama, pažiūrėtų, ar žandarai išdrįstų muš- 
ti moteris. Vyrai sekė iš paskos, pakrikai, kaip gyvulių kaimenė, 
ir juo toliau, juo šita uodega platėjo, pasišiaušusi geležiniais buo- 
mais, o virš jų visų buvo iškilęs vienintelis Levako kirvis, kurio 
ašmenys žybčiojo saulėje. Etjenas, ėjęs viduryje, neišleido iš 
akių Šavalio ir vertė jį žingsniuoti pirma savęs; o Maė, eidamas 
paskui, paniuręs dėbčiojo į Kateriną — vienintelę moterį, įsimai- 
šiusią tarp visų, kuri atkakliai bėgo šalia savo meilužio, saugoda- 
ma, kad jam neatsitiktų kas nors bloga. Vėjas šiaušė vienplaukes 
galvas, buvo girdėti tik klumpių kaukšėjimas, tarytum dundėji- 
mas paleistų gyvulių, kuriuos vijo laukiniai Žanleno rago garsai. 

Bet tuojau kilo naujas šauksmas: 

— Duonos! Duonos! Duonos! 

Buvo jau vidudienis; tuščiuose streikuojančiųjų pilvuose pa- 
budo šešių savaičių badas, paaštrėjęs nuo šito bėgimo plynais lau- 
kais. Kelios plutelės rytą, keli Muketės atnešti kaštonai, — visa 
tai jau seniai buvo užmiršta; pilvai gurgė, ir toji kančia dar labiau 
didino pyktį prieš išdavikus. 

— Į šachtas! Sustabdyti darbą! Duonos! 

Etjenas, namie atsisakęs nuo savo dalies, dabar krūtinėje 
jautė nepakenčiamą skausmą, tarytum ją kas draskytų. Jis nesis- 
kundė, bet kartkarčiais, net negalvodamas, paimdavo savo gertu- 
vę ir nurydavo gurkšnį kaduginės; jis taip drebėjo, jog jam atro- 
dė, kad be to pasistiprinimo jis neištvertų iki galo. Jo veidas 
užkaito, akys įsiliepsnojo. Tačiau jis valdėsi, norėjo išvengti 
nereikalingo griovimo. 

Kai jie pasuko į Žuazelio kelią, prie jų prisijungė vienas Van- 
damo kirtikas, norėjęs atkeršyti savo šeimininkui, ir nukreipė 
draugus į dešinę, staugdamas: 

— Į Gaston Mari! Reikia sustabdyti siurblį! Tegul vanduo su- 
naikina Žan Bartą! 

Pakurstyta minia jau suko, nors Etjenas ir priešinosi, maldavo 
neliesti siurblių. Kam naikinti galerijas? Jo širdis — tikro darbi- 
ninko širdis — tuo piktinosi, nepaisant visos pagiežos. Ir Maė 
manė, kad neteisinga keršyti mašinoms. Bet kirtikas vis šaukė 
keršto, ir Etjenui teko surikti dar garsiau: 

— Į Miru! Ten yra išdavikų!.. Į Miru! Į Miru! 

Vienu mostu jis nukreipė visą būrį į kairę; Žanlenas vėl ėmė 
bėgti priešakyje, pūsdamas dar garsiau. Susisuko didelis verpe- 
tas. Gaston Mari šį kartą buvo išgelbėta. 

Ir keturi kilometrai, skyrę juos nuo Miru, buvo sukarti per 
pusvalandį, protekine per tą nesibaigiančią lygumą. Iš tos pusės 
kanalas ją skyrė į dvi dalis ilga ledo juosta. Tik nuogi-pakelės 
medžiai, kuriuos šalna pavertė didžiuliais sietynais, įvairino tą 
plokštų vienodumą lygumos, ištįsusios iki pat akiračio ir susilie- 
jančios ten su dangumi kaip jūra. Kalvelėmis banguojąs pavir- 
šius slėpė Monsu ir Mardjeną, ir aplink buvo matyti tik plyna 
beribė. 
damas juos pasitikti, buvo užlipęs ant rūšiavimo sandėlio tilte- 
lio. Visi gerai pažino tėvuką Kandjė, vyriausiąjį Monsu prižiū- 
rėtoją, visai baltutėlį, pražilusį senį, einantį septyniasdešimtuo- 
sius metus, ir tokį sveiką, jog kasyklose tai buvo tikras stebu- 
klas. 

— Ko jūs čia atsibastėte, palaidūnų gauja? — sušuko jis. 

Minia sustojo. Tai jau buvo ne šeimininkas, o draugas; ir juos 
sulaikė pagarba tam senam darbininkui. 

— Ten, apačioje, yra žmonių, — tarė Etjenas.— Liepk jiems 
išeiti. 

— Taip, yra žmonių,— atsakė tėvukas Kandjė,— ten jų yra 
apie šešis tuzinus, kiti išsigando jūsų, bjaurybės!.. Bet aš jus įspė- 
ju, kad iš ten nė vienas neišeis, arba jums teks susiremti su ma- 
nim! 

Visi ėmė šūkauti, vyrai spaudėsi, moterys slinko arčiau. Pri- 
žiūrėtojas, skubiai nulipęs nuo tiltelio, užstūmė duris. 

Tada įsikišo Maė: 

— Seni, tai mūsų teisė! Kaipgi mes pasieksime visuotinio 
streiko, jei nepriversime draugų eiti su mumis išvien? 

Senis valandėlę tylėjo. Aišku, apie vieningumą jis nusimanė 
tiek pat kiek ir kirtikas. Pagaliau jis atsakė: 

— Aš nieko nesakau, gal tai ir jūsų teisė... Bet aš tik žinau in- 
strukcijas... Aš čia esu vienas. Darbininkai dirbs apačioje ligi tre- 
čios valandos. 

Paskutinius jo žodžius nustelbė ūkavimai. Jam grasino kumš- 
čiais, Moterų riksmas jį jau kurtino, jų karštas kvėpavimas degi- 
no jam veidą. Bet jis laikėsi narsiai, aukštai iškėlęs galvą su snie- 
go baltumo barzdele ir baltutėlaičiais plaukais; o jo balsas skam- 
bėjo taip drąsiai, jog jį aiškiai girdėjo kiekvienas. 

— Po velnių! Jūs nepraeisite!.. Tai taip tikra, kaip kad sau- 
lė šviečia! Verčiau aš pastipsiu, bet neleisiu paliesti lynų... Nesi- 
grūskite, nes aš šoksiu į šulinį jūsų akivaizdoje! 

Kilo murmėjimas, minia išsigandusi atsitraukė. Jis toliau varė: 

— Tik kiaulė galėtų to nesuprasti!.. Aš esu toks pat darbinin- 
kas kaip ir jūs. Man liepė saugoti, ir aš saugau, 

Toliau tėvuko Kandjė protas nesiekė, surambėjęs atkakliai 
vykdant kario pareigą; jo kiaušas susiaurėjo, o pusės šimtmečio 
darbas šachtos gilumoje juodu liūdesiu aptraukė jo akis. Draugai 
į jį žiūrėjo susijaudinę; juose pačiuose glūdėjo aidas to, ką jis 
kalbėjo, — to kareiviško klusnumo, broliškumo ir pasidavimo li- 
kimui kilus pavojui. Senis manė, kad jie dar svyruoja, ir jis pakar- 
tojo: 

— Aš įšoksiu į šulinį jūsų visų akivaizdoje! 

Atrodė, kad minią kažkas smarkiai supurtė. Visi apsigręžė ir 
vėl pasileido tiesiu keliu, bėgdami per laukus į begalinę tolumą. 
Vėl kilo šauksmai: 

— Į Madleną! Į Krevkerą! Nereikia darbo! Duonos, duonos! 

Bet pačiame žygio įkarštyje minios viduryje įvyko peštynės. 
Sakė, kad Šavalis norėjęs pasinaudoti šita proga ir pasprukti. Et- 
jenas spėjo nutverti jį už rankos, grasindamas sugurinsiąs jam 
strėnas, jei jis rezga kokią nors išdavystę. Tasai gynėsi, įniršęs 
priešinosi: 

— Ką čia dabar darote? Argi mes kokie belaisviai? Aš šąlu 
jau visą valandą, man reikia nusiprausti! Paleisk! 

Jį iš tikrųjų kankino anglies dulkės, prilipusios prie suprakai- 
tavusios odos, ir megztinis jo visai nešildė. 

— Eik sykiu, arba mes tave išprausime,— atsakė Etjenas.— 
Nereikėjo girtis ir reikalauti kraujo. 

Visą laiką jie bėgo tekini, pagaliau Etjenas atsigręžė į Kateri- 
ną, kuri laikėsi vyriškai. Jis visai nusiminė, jausdamas ją šalia sa- 
vęs tokią suvargusią, drebančią, su vyrišku švarku ir purvinomis 
kelnėmis. Ji turbūt mirtinai pavargusi, bet vis dėlto bėgo kartu. 

— Tu gali eiti namo, — tarė jis pagaliau. 

Katerina, atrodė, neišgirdo. Tik jos akys, susidūrusios su Et- 
jeno akimis, blikstelėjo priekaišto liepsnele. Ji nesustojo. Kodėl 
jis norėjo, kad ji apleistų savo vyrą? Šavalis, žinoma, nebuvo jai 
meilus; kartais ją net mušdavo. Bet tai buvo jos vyras, tas, kuris 
ją buvo paėmęs pirmasis; ji siuto Matydama, kad jie visi — dau- 
giau kaip tūkstantis — puola jį vieną. Ji būtų jį gynusi ne iš mei- 
lės, bet iš puikybės, 

— Eik sau! — šiurkščiai pakartojo Maė. 

Tėvo įsakymas valandėlei sulėtino jos žingsnius. Ji drebėjo, 
akys pasruvo ašaromis. Paskui, nors ir bijodama, ji tekina sugrį- 
žo į savo vietą. Tada ją paliko ramybėje. 

Būrys perkirto Žuazelio kelią, kiek pabėgėjo Krono link, pa- 
galiau pasuko į Kunji. Iš šitos pusės įmonių kaminai buvo išraižę 
plokščią akiratį; išilgai kelio tiesėsi mediniai sandėliai, plytinės 
su plačiais dulkėtais langais. Jie praėjo pro du darbininkų kai- 
melius su žemučiais nameliais — Šimtas Aštuoniasdešimt ir Sep- 

tyniasdešimt Šeši; iš visur pasipylė šeimos, atsiliepdamos į rago 
garsus iI iš lūpų į lūpas kartojamą šaukimą; vyrai, moterys ir vai- 
"kai taip pat ėmė bėgti, prisijungę prie draugų eitynių gale. Kai jie 
atvyko prie Madlenos, jų buvo jau apie penkiolika šimtų. Kelias 
ėjo nuolaidžia atkalne, grėsminga streikininkų srovė turėjo ap- 
sukti pylimą, norėdama pasklisti kasyklos kieme. 

bino išlaipinti darbininkus; kai minia atvyko, jie jau buvo bebai- 
gią išeiti, liko apie dvidešimt žmonių, kurie taip pat jau lipo iš ka- 
binos. Jie pabėgo, persekiojami akmenų krušos: du primušė, vie- 
nam nutraukė švarko rankovę. Toji žmonių medžioklė išgelbėjo 
įrengimus; lynai ir katilai liko nepaliesti. Ir jau žmonių banga to- 
lo, ritosi į gretimą šachtą. 

Krevkero šachta buvo tik už penkių šimtų metrų nuo Madle- 
nos. Ir ten minia užklupo išeinančiuosius. Moterys pagavo vieną 
stūmėją ir, perplėšusios jai kelnes, apnuoginusios užpakalį, ją 
išplakė kvatojančių vyrų akivaizdoje. Vaikėzams davė antausių. 
Kirtikai paspruko pamėlynijusiais nuo smūgių šonais ir kruvino- 
mis nosimis. Ir tame vis didėjančiame žiaurume, tame sename 
keršto troškime, kuris visiems susuko galvas, tame pratisame, 
gargiančiame riksme pynėsi visa — ir šauksmai „mirtis išdavi- 
kams', ir neapykanta blogai apmokamam darbui, ir gurgimas pil- 
vo, reikalaujančio duonos. Jie puolė pjauti lynus, bet brūžiklis 
neėmė; dabar tai atrodė per ilgas darbas, nes minia karštligiškai 
veržėsi vis į priekį, į priekį. Katilinėje nulaužė čiaupą; kibirais 
pilamas į pakuras vanduo sugadino ketaus pinučius. 

Lauke ėmė kalbėti, kad reikia eiti į Sen Toma. Toji šachta bu- 
vo visų drausmingiausia, streikas jos nebuvo palietęs; joje dirbo 
turbūt apie septyni šimtai žmonių. Streikininkus tai siutino, jie 
buvo pasiryžę pasitikti juos lazdomis, išsirikiavę kovai: tada jie 
matys, kas laimės. Tačiau pasklido gandas, kad Sen Toma yra žan- 
darų — tų pačių žandarų, iš kurių jie rytą šaipėsi. Iš kur apie tai 
sužinota? Niekas to negalėjo pasakyti. Bet tai nesvarbu! Jie pabū- 
go, jie nutarė eiti į Fetri Kantelį. Ir vėl juos pagavo svaigulys, vėl 
visi atsidūrė kelyje, kaukšėdami klumpėmis, verždamiesi pirmyn. 
Į Fetri Kantelį! Į Fetri Kantelį! Ten buvo apie keturi šimtai nie- 
"kšų,— tai bent prisijuoks! Šachta buvo už trijų kilometrų, pasis- 
lėpusi lomoje, prie Skarpos upelio. Jau visi kopė į Pliatrjero kal- 
vą, anapus Bonji kelio, kai nežinia kieno balsas prasitarė, kad gal- 
būt dragūnų yra ir ten, Fetri Kantelyje. Tada nuo vieno kolonos 
galo ligi kito ėmė kartoti, kad dragūnai tikrai ten yra. Dvejojimas 
sulėtino jų žingsnius, pamažu ėmė dvelkti panika toje nuo nedar- 
bo apmirusioje apylinkėje, kurioje jie jau šimtmečius dundėjo 
kirtikliais. Bet kodėl jie dar nesusidūrė su kareiviais? Jiems kėlė 

nerimą, kad niekas jų nebaudžia, ir jie jautė, jog atpildo dar susi- 
lauks. 

Nežinia iš kur gautas naujas įsakymas nukreipė juos į kitą 
šachtą. 

— Į Viktuarą! Į Viktuarą! 

Vadinasi, Viktuare nėra nei dragūnų, nei žandarų? Niekas to 
nežinojo. Visi atrodė nurimę. Ir, staigiai pasisukę, jie nusileido 
iš Bomono pusės ir nuėjo tiesiai per laukus, norėdami pasiekti 
Žuazelio kelią. Jiems sukliudė praėjimą geležinkelis; jie išvertė 
užtvaras ir nuėjo toliau. Dabar jie artinosi prie Monsu; kalvelės 
pamažu leidosi žemyn, ir cukrinių runkelių laukai kaip jūra tie- 
sėsi labai toli, ligi pat juodų Maršjeno namų. 

Šį kartą jie bėgo gerus penkis kilometrus. Jie taip buvo įsi- 
siūbavę, jog nebejautė nei baisaus nuovargio, nei skausmingų, 
sužalotų kojų. Eitynių uodega vis ilgėjo, pakeliui iš darbininkų 
kaimelių prie jų prisidėdavo vis naujų draugų. Kai jie perėjo ka- 
nalą per Magašo tiltą ir prisiartino prie Viktuaro, jų buvo iš viso 
du tūkstančiai. Bet laikrodis jau buvo išmušęs tris, visi buvo išė- 
ję, apačioje neliko nė vieno žmogaus. Jų nusivylimas išsiliejo 
tuščiais grasinimais, ir jie tik apmėtė plytų nuolaužomis ėjusius 
į darbą remonto darbininkus. Šie pakriko, ir jiems atiteko visai 
tuščia šachta. Tūždami, kad nerado nė vieno išdavikiško veido, 
kuriam būtų buvę galima skelti antausį, jie puolė įrengimus. Juo- 
se staiga pratrūko keršto votis, votis pamažu tvinkusi, pilna nuo- 
dų. Ilgi bado metai sukėlė jiems baisų žudynių ir griovimo alkį. 

Už sandėlio Etjenas pastebėjo krovėjus, kurie pylė į vežimą 
anglis. 

— Nešdinkitės iš čia! — sušuko jis.— Nė gabalėlio anglies 
iš čia neišvešite! | 

Jam įsakius, subėgo apie šimtas streikininkų; krovėjai vos 
spėjo pasprukti. Vyrai iškinkė arklius, kurie, gavę botagu per 
paslėpsnius, pasibaidę nudūmė; kiti, apvertę vežimą, nulaužė ie- 
nas. 

Levakas su įniršiu kapojo kirviu pastolius, kad sugriūtų til- 
teliai. Stulpai nenorėjo pasiduoti, ir jis sugalvojo nuplėšti bėgius 
ir atkirsti susisiekimą visame kasyklų plote, nuo vieno galo ligi 
kito. Netrukus visas būrys įniko į šitą darbą. Maė išmušinėjo ke- 
tinius varžtelius, apsiginklavęs geležiniu buomu, kuriuo jis nau- 
dojosi kaip dalba. O Išdegėlė, vadovaudama moterims, įsiveržė 
į lempų patalpą, kur lazdos taip skraidė, jog netrukus grindys bu- 
vo nuklotos lempų šukėmis. Maė žmona, netekusi pusiausvyros, 
daužė taip pat smarkiai kaip ir Levako žmona. Visos išsitepė 
aliejumi, Muketė šluostėsi į sijoną rankas ir kvatojo, kad taip 
susipurvino. Žanlenas juokdamasis jai išpylė vieną lempelę už 
apykaklės. 

Bet kerštas jų nepasotino. Pilvai gurgė vis garsiau. Ir vėl nu- 
skambėjo garsus skundas: 

— Duonos! Duonos! Duonos! 
duktų krautuvėlę. Jis, matyt, išsigando ir pabėgo, ją palikęs. Kai 
moterys grįžo, o vyrai baigė ardyti geležinkelį, visi puolė krautu- 
vėlę; langinės išlėkė bematant. Duonos ten nerado, buvo tik du 
žalios mėsos gabalai ir maišas bulvių. Bet plėšdami jie rado apie 
penkiasdešimt butelių kaduginės, kuri tuoj pranyko, kaip van- 
dens lašas, smėlio sugertas. 

Etjenas galėjo prisipildyti savo gertuvę, kurią jau buvo ištuš- 
tinęs. Pamažu piktas girtumas, girtumas išbadėjusio žmogaus, 
užliejo jam akis krauju, pro praviras, pabalusias lūpas išsikišo 
vilko dantys. Ir staiga jis pastebėjo, kad Šavalis maišatyje buvo 
pasprukęs. Jis ėmė keikti, keli vyrai šoko jo ieškoti ir pagavo 
bėglį, kuris su Katerina buvo pasislėpęs už krūvos malkų. 

— Ak, tu, bjaurus niekše! Tu bijai susikompromituoti! — 
staugė Etjenas.— Juk tu pats miške reikalavai mašinistų streiko, 
kad galima būtų sustabdyti siurblius, o dabar stengiesi mums akis 
apdumti! Na gerai! Po velnių! Mes grįšime į Gaston Mari, ir aš 
tave priversiu sudaužyti siurblį. Taip, po velnių! Tu jį pats sudau- 
žysi! 

Jis buvo girtas ir dabar pats siuntė vyrus ardyti siurblio, kurį 
prieš keletą valandų buvo išgelbėjęs. 

— Į Gaston Mari! Į Gaston Mari! 

Visi ėmė šaukti ir puolė ta kryptimi; Šavalis, kurį jie tempė, 
nutvėrę už pečių, žiauriai stumdydami, visą laiką prašėsi, kad jam 
leistų nusiprausti. 

— Eik sau šalin! — sušuko Maė Katerinai, kuri vėl ėmė bėgti 
šalia. 

Šį kartą ji net nepasitraukė, o tik pakėlė į tėvą liepsnojančias 
akis ir bėgo toliau. 

Minia vėl skrodė plyną lygumą ir vėl grįžo savo pėdomis, tie- 
siais keliais tarp neaprėpiamų laukų. Buvo jau ketvirta valanda, 
saulė, krypstanti į Vakarus, sušalusia žeme nudriekė ilgus, pasiu- 
tusiai mostaguojančius šitos klaidžiojančios gaujos šešėlius. 

Aplenkę Monsu, jie pasuko aukštyn į Žuazelio kelią; norėda- 
mi išvengti Furš o Befo vingio, jie praėjo pro Piolenos tvorą. Gre- 
guarai ką tik buvo išėję, norėdami pirma aplankyti notarą, o 
paskui nuvykti pietų pas Enbo, kur jų turėjo laukti Sesilė. Atrodė, 
kad visa sodyba miega kartu su tuščia liepų alėja, su žiemos ap- 
nuogintu daržu ir sodu. Namuose buvo tylu, uždaryti langai iš 
vidaus buvo nuo šilumos aprasoję, ir toji gili tyla dvelkė jaukumu 
ir perteklium, patriarchaline minkštų lovų ir skanaus valgio nuo- 

taika ir ramia laime, kurioje plaukė savininkų gyvenimas. 

Nesustodama minia rūsčiai dėbčiojo pro vartelius ir išilgai 
tvorų, kurios geresnei apsaugai buvo nusagstytos butelių šukė- 
mis. Vėl pasigirdo riksmas: 

— Duonos! Duonos! Duonos! 

Baisiai lodami, jiems atsiliepė tik šunys — du didžiuliai šėmi 
dogai, kurie, pražioję nasrus, atsistojo ant užpakalinių kojų. O už 
nuleistų vidaus langinių stovėjo tik dvi tarnaitės: virėja Melani 
ir kambarinė Onorina, kurios atbėgo, išgirdusios šauksmus, ir 
perbalusios, prakaituodamos iš baimės, žiūrėjo į tuos praeinan- 
čius laukinius. Kai cinktelėjo akmuo, vienas vienintelis akmuo, 
ir išmušė lango stiklą, jos puolė ant kelių, jos tarėsi esančios ne- 
gyvos. Tai buvo Žanleno pokštas: jis buvo pasidirbęs iš virvaga- 
lio laidynę ir, praeidamas pro šalį, pasiuntė Greguarams labų 
dienų. Bet ir vėl jis ėmė pūsti savo ragą, minia išnyko tolumoje 
su tilstančiais šauksmais: 

— Duonos! Duonos! Duonos! 

Į Gaston Mari atvyko dar didesnis būrys; dabar čia buvo dau- 
giau kaip pustrečio tūkstančio padūkėlių, kurie viską laužė, šla- 
vė nesulaikomai kaip kalnų upelis. Žandarai čia buvo prieš va- 
landą ir, kaimiečių suklaidinti, pasuko Sen Toma link, o skubė- 
dami užmiršo palikti bent kelis vyrus šachtai apsaugoti. Nepraėjo 
nė ketvirtis valandos, ir ugnys buvo išžarstytos, vanduo iš katilų 
išleistas, pastatai užimti ir nusiaubti. Bet visi ypač liejo pagiežą 
siurbliui. Neužteko, kad jis sustojo, išleidęs paskutinį garo ato- 
dūsį: jie puolė jį kaip žmogų, kuriam trokštama atimti gyvybę. 

— Tu kirsk pirmas! — kartojo Etjenas, brukdamas Šavaliui į 
ranką kūjį.— Greičiau! Tu prisiekei kartu su visais! 

Šavalis ėmė drebėti ir atsitraukė; tokioje spūstyje kūjis iškri- 
to, o draugai, nieko nelaukdami, ėmė laužyti siurblį geležiniais 
buomais, daužyti plytgaliais, žodžiu, viskuo, kas tik jiems pakliu- 
vo į rankas. Kai kurių net lazdos sulūžo daužant, siurblio veržlės 
atšoko, plieninės dalys išsinarstė ir kadaravo kaip nutraukti są- 
nariai. Visu smarkumu paleistas kirtiklio smūgis sutrupino keti- 
nį pastovą, vanduo išsiveržė, išbėgo, sukliuksėjęs paskutinį 
sykį lyg Žmogus, žagtelėjęs prieš mirtį. 

Viskas buvo baigta; pamišusi minia vėl atsidūrė lauke, stum- 
dydamasi paskui Etjeną, kuris Šavalio nebepaleido. 

— Mirtis išdavikui! Į šulinį! Į šulinį! 

Mirtinai išbalęs nelaimingasis su pamišėlio atkaklumu leme- 
no vis tą patį, esą jam reikia nusiprausti. 


— Palauk,— tarė Levako žmona.— Jei tau purvas taip kliudo, 
štai kubilas! 
Čia buvo iš siurblio prasisunkusio vandens kūdra. Ją dengė 

storas ledo sluoksnis; streikininkai pastūmė ten Šavalį, pramušė 
ledą ir privertė jį panerti galvą į tą šaltą vandenį. 

— Panerk gi! — kartojo Išdegėlė.— Po velnių, jeigu tu pats 
nepasinersi, mes tave įstumsime... O dabar nuryk gurkšnelį, taip, 
taip! Kaip galvijas, snukiu į lovį! 

Jis buvo priverstas gerti keturpėsčias. Visi žiauriai juokėsi. 
Viena moteris jį tampė už ausų, kita metė jam į veidą saują švie- 
žio mėšlo, kurį rado pakeliui. Jo senas megztinis sutrūko, ir liko 
tik skudurai. Klaikiai žvilgčiodamas į šalis, klupdamas, traukda- 
masis atbulas, jis stengėsi pasprukti. 

Maė jį stumdė, o jo žmona ėjo išvien su aršiausiomis; abu 
jie keršijo jam už seną skriaudą. Net Muketė, kuri paprastai su 
savo buvusiais meilužiais likdavo gera bičiulė, ir toji dūko, šau- 
kė, kad jis nė velnio nevertas, kad reikia nutraukti jam kelnes 
ir pažiūrėti, ar jis dar vyras. 

Etjenas jai liepė nutilti. 

— Na, užteks! Nėra ko pulti visiems... Ei tu, jei nori, mes at- 
siskaitysime vieni du. 

Jo kumščiai susigniaužė, akyse įsižiebė žŽmogžudiška liepsne- 
lė: girtumas jam pavirto būtinumu žudyti. 

— Ar pasiruošei? Vienas mudviejų turės žūti... Duokite jam 
peilį, savo aš turiu. 

Pavargusi Katerina su siaubu žiūrėjo į Etjeną. Ji prisiminė 
jo prisipažinimą, kad išgėręs jis galėtų suėsti žmogų, kad jau po 
trečio stiklelio jį veikia tie baisūs nuodai, kuriuos jo girtuokliai 
tėvai jam buvo perdavę per kraują. Staiga ji prišoko prie jo, savo 
moteriška ranka skėlė jam į žandą ir, dusdama nuo pasipiktinimo, 
suriko jam tiesiai į veidą: 

— Niekše! Niekše! Niekše!.. Ar dar. neužtenka tų visų šlykš- 
tybių? Tu nori jį užmušti, kai jis jau nebesilaiko ant kojų! 

Ji atsigręžė į savo tėvą ir motiną, ji atsigręžė į visus kitus: 

— Jūs visi niekšai! Niekšai!.. Užmuškite ir mane kartu su juo! 
Aš jums išdraskysiu akis, jei jūs dar jį paliesite! O, niekšai! 

Ir ji atsistojo priešais savo vyrą, ji gynė jį, užmiršdama, kad 
jis ją mušdavo, užmiršdama savo skurdų gyvenimą, tik palaikoma 
minties, kad ji jam priklauso, nes jis ją buvo paėmęs, kad ir jai 
gėda, kai jį.taip niekina. 

Etjenas išblyško nuo šitos merginos antausių. Iš pradžių jis 
vos jos neužmušė. Paskui, prablaivėjusio Žmogaus mostu per- 
braukęs sau per veidą ir visiems staiga nutilus, jis tarė Šavaliui: 

— Jos tiesa, užtenka!.. Nešdinkis iš čia! 

Šavalis tučtuojau pasileido bėgti, ir Katerina nudūmė paskui 
jį. Minia apstulbusi žiūrėjo, kaip jie išnyko kelio posūkyje. Tik 
Maė žmona sušnibždėjo: 

— Be reikalo, nereikėjo jo paleisti. Jis tikriausiai dabar 
visus išduos. 

Bet minia jau vėl traukė toliau. Jau buvo penkta valanda; 
"saulė tarytum deganti žarija, nusileidusi prie pat akiračio, gais- 
ro pašvaiste užliejo begalinę lygumą. Ėjęs pro šalį prekių išne- 
šiotojas jiems pranešė, kad nuo Krevkero pusės atjoja dragūnai. 
Tada jie susitelkė į krūvą, pasigirdo įsakymas: 

— Į Monsu! Į direkciją!.. Duonos! Duonos! Duonos! 

Ponas Enbo atsistojo prie savo kabineto lango, norėdamas 
pamatyti, kaip išvažiuos karieta, kuria jo žmona vyko pusryčių 
į Maršjeną. Valandėlę jis sekė akimis Negrelį, kuris jojo šalia 
karietos durelių, paskui nuėjo ir ramiai atsisėdo prie rašomojo 
stalo. Kai namuose nebruzdėdavo nei žmona, nei brolėnas, jie at- 
rodydavo visai tušti. Taip buvo ir tą dieną: vežėjas vėžino ponią; 
Roza, naujoji kambarinė, buvo laisva iki penkių; namie liko tik 
liokajus Ipolitas, šlepsįs po kambarius, ir virėja, nuo pat aušros 
kovojanti su savo puodais, kad spėtų pagaminti pietus, kuriais 
tą pavakarę ponai turėjo vaišinti savo svečius. Todėl ponas Enbo 
tikėjosi galėsiąs gerai padirbėti ištuštėjusių namų tyloje. 

Nors buvo duotas įsakymas nieko neįleisti, apie devintą valan- 
dą Ipolitas vis dėlto pranešė, kad atėjo Danseras su naujienomis. 
Tik dabar direktorius sužinojo apie vakar miške įvykusią sueigą; 
pasakojamos smulkmenos buvo tokios tikslios, jog klausydama- 
sis jis galvojo apie Dansero meilės nuotykius su Pjerono žmona: 
tai buvo visiems žinoma, ir direktorius kas savaitę gaudavo du 
matyt, vyras buvo išsiplepėjęs žmonai, nes tasai pranešimas dvel- 
kė vedybine lova. Enbo pasinaudojo ta proga ir leido Danserui 
suprasti, kad jis visa apie jį žino, ir patarė jam elgtis atsargiau, 
kad nekiltų skandalas. Danseras nusigando, išgirdęs tuos prie- 
kaištus ryšium su jo pranešimu; jis ėmė neigti ir kažką vapėdamas 
teisintis, bet jo kaltę išdavė jo didelė, staiga paraudusi nosis. Be- 
je, jis per daug nesigynė, laimingas, kad taip lengvai išsisuko; nes 
direktorius, pats būdamas doras žmogus, paprastai būdavo neper- 
maldaujamas, kai tik kuris nors tarnautojų pradėdavo šachtose 
meilintis gražiai merginai. Jie vėl ėmė kalbėtis apie streiką; toji 
miško sueiga tuo tarpu buvo tik rėksnių pagyros, rimtas pavojus 
negrėsė. Šiaip ar taip, darbininkų kaimeliai tikriausiai keletą 
dienų nepajudės, išgąsdinti šio ryto kareivių pasivaikščiojimo. 

Pasilikęs vienas, ponas Enbo jau buvo beišsiunčiąs prefektui 
telegramą. Jį sulaikė tik baimė be reikalo parodyti savo nerimą. 

Jis negalėjo sau atleisti, kad taip neturėjo nuojautos: juk jis pats 
visur buvo sakes ir net rašęs Valdybai, kad streikas truksiąs ne 
ilgiau kaip dvi savaites. Didžiai jam stebintis, streikas tęsėsi jau 
du mėnesius: jis buvo dėl to labai nusiminęs, jautė, kad jo presti- 
žas kasdien vis mažėja, kad jis susikompromitavo ir turi sugal- 
voti ką nors nepaprasta, jei nori atgauti valdytojų malonę. Nese- 
niai jis kaip tik buvo prašęs nurodymo, kas daryti, jei įvyktų 
susirėmimas. Atsakymas vėlavo, jis laukė jo popietiniu paštu. 
Ir jis guodėsi dar spėsiąs išsiuntinėti telegramas, kad kariuome- 
nės būriai užimtų šachtas, jei Valdybos ponai to pageidautų. Jam 
atrodė, kad tada tikriausiai įvyktų kautynės, būtų pralieta kraujo, 
būtų aukų. Nors jis paprastai būdavo energingas, tačiau tokia 
atsakomybė jam kėlė nerimą. 

Ligi vienuoliktos jis dirbo ramiai, ir tuose apmirusiuose na- 
muose nebuvo girdėti jokio triukšmo, tik Ipolitas, kažkur antra- 
me aukšte vaškavęs kambario grindis, subrūžuodavo šepečiu. Pas- 
kui vieną po kitos jis gavo dvi telegramas: pirmoji pranešė, kad 
Žan Bartą užėmė Monsu gauja, o antroji — smulkmenas: lynai 
nupjauti, ugnys užgesintos, viskas nuniokota. Jis nesuprato, ko- 
dėl streikininkai nuėjo pas Deneleną, užuot puolę kurią nors Ben- 
drovės šachtą? Tiesą sakant, jie galėjo griauti Vandamą — tai tik 
greičiau subrandintų jo sumanytos pergalės planą. Dvyliktą va- 
landą jis vienas papusryčiavo didžiuliame valgomajame, ir tarnas 
jam taip tyliai patarnavo, jog jis net negirdėjo jo šlepečių šlepsė- 
jimo. Toji vienuma dar labiau didino jo rūpestį, širdį jam gniaužė 
kojo, kad minia eina į Miru. Baigiant gerti kavą, atėjo ir telegra- 
ma, kad pavojus gresia Madlenai ir Krevkerui. Tada jis visai 
nebesusigaudė, ką daryti. Jis laukė kurjerio antrą valandą; o gal 
jam tučtuojau iškviesti kariuomenės dalinį? O gal dar palūkėti, 
nieko nedaryti, kol negaus Valdybos įsakymų? Jis grįžo į savo ka- 
binetą, jis panoro perskaityti raštą prefektui; kurį vakar buvo pa- 
vedęs parašyti Negreliui. Bet jis niekur jo negalėjo rasti; jis pa- 
manė, kad jaunuolis turbūt jį paliko savo kambaryje, kur jis 
dažnai rašydavo naktimis. Nieko nenusprendęs, mąstydamas apie 
tą raštą, jis skubiai užlipo į viršų jo paieškoti brolėno kambaryje. 

Įėjęs ponas Enbo nustebo: kambarys buvo nesutvarkytas, Ipo- 
litas, be abejo, užmiršo ar patingėjo. Drėgna šiluma gaubė kam- 
barį, šiluma, po nakties neišvėdinta ir dar labiau slopinanti nuo 
atsuktų centrinio šildymo vamzdžių; jam suerzino šnerves, užėmė 
kvapą kažkokie aštrūs kvepalai; jis manė, kad tai kvepia tualeti- 
nis vanduo, kurio čia buvo pripiltas pilnas dubuo. Kambaryje 
buvo didelė netvarka, drabužiai išmėtyti, šlapi rankšluosčiai 
kabojo ant kėdžių atlošų, lova sujaukta, viena paklodė nutempta 

tįsojo net ant kilimo. Iš pradžių jis išsiblaškęs visa apžvelgė, nu- 
ėjo prie popieriais apversto stalo ir ėmė ieškoti dingusio rašto. 
Dukart jis peržiūrėjo po vieną visus popierius, bet to rašto ten 
tikrai nebuvo. Kurgi, po velnių, tas vėjavaikis Polis galėjo jį nu- 
kišti? 

Nuėjęs į kambario vidurį ir žvilgsniu tikrindamas kiekvieną 
baldą, ponas Enbo staiga pamatė atklotoje lovoje kažkokį bliz- 
gantį tašką, tarytum kibirkštį. Jis priėjo, ištiesė ranką. Tarp dvie- 
jų paklodės raukšlių gulėjo auksinis flakonėlis. Jis tuojau jį paži- 
no, tą ponios Enbo flakonėlį, eterio flakonėlį, su kuriuo ji nieka- 
dos nesiskyrė. Bet jis negalėjo išsiaiškinti, kaip tas daiktelis čia 
pateko: kaip jis galėjo atsidurti Polio lovoje? Ir staiga jis baisiai 
išbalo. Čia gulėjo jo žmona. | | 

— Atsiprašau,— sumurmėjo už durų Ipolito balsas.— Aš pa- 
mačiau, kad ponas čia lipote... 

Tarnas įėjo. Jis nusigando dėl kambario netvarkos. 

— Viešpatie! Tikrai, juk kambarys netvarkytas... Toji Roza 
išėjo ir užkrovė man visą darbą! 

Ponas Enbo paslėpė flakonėlį saujoje ir taip jį gniaužė, jog 
vos nesutriuškino. 

— Ko jums reikia? 

— Pone, dar vienas žmogus... Jis atvyko iš Krevkero, jis at- 
nešė laišką. 

— Gerai! Palikite mane, pasakykite jam, kad palauktų. 

Čia gulėjo jo žmona! Užstūmęs skląstį, jis atgniaužė kumštį, 
jis žiūrėjo į flakonėlį, kuris jo delne buvo palikęs raudoną pėdsa- 
ką. Staiga jam atsivėrė akys, jis suprato: nešvankybės vyko jo 
namuose jau ilgus mėnesius. Jis prisiminė savo ankstyvesnį įta- 
rimą: šiurenimą už durų, basų kojų šlepsėjimą naktį tyliuose na- 
muose. Taip, tai buvo jo žmona, ji eidavo čia nakvoti! 

Kritęs ant kėdės priešais lovą, nuo kurios negalėjo atitraukti 
akių, jis ilgai sėdėjo kaip nužudytas. Jį pažadino triukšmas, kaž- 
kas beldė į duris, stengėsi jas atidaryti. Jis pažino tarno balsą: 

— Pone!.. O! Ponas užsirakinote... 

— Ko dar? 

— Atrodo, kad labai skubu, darbininkai viską laužo. Apačioje 
laukia kiti du žmonės. Yra ir telegramų. 

— Palikite mane ramybėje! Aš tuoj ateisiu! 

Enbo sustingo pamanęs, kad Ipolitas būtų radęs flakonėlį, 
jei būtų tvarkęs iš ryto kambarį. Beje, tarnas turėjo visa žinoti, 
jis keliasdešimt kartų gal buvo radęs lovą, dar neatšalusią nuo 
svetimoteriavimo, radęs ant pagalvių ponios plaukų, šlykščiai 
subjaurotų baltinių. Jis elgiasi niekšiškai, taip atkakliai jį truk- 
dydamas. Galbūt ponų ištvirkimo sudirgintas, jis klausydavosi 
pridėjęs prie tų durų ausį. 

Ponas Enbo nekrustelėjo. Jis vis žiūrėjo į lovą. Priešais jį slin- 
ko ilga skausminga praeitis, jo vedybos su ta moterimi, tuoj po 
to kilęs jų širdžių ir kūnų nesutarimas, meilužiai, apie kuriuos 
jis net nežinojo, o vieną pakentė ištisą dešimtį metų, kaip kartais 
pakenčiamas nevalyvas ligonio kvapas. Paskui jų atvykimas į 
Monsu, beprotiška viltis čia ją pagydyti, keli mėnesiai ramybės, 
apsnūdimo, besiartinanti senatvė, kuri turėjo pagaliau jam ją 
grąžinti... Paskui atvyko jų brolėnas, tasai Polis, kuriam ji tapo 
motina, kuriam kalbėjo apie savo mirusią, amžinai palaidotą šir- 
dį. O jis, kvailys vyras, nieko nenumatė, dievino tą moterį, kuri 
buvo jo žmona, kurią buvo turėję tiek vyrų ir kurios tik jis vienas 
negalėjo turėti! Jis dievino ją gėdinga aistra, būtų klūpojęs prieš 
ją ant kelių, jei tik ji būtų sutikusi duoti jam tai, kas buvo likę 
nuo kitų! Bet tai, kas buvo likę nuo kitų, ji atiduodavo tam vaikui. 

Tuo metu kažkur skambtelėjęs skambutis privertė poną Enbo 
krūptelėti. Jis pažino tą garsą: jo paliepimu taip jam pranešdavo, 
kad atėjo laiškanešys. Jis pakilo, ėmė garsiai kalbėti, nešvankių 
žodžių versmė savaime plaukė iš jo įskaudintos širdies. 

— Ak, spjauti man į jų laiškus! Ak, spjauti man į jų telegra- 
mas! 

Dabar jį pagavo įdūkis, noras visą tą šlykštybę nuspirti į pa- 
mazgų duobę. Ta moteris pasileidėlė, jis ieškojo žiauriausių žo- 
džių, drabstė jais josios paveikslą. Staiga dingtelėjusi mintiš, kad 
dabar ji, ramiausiai šypsodamasi, ruošia Sesilės ir Polio vedybas, 
galutinai jį parbloškė. Vadinasi, tame gaivališkame jautulingume 
nėra nei aistros, nei pavydo? Tai tik patvirkęs žaidimas, ji gei- 
džia vyro iš įpratimo, kaip pramogos, kaip įprasto deserto. Ir jis 
kaltino visu kuo tik ją vieną, jis beveik pateisino tą vaiką, kurio 
ji, kilus apetitui, atsikando, kaip atsikandama pakely pavogto 
pirmo nunokusio vaisiaus. Ką ji dar valgys, ligi kur ji nusmuks, 
kai nebebus paslaugių, gana praktiškų brolėnų, kurie jų šeimoje 
naudotųsi valgiu, lova ir moterimi? 


Į duris bailiai pakrebždeno. Ipolito balsas sušnibždėjo pro 
rakto skylutę: 


— Pone, paštas atėjo... Sugrįžo ir ponas Danseras, sako, ten 
skerdynės... 

— Ateinu, po velnių! 

Ką jam dabar su jais daryti? Kai grįš iš Maršjeno, išvaryti 
juos kaip dvokiančius galvijus, kurių jis nebenori laikyti po savo 
stogu? Pagriebti lazdą, riktelėti jiems, kad neštų kitur savo ker- 
gimosi tvaiką? Tai nuo jų atodūsių, nuo jų abiejų kvėpavimo 
kambaryje tvyrojo tvanki drėgmė; aštrus kvapas, nuo kurio jis 
duso — tai muskuso kvapas, kuriuo dvelkė jo žmonos oda; būti- 
numas nuolat savo kūną laistyti aštriais kvepalais buvo kitas jos 

patvirkimo ženklas. Jis visur jautė svilinantį paleistuvystės kva- 
pą, gyvą sanguliavimą,— paliktuose puoduose, pilnuose dubeny- 
se, sujauktuose baltiniuose, balduose, visame tame nuodėme al- 
suojančiame kambaryje. Bejėgiško įtūžio pagautas, jis puolė lovą 
kumščiais ir ėmė daužyti tas vietas, kur, jam atrodė, tebebuvo 
jų kūnų pėdsakai, nutraukė apklotus, suglamžė paklodes, subliuš- 
kusias nuo jo smūgių, tarytum ir jos būtų pavargusios nuo ištisos 
nakties glamonių. 

Bet staiga jam pasigirdo, kad Ipolitas vėl lipa aukštyn. Jis 
susigėdo. Jis dar valandėlę pastovėjo uždusęs, šluostydamasis 
kaktą, stengdamasis nuraminti smarkiai plakančią širdį. Atsisto- 
jęs prie veidrodžio, jis žiūrėjo į savo veidą ir jo nepažino — taip 
jis buvo pasikeitęs. Paskui, kai pamatė, kad jo bruožai pamažu 
išsilygina, jis nežmoniškom valios pastangom nulipo žemyn. 

Apačioje, be Dansero, jo laukė penki pasiuntiniai. Visi jie 
atnešė viena už kitą svarbesnių naujienų apie streikininkų žygius 
kas buvo atsitikę Miru, kaip ten viskas buvo išgelbėta drąsaus 
tėvuko Kandjė dėka. Enbo klausėsi, lingavo galvą, bėt nieko ne- 
suprato, — jo mintys buvo likusios ten, tame miegamajame. Pa- 
galiau jis juos visus atleido sakydamas, kad griebsis atitinkamų 
priemonių. Likęs vienas, jis atsisėdo prie rašomojo stalo ir, atro- 
dė, užsnūdo parėmęs rankomis galvą, užmerkęs akis. Jo kores- 
pondencija buvo čia pat, jis nutarė susirasti laišką, kurio laukė: 
Valdybos atsakymą. Iš pradžių eilutės šokinėjo. Pagaliau jis vis 
dėlto suprato, kad tie ponai pageidavo susirėmimo; tiesa, įsakymo 
pabloginti padėtį jie jam nedavė, bet leido suprasti, kad neramu- 
mai paskubintų streiko pabaigą, nes pareikalautų griebtis ener- 
gingų represijų. Dabar jis jau nesvyravo, išsiuntinėjo telegramas 
į visas puses — Lilio prefektui, kariuomenės daliniui į Duė, Marš- 
jeno žandarmerijai. Nuo to jam palengvėjo; dabar jam neliko nie- 
ko kita, kaip tik užsidaryti savo kambaryje, paskleidus gandą, 
kad jį kankina podagra. Visą popietę jis ištūnojo savo kabinete, 
nieko nepriimdamas, skaitydamas tik telegramas ir laiškus, kurie 
lyte lijo. Taip jis iš tolo sekė tą minią — iš Madlenos į Krevkerą, 
iš Krevkero į Viktuarą, iš Viktuaro į Gaston Mari. Antra vertus, 
jis gaudavo žinių, kad žandarai ir dragūnai jos nesuvaiko, kad 
juos klaidina pakeliui ir jie visad nueina į priešingą pusę. Jie 
galėjo visi išsiskersti ir visa sunaikinti; jis vėl parėmė rankomis 
galvą, uždengęs pirštais akis, ir pasinėrė į gilią tuščių namų tylą, 
kurioje tik retkarčiais sužvangėdavo puodai, — virėja uoliai ruo- 
šė svečiams pietus. 

Kambaryje sutemos tirštėjo, buvo jau penkta valanda, kai 
staiga baisus triukšmas privertė pašokti poną Enbo, kuris vis dar 

sėdėjo apkvaitęs, sustingęs, alkūnes uždėjęs ant savo popierių. 
Jis manė, kad grįžta tiedu nelaimingieji. Tačiau triukšmas vis 
didėjo, ir tą akimirką, kai jis priėjo prie lango, suskambėjo bai- 
sus riksmas: 

— Duonos! Duonos! Duonos! 

Tai buvo streikininkai, kurie užplūdo Monsu, tuo tarpu žan- 
darai, manydami, kad jie eina į Vorė, skubėjo užimti aną šachtą. 

Kaip tik tuo metu už poros kilometrų nuo pirmųjų namų, kiek 
tolėliau nuo kryžkelės, kur susikerta plentas ir Vandamo kelias, 
ponia Enbo ir panelės žiūrėjo į praeinančią minią. Diena Marš- 
jene praėjo linksmai, pusryčiai pas liejyklų direktorių buvo 
malonūs, paskui jos aplankė dirbtuves ir popiet — gretimą stiklo 
įmonę; pagaliau grįžtant vaiskų žiemos vakarą namo, Sesilė, 
pamačiusi prie kelio mažytę fermą, sumanė išgerti puodelį pieno. 
Tada jos visos išlipo iš karietos, Negrelis galantiškai nušoko nuo 
arklio; ūkininkė, išsigandusi tokių išsipusčiusių ponių, puldinėjo 
šen ir ten, sakė uždengsianti stalą staltiese. Bet Liusi ir Žana no- 
rėjo pamatyti, kaip melžia karvę, ir visi puodukais nešini nuėjo į 
tvartą; tai tiko jų kaimiškai iškylai, jos labai juokėsi braidyda- 
mos šieno pakratuose, 

Ponia Enbo savo motiniškai atlaidžia veido išraiška gėrė lūpų 
krašteliu, bet staiga sunerimo, išgirdusi keistą, iš lauko sklin- 
dantį ūžesį. 

— Kas gi čia dedasi? 

Tvartas, pastatytas prie pat kelio, buvo su plačiomis durimis 
vežimams įvažiuoti, nes jis buvo kartu ir daržinė šienui sukrauti. 
Merginos, ištiesusios kaklus, stebėjosi pamačiusios, kad iš kai- 
rės, Vandamo keliu, juoda srove sumišai pasipylė staugdama 
minia, 

— Povelnių! — sumurmėjo Negrelis, taip pat išėjęs į lauką.— 
Nejaugi mūsų rėksniai būtų iš tikrųjų supykę? 

— Galbūt tai ir vėl angliakasiai,— tarė ūkininkė.— Jau du 
kartus jie pro čia praėjo. Atrodo, kažkas negera, jie šeimininkau- 
ja visoje apylinkėje. 

Kiekvieną žodį ji tarė atsargiai, stengdamasi iš jų veidų įspėti, 
kokį jiems tai padarys įspūdį; pastebėjusi, kad juos apėmė siau- 
bas, baisus nerimas dėl to nelaukto susitikimo, ji paskubomis 
užbaigė: 

— O, tie driskiai! Tie driskiai! 

Pamatęs, kad lipti į karietą ir grįžti į Monsu jau per vėlu, Neg- 
relis įsakė vežėjui skubiai įstumti karietą į fermos kiemą ir pa- 
slėpti kartu su arkliais už pašiūrės. Savo arklį, kurį berniokas lai- 
kė už pavadžių, jis pats pririšo pašiūrėje. Grįžęs, jis rado savo 
tetą ir merginas sutrikusias, pasiruošusias sekti paskui ūkininkę, 

kuri siūlė joms pasislėpti kambaryje. Bet Negrelis manė, kad čia 
saugiau; tikriausiai niekas neateis jų ieškoti čia, šiene. Tik dar- 
žinės durys taip blogai užsidarydavo ir buvo tokios skylėtos, jog 
pro tuos kirvarpų sugraužtų lentų plyšius galima buvo matyti 
visą kelią. 

— Na, drąsiau,— tarė jis.— Mes pigiai neatiduosime savo 
gyvybių! 

Tas sąmojis dar labiau padidino jų baimę. Triukšmas vis didė- 
jo, nors dar nieko nebuvo matyti: atrodė, kad tuščiu keliu jau 
švilpia smarkus vėjas, kaip prieš didelę audrą. 

— Ne, ne, aš nenoriu į juos žiūrėti, — tarė Sesilė ir nuėjusi 
susirangė šiene. 

Ponia Enbo, labai išblyškusi, įširdusi ant tų žmonių, kurie 
trikdė jai malonumą, stovėjo atokiau, šnairomis ir su pasišlykš- 
tėjimu dėbčiodama į kelią, o Liusi ir Žana, nors ir drebėdamos iš 
baimės, bet vis tiek žiūrėjo pro plyšius, nenorėdamos nieko pra- 
leisti nepaprastame reginyje. 

Perkūno dundėjimas artėjo, žemė sudrebėjo, ir pirmas pasi- 
rodė Žanlenas, pūsdamas ragą. 

— Pasiimkite flakonėlius, liaudies prakaitas eina! — sušnibž- 
dėjo Negrelis, kuris, nepaisydamas savo respublikoniškų įsitiki- 
nimų, mėgdavo su poniomis pasijuokti iš „valkatų“. 

Bet jo sąmojį nusinešė riksmų ir mMostų uraganas. Pasirodė 
moterys, apie tūkstantis moterų, išsitaršiusiais, nuo bėgimo susi- 
vėlusiais plaukais; pro jų skarmalus buvo matyti nuogas kūnas, — 
nuogumas patelių, pailsusių begimdant badmirius. Kai kurios jų 
laikė ant rankų savo kūdikius, iškeldavo juos aukštyn ir judin- 
davo it gedulo ir keršto vėliavą. Kitos, jaunesnės, kariškai atsta- 
čiusios krūtines, mosavo lazdomis; tuo tarpu senės, baisios pa- 
žiūrėti, staugė taip garsiai, jog, atrodė, tuoj trūks gyslos, iššoku- 
sios ant jų išdžiūvusių kaklų. Už jų pasipylė vyrai, du tūkstančiai 
pasiutėlių: vaikėzų, kirtikų, remonto darbininkų — tanki masė, 
kuri ritosi kaip koks gurvuolys, suspaustas ir taip susiliejęs į vie- 
ną, jog nebuvo galima išskirti nei nublukusių kelnių, nei vilno- 
nių sudriskusių megztinių, — viskas buvo vienodos žemės spal- 
vos. Akys degė, buvo matyti tik juodos burnų skylės, dainuojan- 
čios „Marselietę“, kurios posmai dingdavo neaiškiame staugime, 
pritariant klumpių kaukšėjimui į sušalusią žemę. Viršum galvų, 
tarp geležinių buomų miško, slinko statmenai iškeltas kirvis; ir 
tasai vienintelis kirvis, kaip gaujos vėliava, ryškėjo šviesiame 
danguje savo aštriais it giljotinos ašmenimis. 

— Kokie žiaurūs veidai! — suvapėjo ponia Enbo. 

Negrelis iškošė pro dantis: 

— Velniai rautų, aš negalių nė vieno jų pažinti! Iš kurgi jie 
išlindo, šitie banditai? 

Iš tikrųjų nuo pykčio, bado, nuo šitų dviejų mėnesių kančių 
taikūs Monsu angliakasių veidai ištįso, žandikauliai atsikišo it 
laukinių žvėrių. Tą akimirką paskutinieji besileidžiančios saulės 
gaisai tamsiu purpuru nuraudonino lygumą. Tada kelias atrodė 
pasruvęs krauju, o bėgantieji vyrai ir moterys — panašūs į krau- 
ju apsitaškiusius mėsininkus skerdykloje. 

— O, kaip didinga! — pusbalsiu pratarė Liusi ir Žana, kurių 
menišką skonį paveikė tasai šiurpus grožis. 

Bet vis dėlto ir jos išsigando ir pasitraukė prie ponios Enbo, 
kuri stovėjo, atsirėmusi į ėdžias. Ji stėro, pamaniusi, kad užtektų 
bent vienam tų žmonių žvilgtelėti pro prasiskyrusias durų lentas, 
ir jie visi būtų išžudyti. Negrelis taip pat jautė, kad bąla; bąla ir 
jis, paprastai toks drąsus, apimtas siaubo, stipresnio už jo valią, to 
siaubo, kuris dvelkia nežinomybe. Sesilė nejudėjo, įsiraususi į 
šieną. O kiti, nors ir norėjo nukreipti akis, vis dėlto negalėjo 
to padaryti ir vis tiek žiūrėjo. 

Tai buvo raudona šmėkla revoliucijos, kuri vieną kruviną 
šio šimtmečio pabaigos vakarą nušluos juos visus kaip neišven- 
giama lemtis. Taip! Išauš diena, kai išsivadavusi liaudis, numetusi 
brizgilus lygiai taip švaistysis keliais; ji lies buržujų kraują, ne- 
šios jų nukirstas galvas ir barstys auksą, išlaužę skrynias. Mote- 
rys taip pat staugs, o vyrai taikstysis įkąsti vilko nasrais. Taip, 
ir tada bus tie patys skarmalai, tas pats sunkių klumpių dundesys, 
ta pati pasibaisėtina nešvarių kūnų ir dvokiančių kvėpavimų 
spūstis, patvinusia barbarų srove šluojanti senąjį pasaulį. Įsilieps- 
nos gaisrai, Miestuose neliks akmens ant akmens, žmonės vėl 
grįš į miškus gyventi kaip laukiniai po didžiulės rujos, po didžiu- 
lės orgijos, kai skurdžiai per vieną naktį bus išprievartavę tur- 
tuolių žmonas ir ištuštinę jų rūsius. Tada nebeliks nieko, — nė 
skatiko buvusių turtų, jokio pėdsako senųjų privilegijų, — iki 
tos dienos, kai galbūt vėl gims naujas pasaulis. Taip, šitokie da- 
lykai vyko kelyje kaip galingas gamtos reiškinys, ir jiems pūtė 
į veidą šiurpus tų įvykių dvelksmas. 

Pasigirdo baisus riksmas, nustelbęs „Marselietę“: 

— Duonos! Duonos! Duonos! 

Liusi ir Žana prisiglaudė prie alpstančios ponios Enbo; Negre- 
lis atsistojo priešakyje, tarytum norėdamas apginti jas savo kū- 
nu. Ar jau, šį pat vakarą, subraškės senasis pasaulis? Ir tai, ką jie 
dabar pamatė, juos galutinai pritrenkė. Minia jau buvo beveik 
praėjusi, tik vilkosi atsilikusių uodega, kai staiga pasirodė Mu- 
ketė. Ji ėjo iš lėto, ji žvalgėsi, bene pamatys kokį buržujų tarpu- 
vartėje ar namų languose; pastebėjusi ir negalėdama jam spjauti 
į veidą, ji parodydavo jam tai, kas, jos supratimu, reiškė didžiau- 
sią panieką. Be abejo, ir dabar ji vieną pastebėjo, nes staiga pakė- 

lė sijoną ir parodė savo didžiulį nuogą užpakalį, nušviestą pas- 
kutinių saulės spindulių. Tasai užpakalis net neatrodė begėdiškas 
ir nekėlė juoko, — jis buvo tik siaubingas. 

Visi išnyko, srovė ritosi kelio vingiais į Monsu tarp žemučių, 
ryškiai nutepliotų namų. Karietą išstūmė iš kiemo, bet vežėjas 
nedrįso imtis laimingai parvežti namo ponią ir paneles, jei strei- 
kininkai pastotų jiems kelią. Blogiausia, kad nebuvo jokio kito 
kelio. 

— Vis dėlto reikia grįžti, mūsų laukia pietūs, — tarė kaip ne- 
sava, baimės iškankinta ponia Enbo.— Ir pasirinko tie suskretę 
darbininkai kaip tik tą dieną, kai aš turiu svečių. Ir daryk tiems 
žmonėms gera! 

Liusi ir Žana stengėsi ištraukti iš šieno Sesilę, kuri gynėsi, 
manydama, kad tie laukiniai dar vis žygiuoja, ir kartojo nenorinti 
jų Matyti. Pagaliau vėl visos susėdo į karietą. Negrelis užšoko 
ant arklio; jam dingtelėjo mintis važiuoti Rekijaro gatvelėmis. 

— Važiuokite iš lėto, — tarė jis vežėjui, — nes kelias bjaurus. 
Jei kokia gauja sutrukdytų jums įsukti į kelią, sustokite už seno- 
sios šachtos, o mes pareisime pėsti pro mažuosius sodo vartelius; 
karietą ir arklius jūs pastatysite bet kur, kad ir po kokios nors 
smuklės pašiūre. 

Jie išvažiavo. Minia tolumoje plūdo į Monsu. Du kartu matę 
žandarus ir dragūnus, miestiečiai jaudinosi, panikos pagauti, 
neteko proto. Sklido baisiausi pasakojimai, buvo kalbama apie 
ranka rašytas proklamacijas, grasinančias išskrosti buržujams 
pilvus; niekas jų nebuvo skaitęs, bet visi kartojo jų ištisus saki- 
nius. Notaro namuose išgąstis buvo pasiekęs aukščiausią laipsnį, 
nes jis buvo gavęs paštu anoniminį laišką, įspėjantį, kad jo rūsyje 
esanti pakasta parako statinė, kuri bus išsprogdinta, jei jis ne- 
pasiskelbs liaudies šalininku. 

Greguarai kaip tik ir užtruko pas notarą dėl to laiško; jie 
svarstė jį, spėliojo, ar tai nebus kokio pokštininko darbas, kai 
staiga užplūdusi minia galutinai išgąsdino visus namus. Greguarai 
vis šypsojosi. Pakėlę užuolaidos kraštelį, jie žiūrėjo, neprileisda- 
mi minties, kad gresia koks nors pavojus; jie sakė esą tikri, kad 
viskas baigsis geruoju. Išmušė penkias, jie dar turėjo laiko luk- 
telėti, kol kelias pasidarys laisvas ir jie galės pereiti į kitą gatvės 
pusę, pas Enbo pietų, kur Sesilė, tikriausiai jau grįžusi, turėjo jų 
laukti. Bet pačiame Monsu, atrodė, nė vienas žmogus nebuvo taip 
ramiai nusiteikęs kaip Greguarai: žmonės bėgiojo kaip patrakę, 
langai ir durys buvo smarkiausiai uždarinėjami. Jie pamatė kitoje 
kelio pusėje Megra, kuris barikadavo savo krautuvėlę geleži- 
niais buomais; jis buvo toks išbalęs ir taip drebėjo, kad jo mažutė 
paliegusi žmona turėjo pati užsukti veržles. 

Gauja sustojo ties direktoriaus namais, ir vėl pasigirdo riks- 
mas: 

— Duonos! Duonos! Duonos! 

Ponas Enbo stovėjo prie lango, kai įėjo Ipolitas uždaryti lan- 
ginių, bijodamas, kad minia akmenimis neišdaužytų stiklų. Apa- 
tiniame aukšte jis jau buvo visur uždarinėjęs; dabar jis užlipo 
į antrąjį aukštą; pasigirdo rankenų girgždėjimas, viena po kitos 
trinktelėjo langinės. Nelaimei, nebuvo galima uždaryti didžiulio 
virtuvės lango rūsyje, to nerimą keliančio lango, pro kurį buvo 
matyti liepsnos apšviesti puodai ir iešmai. 

Norėdamas pažiūrėti į gatvę, ponas Enbo instinktyviai užkopė 
į trečiąjį aukštą, į Polio kambarį kairėje, iš kur buvo geriausiai 
matyti visas kelias ligi Bendrovės dirbtuvių. Jis atsistojo už lan- 
ginės ir iš viršaus žiūrėjo į minią. Bet jį vėl sujaudino to kambario 
vaizdas, tas sutvarkytas ir nušluostytas tualetinis stalas, šalta 
lova su švariomis ir lygiai ištemptomis paklodėmis. 

Visas tasai siautėjimas, kurį jis pergyveno popiet, nirtulinga 
kova paties su savim tylioje vienatvėje dabar virto begaliniu 
nuovargiu. Jo būtybė buvo dabar kaip tas kambarys: atšalusi, 
apvalyta nuo rytmetinio purvo, grįžusi į savo įprastą korektišku- 
mą. Kam kelti triukšmą? Argi kas nuo to pasikeitė? Tai buvo pa- 
prastas dalykas, jo žmona buvo susiradusi dar vieną meilužį, o 
kad jinai pasirinko jį iš savo giminių, fakto esmės nekeitė, gal taip 
net buvo geriau, nes šitaip ji galėjo išsaugoti bent paviršutinį 
orumą. Jam pasidarė gaila paties savęs, prisiminus savo beprotiš- 
ką pavydą. Kaip juokinga daužyti kumščiais lovą! Jei jis pakentė 
aną vyrą, pakęs dabar ir šitą. Tik dar truputį daugiau paniekos — 
ir viskas. Baisus kartėlis užplūdo jam širdį, visuotinis bepras- 
mingumas, amžinas gyvenimo skausmas, gėda paties savęs ir tai, 
kad jis vis dar dievino ir geidė tos moters, įklimpusios į purvą, 
kuriame jis leido jai gyventi. 

Po langu pasigirdo dar smarkesnis staugimas;: 

— Duonos! Duonos! Duonos! 

— Kvailiai! — iškošė pro sukąstus dantis ponas Enbo. 

Jis girdėjo, kaip jie jį keikė už tai, kad gauna didžiulį atlygini- 
mą, kaip vadino veltėdžiu ir storpilviu, nešvariu paršu, kuris per- 
siryja skanėstų tuo metu, kai darbininkas stimpa badu. Moterys 
pastebėjo virtuvę, pakilo keiksmų audra kepamam fazanui, rie- 
biam padažų kvapui, kuris erzino jų tuščius pilvus. Ak, tie niekšai 
buržujai! Jie taip jiems pripils pilvus šampanu ir prikimš godū- 
nais, jog jų ir žarnos sprogs! 

— Duonos! Duonos! Duonos! 

— Kvailiai! — pakartojo ponas Enbo.— Argi aš laimingas? 

Jis užvirė pykčiu prieš tuos žmones, kurie nieko nesuprato. 

Jis jiems mielai būtų atidavęs savo didelę algą, kad tik galėtų 
turėti kaip jie kietą odą ir lengvą, nerūpestingą meilę! Ak, kad 
jis galėtų pasodinti juos už savo stalo, užkišti jiems gerkles 
fazanu, o pats eitų glamonėtis už tvorų, glėbesčiuoti mergas ir 
juoktis iš tų, kurie jas pirmiau glėbesčiavo! Jis būtų atidavęs 
visa — savo išsiauklėjimą, gerovę, prabangą, direktoriaus val- 
džią, jeigu būtų galėjęs pavirsti bent dienai vienu tų skurdžių, 
kurie turėjo jo klausyti, bet galėjo laisvai naudotis savo kūnu, 
talžyti per veidą savo žmoną ir smagintis su kaimynėmis! Jis taip 
pat norėjo stipti badu, turėti tuščius vidurius, skrandį, taip tąsomą 
mėšlungio, jog net galva imtų suktis: gal tai numaldytų jo amžiną 
skausmą. Ak, gyventi gyvuliškai, nieko neturėti, vartaliotis ja- 
vuose su pačia bjauriausia, pačia nešvariausia stūmėja ir mokėti 
tuo pasitenkinti! 

— Duonos! Duonos! Duonos! 

Tada jis supyko ir įdūkęs šaukė į tą triukšmą: 

— Duonos! Argi vien duonos užtenka, kvailiai? 

Jis visad buvo sotus, o argi nuo to jis mažiau kentė? Jo nelai- 
mingos vedybos, jo ištisas skausmingas gyvenimas — viskas 
staiga jame sukilo ir ėmė jį smaugti kaip priešmirtinis žagsėjimas. 
Ne viskas atrodo puiku dėl to, kad yra duonos. Koks idiotas su- 
galvojo, kad pasaulio laimė glūdi turtų padalijime? Tie svajotojai 
revoliucionieriai gali sugriauti senąją visuomenę ir sukurti naują, 
bet tuo jie nepridės žmonijai nė trupučio džiaugsmo ir nesuma- 
žins skausmo, atriekdami kiekvienam po riekę. Jie dargi padidin- 
tų žemėje nelaimes: kai masės nuo ramaus instinktų patenkinimo 
pakils iki nepasotinamų aistros kančių, tada ne tik žmonės, bet ir 
šunys ims staugti iš nusiminimo! Ne! Vienintelis gėris — tai ne- 
būti, arba, jeigu jau esi — būti medžiu, akmeniu, o dar geriau — 
smėlio grūdelių, kuris nekraujuoja po kiekvieno praeivio padu. 

Ir nuo nenumaldomo sielvarto pono Enbo akys pasruvo ašaro- 
mis, ir deginantys lašai riedėjo jo veidu. Sutemos apgaubė kelią, 
ir į rūmų fasadą ėmė trinksėti akmenys. Dabar jis nebepyko ant 
tų išbadėjusių žmonių, tik, deginančio širdies skausmo kankina- 
mas, pro ašaras vapėjo: 

— Kvailiai! Kvailiai! 

Bet pilvo riksmas stelbė visa, kaip visa naikinantis audros 
staugimas: 

— Duonos! Duonos! Duonos! 


VI 


Prablaivėjęs nuo Katerinos antausių, Etjenas pasiliko draugų 
priešakyje. Bet kai jis užkimusiu balsu juos kurstė pulti Monsu, 
savyje jis išgirdo kitą balsą — proto balsą, kuris stebėjosi ir klau- 

sė, kam visa tai. Juk jis visai nenorėjęs tokių dalykų, tai kaipgi 
galėjo atsitikti, kad, eidamas į Žan Bartą, nusistatęs veikti šaltai 
ir sukliudyti katastrofą, jis baigė dieną tuo, jog visur prisismur- 
tavęs, apgulė direktoriaus namus? 

Ir vis dėlto dabar jis sušuko: gana! Iš pradžių jam rūpėjo tik 
apsaugoti Bendrovės dirbtuves, kurias minia norėjo sunaikinti. 
Dabar, kai akmenys jau raižė namų fasadą, jis veltui stengėsi 
surasti kokią nors teisėtą auką, ant kurios būtų galima užpjudyti 
visą Minią, kad būtų išvengta didesnių nelaimių. Kai jis, visai 
bejėgis, stoviniavo kelio viduryje, kažkas jį šūktelėjo, kažkoks 
žmogus, stovįs ant „Tizono“" kavinės slenksčio; smuklininkė buvo 
pasiskubinusi uždaryti langines, ir tik durys buvo paliktos at- 
daros, 

— Taip, tai aš... Paklausyk gi! 

Tai buvo Raseneras. Apie trisdešimt vyrų ir moterų, beveik 
visi iš kaimelio Du Šimtai Keturiasdešimt, kurie rytą buvo pasili- 
kę namie, dabar pavargę atėjo pasiteirauti naujienų; artinantis 
streikininkams, jie visi sugužėjo į tą smuklę. Prie vieno stalelio 
sėdėjo Zacharijas su savo žmona Filomena. Kiek toliau, atsisu- 
kę į sieną, slėpė savo veidus Pjeronas su žmona. Niekas, beje, 
negėrė, visi tik buvo užėję po pastoge. 

Etjenas pažino Rasenerą ir nuėjo į šalį, bet šis pridūrė: 

— Tau nesmagu į mane žiūrėti, ar ne?.. Aš tave buvau įspėjęs, 
nemalonumai jau prasideda. Dabar jūs galite reikalauti duonos, 
o gausite tik švino. 

Tada Etjenas prie jo priėjo ir atsakė: 

— Man nesmagu žiūrėti tik į niekšus, kurie susidėję rankas 
žiūri, kaip mes rizikuojame savo kailiu. 

— Vadinasi, tu ketini viską išplėšti ten, priešais? — paklausė 
Raseneras. | 

— Aš ketinu ligi galo likti su draugais, nors ir visi kartu nu- 
sibaigtume. 

Nevilties apimtas, Etjenas vėl susimaišė su minia. Jis buvo pa- 
siruošęs mirti. Trys vaikai ant kelio svaidė akmenis, jis jiems 
smarkiai įspyrė, šaukdamas, kad ir kiti draugai liautųsi, nes nieko 
nepadės langų daužymas. 

Beberas ir Lidija, kurie buvo ką tik pasiviję Žanleną, mokė- 
si iš jo šaudyti iš laidynės. Jie žaidė, kiekvienas iš eilės laidyda- 
mas akmenis, ir žaidimą laimėdavo tas, kuris padarydavo didžiau- 
sių nuostolių. Nevykusiai paleidusi akmenį, Lidija praskėlė mi- 
nioje vienai moteriai galvą; abu berniukai leipo juokais. Sėdė- 
dami už jų, ant suolo, Bonmoras ir Mukas į juos žiūrėjo. Bonmoro 
kojos buvo taip sutinusios, jog jis vargais negalais atsivilko iki ' 
čia, ir niekas nežinojo, koks smalsumas jį čia buvo atvijęs, nes jo 

veidas buvo žemės spalvos, kaip ir tomis dienomis, kai iš jo nebū- 
davo galima ištraukti nė žodžio. 

Tiesą sakant, niekas Etjeno nebeklausė. Nežiūrint jo įsaky- 
mų, akmenys vis biro kaip kruša, ir Etjeną stebino ir baugino tie 
gyvuliai, kuriems jis pats buvo nuėmęs antsnukius ir kurie taip 
nerangiai išsijudino, o paskui pasidarė tokie baisūs, o jų pyktis — 
toks nuožmus ir patvarus. Juose pabudo senas ilamandiškas krau- 
jas, sunkus ir lėtas, kuriam įkaisti prireikė ištisų mėnesių, bet 
užtat paskui jie šlykščiai siautėjo, nieko nebeklausė, kol pabudęs 
juose žvėris pasigėrė įvykdytais žiaurumais. Ten, Pietuose, iš kur 
jis buvo kilęs, minios užsidegdavo greičiau, bet siautėdavo kur 
kas mažiau. Etjenui teko susimušti su Levaku, norint atimti iš jo 
kirvį; jis nebežinojo, kaip sulaikyti Maė, kuris abiem rankom mė- 
tė akmenis. Ypač jį gąsdino moterys: Levako žmona, Muketė ir 
kitos, aistrinamos žudymo įniršio, atkišusios dantis ir nagus, 
lojo kaip kalės, pjudomos Išdegėlės, kuri skyrėsi iš jų savo aukš- 
tu liesu stuomeniu. | 

Staiga visi liovėsi; netikėtumas trumpai valandėlei sutramdė 
minią, kurios nepaveikė Etjeno maldavimai. 

Tai buvo Greguarai, kurie, atsisveikinę su notaru, ėjo skersai 
gatvę pas direktorių. Jie atrodė tokie ramūs ir buvo taip nuošir- 
džiai įsitikinę, kad visa tai tik pokštai gerųjų angliakasių, kurių 
nuolankumas juos maitino jau visą šimtmetį, jog šie nustebę iš 
tikrųjų liovėsi mėtę akmenis, bijodami užgauti tą seną poną ir tą 
seną ponią, kurie lyg iš dangaus buvo nukritę. Jiems leido įeiti 
į sodą, užlipti į prieangį, paskambinti prie užbarikaduotų durų, 
kurių niekas nesiskubino atidaryti. Kaip tik tuo pat metu grįžo 
namo kambarinė Roza, juokdamasi iš įtūžusių angliakasių, ku- 
riuos ji visus pažinojo, nes pati buvo kilusi iš Monsu. Ir tik ji, 
smarkiai belsdama kumščiais į duris, privertė Ipolitą jas atidary- 
ti. Buvo pats metas: vos spėjo Greguarai išnykti už durų, kai vėl 
pasipylė akmenų kruša. Atsipeikėjusi iš nustebimo, minia rėkė 
dar garsiau: 

— Mirtis buržujams! Tegyvuoja revoliucija! 

Roza prieškambaryje tebesijuokė, tarytum visas tas nuotykis 
ją linksmino, ir kartojo išsigandusiam tarnui: 

— Jie nepikti, aš juos pažįstu. 

Ponas Greguaras santūriu judesiu pakabino skrybėlę. Paskui, 
padėjęs poniai Greguar nusivilkti storos gelumbės apsiaustą, savo 
ruožtu tarė: 

— Be abejo, iš esmės jie nėra blogi. Gerai parėkavę, jie nueis 
vakarieniauti su didesniu apetitu. 

Tą akimirką iš trečio aukšto nulipo ponas Enbo. Jis matė visą 
tą sceną ir dabar atėjo pasitikti svečių, šaltas ir mandagus kaip 

paprastai. Tik jo išblyškęs veidas bylojo apie pralietas ašaras. 
Visa tai, kas asmeniška, buvo sutramdyta, ir dabar jis buvo tik 
korektiškas administratorius, pasiryžęs atlikti savo pareigą. 

— Žinote,— tarė jis, — mūsų damos dar negrįžo. 

Pirmą kartą nerimas apėmė Greguarus. Sesilė negrįžo! Kaip 
ji grįš, jei angliakasiai nebaigs savo pokštų! 

— Aš galvojau, kaip apsaugoti namus, — pridūrė ponas En- 
bo.— Blogiausia yra tai, kad aš esu čia vienas ir net nežinau, kur 
pasiųsti tarną, kad man atvestų kapralą su keturiais kareiviais, 
kurie išvaikytų tuos valkatas! 

Čia pat stovėdama Roza vėl išdrįso sušnibždėti: 

— O, pone, juk jie nepikti! 

Direktorius papurtė galvą, o triukšmas gatvėje vis didėjo, 
akmenys dusliai atsitrenkdavo į namų fasadą. 

— Aš jiems blogo nelinkiu ir net juos pateisinu, bet reikia 
būti tokiems neišmanėliams kaip jie, kad galėtum galvoti, jog jų 
kančios mums reikalingos. Tačiau aš esu atsakingas už rimtį... 
Tik pamanykite, man tvirtina, jog keliai pilni žandarų, o aš nuo 
pat ryto negaliu jų nė vieno sulaukti. 

Jis nutilo ir nusilenkė poniai Greguar sakydamas: 

— Prašau, ponia, nestovėkite čia, įeikite į saloną. 

Bet prieškambaryje dar valandėlę juos sulaikė virėja, kuri 
nusiminusi atėjo iš pusrūsio. Ji pareiškė nebesiimanti atsakomy- 
bės už pietus, nes nesulaukianti atnešant iš Maršjeno kepyklos 
pyragaičių su paštetu, kuriuos ji buvo užsakiusi ketvirtai valan- 
dai; matyt kepėjas, išgąsdintas tų banditų, išklydo iš kelio. O gal 
jį net apiplėšė. Ji jau matė, kaip jos pyragaičius, paslėptus už 
krūmų, puola reikalaujanti duonos trijų tūkstančių žmonių minia 
ir jais prisikemša pilvus. Šiaip ar taip, ponas dabar esąs įspėtas, 
o ji verčiau mesianti visus pietus į ugnį, jeigu dėl tos revoliuci- 
jos jie nepavyksią. 

— Truputį kantrybės, — tarė ponas Enbo,— niekas dar nežu- 
vo, kepėjas dar gali atvykti. 

Kai, atidarydamas salono duris, jis vėl atsigręžė į ponią Gre- 
guar, labai nustebo, pamatęs sėdintį prieškambaryje ant suolelio 
žmogų, kurio prietemoje nebuvo pastebėjęs. 

— Še tau! Tai jūs, Megra, kas gi atsitiko? 

Megra pakilo, ir pasirodė riebus, išbalęs, baimės iškreiptas 
jo veidas. Jis jau nebeatrodė ramus storulis; nusižeminęs jis aiš- 
kinosi, kad įsmukęs pas poną direktorių, prašydamas pagalbos 
ir užtarimo, jei tie plėšikai užpultų jo krautuvę. 

— Jūs matote, kad jie ir man grasina ir kad aš pats neturiu 
jokios apsaugos, — atsakė ponas Enbo.— Jūs būtumėte geriau 
padaręs, pasilikdamas namie ir pats saugodamas savo prekes. 

— O! Aš uždėjau geležinius buomus ir palikau ten savo 
žmoną. 

Direktorius nekantriai mostelėjo neslėpdamas savo paniekos. 
Gera apsauga tasai paliegęs, nuo mušimo sulysęs padaras! 

— Pagaliau, aš niekuo negaliu padėti, pamėginkite pats apsi- 
ginti. Aš jums patariu tuojau pat grįžti namo, nes jie štai ir vėl 
reikalauja duonos... Paklausykite. 

Iš tikrųjų vėl pakilo triukšmas, ir pro riksmus Megra pasigir- 
do, kad mini jo pavardę. Grįžti nebebuvo įmanoma, jį būtų sudras- 
kę. Antra vertus, mintis apie bankrotą jį vedė iš proto. Jis pri- 
plojo veidą prie durų stiklo visas drebėdamas, apsipylęs prakai- 
tu, laukdamas katastrofos; Greguarai tuo tarpu pasiryžo pereiti į 
saloną. 

Ponas Enbo stengėsi atrodyti ramus ir tinkamai priimti sve- 
čius. Bet jis veltui juos prašė sėstis: uždarytas ir užbarikaduo- 
tas kambarys, dviem lempom apšviestas dar nesutemus, prisi- 
pildydavo siaubo kiekvieną kartą, kai lauke kildavo riksmas. 
Sienų apmušalų slopinamas minios pykčio prasiveržimas šniokš- 
tė, rodos, dar klaikiau, neaiškiu ir baisiu grasinimu. Pokalbis šiaip 
taip užsimezgė, bet vis sukosi apie tą nesuprantamą sukilimą. Po- 
nas Enbo stebėjosi, kad nieko nebuvo numatyta; jo agentai dirbo * 
taip blogai, — jis ypač piktinosi Raseneru, sakydamas, jog čia da- 
bar pasireiškia jo bloga įtaka. Beje, netrukus atvyksią žandarai, — 
juk negali būti, kad jį taip apleistų. O Greguarai galvojo tik apie 
savo dukterį: vargšelė taip greitai išsigąsta. Galbūt karieta dėl 
gresiančio pavojaus grįžo į Maršjeną. Jie palaukė dar ketvirtį 
valandos, nervinami gatvės triukšmo ir barbenimo akmenų, pa- 
taikančių į uždarytas langines, kurios bildėjo it būgnas. Tokia 
padėtis darėsi visai nepakenčiama, ponas Enbo sakėsi išeisiąs, 
pats vienas išvaikysiąs tuos rėksnius ir eisiąs pasitikti karietos, 
tik staiga įbėgo Ipolitas šaukdamas: 

— Pone! Pone! Štai ponią, mūsų ponią žudo! 

Karieta negalėjo išvažiuoti iš Rekijaro gatvelės pro grasinan- 
čius streikininkų būrius, todėl Negrelis pasiūlė pėstiems nueiti 
tuos šimtą metrų, kurie skyrė juos nuo namų, ir pabelsti į mažus 
sodo vartelius prie ūkio trobesių: ten išgirsiąs sodininkas, o jei 
ne jis, tai vis kas nors atsiras ir jiems atidarys. Iš pradžių viskas 
vyko kuo puikiausiai, ponia Enbo ir panelės jau beldė į vartelius, 
kai moterys, kažkieno apie tai įspėtos, užplūdo gatvelę. Viskas iš 
karto pasikeitė. Vartelių niekas neatidarė. Negrelis veltui sten- 
gėsi išversti juos petimi. Moterų srautas vis didėjo, ir jis, bijoda- 
mas, kad jų nesutrėkštų, ryžosi beviltiškam žygiui: prasiskverbti 
su teta ir merginomis per apgulusią namus minią iki prieangio. 
Dėl šito jų manevro įvyko susigrūdimas: jų nenorėjo praleisti, 

juos vijosi staugdamas visas būrys, o tuo tarpu minia vis plaukė 
iš kairės ir iš dešinės, dar nesusigaudydama ir stebėdamasi, iš kur 
atsirado tos puošnios damos, pasimetusios kamšatyje. Tą akimir- 
ką kilo toks sąmyšis, jog įvyko vienas tų apsirikimų, kurių niekas 
vėliau negali išaiškinti: Liusi ir Žana, pasiekusios prieangį, įsmu- 
ko pro duris, kurias pravėrė kambarinė; poniai Enbo taip pat 
pavyko įbėgti paskui jas; pagaliau paskutinis įėjo Negrelis ir už- 
sklendė duris, įsitikinęs, jog Sesilė prasmuko pirmoji. Bet jos 
čia nebuvo; ji buvo dingusi pakeliui, pagauta tokios baimės, jog 
nusisuko nuo namų ir pati metėsi į patį minios vidurį. 

Tuojau kilo riksmas: 

— Tegyvuoja socialinė revoliucija! Mirtis buržujams! 
Mirtis! 

Kai kurie iš tolo Sesilę palaikė ponia Enbo, nes jos veidą slė- 
pė šydas. Kiti sakė, kad tai direktoriaus žmonos draugė, žmona 
netoli gyvenusio įmonininko, kurio darbininkai labai nekentė. 
Tiesą sakant, tai nebuvo svarbu: juos siutino šilkinė jos suknia, 
kailiai ir net balta plunksna ant skrybėlės! Ji buvo išsikvėpinusi, 
turėjo laikrodį, jos oda buvo švelni kaip dykaduonės, kuri niekad 
nebuvo palietusi anglies gabalo. 

— Palauk! — šaukė Išdegėlė.— Mes tau užpakalį papuošim 
mezginiais! 

— Jos visa tai iš mūsų vagia, bjaurybės, — įsiterpė Levako 
žmona.— Jos dangstosi kailiais, o mes tuo tarpu stimpam nuo 
šalčio... Nagi nuplakite ją nuogą, kad išmoktų gyventi! 

Tuoj pat prišoko Muketė. 

— Taip, taip, reikia ją išplakti! 

Baisiai apdriskusios moterys dusdamos spaudėsi viena per 
kitą, lenktyniaudamos kaip laukinės, kad tik galėtų nučiupti šitų 
turtuolių dukters suknios gabalą. Be abejo, jos užpakalis ne gra- 
žesnis kaip visų kitų. O kiek tokių yra supuvusių po savo parė- 
dais. Jau per ilgai tas neteisingumas truko, dabar privers rengtis 
taip kaip darbininkės tas kekšes, kurios drįsta išleisti penkiasde- 
šimt sū vienam tik sijonui iškrakmolyti! 

Patekusi tarp tų furijų, Sesilė drebėjo, jos kojos buvo tarytum 
paralyžiuotos, ir ji bent dvidešimt kartų lemeno vis tą patį sakinį: 
— Ponios, ponios, prašau, nedarykite man nieko bloga! 

Staiga ji kimiai suriko: kažkieno šaltos rankos suspaudė jos 
kaklą. Tai buvo senis Bonmoras, kuris ją griebė, kai minia ją prie 
jo pristūmė. Jis atrodė girtas iš bado, apkvaitęs nuo ilgo skurdo, 
ir staiga kažkoks jam pačiam nesuprantamas pagiežos antplūdis 
jį išjudino iš pusę šimtmečio trukusio nuolankumo. Per visą savo 
gyvenimą jis buvo išgelbėjęs nuo mirties bent tuziną draugų, ri- 
zikuodamas savo kailiu per kasyklų dujų išsiveržimus ir griūtis, 


256 


o štai dabar jis pasidavė kažkokiam jausmui, kurio jis nė pats 
nebūtų galėjęs paaiškinti, kažkokiam būtinumui taip padaryti, 
kažkokiai vilionei šito balto merginos kaklo. Tą dieną jis vėl ne- 
valdė liežuvio, todėl gniaužė pirštus ir buvo panašus į seną palie- 
gusį gyvulį, gromųluojantį savo prisiminimus. 

— Ne! Ne! — staugė moterys.— Užpakaliu į viršų! Užpaka- 
liu į viršų! 

Kai tik namuose apsižiūrėjo, kas buvo nutikę, Negrelis ir po- 
nas Enbo drąsiai atidarė duris ir šoko gelbėti Sesilės. Bet dabar 
minia puolė prie sodo vartelių, ir išeiti jau nebuvo taip lengva. 
Prasidėjo kuva; tą akimirką į prieangį išbėgo siaubo apimti Gre- 
guarai.. 

— Paleisk ją, .seni!.Juk tai — Piolenos panelė! — sušuko se- 
nukui Maė žmona, pažinusi Sesilę, kuriai viena moteris perplėšė 
šyd 

7 Šmurto pi prieš tą vaiką sukrėstas, Etjenas savo ruožtu dėjo 
visas pastangas, kad minia paleistų savo auką. Staiga jam dingte- 
lėjo puiki mintis, jis pamojavo kirviu, kurį buvo išplėšęs Levakui 
iš rankų. S L 

:— Pas Megra, po velnių!.. fen yra duonos! Į šipulius sudau- 
žysim Megra baraką! 

Ir užsimojęs jis pirmas tvojo kirviu į krautuvėlės duris. Juo 
pasekė keli draugai — Levakas, Maė ir dar keletas. Bet moterys 
buvo užsispyrusios, ir Sesilė iš Bonmoro nagų pateko į Išdegėlės 
rankas. Žanleno vadovaujami, Lidija ir-Beberas repečkomis. pa- 
lindo po jos sijonu, norėdami pažiūrėti poniško. užpakalio. Mi- 
nia ją tąsė į visas puses, jos drabužiai ėmė tratėti, tik staiga pasi- 
rodė kažkoks raitelis, varąs kiek įkerta savo arklį, talžąs botagu 
tuos, kurie nespėdavo pasitraukti iš kelio, 

— Ak niekšai, dabar jūs. jau mušate mūsų dukteris! " 

Tai buvo Denelenas, kuris jojo pas ponus Enbo pietų. Ji is greit 
nušoko žemyn, viena ranka apkabino Sesilę per liemenį, o.antra 
su nuostabia jėga ir miklumu valdė arklį, ir,, naudodamasis juo 
kaip gyvu pleištu, skyrė minią, kuri traukėsi nuo kanopų smūgių. 
Prie tvoros kova tęsėsi, bet jis prasiskynė kėlią; kai ką gėiokai 
aplamndęs. Ta hetikėta pagalba išvadavo Negrelį ir poną Enbo, 
kuriems grėsė:rimtas pavojus, neš juos daužė ir plūdo; kol jau- 
nuolis' nešė: į vidų apalpusią Sesilę, į Deneleną, kuris savo dideliu 
kūnu dengė stovintį prieangyje direktorių, pataikė akmuo ir Vos 
neišnarino jani peties. | 

— Taip, taip, — sušuko jis; — —sulaužę mano mašinas, aužyki: 
te: man: dabar ir kaulus! ' --- | ns 

"Jis greitaiužtrenkė "duris. -Akmenų papliūpa triniktelėjo į į medį. 

*—-Kokiė padūkėliai! — "prabilo jis vėl.—— Dar pora sektindžių, 
ir-Aiah būtų praskėlęe:makaulę-kėip tuščiavidurį moliūgą: Kaip 

sau norit, dabar su jais nebegalima susikalbėti. Jie jau nieko ne- 
galvoja, juos lieka tik išnaikinti. 

Greguarai salone verkė žiūrėdami į atgaunančią sąmonę Se- 
silę. Jai nieko bloga nebuvo atsitikę, net niekur neįdrėksta, tik šy- 
das buvo dingęs. Bet jų siaubas dar labiau padidėjo, kai pamatė 
čia pat atsiradusią savo virėją Melani, kuri pasakojo, kaip minia 
nuniokojo Pioleną. Iš baimės pakvaišusi, ji atbėgo įspėti savo 
šeimininkų. Per sąmyšį ji taip pat buvo įėjusi pro praviras duris, 
ir niekas jos nebuvo pastebėjęs. Jos be galo ilgame pasakojime 
vienintelis Žanleno akmuo, kuris buvo išmušęs tik vieną langą, 
pavirto tikra kanonada, nuo kurios skilinėjo sienos. Tada Gre- 
guaro galvoje susijaukė visos mintys: jo dukterį norėjo pasmaug- 
ti, namus sulyginti su žeme, — vadinasi, tie angliakasiai iš tikrųjų 
jam linki bloga dėl to, kad jis dorai gyveno iš jų darbo? 

Kambarinė, atnešusi rankšluostį ir odekolono, pakartojo: 

— Vis dėlto keista, juk jie nepikti. 

Ponia Enbo sėdėjo labai išblyškusi ir vis dar neatsigavusi nuo 
pergyvento sukrėtimo; ji įstengė nusišypsoti tik tada, kai kiti 
ėmė sveikinti Negrelį. Sesilės tėvai ypač dėkojo jaunuoliui: dabar 
tos vedybos jau buvo sutartos. Ponas Enbo tylėdamas žiūrėjo čia 
į savo žmoną, čia į meilužį, kurį jis šį rytą buvo prisiekęs užmušti, 
paskui į merginą, kuri, be abejo, netrukus jį nuo to meilužio atpa- 
laiduos. Jam tai nebuvo skubu, jis bijojo tik viena, — kad jo žmo- 
na nenusmuktų dar žemiau, iki kokio nors liokajaus. 

— O jums, mano brangutės,— kreipėsi Denelenas į dukte- 
ris, — jums nieko nesulaužė? 

Liusi ir Žana buvo smarkiai išsigandusios, bet patenkintos, kad 
visa tai matė. Dabar jos juokėsi. 

— Po velnių! — tarė tėvas. — Tai bent dienelė!.. Jeigu norit 
turėti kraitį, turėsite užsidirbti jį pačios, ir susitaikykite su minti- 
mi, kad jums gali tekti mane maitinti. 

Jis juokavo, bet jo balsas drebėjo. Akys pasruvo ašaromis, 
kai dukterys puolė jam į glėbį. 

Ponas Enbo klausėsi Deneleno prisipažinimo, kad jis subank- 
rutavo. Jo veidas nušvito. Iš tikrųjų dabar Vandamas atiteks 
Monsu Bendrovei; tai bus kompensacija, kurios jis tikėjosi, lai- 
mei nusišypsojus, kuri jam grąžins Valdybos ponų palankumą. 
Kai jį ištikdavo koks nors likimo smūgis, jis gelbėdavosi, griež- 
tai vykdydamas gaunamus įsakymus, ir iš tos kariškos drausmės, 
kurioje gyveno, kurdavo savo laimės dalelę. 

Tuo tarpu visi aprimo, salonas, sklidinas ramios dviejų lempų 
šviesos su savo šiltomis, sunkiomis portjeromis, skendėjo pavar- 
gusioje tyloje. Kas gi vyko lauke? Rėksniai nutilo, akmenys ne- 
bedaužė namų fasado; buvo girdėti tik duslūs smūgiai, panašūs 

į kirvio kaukšėjimą, kuris aidi girių gilumoje. Jie panoro sužinoti, 
kas įvyko, ir grįžo į prieškambarį pasižiūrėti pro durų stiklą; net 
ponios ir panelės užlipo į antrąjį aukštą ir patogiai įsitaisė už 
langinių. 

— Matote ten priešais, ant smuklės slenksčio, tą nenaudėlį 
Rasenerą? — tarė ponas Enbo Denelenui.— Aš taip ir nujaučiau, 
kad be jo neapsieis. 

Tačiau tai nebuvo Raseneras, o Etjenas, kuris kirvio smūgiais 
daužė Megra krautuvėlės duris. Jis visą laiką šūkavo draugams: 
ar ten esančios prekės nepriklauso angliakasiams? Ar jie neturi 
teisės atsiimti tai, kas jiems priklauso iš to vagies, kuris juos taip 
ilgai išnaudojo, kuris juos marino badu, Bendrovei tarus tik vieną 
žodį? Pamažu visi paliko direktoriaus namus ir subėgo plėšti gre- 
timos krautuvėlės. Vėl griaudė riksmas: „Duonos! Duonos! Duo- 
nos!“ Duona ten, už tų durų. Visus juos buvo įaudrinęs bado įnir- 
šis, — atrodė, kad jie negalėjo laukti nė valandėlės ir būtų galėję 
mirti čia pat ant kelio. Minia taip grūdosi, jog Etjenas, užsimoda- 
mas kirviu, bijojo ką nors sužeisti. 

Iš direktoriaus prieškambario Megra pirmiausiai pasislėpė 
virtuvėje; bet jis čia nieko negalėjo girdėti, o jam vaidenosi, kad 
minia šlykščiausiai kėsinasi prieš jo krautuvėlę; jis išėjo į lauką, 
norėdamas pasislėpti už pompos, tik staiga aiškiai išgirdo braš- 
kant savo krautuvės duris ir plėšikų riksmus, tarp kurių vis pynė- 
si ir jo vardas. Vadinasi, tai ne košmaras: nors jis ir nematė, bet 
užtat viską girdėjo ir sekė puolimą. Ausyse jam spengė, kiekvie- 
nas kirtis smigo jam tiesiai į širdį. Viena kengė, matyt, jau buvo 
iššokusi: dar penkios minutės, ir krautuvėlė bus paimta. Jo sme- 
genyse iškilo ryškūs ir baisūs vaizdai: plėšikai veržiasi į vidų, 
statinės sulaužytos, maišai ištuštinti, viskas suryta ir išgerta, net 
namai nukelti, nebėra ničnieko — net lazdos, kuria pasirams- 
čiuodamas galėtų elgetauti po kaimus. Ne, jis neleis jiems taip 
visko išplėšti, verčiau jau ir pats žus. Tūnodamas čia, jis paste- 
bėjo priešais, prie vieno savo namų lango, už stiklų, neaiškų savo 
suvargusios ir išbalusios žmonos siluetą; be abejo, ji laukė smū- 
gių su savo nebylia vargšo mušamo padaro išraiška. Po langu 
buvo sandėlis, pastatytas taip, jog iš direktoriaus sodo buvo ga- 
lima užlipti ant jo stogo tvoros pinučiais, o iš ten jau buvo lengva 
čerpėmis užrėplioti iki pat lango. Sąžinės graužiamas, kam išėjo 
iš namų, jis dabar kankinosi, galvodamas, kad reikia grįžti. Gal- 
būt jis spėtų užbarikaduoti krautuvės duris baldais; jis net kūrė ir 
kitus didvyriškus gynimosi būdus: apipilti iš viršaus priešus ver- 
dančią ąlyva ar degančių žibalu. Bet meilė savo prekėms kovojo 
jame su baime, ir tos pastangos nugalėti baimę pakirto jam jėgas. 
Staiga jis pasiryžo, kai suskambėjo giliau įsmigęs kirvis. Šykš- 

tumas nugalėjo, jis ir jo Žmona savo kūnais užguls maišus, bet ne- 
duos nė vieno kepalo duonos. Beveik tuoj pat pasigirdo baisus 
žvygavimas. 

— Žiūrėkit, žiūrėkit!.. Va, ten aukštai katinas! Muškite ka- 
tiną, Muškite! 

Gauja pastebėjo Megra, lipantį sandėlio stogu. Nors ir būda: 
mas sunkus, jis įsikarščiavęs vikriai lipo laukinėms vynuogėms 
padarytais skersiniais, nekreipdamas dėmesio į lūžtančias len- 
tas; dabar, prisiplojęs prie čerpių, jis stengėsi pasiekti langą. 
Bet stogas buvo labai status, jam kliudė pilvas, nagai lūžo. Vis 
dėlto jis būtų užlipęs iki pat viršaus, jeigu nebūtų ėmęs drebėti iš 
baimės, kad į jį nepataikytų akmenys; nes minia kurios jis dabar 
nebematė, vis rėkė apačioje: 

- — Muškite katiną, muškite!.. Reikia jį sunaikinti! 

Tr staiga abi jo rankos iš karto atsigniaužė, jis nuriedėjo kaip 
kamuolys, šoktelėjo per vandens nutekamąjį vamzdį, paskui taip 
nelaimingai žnegtelėjo skersai tvoros, jog nukrito į gatvę ir persi- 
skėlė kiaušą į akmeninio stulpelio. briauną. Smegenys ištiško. 
Megra buvo nebegyvas. Antrame aukšte vis tebežiūrėjo pro lan- 
gą jo išbalusi ir.sumišusi žmona. . 

Iš pradžių visi apstulbo. Etjenas paliovė daužęs, kirvis jam 
išslydo iš rankų. Maė, Levakas ir visi kiti, užmiršę krautuvę, žiū- 
rėjo į sieną, kuria iš lėto tekėjo siaura raudona srovelė. Šauksmai 
nuščiuvo, tirštėjančiose sutemose įsiviešpatavo tyla. . . 

Bet netrukus vėl pasigirdo šūkavimai. Tai šaukė moterys, ku- 
rios veržėsi į priekį, apsvaigusios nuo kraujo. : 

— Vis dėlto dar yra Dievas! O,tas paršas! Dabarjau jam salas! 

J os apspito dar šiltą lavoną, juokdamosi jį plūdo, vadindamos 
jo-sutriuškintą-galvą šlykščiu snukiu. Jos mirčiai į veidą išliejo 
pagiežą, susikaupusią per visą alkaną jų gyvenimą. 

— Aš tau-buvau skolinga šešiasdešįmt frankų, dabar tau jau 
atmokėta, vagie!-— rėkė Maė žmona, tokia pat įsiutusi kaip ir ki- 
tos.— Dabar tu jau nebeatsisakysi man duoti skolon!.: Palauk; pa- 
lauk! Aš tave dar pašersiu! : : 

Visa dešimtimi pirštų ji krapštė žemę, pasėmė dvi. pilnas sau- 
jas I ir Žiauriai sugrūdo jam į burną. , 

—.Še, še, ėsk! Še, ėsk! Tu gi mus ėste ėdei!:. - > , 

"Motėrys vis plūdo smarkiau, o numirėlis gulėjo: aukšticinin: 
kas, nejudėdamas, įsmeigęs savo išplėstas akis i dangų. iš š kurio 
jau leidosi naktis. 

"Tos žemės sugrūstos jam į burną, buvo duona; karios j jis atsisa- 
kydavo duoti kitiems. Ir dabar jis valgys jau tik'tokią duoną. Ne e- 
atnešė jam laimės vargšų žmonių marinimas badu. , 

„Bet moterys turėjo.jam dar ir daugiau už ką atkeršyti Jos.su: 

kinėjosi aplink jį, uostydamos kaip vilkės. Visos stengėsi sugal- 
voti tokį laukinį pasityčiojimą, nuo kurio joms pasidarytų leng- 
viau. Pasigirdo spiegiantis Išdegėlės balsas: 

— Reikia jį išromyti kaip katiną! 

— Taip, taip! Muškite katiną, muškite!.. Jis per daug pribjau- 
rojo, nevala! 

Muketė jau traukė nuo jo viršutines ir apatines kelnes, o Le- 
vako žmona jam kėlė kojas. Senė Išdegėlė savo išdžiūvusiomis 
rankomis praskėtė nuogas šlaunis ir įsikibo į negyvas vyro žy- 
mes. Ji viską traukė su tokia jėga, jog jos liesa nugara įsiręžė, o 
ilgos rankos braškėjo. Sudribusi oda vis dar laikėsi, ir jai teko vėl 
stipriai įsikibti, bet pagaliau ji nuplėšė kažkokį plaukuotos ir kru- 
vinos mėsos gabalą, kurį purtė pergalingai juokdamasi: 

— Štai, jau turiu! Jau turiu! | 

Spiegią balsai prakeiksmais pasveikino tą šlykštų trofėją. 

— Ą, niekše, dabar tu jau nebestorinsi mūsų dukterų! 

— Taip, daugiau tau tuo nebemokėsime už duonos kepalėlį, 
nebereiks daugiau mums šalia tavęs tiesti užpakalio! 

— Klausyk, aš tau skolinga šešis frankus, gal nori už juos 
dabar? Aš sutinku, jei tik tu dar įstengi! 

Jos net tirtėjo nuo tų siaubingų juokų. Jos rodė viena kitai 
kruviną mėsgalį, tarytum tai būtų buvęs piktas žvėris, nuo kurio 
jos visos buvo nukentėjusios, kurį joms pagaliau pavyko sutriuš- 
kinti ir kurį jos dabar mato čia sustingusį, savo valdžioje. Jos 
spjaudė jį, kaleno dantimis ir su pasiutusiu paniekos niršuliu kar- 
tojo: 

i Jis nebegali, nebegali! Žemėn užkas jau nebe vyrą... Pūk 
sau dabar niekam nebetinkąs! 

Išdegėlė pasmeigė visą tą gumulą ant savo lazdos ir, iškėlusi 
jį aukštyn kaip vėliavą, nudrožė keliu, sekama staugiančios mo- 
terų minios. Lašėjo kraujas, tas pasigailėtinas kūno gabalas kabo- 
jo kaip mMėsinėje mėsos atlaikas. Viršuje, prie lango, ponia Me- 
gra vis dar stovėjo nejudėdama; bet paskutinieji besileidžiančios 
saulės spinduliai, žaisdami ant nelygių langų stiklų, taip iškreipė 
jos išbalusį veidą, jog ji atrodė besijuokianti. Mušama, visuomet 
apgaudinėjama, nuo ryto ligi vakaro palinkusi virš sąskaitybos 
knygų, gal ji ir iš tikrųjų nusijuokė, kai moterų gauja prabėgo, 
nešdamasi ant lazdos galo piktą, sutriuškintą žvėrį? 

Tasai-šlykštus lavono sužalojimas visus nukrėtė lediniu siau- 
bu. Nei Etjenas, nei Maė, nei kiti nespėjo įsikišti: jie stovėjo lyg 
stabo ištikti ir žiūrėjo į tas bėgančias furijas. Pro „Tizono“ kavi- 
nės duris kyštelėjo galvos: Raseneras, išbalęs nuo pasipiktinimo, 
ir Zacharijas su Filomena, apsiulbę nuo tokio reginio. Abu se- 
niai — Bonmoras ir Mukas — labai rimti lingavo galvas. Tik 
Žanlenas krizeno, kumščiojo alkūne Beberą, vertė Lidiją pakelti 

nosį. Bet moterys jau grįžo atgal ir pasisukusios praėjo palei dire- 
kcijos langus. Ponios ir panelės, stovėdamos už langinių, ištiesė 
kaklus. Jos negalėjo gerai matyti visos tos scenos, nes užstojo 
tvora, ir sutemose jos nieko negalėjo išskirti. 

— Ką jos ten nešasi, pasmeigusios ant lazdos? — paklausė 
Sesilė, jau išdrįsusi net ir pro langą pažvelgti. 

Liusi ir Žana pareiškė, kad tai turbūt triušio kailis. 

— Ne, ne, — sušnibždėjo ponia Enbo,— jie bus apiplėšę mėsi- 
nę, tai lyg kiaulės mėsgaliai. 

Staiga ji sudrebėjo ir nutilo. Ponia Greguar jai stuktelėjo ke- 
klausinėjo ir, išplėtusios akis, sekė tamsoje tą raudoną šmėklą. 

Etjenas vėl užsimojo kirviu. Bet sutrikusi nuotaika nebeišsi- 
sklaidė: dabar lavonas užtvėrė kelią į krautuvėlę. Daugelis pa- 
sitraukė. Jie buvo tarytum pasisotinę ir dabar aprimo. Maė sto- 
vėjo paniuręs, kai kažkieno:balsas pašnibždėjo jam į ausį, kad 
gelbėtųsi. Jis atsigrįžo ir pažino Kateriną, vis dar su tuo pačiu 
senu vyrišku švarkų, pajuodusią ir sunkiai alsuojančią. Jis ją 
mostu atstūmė. Jis nenorėjo jos klausyti, grasino ją sumušiąs. Ta- 
da ji beviltiškai numojo ranka ir padvejojusi nubėgo prie Etjeno. 

— Bėk, bėk, čia pat žandarai! 

Jis ją taip pat varė šalin, plūdo, jausdamas, kaip jo veidą už- 
lieja kraujas nuo gautų antausių. Bet ji neatsitraukė, privertė jį 
numesti kirvį ir nenugalima jėga traukė jį už abiejų rankų. 

— Juk aš tau sakau, kad ateina žandarai!.. Paklausyk gi! Ša- 
valis nubėgo jų pašaukti ir veda juos čia, jei nori žinoti. Man pa- 
sidarė bjauru, ir aš atėjau... Gelbėkis, aš nenoriu, kad tave areš- 
tuotų... 

Ir Katerina jį nusivedė tą akimirką, kai tolumoje grindinys 
sudrebėjo nuo sunkių arklių kanopų. Tuojau prapliupo šauksmai: 
„Žandarai! Žandarai!“ Kilo sąmyšis, visi kaip paklaikę ėmė bėgti, 
kur pakliuvo, ir per dvi minutes kelias ištuštėjo tarytum viesulo 
nušluotas. Tik Megra lavonas tamsia dėme ryškėjo ant baltos 
žemės. Prieš „Tizono“ kavinę stovėjo tik vienas Raseneras, ku- 
riam palengvėjo ant širdies, ir jis nušvitusiu veidu sveikino 
lengvą ginklų pergalę; tuo tarpu ištuštėjusiame Monsu, užgesi- 
nę visas šviesas, užrakintų namų tyloje tūnojo buržujai, apsilieję 
šaltu prakaitu, kalendami dantimis, nedrįsdami pažvelgti į lauką. 
Lyguma skendėjo gilioje tamsoje, ir tik kokso krosnys ir aukš- 
takrosnė liepsnojo kruvino dangaus fone. Sunkiais šuoliais ar- 
tėjo Žandarai; jie pasirodė tamsia, vientisa mase. O užpakalyje, 
pasikliaudamas jų apsauga, pagaliau atvažiavo Maršjeno kepė- 
jo vežimėlis, iš kurio iššoko berniukas ir kuo ramiausiai ėmė 
krauti pyragaičius su paštetu. 


Šešta dalis 


Praėjo ir pirmoji vasario pusė, o kieta žiema su speigais vis 
dar tęsėsi, nesigailėdama vargšų. Ir vėl keliais dardėjo vyriausy- 
bė: Lilio prefektas, prokuroras, generolas. Žandarų neužteko; į 
Monsu atvyko kariuomenė — visas pulkas — ir išsiskirstė pos- 
tais nuo Bonji iki Maršjeno. Ginkluota sargyba saugojo šachtas, 
kareiviai stovėjo prie kiekvienos mašinos. Aplink direktoriaus 
rūmus, Bendrovės sandėlius ir net kai kurių turtingųjų miestiečių 
namus kyšojo durtuvai. Išilgai plento buvo girdėti tik sunkūs sar- 
gybinių žingsniai. Ant Vorė pylimo nuolat kiurksojo sargybinis, 
tarytum žvalgas viršum plynos lygumos, kur siautėjo ledinis vė- 
jas, ir kas dvi valandos, kaip priešo žemėje, nuskambėdavo sar- 
gybinių šauksmai: 

— Kas eina?.. Slaptažodis! 

“Darbas niekur nebuvo prasidėjęs. Priešingai, streikas dar dau- 
giau išsiplėtė: Krevkere, Miru, Madlenoje niekas nebekasė an- 
glies kaip ir Vorė; į Fetri Kantelį ir Viktuarą kas rytą ateidavo 
vis mažiau žmonių; darbininkų stigo ir iki šiol nepaliestame Sen 
Toma. Dabar tai buvo tylus priešinimasis pavartotai jėgai, kuri 
įžeidė angliakasių savimeilę. Kaimeliai tarp runkelių laukų atto- 
dė tušti. Darbininkai niekur nesirodė, tik atsitiktinai buvo galima 
sutikti vieną kitą Žmogų, šnairomis dėbčiojantį į šalis ir nuleista 
galva praeinantį pro raudonkelnius kareivius. Toje niūrioje ra- 
mybėje, tame pasyviame, atkakliame pasipriešinime ginklams 
slypėjo apsimestinis nuolankumas, kantrus, priverstas klusnu- 
mas uždaryto narve plėšraus žvėries, kuris nenuleidžia akių nuo 
tramdytojo ir yra pasirengęs perkąsti jam sprandą, jei tik jis at- 
gręžtų nugarą. Bendrovė, kuriai tas darbo nutraukimas buvo la- 
bai nuostolingas, kalbėjo apie angliakasių samdymą Borinaže, 
Belgijos pasienyje; tačiau ji nedrįso, o kova ir toliau tęsėsi tarp 
angliakasių, kurie užsidarė namuose, ir aprimusių kasyklų, kurias 
saugojo kariuomenė. 

Toji ramybė įsiviešpatavo jau sekantį rytą po anos siaubingos 
dienos, bet po ja slėpėsi tokia panika, jog visi stengėsi kaip galė- 
dami nutylėti padarytą žalą ir žiaurumus. Tardymas nustatė, kad 
Megra mirė nuo susitrenkimo, o šlykštus lavono sužalojimas, jau 

apipintas legenda, pasiliko neišaiškintas. Bendrovė taip pat ne- 
skelbė padarytų nuostolių, o Greguarai nenorėjo kompromituoti 
savo dukters triukšminga byla, kurioje ji būtų turėjusi liudyti. 
Vis dėlto buvo areštuota keletas asmenų, bet jie, kaip paprastai 
tokiais atvejais, pasirodė niekuo dėti, apkvaišę ir išsigandę, ir 
nieko nežiną. Per apsirikimą ir Pjeronas sukaustytomis rankomis 
buvo nuvarytas į Maršjeną, ir draugai dėl to dar ilgai iš jo juo- 
kėsi. Ir Rasenero vos neišsivedė du žandarai. Direkcija pasiten- 
kino, sudarinėdama atleistųjų asmenų sąrašus ir masiškai grąžin- 
dama darbo knygeles: vien iš kaimelio Du Šimtai Keturiasdešimt 
jas gavo Maė, Levakas ir dar trisdešimt keturi jų draugai. Visa 
kaltė buvo suversta Etjenui, kuris dingo sąmyšio vakarą ir kurio 
visur ieškojo, bet niekaip negalėjo rasti. Šavalis iš neapykantos 
buvo apie jį pranešęs, bet maldaujamas Katerinos, kuri norėjo 
gelbėti savo tėvus, atsisakė išvardinti kitus. Dienos slinko, buvo 
jaučiama, kad įvykiai tuo dar nesibaigė, ir sunkiai slegiama šir- 
dimi žmonės laukė galo. 

Nuo to laiko Monsu buržua kas naktį pašokdavo iš miego, jų. 
ausyse skambėdavo įsivaizduojamas aliarmas, šnervės tarytum 
suuosdavo parako kvapą. Bet jiems visiškai galvas sumaišė pa- 
mokslas naujojo klebono Ranvjė, lieso kunigo žėrinčiomis it rau- 
donos žarijos akimis, kuris buvo paskirtas į abato Žuaro vietą. 
Kaip jam buvo toli ligi saldaus diskretiškumo buvusiojo, kurio, 
kaip ir visų nutukusių ir švelnių žmonių, vienintelis rūpestis buvo 
taikiai su visais gyventi! Argi kunigas Ranvjė nebuvo sau leidęs 
ginti šlykščių plėšikų, žeminančių visos apylinkės garbę? Jis rado 
pateisinimų streikininkų niekšybėms, jis smarkiai puolė buržua- 
ziją, kuriai suvertė visą atsakomybę. Buržuazija, atėmusi iš baž- 
nyčios visas jos buvusias privilegijas ir pasiglemžusi jas sau, pa- 
vertė šį pasaulį prakeikta neteisybių ir kančių vieta; buržuazija 
didina įvairius nesusipratimus savo bedievybe, savo atsisakymu 
grįžti į tikėjimą, į broliškąsias pirmųjų krikščionių tradicijas, ji 
stumia pasaulį į baisią katastrofą. Jis net išdrįso grasinti turtin- 
giesiems, jis juos įspėjo, kad, jei jie ir toliau atkakliai neklausysią 
Dievo balso, Dievas tikrai stosiąs vargšų ginti: jis atimsiąs turtus 
iš netikinčiųjų lėbautojų ir padalinsiąs pažemintiesiems didesnei 
savo garbei. Davatkos drebėjo, notaras pareiškė, kad tuose jo žo- 
džiuose slypi baisiausias socializmas; visi įsivaizdavo kleboną, 
vadovaujantį gaujai, iškėlusį kryžių ir galingais smūgiais griau- 
nantį buržuazinę 89-ųjų metų visuomenę. Kai poną Enbo apie tai 
įspėjo, jis gūžtelėjo pečiais ir tiek tepasakė: 

— Jei jis per daug įkyrės, vyskupas padės mums juo atsikra- 
tyti. 

Tuo tarpu, kai panika sklido nuo vieno lygumos galo ligi kito, 

Etjenas gyveno Rekijaro šachtoje, po žeme, Žanleno oloje. Čia 
jis slapstėsi, ir niekas nemanė, kad jis taip arti; taip drąsiai ir-ra- 
miai slėpdamasis. pačioje šachtoje, apleistoje seno šulinio galeri- 
joje, jis niekais pavertė visus ieškojimus. Iš viršaus angą buvo 
pridengę kryklės ir erškėčiai, kurie augo tarp sutrūnijusių bokšto 
rąstigalių. Niekas ten nedrįso leistis, nes reikėjo žinoti, kaip ten 
patekti; žinoti, kad reikia įsitverti šermukšnio šaknų, paskui ne- 
bijoti nušokti žemyn ir tokiu būdu pasiekti dar tvirtas pakopas. 
Ir kitos kliūtys gynė Etjeną: troškinanti šulinio šiluma, šimtas 
dvidešimt metrų pavojingo leidimosi, paskui koks ketvirtis my- 
lios nepatogaus šliaužimo pilvu tarp siaurų galerijos sienų, — ir 
tik tada galima buvo patekti į plėšikų olą, pilną grobio. Etjenas 
gyveno ten visu kuo aprūpintas, rado kaduginės, džiovintos men- 
kės likučių, įvairių valgomų daiktų. Didelis šieno glėbys buvo 
puikiausias guolis, temperatūra buvo vienoda, šilta it pirtyje, 
skersvėjai nepūtė. Tik šviesos ėmė stigti. Žanlenas, kuris pasida- 
rė jo tiekėju, džiaugdamasis galįs apgauti žandarus, su laukinio 
žmogaus atsargumu ir apdairumu atnešdavo jam visa ko, net plau- 
kų tepalo, bet jam niekaip nesisekė pavogti žvakių ryšulėlio. 

Penktąją dieną Etjenas žvakę užsižiebdavo tik valgydamas. 
Kąsniai jam užstrigdavo gerklėje, kai jis juos rydavo tamsoje. 
Jį labiausiai kankino toji nesibaigianti, be jokios prošvaistės, vi- 
sados vienodai tamsi naktis. Nors jis miegojo saugus, buvo ap- 
rūpintas maistu, nešalo, bet tamsa dar niekad nebuvo taip sunkiai 
slėgusi jo galvos. Jam atrodė, kad jį net mintys triuškina. Štai 
jis dabar gyvena iš vagysčių! Nepaisant jo. komunistinių teorijų, 
jame sukildavo senieji auklėjimo skrupulai; tada jis tenkindavo- 
si sausa duona, mažindavo savo porcijas. Bet kas daryti? Juk rei- 
kėjo gyventi, jo darbas dar nebuvo atliktas. Jį slėgė dar ir kita 
gėda: jį graužė sąžinė dėl to laukinio girtumo, kai per tą didelį 
šaltį, jis, nieko nevalgęs ir išgėręs kaduginės, su peiliu puolė Ša- 
valį. Tasai įvykis kėlė jam ligi šiol nepatirtą baimę paveldėtos 
ligos, — tai dėl ilgamečių giminės girtuokliavimų, kurie alkoho- 
lio lašą išgėrusį vaikėzą stumia į žmogžudystę. Negi jis baigs savo 
gyvenimą žmogžudžiu? Pasijutęs saugus ramios žemės gelmėse, 
persisotinęs prievarta, Etjenas miegojo dvi dienas kaip nusivaręs, 
prišertas galvijas; po to liko pasišlykštėjimas, jis jautėsi lyg pri- 
trenktas, apkartusia burna, skaudama galva, kaip po kokio siau- 
bingo lėbavimo. Praslinko savaitė; Maė buvo įspėti, bet jie nega- 
lėjo atsiųsti žvakės; teko atsisakyti nuo šviesos ir net valgyti pa- 
tamsyje. | 

Etjenas dabar ištisas valandas gulėdavo išsitiesęs ant šieno. 
Jį apniko neaiškios mintys, kurių jis nė nemanė turįs. Čia buvo 
ir pajautimas savo pranašumo, skyręs jį iš draugų tarpo, ir verti- 

nimas savo asmens, kaip labiau išsilavinusio. Jis niekad nebuvo 
tiek daug svarstęs; jis klausė save, kodėl jam kilo tasai pasibjau- 
rėjimas jau rytojaus dieną po ano pasiutusio bėgimo per šachtas; 
ir jis nedrįsdavo sau atsakyti, jam buvo šlykštūs visi tie prisimi- 
nimai,— tos žemos aistros, grubūs instinktai ir dvokimas visų tų 
įsisiautėjusių skurdžių. Nors tamsa jį kankino, bet kartais jis im- 
davo bijoti tos akimirkos, kai jam reikės vėl grįžti į kaimelį... Ko- 
kie koktūs tie vargšai, gyveną krūvoje, susispietę aplink bendrą 
lovį! Nėra su kuo rimtai pasikalbėti apie politiką, — tai tik gyvu- 
liškas gyvenimas ir vis tas pats kvapą gniaužiąs svogūnų tvaikas! 
Jis norėjo praplėsti tų žmonių akiratį, pakelti juos iki pasiturin- 
čio gyvenimo, išmokyti gražios buržujų elgsenos ir paversti juos 
šeimininkais; bet kaip dar toli iki to! Jis jautėsi nebeturįs drąsos 
laukti pergalės toje bado katorgoje. Didžiavimasis, kad jis yra 
jų vadas, nuolatinis rūpinimasis galvoti už juos pamažu jį atito- 
lino nuo visų kitų, ir sielojė jis tapo vienu tų buržujų, kurių jis 
pats taip neapkentė. 

Vieną vakarą Žanlenas jam atnešė žvakigalį, pavogęs jį iš ve- 
žėjo žibintuvo, ir Etjenui pasidarė daug smagiau. Kai tamsa, slėg- 
dama jo smegenis, taip jį atbukindavo, jog jis jausdavosi einąs iš 
proto, jis valandėlei užsižiebdavo žvakę; paskui, išvaikęs košma- 
rą, jis vėl ją užgesindavo, taupydamas šviesą, kuri buvo jo gyvy- 
bei būtina kaip duona. Toji tyla spengė jam ausyse, jis tik girdė- 
davo, kaip prabėgdavo žiurkių būrelis, supoškėdavo seni rąstai ir 
tyliai šiurendavo mezgąs savo tinklą voras. Gulėdamas atmerk- 
tomis akimis toje šiltoje nebūtyje, jis vis grįždavo prie tos pačios 
minties: ką ten aukštai veikia jo draugai? Pabėgimas jam būtų 
atrodęs didžiausia niekšybė; jei jis dabar ir slapstėsi, tai tik to- 
dėl, kad liktų laisvas, kad galėtų patarinėti ir veikti. Per tuos il- 
gus apsvarstymus išryškėjo ir jo siekimas: kol kas jis norėtų būti 
toks kaip Pliušaras, norėtų nedirbti, domėtis tik politika, gy- 
venti vienas švariame kambaryje, nes proto darbas reikalauja 
žmogų atiduoti visas savo jėgas ir didelės ramybės: 

Antros savaitės pradžioje vaikas jam pranešė, kad žandarai 
spėja, jog jis pabėgęs į Belgiją. Kai tik sutemo, Etjenas išdrįso 
išlįsti iš savo slėptuvės. Jis norėjo įvertinti padėtį, pažiūrėti, ar 
verta dar toliau priešintis. Jis pats manė, kad viskas pralaimėta; 
dar prieš prasidedant streikui, jis abejojo dėl jo pasisekimo, jis 
tik nusilenkė įvykių eigai; O dabar, išsiblaivęs nuo šito maišta- 
vimo, jis ėmė abejoti, nebesitikėdamas priversti Bendrovę 
nusileisti. Bet jis dar pats sau nenorėjo prisipažinti, jam darėsi 
baisu, pagalvojus apie pralaimėjimo vargą, apie visą tą sunkią 
atsakomybės naštą, kuri jį prislėgs už visas kančias. Argi streiko 
pabaiga nebus ir jo vaidmens pabaiga, jo garbės siekimų sugniuž- 

dymas, jo gyvenimo pajungimas kasyklų sugyvulėjimui ir darbi- 
ninkų kaimelių nešvankybėms? Ir sąžiningai, be žemų, melagingų 
išskaičiavimų, jis stengėsi atgauti tikėjimą, įrodinėjo sau, kad 
pasipriešinimas dar įmanomas, kad kapitalas žlunga dėl didvyriš- 
-kos darbo savižudybės. 

Iš tikrųjų visame krašte jau skambėjo bankrotų aidas. Kai 
Etjenas naktį klaidžiodavo po laukus, skendinčius tamsoje, lyg iš 
miško išlindęs vilkas, jam atrodė, kad jis girdi, kaip nuo vieno 
lygumos galo ligi kito griūva nusigyvenusios įmonės. Pakelėse 
jis matydavo tik uždarytas, apmirusias dirbtuves, kurių pastatai 
trūnijo po šėmu dangum. Ypač nukentėjo cukraus fabrikai; Oto- 
no, Fovelio cukraus fabrikai, iš pradžių atleidę tik dalį darbinin- 
kų, žlugo vienas po kito. Diutijelio gariniame malūne paskutinės 
girnos sustojo antrąjį šio mėnesio šeštadienį. Blezo virvių dirbtu- 
vę, gaminusią kasykloms lynus, streikas visiškai pribaigė. Marš- 
jeno apylinkėse padėtis kasdien rimtėjo: Gažbua stiklo fabrike 
visos ugnys buvo užgesintos, Sonevilio mašinų statybos dirbtu- 
vės nuolat atleidinėjo darbininkus, iš trijų Foržo aukštakrosnių 
degė tik viena; horizonte nebeliepsnojo nė viena kokso krosnių 
baterija. Monsu angliakasių streikas, kilęs dėl pramonės krizės, 
kuri jau antri metai nė kiek nemažėjo, tą krizę dar labiau pasun- 
kino, sukeldamas sąmyšį. Prie pirmųjų nelaimės priežasčių,— 
Amerikos užsakymų nutraukimo ir kapitalo įšalimo dėl per di- 
delės gamybos, — dabar dar prisidėjo nenumatytas akmens an- 
glies trūkumas tiems keliems garo katilams, kurie dar tebeveikė; 
čia tai jau buvo pati didžiausioji agonija: mašinoms stigo duonos, 
o kasyklos jos nebeteikė. Visuotinės negerovės išgąsdinta, mažin- 
dama anglies iškasimą ir badu marindama darbininkus, Bendro- 
vė gruodžio pabaigoje pasijuto esanti be gabalėlio anglies visa- 
me kasyklų rajone. Mašinos sustojo, baisi rykštė siaubė visą sritį, 
vienos įmonės žlugimas sužlugdydavo ir kitą, viena pramonės ša- 
ka griūdama sunaikindavo kitas, — ir visa tai vyko taip greitai ir 
katastrofiškai, jog tai pajuto ir gretimi Lilio, Duė ir Valanjano 
miestai, kurių bankininkai pabėgdami sužlugdydavo ištisas 
šeimas. 

Dažnai ledinę naktį Etjenas sustodavo kelio posūkyje ir, ro- 
dos, girdėdavo, kaip griūva pastatai. Jis giliai įkvėpdavo nakties 
oro,jį apimdavo džiaugsmas, kad jau nieko nebėra, viltis, kad au- 
šra patekės virš sunaikinto senojo pasaulio, kad nebebus nė vieno 
turtuolio, ir lygybė it dalgis bus nušlavusi visą žemės paviršių. 
Bet ypač jį domino Bendrovės kasyklos šitame visuotiniame žlu- 
gime. Tamsos apakintas, jis vėl imdavo žingsniuoti, lankydavo 
šachtas vieną po kitos, laimingas, jei pastebėdavo naujų nuosto- 
lių. Juo ilgiau truko galerijose nedarbas, juo dažniau ir didesnės 
įvykdavo griūtys. Virš šiaurinės Miru galerijos žemė taip įsmuko, 

jog Žuazelio kelias šimto metrų tarpe įdubo, lyg sukrėstas žemės 
drebėjimo. Bendrovė, sunerimusi dėl gandų, kilusių dėl tų įvykių, 
nesiderėdama mokėjo savininkams už jų nuniokotus laukus. 
Krevkero ir Madlenos kasyklos, kuriose podirvis buvo labai pu- 
rus, vis labiau ir labiau užsikimšdavo. Buvo kalbama, kad du pri- 
žiūrėtojai buvo užberti Viktuare; vanduo užliejo Fetri Kantelį; 
reikėtų išmūryti vieno kilometro ilgumo galeriją Sen Toma, kur 
kas valandą reikėjo milžiniškų išlaidų, akcininkų dividendai tirp- 
te tirpo; greitas kasyklų smukimas ilgainiui turėjo praryti garsią- 
sias Monsu akcijas, kurios per vieną šimtmetį buvo šimteriopai 
išaugusios. 

Visi tie besikartoją smūgiai atgaivino Etjeno viltį, ir jis vėl 
ėmė tikėti, kad trečiasis pasipriešinimo mėnuo pribaigs pabaisą, 
sutingusį ir atsipenėjusį gyvulį, kriošintį kaip stabas kažkur savo 
paslaptingoje šventykloje. Etjenas žinojo, kad Monsu neramumai 
smarkiai sujaudino Paryžiaus laikraščius, kad kilo žiauri polemi- 
ka tarp oficiozinių dienraščių ir opozicijos; buvo spausdinami 
šiurpūs pranešimai, nukreipti daugiausia prieš Internacionalą, 
kurio vyriausybė pradėjo bijoti, nors iš pradžių pati jį skatino. 
Valdyba nedrįso. dėtis nieko nežinanti, du jos nariai teikėsi 
atvykti pravesti tardymą, kurį jie atliko nenoromis, rodos, 
visai nesirūpindami įvykių pabaiga ir taip bešališkai, jog po trijų 
dienų išvažiavo, pareiškę, kad reikalai eina kuo puikiausiai. Ta- 
čiau kai kas Etjenui tvirtino, kad šie ponai visą laiką posėdžiavę, 
išvystę karštligišką veiklumą ir buvę labai įsigilinę į reikalus, 
apie kuriuos niekam nė žodžio neprasitarę. Ir jis pamanė, kad jie 
tik dėjosi esą kupini pasitikėjimo, jų išvykimą jis laikė bailiu pa- 
bėgimu, ir dabar jau buvo tikras pergale, nes tie baisūs žmonės 
matė viską. 

Bet kitą naktį Etjenas vėl nusiminė. Bendrovės sprandas 
buvo per kietas, kad jį būtų galima taip lengvai nusukti: ji galėjo 
prarasti milijonus, o vėliau vis tiek juos atsiims iš darbininkų, 
nusiraikydama nuo jų duonos. Tą naktį, nusibastęs ligi Žan Barto, 
damo kasyklas norima perleisti Monsu Bendrovei. Buvo kalbama, 
kad Denelenai baisiai nusigyvenę, tapę nusigyvenusiais turtuo- 
liais: piniginių rūpesčių paveiktas ir nieko negalėdamas padaryti, 
tėvas susirgęs, o dukterys kovojančios su tiekėjais, stengdamosi 
išgelbėti paskutinius marškinius. Mažiau esą kenčiama badaujan- 
čiuose kaimeliuose negu šituose buržujų namuose, kur šeiminin- 
kai slepiasi, kad begerią tik vandenį. Žan Barte darbas neprasidė- 
jo, o Gaston Mari reikėjo pastatyti naują siurblį; nors buvo imta- 
si skubių gelbėjimo priemonių, ten prasidėjo potvynis, pareika- 

lavęs didelių išlaidų. Denelenas pagaliau pasiryžo kreiptis į Gre- 
guarus, kad jam paskolintų šimtą tūkstančių frankų, ir nors jau 
iš anksto lauktas, jų neigiamas atsakymas galutinai jį pribloškė: 
jie atsisakė jam paskolinti tik iš meilės, norėdami jį sulaikyti nuo 
bergždžios kovos; jie patarė jam parduoti kasyklas. Jis vis dar 
smarkiai priešinosi. Jį siutino streiko išlaidos, kraujas jam plūdo į 
galvą, jis tikėjosi numirti, pasmaugtas apopleksijos. Bet kas gi 
liko daryti? Jis išklausė pirkimo pasiūlymų. Jį mulkino, mažino 
kainą tam puikiam grobiui, suremontuotai ir gerai įrengtai šach- 
tai, kurios eksploataciją paralyžiavo pinigų stoka. Dar gerai, jei 
jam pavyks numaldyti kreditorius. Dvi dienas jis rungėsi su val- 
dytojais, apsistojusiais Monsu; jį varė iš proto tai, kad jie taip 
ramiai naudojo piktam jo sunkią padėtį, ir skambiu balsu jis šau- 
kė jiems: „Niekada!“ Biznis vis nepajudėjo iš vietos, ir jie grįžo 
į Paryžių kantriai laukti jo merdėjimo. Etjenas užuodė, kad ir ne- 
laimės kažkam apsimoka; jį vėl apėmė nusiminimas, pamanius 
apie neįveikiamą galybę didžiųjų kapitalų, tokių stiprių kovoje, 
jog jie tik tunka iš pralaimėjimų, rydami kritusių šalia jų mažųjų 
lavonus. 

Laimei, rytojaus dieną Žanlenas jam atnešė gerą naujieną. 
Vorė šulinio apkalimas grėsė subyrėti, vanduo sunkėsi iš visų 
pusių, teko pasamdyti visą būrį dailidžių skubiam remontui. 

Ligi tol Etjenas vengė Vorė. Jam kėlė nerimą nuolat juoduo- 
jąs sargybinio siluetas, stovįs ant pylimo viršum lygumos. Nuo 
jo negalima išsisukti, jis ten viešpatavo aukštai ore lyg pulko 
vėliava. Apie trečią valandą ryto dangus aptemo. Etjenas nuvy- 
ko į kasyklą, kur draugai jam papasakojo apie blogą sutvirti- 
nimų būklę: jų nuomone, visus sutvirtinimus skubiai reikėsią nau- 
jai perstatyti, tai kasimą turėtų sustabdyti trims mėnesiams. Ilgai 
jis klaidžiojo aplink, klausydamasis, kaip dailidės poška plaktu- 
kais šulinyje. Jo širdį džiugino toji kasyklų žaizda, kurią reikėjo 
tvarstyti. 

Kai ėmus aušti jis grįžo atgal, sargybinis dar tebestovėjo 
ant pylimo. Šį kartą sargybinis tikriausiai jį pamatys. Jis ėjo, gal- 
vodamas apie tuos kareivius, paimtus iš liaudies ir apginkluotus 
prieš liaudį. Kokia lengva taptų revoliucijos pergalė, jei kariuo- 
menė staiga pereitų į jos pusę! Pakaktų, kad kareivinėse darbi- 
ninkas ir valstietis atsimintų savo kilmę. Tai buvo pats didžiau- 
sias pavojus: buržujams iš baimės imdavo barškėti dantys, pagal- 
vojus apie galimą kariuomenės atsimetimą. Per dvi valandas jie 
būtų nušluoti, sunaikinti su visais savo nedoro gyvenimo džiaugs- 
mais ir niekšybėmis. Jau buvo kalbama, kad ištisi pulkai esą užsi- 
krėtę socializmu. Ar tai buvo tiesa? Ar gali įsigalėti teisybė dėka 
šovinių, kuriuos padalino buržuazija? Ir pereidamas prie kitos 

vilties, jaunuolis ėmė svajoti, kad pulkas, kurio.patruliai saugojo 
kasyklas, prisidės prie streiko, iššaudys visus Bendrovės narius 
ir pagaliau atiduos šachtas angliakasiams. 

Jo galvoje ūžė tokios mintys, ir jis apsižiūrėjo, kad lipa ant 
pylimo. Kodėl gi jam nepasikalbėjus su šiuo kareiviu? Jis bent su- 
žinotų jo nuomonę. Dėdamasis abejingu, jis artinosi, lyg rankio- 
damas senas skiedras, likusias sąvartyne. Sargybinis nepajudėjo. 

— Ką, drauge; ir bjaurus gi oras! — prabilo pagaliau Etje- 
nas.— Manau, kad vėl snigs. 

Tai buvo mažas kareivėlis, labai šviesiais plaukais, švelnaus, 
išblyškusio, strazdanomis nusėto veido. Jis jautėsi nepatogiai su 
savo kareivišku apsiaustu, kaip ir kiekvienas naujokas. 

“ — Ir aš taip Manau, — sumurmėjo jis. 

" Ir'savo mėlynomis akimis jis ilgai žiūrėjo į palšą dangų, į pa- 
dūmavusią aušrą, į rūką, kuris sunkiai kaip švinas slėgė tolumoje 
lygumą. | 
* — Kokie jie kvaili, kad pastato jūs čia stipti šaltyje! — tarė 
Etjenas. — Atrodo, lyg būtų laukiama kazokų!.. O čia dar toks 
vėjas! | 

Kareivėlis drebėjo nesiskųsdamas. Tiesa, čia buvo iš sausų ak- 
menų sukrauta pirkelė, kurioje per audrą naktimis slėpdavosi 
senis Bonmoras; tačiau buvo duotas įsakymas nenueiti nuo pyli- 
mo viršūnės, ir kareivėlis nė nepajudėjo, o jo rankos taip buvo 
sustingusios nuo šalčio, jog jis nejautė laikąs šautuvą. Jis buvo 
vienas iš tų šešiašdešimties sargybinių, kurie saugojo Vorė; ka- 
dangi tas sunkias pareigas jam tekdavo eiti dažnai, kartą jis vos 
nenušalo kojų. Tarnyba reikalavo nuolankumo, aklas klusnu- 
mas baigė jį apglušinti: jis atsakinėjo į klausimus vapėdamas 
kaip apsnūdęs kūdikis. 

„ Veltui Etjenas kokį ketvirtį valandos stengėsi užmegzti. kalbą 
apie politiką. Kareivėlis sakydavo „taip“, sakydavo „ne“, bet at- 
rodė, kad nieko nesupranta; draugai pasakojo, kad jų kapitonas 
esąs respublikonas; bet jis pats apie tai nieko tikra nežinojo, jam 
tai buvo vis tiek. Jei jam įsakyta šauti, jis šautų, nes kitaip būtų 
nubaustas. Darbininkas jo klausėsi, it jame pabudo liaudies nea- 
pykanta kariuomenei, tiems jų broliams, kurių ir-širdis pasikeis- 
davo, kai jiems užmaudavo raudonas kelnes. 


— O kuo jūs vardu? 
— Žiulis. 
 — O iš kur jūs kilęs? 
'— Iš Plogofo, tenai. 
Ir jis kažkur parodė ranka. Tai buvo Bretanėje, daugiau jis 
nieko nežinojo. Jo išbalęs veidelis atgijo, jis ėmė juoktis, lyg bū- 
tų sušilęs. 

— Aš turiu motiną ir seserį. Žinoma, jos manęs laukia. O, 
bet tai dar ne tuoj įvyks... Jos mane lydėjo iki Pon V' Abė. Mes 
buvome paėmę Lepalmekų arklį, jis vos nenusilaužė kojų, kai 
leidomės nuo Odjerno.-Pusbrolis Šarlis mūsų laukė su dešrelėmis, 
bet moterys taip verkė, jog mums kąsniai strigo gerklėje... O, die- 
vė mano! O, dieve: mano! Kaip iš čia toli ligi mūsų! .- -- 

Jo akys sudrėko, bet jis tebesijuokė: Nykios Plogofo“ dy- 
kynės, audrų plakamas laukinis-Razo iškyšulys jam pasirodė sau- 
lės nuskaidrintį, žydinčių viržynų nurausvinti. 

-— Sakykite, — paklausė jis,— kaip jūs manote: jei nebūsiu 
nubaustas, ar po dvejų metų duos man mėnesį atostogų? 

Tada Etjenas ėmė kalbėti apie Provansą, kurį jis paliko, bū- 
damas dar visai mažutis. Aušo diena; iš pilko dangaus ėmė birti 
snaigės. Etjeną pagavo nerimas, kai jis pastebėjo brūzgynuose 
landžiojantį Žanleną, nusigandusį; kad Etjenas stovi ant pylimo. 
"Vaikas jį kvietė mostu. Kuriems galams toji svajonė susibroliau- 
ti su kareiviais? Tam dalykui reikėtų dar daug metų; jis nuliūdo 
"dėl to tuščio mėginimo, tarytum būtų tikėjęsis pasisekimo. Bet 
staiga jis suprato Žanleno mostą: eina keisti sargybą; jis tekinas 
nubėgo pasislėpti į Rekijarą, sugniaužta širdimi, dar kartą įsitiki- 
nęs, kad pralaimėjo. Vaikėzas pasišokinėdamas bėgo šalia jo, kei- 
kdamas tą bjaurų kumelį seržantą, kuris esą pašaukęs sargybinį, 
kad į juos šautų. 

“Pylimo viršuje Žiulis stovėjo nejudėdamas, žiūrėdamas į krin- 
tančias snaiges. Artinosi seržantas su kareivių pamaina, jie pasi- 
keitė nustatytais šauksmais. 

— Kas eina?.. Slaptažodis! Į postą — žengte marš! | 

Ir vėl pasigirdo sunkūs, tolstą žingsniai, kurie aidėjo kaip nu- 
kariautoje šalyje. Nors diena aušo, kaimeliuose niekas nejudėjo; 
prispausti kareivių batų, angliakasiai tylėjo ir niršo. 


II 


Jau dvi dienas snigo; snigti paliovė rytą, ir stiprus pašalas su- 
kaustė begalinę lygumą; tasai juodas kraštas su rašaliniais keliais, 
su tvoromis ir medžiais, apneštais anglies dulkių, pasidarė visas 
baltas, vienodai baltas iki begalybės. Po sniegu lyg išnykės gulė- 
jo kaimelis Du Šimtai Keturiasdešimt. Nė vienas dūmtraukis ne- 
rūko. Nekūrenami namai, tokie pat šalti kaip ir kelio akmenys, 
netirpdė nuo savo stogų storo sniego sluoksnio. Dabar tai buvo 
tik baltų akmenų skaldykla baltoje lygumoje; tai buvo miręs kai- 
melis, įsisupęs į lavondengtę. Tik sargybiniai, praeidami išilgai 
gatvių, palikdavo purvinus savo žingsnių pėdsakus. 

Pas Maė jau iš vakaro buvo sudeginta paskutinė anglies'atlie- 

kų saujelė; tokiu baisiu oru, kai net žvirbliai nerasdavo nė šape- 
lio, negalima buvo net svajoti apie anglies rankiojimą ant pylimo. 
Alzira, dar atkakliai mėginusi ieškoti anglies, savo varganomis 
rankutėmis rausdama sniegą, dabar merdėjo. Motina įsupo ją į 
apkloto skudurus, laukdama daktaro Vanderhageno, pas kurį ji 
buvo nuėjusi jau du kartus, bet vis jo nerasdavo; tarnaitė sakė, 
kad gydytojas dar prieš naktį užsuksiąs į kaimelį, ir ji lūkuriavo 
jo atsistojusi prie lango; tuo tarpu mažoji ligonė, panorusi nulip- 
ti žemyn, drebėjo ant kėdės, manydama, kad čia, nors ir prię atau- 
šusios krosnies, turi būti geriau. Senis Bonmoras, kuriam vėl ėmė 
gelti kojas, sėdėjo priešais ją žt atrodė snaudžiąs. Nei Lenora, nei 
Anri nebuvo grįžę; jie klaidžiojo keliais kartu su Žanlenu, prašy- 
dami sū. Tik vienas Maė sunkiai žingsniavo po tuščią kambarį, 
kas kartą susiduodamas į sieną, lyg apkvaitęs žvėris, nebematąs 
savo narvo. Nebuvo nė žibalo; bet sniegas lauke buvo toks bal- 
tas, jog, nors ir visai sutemus, jo atspindys blandžiai apšvietė 
kambarį. 

Pasigirdo klumpių kaukšėjimas, ir Levako žmona, it viesulas 
pastūmusi duris, nuo pat slenksčio ėmė šaukti Maė žmonai: 

— Tai tusakei, kad aš savo gyventoją versdavau duoti dvide- 
šimt sū kiekvieną kartą, kai jis su manim guldavo! 

Toji gūžtelėjo pečiais. 

— Kočiakimbi, aš nieko nesakiau... O kas tau tai papasakojo? 

— Man sakė, kad tu sakei, ir tau nėra reikalo žinoti kas... Tu 
net sakeisi girdėjusi per sieną, kaip mes begėdiškai elgesi, ir pas 
mus dėl to tiek purvo prisirenką, kad aš visados aukštielninka... 
Dar ginkis, kad nesakei!.. 

Kasdien kildavo vaidai, nes moterys be perstojo plepėdavo. 
Ypač tos šeimos, kurios gyveno vienos šalia kitų, kasdien ginčy- 
davosi ir vėl taikydavosi. Bet dar niekad su tokiu piktu įniršiu 
jie nebuvo puolę vieni kitų. Nuo streiko pradžios badas padvigu- 
bino skriaudas, žmonės troško muštis; dviejų kūmučių aiškinima- 
sis baigdavosi vyrų peštynėmis. 

Kaip tik tuo metu pasirodė ir Levakas, jėga tempdamas Butliu. 

— Štai tasai draugas. Tegul jis dabar pasako, ar jis yra kada 
mano žmonai davęs dvidešimt sū, kad su juo gultų? 

Nesmagiai šypsodamasis pro savo didelę barzdą, įnamis nei- 
gė, mikčiojo: 

— O, šito — ne, niekad nieko, niekad! 

Staiga Levakas pradėjo grasinti ir kaišioti kumštį į Maė pa- 
nosę. 

— Žinai, jai šitaip nepraeis! Tokiai moteriai kaip tavoji reikia 
gerai aplamdyti strėnas... Vadinasi, tu tiki, ką ji sako? 

— Bet, po velnių! — sušuko Maė įtūžęs, kad jį išjudino iš jo 

sustingimo.— Ką čia plepate? Ar dar neužtenka savų vargų? Pa- 
lik mane ramybėje, o jei ne, tai kaip dėsiu!.. O kas gi sakė, kad 
mano Žmona taip kalbėjo? 

— Kas sakė? Ogi Pjerono žmona! 

Maė žmona dagiai nusikvatojo ir kreipėsi į kaimynę: 

— Aha, Pjerono... Gerai! Aš galiu tau pasakyti, kad ji man yra 
sakiusi. Taip! Ji man sakė, kad tu guli su abiem savo vyrais, vie- 
nas po apačia, Kitas ant viršaus. 

Dabar jau nebebuvo galima susikalbėti. Visi pyko, Levakai 
atkirto Maė, kad Pjerono žmona dar daugiau apie juos kalbėjusi, 
esą jie pardavę Kateriną ir esą jie visi, net mažieji, užsikrėtę blo- 
gąja liga, kurią iš „Volkano“ parnešęs Etjenas. 

— Ji tai sakė, ji tai sakė! — staugė Maė.— Gerai! Aš pats einu 
pas ją, ir jei ji pasakys, kad šitaip sakė, aš jai suplosiu snukį. 

"Jis puolė laukan, Levakai nusekė paskui jį paliudyti, o Butliu, 
baisėdamasis ginčais, slapta patraukė namo. Įsikarščiavusi dėl tų 
pasiaiškinimų, Maė žmona taip pat buvo beišeinanti, bet ją sulai- 
kė Alziros dejavimas. Ji apkamšė apkloto galais virpančią mer- 
gytęir vėl priaugo prie lango, įsmeigusi akis į tolumą. O tas gydy- 
tojas vis dar nesirodė! 

Prie Pjerono durų Maė ir Levakai sutiko Lidiją, kuri trypinėjo 
po šniegą. Durys buvo uždarytos, pro langinės plyšį skverbėsi 
šviesos ruoželis; iš pradžių mergaitė atsakinėjo į klausimus var- 
žydamasi: ne, tėvo nesą namie, jis nuėjęs į skalbyklą pasitikti 
močiutės Išdegėlės ir padėti jai parnešti skalbinius. Paskui ji su- 
mišo ir atsisakė pasakyti, ką veikia josios mama. Pagaliau ji viską 
išplepėjo juokdamasi, su slaptu keršto džiaugsmu: josios mama 
išstūmusi ją už durų, nes pas ją esąs ponas Danseras, o ji kliudžiu- 
si jiedviem kalbėtis. Danseras nuo pat ryto su dviem žandarais 
vaikštinėjo po kaimelį, mėgindamas įkalbėti darbininkus, silp- 
niesiems grasindamas ir visur skelbdamas, kad jei pirmadienį 
darbininkai nepradėsią Vorė darbo, Bendrovė nutarusi pasisam- 
dyti belgus. Temstant radęs Pjerono žmoną vieną, jis paleido žan- 
darus; paskui pasiliko pas ją išgerti stiklelio kaduginės ir pasišil- 
dyti priešais malonią židinio liepsną. 

— Ts! Nutilkite, reikia į juos pažiūrėti! — sušnibždėjo šlykš- 
čiai nusijuokęs Levakas.— Tuoj viskas paaiškės... Bėk iš čia, mer- 
giote! 

Lidija pasitraukė kelis žingsnius, o Levakas prikišo akį prie 
langinės plyšio. Jis slopino juoką, jo sulenktas sprandas drebėjo. 
Savo ruožtu žvilgtelėjo Levako žmona; bet ji, tarytum dieglių 
suremta, pareiškė, kad jai tai esą bjauru. Maė ją pastūmė, norė- 
damas pasižiūrėti pats, ir pareiškė, kad už tokį reginį negaila 
būtų ir užmokėti. Paskui kiekvienas iš eilės jie žvilgčiojo pro 

plyšį, lyg žiūrėdami komediją. Blizgančiame švara. kambaryje 
linksmai liepsnojo didelė ugnis; ant stalo buvo pyragaičių, bute- 
lis ir taurelės, — tikros vestuvės. Visa tai, ką jie matė, pagaliau 
įsiutino abu vyrus, nors kitomis aplinkybėmis jie būtų pusmetį 
iš to kvatoję. Juokinga buvo žiūrėti, kaip ji, užsivertusi sijoną, 
leidosi maigoma, kiek tik buvo galima. Bet — velniai rautų! — 
argi tai ne kiaulystė kelti sau tokią pramogą priešais kaitrią ugnį, 
stiprintis tešlainiais tuo metu, kai jų draugai neturėjo nei plutelės 
duonos, nei trupinėlio anglies? | 

— Štai tėtė! — sušuko sprukdama Lidija. | | 

Pjeronas ramiai grįžo iš skalbyklos su skalbinių ryšuliu ant 
peties. Maė tuoj jį pašaukė. 

— Klausyk, man pranešė, kad tavo žmona yra sakiusi, esą mes 
pardavę Kateriną ir visi užsikrėtę... O tau kiek moka tas ponas už 
žmoną, kuriai jis dabar vos odos nenusmaukia? 

Suglumęs Pjeronas nieko nesuprato, o jo žmona, išgirdusi bal- 
sų triukšmą, taip išsigando ir neteko galvos, jog pravėrė duris pa- 
sižiūrėti, kąs čia dedasi. Visi pastebėjo, kad ji buvo įraudusi, at- 
segta liemene, dar pakeltu ir už juostos užkištu sijonu; tuo tarpu 
kambaryje.Danseras, pašėlusiai skubėdamas, movėsi kelnes. Vy- 
kia istorija nepasiektų direktoriaus ausies. Tada kilo baisus triu- 
kšmas, kvatojimas, šaukimai, plūdimasis. 


“ — Tu visados sakai, kad kitos nešvarios,— šaukė Levako 
žmMona,— nenuostabu, kad esi švari, jei tave viršininkai šveičia! 

— A! ji dar drįsta kalbėti! — pridūrė Levakas.— Toji šliun- 
dra dar drįsta kalbėti, kad mano žmona gulinti su manim ir mūsų 
įnamiu, su vienu po apačia, o kitu ant viršaus!.. Taip, taip, man 
sakė, kad tu taip kalbėjai! 

Bet Pjerono žmona, jau nurimusi, atsikirtinėjo bjauriems žo- 
džiams, kupina paniekos ir būdama tikra esanti gražiausia ir tur- 
tingiausia visame kaimelyje. 

— Ką norėjau, tą ir sakiau, palikite mane ramybėje, štai kas!.. 
Kuo jums kliūva mano reikalai? Jums pavydu, kad mes dedame 
pinigus į taupomąją kasą! Eikite sau,eikite, neaušinkite burnos, 
mano vyras gerai žino, ko ponas Danseras buvo pas mus užėjęs. 

Iš tikrųjų Pjeronas įsikarščiavo, ėmė ginti žmoną. Ginčas įgi- 
jo kitą pobūdį; kaimynai Pjeroną ėmė pravardžiuoti parsidavėliu, 
šnipu, Bendrovės šunimi, kaltino jį apsiryjant skanumynais, ku- 
riais viršininkai jam apmoką už jo išdavystes. Jis atsikirtinėjo, 
kaltino Maė, esą šis pakišęs jam po durimis grasinantį laišką, 
popiergalį, ant kurio buvo nupiešti du sukryžiuoti blauzdikau- 
liai su durklu viršuje. Įvykis baigėsi muštynėmis, kaip paprastai 
baigdavosi moterų kivirčai nuo to laiko, kai badas įsiutino ir pa- 

čius ramiausiuosius. Maė ir Levakas puolė Pjeroną kumščiais, 
reikėjo juos skirti. 

" Kai iš skalbyklos grįžo Išdegėlė, kraujas čiurkšlėmis tekėjo 
iš žento nosies. Sužinojusi apiė viską, ji tik ištarė: 

— Tasai paršas plėšia man garbę. 

Gatvė vėl ištuštėjo, joks šešėlis netemdė nuogo sniego baltu- 
mo; ir kaimelis, vėl pasinėręs į savo mirties. tylą, geibo badu sti 
priame šaltyje. 

— O kur gydytojas? — paklausė Maė, uždarydamas duris. 

— Neatėjo,— atsakė žmona, tebestovėdama prie lango. 

— Mažieji grįžo? 

— Ne, negrįžo. 

Maė vėl pradėjo vaikščioti sunkiu žingsniu nuo vienos sienos 
prie kitos, kaip apdujęs jautis. Sustingęs savo kėdėje, senis Bon- 
moras nė galvos nepakėlė. Ir Alzira nieko nesakė, stengėsi nevir- 
pėti, kad nekeltų skausmo tėvams; bet nepaisant jos nusistatymo 
kentėti, ją kartais taip smarkiai krėtė drebulys, jog iš po apkloto 
buvo girdėti jos luošo kūnelio tirtėjimas; savo didelėmis išplėsto- 
mis akimis ji žiūrėjo į lubas, kurias lyg mėnulio šviesa apšvietė 
blyškus baltų sodų atspindys. 

Dabar tai jau buvo paskutinioji agonija; namai — ištuštėję, 
šeimos likimas artėjo prie galutinio sprendimo. Čiužinių drobė 
atsidūrė pas skudurininkę, taip pat ir vilnos, kurių jie buvo pri- 
kimšti; paskui iškeliavo paklodės, baltiniai, — viskas, ką tik buvo 
galima parduoti. Vieną vakarą už porą sū buvo parduota senelio 
nosinė. Riedėjo ašaros, kai reikėjo skirtis su kiekvienu vargingos 
šeimos daikteliu; motina vis dar dejavo, kad vieną dieną turėjo 
išnešti, suvyniojusi į sijoną, kažkada jai vyro padovanotą rausvo 
kartono dėžutę, tarsi būtų išnešusi kūdikį ir jį pametusi prie kaž- 
kieno durų. Jie liko nuogi, nebeturėjo parduoti nieko, išskyrus 
savąjį kailį, bet tokį suraižytą, sunykusį, jog niekas už jį nebūtų 
davęs nė skatiko. Jie jau nebesistengė nieko ieškoti, žinojo, kad 
nieko nebėra, kad atėjo galas, kad jie nebegali tikėtis gauti nei 
žvakigalio, nei gabalėlio anglies, nei bulvės; jie laukė bado mir- 
ties ir jaudinosi tik dėl vaikų; jie maištavo tik prieš šį nereikalin- 
gą žiaurumą — mažosios ligą, kurią ji dar turi iškentėti prieš nu- 
sibaigdama. 

— Štai jis pagaliau! — tarė Maė žmona. 

Juodas šešėlis šmėkštelėjo už lango. Durys atsidarė. Bet tai 
buvo ne daktaras Vanderhagenas; jie pažino naująjį kleboną, ku- 
nigą Ranvjė, kuris visai neatrodė nustebęs, patekęs į šituos negy- 
vus, be šviesos, be ugnies ir be duonos namus. Jis jau buvo lan- 
kęsis trijuose gretimuose namuose; eidamas iš vienos šeimos į 
kitą, jis rinko geros valios žmones, kaip Danseras su savo žanda- 

rais, ir tuojau jis pradėjo kalbėti savo karštligišku sektanto bal- 
su: 

— Kodėl jūs neatėjote sekmadienį mišių, mano vaikeliai?.Jūs 
klystate, ir tik bažnyčia gali jus išgelbėti... Tai va, pažadėkite man 
ateiti kitą sekmadienį. 

Maė, į jį pažiūrėjęs, ėmė vėl sunkiai žingsniuoti netardamas 
nė žodžio. Jam atsakė Maė žmona: 

— Mišių, kunige klebone? Kam tai reikalinga? Argi dievulis 
nesišaipo iš mūsų?.. Žiūrėkite, ką gi jam padarė mano mažoji, ku- 
rią štai krečia drugys? Ar mums dar maža buvo vargo, ką? Reikė- 
jo dar ją susargdinti tokiu metu, kai aš jai negaliu paduoti net kar- 
štos arbatos puoduko. 

Tada stovėdamas kunigas ėmė ilgai kalbėti. Jis minėjo strei- 
ką, tą baisų skurdą, tą beviltišką bado apmaudą tikėjimo garbei, 
karščiuodamasis kaip misionierius, kuris skelbia stabmeldžiams 
Dievo žodį. Jis sakė, kad bažnyčia palaiko vargšus, kad ateisiąs 
laikas, kai jos pastangomis tiesa laimės, o Dievo rūstybė bus nu- 
kreipta į turtuolių nedorybes. Ir toji diena nušvisianti netrukus, 
nes turtuoliai, užėmę Dievo vietą, pradėję valdyti be Dievo ir be- 
gėdiškai pasisavinę jo valdžią. Bet jei darbininkai norį teisingo 
žemės gėrybių paskirstymo, jie, nieko nelaukdami, turį atsiduoti 
į kunigų rankas, kaip mažieji ir nuolankieji po Jėzaus mirties bu- 
vo susibūrę aplink apaštalus. Kokią jėgą turėtų popiežius, kokią 
armiją galėtų tvarkyti kunigai, jei jie vadovautų nesuskaitomai 
darbininkų miniai! Per savaitę pasaulis būtų išvalytas nuo niekšų, 
būtų pašalinti netikę ponai, pagaliau prasidėtų tikroji Dievo ka- 
ralystė: kiekvienam būtų atlyginta pagal nuopelnus, darbo įsta- 
tymas saistytų visuotinę laimę. | 

Jo klausydama, Maė žmona tarėsi girdinti Etjeną, kuris rudens 
vakarais pranašaudavo jiems visų jų vargų galą. Tik ji nepasiti- 
kėjo sutanomis. 

— Visa tai yra labai gražu, ką jūs kalbate, kunige klebone,— 
tarė ji. — Bet jūs tai darote tik todėl, kad nebesutariate su buržu- 
jais... Visi kiti mūsų klebonai pietaudavo direkcijoje ir mums gra- 
sindavo velniais, kai tik mes paprašydavome duonos. 

Kunigas vėl pradėjo; jis ėmė kalbėti apie apverktiną nesusi- 
pratimą tarp bažnyčios ir liaudies. Suktais sakiniais jis dabar puo- 
lė miestų klebonus, vyskupus, aukštąją dvasiškiją, kuri, pasken- 
dusi pomėgiuose, trokštanti valdžios, besitarianti su liberaline 
buržuazija, esanti kvailai apakusi ir nematanti, kad toji pati bur- 
žuazija ir nustūmusi kunigiją nuo pasaulinio valdymo. Išsivada- 
vimas ateisiąs iš kaimo dvasiškijos: visi sukilsią, padedami varg- 
šų, atstatyti Kristaus karalystės; ir jis jau atrodė einąs jų prieša- 
kyje; jis ištiesė savo kaulėtą stuomenį kaip gaujos vadas, kaip 

evangelijos revoliucionierius, ir jo akys taip suspindo, jog net 
nušvietė tamsų kambarį. To karšto pamokslo, persunkto mistiš- 
kais žodžiais, vargšai klausytojai jau seniai nebesuprato. 

— Nėra ko taip daug kalbėti, — staiga suurzgė Maė.— Jūs 
būtumėte geriau padaręs, pradžiai mums atnešęs duonos kepalą. 

— Ateikite sekmadienį mišių, — sušuko kunigas, — Dievas 
viskuo pasirūpins! 

Ir jis išėjo; jis nuėjo atversti ir Levakų, taip paskendęs savo 
galutinio bažnyčios triumfo sapne, taip niekindamas faktus, jog 
be išmaldos, tuščiomis rankomis, lankė darbininkų kaimelį, šią 
mirštančią badu armiją, tarsi pats būtų buvęs toks pat vargšas, 
kuris kančią laiko išganymo akstinu. 

Maė vis vaikščiojo, ir buvo girdėti tik tas vienodas jo žings- 
nių dundesys, nuo kurio drebėjo grindų plytos. Paskui lyg sugir- 
gždėjo surūdijęs skridinys — tai senis Bonmoras nusispjovė į 
šaltą židinį. Ir vėl žingsnių ritmas. Karščio svaiginama Alzira ėmė 
tyliai kliedėti ir juoktis, jai atrodė, kad atšilo ir kad ji žaidžia sau- 
lės atokaitoje. 

— Prakeiktas likimas! — sumurmėjo Maė žmona, palietusi 
jos skruostus.— Štai kaip ji dabar dega... Aš jau nelaukiu to kiau- 
lės, matyt, plėšikai jam uždraudė ateiti. 

Ji kalbėjo apie gydytoją ir Bendrovę. Ir vis dėlto ji džiaugs- 
mingai šūktelėjo, kai durys vėl atsivėrė. Bet tuoj ir vėl nuleido 
rankas ir liko sustingusi, paniurusiu veidu. 

— Labas vakaras, — pusbalsiu tarė Etjenas, rūpestingai užda- 
ręs duris. 

Dažnai jis taip ateidavo visiškai sutemus. Maė šeima jau kitą 
dieną sužinojo, kur jis slapstosi. Bet jie tylėjo, ir niekas kaimely- 
je nežinojo, kas jaunuoliui buvo nutikę. Todėl apie jį sklido įvai- 
rios kalbos. Žmonės vis dar juo tikėjo, plito slapti gandai: jis grį- 
šiąs su kariuomene, su dėžėmis, pilnomis aukso; dar vis buvo 
šventai laukiama stebuklo, įgyvendinto idealo, staigaus atėjimo 
tos teisingumo karalystės, kurią jis buvo pažadėjęs. Vieni pasa- 
kojo matę jį karietoje su trimis ponais pakeliui į Maršjeną; kiti 
tvirtino, kad jis porai dienų išvykęs į Angliją. Vis dėlto ilgainiui 
kilo nepasitikėjimas; juokdariai kaltino jį slapstantis rūsyje, kur 
jį šildanti Muketė, nes jam buvo pakenkę tie visiems žinomi jojo 
santykiai. Pačiame jo populiarumo žydėjime iš lėto augo atšali- 
mas, tylus pasitraukimas tų, kuriuos nugalėjo neviltis, o tokių 
skaičius pamažu vis didėjo. 

— Koks šuniškas oras! — pridūrė jis.— O pas jus nieko nau- 
jo, vis blogyn ir blogyn?.. Man pasakojo, kad mažasis Negrelis 
išvyko į Belgiją samdyti boreniečių. Et, po velnių! Jei tai tiesa, 
mes pražuvę! 

Jį nukrėtė šiurpas, kai jis įėjo į tą šaltą, tamsų kambarį, kur 
tik apsipratusios jo akys galėjo įžiūrėti nelaiminguosius, kuriuos 
jis pastebėdavo iš dvigubai tamsesnio šešėlio. Jis jautė pasišlykš- 
tėjimą ir nesmagumą, kaip apsišvietęs darbininkas, atitrūkęs nuo 
savo luomo, graužiamas ambicijos. Koks skurdas ir dvokimas, 
į krūvą sugulę žmonės, — baisus gailesys jam užėmė kvapą! Tasai 
merdėjimo vaizdas jį taip paveikė, jog jis ėmė rinkti žodžius, no- 
rėdamas patarti jiems nusileisti. 

Bet Maė atsistojo prieš jį ir piktai sušuko: 

— Boreniečių! Jie neišdrįs, tie bjaurybės!.. Tegul tik nulei- 
džią į šachtas boreniečius, jei nori, kad mes sugriautume kasy- 
klas! 

Etjenas droviai ėmė aiškinti, kad nieko nebus galima padaryti, 
nes kareiviai, kurie saugo kasyklas, apsaugos ir belgų darbininkų 
nuleidimą. Maė gniaužė kumščius sakydamas, kad jį ypač siuti- 
na tie įremti į nugarą durtuvai. Vadinasi, angliakasiai jau ir savo 
namuose nebe šeimininkai? Vadinasi, jie yra laikomi katorginin- 
kais ir juos priverčia dirbti užtaisytais šautuvais? Jis mylėjo sa- 
vo šachtą, ir jam buvo labai sunku išbūti du mėnesius į ją nenusi- 
leidus. Jam net akys parausdavo, kai jis pagalvodavo apie tokį 
įžeidimą, apie tuos svetimšalius, kuriais jiems grasina. Paskui 
jo širdį persmelkė prisiminimas, kad jam grąžino darbo knygelę. 

— Nežinau, ko aš pykstu, — murmėjo jis.— Juk aš jau nepri- 
klausau jų įstaigai... Kai jie mane iš čia išmes, galėsiu stipti ant 
kelio. 

— Liaukis! — tarė Etjenas. — Jei tik norėsi, jie rytoj vėl iš 
tavęs paims knygelę. Gerų darbininkų neišvaro. 

Jis nustebęs užsikirto ir nutilo, kai išgirdo Alzirą, kuri tyliai 
juokėsi kliedėdama. Iki šiol jis tik buvo išskyręs sustingusį senio 
Bonmoro šešėlį, ir šitas sergančio vaiko linksmumas jį išgąsdi- 
no. Jei jau vaikai ima mirti, vadinasi, tai jau per daug. Jis pasi- 
rIyžo ir tarė drebančiu balsu: | 
a — Klausyk, taip negali tęstis, mums jau baigta... Reikia pasi- 

uoti. 

Ligi šiol nepajudėjusi iš vietos ir visą laiką tylėjusi, Maė žmo- 
na staiga prapliupo ir suriko Etjenui į veidą, jį tujindama ir keik- 
dama kaip vyras: 

— Ką tu kalbi?.. Ir tai sakai tu, po velnių! 

Jis norėjo savo žodžius pagrįsti, bet ji jam nedavė kalbėti. 

— Nekartok, po velnių! Arba aš, nors ir esu moteris, tėkšiu 
savo ranka tau per veidą... Mes stipome du mėnesius, aš viską iš- 
pardaviau, mano mažyčiai dėl to susirgo ir, vadinasi, iš to nieko 
neišeis ir vėl prasidės neteisingumas!.. O žinai, kai aš apie visa tai 
pagalvoju, mane smaugia pasiutimas. Ne! Nel Aš viską sudegin- 
siu, visus išžudysiu, bet nepasiduosiu! 

Plačiu grasinančiu mostu ji tamsoje parodė Maė. 

— Klausyk, jei mano vyras grįžtų į šachtą, aš jo palaukčiau 
kelyje, spjaučiau jam į veidą ir išvadinčiau bailiu! 

Etjenas jos nematė, bet juto karštį, lyg lojančio žvėries leka- 
vimą; ir jis pasitraukė, paveiktas to įsiutimo, kurį jis pats buvo 
sukėlęs. Ji buvo taip pasikeitusi, jog jis jos nebepažino; kadaise 
tokia atsargi, prikaišiojusi jam prievartą, sakiusi, kad nedera 
niekam trokšti mirties, dabar ji nenorėjo klausyti jokių įrody- 
mų ir sakėsi visus išžudysianti! Dabar jau nebe jis, 0 ji kalbėjo 
apie politiką, vienu mostu norėjo nušluoti buržujus, reikalavo 
respublikos ir giljotinos, kad galėtų išvaduoti žemę nuo plėšikų 
turtuolių, nutukusių iš badmirių darbo. 

— Taip, savo dešimtimi pirštų aš juos sudraskyčiau... Jau tur- 
būt užtenka! Atėjo mūsų eilė, juk tu pats tai sakei... Kai pagalvo- 
ju, kad tėvas, senelis, senelio senelis, visi protėviai kentėjo taip 
pat, kaip ir mes kenčiame, ir kad mūsų sūnūs, mūsų sūnų sūnūs 
taip pat kentės, aš einu iš proto, aš pagriebčiau peilį... Aną dieną 
mes padarėme per mažai. Mums reikėjo sugriauti Monsu, suly- 
ginti su žeme iki paskutiniosios plytos. Ir žinai ką? Aš tik gailiuo- 
si, kad neleidau seniui pasmaugti tos merginos iš Piolenos. O juk 
badui leidžiama smaugti mano vaikus! 

Jos žodžiai tamsoje krito lyg kirvio smūgiai. Užburtas ratas 
nenorėjo atsiverti, nepasiekiamas idealas virto nuodais toje 
skausmo plėšomoje sieloje. 


— Jūs mane blogai supratote, — pagaliau įterpė Etjenas nusi- 
leisdamas.— Reikėtų susitarti su Bendrove: aš žinau, kad šuliniai 
labai nukentėjo, ji, be abejo, sutiktų padaryti nuolaidų. 

— Ne, ničnieko! — sustaugė ji. 

Kaip tik tuo metu grįžo tuščiomis rankomis Lenora ir Anrį. 
Tiesa, kažkoks ponas jiems buvo davęs porą sū; bet kadangi se- 
sutė visą laiką broliuką spardė, tie du sū nukrito į sniegą: Žanle- 
nas padėjo jų ieškoti, bet taip ir nerado. 


— O kurgi Žanlenas? 

— Mama, jis pabėgo, jis sakėsi turįs reikalų. 

Etjenas klausė skaudama širdimi. Kadaise ji grasino juos už- 
mušianti, jei jie kada nors ištiestų ranką, prašydami išmaldos. 
Dabar ji pati juos siuntė į gatvę, ji net kalbėjo, kad ir visiems, 
visai dešimčiai tūkstančių Monsu angliakasių, reikėtų išeiti su 
lazda ir kapšu elgetauti po įbaugintą kraštą. 

Tamsiame kambaryje pasidarė dar gūdžiau. Mažyčiai grįžo iš- 
alkę, jie norėjo valgyti: kodėl nėra vakarienės? Jie zirzė, slampi- 
nėjo po kambarį, pagaliau užlipo ant mirštančios sesers kojų, ir 
toji sudejavo. Netekusi pusiausvyros, motina tamsoje juos apkū- 
lė, kur katram kliuvo. O paskui, kai vaikai ėmė dar labiau rėkti 

ir prašyti duonos, ji apsipylė ašaromis, atsisėdo ant grindų ir pa- 
ėmė į glėbį juos ir mažąją ligonę; ji ilgai raudojo, jos nervinė 
įtampa atslūgo, ji sušvelnėjo ir nusižeminusi po dvidešimt kartų 
vebleno tą patį sakinį, šaukdamasi mirties: „Dieve mano, kodėl 
mūsų nepasiimi? Dieve mano, pasigailėk, pasiimk mus, padaryk 
mūsų vargams galą!“ Senelis nejudėjo kaip senas medis, sukry- 
pęs nuo vėjo ir lietaus, o tėvas, nepasukdamas galvos, vis vaikš- 
čiojo nuo židinio iki indaujos. 

Bet durys atsidarė, ir šį kartą tai buvo daktaras Vanderhage- 
nas. 

— Velniai griebtų! — tarė jis.— Žvakė jums nepagadintų 
akių. Skubėkime, aš neturiu laiko. 

Jis kaip paprastai niurzgėjo užverstas darbu. Laimei, jis turė- 
jo degtukų; tėvas jų sudegino šešis, vieną po kito, kol gydytojas 
apžiūrėjo ligonę. Išvyniota iš apkloto, ji drebėjo toje plevenan- 
čioje šviesoje kaip liesas, sniege merdintis paukštelis, tokia su- 
nykusi, jog buvo matyti tik josios kupra. Ir vis dėlto ji šypsojosi 
klaidžiojančia mirštančiojo šypsena, plačiai atvėrusi akis, o jos 
sausos rankytės gniaužėsi ant įdubusios krūtinės. Ir kai motina 
dusdama ėmė klausinėti, ar tai teisinga, kad anksčiau už ją pačią 
yra atimamas toks protingas ir švelnus, vienintelis jai ruošoje 
padedąs vaikas, gydytojas supyko: 

— Žiūrėk! Ji baigiasi... Ji miršta badu, tavo nelaimingoji mer- 
giščia. Ir ne ji viena, aš mačiau čia šalimais kitą tokią... Jūs 
visi manęs šaukiatės, o aš nieko negaliu padaryti: jums pagydyti 
reikia mėsos. 

Nudegęs pirštus, Maė metė degtuką; ir tamsa vėl užgulė dar 
šiltą lavonėlį. Gydytojas išbėgo tekinas. Etjenas tamsoje girdėjo 
tik Maė žmonos raudojimą; ji kartojo savo mirties šaukimąsi, tą 
graudų begalinį skundą 

— Dieve mano, dabar mano eilė, atsiimk mane!.. Dieve mano, 
paimk mano vyrą, paimk visus, pasigailėk, pribaik! 

Tą sekmadienį nuo aštuntos valandos vakaro „Avantažo“ salė- 
je buvo likęs tik vienas Suvarinas savo įprastoje vietoje, atrėmęs 
galvą į sieną. Nė vienas angliakasys nežinojo, iš kur ištraukti po- 
rą sū alaus stiklui, niekada smuklės nebuvo turėjusios taip maža 
lankytojų. Todėl ponia Rasener stovėjo nejudėdama už prekys- 
talio ir nepatenkinta tylėjo; tuo tarpu Raseneras, atsistojęs prieš 
ketaus židinį, susimąstęs sekė akimis rudus anglies dūmus. 

Staiga šitoje tvankioje per daug prikūrentoje kambario ra- 
mybėje pasigirdo trys sausi, trumpi stuktelėjimai į lango stiklą; 


Suvarinas pasuko galvą. Jis pakilo, pažinęs ženklą, kuriuo Etje- 
nas jau keletą kartų buvo jį pašaukęs, kai iš lauko pamatydavo 
jį rūkantį cigaretę prie tuščio stalo. Bet mašinistas dar nespėjo 
prieiti prie durų, kai Raseneras jas atidarė ir, lango šviesoje pa- 
žinęs lauke stovintį Žmogų, tarė jam: 

— Bijai, kad aš tavęs neparduočiau?.. Jums bus geriau pasi- 
kalbėti čia negu ant kelio. 

Etjenas įėjo. Ponia Rasener mandagiai jam pasiūlė alaus, kurio 
jis atsisakė rankos mostu. Smuklininkas pridūrė: 

— Aš jau seniai įspėjau, kur tu slapstaisi. Jei aš būčiau šni- 
pas, kaip sako tavo draugai, aš jau prieš savaitę būčiau pas tave 
nusiuntęs žandarus. 

— Tau nėra ko gintis, — atsakė jaunuolis, — aš žinau, kad tu 
tokios duonos nevalgai... Galima būti skirtingų nuomonių ir vis 
dėlto vienas kitą gerbti. 

Vėl įsiviešpatavo tyla. Suvarinas atsisėdo atsirėmęs į sieną, 
akis įbedęs į cigaretės dūmus, bet jo nervingi pirštai neramiai 
judėjo; jis graibė savo kelius, ieškodamas šilto Lenkijos kailiuko, 
bet jos tą vakarą nebuvo; jam buvo kažkaip negera, jam kažko 
stigo, ir jis pats nežinojo ko. 

Atsisėdęs iš kitos stalo pusės, Etjenas pagaliau tarė: 

— Rytoj Vorė darbas vėl prasidės. Su mažuoju Negreliu at- 
vyko belgai. 

— Taip, juos atvežė sutemus, — sumurmėjo tebestovėdamas 
Raseneras.— Kad tik vėl neimtų muštis! — Paskui pakeldamas 
balsą kalbėjo toliau: — Ne, matai, aš nenoriu vėl pradėti ginčytis, 
bet jei jūs dar spirsitės, visa tai pasibaigs bjauriai... Klausyk! 
Jūsų istorija yra labai panaši į tavojo Internacionalo istoriją. 
Užvakar sutikau Pliušarą Lilyje,— ten turėjau reikalų. Jo mašina, 
atrodo, sušlubavo. 

Jis papasakojo ir smulkmenas. Užkariavusi viso pasaulio dar- 
bininkus karšta propaganda, nuo kurios dar ir dabar dreba bur- 
žuazija, Internacionalo sąjunga kasdien vis po truputį irstanti dėl 
vidinių kovų, kurias pradėjo tuštybė su ambicija. Nuo to laiko, 
kai anarchistai, pašalindami evoliucionistus, paėmė viršų, viskas 
ėmė braškėti: pirmykštis Tikslas — atlyginimų sistemos reior- 
ma — paskendo partinėse rietenose; trūkstant drausmės, nusima- 
nantieji kadrai pradėjo dezorganizuotis. Galima buvo numatyti 
galutinį žlugimą to masinio pakilimo, grėsusį vienu kvėptelėjimu 
nušluoti senąją supuvusią visuomenę. 

— Pliušaras dėl to net susirgo, — toliau kalbėjo Raseneras. 
— Be to, jis visai prarado balsą. Ir vis tiek jis kalba, nori net vyk- 
ti kalbų sakyti į Paryžių... Jis tris kartus man pakartojo, kad mūsų 
streikas žlugęs. 

Nuleides akis, Etjenas nepertraukdamas leido jam viską pasa- 
kyti. Iš vakaro jis buvo kalbėjęs su draugais ir pajutęs priešišku- 
mo ir nepasitikėjimo dvelktelėjimą, tą pirmąjį nepopuliarumo 
dvelktelėjimą, kuris pranašauja pralaimėjimą. Jis buvo paniurės, 
jis nenorėjo parodyti savo nusiminimo tam žmogui, kuris jam 
buvo pranašavęs, kad minia jį nušvilps tada, kai panorės atsiker- 
šyti už padarytą apskaičiavimuose klaidą. 

—- Be abejo, streikas praktiškas, aš tai žinau taip pat gerai 
kaip ir Pliušaras, — tarė jis. — Bet tai buvo numatyta. Mes sutiko- 
me su tuo streiku nenoromis, mes nesitikėjome juo pribaigti Ben- 
drovę... Bet tokiais atvejais žmonės apsvaigsta, ima tikėtis dide- 
lių dalykų, o kai visa pakrypsta į blogąją pusę, užmiršta, kad to 
ir reikėjo laukti, aimanuoja ir ginčijasi, tarsi toji katastrofa būtų 
netikėta, lyg perkūnas iš giedro dangaus. 

— O jei taip, jei tu manai, kad dalykas praloštas, tad kodėl 
tu neatvedi draugų į protą? — paklausė Raseneras. 

Jaunuolis atidžiai į jį pažiūrėjo. 

— Klausyk, užtenka... Tu turi savo nuomonę, aš — savo. Aš 
užėjau pas tave, norėdamas tau parodyti, kad aš vis tiek tave 
gerbiu. Bet aš manau, jei ir žūsime iš vargo, mūsų, badu mirusių- 
jų, griaučiai daugiau patarnaus liaudies reikalui negu visa nuo- 
saikioji politika... O, jei vienas tų kiaulių kareivių kulka nudėtų 
mane tiesiai į širdį, kaip būtų šaunu šitaip baigti gyvenimą! 

Jo akyš sudrėko; šitame šauksme suskambo slaptas pralaimė- 
jusiojo troškimas rasti prieglaudą, kurioje amžinai užgestų jojo 
kančia. 

— Gerai pasakyta, — pareiškė ponia Rasener, kurios žvilgs- 
nis, mėstas vyrui, išreiškė jo radikalių pažiūrų panieką. 

Suvarinas, įsmeigęs akis į tolį, graibydamasis savo neramio- 
mis rankomis, atrodė, nieko negirdėjo. Jo šviesus mergiškas vei- 
das plona nosimi, smulkiais, aštriais dantukais sužiaurėjo nuo 
mistinės svajonės, kurioje šmėkščiojo kruvinos vizijos. Jis ėmė 
garsiai kliedėti, atsakinėjo į vieną Rasenero padarytą pastabą 
dėl Internacionalo, kuri jam buvo įstrigusi jiems kalbantis. 

— Visi bailiai, ir tik vienas buvo žmogus, kuris iš jų mašinos 
galėjo padaryti baisų griovimo įrankį. Bet reikia norėti, o niekas 
nenori, ir todėl revoliucija dar kartą nueis niekais. 

Jis kalbėjo pilnu pasibjaurėjimo balsu, skųsdamasis žmonių 
kvailumu, tuo tarpu kiti du tylėjo, sumišę dėl tų lunatiko prisi- 
pažinimų, kuriuos jis atskleidė tamsybėms. Rusijoje nesisekė, 
jis buvo be galo nusiminęs dėl gautų iš ten žinių. Visi jo senieji 
draugai virto politikieriais; garsieji nihilistai, kurių bijojo Eu- 
Iopa, popų sūnūs, smulkieji miestelėnai ir pirkliai nebesiekė tau- 
tinio išsilaisvinimo; atrodo, jie tikėjo, kad pasaulis bus išvaduo- 

tas, jei jie nužudysią despotą; ir kai jis imdavo kalbėti, kad reikia 
senąją žmoniją kirsti kaip pribrendusį derlių, net kai jis ištarda- 
vo tą vaikišką žodį „respublika“, iškart pasijusdavo nesuprastas, 
įtariamas, deklasuotas, priskirtas prie nenusisekėlių revoliucinio 
kosmopolitizmo vadų. Ir vis dėlto jo, kaip patrioto, širdis prieši- 
nosi, ir su skausmingu kartėliu jis kartojo savo mėgstamą žodį: 

— Kvailystės!.. Jie niekad toli nenueis su tomis savo kvai- 
lystėmis! 

Paskui, dar labiau prislopindamas balsą, jis su tuo pat kartė- 
liu pasakojo savo senąją brolybės svajonę. Jis išsižadėjo savo 
luomo, turtų, stojo į darbininkų eiles tik todėl, kad tikėjosi pa- 
galiau pamatyti šitą naująją bendro darbo visuomenę. Visi sū iš 
jo kišenių seniai perėjo kaimelio vaikėzams, su angliakasiais jis 
buvo broliškai švelnus, šypsojosi iš jų nepasitikėjimo, patrauk- 
damas juos savo ramia stropaus ir mažakalbio darbininko išvaiz- 
da. Bet visiškai su jais susilieti nepavyko: jis jiems liko svetimas 
savo panieka, bet kokiems ryšiams, savo noru visuomet būti do- 
ram ir nesivaikyti jokių niekingų garbės siekimų bei pasismagi- 
nimų. Nuo pat ryto jį ypač suerzino viena laikraščio kronikos 
žinutė. 

Jo balsas pasikeitė, akys sužaibavo, įsmigo į Etjeną, ir jis krei- 
pėsi tiesiai į jį: 

— Ar tu tai supranti? Tie Marselio darbininkai kepurininkai, 
kurie loterijoje ištraukė stambų šimto tūkstančių frankų laimė- 
jimą, tuojau nusipirko rentų, pareikšdami, kad dabar jie gyvensią 
nieko neveikdamil.. Taip, tai yra jūsų, visų prancūzų darbininkų, 
svajonė: iškasti lobį ir paskui jį vienam pačiam sudoroti kur nors 
egoistiškai tinginiaujant. Jūs mokate gražiai šūkauti prieš turtuo- 
lius, bet jums trūksta drąsos išdalyti vargšams pinigus, kuriuos 
jums atsiunčia likimas... Jūs nebūsite verti laimės tol, kol turėsi- 
te ką nors sava ir kol jūsų neapykanta buržujams išplauks tik iš 
jūsų pačių pasiutusio troškimo tapti buržujais jų vietoje! 

Raseneras nusikvatojo; mintis, kad tie du Marselio darbinin- 
kai turėję atsisakyti stambiojo laimėjimo, jam atrodė visai kvai- 
la. Bet Suvarinas išblyško, jo perkreiptas veidas pasidarė baisus, 
užsidegęs ta mistine rūstybe, kuri išnaikina tautas. Jis sušuko: 

— Visi jūs būsite nušluoti, nuversti, sumesti į šiukšlyną. Gims 
tasai, kuris sunaikins jūsų — bailių ir lėbautojų — padermę. 
Klausykit! Jūs matote mano rankas: jei jos galėtų, jos paimtų že- 
mę štai taip, supurtytų ją ir sutrupintų į dulkes, kad jūs visi lik- 
tumėte po griuvėsiais, 

— (Gerai pasakyta! — pakartojo ponia Rasener lipšniu, įtikin- 
to žmogaus balsu. 

Ir vėl stojo tyla. Paskui Etjenas dar užsiminė apie Borinažo 

darbininkus. Jis klausinėjo Suvariną, kas yra nuspręsta Vorė. Bet 
mašinistas, paskendęs savo rūpesčiuose, beveik neatsakinėjo; jis 
tik žinojo, kad kareiviams, kurie saugojo kasyklas, turėjo būti 
padalyta šovinių; jo pirštų judesiai ant kelių pasidarė tokie ner- 
vingi, jog jis pagaliau susivokė, ko jam trūksta: švelnaus ir ra- 
minančio prijaukintosios triušės kailelio. 

— Kurgi Lenkija? — paklausė jis. 

Smuklininkas vėl nusijuokė, žiūrėdamas į žmoną. Valandėlę 
jis sumišęs patylėjo, bet pagaliau ryžosi pasakyti. 

— Lenkija? Ji — orkaitėje. 

Po nuotykio su Žanlenu vaikinga triušė, matyt, sužeista, ėmė 
vesti tik negyvus triušiukus. Ir kad nereikėtų šerti bergždžios 
burnos, buvo nutarta tą pačią dieną triušę pridėti prie bulvių. 

— Taip, šį vakarą tu suvalgysi jos šlaunį... Tai mat! Dar ir pir- 
štus apsilaižei! 

Suvarinas iš pradžių nesuprato. Paskui jis labai išbalo, iš kok- 
tumo jam suvirpėjo smakras ir, nepaisant jo stoiškos valios, dvi 
stambios ašaros pakibo ant jo blakstienų. 

Bet nė vienas nespėjo pastebėti šito susijaudinimo, nes durys 
smarkiai atsidarė ir pasirodė Šavalis, stumdamas priešais save 
Kateriną. Apsvaigęs nuo alaus ir pagyrų visose Monsu smuklėse, 
jis sumanė ateiti į „Avantažą“ parodyti savo buvusiems drau- 
gams, kad jis jų nebijo. Jis įėjo, sakydamas savo meilužei: 

— Po velnių! Aš tau sakau, kad tu čia išgersi stiklą alaus! 
Aš sumalsiu snukį kiekvienam, kuris išdrįs į mane skersakiuoti! 

Pamačiusi Etjeną, Katerina sumišo ir labai išblyško. Šavalis, 
jį pastebėjęs, piktai nusijuokė. 

— Ponia Rasener, du stiklu! Mes aplaistome grįžimą į darbą! 

Netardama nė žodžio, ji įpylė kaip moteris, kuri niekam ne- 
atsako alaus. Pasidarė tylu; nei smuklininkas, nei kiti du nepaju- 
dėjo iš vietos. 

— Aš pažįstu tokius, kurie mane vadina šnipu,— vėl įžūliai 
pradėjo Šavalis,— ir laukiu, kad jie tai pakartotų man į akis: rei- 
kia pagaliau išsiaiškinti. 

Niekas neatsakė, vyrai nusisuko, žiūrinėdami sienas. 

— Yra apsimetėlių, bet yra ir neapsimetėlių, — tarė jis gar- 
siai. — Aš neturiu ko slėpti, aš palikau purvinąjį Deneleno baraką 
ir rytoj leidžiuosi į Vorė su dvylika belgų, kuriems vadovauti pa- 
skyrė mane, nes mane gerbia. O jei tas dalykas kai kam nepatinka, 
gali pasakyti, mes apie tai pasikalbėsime. 

Paskui, matydamas, kad visos jo provokacijos sutinkamos tik 
niekinančia tyla, jis supyko ant Katerinos. 


 — Ar tu gersi, po velnių!.. Susidaužk su manim už nusprogi- 
mą visų tų suskretėlių, kurie atsisako dirbtį! 


Ji daužtelėjo, bet tokia virpančia ranka, jog pasigirdo tik silp- 
nas abiejų stiklų dzingtelėjimas. Dabar jis išsitraukė iš kišenės 
saują sidabrinukų ir su girtuoklio išdidumu paskleidė juos ant 
stalo, sakydamas juos užsidirbęs savo kaktos prakaitu ir netikįs, 
kad tinginiai galėtų parodyti bent dešimt sū. Draugų laikysena 
jį siutino, ir jis perėjo prie tiesioginių įžeidinėjimų. 

— Taigi naktį ir kurmiai išlenda? Matyt, žandarai miega, jei 
galima susitikti plėšikų? 

Etjenas atsistojo, labai ramus ir ryžtingas. 

— Klausyk, tu mane erzini... Taip, tu esi šnipas, tavo pinigai 
dar tebedvokia išdavimu, ir man šlykštu prisiliesti prie tavo par- 
sidavėliško kailio. Tiek to! Aš sutinku: jau seniai metas mums 
vienas antrą sudoroti. 

Šavalis sugniaužė kumščius. 

— Na tai pradėkime! Vis dėlto gerokai tau reikia prišnekėti, 
kol tave įkaitini, tu baily nešvankėli!.. Man tik tavęs ir reikia! Ir 
tu man atmokėsi už visas kiaulystes, kurias man esi padaręs! 

Maldaujamai sudėjusi rankas, Katerina puolė į jų tarpą; bet 
jiems net nereikėjo jos atstumti, ji pajuto, kad kautynės yra būti- 
nos, ir pamažu pati pasitraukė. Atsistojusi prie sienos, ji tylėjo 
taip siaubo sukaustyta, jog net nebedrebėjo, tik žiūrėjo išplėtusi 
akis į tuos du vyrus, kurie rengėsi dėl jos užsimušti. 

Ponia Rasener tuojau nuėmė nuo prekystalio stiklus, bijoda- 
ma, kad jų nesudaužytų. Paskui ji vėl atsisėdo, nerodydama nepri- 
deramo smalsumo. Bet vis dėlto negalima buvo leisti seniems 
draugams taip vienas kitą nugalabyti. Raseneras užsispyrė juos 
išskirti, ir Suvarinui teko paimti jį už peties, nuvesti prie stalo ir 
pasakyti: 

— Tai tavęs neliečia... Vienu jų yra per daug, stipresnysis turi 
likti gyvas. 

Nelaukdamas puolimo, Šavalis jau leido į darbą kumščius. 
Jis buvo aukštesnis, nerangus, taikė į veidą baisiais abiejų rankų 
smūgiais, tarsi kirsdamas dviem kardais. Jis vis kalbėjo, pozavo 
žiūrovams, liedamas sroves keiksmų, kuriais pats save kurstė. 

— A, prakeiktas driskiau, aš sumalsiu tau nosį! Aš seniai ruo- 
šiausi tėkšti į ją!.. Duokš čia savo kekšišką snukį, aš iš jo padary- 
siu kiaulėms buzą, pamatysime, ar tada dar bėgios paskui tave 
ištvirkėlės mergos! 

Tylėdamas, sukandęs dantis, Etjenas susigūžė ir kovėsi pagal 
visas taisykles, abiem kumščiais dengdamasis krūtinę ir veidą; 
pritykojęs jis kyštelėdavo standžias kaip spyruoklės rankas, kirs- 
damas baisius, taiklius smūgius. 

Iš pradžių jie vienas antro rimtai neužgavo. Kovą užtęsė smar- 
kūs mostagavimai vieno ir šaltas laukimas antrojo. Jie apvertė 

kėdę, dideli jų batai traiškė baltą smėlį, kuriuo buvo nubarstytos 
grindų plytos. Bet ilgainiui abudu užduso, ėmė šniokšti, paraudę 
jų veidai išbrinko, lyg nuo vidinio laužo, kurio liepsnos veržėsi 
pro žibančius jų akių plyšius. 

— Kliuvo! — sustaugė Šavalis.— Saugok savo grobus! 

Iš tikrųjų, jo kumštis, lyg įstrižai paleistas rimbas, smogtelėjo 
priešininkui į petį. Etjenas sulaikė skausmo riksmą, pasigirdo tik 
duslus, kurčias smūgis į raumenis. Jis atsakė tiesiu smūgiu, tai- 
kydamas į krūtinę, ir būtų jau parvertęs Šavalį, jeigu tas ne- 
būtų išsisukęs, vis šokinėdamas lyg ožys. Tačiau smūgis pataikė 
jam į kairįjį šoną, ir taip stipriai, jog jis susvyravo, gaudydamas 
kvapą. Jis įsiuto, jausdamas, kad rankos nuo skausmo silpsta, ir 
spyrė kaip žvėris, taikydamas kulnu į pilvą. 

— Še! Tiesiai į žarnas! — švokštė jis dūstančiu balsu.— Rei- 
kia jas paleisti į šviesą! 

Etjenas išvengė spyrio ir taip pasipiktino tuo kautynių taisy- 
klių laužymu, jog prabilo: 

— Nutilk, galvijau! Ir nesinaudok kojomis, po velnių! Nes 
aš griebsiu kėdę ir tave nudobsiu! 

Tada kova pasmarkėjo. Pasipiktinęs Raseneras ir vėl būtų įsi- 
terpęs, jei žmona nebūtų jo sulaikiusi griežtu žvilgsniu: argi du 
klientai neturėjo teisės suvesti pas juos savo sąskaitų? Tada jis 
tik atsistojo priešais židinį, bijodamas, kad jie neįvirstų į ugnį. 
Suvarinas ramiai susisuko cigaretę, nors ir užmiršo ją uždegti. 
Katerina stovėjo nejudėdama prie sienos; jos rankos nesąmonin- 
gai pakilo prie liemens; jos gniaužėsi ir mėšlungiškai pešiojo suk- 
nelę. Ji dėjo visas pastangas nerėkti, nepražudyti to, kuriam gei- 
dė pergalės, nors ji ir buvo taip sutrikusi, jog nė pati nežinojo, 
kurio ji labiau norėtų. 

Netrukus Šavalis išsisėmė, papluko prakaitu ir mosavo, kur 
pakliuvo. Kad ir įpykęs, Etjenas vis dar dangstėsi, atmušinėdamas 
visus smūgius; kai kurie jų nudrėskė jam odą. Jam buvo perskel- 
ta ausis, nagas jam nurėžė odą ant kaklo taip skaudžiai, jog jis 
susikeikė ir tvojo vieną savo baisiųjų tiesiųjų smūgių. Ir šį kartą 
Šavalis apsigynė krūtinę, atšokdamas į šalį; bet jis pasilenkė, 
smūgis pataikė jam į veidą, nosį sukiužino ir išmušė akį. Tuoj 
papliupo iš šnervių kraujas, akis užtino ir pamėlynavo. Nelai- 
mingasis, apakintas kruvino srauto, apsvaigęs nuo kiaušo sutren- 
kimo, graibė ištiestomis rankomis orą, bet kitas smūgis, pataikęs 
jam tiesiai į krūtinę, jį parbloškė. Pasigirdo brakštelėjimas, jis 
sunkiai krito aukštielninkas, lyg numestas gipso maišas. 

Etjenas luktelėjo. 

— Kelkis! Jei dar nori, galime tęsti. 

Valandėlę apglušęs, Šavalis nieko neatsakė, pajudėjo ant žę- 

mės, pasirąžė. Vargais negalais jis pasikėlė, valandėlę paklūpojo, 
kažką graibydamas kišenėje. Paskui atsikėlęs, jis vėl puolė, 
staugdamas iš visos gerklės kaip laukinis. 

Bet Katerina pamatė, ir nesąmoningai iš jos krūtinės išsiver- 
žė garsus riksmas, nustebinęs ir ją pačią, nes tai buvo lyg ir pri- 
sipažinimas, katrą jųdviejų ji pasirinko, o to ji iki šiol pati dar 
nebuvo suvokusi. 

— Saugokis! Jis turi peilį! 

Etjenas vos spėjo ranka nukreipti pirmąjį smūgį. Jo vilnonį 
megztinį perrėžė platūs ašmenys, tokie, kurie variniu žiedu pri- 
tvirtinami prie buksmedžio rankenos. Jis nutvėrė Šavalio riešą, 
ir tarp jų užvirė baisi kova; Etjenas jautė, kad jis žuvęs, jei paleis 
priešininko ranką, 0 šis purtėsi, mėgino išsilaisvinti ir smogti dar 
kartą. Ginklas pamažėle leidosi žemyn, jų įtempti raumenys ilso, 
Etjenas porą kartų pajuto ant savo odos šaltą plieną; jis sukaupė 
paskutines jėgas ir taip suspaudė Šavalio ranką, jog peilis išslydo 
iš jo atsileidusių pirštų. Abu puolė žemėn, bet peilį pakėlė Etje- 
nas ir savo ruožtu ėmė juo mosuoti. Jis prispaudė keliu Šavalį 
prie žemės ir grasino jam perpjauti gerklę. 

— A, velnio išdavike, dabar tau galas! 

Šlykštus vidinis balsas jį kurtino. Tas balsas veržėsi iš jo gel- 
mių ir daužėsi jo galvoje kūjo smūgiais; tai buvo ūmi aistra žudy- 
ti, troškimas paragauti kraujo. Niekad priepuolis nebuvo jo dar 
taip smarkiai suėmęs. Ir vis dėlto jis nebuvo girtas: jis kovojo 
prieš paveldėtąjį blogį su tokiu nevilties drebuliu, lyg pašėlęs 
iš meilės žmogus, kuris grumiasi su savim, kad nepavartotų prie- 
vartos. Pagaliau jis aprimo, numetė peilį šalin ir kimiu balsu su- 
švokštė: 

— Kelkis, eik sau! 

Dabar pripuolė ir Raseneras, bet vis dar bijodamas per daug 
prie jų prisiartinti, kad ir pats negautų. Jis nenorėjo, kad pas jį 
žudytųsi, ir taip smarkiai karščiavosi, jog žmona, stovėdama už 
prekystalio, jam pasakė, kad jis visuomet pradedąs šaukti per 
anksti. Suvarinas, kuriam peilis vos nepataikė į koją, pasiryžo 
užsidegti cigaretę. Vadinasi, baigta? Katerina apkvaišusi vis dar 
žiūrėjo į du vyrus, kurie abu dar buvo gyvi. 

— Išeik! — pakartojo Etjenas.— Išeik, arba aš tave pri- 
baigsiu! 

Šavalis atsikėlė, nusišluostė delnu kraują, kuris jam tebeplū- 
do iš nosies, ir išėjo su kruvinu žandu, sužeista akimi, vos pavilk- 
damas kojas, siusdamas dėl pralaimėjimo. Katerina instinktyviai 
nusekė paskui jį. Tada jis išsitiesė, ir jo neapykanta prapliupo 
šlykščių keiksmų srove. 

— O, ne, nel Kadangi tu jo geidi, gulk su juo, kumele! Ir ne- 

kelk daugiau pas mane kojos, jei nori turėti sveiką kailį! 

Jis smarkiai trinktelėjo durimis. Gili tyla įsiviešpatavo šilta- 
me kambaryje, kuriame tebuvo girdėti tik lėtas degančios anglies 
šnypštimas. Ant žemės liko tik parversta kėdė ir balutė kraujo, 
įsigeriančio į grindų smėlį. 


IV 


Išėję iš Rasenero, Etjenas ir Katerina žingsniavo tylėdami. 
Prasidėjo atodrėkis, šaltas ir lėtas, kuris sniego netirpdė, o tik 
darė jį purviną. Už didžiulių debesų, kuriuos lyg juodus skudu- 
rus labai aukštai varinėjo audringas vėjas drumstame danguje, 
galima buvo spėti esant pilnatį; o žemėje nepūtė joks vėjelis, ir 
tik buvo girdėti capsint lašus nuo stogų, nuo kurių kartais minkš- 
tai krisdavo balti sniego gumulai. 

Varžydamasis tos moters, kuri jam buvo atiduota, Etjenas 
jautėsi taip nepatogiai, jog nebežinojo, ką sakyti. Mintis ją pa- 
siimti ir drauge pasislėpti Rekijare atrodė jam absurdiška. Jis 
norėjo parvesti ją į kaimelį pas tėvus, bet ji su siaubu atsisakė: 
ne, ne, kad ir kažin kas, bet tik nebūti jiems našta po to, kai ji 
juos taip nelemtai pametė! Ir nei vienas, nei antras daugiau ne- 
kalbėjo, tik klampojo keliu, kuris buvo pavirtęs dumblo upe- 
liais. Iš pradžių jie nusileido į Vorė, paskui pasuko į dešinę ir 
praėjo tarp pylimo ir kanalo. 

— Bet vis dėlto tau reikia kur nors nakvoti, — pagaliau tarė 
jis.— Jei aš turėčiau kambarį, aš, žinoma, tave parsivesčiau. 

Bet keistas drovumas jam neleido baigti. Jis prisiminė jųdvie- 
jų praeitį, jų didelį vienas antro geidimą ir jautrumą, ir gėdą, 
kuri jiems kliudė susidėti. Argi jis vis dar jos geidė, jei jautėsi 
toks sumišęs, jei jo širdis pamažu vėl kaito nauju troškimu? Prisi- 
minimas tų antausių, kuriuos ji jam buvo šėrusi Gaston Mari, 
dabar jį jaudino, nekeldamas jokio piktumo. Ir jis nustebo, kad 
mintis pasiimti ją į Rekijarą dabar darėsi visai suprantama ir 
lengvai įvykdoma. 

— Tai mat apsispręsk, kur nori, kad aš tave nuvesčiau?.. Va- 
dinasi, tu manęs labai nekenti, jei atsisakai eiti su manim? 

Ji pamažu sekė paskui jį, ją vargino į provėžas slystančios 
klumpės; nepakeldama galvos ji sumurmėjo: 

— Man ir taip sunku, dieve mano! Neapsunkink manęs dar 
daugiau. Kam reikalinga tai, ką tu man siūlai, jei aš turiu meilužį, 
o ir tu pats turi kitą moterį? 

Ji kalbėjo apie Muketę. Ji manė, kad jis su ja gyvena, nes jau 
dvi savaites apie tai sklido gandai; ir kai jis ėmė karštai gintis, 

ji palingavo galvą ir prisiminė tą vakarą, kai ji pati buvo mačiusi 
juos bučiuojantis. 

— Bet visa tai juk niekai! — vėl tarė jis pusbalsiu, sustoda- 
mas.— Mudu taip gerai sutartume! 

Ji suvirpėjo ir atsakė: 

— Eik ir nesigailėk, tu nedaug prarandi. Jei žinotum, kokia 
aš nuvalkiota! Manęs ne daugiau, kaip sviesto už porą sū... Ir 
aš taip blogai sudėta, jog tikriausiai niekad netapsiu tikra mo- 
terim! 

Ir ji laisvai tęsė toliau, prikaišiodama sau lyg kokį nusikalti- 
mą, kad ji taip ilgai nesubręsta. Nors ji jau ir buvo priklausiusi 
vyrui, bet josios nebrendimas ją tarsi žemino ir išskyrė iš kitų 
mergiščių tarpo. Tos, kurios gali gimdyti, bent turi šiokį tokį 
pasiteisinimą. 

— Vargšė mažytė! — sušnibždėjo Etjenas, apimtas didelio 
gailesčio. . 

Jie buvo pylimo papėdėje, milžiniškame jo šešėlyje. Mėnulį 
paslėpė rašalo juodumo debesis, jie net nematė vienas kito veido, 
tik jų kvėpavimas mišo ir jų lūpos ieškojo to pabučiavimo, kurio 
troškimas juos buvo kankinęs ilgus mėnesius. Bet staiga mėnulis 
vėl pasirodė, ir jie pamatė tiesiai viršum savęs Vorė sargybinį, 
stovintį ant baltos šviesos užlieto pylimo viršūnės. Ir vėl jie ne- 
pasibučiavo,— juos išskyrė gėda, toji pirmykštė gėda, kurioje 
buvo ir pykčio, ir kažkokio neaiškaus pasišlykštėjimo, ir daug 
draugiško jausmo. Jie vėl ėmė sunkiai klampoti, grimzdami iki 
kulkštinų. 

— Vadinasi, nuspręsta, tu nenori? — paklausė Etjenas. 

— Ne,— tarė ji. — Po Šavalio — tu, taip? O po tavęs dar ki- 
tas... Ne, tai man bjauru, aš nejaučiu jokio malonumo, tai kuriems 
galams? 

Jie nutilo, paėjo kokį šimtą žingsnių netardami nė žodžio. 

— Ar tu bent žinai, kur eini? — prabilo jis.— Juk aš negaliu 
tokią naktį palikti tave vieną lauke. 

Ji ramiai atsakė: 

— Aš grįžtu namo, Šavalis yra mano vyras, man netinka na- 
kvoti kitur, tik pas jį. 

— Bet jis tave užmuš! 

Vėl pasidarė tylu. Ji nuolankiai truktelėjo pečiais. Jis ją muš, 
bet kai pavargs, liausis: ar ne geriau taip, negu bastytis keliais 
lyg valkatai? Be to, ji jau apsipratusi su mušimu ir save raminda- 
ma sakė, kad iš dešimties mergaičių aštuonioms pasitaiką ne ge- 
riau kaip jai. O jei jos meilužis kada nors ją vestų, jis labai gražiai 
pasielgtų. 

Etjenas ir Katerina nejučiomis nukrypo į Monsu, ir juo jie 

buvo arčiau miestelio, juo ilgiau tylėjo. Atrodė, lyg jie jau nebe- 
eitų kartu. Jis neberado žodžių ją įtikinti, nors jam buvo be galo 
sunku, kad ji grįžta pas Šavalį. Jo širdis plyšo, bet jis jai nieko 
negalėjo geriau pasiūlyti, kaip tik vargingą ir neramų gyvenimą, 
o jei kareivio kulka pataikytų jam į galvą, jos ateitis būtų tamsi 
kaip naktis be prošvaistės. Gal ir iš tikrųjų išmintingiau yra kęsti 
esamą kančią, negu ieškoti kitos? Ir jis, nuleidęs galvą, lydėjo ją 
pas meilužį ir nesiginčijo, kai ji sustabdė jį ant vieškelio prie 
Šantjė gatvės kampo, per kokį dvidešimt metrų nuo „Piketo“ ka- 
vinės sakydama: 

— Neik toliau. Jei jis tave pamatytų, būtų dar blogiau. 

Varpinėje išmušė vienuolika, kavinė buvo uždaryta, bet pro 
plyšius skverbėsi šviesa. 

— Sudie, — sušnibždėjo ji. 

Ji padavė jam ranką; jis ją sulaikė, ir jai reikėjo daug vargo, 
kol pamažu savo ranką ištraukė, kad galėtų nuo jo atsiskirti, Ne- 
atsigręždama ji atstūmė skląstį ir įėjo pro mažas dureles į vidų. 
Bet jis vis dar nesitraukė, stovėjo toje pačioje vietoje, įbedęs 
akis į namus, baimindamasis dėl to, kas juose vyksta. Jis įtempė 
klausą ir drebėdamas laukė mušamos moters klyksmo. Namai 
dunksojo juodi ir tylūs; paskui jis pamatė nušvintant vieną ant- 
rojo aukšto langą; kai tas langas prasivėrė ir jis pažino pasilen- 
kusį į kelią siaurą šešėlį, jis prisiartino. 

Katerina labai tyliai sušnabždėjo: 

— Jis negrįžęs, aš einu gulti... Maldauju, eik sau! 

Etjenas nuėjo. Atodrėkis stiprėjo, nuo stogų lyte lijo, van- 
duo kaip prakaitas tekėjo sienomis, tvoromis, visais to pramonės 
priemiesčio pastatais, paskendusiais tamsoje. Iš pradžių jis pasu- 
ko į Rekijarą, sirgdamas iš nuovargio ir liūdesio, nenorėdamas 
nieko kita, kaip tik pasislėpti po žeme ir ten išnykti. Paskui jis pri- 
siminė Vorė ir belgų darbininkus, kurie rengėsi nusileisti į šachtą, 
kaimelio draugus, įtūžusius ant kareivių ir nusprendusius nejįsi- 
leisti svetimšalių į savo kasyklas. Ir jis vėl nuėjo per ištirpusio 
sniego klanus išilgai kanalo, 

Kai jis vėl atsidūrė prie pylimo, mėnulis išlindo labai šviesus. 
Jis pakėlė akis, žiūrėjo į dangų, kur šuoliavo debesys, vejami 
botago smūgių, kuriais juos talžė aukštybėse siaučiąs vėjas; bet 
debesys jau blyško, kedenosi, plonėjo ir, slinkdami pro mėnulį, 
buvo perregimi, drumsto vandens spalvos; jie lenkė vienas kitą 
taip greitai, jog mėnulis, kartkarčiais pridengiamas, vėl ir vėl iš- 
nirdavo visame savo spindėjime. 

Etjeno akys apraibo nuo tos skaisčios šviesos, ir jis nuleido 
galvą; tik staiga jį prikaustė pylimo viršuje vykstanti scena. Da- 
bar ten žingsniavo sustingęs nuo šalčio sargybinis dvidešimt pen- 

kis žingsnius į Maršjeno pusę, paskui tiek pat atgal — link Mon- 
su. Virš juodo silueto, kuris ryškiai skyrėsi blaiviame dangaus 
fone, balta liepsnele žvilgėjo šautuvo durtuvas. Bet Etjeną domi- 
no judąs šešėlis už būdelės, kurioje audringomis naktimis slėp- 
davosi Bonmoras; šešėlis atrodė kaip tykąs grobio žvėris, ir iš jo 
ilgos kaip kiaunės, bekaulės nugaros Etjenas tuoj pažino, kad tai 
Žanlenas. Sargybinis negalėjo jo pastebėti; tas nutrūktgalvis vai- 
kėzas, matyt, buvo sumanęs kažkokį pokštą, nes jis baisiai neken- 
tė kareivių ir klausinėdavo, kada pagaliau bus nusikratyta tais 
žmogžudžiais, kuriuos čia atsiuntė su šautuvais žmonių žudyti. 

Etjenas valandėlę paabejojo, ar nepašaukus jo ir taip jam 
sutrukdžius iškrėsti kokią kvailybę. Mėnulis pasislėpė, Etjenas 
pamatė, kaip vaikas susigūžė, pasirengęs šuoliui; bet mėnulis vėl 
pasirodė, o vaikas tebetupėjo. Sargybinis vis prieidavo prie bū- 
delės, paskui apsisukdavo ir grįždavo atgal. Ir staiga, kai užslin- 
kęs debesis metė juodą šešėlį, Žanlenas smarkiu laukinės katės 
šuoliu užšoko kareiviui ant pečių, įsikibo į jį nagais ir įsmeigė 
jam į kaklą savo didelį atlenktą peilį. Apykaklės ašutai nepasida- 
vė, jis abiem rankom turėjo prispausti peilio rankeną ir užgulti 
ant jos visu savo kūno svoriu. Dažnai jis pjaudavo viščiukus, ku- 
riuos pačiupdavo prie fermų. Viskas įvyko taip staigiai, jog tam- 
soje pasigirdo tik prislopintas riksmas ir metalinis krintančio 
šautuvo skambėjimas. Ir vėl aiškiai švietė pilnatis. 

Sustingęs iš apstulbimo, Etjenas vis dar žiūrėjo. Šauksmas su- 
stingo jam krūtinėje. Pylimas viršuje buvo tuščias, joks šešėlis 
nebestūksojo pašėlusiai lekiančių debesų fone. Etjenas tekinas 
užbėgo aukštyn ir rado Žanleną keturpėsčiomis tupintį priešais 
lavoną, kuris gulėjo aukštielninkas, atmestomis į šalis rankomis. 
Skaisčioje šviesoje sniege ryškiai skyrėsi raudonos kelnės ir 
pilkas apsiaustas. Nebuvo ištryškęs nė lašas kraujo, kakle dar 
tebesmygsojo peilis ligi pat rankenos. 


Įsiutęs jis kumščio smūgiu partrenkė berniuką šalia negyvėlio. 

— Kodėl tu tai padarei? — sumikčiojo jis susijaudinęs. 

Žanlenas susigūžė ir nurepečkojo į šalį, kuprindamas kaip ka- 
tinas savo liesą nugarą; jo plačios ausys, žalios akys ir išsišovę 
žandikauliai dar virpėjo ir liepsnojo, — taip jis buvo sukrėstas 
savo padarytos piktybės. 

— Po velnių! Kodėl tu tai padarei? 

— Aš nežinau, aš to troškau. 

Jis atkakliai kartojo tik tą atsakymą. Jau tris dienas jis šito 
dalyko troško. Tai jį kankino, jam dėl to net galvą ėmė skaudėti 
kažkur už ausų, — taip daug jis apie tai galvojo. Argi reikėjo 
varžytis su tais kiauliškais kareiviais, kurie persekiojo anglia- 
kasius jų pačių namuose? Iš karštų kalbų girioje, iš mirties ir 

naikinimo šūkių, kurie skambėjo kasyklose, jam buvo įstrigę 
penki ar šeši žodžiai, kuriuos jis kartojo žaisdamas revoliuciją. 
Daugiau jis nieko nežinojo, niekas jo nekurstė, tai jam užėjo sa- 
vaime, taip, kaip jam kildavo noras pasivogti iš lauko svogūnų. 

Išsigandęs berniuko sielos gelmėse įsišaknijusio nusikaltimo, 
Etjenas dar kartą jį paspyrė kaip nesąmoningą gyvulį. Jis drebėjo 
iš baimės, kad Vorė sargyba nebūtų išgirdusi duslaus kareivio 
Iiktelėjimo, ir kai tik mėnulis nušvisdavo, vis žvilgčiojo į kasyk- 
las. Bet niekas nepajudėjo, ir jis pasilenkė, palietė iš lėto šą- 
lančias rankas, pasiklausė po apsiaustu sustojusios širdies. Peilio 
buvo matyti tik kaulinė rankena, ant kurios juodomis raidėmis 
buvo išgraviruotas galantiškas šūkis, tasai paprastas žodis: 
„Meilė“, 

Nuo kaklo Etjeno žvilgsnis nuslydo ant veido. Staiga jis paži- 
no kareivėlį: tai buvo Žiulis, naujokas, su kuriuo jis vieną rytą 
buvo kalbėjęsis. Jį apėmė didelis gailestis, žiūrint į tą strazdanų 
nusėtą šviesų, švelnų veidą. Jo mėlynos, išplėstos akys žiūrėjo 
į dangų tuo atidžiu žvilgsniu kaip anuomet, kai jis akiratyje ieš- 
kojo savo gimtojo krašto. Kur buvo tasai Plogofas, kuris jam 
vaidendavosi toks saulėtas? Ten, ten. Šią audringą naktį ten, to- 
lumoje, staugė jūra. Tasai vėjas, kuris siaučia taip aukštai, gal 
buvo pūtęs pajūryje. Dvi moterys, motina ir sesuo, stovėjo, pri- 
laikydamos vėjo plėšiamus kykus, ir žiūrėjo; žiūrėjo, tarsi būtų 
galėjusios pamatyti, ką veikė tą valandą jų mažytis už daugelio 
juos skiriančių mylių. Dabar jos visados jo lauks. Koks bjaurus 
dalykas — žudytis vargšams dėl turtuolių! 

Bet reikėjo kur nors nukišti lavoną. Etjenas iš pradžių pagal- 
vojo įmesti jį į kanalą, bet supratęs, kad ten jis bus surastas, tą 
mintį atmetė. Jo baiminimasis buvo pasiekiąs aukščiausią laipsnį; 
laikas slinko, ką daryti? Staiga jį tarytum kas įkvėpė: jeigu jam 
pavyktų nugabenti lavoną į Rekijarą, ten jį būtų galima palaido- 
ti amžinai. 

— Eikš šen,— tarė jis Žanlenui. 

Vaikas juo nepasitikėjo. 

— Ne, tu nori mane mušti. Be to, aš turiu reikalų. Labanakt. 

Iš tikrųjų jis buvo paskyręs Beberui ir Lidijai pasimatymą 
vienoje slėptuvėje, urve, iškastame tarp rąstų Vorė malkų san- 
dėlyje. Jie buvo nutarę nenakvoti namie, kad galėtų pamatyti, 
kaip akmenimis bus triuškinami šonkauliai belgams, kai jie leisis 
į šulinius. 

— Klausyk,— pakartojo Etjenas, — eikš šen, arba aš pašauk- 
siu kareivius, ir jie tau nukirs galvą. 

Žanlenas ryžosi paklusti; tada Etjenas suvijo savo nosinę ir 
tvirtai aprišo kareivio kaklą, neištraukdamas peilio, kuris sulaikė 

kraują. Sniegas tirpo, žemėje nebuvo nei raudono klano, nei 
grumtynių pėdsako. 

— Paimk už kojų. 

Žanlenas paėmė už kojų. Etjenas, prisitvirtinęs šautuvą prie 
nugaros, paėmė jį už pečių; abu lėtai nusileido nuo pylimo, steng- 
damiesi nenuristi žemyn akmenų. Laimei, mėnulis vėl užlindo už 
debesų. Bet kai jie ėjo išilgai kanalo, jis vėl labai aiškiai nušvito: 
buvo tikras stebuklas, kad jų nepamatė sargyba. Tylėdami jie 
skubėjo, juos vargino lavono siūbavimas, ir jie turėjo kas šimtą 
metrų padėti jį ant žemės ir pasilsėti. Keliuko posūkyje į Rekija- 
rą jie išgirdo šlamesį ir, sustingę iš baimės, vos spėjo pasislėpti 
už tvoros, kad galėtų išvengti sargybinio. Toliau paėjėjus, juos 
užklupo kažkoks žmogus, bet jis buvo girtas; jis nuknapsėjo keik- 
damasis. Pagaliau jie pasiekė senąsias kasyklas, apsipylę prakai- 
tu ir taip susijaudinę, jog net jų dantys tauškėjo. 

Etjenas gerai numanė, kad kareivį nuleisti kopėčiomis nebus 
lengva. Tai buvo šiurpulingas darbas. Pirmiausiai Žanlenas, pasi- 
likęs viršuje, turėjo nuleisti kūną, o Etjenas, įsikibęs už krū- 
mokšnių, prilaikydamas, turėjo leisti jį žemyn per du pirmuosius 
aukštus, kur pakopos buvo sulūžusios. Paskui ant kiekvienų ko- 
pėčių jam reikėjo kartoti tą patį — lipti žemyn ir priiminėti lavo- 
ną į glėbį; ir taip per trisdešimt kopėčių — du šimtu dešimt met- 
rų — jis vis turėjo jausti ant savęs krintantį lavoną. Šautuvas jam 
nubrūžino nugarą; Etjenas nepanorėjo, kad vaikas atneštų tą 
žvakigalį, kurį jis taip šlykščiai taupė. Kuriems galams? Šviesa 
jam tik trukdytų tame ankštame šulinyje. Bet vis dėlto kai jie už- 
dusę pasiekė krovyklą, jis pasiuntė vaiką žvakės. Jis atsisėdo, 
laukė tamsoje prie lavono smarkiai plakančia širdimi. 

Kai tik Žanlenas pasirodė su šviesa, Etjenas ėmė su juo tartis, 
nes vaikas toje apleistoje šachtoje buvo išlandžiojęs net tokius 
plyšius, kur suaugęs žmogus negalėjo pralįsti. Jiedu vėl pasijudi- 
no pirmyn, apie kilometrą vilkdami negyvėlį apgriuvusių gale- 
rijų labirintais. Pagaliau lubos taip nusileido, jog jie turėjo šliauž- 
ti po išpurusia uoliena, kurią vos palaikė aplūžę ramsčiai. Skylė 
buvo panaši į ilgą dėžę, į kurią jie paguldė kareivėlį kaip į karstą, 
šautuvą priglaudę prie jo šono; paskui, paspyrę kojomis, jie pa- 
baigė griauti atramas, rizikuodami patys būti užberti. Uola tuoj 
užvirto, jiedu vos spėjo nušliaužti remdamiesi alkūnėmis ir ke- 
liais. Kai Etjenas atsigręžė, norėdamas pasižiūrėti, griūtis vis slin- 
ko žemyn, ir milžiniškas svoris pamažu prispaudė kūną. Nebeliko 
nieko, tik storiausia žemės masė. 

Grįžęs į savo plėšikišką olą, Žanlenas išsitiesė ant šieno ir 
nuovargio pakirstas suniurnėjo: 

— Tiek to! Vaikigaliai palauks, aš valandėlę numigsiu. 

Etjenas užpūtė žvakę, kurios buvo likęs tik visai mažas ga- 
liukas. Jis taip pat buvo pervargęs, bet miegas jam nėjo, skau- 
džios košmariškos mintys kaip kūjai daužėsi jo galvoje. Netrukus 
liko tik viena mintis, įkyri, varginanti jį tik vienu klausimu, į kurį 
jis negalėjo atsakyti: kodėl jis nenudūrė Šavalio, kai tas jau buvo 
jam po peiliu? Ir kodėl šitas vaikas nužudė kareivį, kurio nė var- 
do nežinojo? Tai griovė jo revoliucines pažiūras, drąsą žudyti, 
teisę žudyti. Argi jis bailys? Vaikas šiene ėmė knarkti kaip girtas, 
tarytum jis būtų pagiriojęs savo žmogžudystės svaigulį. Pasi- 
šlykštėjęs ir susierzinęs Etjenas kankinosi, kad vaikas yra čia pat, 
jam buvo sunku jo klausyti. Staiga jis sudrebėjo, baimė pūstelėjo 
jam į veidą. Jam pasirodė, kad žemės gelmėse kažkas sujudėjo 
ir sudejavo. Jam pasivaideno gulintis ten, po uolomis, kareivėlis 
su savo šautuvu, ir jo nugara perbėgo šiurpas, o plaukai atsistojo 
piestu. Tai buvo beprotiška; visa šachta prisipildė balsų, jis turėjo 
užsidegti žvakę ir nurimo, tik pamatęs toje blankioje šviesoje 
tuščias. galerijas. 

Kokį ketvirtį valandos jis dar mąstė vis plėšomas tos pačios 
vidinės kovos, įsmeigęs akis į degančią žvakę. Bet dagtis sušnypš- 
tė ir užgeso, viskas paskendo tamsoje. Etjeną vėl nukrėtė šiurpas, 
jis norėjo duoti Žanlenui antausį, kad taip garsiai neknarktų. 
Vaiko kaimynystė jam darėsi tokia nepakenčiama, jog jis išbėgo, 
trokšdamas erdvės, skubėdamas galerijomis ir šuliniu aukštyn, 
tarsi išgirdęs lipantį jam ant kulnų ir šniokščiantį vaiduoklį. 

Viršuje, tarp Rekijaro griuvėsių, Etjenas pagaliau laisvai 
atsikvėpė. Kadangi jis nedrįso žudyti, jam reikėjo pačiam numir- 
ti; ir toji mirties idėja, jau anksčiau jam knietėjusi, vėl atgimė ir 
įstrigo jam į galvą, kaip paskutinė išsigelbėjimo viltis. Drąsi mir- 
tis, mirtis už revoliuciją padarytų galą viskam, suvestų jo gerą- 
sias ir blogąsias sąskaitas, nebeduotų jam daugiau mąstyti. Jei 
draugai pultų boreniečius, jis stotų į pirmąsias eiles ir turėtų pro- 
gos pakliūti po kulka. Sutvirtėjusiu žingsniu jis vėl grįžo klajoti 
aplink Vorė. Išmušė antrą valandą, garsus balsų klegesys plito 
iš prižiūrėtojų kambario, kuriame buvo apsistojusi kasyklų sar- 
gyba. Kareivio dingimas sukėlė sargybai nerimą, buvo pažadintas 
kapitonas, bet pagaliau, atidžiai apžiūrėjus vietą, buvo nuspręsta, 
kad sargybinis pabėgęs. Prisiglaudęs šešėlyje, Etjenas prisiminė 
tą respublikonų kapitoną, apie kurį kareivėlis jam buvo kalbėjęs. 
Kažin, ar jo nebūtų galima įtikinti, kad pereitų į liaudies pusę? 
Kariuomenė nuleistų šautuvus, ir tai galėtų būti ženklas žudyti 
buržujus. Toji nauja svajonė pagavo Etjeną; jis jau nebegalvojo 
apie mirtį ir, karštligiškai svajodamas apie galimą pergalę, kelias 
valandas išstovėjo purvyne, smulkioje atodrėkio šarmoje, kuri 
jam padengė pečius. 

Iki penktos valandos jis tykojo boreniečių. Paskui jis suprato, 
kad Bendrovė juos buvo gudriai apnakvydinusi Vorė. Prasidėjo 
leidimasis į šachtas; keletas streikininkų iš kaimelio Du Šimtai 
Keturiasdešimt, apstatytų žvalgais, svyravo, ar įspėti draugus, ar 
ne. Tada Etjenas paaiškino, kokį pokštą jiems buvo iškrėtusi 
Bendrovė, ir žvalgai tekini nubėgo į kaimelį, o jis laukė už pyli- 
mo, ant tako prie pat kanalo. Išmušė šeštą, apsiniaukęs dangus 
blyško, švito rausva aušra; takelio posūkyje pasirodė kunigas 
Ranvjė, pasikėlęs sutaną virš savo liesų kojų. Kiekvieną pirma- 
dienį jis eidavo laikyti ankstyvųjų mišių į vienuolyno koplytėlę 
už kasyklų. 

— Sveikas, drauguži! — sušuko jis garsiai, pažvelgęs į jau- 
nuolį savo liepsningomis akimis. 

Bet Etjenas neatsakė. Tolumoje, tarp Vorė pastolių, jis pamatė 
praeinančią kažkokią moterį ir, nerimo apimtas, nuskubėjo į tą 
pusę, nes jam atrodė, kad tai Katerina. 

Nuo vidurnakčio Katerina braidė kelių atlydį. Grįžęs ir radęs 
ją atsigulusią, Šavalis vienu antausiu pastatė ją ant kojų. Jis jai 
liepė tuojau išsinešdinti pro duris, jei ji nenorinti išlėkti pro lan- 
gą; verkdama, net nespėjusi kaip reikiant apsirengti, suspardyto- 
mis blauzdomis ji turėjo išeiti, paskutiniuoju jo smūgiu nustumta 
laiptais žemyn. Šitas staigus persiskyrimas ją apglušino; ji atsi- 
sėdo ant akmeninio kelrodžio ir ėmė žiūrėti į namus, vis laukda- 
ma, kad jis ją pašauks atgal; jai atrodė jog tai negalimas daly- 
kas, — jis tikrai ją stebi ir lieps grįžti, pamatęs, kad ji dreba ir, 
visų apleista, neturi kur prisiglausti. 

Paskui, po poros valandų, ji pasiryžo eiti, sustingusi nuo šal- 
čio, kaip į gatvę išmestas suo. Ji iškiūtino iš Monsu, paskui vėl 
grįžo, bet nedrįso nei Šavalio pašaukti gatvėje, nei pasibelsti į 
duris. Pagaliau ji nuėjo plentu, plačiu, tiesiu keliu, nutarusi grįžti 
į kaimelį pas tėvus. Bet kai ji priėjo prie jų namų, ją apėmė tokia 
gėda, jog ji nubėgo sodais, bijodama, kad jos kas nepažintų, nors 
už uždarytų langinių visur dar viešpatavo gilus įmigis. Visą liku- 
sią naktį ji bastėsi šen ir ten, drebėdama nuo mažiausio triukšmo, 
bijodama, kad jos nesuimtų kaip valkatos ir nenuvarytų į Marš- 
jeno viešuosius namus, kurių grėsmė kaip koks košmaras ją per- 
sekiojo jau kelis mėnesius. Porą kartų ji grįžo į Vorė, kur ją iš- 
gąsdino garsūs sargybinių šauksmai, ir ji ėmė bėgti uždususi, dai- 
rydamasi, ar niekas jos nesiveja. Rekijaro kelelyje visuomet bū- 
davo pilna girtų, bet ji vis dėlto ėjo ir į ten, silpnai vildamasi su- 
sitikti tą, kurį prieš kelias valandas buvo atstūmusi. 

Tą rytą Šavalis turėjo leistis į šachtą; ir toji mintis atvedė čia 
Kateriną, nors ji ir jautė, kad kalbėti su juo beprasmiška: tarp jų 
buvo viskas baigta. Žan Barte niekas nedirbo, o jis buvo pagrasęs 

ją pasmaugsiąs, jei ji vėl imtųsi darbo Vorė, kur ji galėjo jį su- 
kompromituoti. Tai kas daryti? Vykti kitur, dvėsti badu, kęsti 
visų pasitaikančių vyrų mušimą? Ir ji vilkosi nuovargio pakirsto- 
mis kojomis, klupdama provėžose, apsitaškiusi purvu iki juostos. 
Atlydys dabar keliais tekėjo dumblo upe, ji kapanojosi joje, ei- 
dama vis tolyn, nedrįsdama atsisėsti net ant pakelės akmens. 

Išaušo rytas. Katerina iš nugaros pažino Šavalį, kuris atsar- 
giai ėjo aplink pylimą, ir tuoj po to pastebėjo Lidiją ir Beberą, 
iškišusius nosis iš savo slėptuvės po rąstais. Jie buvo praleidę 
naktį sargyboje, nedrįsdami grįžti namo, nes Žanlenas buvo įsa- 
kęs jo laukti; tuo tarpu kai jis Rekijare pagiriojo po savo žŽmog- 
žudystės, vaikai sėdėjo apsikabinę, šildydami vienas kitą. Vėjas 
švilpė tarp kaštono ir ąžuolo karčių, ir jie gūžėsi lyg apleistoje 
kirtėjo palapinėje. Lidija nedrįso garsiai skųstis savo mušamos 
moterėlės kančiomis, taip kaip ir Beberas neturėjo drąsos mur- 
mėti dėl tų vado jam duodamų antausių, nuo kurių jam sutindavo 
žandai; Žanlenas per daug juodu išnaudodavo, savo pramuštgal- 
viškais pokštais rizikuodamas jųjų kailiu ir nesidalydamas su jais 
laimikiu; jų širdyse brendo maištas, ir jiedu ėmė bučiuotis, ne- 
bijodami nematomo antausio, kuriuo jis jiems buvo grasinęs. 
Antausio vis nebuvo, jie ir toliau švelniai bučiavosi, negalvodami 
apie nieką kita, įliedami į tą glamonę visą ilgai slopintą savo aist- 
rą, visa tai, ką jie buvo iškentę ir išgyvenę. Taip jie šildėsi visą 
naktį savo kampelyje, tokie laimingi, kaip dar niekados nebuvo 
net per šventąją Barborą, kai valgydavo pyragaičių ir gerdavo 
vyno. 

Katerina sudrebėjo nuo staigaus trimito garso. Ji pasistiepė, 
pamatė Vorė sargybinius, kurie ėmėsi ginklų. Į ten bėgo tekinas 
Etjenas. Beberas ir Lidija vienu šuoliu iššoko iš savo slėptuvės. 
O skaisčioje ryto aušroje iš kaimelio į ten skubėjo piktai mos- 
taguodama vyrų ir moterų minia. 


V 


Visos Vorė angos buvo uždarytos; šešiasdešimt kareivių, lai- 
kydami šautuvus prie kojų, užstojo vieninteles atviras duris, 
tas, kurios vedė į priimamąjį, o iš ten siaurais laiptais į prižiū- 
rėtojų kambarį ir baraką. Kapitonas išrikiavo kareivius dviem 
eilėmis prie mūrinės sienos, kad jų nebūtų galima užpulti iš už- 
pakalio. 

Pradžioje atėjęs iš kaimelio, angliakasių būrys laikėsi ato- 
kiai. Jų buvo apie trisdešimt; jie tarėsi, grėsmingai ir smarkiai 
šūkaudami. | 

Pirmoji atėjo Maė žmona, paskubomis užsirišusi ant ištaršy- 

tų plaukų nosinę, laikydama ant rankų miegančią Estelę, ir karto- 
jo karštligišku balsu: 

— Kadnė vienas nejeitų ir neišeitų. Juos visus reikia užgnyb- 
ti ten, viduje! . 

Maė pritarė, o tuo metu kaip tik iš Rekijaro atėjo senis Mukas. 
Jo nenorėjo praleisti, bet jis prasiveržė, sakydamas, kad jo ark- 
liai vis tiek turi ėsti avižas ir kad jie tik šaiposi iš revoliucijos. 
Be to, kasykloje nudvėsė vienas arklys, ir Muko ten laukė, kad 
padėtų iškelti. Etjenas užstojo senąjį arklininką, kuriam kareiviai 
leido nusileisti į šulinį. Po ketvirčio valandos, kai streikininkų 
gauja, vis didėdama, jau ėmė grasinti, apačioje atsidarė plačios 
durys ir pasirodė darbininkai, veždami ratukais padvėsusį gyvu- 
lį, graudingą, virvėmis suraišiotą krovinį, kurį vyrai išvertė čia 
pat į sutirpusio sniego klaną. Įspūdis buvo toks stiprus, jog niekas 
jiems nesutrukdė grįžti į vidų ir vėl užsiverti duris. Visi pažino 
arklį iš jo palenktos prie šono sustingusios galvos. Praskrido 
šnabždesys: 

— Juk tai Trimitas, ar ne? Tai Trimitas. 

Iš tikrųjų tai buvo Trimitas. Nuleistas į šachtą, jis ten niekaip 
negalėjo apsiprasti. Jis buvo paniuręs, dirbo nenoromis, lyg švie- 
sos ilgesio kankinamas. Veltui Kova, kasyklų seniūnas, draugiš- 
kai trindavosi į jo šonus, kasydavo jam kaklą, norėdamas jam 
perteikti truputį savo rezignacijos, kurią per dešimtį metų buvo 
įsigijęs požemyje. Tie glamonėjimai tik didino Trimito liūdesį, 
jo oda virpėdavo nuo tamsybėse pasenusio draugo pasipasako- 
jimų; kiekvieną sykį, kai arkliai susitikdavo ir prunkšdavo, atro- 
dė, kad jie vienas antram skundžiasi: senasis tuo, kad nieko nebe- 
prisimena, jaunasis — kad nieko negali pamiršti; jie stovėdavo 
šalia vienas kito prie ėdžių nuleidę galvas, pūsdami vienas ki- 
tam į šnerves, abu svajodami apie dienos šviesą, vaizduodamiesi 
žalią žolę, baltus kelius ir erdvėje spindintį geltoną šviesulį. Pas- 
kui, kai Trimitas, apsiliejęs prakaitu, merdėjo ant pakratų, Kova 
nusiminęs ėmė jį uostyti trumpai prunkšdamas, tarytum verkda- 
mas. Jis jautė jį šąlant, kasyklos iš jo atėmė paskutinįjį džiaugs- 
mą, tą iš viršaus atėjusį draugą, tebedvelkiantį skaniais kvapais, 
kurie jam primindavo jo paties jaunystę laukuose. Kai pastebėjo, 
kad draugas nebejuda, jis nutraukė savo pavadį Žžvengdamas 
iš baimės. 

Beje, Mukas jau prieš savaitę buvo įspėjęs vyriausiąjį pri- 
žiūrėtoją. Bet kas tokiu metu rūpinsis sergančiu arkliu! Tie ponai 
visai nemėgo keisti arklių. Tačiau dabar jį būtinai reikėjo išga- 
benti. Iš vakaro arklininkas su dviem vyrais sugaišo visą valan- 
dą, kol suraišiojo Trimitą; paskui įkinkė Kovą nuvežti maitą iki 
šulinio, Iš lėto traukė, vilko senasis arklys negyvąjį draugą tokia 

siaura galerija, jog jis turėjo trūkčioti vagonėlį, rizikuodamas 
nuplėšti draugui odą; ir nusivaręs Kova lingavo galvą, klausy- 
damasis, kaip zulinasi į sienas ta velkama masė, kurios jau laukė 
kailialupys. Kai krovykloje jį iškinkė, jis niūria akimi sėkė pasi- 
ruašimus iškelti lavoną, stumiamą lentomis, permestomis per šu- 
linį, tinklą, parištą po kabina. Pagaliau kai krovėjai paskambino, 
pranešdami, kad „mėsa važiuoja“, jis ištiesė kaklą, norėdamas 
pažiūrėti, kaip jo draugas išvyksta, — pradžioje iš lėto, paskui 
greitai nuskrido, amžinai išnykdamas iš tų juodų gelmių. Jis vis 
dar stovėjo, ištiesęs kaklą: galbūt jo neaiškioje gyvulio atmin- 
tyje iškilo kažkokie atsiminimai apie žemę. Bet jo draugui viskas 
buvo baigta, jis nieko nebematys, o ir jis pats bus taip suraišiotas 
kaip pasigailėjimo vertas krovinys tą dieną, kai jį pro čia štai iš- 
kels. Jam ėmė drebėti kojos, jį dusino grynas oras, kuris veržėsi 
iš tolimų laukų, ir lyg girtas, jis sunkiai grįžo į arklidę. 

Kasyklos aikštėje stovėjo rūškani angliakasiai, apžiūrinėdami 
Trimito lavoną. Viena moteris tarė pusbalsiu: 

— Dar vienas žmogus nusileido! Kas tik nori, tas ir leidžiasi! 

Bet nuo kaimelio jau plaukė nauja žmonių srovė, kurios prie- 
šakyje ėjo Levakas, lydimas žmonos ir Butliu, ir šaukė: 

— Mirtis boreniečiams! Mums nereikia svetimšalių! Mirtis! 
Mirtis! 

Visi puolė pirmyn, Etjenui teko juos sulaikyti. Jis priėjo prie 
kapitono, aukšto, liekno kokių dvidešimt aštuonerių metų jau- 
nuolio, kuris atrodė griežtas ir nusiminęs; Etjenas jam aiškino 
padėtį, mėgino jį perkalbėti, stebėdamas, kokį įspūdį jam darė 
jo žodžiai. Kuriems galams rizikuoti, jei kils beprasmės skerdy- 
nės? Argi ne angliakasių pusėje tiesa? Juk jie visi broliai, tad 
turėtų būti vieningi. Paminėjus respubliką, kapitonas nervingai 
mostelėjo. Bet jis vis buvo kariškai išsitempęs ir staiga tarė: 

— Atgal! Neverskite manęs atlikti savo pareigą. 

Tris kartus Etjenas pradėdavo vis iš naujo. Už jo nugaros mur- 
mėjo draugai. Buvo kalbama, kad Enbo esąs kasykloje, kad rei- 
kėtų jį nuleisti žemyn galva ir pažiūrėti, ar jis pats išsikas anglies. 
Bet tai buvo tik gandai, ten buvo tik Negrelis ir Danseras, kurie 
tojas laikėsi atokiau, dar vis neatsipeikėjęs po nuotykio su Pjero- 
no žmona; tuo tarpu inžinierius drąsiai vedžiojo po minią savo 
gyvomis akutėmis, šypsodamasis su ta panieka ir pašaipa, kuria 
jis paprastai apgaubdavo žmones ir daiktus. Kilo triukšmas, švil- 
pimas, ir jie išnyko. Jų vietoje pasirodė šviesus Suvarino veidas; 
jis kaip tik budėjo, nuo pat streiko pradžios jis nė vienai dienai 
nebuvo palikęs savo mašinos, nieko nekalbėdamas, vis labiau 
ir labiau apvaldomas vienintelės savo idėjos, kuri lyg plieninis 
smeigtukas, rodos, spindėjo jo blaivių akių gelmėse, 

— Atgal! — labai garsiai pakartojo kapitonas.— Aš nieko ne- 
noriu girdėti, man duotas įsakymas saugoti kasyklas, ir aš jas sau- 
gosiu... Ir nesigrūskite prie mano kareivių, nes aš mokėsiu jus 
priversti pasitraukti. 

Nors jo balsas buvo tvirtas, bet jis blyško nuo augančio ne- 
rimo, matydamas, kad angliakasių banga vis didėja. Vidudienį 
jį turėjo pakeisti, bet, bijodamas, kad iki to laiko gali neatsilai- 
kyti, jis pasiuntė vieną kasyklos berniuką į Monsu prašyti pa- 
stiprinimo. 

Jam atsakė šauksmai: 

— Mirtis svetimšaliams! Mirtis boreniečiams!.. Mes norime 
būti savo kasyklų šeimininkais! 

Etjenas nusiminęs pasitraukė. Buvo baigta, liko tik kautis ir 
mirti. Ir jis nebelaikė draugų, minia prisistūmė prie pat nedidelės 
kareivių grupės. Darbininkų buvo apie keturi šimtai, gretimi 
kaimeliai taip pat ištuštėjo, visi bėgo į čia. Visi šaukė tą patį. 
Maė ir Levakas įdūkę rėkė kareiviams: 

— Eikite sau! Mes nieko prieš jus neturime, eikite sau! 

— Tai jūsų neliečia, — tarė Maė žmona,— leiskite mums pa- 
tiems sutvarkyti savo reikalus. 

Už jos nugaros Levako žmona pridūrė smarkiau: 

— Ar mums reikės jus suėsti, kad galėtume praeiti? Jus ge- 
ruoju prašo iš čia nešdintis! 

Pasigirdo net ir plonas Lidijos balselis; ji buvo įlindusi su 
Beberu į patį minios vidurį ir spiegiamai rėkė: 

— Išrikiuotos dešros! 

Stovėdama už kelių žingsnių, Katerina žiūrėjo ir klausėsi, pri- 
trenkta to vėl prasiveržusio įsiutimo, į kurio srautą ją nelemtas 
suko likimas. Ar ji dar maža kentė? Kuo ji buvo nusidėjusi, kad 
nelaimės neduoda jai ramybės? Dar vakar ji nesuprato, ko strei- 
kuojantieji pyksta; ji manė, kad jei jau esi gavęs savo dalį smū- 
gių, nėra ko daugiau jų ieškoti. Bet šią valandą jos širdis tvinko 
neapykantos geismu, ji prisiminė, ką vakarodamas kadaise pasa- 
kodavo Etjenas, ji stengėsi suprasti, ką jis dabar kalba karei- 
viams. Jis juos vadino draugais, priminė, kad jie patys esą iš 
liaudies, kad jie turėtų eiti išvien su liaudimi ir priešintis skur- 
džių išnaudotojams. 

Minioje pradėjo smarkiai stumdytis, ir į priekį prasiveržė kaž- 
kokia moteris. Tai buvo Išdegėlė, baisiai liesa, nuogu kaklu ir 
nuogomis rankomis; ji buvo bėgusi taip greitai, jog žilų plaukų 
sruogos lindo jai į akis. 

— Ą, po velnių! Štai aš ir čia, — burbuliavo ji, vos atgaudama 
kvapą.— Tas parsidavėlis Pjeronas mane buvo užrakinęs rūsyje! 

Ir nieko nelaukdama, ji puolė kareivius, iš savo juodos burnos 
pildama keiksmus, 

— Niekšai! Rupūžės! Jie tik laižo viršininkų batus ir visą savo 
drąsą rodo tik prieš vargšus! 

Tada ir kiti prie jos prisidėjo, pasipylė tikros įžeidinėjimų 
papliūpos. Kai kurie dar šaukė: „Tegyvuoja kareiviai! Įmesti į 
šulinį karininką!“ Bet netrukus liko tik vienas riksmas: „Šalin 
raudonkelnius!“ Kareiviai, kurie abejingai, šaltais ir nebyliais 
veidais klausėsi kalbų apie brolybę ir draugiškų mėginimų susi- 
tarti, dabar taip pat sustingę, pasyviai klausėsi ir bjaurių žodžių 
krušos. Už jų stovįs kapitonas išsitraukė kardą ir, kai minia ėmė 
juos vis labiau ir labiau spausti, grasindama priremti prie sienos, 
davė komandą atkišti durtuvus. Jie paklausė, ir dviguba plieni- 

— A! Šunsnukiai! — sustaugė Išdegėlė traukdamasi. 

Bet tuoj ir vėl visi pasislinko pirmyn, egzaltuotai niekindami 
mirtį. Moterys puolė pirmosios, Maė ir Levako žmonos klykė: 

— Žudykite mus, nagi žudykite mus! Mes reikalaujame tik 
savo teisių! 

Levakas, rizikuodamas įsipjauti, plikomis rankomis pagriebė 
iš karto tris durtuvus, purtė juos ir tempė į save, norėdamas iš- 
traukti: iš pykčio jo jėgos dešimteriopai padidėjo, ir jis juos su- 
lenkė, o Butliu, nepatenkintas, kad kartu su juo atėjo, pasitraukė 
į šalį ir ramiai į jį žiūrėjo. 

— Nagi, pamėginkite,— kartojo Maė,— pamėginkite, jei jūs 
iš tikrųjų esate niekšai! 

Ir jis atsisagstė liemenę, atlapojo marškinius, išstatydamas 
nuogą, apžėlusią, anglimi tatuiruotą krūtinę. Jis veržėsi ant dur- 
tuvų ir vertė kareivius trauktis, baisus savo įžūlumu ir drąsa. 
Vienas durtuvas jam įdūrė į krūtinę, ir jis lyg pamišęs stengėsi, 
kad durtuvas įsmigtų dar giliau ir jis galėtų išgirsti savo šonkau- 
lių traškėjimą. 

— Bailiai, jūs nedrįstate... Už mūsų yra dar dešimt tūkstan- 
čių. Taip, jūs galite mus nužudyti, bet turėsite užmušti dar de- 
šimt tūkstančių. 

Kareivių padėtis darėsi kritiška, nes jie buvo gavę griežtą 
įsakymą pavartoti ginklus tik neišvengiamu atveju. Bet kaip su- 
laikyti tuos pamišėlius, kurie patys smeigiasi ant durtuvų? Antra 
vertus, tarpas vis mažėjo: dabar jie jau buvo priremti prie sienos 
ir negalėjo daugiau trauktis. Ir vis dėlto tas mažas būrelis, sau- 
jelė vyrų, laikėsi prieš tvinstantį angliakasių antplūdį, šaltakrau- 
jiškai vykdydama trumpus karininko įsakymus. Jis pats, žiban- 
čiomis akimis, nervingai suspaudęs lūpas, bijojo tik vieno: kad 
plūstami kareiviai neįsikarščiuotų. Vienas pasišiaušusiais ūsais 
jaunas liesas seržantas jau ėmė neramiai mirkčioti. Šalia jo senas 
kareivis su antsiuvais, patyręs ir šilta, ir šalta bent dvidešimty 


300 


je Žygių, dabar išblyško, matydamas, kad jo durtuvą susuko kaip 
šiaudą. Kitas, be abejo, naujokas, ką tik paimtas nuo arklo, pa- 
rausdavo kiekvieną kartą, kai jį pavadindavo niekšu ir tinginiu. 
O įžeidinėjimai nesibaigė, šmėkščiojo sugniaužti kumščiai, į vei- 
dą jiems drėbė aibę šlykščiausių žodžių, kaltinimų ir grasinimų. 
Ir tik griežtas įsakymas galėjo juos taip išlaikyti nebyliu veidu, 
išdidžiai ir liūdnai tylinčius, kaip reikalauja karinė drausmė. 

Susirėmimas atrodė neišvengiamas, tik staiga už kareivių nu- 
galva, pakrikęs iš susijaudinimo. Jis garsiai šaukė: 

— Po velnių! Tai juk kvaila! Negalima pakęsti tokių paikys- 
čių! 

Ir jis puolė į durtuvų ir angliakasių tarpą. 

— Draugai, paklausykite manęs... Jūs visi žinote, kad aš — 
senas darbininkas ir niekad nepalioviau būti jūsiškis. Na tai, po 
velnių, aš jums prižadu, kad jei su jumis neteisingai elgiamasi, aš 
pats išdėstysiu vyresnybei visą tiesą... Bet to jau per daug; juk 
nieko nepadės šitų vyrukų dergimas ir noras paleisti ant durtu- 


vų sau žarnas. 
Jo ėmė klausyti, kai kas susvyravo. Bet, nelaimei, viršuje vėl 


pasirodė smailas mažojo Negrelio profilis. Jis, be abejo, bijojo, 
ir šis pamėgino kalbėti. Bet jo balsas dingo tokiame baisiame 
triukšme, jog jis, tik gūžtelėjęs pečiais, vėl turėjo pasitraukti nuo 
lango. Nuo tos akimirkos Rišomas galėjo maldauti savo vardu 
kiek tik norėjo, kartoti, kad viską reikią sutvarkyti draugiškai, — 
jį pradėjo įtarinėti. Bet jis užsispyrė, jis liko su jais. 

— Po velnių! Tegu ir man kartu su jumis sutriuškina galvą, 
bet kol jūs būsite tokie kvaili, aš jūsų nepaliksiu! 

Jis maldavo Etjeną padėti juos apraminti, bet tas tik bejėgiš- 
kai mostelėjo ranka. Jau buvo per vėlu, dabar jų buvo jau dau- 
giau kaip penki šimtai. Čia buvo ne tik įdūkėliai, atbėgę išvaikyti 
boreniečių. Aplink stoviniavo ir smalsuoliai, ir pokštininkai, ku- 
riems peštynės buvo pramoga. Viename būryje, kiek nuošaliau, 
stovėjo Zacharijas su Filomena ir žiūrėjo lyg vaidinimo, tokie ra- 
mūs, jog buvo atsivedę net abudu vaikus — Achilą ir Dezirė. Nuo 
Rekijaro artinosi nauja banga, kurioje buvo ir Mukė su Mukete; 
jis šaipydamasis tuojau priėjo patapšnoti savo bičiuliui Zachari- 
jui per petį, o ji, labai įsikarščiavusi, nukūrė į pirmąsias eiles, pas 
pačius didžiausius nutrūktgalvius. 

Tuo tarpu kapitonas nuolat žvilgčiojo į Monsu kelią. Prašytoji 
pagalba nesirodė, jo šešios dešimtys žmonių nebegalėjo ilgiau 
atsilaikyti. Pagaliau jam atėjo į galvą paveikti minios vaizduotę, 
ir jis liepė jų akyse užtaisyti šautuvus, Kareiviai jo įsakymą įvyk- 

dė, bet minios įsisiūbavimas, patyčios ir pajuokos tik dar padidė- 
jo. 

— Žiūrėkite! Tie niekadariai ruošiasi šaudyti į taikinį! — ty- 
čiojosi Išdegėlė, Levako žmona ir kitos moterys. 

Maė žmona, uždengusi krūtinę mažu kūneliu Estelės, kuri pa- 
budo ir ėmė verkti, prisiartino tiek, kad seržantas paklausė ją, 
ko jai čia reikia su tuo kūdikiu. 

— Kas tau darbo? — atsakė ji.— Šauk į ją, jei drįsti. 

Vyrai iš paniekos purtė galvas. Nė vienas netikėjo, kad į juos 
galėtų šauti. 

— Jų patronuose nė šovinių nėra, — tarė Levakas. 

— Argi mes kazokai? — suriko Maė.— Į prancūzus negi šau- 
do, po velnių! 

Kiti kartojo, kad Krymo karo dalyviai nebiją švino. Ir visi gu- 
lė ant šautuvų. Jei tuo Metu būtų pasipylę šūviai, minia būtų bu- 
vusi lyg dalgiu nukirsta. 

Pirmoje eilėje iš pasiutimo šėlo Muketė, manydama, kad ka- 
reiviai norėjo badyti moteris. Ji jiems jau buvo iškarkusi visus 
riebius žodžius, joks keiksmas jai nebuvo per smarkus, ir staiga, 
nebeturėdama jokio kito mirtino įžeidimo, ji kareiviams parodė 
užpakalį. Abiem rankom pakėlusi sijoną, ji atstatė jiems didžiulį 
savo šlaunų apskritimą. 

— Štai jums! Jis dar jums per švarus, suskretėlių krūva! 

Ji lankstėsi, sukinėjosi ir kraipėsi, kad kiekvienas gautų savo 
dalį, ir kaskart šaukė: 

— Štai karininkui! Štai seržantui! O čia kareiviams! 

Kilo griausmingas juokas, Beberas ir Lidija kvatojo susiries- 
dami; net ir Etjenas, nors ir labai paniuręs, plojo tam įžeidžian- 
čiam apsinuoginimui. Visi, tiek pokštininkai, tiek padūkėliai, da- 
bar nušvilpė kareivius, lyg būtų pamatę juos apipiltus bjauriau- 
siomis srutomis, tik Katerina tylėjo stovėdama nuošaliai ant senų 
rąstų, kraujas virė jos krūtinėje, ir ji jautė savyjė kylančios ne- 
apykantos karštį. 

Bet jau prasidėjo stumdymasis. Kapitonas, norėdamas apra- 
minti savo vyrus, nutarė paimti belaisvių. Vienu šuoliu Muketė 
išsprūdo iš jų rankų, pralįsdama pro draugų kojas. Iš labiausiai 
įsikarščiavusių buvo sučiupti trys — Levakas ir du kiti — ir nu- 
tė kapitoną užsidaryti ten kartu su jais. Bet jis atsisakė, žinoda- 
mas, kad tų pastatų durys neužsirakina ir minia vis tiek juos užim- 
tų, o jam grėstų gėda būti nuginkluotam. Jo nedidelis dalinys jau 
murmėjo iš nekantrumo; juk negalima buvo bėgti nuo tų klum- 
pėtų skurdžių! Ir priremti prie sienos šešiasdešimt kareivių su už- 
taisytais šautuvais vėl atsigręžė priešais įtūžusią minią. 

Iš pradžių visi pasitraukė, stojo gili tyla. Streikininkai labai 
nustebo, kad buvo pavartota jėga. Paskui pakilo riksmas, ėmė 
reikalauti tuoj paleisti suimtuosius. Pasigirdo balsų, kad juos ten 
smaugią. Ir nesusitarę, vedami to paties potraukio, ištroškę to pa- 
ties keršto, visi puolė prie netoliese esančios plytų krūvos; prie 
tų plytų, kurios buvo daromos iš čia pat kasamo molėto šlyno ir 
čia pat deginamos. Vaikai jas vilko po vieną, moterys krovėsi į 
sterbles. Netrukus kiekvienas turėjo prie savo kojų neblogą jų 
atsargą, ir prasidėjo kova plytomis. 

Pirmoji paleido Išdegėlė. Ji daužė plytas, pasidėjusi ant savo 
lieso kelio, ir svaidė abu gabalus iš karto — vieną dešine, kitą 
kaire ranka. Levako žmona vos neišniro iš peties rankų; stora ir 
sudribusi, norėdama pataikyti, ji turėjo prieiti visai arti, nepaisy- 
dama maldavimų Butliu, kuris ją traukė atgal; dabar, kai jos vyro 
nebuvo matyti, jis tikėjosi ją nusivesti į šalį. Visos moterys kar- 
ščiavosi; Muketei nusibodo ant savo storų šlaunų laužyti plytas, 
įsidrėskiant ligi kraujo, ir ji ėmė jas svaidyti sveikas. Neatsiliko 
nė vaikai. Beberas mokė Lidiją užsimoti. Tai buvo tikra kruša, 
didžiuliai gabalai, krisdami dusliai bildėjo. Staiga tarp šitų furijų 
pasirodė ir Katerina; iškėlusi kumščius, ji taip pat mosavo plyt- 
galiais ir svaidė juos, kiek tik pajėgė jos mažos rankos. Ji pati ne- 
būtų galėjusi pasakyti, kodėl ji taip daro; ji duso, ji mirė geismu 
išžudyti visus žmonės. Argi ne tuojau ateis galas tam pilnam ne- 
laimių gyvenimui? Jai jau visko užteko: meilužis ją primušė ir 
išvijo, ji braidžiojo kaip paklydęs šuo kelio purvuose, negalėda- 
ma net sriubos šaukšto paprašyti pas savo tėvą, kuriš ir pats ba- 
davo kaip ir ji. Niekad ir nebuvo buvę gerai, atvirkščiai, nuo to 
laiko, kai ji pradėjo atsiminti, gyvenimas vis ėjo blogyn; ir ji 
laužė plytas, ji mėtė jas prieš save, norėdama tik viena — viską 
nušluoti; jos akys buvo pasruvusios krauju, ji net nematė, kieno 
veidą ji triuškino. 

Etjenui, tebestovinčiam prie pat kareivių, kažkas vos nepra- 
skėlė pakaušio. Jo ausis ištino, jis atsigręžė ir sudrebėjo, supra- 
tęs, kad ta plyta atskrido iš įsikarščiavusios Katerinos rankų. Ri- 
zikuodamas būti užmuštas, jis nesitraukė, jis žiūrėjo į ją. Dauge- 
lis kitų taip pat stovėjo užsimiršę, nuleidę rankas, įsiaistrinę kau- 
tynių reginiu. Mukė vertino smūgius, lyg būtų žiūrėjęs žaidimą 
muštukais. O, šis pataikė! Va, anas pro šalį! Jis juokavo, kumščia- 
vo Zachariją, kuris barėsi su Filomena, nes jis buvo apkūlęs Achi- 
lą ir Dezirė ir atsisakęs juos pasisodinti ant pečių, kad jie geriau 
matytų. Buvo žiūrovų, susibūrusių ir toliau, išilgai kelio. Šlaito 
viršūnėje, prie pat kaimelio, pasirodė ir senis Bonmoras; jis sto- 
vėjo, pasirėmęs lazda, nejudėdamas rūdžių spalvos dangaus fone. 

Kai tik suzvimbė pirmosios plytos, prižiūrėtojas Rišomas vėl 

atsistojo tarp kareivių ir angliakasių. Jis maldavo vienus, įtiki- 
nėjo kitus, nesirūpindamas pavojumi, toks nusiminęs, jog iš akių 
jam riedėjo didelės ašaros. Klegesyje nebuvo girdėti jo žodžių, 
buvo matyti tik dideli, drebą žili jo ūsai. 

Plytų kruša pasidarė smarkesnė, nes ir vyrai užsikrėtė moterų 
pavyzdžiu. 

Tada Maė žmona pastebėjo, kad jos vyras stovi užpakalyje 
kitų. Jo rankos buvo tuščios, veidas paniuręs. " 

— Sakyk, kas tau yra? — sušuko ji.— Ar tu bijai? Ar leisi 
nuvaryti savo draugus į kalėjimą?.. O, jei aš neturėčiau šito kū- 
dikio, tu pamatytum! 

Estelė klykdama įsikibo jai į kaklą ir trukdė prisidėti prie Iš- 
degėlės ir kitų. O kai vyras rodėsi neišgirdęs, ji koja paspyrė jam 
keletą plytgalių. 

— Po velnių! Ar tu juos paimsi? Ar, norint tave padrąsinti, 
reikės tau spjauti į veidą? 

Labai paraudęs, jis laužė plytas ir jas mėtė. Žmona jį kurstė, 
ragino, šaukė už jo nugaros mirties prakeikimus, mėšlungiškai 
spausdama prie krūtinės dukterį; jis vis artėjo prie kareivių ir pa- 
galiau atsidūrė ties pat šautuvais. 

Pro tą akmenų krušą mažo kareivių būrelio nebuvo matyti. 
Laimei, plytgaliai pataikydavo per aukštai, visa siena buvo jų ap- 
daužyta. Ką daryti? Mintis pasislėpti viduje, pasitraukti akimir- 
kai išpylė raudoniu išblyškusį kapitono veidą; bet ir tai jau nebu- 
vo įmanoma; jei tik jie krustelėtų, juos tuoj visus sudraskytų. 
Plytgalis nulaužė jo kepurės snapelį, kraujo lašai ėmė varvėti jo 
kakta, Keli jo vyrai buvo sužeisti; jis jautė, kad jie nebesitveria 
kailyje, kad juose pabudo tas savisaugos instinktas, dėl kurio 
žmonės paliauja klausę viršininkų. Seržantas nusikeikė, nes plyta 
pataikė jam į kairįjį petį, ir vos jo neišnarino, dusliai sudavusi į 
raumenis, kaip kultuvė į skalbinius. Naujokui pataikė dusyk: pir- 
mą kartą jam sutriuškino rankos nykštį, antrą kartą skaudžiai už- 
gavo kelį, kuris degė dabar kaip ugnyje. Ar ilgai dar reikės kęsti 
tokį tyčiojimąsi? Vienas atšokęs akmuo sudavė į pilvą senajam 
kareiviui; jo skruostai pažaliavo, o liesose rankose šautuvas su- 
drebėjo ir atsikišo į priekį. Tris kartus kapitonas buvo jau belie- 
piąs šauti. Jį smaugė baisus nerimas, neapsakoma vidinė kova 
vienu mirksniu sujaukė jame visas mintis, pareigas, visus jo — 
žmogaus ir kario — įsitikinimus. Plytų kruša pasidarė dar smar- 
kesnė, ir jis jau žiojosi surikti: „Šauti!“, kai staiga šautuvai iššo- 
vė patys: iš pradžių trys šūviai, paskui penki, paskui dunkstelėjo 
papliūpa, paskui po kurio laiko, gilioje tyloje, dar vienas šūvis. 
Visi sustingo vietoje. Jie iššovė: minia išsižiojusi stovėjo nekrus- 
telėdama, vis dar netikėdama, Bet pasklido širdį verią šauksmai, 

ir trimitas davė ženklą nutraukti ugnį. Minioje kilo beprotiška 
panika, visi ėmė bėgti kaip patrakę per purvus, lyg apšaudoma 
galvijų kaimenė. 

Nuo pirmųjų trijų šūvių Beberas ir Lidija susmuko vienas ant 
kito; Mergaitei kulka pataikė į veidą, o berniuką pervėrė žemiau 
kairiojo peties. Užmušta iš karto, mergytė nebejudėjo. Tačiau 
Beberas sukaupė paskutines jėgas ir mirties agonijoje čiupo ją 
ištiestomis rankomis, lyg norėdamas ją vėl taip apkabinti, kaip 
toje tamsioje slėptuvėje, kur jie buvo praleidę savo paskutiniąją 
naktį. Kaip tik tuo metu iš Rekijaro atbėgo Žanlenas, išpurtęs nuo 
miego, šlubčiodamas parako dūmuose, ir pamatė, kaip Beberas 
apkabino jo mažutę žmonelę ir mirė. 
pataikė į nugarą tą akimirką, kai jis maldavo draugus susiprasti; 
jis susmuko ant kelių, paskui parvirto ant šono ir kriokė ant že- 
mės dar pilnomis akimis tų ašarų, kurias jis liejo prieš mirtį. Se- 
nei kulka pervėrė kaklą; ji krito sustingusi ir subraškėjo lyg sau- 
sų žabų kūlys, pro gargaliuojantį kraują veblendama paskutinį 
keiksmą. 

Tada būrys iššovė jau vienu kartu, ir ugnis ėmė šluoti aikštę, 
kirsdama stovinčius už šimto žingsnių ir iš kovos besišaipančius 
smalsuolius. Viena kulka pataikė į burną Mukė, i: jis pagriuvo 
prie Zacharijo ir Filomenos kojų, aptaškydamas abudu jų vaikus 
raudonais lašais. Tą pačią akimirką Muketė gavo dvi kulkas į pil- 
vą. Ji pamatė kareivius taikant ir, nesąmoningo pasiaukojimo stu- 
miama, puolė prie Katerinos, šaukdama jai, kad pasisaugotų; pas- 
kui ji garsiai suriko ir, smūgio parblokšta, išsitiesė aukštielninka. 
Etjenas pribėgo, norėjo ją pakelti ir nunešti į šalį, bet ji mostu 
parodė, kad jai jau viskas baigta. Paskui ji ėmė žagsėti, ir vis šyp- 
sojosi Etjenui ir Katerinai, lyg džiaugdamasi, matydama juos kar- 
tu dabar, kai ji pasitraukia iš šio pasaulio. 

Atrodė, kad viskas baigta; šūvių uraganas nuūžė labai toli, 
ligi pat kaimo namelių, tik staiga trinktelėjo paskutinis, pavėla- 
vęs ir vienišas šūvis. 

Maė, kuriam jis pataikė į pačią širdį, apsisuko vietoje ir krito 
veidu į pajuodusį nuo anglių vandens klaną. 

Jo žmona apstulbusi pasilenkė: 

— Ei, seni, kelkis! Sakyk, juk tai nieko? 

Jos rankos buvo užimtos Estele, ji turėjo pasikišti ją po pažas- 
timi, kad galėtų pasukti savo vyro galvą. 

— Nagi kalbėk! Kur tau skauda? 

Jo akys buvo užgesusios, iš burnos bėgo kruvinos putos. Ji 
suprato, kad jis miręs. Tada ji paliko sėdėti purvyne, pasikišusi 
po pažastimi dukterį lyg ryšulį, atbukusiu žvilgsniu žiūrėdama į 
savo senį. 

Kasyklos buvo išvaduotos. Nervingu judesiu kapitonas nu- 
siėmė ir vėl užsidėjo akmens perplėštą savo kepę; jis stovėjo 
sustingęs ir išblyškęs prieš savo gyvenimo nelaimę; jo vyrai ty- 
lėdami vėl užtaisinėjo savo šautuvus. Priimamojo languose 
šmėkščiojo sumišę Negrelio ir Dansero veidai. Už jų stovėjo Su- 
varinas; jo kaktą vagojo gili raukšlė, kurioje, rodos, įsirėžė toji 
nuolatinė jį apsėdusi mintis. Kitoje akiračio pusėje, kalvos pa- 
kraštyje, stovėjo kaip įbestas Bonmoras, pasirėmęs viena ranka 
ant lazdos, kitą ranką pridėjęs prie kaktos, kad geriau matytų, 
kaip ten apačioje žudo jo artimuosius. Sužeistieji dejavo, miru- 
siėji stingo gulėdami atodrėkio purvyne arba juoduojančiose 
anglies dėmėse, pasirodančiose iš po nešvaraus sniego. Ir tarp 
lavonų tų žmonių, kurie dabar atrodė labai maži ir nepaprastai 
išsekę, gulėjo baisi ir gaili Trimito maita. 

Etjeno neužmušė. Jis vis kažko laukė, stovėdamas šalia Kateri- 
nos, kuri buvo sukniubusi iš nuovargio ir baimės; staiga kažkieno 
virpąs balsas privertė jį krūptelėti. Tai buvo kunigas Ranvjė, ku- 
ris grįžo atlaikęs mišias. Iškėlęs rankas, su pranašo įtūžimu jis 
šaukėsi Dievo rūstybės žmogžudžiams. Jis skelbė tiesos erą ir 
pranašavo, kad ugnis iš dangaus netrukus sunaikinsianti buržu- 
aziją, nes ji perpildžiusi savo nusikaltimų taurę, žudydama dar- 
bininkus ir šio pasaulio nuskriaustuosius. 


Septinta dalis 


Monsu šūviai baisiu aidu nuskambėjo ligi pat Paryžiaus. Visi 
opoziciniai laikraščiai pasipiktinę jau keturias dienas pirmuose 
puslapiuose dėjo šiurpius aprašymus: dvidešimt penki sužeisti, 
keturiolika užmuštų, tarp jų du vaikai ir trys moterys; buvo ir 
belaisvių. Levakas tapo savotišku karžygiu, jo atsakymas tardy- 
tojui pasirodė persunktas antikiniu didingumu. Imperija, kuriai 
tos kelios kulkos pataikė tiesiai į širdį, dėjosi esanti rami dėl sa- 
vo visagalybės, nenusimanydama apie savo žaizdos sunkumą. 
Tai buvęs tik apgailėtinas susidūrimas, kažkoks nepasisekimas, 
ten, tame juodame krašte, labai toli nuo Paryžiaus gatvių, kuriose 
susidarydavo viešoji nuomonė. Greit būsią viskas užmiršta; ben- 
drovė gavo oficialų įsakymą užtrinti nesusipratimą ir baigti 
šitą streiką, kurio užsitęsimas erzino visuomenę ir grėsė virsti 
socialiniu pavojumi. 

Todėl trečiadienio rytą į Monsu atvyko trys Bendrovės valdy- 
bos nariai. Visą laiką susirūpinęs, iki šiol nedrįsęs džiaugtis įvy- 
kusiomis žudynėmis, miestelis dabar atsikvėpė ir pasijuto esąs 
pagaliau išgelbėtas. Kaip tik tuo metu ir oras pasitaisė, nusigied- 
rijo, ir nuo šiltų vasario saulės spindulių sužaliavo alyvų pumpu- 
rai, Valdybos rūmuose buvo atidarytos visos langinės,ir didžiulis 
pastatas tartum atgijo; iš jo sklido malonesni gandai, buvo 
kalbama, kad tie ponai esą labai nusiminę dėl įvykusios katast- 
rotos ir atsiskubinę išskėstomis rankomis tėviškai padėti darbi- 
ninkų kaimelių paklydėliams. Dabar, kai jau smūgis buvo smog- 
tas, ir, be abejo, stipresnis, negu jie buvo norėję, jie stengėsi 
stropiai atlikti savo, kaip išgelbėtojų, pareigą, griebdamiesi pui- 
kių, bet pavėluotų priemonių. Pirmiausia jie atleido boreniečius, 
labai išpūsdami tos blogiausios darbininkams nuolaidos reikšmę. 
Paskui panaikino karinę sargybą prie kasyklų, kurioms nebegrė- 
sė joks sutriuškintų streikininkų pavojus. Pagaliau jie užgniaužė 
ir dingusio Vorė sargybinio bylą: visa apylinkė buvo iššniukšti- 
nėta, bet nebuvo rasta nei šautuvo, nei lavono. Todėl buvo nutar- 
ta jį laikyti pabėgusiu, nors ir buvo įtarimų, kad čia slypi kažkoks 
nusikaltimas. Taip jie pasistengė sumažinti įvykių reikšmę, dre- 
bėdami iš baimės prieš rytojaus dieną, manydami, kad būtų pa- 

vojinga pripažinti galią įšėlusios minios, puolusios sutrūnijusias 
senojo pasaulio atramas. Be to, šitas sutaikinimo darbas jiems nė 
kiek netrukdė gerai atlikti ir grynai administracinius reikalus, 
nes buvo pastebėta, kad į Valdybos rūmus užeidavo Denelenas, 
kur jis susitikdavo su Enbo. Tęsėsi derybos dėl Vandamo, buvo 
tvirtinama, kad Denelenas priimsiąs tų ponų pasiūlymus. 

Bet ypač sujaudino visą apylinkę dideli geltoni skelbimai, ku- 
riuos administratoriai liepė gausiai išlipinti ant sienų. Juose buvo 
išspausdintos labai didelėmis raidėmis šios kelios eilutės: „Monsu 
darbininkai! Mes nenorime, kad protingiems ir geros valios dar- 
bininkams atimtų pragyvenimo šaltinį paklaidos, kurių liūdnas 
pasekmes jūs patys matėte. Taigi pirmadienio rytą vėl atidarysi- 
me visas kasyklas, ir, kai vėl prasidės darbas, mes rūpestingai ir 
atidžiai ištirsime visas tas aplinkybes, kuriomis bus galima ką 
nors pagerinti. Pagaliau mes padarysime visa, ką bus galima ir 
reikalinga padaryti.“ 

Per vieną rytą dešimt tūkstančių angliakasių praėjo pro tuos 
skelbimus. Nė vienas nieko nesakė, daugelis lingavo galvas, 
kiti nueidavo sunkiai vilkdami kojas, bet jų sustingusiuose vei- 
duose nesujudėjo nė vienas raumuo. 


Ligi tol kaimelis Du Šimtai Keturiasdešimt atkakliai priešino- 
si. Atrodė, kad draugų kraujas, nuraudoninęs kasyklos purvą, už- 
tvėrė į ją kelią likusiems. Į darbą nuėjo tik kokie dešimt žmo- 
nių — Pjeronai ir kiti tokie pat veidmainiai; jiems išeinant ir 
grįžtant, visi kiti į juos žiūrėjo niūriai, bet jiems nei grūmojo, nei 
grasino. Tyliu nepasitikėjimu buvo sutiktas ir ant bažnyčios 
sienos prilipdytas skelbimas. Jame nieko nebuvo pasakyta apie 
grąžintąsias darbo knygeles: ar Bendrovė atsisakys priimti pa- 
šalintuosius? Represijų baimė ir mintis broliškai ir solidariai pro- 
testuoti prieš labiausiai susikompromitavusiųjų atleidimą vertė 
visus dar labiau spirtis. Skelbimas atrodė įtartinas, reikėtų dar 
pagalvoti, į kasyklas bus galima grįžti tada, kai tie ponai teiksis 
viską atvirai paaiškinti. Žemučius namus slėgė tyla, net ir badas 
nieko nebereiškė: po to, kai viršum jų kaimelio praskrido staigi 
mirtis, atrodė, kad ir visi kiti sutiko mirti. 

Bet vieni namai — Maė namai — buvo ypač gedulo prislėgti 
ir nebylūs. Palydėjusi savo vyrą į kapines, Maė našlė tylėjo, su- 
kandusi dantis. Po tų skerdynių ji leido Etjenui parvesti purviną, 
leisgyvę Kateriną. Kai čia pat, matant jaunuoliui, ji nurengė ją, 
norėdama paguldyti, išsyk ji pamanė, kad ir dukteriai kulka pa- 
taikė į pilvą, nes ant jos marškinių buvo didelės kraujo dėmės. 
Bet netrukus ji suprato: tai buvo pavėluoto lytinio subrendimo 
kraujas, pirmąsyk išsiveržęs susijaudinus dėl tos klaikios die- 
nos pergyvenimų. O, toji žaizda tai dar viena galimybė! Puiki do- 

vana — galimybė gimdyti vaikus, kuriuos paskui išsmaugs žan- 
darai! Ir ji nė žodžio nesakė Katerinai ir nieko nekalbėjo Etjenui. 
Jis miegojo dabar su Žanlenu, rizikuodamas būti suimtas; pagal- 
vojus apie grįžimą į Rekijaro tamsybes, jį apimdavo toks pasi- 
bjaurėjimas, jog jam atrodė geriau pūti kalėjime: jį purtydavo 
šiurpas, naktį kankindavo siaubas dėl visų tų mirčių, jis negalėjo 
prisipažinti bijąs mažojo kareivėlio, kuris miegojo ten, po uolo- 
mis. Be to, jis svajodavo apie kalėjimą kaip apie užuovėją nuo 
visų jo pralaimėjimo kančių. Bet niekas apie jį net nepasiteiravo; 
jis gyveno sunkias valandas, nežinodamas, ko griebtis, kad bent 
fiziškai pavargtų. Tik kartais Maė našlė žiūrėdavo į juodu, į jį ir į 
savo dukterį, apmaudžiu žvilgsniu, tarytum klausdama, ko jiems 
pas ją reikia. 

Ir vėl visi knarkdavo krūvoje; tėvas Bonmoras užėmė lovą 
abiejų mažėlių, kurie dabar miegojo su Katerina, nes vargšė Al- 
zira jau nebespaudė savo kupra vyresniosios sesers šonų. Gulda- 
ma motina ypatingai jausdavo namų tuštumą, — lova dabar buvo 
pasidariusi per didelė ir šalta. Veltui ji pasiimdavo Estelę, norė- 
dama užpildyti tą tuštumą: mažytė jai negalėjo pavaduoti vyro, ir 
Maė be garso praverkdavo ištisas valandas. Paskui dienos vėl 
ėmė slinkti kaip ir anksčiau: visą laiką nebūdavo duonos, bet ne- 
buvo galima ir badu nugeibti; jie vis ką nors šen ar ten gaudavo, 
ir tie laimikiai jiems teikė blogą paslaugą, pratęsdami jų kančias. 
Jų gyvenime niekas nepasikeitė, tik nebebuvo josios vyro. 

Etjenas, kurį ta tylinti moteris stūmė į neviltį, penktosios die- 
nos popietę išėjo iš namų ir lėtai nuėjo grįsta kaimelio gatve. 
Negalėjimas ką nors veikti jį slėgė ir vertė jį nuolat klaidžioti; jis 
slankiodavo nuleidęs rankas, nulenkęs galvą, kankinamas vienos 
įkyrios minties. Taip jis ir dabar žingsniavo jau kokį pusvalandį, 
tik staiga jam ėmė darytis dar nesmagiau: jis suprato, kad draugai 
išėjo prie durų, norėdami jį pamatyti. Dar išlikęs jo populiaru- 
mo truputis ištirpo šūvių ugnyje, ir dabar jį praeinantį lydėjo tik 
liepsningi žvilgsniai. Pakėlęs galvą, jis pamatė grėsmingus vyrus 
ir langų užuolaidėles atitraukiančias moteris; ir jausdamas šitų 
padidėjusių nuo bado ir ašarų akių nebylų kaltinimą, sulaikomą 
pyktį, jis darėsi nevikrus, nebepataikė nė žingsnio žengti. Už jo 
nugaros duslūs priekaištai vis augo. Pamanęs, kad visas kaimelis 
išeis į gatvę prikaišioti jam savo vargą, jis taip persigando, jog 
drebėdamas grįžo namo. 

Bet scena, jo laukusi Maė namuose, visiškai jį pribaigė. Prie 
šalto židinio sėdėjo senis Bonmoras, prikaltas prie kėdės nuo žu- 
dynių dienos, kai kaimynai rado jį pargriuvusį lyg seną, perkūno 
trenktą medį, o jo lazda buvo sulaužyta į šipulius. Norėdami ap- 
gauti savo alkį, Leonora ir Anri, baisiausiai žvangindami, gramdė 

seną prikaistuvį, kuriame iš vakaro buvo virę kopūstai, o motina, 
padėjusi ant stalo Estelę, įsiręžusi grasė kumščiu Katerinai. 

— Nagi, tik pakartok, po velnių! Tik pakartok, ką tu pasakei! 

Katerina buvo pasakiusi, ketinanti grįžti į Vorė. Mintis, kad 
ji negali užsidirbti duonos, kad motina į ją žiūri kaip į apsunki- 
nantį ir nenaudingą gyvulį, jai vis labiau darėsi nepakeliama; jei 
ji nebūtų bijojusi, kad Šavalis gali jai iškrėsti kokią šunybę, ji jau 
antradienį būtų nusileidusi į kasyklą. Mikčiodama ji vėl tarė: 

— Kogitu nori? Juk negalima gyventi nieko nedirbant. Bent 
duonos turėtume, 

Motina ją pertraukė: 

— Klausyk, aš pasmaugsiu pirmąjį iš jūsų, kuris eis dirbti... 
Ne! To jau būtų per daug — užmušti tėvą, o paskui ir vėl pradėti 
išnaudoti vaikus! Užteks jau to; verčiau sutikčiau matyti visus jus 
išnešamus tarp keturių lentų, kaip ir tą, kurį jau išnešė. 

Ir jos ilgas tylėjimas dabar prapliupo smarkia žodžių srove. 
Baisią čia algą parneštų jai Katerina! Vos trisdešimt sū, prie kurių 
būtų galima pridėti dar dvidešimt sū, jei viršininkai teiktųsi rasti 
darbo tam plėšikui Žanlenui. Penkiasdešimt sū, o maitinti — sep- 
tynios burnos! Mažiai tinka tik sriubai ryti, o seneliui ar tik nebus 
kas trūkę smegenyse, kai jis griuvo, nes jis atrodo pakvaišęs; kad 
tik jis nebūtų visai pamišęs matydamas, kaip kareiviai šaudo 
draugus. 

— Ar ne, seni? Jie jus pribaigė. Nors ranka jūsų dar tvirta, 
vis tiek jums jau galas. | 

Bonmoras į ją žiūrėjo išgesusiomis akimis, nieko nesuprasda- 
mas. Taip jis išbūdavo valandų valandas, žiūrėdamas į vieną taš- 
ką ir sugebėdamas tik nusispjauti į indą su pelenais, kurį statyda- 
vo šalia jo, kad neterštų grindų. 

— Jam dar nepripažino pensijos, — toliau kalbėjo ji,— ir aš 
esu tikra, kad jie atsisakys ją patvirtinti dėl mūsų pažiūrų... Ne! 
Aš jums sakau, man kliuvo jau per daug nuo tų baisių žmonių! 

— Bet vis dėlto, — išdrįso įterpti Katerina, — jie skelbime pa- 
sižada... 

— Duok man ramybę su tuo savo skelbimu!.. Tai dar vieni 
spąstai mums sugauti ir suėsti! Jie gali dėtis esą malonūs dabar, 
kai mums nuleido kraują. 

— Bet kurgi mes eisime? Tikriausiai mūsų nelaikys darbinin- 
kų kaimelyje? 

Maė našlė beviltiškai mostelėjo ranka. Kur jie eis? Ji nė pati 
nežinojo ir stengėsi apie tai negalvoti, kad neišeitų iš proto. Jie 
eitų kur nors kitur. Ir kadangi katilo žvanginimas darėsi visai ne- 
bepakenčiamas, ji puolė prie Lenoros ir Anri ir apdalino juos an- 
tausiais. Nuo stalo nukrito Estelė, kuri rėpliojo keturpėsčia, ir 

tai dar padidino triukšmą. Sušėrusi ir jai, motina ir ją nutildė: ko- 
kia būtų buvusi laimė, jei ji dabar būtų užsimušusi! Ji prisiminė 
Alzirą ir palinkėjo visiems kitiems josios dalios. Paskui staiga ji 
garsiai pravirko, atrėmusi galvą į sieną. Etjenas stovėjo, nedrįs- 
damas įsikišti. Namuose jis nebevaidino jokio vaidmens, net vai- 
kai nuo jo traukėsi su nepasitikėjimu. Bet nelaimingosios moters 
ašaros jam sugniaužė širdį, ir jis sumurmėjo: 

— Nanieko, nieko, nepraraskime drąsos! Pasistengsime kaip 
nors išsikapstyti! 

Atrodė, kad ji jo neišgirdo ir ėmė pusbalsiu aimanuoti: 

— O, varge, argi tai įmanoma! Prieš tuos baisiuosius įvykius 
dar šiaip taip laikėmės. Valgėme sausą duoną, bet visi buvomė 
kartu... O kas dabar įvyko, dieve mano! Ką gi mes padarėme, kad 
užsitraukėme tokią nelaimę, kad vieni jau po žeme, o kiti nieko 
daugiau ir netrokšta, tik ten patekti... Tiesa, mus įkinkydavo į 
darbą kaip arklius, ir buvo neteisinga, kad per dalybas mums tek- 
davo tik lazdų smūgiai, o turtuoliai vis tuko iš mūsų darbo, o mes 
patys net nesitikėjome ko nors geriau. Neliko nė gyvenimo džiau- 
gsmo, kai nėra jokios vilties. Taip, ilgiau taip negalėjo tęstis, rei- 
kėjo truputį atsikvėpti... Ir vis dėlto jei būtume žinoję! Argi tai 
galimas dalykas, kad, siekdamas teisybės, žmogus tampa toks ne- 
laimingas! 

Atodūsiai kilnojo jos krūtinę, nuo begalinio skausmo balsas 
slopo jos gerklėje. 

— Bet visuomet atsiranda gudruolių, kurie pažada, kad, tik 
truputį pasistengus, viską galima sutvarkyti... Na ir apsisuka gal- 
va: visa, kas yra, taip ima kankinti, jog užsigeidi žmogus to, ko 
nėra... Aš pati kaip kvailė svajojau, mačiau brolišką visų gyveni- 
mą, buvau pakilusi į orą, garbės žodis! Pačiose padangėse... O kai 
vėl nukrenti į mėšlą, tad ir šonkaulius išsilauži... Visa tai buvo 
netiesa, visai nebuvo to, ką įsivaizdavau. Buvo tik vargas. O, tiek 
vargo, kiek tik lenda, ir priedo dar šautuvų kulkos! 

Etjenas klausėsi tos raudos, kurios kiekviena ašara kėlė jam 
sąžinės graužimą. Jis nežinojo, ką sakyti, kad nuramintų našlę, 
taip baisiai pritrenktą savo kritimo iš idealo viršūnių. Ji vėl atė- 
jo į kambario vidurį ir žiūrėjo dabar į jį; savo paskutiniame pyk- 
čio priepuolyje jį tujindama šaukė: 

— O tu, taip baisiai mus apvylęs, ar ir tu mums patarsi grįžti 
į kasyklas?.. Aš tau nieko neprikišu..Bet jei aš būčiau tavo vieto-. 
je, aš jau būčiau mirusi iš sielvarto, kad tiek bloga padariau savo, 
draugams. | 

Jis. norėjo. atsakyti, bet paskui tik beviltiškai gūžtelėjo pe-. 
čiais: kuriam galui aiškintis jai, ji savo sielvarte vis tiek nieko 
nesupras! Ir, nebegalėdamas ištverti tos kančios, Etjenas vėl išė- 
jo beprasmiškai bastytis. 

Čia jam vėl pasirodė, kad kaimelis jo laukia: vyrai tarpduriuo- 
se, moterys prie langų. Kai tik jis pasirodė, pasigirdo murmėji- 
mas, ėmė rinktis minia. Šmeižtų gūsis per tas keturias dienas iš- 
siplėtė ir prapliupo visuotiniu prakeiksmu. Kumščiai tiesėsi į Et- 
jeną, Motinos įniršusiais veidais jį rodė vaikams, seniai spjaudėsi 
į jį žiūrėdami. Tai buvo visiškas santykių pasikeitimas, kaip pa- 
prastai įvyksta po pralaimėjimo,— neišvengiama išvirkščioji 
populiarumo pusė, neapykanta, išaugusi dėl skaudžių kentėjimų, 
kurie nedavė nieko gera. Etjenas mokėjo už badą ir mirtį. 

Zacharijas, ėjęs su Filomena, kumštelėjo tarpdury Etjeną ir 
piktai nusišaipė: 

— Matai, kaip sustorėjo, vadinasi, mūsų badavimas kai kam 
į naudą! 

Jau ir Levako žmona kartu su Butliu išėjo ant slenksčio ir ėmė 
kalbėti apie Beberą, savo nušautąjį berniuką. Ji rėkė: 

— Taip, yra pasaulyje bailių, kurie leidžia žudyti vaikus! Te- 
prasmenga ir jis kiaurai žemę, jei negali man grąžinti vaiko! 

Ji neužsiminė apie savo suimtąjį vyrą, nes šeimoje jo nepasi- 
gedo, jį pavadavo Butliu. Paskui vis dėlto prisiminė ir jį ir tarė 
spiegiančiu balsu: 

— Tik žiūrėkit! Niekšai sau vaikštinėja, o dori žmonės sėdi 
už grotų! 

Norėdamas nuo jos pasprukti, Etjenas susidūrė su Pjerono 
žmona, kuri buvo atbėgusi sodais. Savo motinos mirtį ji pergyve- 
no kaip išsivadavimą, nes senės pasiutimas būtų juos pribaigęs. 
Ne daugiau ji raudojo ir Pjerono dukters, tos valkatos Lidijos, 
kuria jau seniai buvo laikas nusikratyti. Bet ji prisidėjo prie kai- 
mynių, tikėdamasi taip su jomis susitaikyti: 

— O mano motina? O mergytė? Tave matė, kaip tu slėpeisi už 
jų nugarų, ir tavo vietoje jos gavo švino! 

Kas daryti? Pasmaugti Pjerono žmoną ir kitas, muštis su visu 
kaimu? Vieną akimirką Etjenui buvo kilęs toks noras. Kraujas 
plūdo jam į galvą, dabar jis laikė savo draugus galvijais, jis niršo 
matydamas, kad jie tokie neprotingi ir laukiniai, jog kaltina jį už 
tai, kas tebuvo logiška įvykių eiga. Argi tai ne kvaila! Jis bjau- 
rėjosi savo negalia dar kartą juos sutramdyti; jis pasitenkino, pa- 
greitinęs žingsnius, lyg būtų kurčias visiems plūdimams. Netru- 
kus jo skubėjimas virto tikru bėgimu, iš kiekvienų namų jam švil- 
pė; visi jį keikė vis garsesniais balsais, kilo ir jų neapykanta. Tai 
jis buvo tasai išnaudotojas, žmogžudys, vienintelė visų jų nelai- 
mių priežastis. Išblyškęs, persigandęs, jis bėgte išbėgo iš kai- 
melio, o jam už nugaros staugė minia. Pagaliau daugumas kelyje 
atsiliko, bet kai kurie jį atkakliai vijosi, tuo tarpu šlaito apačio- 
je, priešais „Avantažą“, jis sutiko kitą būrį, einantį iš Vorė. 


Ten buvo senasis Mukas ir Šavalis. Po savo dukters Muketės 
ir sūnaus Mukė mirties senis ir toliau ėjo arklininko pareigas, 
nepratardamas nė vieno žodžio savo gailesčiui arba skundui iš- 
reikšti. Kai jis pastebėjo Etjeną, staiga jį apėmė pasiutimas, aša- 
ros ištryško jam iš akių, ir keiksmų potvynis išsiliejo iš jo juodos 
burnos, kuri kraujavo nuolat kramtant taboką. 

— Bjaurybė! Kiaulė! Šunsnukis!.. Palauk, tu man užmokėsi 
už mano vargšus vaikus, paragauk ir tu to paties! 

Jis pakėlė plytą, ją perlaužė ir sviedė į jį abu gabalus. 

— Taip, taip, išdirbkime jam kailį! — šaukė Šavalis, krizen- 
damas, labai įsikarščiavęs ir susižavėjęs proga atsikeršyti.— Kie- 
kvienam ateina eilė... Štai ir tu priremtas prie sienos, rupūže! 

Jis taip pat puolė Etjeną akmenimis. Kilo laukinis riksmas, 
visi griebė plytas, jas laužė, mėtė, norėdami jam paleisti žarnas, 
kaip anuomet norėjo paleisti žarnas kareiviams. Apglumęs jis ne- 
bebėgo, tik stovėjo priešais juos, stengdamasis juos nuraminti 
žodžiais. Iš jo lūpų veržėsi jo senosios kalbos, kadaiše taip palan- 
kiai sutinkamos. Jis kartojo tuos pačius žodžius, kuriais juos svai- 
gindavo tuo metu, kai laikė savo rankose kaip klusnią kaimenę. 
Bet jo galybė jau buvo žlugusi: vietoj atsakymo skrido tik akme- 
nys. Jam sužeidė kairiąją ranką: jis ėmė trauktis, nes grėsė rim- 
tas pavojus, ir atsidūrė priremtas prie „Avantažo“ sienos. 

Jau valandėlę Raseneras stovėjo ant slenksčio. 

— Įeik,— tarė jis paprastai. 

Etjenas svyravo, jam buvo koktu čia slėptis. 

— Nagi įeik, aš su jais pakalbėsiu. 

Jis nusileido ir pasislėpė kambario gilumoje, o smuklininkas 
savo plačiais pečiais užtvėrė duris. 

— Klausykite, draugai, būkite protingi... Jūs gerai žinote, kad 
aš jūsų niekad nebuvau apgavęs. Aš visada buvau ramybės šali- 
ninkas, ir jei jūs būtumėte manęs paklausę, tikriausiai nebūtumė- 
te atsidūrę tokioje padėtyje kaip dabar. 

Linguodamas visu kūnu, jis ilgai kalbėjo; tarsi drungną van- 
denį jis liejo savo lengvą, švelniai liūliuojančią iškalbą. Ir vėl 
jam grįžo visas jo pirmykštis pasisekimas; savaime, be jokių pas- 
tangų, jis vėl atgavo savo populiarumą, tarytum prieš mėnesį 
draugai net ir nebuvo jo nušvilpę ir laikę bailiu. Jam pritarė bal- 
sai: „Visai teisingai! Sutinkame! Štai kaip reikia kalbėti!“ Prapliu- 
po plojimai. 

Už jo nugaros Etjenas klausėsi su alpstančia, kartėlio pritvin- 
kusia širdimi. Jis prisiminė Rasenero pranašavimą miške, kai jis 
jam buvo grasinęs minios nedėkingumu. Koks beprotiškas žiau- 
rumas| Koks šlykštus užmiršimas padarytų paslaugų! Tai buvo 
akla jėga, nuolat ryjanti pati save. Ir jo pyktyje, kad tie galvijai 

patys gadina savo reikalą, slypėjo taip pat nusiminimas dėl savo 
pralaimėjimo, dėl tragiško savo ambicijų galo. Kaip? Argi jau 
baigta? Jis prisiminė, kaip po skroblais išgirdo plakant tris tūks- 
tančius širdžių, savosios širdies aidą. Tą dieną jis savo populia- 
rumą laikė abiem rankom, toji liaudis priklausė jam, jis jautėsi 
esąs jos valdovas. Tada jį svaigino beprotiškos svajonės: prie jo 
kojų Monsu, paskui Paryžius; galbūt jis tapsiąs atstovu, pliekian- 
čiu savo kalbomis buržuaziją; jo pirmoji kalba būtų kartu ir pir- 
moji kalba, darbininko pasakyta parlamento tribūnoje. O dabar 
viskas baigta! Iš savo svajonių jis atitoko nelaimingas, neken- 
čiamas, jo liaudis jį išvijo plytgaliais. 

Raseneras pakėlė balsą: 

— Prievarta niekad nėra laimėjusi, per vieną dieną pasaulio 
negalima pertvarkyti. Tie, kurie jums žadėjo viską pakeisti vienu 
kirčiu, yra pokštininkai arba apgavikai! 

— Bravo! Bravo! — šaukė minia. 

Kas gi buvo kaltininkas? Ir tas klausimas, į kurį ieškojo atsa- 
kymo Etjenas, jį visai pribloškė. Iš tikrųjų, ar dėl jo kaltės įvyko 
toji nelaimė, dėl kurios jo paties širdis plūdo kraujais, tasai var- 
gas — vienų, žudynės — kitų, tos moterys, tie be duonos suliesė- 
ję vaikai? Tą graudžią viziją jis buvo regėjęs vieną vakarą dar 
prieš katastrofą. Bet jį kėlė kažkokia jėga, ir jis pasijuto jos neša- 
mas kartu su draugais. Be to, jis niekad jiems ir nevadovavo, jie 
patys jį vedė, vertė jį imtis tokių dalykų, kurių jis nebūtų ėmęsis, 
jei už savęs nebūtų jautlęs stumiančios jį pirmyn minios. Pavarto- 
jęs prievartą, kiekvieną kartą jis būdavo pritrenktas jos pasek- 
mių, nes tų pasekmių jis nebūdavo nei matęs, nei jų norėjęs. Argi 
jis galėjo, pavyzdžiui, tikėtis, kad vieną gražią dieną jo kaimelio 
šalininkai apmėtys jį akmenimis? Tie pasiutėliai melavo tvirtin- 
dami, kad jis jiems buvo žadėjęs dykaduonių ir tinginių gyveni- 
mą. Tuose jo pasiteisinimuose ir svarstymuose, kuriais jis mėgino 
nutildyti sąžinės priekaištus, knietė slaptas nerimas, kad jis nepa- 
sirodė esąs savo uždavinių aukštumoje — toji mažamokslio abe- 
jonė, kuri jį visuomet kankino. Bet jis jautėsi netekęs drąsos, net 
širdimi jis nebuvo su draugais, bijojo jų, tos milžiniškos, aklos 
ir neįveikiamos liaudies masės, kuri praūžia kaip gamtos stichija, 
visa nušluoja, nepaiso jokių taisyklių nei teorijų. Pamažu, pama- 
žu jį nuo tos masės atskyrė pasišlykštėjimas, jo skonis buvo pasi- 
daręs subtilesnis, ir jis visa savo esybe veržėsi į aukštesnį luomą. 

Tą akimirką Rasenero balsą nustelbė entuziastingi klyksmai: 

— Tegyvuoja Raseneras! Tik jis mums lieka! Bravo, bravo! 


Smuklininkas uždarė duris, o minia ėmė skirstytis. Abu vyrai 
tylomis pažiūrėjo į vienas kitą. Abu gūžtelėjo pečiais. Pagaliau 
kartu išgėrė po stiklą alaus. 

Tą pačią dieną Piolenoje buvo keliami iškilmingi pietūs: šven- 
čiamos Negrelio ir Sesilės sužieduotuvės. Jau išvakarėse Gregu- 
arai liepė išvaškuoti valgomąjį ir išvalyti dulkes salone. Melani 
viešpatavo virtuvėje, prižiūrėjo kepsnius, maišė padažus, kurių 
kvapas sklido iki pat daržinių. Buvo nutarta, kad vežėjas Fransis 
padėsiąs Onorinai nešioti valgius. Sodininko žmona turėjo plauti 
indus, sodininkas — atidarinėti vartelius. Niekuomet dar tokia 
puota nebuvo apvertusi aukštyn kojomis tų didelių patriarchališ- 
kų ir turtingų namų. 

Viskas ėjosi kuo puikiausiai. Ponia Enbo buvo labai meili Se- 
silei ir nusišypsojo Negreliui, kai Monsu notaras galantiškai pa- 
siūlė išgerti už būsimosios poros laimę. Ir ponas Enbo buvo labai 
malonus. Svečius nustebino jo džiaugsminga išvaizda; sklido gan- 
dai, kad jis vėl atgavęs Valdybos malonę ir netrukus būsiąs ap- 
dovanotas Garbės Legiono ordinu už energingą streiko užgniau- 
žimą. Buvo vengiama kalbėti apie buvusius įvykius, tačiau bend- 
rame džiaugsme jautėsi triumfas, pietūs virto oficialia pergalės 
švente. Pagaliau jie laisvi, ir vėl bus galima ramiai valgyti ir mie- 
goti! Diskretiškai buvo padaryta užuominų dėl mirusiųjų, kurių 
kraują ką tik buvo spėjęs sugerti Vorė purvas: tai buvo reikalin- 
ga pamoka, ir visi susigraudino, kai Greguarai pridūrė, jog dabar 
kiekvieno pareiga esanti eiti į kaimelius gydyti žaizdų. Patys Gre- 
guarai buvo atgavę savo geraširdišką giedrumą; jie atleido savo 
doriesiems angliakasiams, matydami juos ir vėl kasyklų gelmėse 
rodančius amžinos rezignacijos pavyzdį. Monsu grietinėlė, kuri 
dabar nebedrebėjo iš baimės, sutiko su tuo, kad atlyginimo klau- 
simas turėtų būti rūpestingai apsvarstytas. Kai, valgant kepsnį, 
ponas Enbo perskaitė vyskupo laišką, kuriuo buvo pranešama 
apie kunigo Ranvjė iškėlimą, pergalė tapo visiška. Visa provin- 
cijos buržuazija aistringai domėjosi istorija to kunigo, kuris ka- 
reivius išvadino žmogžudžiais. O kai padavė desertą, notaras la- 
bai ryžtingai pasisakė esąs laisvamanis. 

Puotoje dalyvavo ir Denelenas su abiem dukterimis. Bendra- 
me linksmume jis stengėsi nuslėpti savo liūdesį dėl bankroto. Tą 
patį rytą jis buvo pasirašęs savo koncesijos pardavimo aktą Mon- 
su Bendrovei. Priremtas prie sienos, jis buvo priverstas nusileis- 
ti administratorių reikalavimams, pagaliau perleisdamas jiems 
tą taip ilgai tykotą grobį, gavęs pinigų sumą, kurios vos užteko 
apmokėti skolininkams. Paskutiniu momentu jis net priėmė kaip 
pelningą pasiūlymą pasilikti skyriaus inžinieriumi, sutikdamas, 
kaip paprastas tarnautojas, prižiūrėti tas kasyklas, kurios buvo 
prarijusios visą jo turtą. Mažoms įmonėms skambėjo laidotuvių 
varpai, jų savininkai turėjo dingti, ryjami vienas po kito nuolat 
alkano kapitalo slibino, skęsdami kylančiame didžiųjų bendrovių 

potvynyje. Streiko nuostolius mokėjo tik vienas Denelenas; jis 
gerai jautė, kad, gerdami už pono Enbo ordiną, svečiai tuo pačiu 
geria ir už jo žlugimą; jį bent kiek guodė tik šaunus elgesys Liusi 
ir Žanos, kurios buvo tikrai žavios su savo atnaujintomis suknelė- 
mis ir linksmai juokėsi iš tos nelaimės kaip gražios, berniokiškos, 
pinigą niekinančios merginos. 

Kai visi perėjo į saloną gerti kavos, Greguaras nusivedė savo 
pusbrolį į šalį ir jį pasveikino už jo drąsų ryžtingumą. 

— Ko gi tu nori? Vienintelė tavo klaida buvo rizikingas su- 
kišimas į Vandamą to milijono, kurį gavai už savo Monsu akciją. 
Tu sau baisiai pakenkei, o tas šuniškas darbas tave štai ir sužlug- 
dė; mano gi akcija, ramiai gulėdama stalčiuje, maitina mane, nors 
aš nieko nedirbu, ir maitins dar mano vaikaičių vaikus. 


II 


Sekmadienį, kai tik sutemo, Etjenas išspruko iš kaimelio. La- 
bai giedras, žvaigždžių nusagstytas dangus nušvietė žemę melsva 
sutemų šviesa. Etjenas nusileido prie kanalo, iš lėto nuėjo jo kran- 
tu, vėl pakildamas į Maršjeno pusę. Jo mėgstama pasivaikščioji- 
mo vieta buvo tasai žolėtas dviejų mylių takelis, einąs palei geo- 
metriškai tiesų vandens kanalą, kuris buvo panašus į begalinę 
ištirpinto sidabro srovę. 

Jis niekad ten nesutikdavo nė gyvos dvasios. Bet tą dieną jis 
susierzino, pastebėjęs priešais ateinantį žmogų. Ir blyškioje žvai- 
gždžių šviesoje abu vieniši keleiviai pažino vienas kitą, tik susi- 
tikę veidas į veidą. 

— A, tai tu! — sumurmėjo Etjenas. 

Suvarinas heatsakydamas linktelėjo galvą. Valandėlę jie stab- 
telėjo nejudėdami, paskui abu drauge nuėjo Maršjeno kryptimi. 
Atrodė, kad jie abu tęsia savo apmąstymus, lyg būdami labai toli 
vienas nuo kito. 

— Ar skaitei laikraštyje apie Pliušaro pasisekimus Paryžiu- 
je? — pagaliau paklausė Etjenas. — Jo laukė gatvėje ir, kai jis išė- 
jo iš susirinkimo Belvelyje, sukėlė ovacijas... O! Jis dabar iškils, 
nors ir turi slogą. Dabar jis pasieks, ko panorės! 

Mašinistas gūžtelėjo pečiais. Jis niekino gražbylius, tokius 
vyrukus, kurie imasi politikos taip, kaip teisininkai advokatūros, 
kad tuščiomis frazėmis galėtų įsigyti turto. 

Dabar Etjenas buvo įsikabinęs Darviną. Jis buvo perskaitęs 
jo raštų ištraukas, glaustas ir supaprastintas, populiariai išdėsty- 
tas išleistas vienu tomeliu, kurį buvo nusipirkęs už penkis sū; iš 
šitos blogai suprastos lektūros jis buvo susikūręs revoliucinę 
idėją apie kovą už būvį; toje kovoje liesieji suės riebiuosius, o 

tvirta liaudis praris mažakrauję buržuaziją. Bet Suvarinas įpykęs 
ėmė peikti kvailumą socialistų, kurie pritaria Darvinui, tam mo- 
kslinės nelygybės apaštalui, kurio garsioji selekcija tinkanti tik 
aristokratų filosofams. Tačiau jo draugas užsispyręs mėgino gin- 
čytis ir jis savo abejones išreiškė tokia hipoteze: sakykime, kad 
senoji visuomenė nebeegzistuoja, jos ir trupiniai nušluoti; na 
gerai, bet ar nereikia bijoti, kad naujoji visuomenė, išleidusi atža- 
las, nepasiduos pamažu užnuodijama tomis pačiomis neteisybė- 
mis? Vieni bus ligoniai, kiti — sveiki, vieni — apsukresni ir pro- 
tingesni — tuksią nuo visko, o kiti — kvailieji ir tingieji — vėl 
pasidarysią vergais. Tada, to amžino skurdo akivaizdoje, mašinis- 
tas suriko žiauriu balsu: jei žmogus negalįs įgyvendinti teisybės, 
jis turįs visai išnykti! Tol visuomenės santvarka būsianti supuvu- 
si, tol būsią žudynių, kol nebūsianti sunaikinta paskutinė gyva 
būtybė. Po to ir vėl įsiviešpatavo tyla. | 

Nuleidęs galvą, Suvarinas ilgai žingsniavo minkšta žole taip 
paskendęs mintyse, jog net nepastebėjo einąs pačiu kanalo pa- 
kraščiu taip ramiai, kaip miegąs žmogus stogo briauna. Paskui jis 
be jokios priežasties sudrebėjo, lyg susidūręs su vaiduokliu. Jis 
pakėlė akis, jo veidas labai išbalo, ir jis tyliai tarė savo bendrake- 
leiviui: 

— Ar esu tau pasakojęs, kaip ji mirė? 

— Kas? 

— Mano žmona, ten, Rusijoje. 

Etjenas kažkur link mostelėjo, nustebęs, kad Suvarino balsas 
sudrebėjo ir kad staiga panoro išsipasakoti tas vyrukas, visada 
savyje užsidaręs ir stoiškai atsiskyręs nuo kitų ir nuo paties sa- 
vęs. Etjenas iki šiol žinojo tik tai, kad žmona jis vadino savo mei- 
lužę ir kad ji buvo pakarta Maskvoje. 

— Reikalas visai nenusisekė, — pasakojo Suvarinas, klaidžio- 
damas dabar akimis po baltą kanalo tėkmę tarp melsvos didžiulių 
medžių kolonados.— Keturiolika dienų mes ištūnojome giliame 
urve, norėdami užminuoti geležinkelį; bet susprogdinome ne im- 
peratoriškąjį traukinį, o keleivinį... Tada ir suėmė Anušką. Per- 
sirengusi kaimiete, ji mums kas vakarą atnešdavo duonos. Ji ir 
dagtį padegė, nes vyrą būtų greičiau įtarę ... Ištisas šešias dienas 
aš sekiau teismo procesą, pasislėpęs minioje... 

Jo balsas trūkčiojo, jį pagavo kosulio priepuolis, lyg jis būtų 
dusęs. 

— Du kartus aš norėjau surikti, pulti prie jos per žmonių gal- 
vas. Bet kuriam galui? Vienu vyru mažiau, vadinasi, vienu karei- 
viu mažiau; ir aš gerai supratau, kad ji man tai draudžia daryti, 
kai jos didelės nejudančios akys sutikdavo manasias. 

Jis vėl sukosėjo. 

— Paskutinę dieną aš buvau aikštėje... Lijo, žmonės, lietaus 
pliekiami, buvo nevikrūs, nesusigraibė. Jie sugaišo dvidešimt mi- 
nučių, kol pakorė kitus keturis: virvė trūkinėjo, jie negalėjo pri- 
baigti ketvirtojo... Anuška stovėjo laukdama. Ji manęs nematė, 
ji Manęs ieškojo minioje. Aš užlipau ant kelrodžio, ji mane pa- 
matė, ir mūsų žvilgsniai nebesiskyrė. Ir mirusi ji vis dar tebe- 
žiūrėjo į Mane... Aš pamojavau kepure ir nuėjau. 

Vėl stojo tyla. Balta kanalo alėja tiesėsi į begalybę, abu ėjo 
tuo pat prislopintu žingsniu, tarytum vėl pasinėrę į savo vienatvę. 
Akiratyje blyškus vanduo plonyčiu šviesos ruoželiu, rodės, buvo 
pravėręs dangų. 

— Tai buvo mudviejų bausmė, — kietai tarė Suvarinas.— Mes 
buvome kalti tuo, kad mylėjome vienas kitą... Taip, gerai, kad ji 
mirė, iš jos kraujo gims karžygių, o mano širdyje nebeliko bai- 
mės... O! Niekas — nei tėvai, nei Žmona, nei draugas, — niekas 
neprivers sudrebėti mano rankos tą dieną, kai reikės atimti kitų 
gyvybę arba atiduoti savąją! | 

Etjenas sustojo, drebėdamas nuo nakties vėsos.. Jis nesiginči- 
jo, tik paprastai tarė: 

— Mes toli nuėjome, gal nori grįžti? 

Jiedu iš lėto grįžo į Vorė pusę, ir, paėjęs kelis žingsnius, Etje- 
nas pridūrė: 

— Ar matei naujuosius skelbimus? 

Tai buvo dideli geltoni plakatai, kuriuos Bendrovė tą rytą vėl 
buvo liepusi išlipinti. Dabar ji pasisakė aiškiau ir taikiau, žadėda- 
ma vėl priimti darbo knygeles iš tų angliakasių, kurie grįšią ryto- 
jaus dieną. Viskas būsią užmiršta, buvo žadama atleisti net labiau- 
siai susikompromitavusiems. | 

— Taip, mačiau, — atsakė mašinistas. 

— Na, o ką tu apie tai manai? 

— Aš,— kad tai galas... Kaimenė grįš į darbą. Jūs visi esate 
per daug bailūs. 

Etjenas ėmė karštai teisinti draugus: vienas žmogus gali būti 
drąsus, bet badu mirštanti minia yra bejėgė. Žingsnis po žingsnio 
jiedu priėjo Vorė; ir, stovėdamas prieš juodą kasyklos masyvą, 
jis kalbėjo toliau, prisiekdamas, kad pats niekuomet daugiau ne- 
benusileisiąs į darbą, bet jis atleidžiąs tiems, kurie eisią dirbti. 
Kadangi buvo girdėjęs, kad dailidės nespėję pataisyti šulinio ren- 
tinio, jis norėjo sužinoti, ar tai tiesa. Ar tiesa, kad žemės, slėgda- 
mos rąstus, kuriais buvo išmuštas vidus, buvo juos įstūmusios į 
vidų taip, jog viena keliamoji kabina užkliudanti rentinį bent pen- 
kių metrų tarpe? Suvarinas, vėl nutilęs, atsakinėjo trumpai. Jis 
dirbęs dar išvakarėse: mašina iš tikrųjų brūžuojanti šulinio sieną, 
mašinistai turėję net padvigubinti greitį, kad praeitų pro tą vietą, 

Bet visi viršininkai pastabas apie tai priimą susierzinę ir tik tiek 
saką: pirmiausiai reikalingos anglys, sutvirtinimus pataisysią vė- 
liau. 
— O, jei ten įlūžtų! — sumurmėjo Etjenas.— Tai turėtume 
pramogą! 

Įsmeigęs akis į neaiškiai juoduojančias šešėlyje kasyklas, Su- 
varinas ramiai užbaigė: 

— Jei įluš, draugai tai sužinos, nes juk tu patarei leistis. 

Monsu varpinėje išmušė devynias; kai Etjenas pasisakė grįž- 
tąs namo ir eisiąs gulti, Suvarinas, neištiesdamas rankos, pridū- 
rė: 

— Na gerai! Sudie! Aš išvykstu! 

— Kaip, tu išvyksti? 

— Taip, aš atsiėmiau knygelę, eisiu kitur. 

Etjenas į jį žiūrėjo nustebęs ir susijaudinęs. Suvarinas jam tai 
pasakė tik po poros valandų pasivaikščiojimo, ir dar tokiu ramiu 
balsu, o jam, Etjenui, suspaudė širdį vien tik pranešimas apie šitą 
staigų išsiskyrimą. Jiedu buvo susidraugavę, buvo sykiu kentė- 
ję: Mintis, kad gal niekad nebesusitiksi draugo, visuomet kelia 
liūdesį. 

— Tu išvyksti, bet kurė 

— Kur nors, dar pats nežinau. 

— Bet aš dar galėsiu tave pamatyti? 

— Ne, nemanau. 

Jie nutilo, valandėlę pastovėjo vienas prieš kitą, nežinodami, 
ką dar pasakyti. 

— Tad sudie. 

— Sudie. 

Kai Etjenas grįžo į kaimelį, Suvarinas apsigręžė ir vėl nuėjo į 
takelį prie kanalo ir ten, dabar jau vienas, ilgai vaikščiojo nulei- 
dęs galvą, taip apgaubtas tamsos, jog ir pats atrodė tik judąs nak- 
ties šešėlis. Kartkarčiais jis sustodavo ir skaičiuodavo tolumoje 
mušančias valandas. Kai išmušė pusiaunaktį, jis paliko takelį ir 
nuėjo Vorė link. 

Tą valandą kasyklos buvo tuščios, jis susitiko tik vieną apsnū- 


dą, prieš darbo pradžią. Pirmiausia jis užlipo aukštyn, dėdamasis 
norįs pasiimti iš spintos pamirštą palaidinę. Toje palaidinėje buvo 
susukti įrankiai — grąžtas, mažas, bet labai aštrus pjūklelis, plak- 
tukas ir žirklės. Paskui jis išėjo. Bet užuot išėjęs pro baraką, jis 
įsmuko į siaurą koridorių, kuris vedė į šulinį su kopėčiomis. Pa- 
sikišęs savo palaidinę po pažastimi, jis ėmė tyliai, be lempelės, 
leistis žemyn, spėdamas gilumą iš kopėčių skaičiaus. Jis žinojo, 
kad keliamoji kabina trynėsi į penktąjį vidinio rentinio spyrį nuo 

trys šimtai septyniasdešimt ketvirtojo metro. Atskaitęs penkias- 
dešimt ketverias kopėčias, jis apgrabinėjo ranka ir apčiuopė rąs- 
tų išsigaubimą. Tai buvo čia. 

Tada jis ėmėsi darbo vikriai ir šaltakraujiškai, kaip geras dar- 
bininkas, ilgai galvojęs apie savo užduotį. Jis tuojau ėmė pjauti 
vieną šulinio pertvaros lentą, kad galėtų susisiekti su gretimu 
skyriumi. Uždegdamas ir tuojau gesindamas degtukus, jis apžiū- 
rėjo rentinį, sumetė jo būklę ir suprato neseniai padarytus patai- 
symus. 

Tarp Kalė ir Valansjeno šachtų kasimas susidurdavo su nepa- 
prastais sunkumais, nes reikėdavo prasiskverbti pro didžiausius 
podirvinio vandens sluoksnius, esančius žemiausių slėnių lygyje. 
Tik pritaikant rentinius, tai yra, medines dalis, sujungtas tarpusa- 
vyje kaip statinės šulai, buvo galima sulaikyti besiskverbiančių 
šaltinių vandenį ir izoliuoti šulinius nuo gilių ir tamsių bangų, 
kurios plakėsi į jų sienas. Gręžiant Vorė, reikėjo įrengti du renti- 
nius: vieną aukščiau — byrančiame smėlyje ir baltame molyje 
šalia kreidinio podirvio, kuris buvo iš visų pusių suskeldėjęs ir 
prisigėręs vandens kaip kempinė; antrą — žemiau, virš pačių 
anglies klodų, geltoname smėlyje, kuris buvo smulkus lyg miltai 
ir byrėjo taip greitai kaip tekąs skystis; ten ir buvo Srautas, toji 
požeminė jūra, Šiaurės kasyklų siaubas, jūra su savo audromis ir 
laivų dužimais, nežinoma, neišmatuojama jūra, ritanti savo juo- 
das bangas trijų šimtų metrų gilumoje. Rentiniai, kad ir smarkiai 
spaudžiami, paprastai gerai laikydavo. Jiems būdavo pavojin- 
gas tik slūgimas aplinkinių uolienų, nusėdančių, užgriuvus ir užsi- 
kimšus nebeeksploatuojamoms galerijoms. Dėl to žemės slūgimo 
kartais atsirasdavo plyšių, kurie iš lėto skėsdavosi iki pat atramų 
ir ilgainiui jas deformuodavo, išgaubdami jas į šulinio vidų; čia 
ir slypėjo didžiausias pavojus, užgriuvimo ir potvynio grėsmė: 
šachtą galėjo užgriūti žemės ir užlieti šaltinių vanduo. 

Sėdėdamas apžergeęs rąstą savo paties padarytoje angoje, Su- 
varinas rado labai rimtą penktojo rentinio spyrio išsikreipimą. 
Medinės dalys buvo pernelyg išsigaubusios, kai kurios net buvo 
iššokusios už sunėrimų. Gausios čiurkšlės, kurias angliakasiai va- 
dina „skrodžiais“, tryško iš plyšių pro smaluotas pakulas, kurio- 
mis jie buvo užkamšyti. Dailidės skubėdami tik kampuose buvo 
prikalę geležines sąvaržas, ir taip nerūpestingai, jog net ne visi 
sraigtai buvo įsukti. Buvo aiškų, kad už tų medinių sienų Srauto 
smėlyje vyksta didelis judėjimas. 

Tada jis atsuktuvu atsuko sąvaržų straigtus taip, kad stipres- 
nis stumtelėjimas galėtų juos visus išrauti. Tai buvo beprotiškai 
drąsus žygis, kurį atliekant, jis kokį dvidešimt kartų vos nenukri- 
to į šimto aštuoniasdešimt metrų gelmę. Jis turėjo įsitverti ąžuolo 

sijų ir labai storų ąžuolinių sienojų, tarp kurių slidinėjo kabinos; 
pakibęs tuštumoje, jis karstėsi skersiniais, kurie tarpais jungė 
sijas, jis šliaužiojo, sėdosi, vartėsi, kartais prisilaikydamas tik al- 
kūne arba keliu, visiškai nebodamas mirties. Mažiausias dvelk- 
telėjimas būtų galėjęs jį nustumti, tris kartus jis tik susilaikė ne- 
nukritęs, bet nė nekrūptelėjo. Pirmiausiai jis apgraibydavo ran- 
komis, paskui dirbdavo, uždegdamas degtuką tik tuomet, kai ne- 
besusivokdavo tarp tų gličių sienojų. Atleidęs sraigtus, jis ėmėsi 
medinių dalių; pavojus dar padidėjo. Jis susirasdavo pagrindinį 
rastą, laikantį kitus, įnirtusiai jį kapodavo, pjaudavo, droždavo, 
kad jis nebūtų atsparus; pro skyles ir plyšius plonytėmis čiurkšlė- 
mis tryško vanduo, užpildamas jam akis ir permerkdamas jį ledi- 
niu lietumi. Du degtukai užgeso. Paskui sušlapo visi, ir pasidarė 
naktis, neišmatuojama tamsos praraja, 

Tada jį pagavo įniršis. Jį svaigino tamsos alsavimas; juodas 
siaubas tos skylės, pro kurią plakė liūtys, jį vertė siautulingai ar- 
dyti. Jis puolė rentinį grąžtu arba pjūklu kur kliuvo, smogdamas 
kur galėdamas, tarytum norėdamas jį tuoj pat nuversti sau ant 
galvos. Visa tai jis darė su tokiu žiaurumu, lyg būtų peiliu badęs 
gyvą, neapkenčiamą būtybę. Pagaliau jis nudobs jį, tą piktą, vi- 
suomet pražiojusį nasrus Vorė žvėrį, kuris jau tiek žmogienos 
prarijęs! Buvo girdėti jo įrankių žvangėjimas, jis ištiesdavo nu- 
garą, laipiojo ir leidosi žemyn, tik per stebuklą išsilaikydamas, 
čia vos vos nenukrisdamas, čia vėl kildamas aukštyn lyg naktinis 
paukštis, skraidąs tarp varpinės sijų. 

Bet vis dėlto Suvarinas nurimo, nepatenkintas pats savimi. 
Argi nebuvo galima visa tai atlikti ramiai? Neskubėdamas jis atsi- 
kvėpė, sugrįžo į kopėčių šulinį ir užmaskavo rentinio skylę, vėl 
įstatydamas į ją išpjautų lentų gabalus. Pakako ir tiek: jis neno- 
rėjo sukelti įtarimo, per daug čia išardydamas, kad nebūtų paste- 
bėta ir tuoj pradėta taisyti. Žvėris buvo sužeistas į pilvą, — maty- 
sime, ar jis išgyvens iki vakaro. Ir jis paliko savo ženklą, kad 
siaubo apimti žmonės suprastų, jog žvėris mirė ne savo mirtimi. 
Neskubėdamas jis rūpestingai susivyniojo įrankius į palaidinę ir 
pamažu išlipo kopėčiomis. Paskui, kai nepastebėtas jis išėjo iš ka- 
syklų, jam net nedingtelėjo mintis pakeisti drabužius. Išmušė 
tris. Jis sustojo kelyje ir ėmė laukti. 

Tuo pat metu Etjenas prabudo ir susirūpino, išgirdęs gilioje 
kambario tamsoje kažkokį silpną šnarėjimą. Jis išskyrė tylų vai- 
kų kvėpavimą, Bonmoro ir Maė našlės knarkimą; Žanlenas šalia 
jo šniokštė pratisai it fleita. Turbūt jis tą šlamesį susapnavo, to- 
dėl nusiramino, bet šlamėjimas ir vėl pasigirdo. Tai čežėjo šiau- 
dinis čiužinys, — kažkas atsargiai kėlėsi. Jam atėjo į galvą, kad 
Katerinai gal pasidarė bloga. 

— Sakyk, ar tai tu? Kas tau yra? — paklausė jis tyliai. 

Niekas neatsakė, buvo girdėti tik visų kitų knarkimas. Kokias 
penkias minutes niekas nesijudino, paskui vėl kažkas subraškėjo. 
Šį kartą Etjenas buvo tikras nesuklydęs ir ištiesė tamsoje rankas, 
norėdamas apgraibyti priešais stovinčią lovą. Jis labai nustebo, 
kai užčiupo Kateriną sėdinčią sulaikiusią kvėpavimą, lyg ko ty- 
kojančią. 

— Tai kodėl gi tu neatsakai? Ką tu čia darai? 

Pagaliau ji tarė: 

— Aš keliuosi. 

— Tu keliesi tokiu metu? 

— Taip, aš grįžtu dirbti į kasyklas. 

Labai susijaudinęs, Etjenas atsisėdo ant čiužinio kraštelio, o 
Katerina jam ėmė aiškinti, kodėl ji eina dirbti. Ji per daug ken- 
čianti taip gyvendama be darbo, nuolat jausdama slegiančius prie- 
kaištingus žvilgsnius; verčiau ji rizikuosianti ten būti Šavalio 
stumdoma; o jei motina atsisakytų imti iš jos pinigų, kai ji par- 
nešianti, tada tiek to! Ji jau esanti tiek suaugusi, jog galėtų atsis- 
kirti ir pati virtis valgyti. 

— Eik sau, rengsiuosi. Ir būk toks geras, nesakyk nieko, ge- 
rai? 

Bet jis tebesedėjo šalia jos ir apkabino jos liemenį su sielvar- 
tu, kupinas pasigailėjimo, švelniai. Vienmarškiniai, prisiglau- 
dę vienas prie kito, sėdėdami ant krašto guolio, dar šilto nuo nak- 
ties miego, jie jautė vienas kito nuogos odos šilumą. Iš karto ji 
pamėgino išsivaduoti; o paskui ėmė tylutėliai verkti, taip pat ap- 
kabinusi jo kaklą, nepaleisdama jo nuo savęs ir beviltiškai glaus- 
dama jį savo glėbyje. Jie neturėjo jokių kitų geismų, tik praeitį 
savo nelaimingos meilės, kurios jie negalėjo patenkinti. Bet argi 
jau viskas buvo amžinai baigta? Argi jie nedrįstų mylėtis nė da- 
bar, kai jau yra laisvi? Būtų reikėję tik trupučio laimės, kad išsis- 
klaidytų jų gėda, tas keistas nepatogumas, kuris jiems kliudė 
susidėti, ir keistos įvairios mintys, kuriose nė jie patys nesusi- 
gaudė. | 

— Gulkis,— sušnabždėjo ji.— Aš nenoriu žibinti šviesos, tai 
pažadintų mamą... Jau laikas, leisk mane. 

Jis neklausė, jis kaip beprotis glaudė ją prie savęs, 0 jo širdis 
buvo paskendusi begaliniame liūdesyje. Jį apėmė troškimas ra- 
mybės, troškimas būti laimingam; jis regėjo save vedusį, švaru- 
čiame namelyje, be jokių kitokių siekimų, kaip gyventi ir mirti 
ten, dviese. Jis pasitenkintų sausa duona, o jei jos užtektų tik vie- 
nam, tas gabalėlis tektų jai. Kam gi dar norėti ko nors kita? Argi 
vertas gyvenimas ko nors daugiau? 

Bet ji ištraukė savo nuogas rankas. 

— Aš tavęs prašau, leisk. 

Tada, paklausęs savo širdies balso, jis sukuždėjo jai į ausį; 

— Palauk, ir aš eisiu su tavim. 

Jis ir pats nustebo tai pasakęs. Jis buvo prisiekęs nesileisti 
į darbą, tad iš kur atsirado tas ūmus nutarimas, išsiveržęs iš jo lū- 
pų, jei jis nė akimirksnio nebuvo apie jį galvojęs nei svarstęs? 
Dabar jis jautė savyje tokią ramybę, visišką pagijimą nuo savo 
abejonių, jog jis užsispyrė, kaip žmogus, išgelbėtas atsitiktinumo 
ir radęs pagaliau vienintelę išeitį savo kančioms. Todėl jis neno- 
rėjo jos klausyti, kai ji sunerimo, suprasdama, kad jis aukojasi 
dėl jos, ir bijodama tų visų įžeidimų, kuriais jį sutiks kasyklose. 
Spjauti jam į viską, — skelbimas žadėjęs dovanoti, ir to pakanka. 

— Aš noriu dirbti, aš taip nutariau... Renkimės ir nekelkime 
triukšmo. 

Jie rengėsi tamsoje labai atsargiai. Ji buvo slapta iš vakaro 
pasidėjusi angliakasio drabužius, jis pasiėmė iš spintos palaidinę 
ir kelnes; jie nesiprausė, kad nesubildėtų praustuvė. Visi miegojo, 
bet reikėjo pereiti per siaurą koridorių, kuriame miegojo motina. 
Praeidami, nelaimei, jie užkliudė kėdę. Našlė pabudo ir paklausė 
pro miegus: 

— Ei, kas ten? 

Katerina drebėdama sustojo, smarkiai spausdama Etjeno ran- 
ką. 

— Tai aš, nesirūpinkite,— atsakė jis.— Man tvanku, aš išeinu 
pakvėpuoti tyru oru. 

— Gerai, gerai. 

Motina vėl užmigo. Katerina nedrįso pajudėti. Pagaliau ji nu- 
lipo į apačią, padalino pusiau duonos riekę, kurią buvo pasilikusi 
nuo kepalėlio, duoto vienos Monsu ponios. Paskui jie tyliai užda- 
rė duris ir išėjo. 

Suvarinas vis dar tebestovėjo prie „Avantažo“, kelio posūky- 
je. Jau pusvalandį jis žiūrėjo į darban grįžtančius angliakasius, 
kurie šmėkščiojo tamsoje, praeidami su dusliu dundesiu lyg gy- 
vulių kaimenė. Jis skaičiavo juos, kaip mėsininkas skaičiuoja 
galvijus prie skerdyklos durų; jis stebėjosi, kad jų tiek daug; net 
ir pesimistinių minčių apimtas, jis nebuvo numatęs, kad bailių 
skaičius galėtų būti toks didelis. Eisena vis tįso, o jis stovėjo su- 
stingęs, labai šaltas, sukandęs dantis, žiūrėdamas į juos blaivio- 
mis akimis. 

Staiga jis sudrebėjo. Tarp tų žmonių, kurių veidų jis negalėjo 
įžiūrėti, jis pažino vieną iš eisenos. Jis prisiartino ir jį sustabdė. 

— Kur tu eini? | 

Užuot atsakęs, Etjenas sumišęs tik sumikčiojo: 

— Šit kaip! Tu dar neišvykęs! 

Paskui jis prisipažino grįžtąs į kasyklas. Be abejo, jis buvo 
prisiekęs; bet argi tai gyvenimas — laukti susidėjus rankas to, 
kas galbūt įvyks po šimto metų? Be to, jį apsispręsti privertu- 
sios asmeninės priežastys. 

Suvarinas jo klausėsi virpėdamas. Jis pagriebė jį už peties ir 
pastūmėjo atgal, kaimelio link. 

— Grįžk namo, aš taip noriu, girdi! 

Kai priėjo Katerina, jis ir ją pažino. Etjenas priešinosi pa- 
reikšdamas, kad savo elgesio jis niekam neleisiąs apspręsti. Ma- 
šinisto akys klaidžiojo nuo merginos prie draugo, ir pagaliau jis 
pasitraukė, beviltiškai mostelėjęs ranka. Kai vyro širdyje įsivieš- 
patauja moteris, tada su vyru baigta, jis gali mirti. Galbūt trumpo- 
je vizijoje jam prieš akis šmėkštelėjo ten, Maskvoje, pakarta jo 
meilužė — paskutinysis nutrauktas jo kūno ryšys, be kurio jis da- 
bar galėjo laisvai spręsti apie savo paties ir kitų gyvybę. Ir jis 
paprastai tarė: 

— Eik. 

Etjenas jautėsi nesmagiai, delsė, ieškojo kokio nors draugiško 
žodžio, nenorėdamas taip išsiskirti. 

— Ir vis dėlto tu išvažiuoji? 

— Taip. 

— Na gerai! Duok man ranką, bičiuli. Laimingos kelionės ir 
neminėk bloguoju. 

Tas jam ištiesė savo atšalusią ranką. Nei draugo, nei moters. 

— Šį kartą tai jau amžinai sudie. 

— Taip, sudie. 

Ir Suvarinas, sustingęs tamsoje, akimis palydėjo Etjeną ir 
Kateriną, kurie įėjo į Vorė. 


III 


Ketvirtą valandą prasidėjo leidimasis į šachtas. Danseras, pats 
atsisėdęs lempų skyriuje prie žymėtojo staliuko, užrašinėjo kiek- 
vieną atvykstantį darbininką ir dalijo lempeles. Jis priiminėjo 
juos visus, be jokių pastabų, laikydamasis skelbimų pažado. Bet 
pamatęs prie langelio Etjeną ir Kateriną, jis pašoko labai parau- 
jis tik pasitenkino pašaipiai padžiūgavęs: aha! Tai jau ir stipriau- 
sias iš stipriausiųjų parblokštas? Bendrovė, vadinasi, dar šio to 
verta, jei baisusis Monsu kovotojas grįžtąs pas ją, prašydamas 
duonos. Etjenas tylėdamas pasiėmė savo lempelę ir nuėjo į šach- 
tą kartu su savo stūmėja. 


Bet Katerina labiausiai bijojo draugų įžeidinėjimų ten, priima- 

majame. Ir iš tikrųjų prie pat įėjimo, tarp poros dešimčių anglia- 
kasių, laukiančių tuščios kabinos, ji pažino Šavalį. Jis puolė prie 
jos įpykęs, bet, pastebėjęs Etjeną, sustojo. Tada jis tik įžūliai 
nusijuokė trūkčiodamas pečiais. Labai puiku! Dabar jam esą tik 
nusispjauti, kad kitas užėmė jo dar šiltą vietelę. Gerai nusikraty- 
ta! Tai jau jūsų dalykas, ponuli, jei mėgstate liekanas. Bet po šita 
paniekos skraiste slėpėsi pavydas: jis drebėte drebėjo, jo akys 
žaibavo. Bet kiti draugai nė nepajudėjo, visi stovėjo tylūs, nulei- 
dę akis. Jie tik skersomis pažvelgė į naujai atvykusiuosius, 0 pas- 
kui, prislėgti ir nepykdami, su lempelėmis rankose, jie vėl atidžiai 
žiūrėjo į šulinio angą, drebėdami po savo plonomis palaidinėmis 
nuolatiniuose didelės salės skersvėjuose. 

Pagaliau kabina sustojo, darbininkams sušukta lipti. Katerina 
ir Etjenas įsispraudė į vieną vagonėlį, kur jau buvo Pjeronas ir 
du kirtėjai. Šalia, kitame vagonėlyje, Šavalis labai garsiai aiškino 
seniui Mukui, kad direkcija labai klystanti, nepasinaudodama 
proga pašalinti iš kasyklų palaidūnus, kurie jas tik teršią; bet se- 
nasis arklininkas, vėl susitaikęs su savo šunišku gyvenimu, nebe- 
pyko už savo vaikų mirtį ir atsakė tik taikiu rankos mostelėjimu. 

Kabina sujudėjo ir pasinėrė į tamsą. Niekas nekalbėjo. Staiga, 
kai jie jau buvo nusileidę du trečdalius, pasigirdo baisus tryni- 
masis. Sutarškėjo geležys, žmonės suvirto vienas ant kito. 

— Po velnių! — nusikeikė Etjenas, — ar jie nori mus suploti? 
Jie mus ir palaidos po tais prakeiktais rentiniais. Ir dar sakosi 
pataisę! 

Tačiau kabina praėjo pro kliūtį. Ji dabar leidosi po audringu 
lietumi, kuris buvo toks smarkus, jog darbininkai su nerimu klau- 
sėsi jo plakimo. Vadinasi, sunėrimuose buvo atsiradę daug naujų 
plyšių? 

Pjeronas, kuris buvo dirbęs keletą dienų, paklaustas nenorėjo 
parodyti savo baimės, kad ji nebūtų suprasta kaip direkcijos 
puolimas; jis atsakė: 

— O! Jokio pavojaus! Visą laiką taip būna. Be abejo, nebuvo 
laiko užkamšyti skrodžių. 

Srautas kunkuliavo virš jų galvų; jie nusileido į pat dugną, 
kur buvo prikabinami vagonėliai, po tikra liūtimi. Nė vienam 
ten darosi. Užteksią siurblio; ateinančią naktį kamšytojai apžiūrė- 
sią sutvirtinimus. Darbo reorganizavimas galerijose kėlė daug 
rūpesčių. Prieš leisdamas kirtėjams grįžti į jų kirtavietes, inžinie- 
rius buvo nusprendęs, kad per pirmąsias penkias dienas visi vyrai 
turėsią atlikti tam tikrus neatidėliotinus sutvirtinimų darbus. Vi- 
sur grėsė griūtys, galerijos buvo tiek nukentėjusios, jog medines 
dalis reikėjo taisyti kelių šimtų metrų tarpe. Apačioje buvo suda- 

rinėjamos dešimties žmonių brigados; kiekvienai tokiai grupei 
vadovavo prižiūrėtojas, ir joms buvo skiriamas darbas labiausiai 
nukentėjusiose vietose. Nusileidimui pasibaigus, buvo suskai- 
čiuota, kad nusileidę trys šimtai dvidešimt du angliakasiai, maž- 
daug pusė to skaičiaus, kuris dirbo, kai visa kasykla buvo eksplo- 
atuojama. 

Šavalis paskutinis pakliuvo į tą brigadą, kurioje buvo ir Ka- 
terina su Etjenu; tai įvyko neatsitiktinai; iš pradžių jis buvo pa- 
tojui po ranka. Šita brigada nuėjo į šiaurinės galerijos galą, maž- 
daug už trijų kilometrų, atkasti užgriuvusio tako užsikimšusioje 
Aštuoniolikos Colių gysloje. Suvirtusias uolienas valė kirstuvais 
ir kastuvėliais. Etjenas, Šavalis ir penki kiti kasė, o Katerina su 
dviem vaikėzais stūmė žemes nuožulniu taku. Darbininkai beveik 
stūmėjos mergintojai nuolat buvo pasiruošę skelti vienas kitam 
į ausį. Vis murmėdamas, kad jam tos valkatos nebereikią, buvęs 
meilužis nuolat prie jos kibo, iš pasalų ją stumdė, kol pagaliau 
Etjenas jam pagrasino, kad gerai jį pašokdinsiąs, jei jis nepalik- 
siąs Merginos ramybėje. Jie ryte rijo vienas kitą akimis: teko 
juos išskirti. 

Apie aštuntą valandą atėjo Danseras pasižiūrėti darbo. Jis 
visas medines dalis reikėsią palaipsniui pakeisti, o toks darbas 
niekam tikęs! Jis nuėjo, pareikšdamas grįšiąs su inžinierium. Jis 
nuo pat ryto laukė Negrelio, nesuprasdamas, ko jis taip gaišta. 

bus ir liepė visiems taisyti lubas. Net stūmėja ir abu vaikėzai ne- 
bešalino atkastų žemių, bet turėjo rinkti tinkamas lentas apkali- 
mui ir jas padavinėti. Čia, galerijos gale, jų brigada buvo tarytum 
avanposte, pačiame kasyklos pakraštyje, be jokio susisiekimo 
su kitais takais. Tris ar keturis sykius keistas dundėjimas ir toli- 
mas bėgimas atkreipė darbininkų dėmesį: kas gi ten darėsi? Sa- 
kytum, kad ten tuštėja galerijos, kad draugai tekini keliasi aukš- 
tyn. Bet triukšmas galerijos gilumoje tilo, sunkių kūjų smūgių 
kurtinami, jie ir vėl kalė medines sąsparas. Pagaliau jie vėl ėmėsi 
valymo, žemių išvežimas prasidėjo iš naujo. 

Nuvežusi žemes piriną kartą, Katerina grįžo, sakydama, kad 
nuotakume nebėra nė vieno Žmogaus. 

— Aš šaukiau, bet niekas neatsiliepė. Visi pabėgo! 

Tai sukėlė tokį sąmyšį, jog visi dešimt žmonių, numetę įran- 
kius, pasileido bėgti. Juos varė iš proto mintis, kad jie liko vieni 
kasyklų gilumoje, taip toli nuo kėlimosi vietos. Jie buvo pasiėmę 
tik lempeles ir bėgo ilga vora: vyrai, vaikai, stūmėja; net pats 

išsigandęs tylos ir begalinių galerijų tuštumo. Kas atsitiko, kad 
niekur nebebuvo nė gyvos dvasios? Kokia nelaimė buvo išvijusi 
iš čia draugus? Jų siaubą didino pavojaus neaiškumas, toji jau- 
čiama, bet nežinoma grėsmė. 

Kai jie pagaliau prisiartino prie kėlimosi aikštelės, jiems ke- 
lią pastojo vandens srautas. Vandens jau buvo iki kelių, jie nebe- 
galėjo bėgti ir sunkiai brido tėkmėje su ta vienintele mintimi, kad 
kiekviena pavėluota minutė galėjo reikšti mirtį. 

— Po velnių! Juk tai sprogo rentinys, — suriko Etjenas.— 
Aš sakiau, kad čia mus palaidos! 

Iš pat pradžių, kai tik nusileido į šachtą, Pjeronas sunerimęs 
pamatė, kad krintantis iš šulinio vanduo sudaro jau tikrą potvynį. 
Risdamas su dviem kitais darbininkais vagonėlius į mašiną, jis 
pakėlė galvą: dideli vandens lašai tiško jam ant veido, o ausyse 
ūžė viršuje siaučiančios audros šniokštimas. Bet jis ypač ėmė dre- 
bėti tada, kai pastebėjo, kad apačioje, po jo kojomis, dešimties 
metrų gilumo nutekamoji duobė buvo pilna: vanduo jau sunkėsi 
pro grindis ir užliejo ketaus grindinį; tai buvo įrodymas, kad 
siurblys nebepajėgė išpompuoti sutekančio vandens. Pjeronas 
girdėjo, kad siurblys šniokščia ir tarytum dūsta iš nuovargio. 
Tada jis apie tai įspėjo Danserą, bet tas supykęs tik nusikeikė, pa- 
reikšdamas, kad reikia laukti inžinieriaus. Du kartu Pjeronas jam 
sakė tą patį, bet neišgavo iš jo nieko kita, kaip beviltišką gūžte- 
lėjimą pečiais. Na taip! Vanduo kyląs, ką gi jis galįs padaryti? 

Pasirodė Mukas su Kova, kurį jis vedė į darbą: jam teko lai- 
kyti jį abiem rankom už apynasrio, nes senas apsnūdęs arklys 
staiga atsistojo piestu, tiesdamas galvą link išėjimo ir žvengda- 
mas lyg pajutęs mirtį. 

— Kas gi tau, tilosofe? Ko tu nerimsti? A, tai todėl, kad lyja! 
Eikš, tai ne tavo reikalas. 

Bet gyvulys drebėjo visu kūnu, ir Mukas jį jėga nutempė prie 
vagonėlių. 

Beveik tą patį akimirksnį, kai Mukas su Kova dingo vienos 
galerijos gilumoje, viršuje kažkas sutraškėjo, o paskui pasigirdo 
ilgas griuvimo garsas. Tai buvo nutrūkusi rentinio dalis, kuri, 
atšokdama nuo sienų, krito iš šimto aštuoniasdešimt metrų aukš- 
čio. Pjeronas ir kiti du krovėjai spėjo pasitraukti, ir ąžuolinė len- 
ta sutriuškino tik tuščią vagonėlį. Tuo pačiu metu pasipylė van- 
dens srautas, iš prakiurusios užtvankos prasiveržė srovė. Dan- 
seras norėjo užlipti pasižiūrėti, bet, jam dar tebekalbant, užgriuvo 
antra lenta. Matydamas gresiančią katastrofą, jis susijaudinęs ne- 
beabejojo: davė įsakymą keltis aukštyn ir išsiuntinėjo prižiūrė- 
tojus į galerijas įspėti darbininkų. 


327 


Tada prasidėjo baisiausia spūstis. Iš kiekvienos galerijos šuo- 
liais dūmė darbininkų voros ir veržėsi į keliamąsias kabinas. 
Jie traiškėsi ir mušėsi, kad tik greičiau galėtų pasikelti. Kai ku- 
riems atėjo į galvą mintis išlipti kopėčiomis, bet jie grįžo atgal, 
šaukdami, kad tame šulinyje praėjimas jau esąs užverstas. Kiek- 
vieną kartą, pakilus kabinai, likusieji laukė siaubo apimti: šį 
kartą dar praėjo, bet kas žino, ar sekantį kartą kabina praeis pro 
šulinį siaurinančias kliūtis? Viršuje griūtys, matyt, tęsėsi, buvo 
girdėti eilė duslių griaudimų, lūžo rąstai, poškėdami vis didėjan- 
čiame liūties ūžime. Netrukus viena kabina pagedo ir nebeslydo 
tarp šoninių sijų, kurios, matyt, taip pat buvo lūžusios. Antroji 
kildama taip trynėsi į sienas, jog lynas tikriausiai turėjo trūkti. 
Dar reikėjo iškelti kokį šimtą Žmonių; visi sunkiai alsavo, kabinė- 
josi sukruvintomis rankomis, skęsdami vandenyje. Du darbinin- 
kus užmušė nukritusios lentos. Trečiasis, kuris buvo įsikibęs į 
kabiną, nukrito iš penkiasdešimties metrų aukščio ir dingo nute- 
kamojoje duobėje. 

Tuo tarpu Danseras stengėsi kaip nors palaikyti tvarką. Ap- 
siginklavęs kirstuvu, jis grasino perskelti galvą kiekvienam, ku- 
ris tik jo neklausys: jis norėjo juos surikiuoti į eilę, šaukė, kad 
krovėjai pasikelsią paskutinieji, pirma įsodinę draugus. Tačiau jo 
niekas nebeklausė; jis vos sulaikė Pjeroną, išsigandusį ir paba- 
lusį, kuris norėjo įsėsti pirmas. Kiekvieną kartą, kylant kabinai, 
jis turėjo antausiais jį varyti šalin. Bet ir jis pats kaleno dantimis: 
dar akimirka, ir jį patį praris, — viskas ten viršuje griuvo, atrodė 
lyg milžiniškas upės potvynis, lydimas mirties lietaus. Keli dar- 
bininkai dar bėgo prie keltuvo, kai iš baimės apkvaišęs Danseras 
įšoko į vagonėlį, leisdamas įšokti ir Pjeronui. Kabina pakilo. 

Tuo metu Etjeno ir Šavalio brigada atbėgo į kėlimosi aikštelę. 
Jie pamatė dingstančią viršuje kabiną, šoko artyn, bet turėjo 
pasitraukti, nes rentinys visiškai suiro: šulinys užsikimšo, kabina 
nebegalėjo nusileisti. Katerina raudojo, Šavalis springo nuo keik- 
smų. Jų buvo apie dvidešimt žmonių, nejaugi tie kiaulės viršinin- 
kai juos taip ir paliksią? Senis Mukas, kuris neskubėdamas 
atvedė Kovą, laikė jį už apynasrio, nustebęs kaip ir jo gyvulys, 
kad taip greitai kilo potvynis. Vandens jau buvo iki juostos. Su- 
kandęs dantis, tylėdamas, Etjenas pakėlė Kateriną ant rankų. Ir 
visi dvidešimt staugė, užvertę galvas, visi dvidešimt kvailai už- 
sispyIę žiūrėjo į šulinį, į tą apgriuvusią, vandeniu spjaudančią 
skylę, iš kurios jau jokia pagalba jiems negalėjo ateiti. 

Lipdamas iš kabinos, Danseras pamatė atbėgantį Negrelį. 
Lyg tyčia tą rytą ponia Enbo jį buvo sulaikiusi pasižiūrėti katalo- 
gų, nes norėjo išrinkti vestuvines dovanas. Buvo dešimta valanda. 

— O, kas gi čia atsitiko? — šaukė jis iš tolo. 

Jis mikčiodamas papasakojo apie katastrofą, o inžinierius 
netikėdamas gūžčiojo pečiais: eikite jau, eikite! Argi rentiniai 
galėjo taip suirti? Tai perdėta, reikia pažiūrėti. 

— Apačioje nieko neliko, tiesa? 

Danseras sumišo. Ne, nieko. Bent jis taip manąs. Tačiau galė- 
ję būti pavėlavusių darbininkų. 

— Po šimts! — sušuko Negrelis.— Tai kodėl jūs išsikėlėte? 
Argi galima apleisti savo Žmones? 

Jis tuojau įsakė suskaičiuoti lempeles. Rytą jų buvo išdalyta 
trys šimtai dvi; dabar jų atsirado tik du šimtai penkiasdešimt 
penkios; tačiau daugelis darbininkų prisipažino, kad jų lempelės 
buvo pasilikusios apačioje, iškritusios iš rankų, paniškai besi- 
stumdant. Buvo mėginta sutikrinti pavardėmis, tačiau tikslų skai- 
čių nustatyti buvo neįmanoma: dalis angliakasių jau buvo išbė- 
giojusi, kiti neišgirdo šaukiant. Nebuvo vieningos nuomonės, 
kiek trūksta draugų: gal dvidešimt, o gal keturiasdešimt. Inžinie- 
riui paaiškėjo tik vienas dalykas: apačioje buvo likę žmonių; 
pasilenkus į šulinį, pro vandens ūžimą, pro lūžtančių medinių da- 
lių traškėjimą galima buvo išgirsti jų klyksmą. 

Pirmasis Negrelio rūpestis buvo pakviesti poną Enbo ir užda- 
ryti kasyklą. Bet jau buvo per vėlu; lyg šulinio griūties vejami, 
darbininkai bėgo į kaimelį Du Šimtai Keturiasdešimt ir išgąsdino 
angliakasių šeimas; būriai moterų, senių ir vaikų, šaukdami ir 
raudodami, tekini bėgo į kasyklas. Reikėjo juos atstumti, jiems 
trukdę griebtis gelbėjimo priemonių. Daugelis darbininkų, išsikė- 
lusių iš šachtos, tebestovėjo apkvaitę, net nepagalvodami, jog 
reikia pasikeisti drabužius: sustingę iš baimės, jie žiūrėjo į tą 
klaikią skylę, kurioje jie vos nepasiliko amžinai. Moterys grūdosi 
aplink juos, maldaudamos, klausinėdamos pavardžių. Ar tasai 
buvo ten? O anas? O tasai kitas? Jie nieko nežinojo, tik vapėjo 
drebėdami ir kaip bepročiai mosikavo rankomis, tais mostais vy- 
dami šalin baisųjį, tebestovintį jiems prieš akis vaizdą. 

Minia augo bematant, visais keliais sklido dejavimai. O viršu- 
je, ant pylimo, Bonmoro lūšnelėje ant žemės sėdėjo kažkoks žmo- 
gus: tai buvo Suvarinas; jis vis dar nebuvo nuėjęs, jis žiūrėjo į 
kasyklas. 

— Pavardes! Pavardes! — šaukė pro verksmus moterys. 

Valandėlei pasirodė Negrelis ir riktelėjo: 

— Kai tik sužinosime pavardes, tuojau paskelbsime. Bet dar 
nebaigta, visi bus išgelbėti... Aš leidžiuosi. 

Tada minia ėmė laukti nutilusi iš baimės. Iš tikrųjų inžinierius 
drąsiai ir ramiai pasiruošė nusileisti. Jis įsakė nuimti kabiną ir ją 

pakeisti lyno gale keliamąja dėže; suprasdamas, kad vanduo už- 
gesins jo lempelę, jis liepė pakabinti dar kitą po dėže, kad apsau- 
gotų ją nuo liūties. 

jam padėjo. 

— Jūs, Danserai, leisitės su manim,-— trumpai metė Negrelis. 

Paskui, matydamas, kad jie visi netekę drąsos, kad vyriausia- 
mė jį šalin. 

— Ne, jūs man tik trukdytumėte... Geriau aš vienas. 

Jis jau buvo siauroje dėžėje, kuri siūbavo lyno gale; ir, viena 
ranka laikydamas lempelę, o kita — signalinę virvę, jis pats rikte- 
lėjo mašinistui: 

— Pamažu! 

Mašinos smagračiai pasisuko, ir Negrelis dingo bedugnėje, iš 
kur vis dar kilo nelaimingųjų riksmas. 

Viršutinėje šulinio dalyje niekas nebuvo sugedę. Negrelis 
įsitikino, kad viršutinė rentinio dalis tvarkoje. Siūbuodamas šu- 
linio viduje, jis sukinėjosi, apšviesdamas sienas. Pro rentinio su- 
nėrimus tryško taip maža čiurkšlių, jog net jo lempelė nuo jų 
nenukentėjo. Bet, kai jis pasiekė apatinį rentinį trijų šimtų metrų 
gilumoje, ji užgeso, kaip jis ir buvo numatęs, o vandens pribėgo 
pilna dėžė. Dabar jis galėjo tęsti savo apžiūrą, tik šviečiant apa- 
čioje pakabintai lempelei, kuri leidosi į tamsą anksčiau negu jis. 
Nors ir būdamas drąsus, jis išblyško, šiurpo nukrėstas, pamatęs 
tokį baisų suniokojimą. Buvo išlikusios tik kelios lentos, kitos 
buvo iškritusios su visais rėmais; jų vietoje žiojosi didžiulės sky- 
lės, iš jų nepaliaujamai byrėjo geltonas, smulkus kaip miltai smė- 
lis; kaip pro atvirą užtvanką liejosi vandens srautas — požeminė 
jūra su savo audromis ir laivų dužimais. Jis nusileido dar žemiau, 
pakibęs vis didėjančios tuštumos centre, plakamas, šaltinių srovių 
sukinėjamas; raudona žvaigžde slenkanti žemyn lempelė švietė 
taip blogai, jog jam rodėsi, kad tolumoje, didelių judančių šešė- 
lių žaisme, jis mato išgriauto miesto gatves ir kryžkeles. Joks 
žmonių darbas čia nebebuvo įmanomas. Jis tikėjo dar tik viena 
galimybe — mėginti išgelbėti žūstančiuosius. Jam besileidžiant 
gilyn, jų riksmas vis stiprėjo; bet teko sustoti, jam kelią užtvėrė 
neperžengiama kliūtis: tai buvo krūva medinių dalių; sulūžusios 
sijos, suskeldėjusios šulinio pertvaros buvo susimaišiusios su su- 
trūkusio siurblio liekanomis. Kai jis į visa tai suspausta širdimi 
žiūrėjo, staiga riksmas apačioje nutilo. Vandeniui ūmai kylant, 
nelaimingieji, be abejo, pabėgo į galerijas, jei banga dar neuž- 
pylė jiems burnų. 

Netekęs vilties kaip nors pagelbėti, Negrelis truktelėjo sig- 

nalinę virvę, kad jį iškeltų į viršų. Paskui jis vėl davė ženklą sus- 
toti. Jis buvo pritrenktas tos staigios katastrofos, jis negalėjo su- 
prasti jos priežasties. Norėdamas visa tai išaiškinti, jis ėmė ap- 
žiūrinėti dar tebesilaikančias rentinio dalis. Jis nustebo, pastebė- 
jęs vietomis medyje įpjovas ir įkirtimus; jo sudrėkusi lempelė 
vos švietė, jis ėmė graibyti pirštais ir labai aiškiai pažino pjūklo 
ir grąžto pėdsakus, visą tą baisųjį griovimo darbą. Aišku, kažkas 
buvo norėjęs tos katastrofos. Jis dar visa tai tebežiūrinėjo lyg 
stabo ištiktas, kai staiga paskutinės lentos sutraškėjo ir griuvo 
su visais rėmais, vos nenunešdamos ir jo paties į gelmę. Jo drąsa 
išgaravo; mintis apie žmogų, kuris visa tai buvo padaręs, jį su- 
kaustė ir stingdė mistiniu blogio siaubu: jam atrodė, kad tas žmo- 
gus dar vis tebebuvo čia, pasislėpęs tamsoje, didingas savo nusi- 
kaltimo milžiniškumu. Jis riktelėjo ir ėmė pašėlusiai tampyti sig- 
nalinę virvę; jau buvo pats laikas, nes už šimto metrų jis pastebė- 
jo pradedantį judėti viršutinį rentinį: sunėrimai skėtėsi, iš jų 
krito pakulų kamšalai, veržėsi vandens upeliai. Dabar jau buvo 
tik valandų klausimas, — šulinys, likęs be rentinio, turėjo neiš- 
vengiamai užgriūti. 

Viršuje ponas Enbo išsigandęs laukė Negrelio. 

— Na, kaip? — paklausė jis. 

Bet inžinierius dusdamas negalėjo kalbėti. Jis beveik alpo. 

— Tai neįmanomas dalykas, taip niekuomet nėra buvę... Ar 
tu ištyrei? 

Jis teigiamai linktelėjo galvą nepatikliai dairydamasis ap- 
link Jis nenorėjo aiškinti, girdint keliems prižiūrėtojams, ir 
nusivedė dėdę kokį dešimtį žingsnių į šalį, bet ir tai jam atrodė 
per arti, ir jiedu pasitraukė dar toliau. Paskui, labai tyliai šnabž- 
dėdamas į ausį, Negrelis papasakojo jam apie pasikėsinimą, 
apie sukapotas ir supjaustytas lentas, — kasyklai buvo per- 
pjauta gerklė, ir ji merdėjo. Išblyškęs direktorius taip pat instin- 
ktyviai nuleido balsą, lyg kalbant apie didelius nusikaltimus arba 
didelį ištvirkimą. Nebuvo reikalo rodyti savo baimę dešimčiai 
tūkstančių Monsu darbininkų: vėliau paaiškės, kas daryti. Abu 
šnabždėjosi pritrenkti, kad atsirado žmogus, išdrįsęs leistis į gel- 
mę, pakibti tuštumoje ir kokį dvidešimt kartų rizikuoti savo gy- 
vybe dėl tokio siaubingo darbo. Jie niekaip negalėjo suprasti tos 
beprotiškos naikinimo aistros, ir nors faktai buvo visai aiškūs, jie 
nenorėjo tuo tikėti, kaip kad netikima istorijomis garsiųjų pabė- 
gimų, kai belaisviai pasprunka pro langus iš trisdešimties metrų 
aukščio. 

kasyklos tylūs, atsigręždami į tuos didžiulius mūrinius pastatus, 
tuščius, bet dar teberiogsančius, nors jų jau niekas nebegalėjo 
„išgelbėti. 

Kai direktorius su inžinieriumi iš priėmimo salės išėjo pasku- 
tinieji, minia juos sutiko atkakliai kartodama: 

— Pavardes! Pavardes! Sakykite pavardes! 

Dabar ir Maė našlė buvo čia, tarp moterų. Ji prisiminė naktinį 
bildesį; jos duktė ir gyventojas turėję išeiti kartu, jie tikriausiai 
buvo šachtos gelmėse; iš pradžių parėkusi, kad ir gerai esą, jog 
tai įvykę, kad taip ir reikią jiems, tiems beširdžiams bailiams, 
paskui ji atbėgo, prasiveržė į pirmąsias eiles ir stovėjo visą laiką 
drebėdama iš siaubo. Ji dabar nedrįso abejoti, ji viską suprato 
iš aplinkui ją vykusių ginčų dėl pavardžių. Taip, taip, Katerina 
esanti ten, Etjenas taip pat, vienas draugas buvo juodu matęs. Bet 
dėl kitų asmenų nebuvo vienodos nuomonės. Ne, to ten nesą, bet 
anas tikrai ten, galbūt ir Šavalis, nors vienas vaikėzas tvirtino 
pakilęs kartu su juo. Pjerono ir Levako žmonos karščiavosi ir de- 
javo, taip pat ir kitos, nors niekam iš jų šeimos pavojus negrėsė. 
Išlipęs vienas pirmųjų, Zacharijas, kuris visados atrodė iš visko 
besišaipąs, dabar su ašaromis apkabino žmoną ir motiną. Jis sto- 
vėjo šalia motinos ir drebėjo kaip ir ji; jo širdį staiga užplūdo ne- 
tikėta sesers meilė, jis nenorėjo tikėti, kad ji ten, kol vyresnybė 
nenustatysianti oficialiai. 

— Pavardes! Pavardes! Dėl dievo meilės, pavardes! 

— Liepkite jiems nutilti! Galima numirti iš sielvarto! Mes dar 
patys jų nežinome. 

Jau praslinko dvi valandos. Kilus pirmam sąmyšiui, niekas 
nepagalvojo apie antrąjį šulinį senoje Rekijaro šachtoje. Enbo 
pranešė, kad bus mėginama likusiuosius gelbėti iš tos pusės; stai- 
ga pasklido kalbos, kad penki darbininkai buvo išsigelbėję nuo 
potvynio, lipdami supuvusiomis, nebenaudojamomis senojo šuli- 
nio kopėčiomis; tarp jų buvo minimas ir senasis Mukas; visi dėl to 
buvo labai nustebę, nes niekam nė į galvą neatėjo, kad ir jis ten 
galėjo būti. Bet kalbos apie penkis išsigelbėjusius tik sustiprino 
raudas: penkiolika draugų negalėję jų pavyti, jie pasiklydę tarp 
griuvėsių, jiems padėti nebesą įmanoma, nes 1r Rekijare jau esą 
vandens per dešimtį metrų. Dabar jau buvo žinomos visos pavar- 
dės, ore sklido nelaimingųjų žmonų dejonės. 

— Nutildykite juos! — pakartojo įsiutęs Negrelis.— Ir tegu 
jie pasitraukia! Taip, taip, bent per šimtą metrų! Čia pavojinga, 
atstumkite juos, atstumkite! 

Teko muštis su tais vargšais žmonėmis. Jie ėmė vaizduotis ir 
kitokias nelaimes, spėjo, kad juos nuvarą norėdami paslėpti, kas 

miręs; prižiūrėtojai turėjo jiems paaiškinti, kad šulinys prary- 
siąs kasyklų pastatus. Nuo tos minties jie neteko žado ir pagaliau 
žingsnis po žingsnio pasitraukė, bet teko pastatyti dar kita tiek 
sargybinių, kad juos sulaikytų, nes jie nesąmoningai, lyg kažkie- 
no traukiami, vis grįždavo prie šulinio. Koks tūkstantis žmonių 
susirinko ant plento; žmonės bėgo iš visų kaimelių, net iš Monsu. 
O viršuje, ant pylimo, šviesiaplaukis mergiško veido vyras, no- 
rėdamas sutrumpinti laiką, rūkė cigaretes ir nenuleido nuo kasy- 
klų savo šviesių akių. 

Tada prasidėjo laukimas. Buvo vidudienis, visi buvo nevalgę, 
bet niekas nėjo šalin. Ūkanotu, purvinai pilku dangumi iš lėto 
slinko rūdžių spalvos debesys. Minios sujudimo suerzintas, už 
Rasenero sodybos žalitvorės be perstojo smarkiai lojo didžiulis 
šuo. Ir toji minia pamažu pasklido aplinkiniuose sklypuose ir šim- 
to metrų atstumu apsupo kasyklas. Taip susidariusios tuštumos 
viduryje dunksojo Vorė. Jame nebeliko nė gyvos dvasios, jokio 
triukšmo — kaip dykumoje: atviri langai ir durys rodė apleistą 
vidų; užmirštas rudas katinas, pajutęs vienumos pavojų, nušoko 
nuo laiptų ir kažkur dingo. Be abejo, generatorių krosnys pamažu 
geso, nes aukštas mūrinis dūmtraukis leido tik silpną dūmelį po 
tamsiais debesimis; bokšto vėjarodis negarsiai plonai girgždėjo, 
ir tai buvo vienintelis melancholiškas balsas tų erdvių pastatų, 
kurie buvo pasmerkti mirčiai. 


Antrą valandą dar niekas nebuvo pajudėjęs. Enbo, Negrelis 
ir kiti subėgę inžinieriai sudarė minios priešakyje juodų švarkų 
ir juodų skrybėlių grupę; nesiskirstė nė jie, nors iš nuovargio ne- 
benustovėjo ant kojų ir drebėjo lyg drugio krečiami, kankinda- 
miesi, kad turi bejėgiškai stovėti ir žiūrėti į tą baisią katastrofą: 
tik retkarčiais jie pašnibždomis persimesdavo vienu kitu žodžiu, 
kaip prie mirštančiojo patalo. Viršutinis rentinys, matyt, baigė 
irti; buvo girdėti staigūs trinktelėjimai, protarpiais dundantis kri- 
timas iš milžiniško aukščio, paskui vėl stodavo gili tyla. Žaizda 
vis didėjo: griuvimas, prasidėjęs apačioje, artėjo į paviršių. Ne- 
grelį pagavo nervinis nekantrumas, jis norėjo pažiūrėti iš arčiau 
ir jau buvo beeinąs pirmyn, į tą siaubingą tuštumą, bet kiti sugrie- 
bė jį už pečių. Ir kam? Juk jis nieko negalėjo padėti. Tačiau vie- 
nas senas angliakasys, prasprukęs pro sargybą, nudūmė į baraką 
ir paskui ramiai grįžo; jis buvo ten pamiršęs savo klumpes. 

Išmušė tris. Vis dar nieko. Smarkus lietus perpylė minią, bet 
ji nepasitraukė nė žingsnio. Rasenero šuo vėl ėmė loti. Ir tik dvi- 
dešimt minučių ketvirtos pirmas sukrėtimas sujudino žemę. Vorė 
nuo jo sudrebėjo, bet dar tvirtai išsilaikė. Bet tuoj pat sekė antras 
smūgis, ir iš pravirų burnų išsiveržė ilgas klyksmas: juodas rūšia- 
vimo sandėlis, porą kartų susiūbavęs, sugriuvo baisiai traškėda- 

mas. Lentos lūžo ir nuo milžiniško spaudimo taip smarkiai trynė- 
si, jog virš jų pakilo kibirkščių pluoštai. Dabar jau žemė nesilio- 
vė drebėjusi, sukrėtimai sekė vienas kitą, buvo girdėti požeminės 
griūtys, lyg išsiveržusio ugnikalnio dundėjimas. Tolumoje šuo 
nebelojo, bet gailiai kaukė, lyg pranešdamas apie žemės siūbavi- 
mus, kuriuos jis nujautė. Moterys, vaikai, visa ta susirinkusi mi- 
nia negalėjo sulaikyti skausmo dejonių kiekvieną sykį, kai nuo 
požeminių smūgių viskas pašokdavo į viršų. Nepraėjo nė dešimt 
minučių, kai įgriuvo čerpėmis dengtas bokšto stogas, 0 priė- 
mimo salėje mašinų patalpoje atsirado didžiuliai plyšiai. Paskui 
dundėjimas liovėsi, griuvimas sustojo, vėl viskas nutilo. 

Taip pusiau apgriuvęs Vorė išstovėjo visą valandą, lyg po bar- 
barų kariuomenės puolimo. Niekas nebešūkavo, prasiplėtęs žiū- 
rovų ratas tik stebėjo. Po suvirtusiais į krūvą rūšiavimo sandėlio 
rąstais buvo matyti sulaužytos svirtys, sulankstyti ir sutrūkinėję 
loviai. Iš priėmimo salės buvo likusi tik krūva griuvėsių, apibertų 
plytomis, kai kur buvo išvirtusios net ištisos sienos. Geležinės 
gegnės sulinko, pusiau įsmigusios į žemę; viena kabina kybojo 
siūbuojančio lyno gale; buvo matyti ir vagonėlių, ketaus plytų ir 
kopėčių kratinys. Atsitiktinai išlikusioje nepaliestoje lempinėje, 
kairėje, žibėjo eilė skaisčių lempelių. Prakiurusios patalpos gilu- 
moje buvo galima įžiūrėti mašiną, tvirtai stovinčią ant mūrinio 
pamato: žvilgėjo varis, storos plieninės dalys atrodė kaip neįvei- 
kiami raumenys; milžiniškas svertas, sustingęs ore, priminė gu- 
linčio ir savo jėga pasitikinčio milžino kelį. 

Po tos valandą trukusios pertraukos Enbo vėl atgavo viltį. Že- 
mės drebėjimas turėjo būti pasibaigęs, gal dar bus galima išgel- 
bėti mašiną ir likusius pastatus. Bet jis vis dar draudė eiti artyn, 
norėdamas dar pusvalandį palaukti. Laukimas darėsi nepakenčia- 
mas, viltis didino siaubą, visų širdys smarkiai plakė. Akiratyje 
išaugęs tamsus debesis paskubino sutemas; ant žemiškosios au- 
dros paliktų griuvėsių baigėsi gūdi diena. Nuo septintos valandos 
ryto žmonės čia laukė nejudėdami, nevalgę. 

Kai inžinieriai atsargiai žengė prie pastatų, paskutinysis že- 
mės mėšlungis staiga privertė juos sprukti atgal. Vėl suaidėjo po- 
žeminiai sprogimai, lyg dundanti gelmėse siaubinga artilerija. 
Paviršiuje vienas kitą triuškindami suvirto paskutinieji pastatai, 
Pirmiausiai lyg koks sukūrys nušlavė rūšiavimo sandėlio ir priė- 
mimo salės liekanas; paskui sprogo ir dingo katilinė; po to ketur- 
kampis bokštelis, kuriame kriokdavo semiamasis siurblys, krito 
išsitiesęs, kaip kulkos pakirstas žmogus. Ir tada visi išvydo baisų 
dalyką: mašina, rymanti ant savo masyvaus pastato, ištiesė są- 
narius, kovodama su mirtimi; paskui ji pajudėjo, atleido svertą, 
tą savo milžinišką kelį, lyg norėdama atsistoti; bet ir ji ėmė mer- 

dėti, suardyta grimztant į bedugnę. Tik trisdešimties metrų au- 
kščio dūmtraukis tebestūksojo vienas, siūbuodamas, panašus į 
uragano plakamą laivo stiebą. Visi manė, kad jis sutrupės ir pa- 
virs į dulkes, bet staiga jis visas prasmego, įsiurbtas į žemę, sutir- 
pęs lyg milžiniška žvakė; niekas, net perkūnsargio viršūnė, neky- 
šojo. Viskas buvo baigta, plėšrus žvėris, susirietęs toje oloje, pri- 
sprogęs žmogienos, nebekvėpavo savo giliais ir ilgais atodūsiais. 
Visas Vorė prasmego skradžiai žemę. 

Minia staugdama leidosi bėgti. Moterys dangstėsi akis. Siau- 
bas šlavė žmones kaip sausų lapų krūvą. Niekas nenorėjo rėkti, 
bet visi, iškėlę rankas, rėkė kiek galėdami, gelbėdamiesi nuo tos 
prasivėrusios prarajos. Penkiolikos metrų gilumo išgesusio ug- 
nikalnio krateris tęsėsi nuo kelio iki kanalo, maždaug keturias- 
dešimties metrų plote. Visas kasyklų kiemas dingo kartu su pas- 
tatais, milžiniškais pastoliais, geležinkeliu su bėgiais, pilnu sąs- 
tatu vagonėlių, trimis vagonais, neskaitant sienojų atsargos ir 
daugybės paruoštų karčių, kurios buvo prarytos kaip šiaudai. 
Atsiradusios duobės gilumoje buvo matyti krūva rąstų, plytų, 
geležies, kalkių, bjaurių liekanų, suverstų, purvinų ir susimaišiu- 
sių katastrofos siautulyje. Duobė darėsi vis platesnė, plyšiai nusi- 
driekė iš kraštų tolyn į laukus. Vienas plyšys pasiekė net Rasene- 
ro smuklę, namų fasadas įtrūko. Negi prasmegs ir visas kaimelis? 
Ligi kur reikėjo bėgti, norint išsigelbėti tos klaikios dienos pava- 
kare, po šituo švininiu dangum, kuris, rodės, taip ir norėjo su- 
traiškyti visą pasaulį? 

Negrelis skausmingai sušuko. Enbo pasitraukęs verkė. Naiki- 
nimas dar nebuvo baigtas: praplyšo viena kanalo krantinė, kana- 
las ūžtelėjo ir kunkuliuodamas užliejo vieną plyšį. Jis išnyko ta- 
me plyšyje, krisdamas kaip krioklys į gilią daubą. Kasykla gėrė 
tą upę, tvanas dabar užliejo galerijas ilgiems metams. Krateris 
greit prisipildė; tą vietą, kur neseniai buvo Vorė, užėmė dumblino 
vandens ežeras, panašus į tuos ežerus, po kuriais miega prakeikti 
miestai. Stojo baisi tyla, buvo girdėti tik vandens kritimas, bur- 
buliuojąs žemės viduriuose. | 

Tada Suvarinas pakilo nuo sukrėsto pylimo. Jis pažino Maė 
našlę ir Zachariją, raudančius priešais tą baisią griūtį, kuri taip 
sunkiai slėgė gelmėje merdinčių nelaimingųjų galvas. Suvarinas 
numetė paskutinę cigaretę ir nė neatsigręždamas nuėjo į tamsią 
naktį. Tolumoje jo šešėlis mažėjo ir ištirpo tamsoje. Jis ėjo, kur 
akys vedė, į nežinią. Jis, kaip paprastai, ėjo ramus, pasiryžęs 
griauti visur, kur tik bus dinamito, sprogdinti miestus ir žmones. 
Be abejo, merdinti buržuazija išgirs po savo kojomis sprogstant 
gatvių grindinį ten, kur jis bus. 

IV 


Įgriuvus Vorė, Enbo tą pačią naktį išvyko į Paryžių, norėda- 
mas apie katastrofą vadovybei pranešti anksčiau, negu tą naujie- 
ną paskelbs laikraščiai. Grįžęs rytojaus dieną, jis atrodė labai 
ramus, jo išraiška buvo kaip ir visuomet — korektiško viršinin- 
ko. Matyt, jam pavyko nuo savęs nusimesti atsakomybę, ir vyres- 
nybės palankumas jam nė kiek nesumažėjo, priešingai, po dvide- 
šimt keturių valandų buvo pasirašytas dekretas, suteikęs jam 
Garbės legiono ordiną. 

Nors direktorius ir išliko nepaliestas, tačiau Bendrovė nuo to 
baisaus smūgio susvyravo. Ne tiek buvo svarbu tie keli žuvę mi- 
lijonai, ne; tai buvo atvira žaizda, slapta ir nuolatinė rytojaus 
baimė, kurią sukėlė vienos šachtos sunaikinimas. Bendrovei buvo 
suduotas toks stiprus smūgis, jog ji dar kartą pajuto, kad reikia 
tylėti. Kuriems galams kelti aikštėn tokias baisenybes? Jei pikta- 
darys ir būtų susektas, kam iš jo daryti kankinį, kurio siaubingas 
didvyriškumas galėtų tik apsukti galvas kitiems ir pagimdyti dau- 
gybę padegėjų ir žudikų? Be to, Bendrovė neįtarė tikrojo kalti- 
ninko ir, negalėdama patikėti, kad vienas žmogus būtų galėjęs 
turėti tiek drąsos ir jėgų tokiam darbui, ėmė pagaliau tikėti ištisa 
sąmokslininkų armija. Ir ta mintis Bendrovę dabar taip buvo ap- 
sėdusi, jog ji jautė vis didesnį kasykloms gresiantį pavojų. Di- 
rektoriui buvo duotas įsakymas sudaryti platų šnipinėjimo tin- 
klą, o paskui, be jokio triukšmo, atleisti iš darbo pavojingus dar- 
bininkus, įtariamus dalyvavus nusikaltime. Dėl aukštesnių poli- 
tinių sumetimų buvo pasitenkinta tokia apvalymo priemone. 
Danseras. Po triukšmo su Pjerono žmona jis pasidarė nepaken- 
čiamas. Dingstis buvo jo elgesys per katastrofą, kai jis, kaip 
bailus laivo kapitonas, paliko savo žmones pavojuje. Kita vertus, 
tai buvo diskretiška nuolaida angliakasiams, kurie jo nekentė. 

Tačiau gandai prasiskverbė į viešumą, ir vadovybė turėjo pa- 
siųsti laikraščiui atitaisomąją Žinutę, kuri turėjo paneigti versiją, 
esą streikininkai buvo padegę statinaitę parako. Po trumpo tardy- 
mo vyriausybės atsiųstasis inžinierius nustatė, kad rentinys suiro 
savaime, dėl žemės slūgimo; Bendrovei buvo naudingiau tikrąją 
priežastį nutylėti ir priimti papeikimą dėl priežiūros stokos. Jau 
trečią dieną Paryžiaus spaudoje katastrofos aprašymai užėmė 
pailgėjusias kronikos skiltis: buvo kalbama tik apie kasyklos po- 
žemiuose merdinčius darbininkus; kas rytą skelbiamos telegra- 
mos būdavo godžiai skaitomos. Net ir Monsu miestelėnai išblykš- 
davo ir netekdavo žado, kai būdavo paminimas Vorė vardas. Apie 
baisiuosius įvykius jau plito legenda, kurią pašnibždomis pasako- 
jant, drebėdavo net patys drąsiausieji. Visa apylinkė reiškė au- 

koms didelę užuojautą, buvo rengiamos ekskursijos prie sugriau- 
tos kasyklos, prie jos rinkdavosi ištisos šeimos ir baisėdavosi 
griuvėsiais, kurie tuos nelaiminguosius palaidojo gyvus. 

Denelenas, paskirtas skyriaus inžinierium, pradėjo eiti parei- 
gas per pačią katastrofą: pirmasis jo rūpestis buvo grąžinti ka- 
nalą į jo senąją vagą, nes vandens plūdimas kas valandą didino 
nuostolius. Buvo reikalingi dideli darbai, ir jis tuoj pasiuntė šimtą 
darbininkų užtvankai statyti. Vandens spaudimas du kartu nune- 
šė pirmąsias užtvaras. Dabar pastatė siurblius; prasidėjo arši ko- 
va, užlieto ploto atsiėmimas prievarta, žingsnis po žingsnio. 

Bet dar labiau visus jaudino palaidotųjų angliakasių gelbė- 
jimas. Negreliui buvo pavesta dėti visas pastangas; darbo rankų 
jam nestigo, nes, broliškumo jausmo vedami, visi angliakasiai 
siūlėsi padėti. Jie užmiršo streiką, negalvojo apie atlyginimą; 
jiems galėjo ir nieko neduoti, jie norėjo tik rizikuoti savo gyvy- 
be, nes draugams grėsė mirties pavojus. Visi buvo čia su savo 
įrankiais, drebėdami, laukdami įsakymo, kur pradėti kasti. Dau- 
gelis, po katastrofos apsirgę iš išgąsčio, krečiami nervinio dru- 
gio, apsilieję šaltu prakaitu, nuolatinio košmaro apsėsti, vis tiek 
kėlėsi ir, įnirtę labiau už visus kitus, ėjo kovoti su žeme, tarytum 
norėdami jai už kažin ką atkeršyti. Nelaimei, sunkiausia buvo 
nutarti, kas, būtent, reikia daryti: kaip leistis žemyn, iš kurios 
pusės pradėti skelti uolas? 

Negrelis manė, kad nė vienas tų nelaimingųjų nebus išlikęs 
gyvas; be abejo, visi penkiolika bus žuvę, prigėrę arba uždusę. 
Tačiau per kasyklų katastrofas yra įprasta užgriautus žmones lai- 
kyti gyvais, todėl jis ir vadovavosi šita prielaida. Pirmasis klausi- 
mas, kurį jis turėjo išspręsti, buvo nustatyti, kur jie galėtų būti. 
nos nuomonės: vandeniui kylant, draugai tikriausiai turėję lipti 
aukštyn iš galerijos į galeriją, ligi pat viršutinių sluoksnių, todėl 
galėjo būti uždaryti kokio nors viršutinio koridoriaus gale. Be to, 
ši prielaida sutiko ir su pareiškimu senojo Muko, kuris painio- 
damasis pasakojo, kad bėgimo sąmyšyje būrelis pasiskirstė mažo- 
mis grupėmis ir bėglių pasiliko visuose aukštuose. Bet prižiūrė- 
tojų nuomonės nebesutiko, kai reikėjo nutarti, kaip juos gelbėti. 
Kadangi arčiausiai žemės paviršiaus esantys koridoriai buvo šim- 
to penkiasdešimt metrų gilumoje, negalima buvo nė galvoti gręž- 
ti naują šulinį. Liko tik Rekijaras, vienintelis priėjimas, vieninte- 
lis artimesnis taškas. Blogiausia buvo tai, kad senoji kasykla, taip 
pat apsemta, nebesusisiekė su Vorė, o virš vandens iškilę buvo tik 
galai galerijos, išeinančios į pirmąją krovyklą. Vandeniui išsemti 
būtų reikėję kelerių metų, todėl buvo nutarta, kad geriausia bus 
ištirti galerijas ir apžiūrėti, ar jos kur nors neprieina prie apsem- 

tų koridorių, kurių gale nelaimingieji angliakasiai būtų galėję 
išsigelbėti. Prieš prieidami prie tos logiškos išvados, visi ilgai 
ginčijosi, atmesdami daugybę neįvykdomų projektų. 

Po to Negrelis ėmė raustis dulkėtuose archyvuose ir, suradęs 
senuosius abiejų šachtų planus, kruopščiai juos išstudijavo ir nu- 
statė tas vietas, nuo kurių būtų galima pradėti ieškojimus. Jį pa- 
mažu apėmė ieškojimo ir pasiaukojimo įkarštis, nors paprastai 
jis būdavo pašaipus ir nerūpestingas žmonių ir daiktų atžvilgiu. 
Rekijare buvo patirti pirmieji leidimosi sunkumai: reikėjo išva- 
lyti šulinio angą, iškirsti gudobeles, iškapoti slyvas ir šeivame- 
džius; be to, dar reikėjo taisyti kopėčias. Tada prasidėjo ieškoji- 
mai. Nusileidęs su dešimčia darbininkų, inžinierius liepė jiems 
belsti geležiniais įrankių galais į tam tikras jo nurodomas klodo 
vietas; ir gilioje tyloje visi glaudė ausį prie anglies, klausydami, 
ar jiems neatsakys tolimi dūžiai. Bet veltui jie apėjo visas neap- 
semtas galerijas, jiems neatsakė joks aidas. Netikrumas padidėjo: 
kurioje vietoje-pradėti kasti? Kuria kryptimi eiti, jei atrodė, kad 
ten nieko nėra? Bet jie užsispyrę ieškojo su vis didėjančiu neri- 
mu ir baime. 

Nuo pat pirmosios dienos Maė našlė kas rytą ateidavo į Reki- 
jarą. Ji atsisėsdavo priešais šulinį ant rąsto ir nepasijudindavo 
nuo jo iki pat vakaro. Kai kas nors išlipdavo, ji keldavosi ir klaus- 
davo akimis: nieko? Ne, nieko! Ir ji vėl sėsdavosi, ir vėl laukda- 
vo netardama nė žodžio, niūriu, nebyliu veidu. Žanlenas, maty- 
damas, kad gali užtikti jo slėptuvę, taip pat bastėsi aplinkui, 
sumišęs kaip plėšrus žvėris, kurio pilną grobio olą gali aptikti me- 
džioklinis šuo; jis galvojo apie kareivėlį, gulintį po uolomis, bi- 
jodamas, kad angliakasiai nesutrikdytų jo ramaus miego; bet ta 
kasyklų dalis buvo vandens užlieta, ir, be to, kasimas krypo la- 
biau į kairę vakarinėje galerijoje. Iš pradžių ir Filomena ateidi- 
nėjo, lydėdama Zachariją, kuris dirbo ieškotojų brigadoje; pas- 
kui jai nusibodo šalti be reikalo ir be jokios naudos; ji pasilikda- 
vo kaimelyje ir leisdavo ištisas dienas kaip ištižusi, viskam abe- 
jinga moteris, kurios darbas buvo nuo ryto iki vakaro tik kosėti. 
Zacharijas, priešingai, nebesijautė gyvenąs, jis būtų ir žemę grau- 
žęs, kad tik būtų galėjęs rasti seserį. Jis rėkdavo naktimis, jis ją 
matydavo nusibaigusią iš bado, patrūkusią nuo šaukimosi pagal- 
bos. Du kartu jis norėjo pradėti kasti kitur, be jokio įsakymo, 
tvirtindamas, kad ji esanti ten, kad jis tai gerai jaučiąs. Inžinie- 
rius neleisdavo jam lipti į šulinį, bet jis nesitraukė, nors jį ir varė 
šalin; jis negalėjo nusėdėti ir laukti kartu su motina, jis norėjo 
veikti ir be paliovos sukinėjosi aplinkui. 

Išaušo trečia ieškojimų diena. Negrelis, netekęs bet kokios 
vilties, buvo pasiryžęs tą patį vakarą mesti. Vidudienį, kai jis po 

pusryčių grįžo su savo vyrais dar pamėginti paskutinį kartą, jis 
nustebęs pamatė Zachariją bėgantį iš kasyklų, labai išraudusį, 
mosikuojantį rankomis ir šaukiantį: 

— Ji ten! Ji man atsakė! Eikite, eikite šen greičiau! 

Jis buvo nusileidęs kopėčiomis, nepaisydamas sargybinio, ir 
saikdinosi, kad ten, pirmame Gijomo klodo koridoriuje, buvo gir- 
dėti beldžiant. 

— Bet mes jau du kartus praėjome ten, kur jūs sakote, — at- 
sakė netikėdamas Negrelis.— Pagaliau mes tuoj pamatysime. 

Maė našlė pakilo; teko uždrausti jai leistis į gilumą. Ji laukė, 
stovėdama prie šulinio, žiūrėdama į skylės tamsą. 

Apačioje Negrelis pats pabeldė su ilgais protarpiais tris kar- 
tus; paskui jis priglaudė ausį prie anglies sienos, liepęs darbinin- 
kams nutilti. Jis neišgirdo jokio garso ir palingavo galvą: matyt, 
vargšas vaikinas buvo susapnavęs. Įpykęs Zacharijas sudavė vėl, 
ir vėl išgirdo, jo akys žibėjo, jis visas tirtėjo iš džiaugsmo. Paskui 
bandymą ėmė kartoti vienas po kito ir kiti darbininkai: visi at- 
gijo, labai aiškiai sugavę tolimą atsaką. Inžinierius labai nustebo, 
jis dar kartą pridėjo ausį prie sienos ir pagaliau išskyrė lengvą 
lyg oras, vos sugaunamą ritmingą dundesį — pavojaus ištiktų an- 
gliakasių signalą. Akmeninės anglys labai toli ir švariai perduoda 
penkiasdešimties metrų storumo blokas. Bet vis dėlto atrodė, kad 
jau galima jiems ištiesti ranką; visi neapsakomai nudžiugo. Ne- 
grelis įsakė tučtuojau pradėti kirsti priėjimą. 

Kai Zacharijas viršuje vėl išvydo motiną, jiedu apsikabino. 

— Nereikia taip apsvaigti,— žiauriai tarė Pjerono žmona, 
atėjusi tą dieną smalsumo vedama.— Jeigu Katerinos ten nebus, 
jums po to bus dar skaudžiau. 

Tai buvo tiesa, Katerina galbūt buvo kitur. 

— Palik mus ramybėje, girdi! — įsiutęs sušuko Zacharijas.— 
Ji ten, aš žinau! 

Maė ir vėl atsisėdo, tylėdama, sustingusiu veidu. Ir vėl ji ėmė 
laukti. 

Kai tik toji džiaugsminga žinia pasklido Monsu, žmonės vėl 
ėmė plaukti. Nors jie ir nieko nematė, bet nesiskirstė, o smalsuo- 
lius net reikėjo laikyti atstu nuo šulinio. Apačioje buvo dirbama 
dieną ir naktį. Bijodamas užtikti kliūtį, inžinierius liepė klode 
iškirsti tris žemyn einančias galerijas, kurios turėjo susijungti 
į tą tašką, kur galėjo būti užgriuvę angliakasiai. Siauro tunelio 
gale tik vienas kirtėjas išsiteko kirsti anglį; jis buvo pakeičiamas 
kas dvi valandos; anglies prikrautos pintinės ėjo iš rankų į rankas 
žmonių grandine, kuri ilgėjo kartu su vis toliau kasamu tuneliu. 
Iš pradžių darbas ėjo sparčiai; buvo iškasama po šešis metrus per 
dieną. 

Zacharijas įsiprašė, kad jį priimtų į geriausių darbininkų kir- 
tėjų brigadą. Tai buvo visų pageidaujama garbės vieta. Jis prie- 
šindavosi, kai ateidavo jo pavaduoti po nustatytų dviejų darbo 
valandų. Jis verždavosi be eilės, nenorėdamas niekam užleisti 
kirstuvo. Jo galerija netrukus pasidarė ilgesnė už kitas, jis joje 
kovojo su anglimi su tokiu laukiniu įkarščiu, jog iš tunelio buvo 
girdėti jo švokščiantis kvėpavimas, tarsi jo krūtinėje būtų ūžusi 
visa kalvė. Išėjęs iš ten purvinas ir juodas, apsvaigęs iš nuovar- 
gio, jis krisdavo čia pat ant žemės, ir jį tekdavo suvynioti į apklo- 
tą. Paskui, dar svyruodamas, jis vėl nerdavo į savo skylę, ir iš 
naujo prasidėdavo kova, smarkūs duslūs smūgiai, slopinamas de- 
javimas ir pergalingas kovos įniršis. Blogiausia buvo tai, kad an- 
glys darėsi vis kietesnės: jis du kartus nulaužė savo įrankį, nusi- 
minęs, kad nebegali taip sparčiai stumtis pirmyn. Jį kankino taip 
pat ir karštis, kuris su kiekvienu žingsniu į priekį vis didėjo ir da- 
rėsi nepakeliamas tos siauros skylės gilumoje, kur oras nė kiek 
nejudėjo. Veikė vienas rankinis vėdintuvas, bet vėdinimas vyko 
blogai, tris kirtėjus ištraukė apalpusius ir beveik uždususius. 


Negrelis gyveno po žeme su savo darbininkais. Jam nuleisda- 
vo valgyti, jis miegodavo kartais tik porą valandų ant šiaudų krū- 
vos, susisupęs į apsiaustą. Jų ištvermę palaikė nelaimingųjų mal- 
davimas, iš tolo girdimas vis aiškesnis ir aiškesnis signalas, kad 
pas juos skubėtų. Dabar tasai signalas skambėjo labai aiškiai, lyg 
muzika, lyg būtų kas mušę per armonikos klavišus. Pagal tą kris- 
talinį garsą buvo nustatoma kasimo kryptis, kaip pagal patrankų 
dundesį einama į mūšį. Kiekvieną sykį, pasikeičiant kirtėjui, Ne- 
grelis leisdavosi pats, pabelsdavo į klodą, paskui prikišdavo prie 
jo ausį: ir iki šiol kiekvieną kartą atsakymas ateidavo vis aiškiau 
ir greičiau. Jis nebeabejojo: jie rausėsi teisinga kryptimi: bet ko- 
kiu lemtingu lėtumu! Jie jokiu būdu nespėsią ateiti laiku. Per pir- 
mąsias dvi dienas jie buvo iškirtę trylika metrų, trečiąją pasistū- 
mėjo tik per penkis metrus į priekį, paskui, ketvirtąją — tris. Ak- 
meninė anglis čia buvo tokia suslėgta ir kieta, jog dabar per dieną 
iškirsdavo vos du metru. Devintąją dieną, po antžmogiškų pastan- 
gų buvo praeita iš viso trisdešimt du metrai ir buvo spėjama, kad 
dar buvo likę apie dvidešimt. Kaliniams prasidėjo dvyliktoji die- 
na, dvylika kartų po dvidešimt keturias valandas be duonos, be 
ugnies tose ledinėse tamsybėse! Nuo tos baisios minties visų aky- 
se pasirodydavo ašaros, o rankos dar smarkiau griebdavosi dar- 
bo. Atrodė neįmanoma, kad kokia nors žmogiška būtybė galėtų 
ilgiau išgyventi; tolimi smūgiai nuo vakar dienos buvo pradėję 
silpnėti, ir angliakasiai drebėdami kiekvieną akimirką laukė, ka- 
da jie visai nutils. 

Maė našlė kasdien ateidavo sėdėti prie šachtos angos. Ji atsi- 

nešdavo Estelę, kuri negalėjo nuo ryto iki vakaro pasilikti viena 
namie. Taip ji valandą po valandos sekė darbą čia nusiminusi, 
čia vėl atgaudama kartu su visais viltį. Aplinkui stoviniuodami 
žmonių būreliai ir net Monsu gyventojai karštligiškai laukė 
įvairiausiai aiškindami įvykius. Visos apylinkės širdys plakė ten, 
po žeme. 

Devintą dieną, kai atėjo pusryčių metas, Zacharijas neatsilie- 
pė šaukiamas pertraukai. Jis buvo kaip beprotis, dirbo įsiutęs, 
nuolat keikdamasis. Negrelis buvo valandėlei išėjęs, ir niekas 
jam negalėjo įsakyti paklusti; šachtoje buvo likęs tik vienas pri- 
žiūrėtojas su trimis angliakasiais, Turbūt Zacharijui buvo pasida- 
Tę per tamsu, ir jis, įpykęs, kad toji plevenanti šviesa gaišina dar- 
bą, nepaisydamas jokio atsargumo, matyt, atvožė savo lempelę. 
Buvo duotas griežtas įsakymas to nedaryti, nes šachtoje pasiro- 
džiusios kasyklų dujos ir jų buvo nepaprastai daug prisirinkę 
tuose siauruose, blogai vėdinamuose koridoriuose. Staiga trinkte- 
lėjo perkūnas, ir iš angos, kaip iš karteče užtaisytos patrankos, 
šovė ugnies stulpas. Viskas suliepsnojo, oras kaip parakas užsi- 
degė nuo vieno galerijos galo iki kito. Liepsnų srautas nusinešė 
šviesą kaip ugnikalnis, spjaudąs uolų ir medinių nuolaužų gaba- 
lais. Smalsuoliai išbėgiojo, Maė pakilo, spausdama prie krūtinės 
išsigandusią Estelę. 

Kai Negrelis ir darbininkai sugrįžo, juos apėmė baisus pasiu- 
timas. Jie spardė kojomis žemę lyg pamotę, kuri, nieko neboda- 
ma, žudo savo vaikus dėl savo kvailų ir žiaurių užgaidų. Buvo au- 
kojamasi, einama į pagalbą draugams, o čia ir dar reikėjo netekti 
žmonių! Kai po trijų valandų didžiausių pastangų ir pavojaus jie 
pagaliau pateko į galerijas, aukų iškėlimas buvo gedulingas. Nei 
sužaloti, ir nuo jų sklido apdegusios mėsos kvapas; jie buvo pri- 
sigėrę ugnies, ir net jų gerklės buvo išdegusios; jie be perstojo 
rėkė, maldaudami, kad įuos pribaigtų. Vienas tų trijų angliakasių 
buvo tasai, kuris per streiką paskutiniu smūgiu perkirto Gaston 
Mari siurblį; kitų dviejų rankos buvo randuotos, apdraskytais 
nagais, nes jie į kareivius buvo svaidę akmenis. Kai juos nešė pro 
šalį, išblyškusi, drebanti minia nusiėmė kepures. 

Maė našlė laukė stovėdama. Pagaliau pasirodė ir Zacharijo 
kūnas. Drabužiai buvo nudegę, kūnas buvo suanglėjęs, pajuodęs, 
nebeatpažįstamas. Sprogimas sutriuškino jam galvą, ir jos visai 
nebebuvo. Ir kai tas pasibaisėtinas liekanas padėjo ant neštuvų, 
Maė juos instinktyviai sekė žingsniu, paraudusiais vokais, iš po 
kurių neišriedėjo nė viena ašara. Ji laikė ant rankų užmigusią 
Estelę ir ėjo tragiška, vėjo taršomais plaukais. Kaimelyje Filome- 

na išsyk atrodė lyg pakvaišusi, jos akys pavirto upeliais, tačiau 
ji netrukus nurimo. O motina tuo pačiu žingsniu jau ėjo atgal į 
Rekijarą: ji palydėjo sūnų ir grįžo laukti dukters. 

Praslinko dar trys dienos. Vėl buvo griebtasi gelbėjimo dar- 
bų, nors sunkumų buvo labai daug. Laimei, galerijos, vedusios 
prie užgriautųjų, sprogstant neužgriuvo, bet oras ten buvo toks 
tvankus ir karštas, jog deginte degino, ir teko įtaisyti dar ke- 
lis ventiliatorius. Kirtėjai keitėsi kas dvidešimt minučių. Jie arti- 
nosi prie tikslo, nuo draugų juos skyrė jau tik kokie pora metrų. 
Bet dabar jie dirbo su baime širdyje, smarkiai kapodami uolą tik 
iš keršto: bildesys buvo nutilęs, pagalbos šaukiąs signalas nebe- 
skambėjo savo tyliu, bet aiškiu ritmu. Buvo jau dvyliktoji darbo 
diena, penkioliktoji po katastrofos; nuo pat ryto anoje pusėje 
viešpatavo mirties tyla. 

Tas naujas nelaimingas atsitikimas dar padidino Monsu smal- 
sumą; miestiečiai rengė ekskursijas su tokiu įkarščiu, jog ir Gre- 
guarai nutarė pasekti jų pavyzdžiu. Buvo suruošta iškyla, sutarta, 
kad jie važiuosią į Vorė savo karieta, o ponia Enbo savąja nuve- 
šianti Liusi ir Žaną. Denelenas joms aprodysiąs visą šachtą, 0 pas- 
kui jie grįšią pro Rekijarą, kur tiksliai sužinosią iš Negrelio, kaip 
toli nuo tikslo esančios galerijos ir ar jis dar turįs bent kiek vil- 
ties. Paskui visi kartu pavakarieniausią. 

Kai apie trečią valandą Greguarai su savo dukterimi Sesile 
išlipo prie prasmegusiųjų kasyklų, ten jie rado jau atvykusią po- 
nią Enbo, apsivilkusią tamsiai mėlynais drabužiais, besidangstan- 
čią nedideliu skėčiu nuo blyškios vasario saulės. Dangus buvo 
visiškai giedras, ir oras šiltas kaip pavasarį. Ponas Enbo su Dene- 
lenu taip pet buvo čia. Ponia Enbo išsiblaškiusi klausėsi Deneleno 
aiškinimų apie pastangas, kurias reikėjo padėti kanalo plyšiui 
užtverti. Žana, kuri visuomet su savim nešiodavosi albumą, pa- 
gauta klaikaus vaizdo, ėmė piešti, o Liusi, atsisėdusi šalia jos ant 
vagono skeveldrų, aikčiojo, gėrėdamasi, tvirtindama, kad visa 
tai — tikrai „didinga“. Pro nebaigtą užtvanką tryško daugybė sro- 
velių, kurių putotas vanduo ritosi ir krito kaskadomis į didžiulę 
įgriuvusios kasyklos daubą. Tačiau tas krateris jau tuštėjo, van- 
duo slūgo, susigerdamas žemėn ir atidengdamas ant dugno baisias 
laužo krūvas. Po švelnia giedrios dienos mėlyne tasai dugnas 
buvo panašus į srutų duobę arba į sugriuvusio ir dumble pasken- 
dusio miesto griuvėsius. 

— Ir žmonės dar gaišta, kad visa tai pamatytų! — nusivylęs 
sušuko Greguaras. 

Rausvutė, žydinti sveikata Sesilė džiaugėsi galėdama pakvė- 
puoti tyru oru tokią puikią dieną; ji ėmė juokauti, bet ponia Enbo 
pasibjaurėdama susiraukė ir sumurmėjo: 

— Viena tik aišku, kad čia nėra nieko gražaus. 

Abu inžinieriai ėmė juoktis. Jie mėgino sudominti lankytojus, 
visur juos vedžiodami, aiškindami veikimą siurblio ir kūjo, kuris 
kalė į žemę polius. Bet ponios nerimavo. Jos sudrebėjo sužinoju- 
sios, kad siurbliai turėsią veikti gal kokius šešerius septynerius 
metus, ir tik tada galėsianti būti atstatyta šachta ir iš kasyklų iš- 
semtas visas vanduo. Ne, verčiau galvoti apie ką nors kita, nes 
tokios baisenybės galinčios tik sukelti blogų sapnų. 

— Važiuokime,— tarė ponia Enbo, eidama prie savo karie- 
tos. 

Žana ir Liusi ėmė prieštarauti. Kaip, taip greitai? Juk piešinys 
dar nebaigtas! Jos užsimanė likti, tėvas jas parvešiąs vakarienei. 
Tik vienas Enbo atsisėdo šalia žmonos į karietą, nes jis taip pat 
norėjo paklausinėti Negrelį. 

— Na gerai! Važiuokite pirmi, — tarė Greguaras.— Mes atvy- 
ksime paskui; dar turime kokioms penkioms minutėms užsukti 
ten, į kaimelį... Važiuokite, važiuokite, Rekijare mes būsime ne 
vėliau kaip jūs. 

Jis įlipo paskui ponią Greguar ir Sesilę; ir tuo metu, kai pirmo- 
ji karieta nuriedėjo išilgai kanalo, antroji ėmė pamažėle kilti 
šlaitu. 

Ekskursiją turėjo užbaigti labdaringas darbas. Po Zacharijo 
mirties jie pajuto gailesį tragiškajai Maė šeimai, apie kurią kal- 
bėjo visa apylinkė. Jie nesielvartavo dėl tėvo, to galvažudžio, to 
kareivių žudiko, kurį ir reikėjo užmušti kaip vilką. Tačiau jie at- 
jautė motiną, tą vargšę moterį, kuri ką tik buvo netekusi sūnaus 
po to, kai buvo žuvęs vyras, ir kurios duktė po žemėmis taip pat 
gal jau buvotik lavonas, nekalbant jau apie nesveiką senelį, griū- 
ties suluošintą berniuką ir per streiką badu mirusią dukrelę. Nors 
toji šeima savo bjauriu nusistatymu iš dalies ir buvo užsitarnavu- 
si tų nelaimių, Greguarai vis dėlto buvo nusprendę parodyti savo 
didžiulį gailestingumą ir norą visa užmiršti ir susitaikyti, patys 
nuveždami jai išmaldos. Du rūpestingai suvynioti ryšulėliai buvo 
padėti po karietos suoleliu. 

Sena moteris parodė vežėjui Maė namus: 16-ąjį antrojo pasta- 
tų bloko numerį. Bet išlipę su ryšulėliais Greguarai veltui barš- 
kino į duris; paskui jie ėmė belsti kumščiais, tačiau atsakymo vis 
dėlto nesulaukė: namai gūdžiai aidėjo, lyg gedulo gaubiama, šalta 
ir juoda, seniai visų apleista patalpa. 

— Nieko nėra namie, — tarė nusivylusi Sesilė.— Kaip pikta! 
Ką gi mes su visa tai darysime? 

Staiga atsidarė gretimos durys ir pasirodė Levako žmona. 

— O! Ponas ir ponia, labai, labai atsiprašau! Atleiskite man, 
panele!.. Jūs ieškote kaimynės? Jos nėra namie, ji Rekijare. 

Be paliovos tarškėdama, ji jiems papasakojo visą istoriją, kar- 
todama, kad kaimynai turį vienas kitam padėti, kad ji laikanti pas 
save Lenorą ir Anri, ir motina gali eiti ten, laukti. Jos žvilgsnis 
nukrypo į ryšulius, ji ėmė kalbėti apie savo vargšę dukrelę, ta- 
pusią našle, ir apie savo pačios skurdą. Jos akys sužibo iš pavydo. 
Paskui, kiek svyruodama, ji sumurmėjo: 

— Aš turiu raktą. Jei ponas ir ponia būtinai norite... Senelis 
yra namiė. 

Greguarai apstulbę į ją pažvelgė. Kaip? Senelis namie! Bet juk 
niekas neatsiliepė. Gal jis miegojo? Ir kai Levako žmona pagaliau 
atidarė duris, tai, ką jie pamatė, sustabdė juos ant slenksčio. 

Priešais šaltą židinį, išplėtęs akis ir žiūrėdamas vis į vieną taš- 
ką, sėdėjo nejudėdamas, lyg prikaltas prie kėdės Bonmoras. Ap- 
link jį kambarys dabar atrodė didesnis, nes nebebuvo laikrodžio 
su gegute, nei pušinių lakuotų baldų, kurie tam kambariui teikda- 
vo jaukumo: ant nuogų žalsvų sienų nebebuvo nieko, be impera- 
toriaus ir imperatorienės portretų, kurių rausvos lūpos šypsojosi 
oficialiu palankumu. Senis nepasijudino ir net nesumirkčiojo 
nuo įsiveržusios šviesos, kai atsidarė durys; jis atrodė visai pa- 
kvaišęs ir nepastebįs įėjusių žmonių. Prie jo kojų stovėjo indelis 
su pelenais, toks, kokį pastato katėms teršti. 

— Nekreipkite dėmesio, jei jis nebus mandagus, — tarė pa- 
slaugiai Levako žmona.— Atrodo, kad jam kažkas trūko smege- 
nyse. Štai jau dvi savaitės kaip jis toks. 

Bet staiga Bonmoras pasipurtė, iš jo pilvo gilumos kažkas su- 
gurgė, ir jis išspjovė į indelį juodus skreplius. Nub jų jau buvo 
sušlapę pelenai, — tai buvo anglių dumblas, visos kasyklos anglių 
dulkės, kurios dabar jai. ėjo iš gerklės atgal. Bet štai jis ir vėl 
sustingo. Jis tik retkarčiais pasijudindavo nusispjauti. 

Sumišę, vos sulaikydami koktumą ir pasišlykštėjimą, Gregua- 
rai vis dėlto stengėsi surasti keletą draugiškų ir padrąsinančių 
žodžių. 

— Ką gi, seneli,— tarė tėvas, — tamsta sloguoji? 

Įsmeigęs akis į sieną, senis nepasuko galvos. Ir vėl sunkiai už- 
gulė tyla. 

— Jums reikėtų išvirti arbatos nuo kosulio, — pridūrė motina. 

Jis vis buvo taip pat nebyliai sustingęs. 

— "'Tėte,— sušnibždėjo Sesilė,— juk mums sakė; kad jis ne- 
sveikas, bet mes paskui apie tai pamiršome... 

Ji nutilo labai sutrikusi. Padėjusi ant stalo buljoną ir du bu- 
telius vyno, ji atrišo ir antrąjį ryšulį ir iš jo ištraukė porą milži- 
niškų batų. Tai buvo seneliui skirta dovana; ji laikė kiekvienoje 
rankoje po batą, sumišusi žiūrėdama į sutinusias vargšo kojas, 
kurios jau niekuomet nebegalės vaikščioti. 

— Tai ką? Jie atsirado truputį per vėlai, ar ne, mielasis? — 
vėl prabilo Greguaras, norėdamas bent kiek praskaidrinti nuotai- 
ką.— Tai nieko, jie visuomet pravers. 

Bonmoras negirdėjo ir neatsakinėjo, jo veidas vis buvo toks 
pat klaikus, šaltas ir kietas kaip akmuo. 

Tada Sesilė atsargiai pastatė batus prie sienos. Nors ji ir la- 
bai iš lėto juos statė, jų vinys vis dėlto suskambėjo; tie milžiniški 
batai kambaryje atrodė visai nereikalingi. 

— Matote, jis nė dėkui nepasakys! — sušuko Levako žmona, 
su didžiausiu pavydu žiūrėdama į batus.— Tai, atsiprašant, vis 
tiek, kaip dovanoti ančiai porą akinių. 

Ji vis kalbėjo, ji vargo, stengdamasi nusitempti Greguarus 
pas save, tikėdamasi juos ten sugraudinti. Pagaliau ji sugalvojo 
dingstį; ji pradėjo jiems girti Anri ir Lenorą; kurie esą labai man- 
dagūs ir malonūs; ir tokie protingi, — kaip angelai atsaką į visus 
klausimus. Jie pasakysią visa, ką tik ponas ir ponia panorėsią 
sužinoti. 

— Ar užeisime valandėlei, dukrele? — paklausė tėvas, lai- 
mingas, galėdamas išeiti. 

— Taip, eikite, aš tuoj ateisiu, — atsakė ji. 

Sesilė pasiliko viena su Bonmoru. Drebančią ir lyg užburtą, 
ją sulaikė vienas dalykas, būtent, jai pasirodė, kad ji tą senį pa- 
žįsta; kur ji buvo mačiusi šitą keturkampį, pamėlusį, anglim ta- 
tuiruotą veidą? Ir staiga ji viską prisiminė: akyse šmėkštelėjo 
staugiančios, ją apsupusios minios vaizdas, ji pajuto šaltas rankas, 
kurios spaudė josios kaklą. Tai buvo jis, ji vėl buvo prieš tą patį 
žmogų ir žiūrėjo į jo rankas, padėtas art kelių; tai buvo sulinku- 
sio darbininko rankos, kurių visa jėga glūdi kumščiuose, dar tvir- 
tuose, nepaisant jo amžiaus. Atrodė, kad ir Bonmoras pamažu pra- 
deda atbusti, jis ją pastebėjo ir ėmė į ją žiūrėti su ta pačia kvaila 
veido išraiška. Jo skruostai užsiliepsnojo, nervinis virpulys per- 
kreipė lūpas, iš kurių tekėjo plonytė juodų seilių srovelė. Abu jie 
lyg užhipnotizuoti pasiliko vienas prieš kitą: ji — žydinti, riebi ir 
gaivi nuo amžino tinginiavimo ir sotaus savo luomo gyvenimo, 
jis — išpurtęs nuo vandenligės, gailiai šlykštus kaip nuvarytas 
gyvulys, paveldėjęs iš kartos į kartą šimtmetį trukusią darbo ir 
bado kančią. 


Kai Greguarai, nesulaukdami Sesilės, nustebę grįžo po dešim- 
ties minučių pas Maė, jie siaubingai suriko. Jų duktė gulėjo ant 
žemės pamėlynavusiu veidu, pasmaugta. Ant jos kaklo buvo rau- 
doni milžiniškų pirštų pėdsakai. Bonmoras, nebepastovėdamas 
ant savo nutirpusių kojų, gulėjo parkritęs šalia jos ir nebegalėjo 
atsikelti. Jo rankos dar tebebuvo suriestos, ir jis žiūrėjo į visus 
plačiai išplėstomis akimis su ta pačia kvaila veido išraiška. Kris- 

damas jis sudaužė savo indelį, pelenai išbyrėjo, juodi skrepliai 
aptaškė visą kambarį; o pora didžiulių batų, naujų ir nepaliestų, 
stovėjo išsirikiavusi prie sienos. 

Niekad nepavyko tiksliai nustatyti, kaip visa tai atsitiko. Ko- 
dėl Sesilė buvo prie jo priėjusi? Kaip Bonmoras, prikaltas prie kė- 
dės, galėjo ją pagriebti už kaklo? Ją pagriebęs, matyt, jis įsiuto, 
ėmė spausti iš visų jėgų, stengdamasis užgniaužti josios riksmą, 
ir pargriuvo kartu su ja ant žemės, spausdamas iki paskutinio jos 
atodūsio. Joks triukšmas, joks dejavimas neprasiveržė pro plo- 
ną gretimo buto pertvarą. Reikėjo manyti, kad tai buvo staigus 
pamišimo priepuolis, nepaaiškinamas noras žudyti, kurį jam bu- 
vo sukėlęs tas baltas mergiškas kaklas. Toks žvėriškumas visus 
nustebino: juk tasai senas paliegėlis visą gyvenimą buvo pralei- 
dęs kaip doras žmogus, kaip paklusnus galvijas, priešingas vi- 
soms naujoms idėjoms! Kokia jam pačiam nežinoma pagieža iš 
lėto buvo jį užnuodijusi iki pat smegenų? Toji baisenybė vertė 
tikėti, kad tai buvo neatsakančio už savo veiksmus idioto nusi- 
kaltimas. 

Parkritę ant kelių, Greguarai raudojo skausmo smaugiami. Jų 
dievinamoji duktė, toji duktė, kurios jie taip ilgai buvo troškę, 
kurią jie kaip įmanydami lepino, kurios miegančios jie ėjo žiū- 
rėti ant galų pirštų, kuri, jų manymu, niekad pakankamai gerai 
nesimaitino ir nebuvo pakankamai riebi! Tai buvo ir viso jų gy- 
venimo žlugimas; kam dar gyventi, jei dabar reikės gyventi be 
jos? 

Levako žmona suglumusi šaukė: 

— O! Senas kelmas, ką jis padarė! Ar galima buvo ko nors 
panašaus tikėtis!.. O Maė grįš tik vakare! Sakykite, gal man bėgti 
ją pašaukti? 


Tėvas ir motina, visai pritrenkti, nieko neatsakė. 

— Ką? Taip būtų geriau... Einu! 

Bet, prieš išeidama, ji vėl pamatė batus. Visas kaimelis buvo 
sujudęs, jau stųmdėsi minia žmonių. Gali juos pavogti. Be to, Maė 
šeimoje nebebuvo vyrų, kurie jais avėtų. Ji juos vogčiomis išsi- 
nešė, Jie kaip tik turėjo tikti Butliu. 

Rekijare ponai Enbo kartu su Negreliu ilgai laukė Greguarų. 
Negrelis, išlipęs iš šachtos, pasakojo smulkmenas: buvo tikimasi 
dar tą patį vakarą susisiekti su užgriautaisiais; bet tikriausiai iš- 
trauksią tik lavonus, nes anoje pusėje viešpatavo kapų tyla. Už 
inžinieriaus nugaros, sėdėdama ant rąsto, Maė klausėsi jo pasa- 
kojimo baisiai išblyškusi, kai atbėgusi Levako žmona papasako- 
jo josios senio pokštą. Ji tik susierzinusi nekantriai mostelėjo 
ranka, bet paskui vis dėlto nuėjo paskui ją. 

Ponia Enbo apalpo. Koks klaikumas! Vargšė Sesilė tą dieną 

buvo tokia liuksmutė; dar prieš valandą tokia pilna gyvybės! 
Enbo valandėlei turėjo įvesti žmoną į senio Muko lūšnelę. Savo 
nevikriomis rankomis jis atsegiojo jai suknelę, susijaudinęs nuo 
muskuso kvapo, kuris dvelkė iš atviros liemenės. Ir kai apsilie- 
jusi ašaromis ji apsikabino Negrelį, išgąsdintą tos mirties, kuri 
nutraukė jo vedybas, vyras su palengvėjimu žiūrėjo į juos, kartu 
dejuojančius. Toji nelaimė viską sutvarkė: jis nutarė geriau pasi- 
likti šalia savęs brolėną, bijodamas, kad tas nebūtų pakeistas ve- 
žiku. 


V 


Šachtos gilumoje palikti nelaimingieji kaukė iš siaubo. Van- 
dens jiems dabar buvo iki pilvo. Srauto ūžesys juos kurtino, krin- 
tą paskutinieji rentinio gabalai kėlė tokį triukšmą, jog jiems at- 
rodė griūvąs visas pasaulis; be to, juos varė iš proto ir arklidėje 
uždarytų arklių žŽvengimas, baisus, neužmirštamas priešmirtinis 
žudomo gyvulio riksmas. 

Mukas buvo paleidęs Kovą. Senas arklys stovėjo drebėdamas, 
įsmeigęs išplėstas akis į vis kylantį vandenį. Krovyklos aikštelė 
greitai tvino; rausvoje dar tebedegančių po skliautais trijų lem- 
pelių šviesoje buvo matyti žalsvas, be paliovos kylantis vanduo. 
Pajutęs savo oda tą ledinį vandenį, arklys staiga trinktelėjo viso- 
mis keturiomis pasagomis į žemę, pasileido pašėlusiais šuoliais 
ir dingo vienos ridinimo galerijos tamsoje. 

Tai buvo lyg ženklas gelbėtis, ir žmonės pasekė gyvuliu. 

— Nėra ko čia stypsoti! — rėkė Mukas.— Reikia pamėginti 
per Rekijarą. | 

Dabar juos nešte nešė mintis, kad jie galėtų išeiti pro gretimą 
seną kasyklą, jei tik spėtų ją pasiekti, kol nebus atkirstas kelias: 
Stumdydamiesi visi dvidešimt bėgo vora, iškėlę lempeles, kad jų 
neapsemtų vanduo. Laimei, galerija pamažu kilo aukštyn; jie nu- 
ėjo kokius du šimtus metrų kovodami prieš srovę, bet giliau ne- 
begrimzdami. Užmiršti prietarai pabudo jų pakrikusiose sielose, 
jie turėjo permaldauti žemę, nes čia keršijo žemė, kuri liejo savo 
gyslų kraują už tai, kad jai buvo perpjovę arteriją. Vienas senis 
murmėjo užmirštas maldas, atstatęs nykščius, nes tai turėjo nu- 
maldyti piktąsias kasyklų dvasias. 

Bet pirmoje kryžkelėje kilo nesutarimas. Arklininkas norėjo 
eiti į kairę, kiti saikdinosi sutrumpinsią kelią, jei eisią į dešinę. 
Taip jie sugaišo visą minutę. 

— Et, sprokite čia, kas man darbo! — šiurkščiai suriko Šava- 
lis. — Aš bėgu pro čia. 

Jis pasuko į dešinę, du draugai nusekė paskui jį. Kiti dūmė 

paskui senąjį Muką, kuris buvo išaugęs Rekijaro požemiuose. Ta- 
čiau ir jis pats abejojo, nebežinodamas, kur sukti. Visiems pakvai- 
šo galvos, net senieji angliakasiai nebegalėjo atpažinti koridorių, 
kurie susiraizgė prieš juos, kaip susipainiojusi sruoga. Prie kiek- 
vieno išsišakojimo jie stoviniavo, nors reikėjo skubiai pasirinkti. 

Etjenas bėgo paskutinysis, gaišinamas Katerinos, kuriai nuo- 
vargis ir išgąstis pakirto kojas. Jis būtų bėgęs į dešinę, paskui 
Šavalį, nes manė, kad tas pasirinko teisingą kelią; bet paskui atsi- 
liko, rizikuodamas pasilikti šachtos gelmėse. Netvarka vis tęsėsi, 
kai kurie draugai nuėjo vėl kita kryptimi, ir tik septyni nusekė 
paskui senąjį Muką. 

— Apsikabink mano kaklą, aš tave nešiu,— tarė Etjenas Ka- 
terinai, matydamas ją silpstančią. 

— Ne, palik mane,— sušnibždėjo ji, — aš nebegaliu, geriau 
mirti tuoj pat. | 

Jie atsiliko kokius penkiasdešimt metrų, ir jis pakėlė ją ant 
rankų, nepaisydamas jos priešinimosi; tik staiga galerija užsikim- 
šo: nugriuvo didžiulis luitas ir juos atskyrė nuo visų kitų. Potvy- 
nis jau buvo išmirkęs uolienas, iš visų pusių byrėjo žemė. Jie tu- 
rėjo grįžti atgal. Paskui jie paklydo ir nebežinojo, kokia kryptimi 
eina. Viskas buvo baigta, reikėjo atsisakyti minties išlipti pro 
Rekijarą. Liko tik vienintelė viltis pasiekti aukštesnes skaldyklas, 
kur jie galbūt išsigelbėtų, jei nuslūgtų vanduo. 

Etjenas pagaliau pažino Gijomo klodą. 

— Gerai! — tarė jis.— Aš bent žinau, kur esame. Po velnių! 
Mes buvome radę tikrąjį kelią, bet dabar jau po laiko!.. Klausyk, 
eime tiesiai, mes išlipsime pro kaminą. 

Srovė plakė jiems krūtinės, jie ėjo labai iš lėto. Kol turėjo 
šviesos, jie nenusiminė; užpūtė vieną lempelę, norėdami sutaupy- 
ti aliejų ir paskui jį perpilti į kitą. Jie jau buvo priėję kaminą, tik 
kažkoks dundesys užpakalyje juos privertė atsigręžti. Ar tai grį- 
žo draugai, taip pat atsidūrę prieš užverstą kelią? Tolumoje kaž- 
kas šniokštė, jie negalėjo suprasti, kokia čia audra artinasi, tašky- 
dama putų purslus. Ir jie suriko, išvydę milžinišką, išneriančią 
iš tamsos balkšvą masę, kuri, norėdama juos privyti, spraudėsi 
pro siauras, lentomis išramstytas koridoriaus sienas. 

Tai buvo Kova. Išbėgęs iš krovyklos, arklys pašėlusiai šuo- 
liavo juodomis galerijomis. Atrodė, kad jis žinojo kelią tame po- 
žeminiame mieste, kuriame jis išgyveno vienuolika metų; jo akys 
aiškiai matė įprastoje nuolatinėje tamsoje. Jis bėgo ir bėgo, nu- 
lenkęs galvą, tiesdamas kojas, skverbdamasis pro siaurus žemės 
koridorius, kur jo didžiulis kūnas vietomis vos galėjo pralįsti. 
Takai šmėkščiojo vienas po kito, šakojosi prieš jo akis, bet jis 
nesvyravo. Kur jis bėgo? Galbūt ten, į savo jaunystės viziją, į tą 

malūną, kur jis buvo gimęs, ant Skarpos kranto, į neaiškų atsimi- 
nimą saulės, degančios ore kaip didžiulė lempa. Jis norėjo gy- 
venti, jo gyvuliška atmintis budo, noras dar pakvėpuoti lygumų 
oru stūmė jį tiesiai pirmyn, kol jis suras tą skylę, pro kurią galėtų 
maištas; kasyklos, pirma jį apakinusios, dabar norėjo jį pribaigti. 
Vanduo jį vijosi, čaižė šlaunis, kandžiojo nugarą. Bet juo toliau 
jis bėgo, juo siauresnės darėsi galerijos, jų lubos leidosi, sienos 
glaudėsi. Bet jis vis tiek bėgo, jis braižėsi, palikdamas ant medinių 
atramų savo plaukų kuokštus. Atrodė, kad kasykla apie jį siau- 
rėja, norėdama jį pagauti ir uždusinti. | 

Kai jis jau buvo netoli jų, Etjenas ir Katerina pastebėjo, kad 
jis smaugiasi tarp uolų. Jis suklupo ir nusilaužė priešakines kojas. 
Sukaupęs paskutines jėgas, jis pasivilko dar keletą metrų, bet jo 
šonai nebegalėjo pralįsti, jis liko įstrigęs žemės spąstuose. Jo kru- 
vina galva ištįso, didelėmis drumstomis akimis dar ieškodama 
kokio nors išėjimo. Vanduo jį greitai sėmė, jis sužvengė siau- 
bingai pratisai kaip ir kiti arkliai, žuvę arklidėje. Tai buvo klaiki 
agonija; senas, sulaužytas, nebegalįs pajudėti gyvulys daužėsi 
gelmėse, toli nuo dienos šviesos. Jo sielvartingas žvengimas ne- 
siliovė, vanduo jau sėmė jam karčius, o jis žvengė vis kimiau, iš- 
tempęs ir pražiojęs nasrus. Pasigirdo paskutinysis kriokimas, 
paskui duslus kliuksėjimas, lyg prisipildančios statinės, ir paga- 
liau viskas nutilo. 

— O, dieve mano! Išvėsk mane, — raudojo Katerina.— O, die- 
ve mano! Aš bijau, aš nenoriu mirti... Išvesk mane! Išvesk mane! 

Ji pamatė mirtį. Užgriuvęs šulinys ir užtvinkusi kasykla nebu- 
vo jai padvelkę į veidą tokiu siaubu kaip merdinčio Kovos žven- 
gimas. Ji vis tebegirdėjo jį, jis spengė jai ausyse, visas jos kūnas 
virpėjo nuo to garso. 

— Išvesk mane! Išvesk mane! 

Etjenas ją pagriebė ir nusinešė. Jau buvo pats laikas; jie įlindo 
į kaminą, sušlapę iki pečių. Jis turėjo jai padėti, nes ji nebeturėjo 
jėgų įsikibti į pakopas. Tris kartus jis manė jos nebeišlaikysiąs, 
ir ji krisianti į tą gilią jūrą, kuri patvinusi ūžė užpakalyje jų. Ta- 
čiau pasiekę pirmą, dar neužsemtą koridorių, jie galėjo keletą mi- 
nučių atsikvėpti. Paskui vėl pasirodė vanduo, reikėjo dar kopti 
aukščiau. Tas kopimas tęsėsi ištisas valandas; potvynis juos vijo 
iš koridoriaus į koridorių ir vertė keltis vis aukštyn. Šeštame ko- 
ridoriuje jie vėl atgavo viltį: jiems pasirodė, kad vandens lygis 
sustojo. Bet paskui jis ėmė dar smarkiau kilti, jie užlipo į septin- 
tąjį, paskui — į aštuntąjį koridorių. Liko tik vienas, ir jį pasiekę, 
jie su nerimu ėmė sekti kiekvieną kylančio vandens centimetrą. 
Jei jis nepaliaus kilęs, juk jie mirs, priremti prie lubų, vandens 
apsemti virš galvų, kaip anas senas arklys. 

Aplinkui nuolat dundėjo griūtys. Visa kasykla buvo sukrėsta, 
jos silpnos atramos griuvo nuo galingo vandens spaudimo. Gale- 
rijų galuose rinkosi suspaustas oras ir skverbėsi tarp įskilusių 
uolų ir suverstų žemių, sprogdindamas jas su didžiausiu trenks- 
mu. Tai buvo siaubingas vidinių žemės perversmų triukšmas, 
vaizdas tų senųjų mūšių, kai tvanai keitė žemės paviršių, pavers- 
dami kalnus lygumomis. 

Sukrėsta ir apsvaiginta tų nuolatinių griūčių, grąžydama ran- 
kas, Katerina be perstojo kartojo tuos pačius žodžius: 

— Aš nenoriu mirti... Aš nenoriu mirti... 

Norėdamas ją nuraminti, Etjenas prisiekinėjo, kad vanduo 
sustojęs. Jie jau buvo bėgę kokias šešias valandas, netrukus turė- 
jo ateiti jų gelbėti. Jis sakė šešias valandas, bet pats tikrai nežino- 
jo, nes tikslaus laiko jie nebegalėjo suvokti. Iš tikrųjų jie lipo Gi- 
jomo klodu aukštyn ištisą dieną. 

Jie atsisėdo sušlapę, drebėdami. Ji nesigėdydama nusivilko 
ir išgręžė drabužius; paskui vėl užsimovė kelnes ir apsivilko švar- 
ką, kurie baigė džiūti jai ant kūno. Kadangi ji buvo basa, jis ją 
privertė apsimauti savo klumpes. Dabar jie galėjo kantriai lauk- 
ti; jie įsuko lempos dagtį, palikdami menkutę naktinės spingsulės 
šviesą. Tik dabar jie pastebėjo, kad baisus alkis jiems tampo vidu- 
rius. Ligi tol jie kažkaip visai nesijautė gyveną. Jie dar nebuvo 
pusryčiavę, kai prasidėjo katastrofa, ir dabar rado savo riekeles 
išmirkusias, pavirtusias į košę. Katerina turėjo net supykti, kad 
priverstų Etjeną suvalgyti savo dalį. Užvalgiusi, ji tuoj užmigo 
ant šaltos Žemės, nuovargio pakirsta. O jis, karščiuodamas nuo 
nemigos, budėjo prie jos, suspaudęs rankomis kaktą, įsmeigęs 
akis į vieną tašką. 

Kiek valandų praslinko? Jis nebūtų galėjęs pasakyti, tik su- 
prato, kad priešakyje, pro kamino skylę, vėl pasirodė juoda ir 
judanti banga, tasai žvėris, kuris vis kėlė nugarą, kad galėtų juos 
pasiekti. Iš pradžių tai buvo tik siaurutė linija, plona, besitiesian- 
ti gyvatė; paskui ji ėmė plisti, šliaužti šniokšdama, ir vanduo vėl 
juos pasiekė, apsemdamas miegančios merginos kojas. Nerim- 
damas jis vis dar svyravo, ar ją žadinti. Argi nebuvo žiauru pa- 
kelti ją iš to miego, iš nebūties, kuri galbūt liūliavo ją laisvės ir 
šviesos sapnais? Kur bėgti? Jis ieškojo kokios nors išeities ir pri- 
siminė, kad šioje kasyklos dalyje įrengtas nuotakumas susisiekė 
su viršutinės krovyklos nuotakumu. Tai buvo išeitis. Jis dar jai 
leido pamiegoti kiek tik buvo galima, žiūrėdamas į besiartinan- 
čias bangeles, laukdamas, kada reikės bėgti. Pagaliau jis ją švel- 
niai pakėlė, o ji pradėjo smarkiai drebėti. 

— O! Dieve mano! Iš tikrųjų! Vėl prasideda, dieve mano! — 
Ji viską prisiminė ir vėl ėmė rėkti, pajutusi netoli mirtį. 

— Ne, nusiramink,— šnibždėjo jis. — Galima išeiti, prisiekiu 
tau. 

Norėdami pasiekti nuotakumą, jie turėjo eiti susirietę, vėl 
sušlapę iki pečių. Prasidėjo dar pavojingesnis kopimas, kokio 
šimto metrų ilgumo siaura skyle, ištisai išmušta medžiais. Iš pra- 
džių jie norėjo patraukti lyną, kad galėtų prie jo pritvirtinti apa- 
čioje esantį vežimėlį, nes jei, jiems besikeliant, antrasis nusileis- 
tų, jis juos sutriuškintų. Tačiau niekas nepajudėjo, kažkokia 
kliūtis buvo sugadinusi mechanizmą. Nedrįsdami pasinaudoti 
jiems trukdančiu lynu, jie surizikavo ir ėmė kopti, draskydama 
nagais lygias lentas. Lipdamas iš paskos, Etjenas prilaikydavo 
ją savo galva, kai ji slysdavo atgal, susikruvinusi rankas. Stai- 
ga jie įsirėmė galvomis į rąstagalius, kurie buvo užtvėrę nuota- 
kumą. Čia buvo pribyrėję žemių, kelias buvo užsikimšęs, ir lipti 
aukščiau nebebuvo galima. Laimei, čia pat pasitaikė durys, ir 
jie išlindo į kitą koridorių. 

Juos nustebino priešakyje švystelėjusi lempelė. Kažkoks įsiu- 
tęs Žmogus jiems sušuko: 

— Dar atsirado gudruolių, tokių pat kvailų kaip aš! 

Jie pažino Šavalį, kurį taip pat buvo užtvėrusi griūtis. Du 
draugai, kurie bėgo paskui jį, žuvo pakeliui, persiskėlę galvas. 
O jis, susižeidęs tik alkūnę, dar turėjo drąsos keliais nušliaužti 
atgal prie jų, pasiimti jų lempeles ir paimti iš kišenių jų duoną. 
Kai jis spruko šalin, užpakalyje jo žemės dar daugiau įgriuvo 
ir galutinai užpylė galeriją. 

Jis tuojau pats sau prisiekė, kad nesidalys maistu su tais žmo- 
nėmis, kurie išlindo iš žemės. Verčiau jis juos užmuš. Paskui ir 
jis juos pažino, jo pyktis atslūgo, ir jis ėmė juoktis, juoktis pikt- 
džiugiškai. 

— A, tai tu, Katerina! Nusibalnojai nosį ir panorai grįžti pas 
savo vyrelį? Gerai, gerai! Pašoksime kartu. 

Jis dėjosi nematąs Etjeno, kuris, to susitikimo pritrenktas, iš- 
tiesė ranką, norėdamas apginti besiglaudžiančią prie jo stūmėją. 
Vis dėlto reikėjo apsiprasti su tokia padėtimi. Jis paprastai pa- 
klausė draugą, lyg jie prieš valandą būtų išsiskyrę kaip geri 
draugai: 

— Ar tu žiūrėjai gilumoje? Ar negalima praeiti kirtyklomis? 

— Na kurgi kirtyklomis! Jos taip pat užgriuvo, mes esame 
tarp dviejų sienų lyg pelės spąstuose! Bet tu gali grįžti nuotaku- 
mu, jei esi geras naras. 

Iš tikrųjų vanduo vis kilo, buvo girdėti jo pliaukšėjimas. 
Kelias atgal buvo atkirstas. Šavalis neklydo: tas galerijos galas, 
užgriautas iš abiejų pusių, buvo tikri spąstai. Jokio išėjimo,— 
jie visi trys buvo užmūryti. 

— Vadinasi, tu lieki? — pašaipiai pridūrė Šavalis.— Gal tai 
ir yra geriausia, ką gali padaryti, ir jei prie manęs nelįsi, aš su 
tavim net nekalbėsiu. Čia dar yra vietos dviem vyrams... Netru- 
kus pamatysime, kuris nusprogs pirmasis, nebent ateitų pagalba, 
bet man tai atrodo neįtikima. 

Jaunuolis vėl prabilo: 

— Jei mes pabelstume, gal mus išgirstų. 

— Aš jau pavargau belsdamas... Še, pamėgink pats su tuo 
akmeniu. 

Etjenas pakėlė gabalą smiltainio, kurį Šavalis jau buvo aptru- 
pinęs ir, belsdamas juo į sieną, ėmė signalizuoti pavojaus ištiktų 
angliakasių pagalbos šauksmą. Paskui jis pridėjo prie klodo ausį 
ir ėmė klausytis. Jis dvidešimt kartų atkakliai vis beldė, bet jiems 
neatsakė joks garsas. 

Tuo tarpu Šavalis dėjosi šaltai atliekąs mažytę savo ruošą. Pir- 
miausia jis sustatė prie sienos savo tris lempeles: viena jų degė, 
kitomis būsią galima pasinaudoti vėliau. Paskui jis padėjo ant 
lentgalio abi duonos riekes. Tai buvo jo bufetas: jei jis bus taupus, 
jų užteks porai dienų. Jis atsigręžė sakydamas: 

— Žinai, Katerina, pusė bus tau, kai tu labai išalksi. 

Mergina tylėjo. Didžiausia jos nelaimė buvo vėl atsidurti tarp 
tų dviejų vyrų. 

Prasidėjo klaikus gyvenimas. Sėdėdami ant žemės per kelis 
žingsnius vienas nuo kito, nei Šavalis, nei Etjenas netarė nė žo> 
džio. Pirmasis pasakė, kad tokia didelė šviesa esanti nereikalinga 
prabanga, ir antrasis tuoj užgesino savo lempelę; paskui jie vėl 
nepravėrė burnos. Katerina atsigulė prie jaunuolio, susirūpinusi 
dėl žvilgsnių, kuriuos į ją svaidė jos buvęs meilužis. Valandos 
slinko, tyliai pliaukšėjo nuolat kildamas vanduo; kartkarčiais 
gilūs sukrėtimai ir tolimi dundėjimai pranešinėjo apie paskuti- 
niuosius kasyklos įgriuvimus. Kai lempelė užgeso ir teko užžiebti 
antrąją, juos valandėlę apėmė baimė, prisiminus kasyklų dujas; 
bet geriau jau buvo susisprogdinti iš karto, negu pasilikti tam- 
soje. Tačiau sprogimas neįvyko, dujų nebuvo. Jie vėl atsigulė, 
ir vėl ėmė slinkti valandos. 

Kažkoks bruzdesys išgąsdino Etjeną ir Kateriną; jie pakėlė 
galvas: Šavalis buvo nusprendęs pavalgyti — jis atpjovė pusę 
riekės ir ilgai ją kramtė, nenorėdamas pasiduoti pagundai praryti 
viską iš karto. Bado kankinami, jie žiūrėjo į jį. 

— Iš tikrųjų tu atsisakai? — tarė jis, provokuodamas stūmė- 
ją. — Be reikalo. 

Ji nuleido akis, bijodama priimti pasiūlymą, nes jos skilvį taip 
tampė mėšlungis, jog ašaros veržėsi iš po blakstienų. Bet ji su- 
prato, ko jis nori: dar tą patį rytą ji buvo pajutusi ant savo kaklo 

jo karštą kvėpavimą; pamatęs ją su kitu, Šavalis vėl pasijuto 
apvaldomas to pašėlusio geismo, kuris jį seniau kankindavo. 
Žvilgsniuose, kuriais jis šaukė ją į save, degė jai gerai žinoma 
liepsna — ta pati, kaip per pavydulio priepuolius, kai jis ją pul- 
davo kumščiais, kaltindamas ją ištvirkaujant su motinos įnamiu. 
Ji nenorėjo, bijojo, kad, pas jį grįždama, ji gali pastūmėti tuodu 
vyru vieną prieš kitą tame ankštame rūsyje, kuriame jie merdėjo. 
Dieve mano! Argi nebūtų galima bent mirti ramybėje! 

Etjenas būtų greičiau miręs badu, negu prašęs Šavalį kąsnelio 
duonos. Tyla buvo slegianti, minutės slinko lėtai ir monotoniškai, 
be jokios vilties; atrodė, kad taip slenka ir visa amžinybė. Jie 
buvo kartu išsėdėję jau ištisą dieną. Antroji lempa ėmė blėsti, jie 
uždegė trečiąją. " 

Šavalis pradėjo savo antrą riekę, suurzgęs: 

— Eikš gi, kvaile! 

Katerina sudrebėjo. Norėdamas jai duoti laisvę, Etjenas nusi- 
gręžė. Bet kai ji nejudėjo, jis tyliai jai tarė: 

— Eik, vaikeli. 

Tada jai pasipylė iki šiol sulaikomos ašaros. Ji verkė ilgai, 
neturėdama jėgų atsikelti, net nebežinodama, ar ji nori valgyti, 
kankinama skausmo visame kūne. Etjenas atsistojo, vaikščiojo 
šen ir ten, veltui beldė angliakasių signalą, su įniršiu galvodamas, 
kad tą savo gyvenimo likutį jis bus priverstas išbūti šalia neap- 
kenčiamo varžovo. Nebuvo net pakankamai vietos nusprogti to- 
liau vienam nuo kito! Padaręs dešimtį žingsnių, jis vėl turėdavo 
grįžti ir susidurti su tuo žmogumi. O ji, ta kenčianti mergaitė, dėl 
kurios jie ginčijosi net žemės gelmėse, ji atiteks tam, kuris ilgiau 
išgyvens; jei jis mirtų pirmasis, tas vyras ją jam pavogtų. Galo 
vis nesi matė, valandos ėjo viena po kitos, erzinąs moters artumas 
darėsi vis sunkesnis tame iškvėpuotame ir dvokiančiame nuo čia 
pat atliekamų gamtiškų reikalų ore. Porą kartų jis puolė uolas, 
lyg norėdamas jas kumščiais suskaldyti. 

Baigėsi dar viena diena, ir Šavalis atsisėdo prie Katerinos, 
dalydamasis su ja paskutiniąja riekės puse. Ji vargingai kramtė 
kąsnius, 0 jis, pavydus ir užsispyręs, už kiekvieną jos kąsnį ėmė 
užmokestį glamonėmis, nenorėdamas numirti, nepaėmęs jos dar 
kartą, antrojo akyse. Nusilpusi ji nebesipriešino. Bet kai jis pa- 
mėgino ją paimti, ji sudejavo. 

— O! Paleisk, tu man sulaužysi kaulus! 

Etjenas virpėdamas buvo priglaudęs kaktą prie medinės sie- 
nos, kad nematytų. Dabar jis persigandęs vienu šuoliu staiga pri- 
šoko prie jo. 

— Paleisk ją, po velnių! 

— O kas tau darbo? — atsakė Šavalis. — Tai mano žmona, ji 
man priklauso, ar ne? 

Ir vėl jis ją apkabino, didžiuodamasis ją glaudė ir, spausdamas 
prie jos burnos savo rudus ūsus, tarė: 

— Palik mus ramybėje! Suteik mums tą malonumą, stebėda- 
mas mus iš tolo. 

Bet Etjeno lūpos išbalo, ir jis sušuko: 

— Jei jos nepaleisi, aš tave pasmaugsiu! 

Anas tuoj pašoko, nes iš švilpiančio balso suprato, kad šį kartą 
draugas tikrai nori jį pribaigti. Mirtis jiems atrodė einanti per 
daug lėtai, reikėjo, kad vienas jųdviejų tuoj pat užleistų vietą 
kitam. Senoji kova vėl prasidėjo žemėje, kur jie netrukus vis tiek 
turėjo miegoti šalia vienas kito amžinuoju miegu. Vietos buvo 
taip maža, jog užsimodami jie nusidrėksdavo kumščius. 

— Nemanyk,— suurzgė Šavalis.— Šį kartą aš tave nužudysiu! 

Tą akimirką Etjenas pasiuto. Jo akis apvilko raudonas rūkas, 
gerklę užsprengė kraujo banga. Jį apvaldė noras žudyti, nenumal- 
domas fizinis noras, kaip kad gerklės suerzinimas sukelia ne- 
nugalimą, smarkų kosulio priepuolį. Tasai troškimas jam kilo, 
išsiveržė prieš jo valią, spaudžiamas nesveiko paveldėjimo. Jis 
pačiupo atsikišusį nuo sienos didelį ir sunkų skalyno luitą, jį iš- 
judino ir atplėšė, o paskui, nusitvėręs abiem rankom, dešimte- 
riopai padidėjusiomis jėgomis tvojo juo Šavaliui į galvą. 

Tas nesuspėjo atšokti. Jis krito sutriuškintu veidu ir perskel- 
ta kaukole. Smegenys aptaškė galerijos lubas, purpurinė čiurkšlė 
tekėjo iš žaizdos kaip nesenkanti šaltinio srovelė. Netrukus su- 
sidarė visas klanas, kuriame atsispindėjo rūkstančios lempelės 
žvaigždutė. Šešėlių prigužėjo tasai užmūrytas rūsys, 0 ant žemės 
gulįs kūnas buvo panašus į juodą anglies atmatų krūvą. 

Etjenas į jį žiūrėjo pasilenkęs, išplėtęs akis. Vadinasi, tai įvy- 
ko, jis užmušė. Jis neaiškiai prisiminė visas pastangas susivaldyti, 
tą bergždžią kovą prieš jo raumenyse snaudžiančius nuodus — 
alkoholį, kuris pamažu buvo persunkęs visą jo giminę. Bet dabar 
jis buvo girtas tik iš bado — jam užteko jo tėvų girtybės. Jo plau- 
kai pasišiaušė dėl tos žmogžudystės klaikumo, ir vis dėlto jo 
širdį suvirpino linksmybė ir gyvuliškas džiaugsmas, kad jo geis- 
mas pagaliau buvo patenkintas, nors jo auklėjimas ir maištavo 
prieš tokį dalyką. Paskui jis pajuto puikybę — stipresniojo pui- 
kybę. Jam pasivaideno mažasis kareivėlis su peiliu perdurtu kak- 
lu; jį buvo nužudęs vaikas. O dabar ir jis pats nužudė. 

Katerina pašokusi garsiai sukliko: 

— Dieve mano! Jis negyvas! 

— Ar tu jo gailiesi? — žiauriai paklausė Etjenas. 

Ji duso, kažką vebleno. Paskui svyruodama, ji puolė jam į 
glėbį. 

— Ak! Užmušk ir mane! Ak! Mirkime abu! 

Ji apkabino jojo pečius, jis taip pat ją glaudė prie savęs, ir abu 
tikėjosi tuojau mirsią. Bet mirtis nesiskubino, ir abu nuleido 
rankas. Paskui ji užsidengė akis, o jis nuvilko nelaimingojo lavo- 
ną žemyn ir numetė jį tolyn į nuotakumą, kad jiems būtų daugiau 
vietos toje nedidelėje ertmėje, kurioje jiems dar reikėjo gyventi. 
Gyventi su tuo lavonu po kojomis būtų buvę visai neįmanoma. 
Jie nusigando išgirdę, kaip jis pasinėrė ir ištiško putos. Vadinasi, 
vanduo jau buvo užpylęs ir tą urvą? Jie pamatė — vanduo jau 
kilo pačioje galerijoje. 

Tada prasidėjo nauja kova. Jie užsidegė paskutinę lempelę, 
bet ir šioji blėso, nušviesdama tvaną, kurio lygis vis dar atkakliai 
kilo. Iš pradžių vandens buvo iki kulkštinų, paskui jis apsėmė 
jiems kelius. Koridorius buvo nuožulnus, jie prisiglaudė pačiame 
jo gale ir taip laimėjo dar keletą valandų. Bet srovė juos prisivijo 
ir apsėmė iki juostos. Stovėdami susiglaudę, atrėmę nugaras į sie- 
ną, jie žiūrėjo į vis kylantį ir kylantį vandenį. Kai jis pasieks 
burną, bus viskas baigta. Jie pakabino lempelę, ir ji gelsvai ap- 
švietė mažas, greitai raibuliuojančias bangeles; lempelė ėmė 
blėsti, ir jie galėjo įžiūrėti tik mažytį, kaskart siaurėjantį pus- 
ratį, ryjamą šešėlių, kurie tarytum augo kartu su kylančiu vande- 
niu; ir staiga juos apsupo tamsa: lempelė užgeso, išgėrusi paskuti- 
nį alyvos lašą. Stojo visiška, juoda naktis, toji požemių naktis, 
kurioje jie miegos, niekad nebeatmerkdami akių saulės šviesai. 

— Po velnių! — dusliai nusikeikė Etjenas. 

Tarytum pajutusi, kad ją stveria tamsa, Katerina prisiglaudė 
prie Etjeno. Ji tyliai pakartojo angliakasių prietarą: 

— Mirtis užpučia lempelę. 

Tačiau jų instinktas kovojo prieš tą grėsmę, troškimas gyven- 
ti juos atgaivino. Etjenas įniršęs lempelės kabliu ėmė kasti ska- 
lyną, o ji jam padėjo krapštydama nagais. Jie pasidarė savotišką 
aukštą suolą ir, ant jo užlipę, susėdo nuleidę kojas, susikūprinę, 
nes žemos lubos jiems neleido ištiesti sprando. Vanduo jiems 
dabar šaldė tik kulnus, bet netrukus jie pajuto šaltį gnaibant 
kulkštinus, blauzdas ir kelius, — nenugalimas ir nepaliaujamas 
potvynis vis kilo. Blogai nulygintas suolas prisigėrė tokios gli- 
čios drėgmės, jog jie turėjo stipriai laikytis, kad nenuslystų. Tai 
jau buvo galas, bet kiek jie dar lauks susigūžę toje nišoje, kur jie 
nedrįso nė pajudėti, nusilpę, išalkę, nebeturėdami nei duonos, nei 
šviesos? Juos ypač kankino tamsa, kurioje jie negalėjo įžiūrėti 
ateinančios mirties. Viešpatavo gili tyla, vandens sklidina kasyk- 
la nebejudėjo. Jie dabar juto tik tvinstančią galerijų gelmėse jū- 
rą, nebylų josios potvynį. 

Valandos keitėsi, visos tokios pat juodos, o jie nebegalėjo 
net tiksliai nustatyti laiko, vis labiau ir labiau netekdami jo nuo- 

vokos. Atrodė, kad jų kančios turėjo prailginti minutes, bet iš 
tikrųjų jos lėkė labai greitai. Jie manė, kad praėjo tik dvi dienos 
ir viena naktis, kai jie uždaryti, o iš tikrųjų jau baigėsi trečioji 
diena. Dingo visa pagalbos viltis, niekas.nežinojo, kad jie yra čia, 
niekas negalėjo pas juos nusileisti, ir jei vanduo jų pasigailėtų, 
juos pribaigtų badas. Jiems atėjo į galvą mintis dar paskutinį 
kartą pabelsti, bet akmuo buvo likęs po vandeniu. Be to, kas gi 
juos galėtų išgirsti? 

Pasidavusi likimui, Katerina atrėmė skaudančią galvą į ang- 
lies sieną, bet staiga krūptelėjusi išsitiesė. 

— Klausyk! — tarė ji. 

Iš pradžių Etjenas pamanė, kad ji kalba apie vis kylančio 
vandens tekšlenimą. Jis sumelavo, norėdamas ją nuraminti. 

— Tai aš judinu kojomis. 

— Ne, ne tai... Ten, klausyk! 

Ir ji priplojo ausį prie anglies sienos. Jis suprato ir pasekė 
jos pavyzdžiu. Jie klausėsi kelias sekundes, visai sulaikę kvapą; 
paskui jie išgirdo tris labai tolimus, labai silpnus smūgius, su 
ilgomis pertraukomis. Bet jie dar abejojo, jų ausyse zvimbė; gal 
tai buvo tik koks nors traškėjimas žemės kloduose? Jie nežinojo, 
kuo pabelsti atsakymą. 

Pagaliau Etjenas susivokė. 

— Tu turi klumpes. Nusiauk, suduok kulnu. 

Ji sudavė, pabeldė angliakasių pavojaus signalą; paskui jie 
vėl ėmė klausytis ir vėl išgirdo tolumoje tris kirčius. Jie tai pa- 
kartojo kokia dvidešimt kartų, ir dvidešimt kartų signalas jiems 
atsakė. Jie ėmė verkti, ėmė bučiuotis, rizikuodami nuslysti nuo 
suolo. Ten buvo draugai; jie pagaliau ateina. Džiaugsmo ir meilės 
perteklius nušlavė laukimo kančias ir įsiutimą, kad taip ilgai vel- 
tui šaukėsi; jiems atrodė, kad gelbėtojams reikia tik pirštu pra- 
durti uolas, ir jie bus išvaduoti. 

— Matai! — sušuko linksmai Katerina, — kokia laimė, kad aš 
priglaudžiau prie sienos galvą! 

— O, tavo tikrai geros ausys, — atsakė jis.— Aš ničnieko 
negirdėjau. 

Nuo tos akimirkos jiedu pasivaduodami klausėsi, pasirengę 
atsakyti į menkiausią signalą. Netrukus jie pažino kirstuvo smū- 
gius: buvo pradėti gelbėjimo darbai, kasamas naujas koridorius. 
Jie nepraleido nė mažiausio garso. Bet jų džiaugsmas greit pasi- 
baigė. Veltui jie juokėsi, norėdami vienas kitą apgauti, pamažu 
juos ir vėl apgaubė neviltis. Iš pradžių jie vienas kitam aiškino 
padėtį: matyt, gelbėtojai artėjo nuo Rekijaro, galerija buvo ker- 
tama anglies sluoksnyje; galbūt jie kasė praėjimą, nes buvo gir- 
dėti kertant tris žmones. Paskui jie ėmė apie tai mažiau kalbėti 

ir pagaliau visai nutilo, kai apytikriai apskaičiavo milžinišką 
juos nuo draugų skiriančią masę. Tylėdami jie mintimis svarstė 
ir skaičiavo dienas, kurių reikėtų vienam darbininkui pragręžti 
tokį bloką. Jokiu būdu jų negalės laiku pasiekti, jie spės dvi- 
dešimt kartų numirti. Ir paniurę, paskendę dar didesniame neri- 
me, jie nebedrįso pratarti vienas kitam nė žodžio ir klumpių stuk- 
senimu atsakinėjo į šaukimą, nebetekę bet kokios vilties, tik 
instinktyviai jausdami reikalą pranešti kitiems, kad jie dar gyvi. 

Praėjo viena, dvi dienos. Jie išbuvo gilumoje jau šešias dienas. 
Vanduo, sustojęs prie jų kelių, nebekilo ir neslūgo; jų kojos tirp- 
te tirpo ledinėje tynėje. Jie galėjo jas ištraukti kokiai valandai, 
bet tada padėtis darėsi tokia nepatogi, jog juos imdavo tampyti 
skaudus mėšlungis, ir jie vėl turėdavo jas nuleisti. Kas dešimt 
minučių jie turėdavo šlaunimis sliuogti aukštyn, nes vis nuslys- 
davo gličiu akmeniu. Anglies nuolaužos smigo jiems į nugarą, 
smarkiai gėlė sprandą, nes visą laiką reikėjo jį laikyti palenk- 
tą, kad nesusižeistų galvos. Darėsi vis tvankiau, nes vandens 
stumiamas oras susislėgė toje palubėje, kur jie buvo uždaryti 
kaip po gaubtu. Atrodė, kad jų duslūs balsai aidi kažkur tolumo- 
je. Jiems ėmė baisiai ūžti ausyse, kartais jie girdėdavo pasiutiš- 
kai gaudžiant pavojaus varpus, kartais šuoliuojančią kaimenę, 
kurią vijo nesibaigianti kruša. 

Kateriną iš pradžių baisiai kankino badas. Ji graibė kaklą 
savo suliesėjusiais suriestais pirštais, giliai ir gailiai dūsavo ir 
nuolat dejavo, lyg kas būtų plėšęs jai vidurius. Tokių pat kanky- 
nių smaugiamas, Etjenas karštligiškai graibėsi tamsoje ir užtiko 
šalia savęs apipuvusį mMedgalį, kurį jis nagais ėmė trupinti. Jis 
davė tų puvenų saują stūmėjai, kuri jas godžiai prarijo. Porą die- 
nų jie gyveno tuo sutrūnijusiu pagaliu, jiedu surijo jį visą ir nusi- 
minė pabaigę, o paskui nusidraskė nagus, stengdamiesi aplupinėti 
kitus, dar kietus, kurių mediena dar nebuvo sutręšusi. Jų kančios 
augo, jie nirto negalėdami sukramtyti savo drabužių audinio. 
Jiems truputį pagelbėjo odinis diržas, kuriuo jis buvo susijuosęs 
per liemenį. Jis dantimis nukąsdavo nuo jo mažyčius gabalėlius, 
ir ji kramtė juos, stengdamasi nuryti. Tai teikė darbo jų Žandi- 
kauliams ir sudarė jiems valgymo iliuziją. Pabaigę diržą, jie vėl 
ėmėsi drabužių medžiagos, čiulpdami ją ištisomis valandomis. 

Bet tie smarkūs priepuoliai greitai nurimo, badavimas jau 
buvo ne kas kita, kaip gilus, aklas skausmas, lėtas, bet vis didėjan- 
tis jėgų silpimas. Be abejo, jie jau būtų mirę, jei nebūtų turėję 
vandens tiek, kiek norėjo. Jie tik pasilenkdavo ir gerdavo iš sau- 
jos; jie semdavosi po dvidešimt saujų, deginami tokio troškulio, 
kurio net visas šis Vanduo nebūtų galėjęs numalšinti. 

Septintą dieną Katerina pasilenkė gerti ir ranka užčiupo kaž- 
kokį prieš ją plūduriuojantį kūną. 

— Vaje, žiūrėk... Kas čia? 

Etjenas pagraibė tamsoje. 

— Aš nesuprantu, sakytum lyg vėdinamųjų durų uždangalas. 

Ji vėl atsigėrė, bet kai norėjo pasisemti antrą saują, kūnas 
vėl atsimušė į jos ranką. Ji klaikiai suriko: 

— Tai jis, dieve mano! 

— Kas? 

— Jis, tu gį žinai!.. Aš užčiuopiau jo ūsus. 

Tai buvo Šavalio lavonas, pakilęs iš nuotakumo ir potvynio at- 
neštas iki pat jų. Etjenas ištiesė ranką ir užgriebė ūsus, sutriuš- 
kintą nosį; jį nupurtė pasibjaurėjimas ir baimė. Šleikštulio kra- 
toma, Katerina išspjovė visą burnoje likusį vandenį. Jai pasirodė, 
kad ji buvo atsigėrusi kraujo, kad visas tas gilus telkšąs prieš ją 
vanduo yra pavirtęs to vyro krauju. 

— Palauk, — suvapėjo Etjenas, — aš jį nustumsiu iš čia. 

Jis paspyrė koja lavoną, ir tas nutolo. Bet netrukus jis ir vėl 
pajuto jį besitrinantį prie jų kojų. 

— Po velnių! Kraustykis gi! 

Kai jis trečią kartą grįžo, Etjenas taip jį ir paliko. Kažkokia 
srovė jį vis grąžindavo prie jų. Šavalis nenorėjo nutolti, jis norėjo 
būti su jais, prie jų. Tai buvo baisus, nuodijantis jiems orą bend- 
ras. Visą tą dieną jie negėrė, kovodami su savimi ir pasirinkdami 
verčiau mirtį; bet rytojaus dieną skausmas juos nugalėjo: sem- 
damiesi vandenį, jie turėdavo kiekvieną kartą atstumti kūną, ir 
vis tiek jie gėrė. Nevertėjo jam galvos triuškinti,— jis vis tiek 
grįžo į jųdviejų tarpą atkakliai pavyduliaudamas. Iki pat galo, 
net nebegyvas, jis trukdė jiems būti dviese. 

Dar viena ir dar viena diena. Kai tik vanduo subanguodavo, 
Etjenui švelniai stuktelėdavo jo užmuštasis Žmogus, — tai buvo 
paprastas kumštelėjimas, kuriuo kaimynas primindavo, kad jis 
čia pat. Ir kiekvieną kartą Etjenas sudrebėdavo. Jis nuolat matė 
jį išpurtusį, pažaliavusį, su rudais ūsais sutriuškintame veide. 
Paskui jis ėmė nebetekti sąmonės, jam atrodė, kad jis jo nebuvo 
nužudęs, kad tas tik plaukioja ir taikstosi jam įkąsti. Kateriną 
dabar purtė ilgi, begaliniai verksmo priepuoliai, po kurių ji nu- 
silpdavo. Pagaliau ji pasinėrė į neįveikiamą snaudulį. Jis ją ža- 
dindavo, ji pramikčiodavo keletą žodžių ir vėl užmigdavo nepra- 
plėšdama blakstienų; bijodamas, kad ji neprigertų, jis laikė ją 
apkabinęs per liemenį. Dabar jis vienas atsakinėjo draugams. 
Kirstuvo dūžiai artėjo, jis juos girdėjo už nugaros. Bet ir jo jėgos 
seko, jis nebeturėjo noro belsti. Jau buvo žinoma, kad jie čia: tad 
kam dar save varginti? Jo jau nebedomino tai, kad gali ateiti pa- 
galba. Apkvaitęs nuo laukimo, jis ištisas valandas nė nepagalvo- 
davo, ko laukia. 


358 


Juos truputį sustiprino pagerėjusi padėtis. Vanduo slūgo. Ša- 
valio kūnas atitolo. Gelbėjimo darbai tęsėsi jau devynias die- 
nas, ir jie pirmą kartą savo galerijoje galėjo žengti keletą žings- 
nių, tik staiga baisus sukrėtimas parvertė juos žemėn. Apgraibo- 
mis jie susirado vienas kitą ir apsikabino išsigandę, nieko nesu- 
prasdami, manydami, kad vėl prasideda katastrofa. Daugiau nie- 
kas nebejudėjo, kirstuvo smūgiai buvo nutilę. 

Jie sėdėjo kampelyje šalia vienas kito, ir Katerina staiga 
linksmai nusijuokė. 

— Lauke turbūt dabar gera... Eikš, eime iš čia. 

Iš pradžių Etjenas kovojo su ta beprotybe. Bet pagaliau ja už- 
sikrėtė ir jo galva, nors ir stipresnė, ir jis visiškai neteko tikrovės 
nuovokos. Visi jų jutimai pakriko, ypač Katerinos; karštligės 
apimta, ji jautė reikalą kalbėti ir judėti. Jos ausyse ūžimas virto 
tekančio vandens sruvenimu, paukščių čiulbėjimu; ji užuodė 
stiprų sumindžiotos žolės kvapą, aplink ją buvo šviesu, prieš jos 
akis mirgėjo didelės geltonos dėmės, tokios plačios, jog ji manė 
puikią saulėtą dieną esanti lauke, prie kanalo, javuose. 

— Ką? Juk karšta! Imk mane, būkime kartu. O, visuomet, 
visuomet! 

Jis prispaudė ją prie savęs, o ji ilgai glaudėsi prie jo, čiauškė- 
dama kaip laiminga mergaitė: 

— Kokie mes buvome kvaili, kad taip ilgai laukėme! Aš iš 
karto būčiau sutikusi būti tavo, bet tu nesupratai, puikavaisi... 
Paskui, ar atsimeni, pas mus namie, naktį, kai mes nemiegodavo- 
me klausydamiesi vienas kito kvėpavimo ir taip labai trokšdami 
vienas kito? 

Jis užsikrėtė jos linksmumu ir juokavo iš nebylios jų meilės 
atsiminimų. 

— Tu mane kartą apmušei, taip, taip! Davei antausių į abu 
žandus! 

— Todėl, kad aš tave mylėjau, — sušnabždėjo ji.— Matai, aš 
sau draudžiau galvoti apie tave, aš kartojau sau, kad viskas baig- 
ta, bet širdyje aš gerai nujaučiau, kad vieną gražią dieną mudu 
priklausysime vienas kitam... Reikėjo tik progos, tik kokio nors 
laimingo pavojaus, ar ne? 

Jį nukrėtė šaltis, jis norėjo nusikratyti tuo sapnu ir iš lėto 
pakartojo: 

— Niekas niekados nėra baigta, pakanka trupučio laimės, ir 
vėl viskas prasideda iš naujo. 

— Tai tu manęs šį kartą nebepaliksi? 

Ir ji susmuko alpdama. Ji buvo tokia silpna, jog jos prikimęs 
balsas buvo vos vos girdimas. Išsigandęs jis prispaudė ją prie 
širdies. 

— Tau skauda? 

Ji išsitiesė nustebusi: 

— Ne, visai ne... Kodėl? 

Bet tas klausimas ją pažadino iš sapno. Ji klaikiai pažvelgė 
į tamsą ir, grąžydama rankas, vėl ėmė raudoti. 

— Dieve mano, dieve mano! Kaip tamsu! 

Nebebuvo nei javų, nei žolės kvapo, nei vyturių giesmės, nei 
didelės geltonos saulės; buvo tik užgriuvusi ir užtvinusi kasykla, 
dvokianti naktis, gedulingas lašėjimas rūsio, kuriame jie merdėjo 
jau tiek dienų. Jutimų sutrikimas dabar ėmė didinti siaubą, ji 
prisiminė vaikystės prietarus, ji matė Juodąjį žmogų, seną miru- 
sįjį angliakasį, kuris sugrįždavo į kasyklas ištvirkusioms mergi- 
noms nusukti sprando. 

— Klausyk, ar girdėjai? 

— Ne, nieko, aš nieko negirdžiu. 

— Tai tas žmogus, žinai?.- Štai, jis čia... Žemė išleido visą 
savo gyslų kraują, keršydama už perkirstą arteriją... Jis ten, 
matai, žiūrėk! Jis juodesnis už naktį... O! Aš bijau, aš bijau! 

Ji nutilo virpėdama. Paskui tarė labai tyliu balsu: 

— Ne, tai vis anas. 

— Kas anas? 

— Tas, kuris su mumis, kurio nebėra. 

Ją persekiojo Šavalio atvaizdas, ji padrikai kalbėjo apie jį, 
pasakojo apie šunišką savo gyvenimą su juo, apie tą vienintelę 
dieną Žan Barte, kai jis buvo su ja malonus; kitomis dienomis 
būdavo tik kvailystės ir antausiai; pirma jis ją apdaužydavęs, o 
paskui vos nepribaigdavęs savo glamonėjimais. 

— Aš tau sakiau, jis grįžta, jis ir vėl mums sutrukdys būti 
vienas kito!.. Jį vėl apėmė pavydas... O! Nuvaryk jį šalin, o, pa- 
siimk mane, pasiimk mane visą! 

Ji pakibo jam ant kaklo, susirado jo lūpas ir aistringai pri- 
spaudė prie jų savąsias. Tamsybė nušvito, ji vėl pamatė saulę, 
vėl atgavo ramų įsimylėjėlės juoką. Jis sudrebėjo, pajutęs ją 
prie savo kūno pusnuogę, suplyšusiais angliakasio drabužiais, 
ir, atbudus vyriškam geismui, ją apglėbė. Tai buvo jų vestuvinė 
naktis kapo gelmėse, tame purvo guolyje; tai buvo troškimas 
prieš mirtį patirti laimę, atkaklus reikalas gyventi, paskutinį 
kartą kurti gyvybę. Jie mylėjosi, nebetekę jokios vilties, pačios 
mirties akivaizdoje. 

Tuo viskas pasibaigė. Etjenas sėdėjo ant žemės, vis tame 
pačiame kampe ir laikė ant kelių pasiguldęs nejudančią Kateriną. 
Slinko valandos po valandų. Jis ilgai manė, kad ji miega; paskui 
ją palietė: ji buvo labai šalta, ji buvo mirusi. Tačiau jis nesijudi- 
no, bijodamas ją pažadinti. Jį graudino mintis, kad jis ją buvo 

paėmęs pirmasis po to, kai ji subrendo ir kai ji galėjo tapti nėščia. 
Kartkarčiais kildavo ir kitos mintys — noras su ja kur nors išvyk- 
ti, džiaugsmingos svajonės apie jų ateitį, bet visa tai taip neaiš- 
kiai, jog tos mintys, rodos, tik paliesdavo jo kaktą kaip miego 
dvelktelėjimas. Jis silpo, jam liko jėgų tik menkam mostui, 
lėtam rankos judesiui įsitikinti, kad ji tikrai buvo čia, užmigusi 
kaip vaikas ir sustingusi kaip ledas. Viskas nyko, net pati tamsa 
buvo dingusi. Jis nebeegzistavo, jis jau buvo už erdvės ir laiko 
ribų. Kažkas beldėsi prie pat jo galvos, vis garsiau dundėjo smū- 
giai; iš pradžių jis tingėjo nueiti atsakyti, sustiręs iš begalinio 
nuovargio; o dabar jis jau nieko nebesuprato ir tik sapnavo, kad 
ji eina prieš jį, ir jis girdi lengvą jos klumpių taukšėjimą. Praėjo 
dvi dienos, ji nebepasijudino, o jis ją retkarčiais paliesdavo, 
ir jam pasidarydavo geriau, kai jis jausdavo ją tokią ramią. 

Etjenas pajuto krestelėjimą. Griaudė balsai, ligi jo kojų rie- 
dėjo uolos. Pastebėjęs lempelę, jis pravirko. Jo mirkčiojančios 
akys sekė šviesą, jis negalėjo nuo jos atitraukti žvilgsnio, pagau- 
tas ekstazės prieš tą rausvą, vos spingsintį tamsybėje tašką. Bet 
draugai jį išnešė; jis leido jiems įlieti pro sukąstus dantis kelis 
šaukštus buljono. Ir tik Rekijaro galerijoje jis pažino žmogų — 
inžinierių Negrelį, stovintį priešais jį; ir abu tie žmonės, niekinę 
vienas kitą — sukilęs darbininkas ir skeptiškas viršininkas — 
apsikabino garsiai raudodami, giliai sukrėsti juose glūdinčio 
žmogiškumo. Jie išgyveno begalinį liūdesį, ištisų kartų vargą, tą 
didžiausią skausmo viršūnę, į kurią gali atvesti gyvenimas. 

Lauke parkritusi šalia mirusios Katerinos, Maė sukliko sykį, 
paskui antrą, trečią ilgu nesiliaujančiu dejavimu. Jau buvo iškelti 
ir suguldyti ant žemės keli lavonai: Šavalis, vienas vaikėzas, 
du kirtėjai. Visi manė, kad Šavalį užmušė užgriuvusios uolos; 
visi lavonai buvo sužaloti, tuščiomis, be smegenų kaukolėmis, 
vandens išpūstais viduriais. Minioje moterys ėjo iš proto, plėšė 
drabužius, draskė veidus. Kai pripratinę prie lempelių šviesos ir 
truputį pavalgydinę Etjeną pagaliau išvedė iš kasyklos, jis pasi- 
rodė išdžiūvęs, visiškai žilais plaukais; žmonės prasiskyrė, dre- 
bėdami prieš tą senį. Maė paliovė šaukusi ir kvailai žiūrėjo, 
įsmeigusi į jį savo išplėstas akis. 


VI 


Buvo ketvirta valanda ryto. Vėsi balandžio naktis brėkštant 
darėsi šiltesnė. Giedrame danguje mirgėjo žvaigždės, o aušra jau 
purpuru dažė Rytus. Ir juodais snaudžiančiais laukais praskrido 
lengvas virpulys, tasai neaiškus šlamėjimas, kuris pranašauja 
atbudimą. 

Etjenas ėjo dideliais žingsniais Vandamo keliu. Jis buvo pra- 
leidęs šešias savaites Monsu ligoninės lovoje. Dar pageltęs ir la- 
bai liesas, jis vis dėlto jautėsi turįs jėgų išvykti ir išvyko. Vis 
dar drebėdama dėl savo kasyklų ir atleidinėdama įtariamuosius, 
Bendrovė jam pranešė nebegalėsianti jo palikti. Vis dėlto ji pasiū- 
lė jam šimto frankų pašalpą ir tėviškai patarė mesti kasyklų dar- 
bą, dabar jam jau per sunkų. Bet jis atsisakė nuo to šimto frankų. 
Jįs buvo gavęs iš Pliušaro atsakymą, kuriuo jis kvietė atvykti 
jį į Paryžių ir atsiuntė jam kelionpinigius. Jo senoji svajonė įsi- 
kūnijo; išėjęs iš ligoninės, kelionės išvakarėse, jis pernakvojo 
„Bon Žuajė“ viešbutyje pas Deziro našlę. Jis atsikėlė labai anksti, 
nes, prieš įsėsdamas Maršjene į aštuntos valandos traukinį, 
norėjo dar atsisveikinti su draugais. 

Valandėlę jis stabtelėjo aušros nurausvintame kelyje. Kaip 
buvo gera kvėpuoti tuo grynu ankstyvo pavasario oru! Rytas 
atrodė būsiąs puikus. Pamažu vis labiau švito, žemės gyvenimas 
budo kartu su kylančia saule. Etjenas vėl ėmė žingsniuoti, gar- 
siai belsdamas savo smiltrės lazda ir žiūrėdamas į lygumą, tolu- 
moje išneriančią iš nakties rūko. Jis nebuvo matęsis nė su vienu 
draugu, tik vieną sykį į ligoninę buvo atėjusi Maė našlė; dažniau 
ateiti ji, be abejo, negalėjo. Bet jis žinojo, kad visas kaimelis 
Du Šimtai Keturiasdešimt dirbo dabar Žan Barte, ir Maė taip pat 
buvo ten grįžusi į darbą. 

Tušti keliai pamažu atgijo, pro Etjeną nuolat praeidavo išblyš- 
kę, tylūs angliakasiai. Buvo pasakojama, kad Bendrovė piktnau- 
džiavo savo pergale. Kai bado įveikti darbininkai po pustrečio 
mėnesio streiko grįžo į darbą, jie turėjo priimti naują sutvirtini- 
mų tarifą; tai buvo užmaskuotas mokesčio sumažinimas, dabar 
dar bjauresnis, nes draugai jį apšlakstė savo krauju. Jiems buvo 
nuvogta viena darbo valanda, jie buvo priversti sulaužyti duotąją 
priesaiką nenusileisti, ir tasai priesaikos laužymas nuodijo jiems 
kraują kaip išsiliejusi tulžis. Darbas vėl prasidėjo visur: Miru, 
Madlenoje, Krevkere, Viktuare. Rytmečio rūkuose, tamsos ap- 
gaubtais keliais, visur trypė kaimenė — voromis ėjo Žmonės 
nuleidę galvas, kaip į skerdyklą varomi galvijai. Jie drebėjo, ap- 
sivilkę savo plonais drobiniais drabužiais, ėjo sukryžiavę rankas, 
krypuodami, sulinkę ir kuproti nuo pūpsančio sumuštinio, kuris 
buvo užkištas tarp marškinių ir švarko. Bet žiūrint į tą masinį 
grįžimą, į tuos juodus tylinčius šešėlius, kurie vėl ėjo į darbą 
be jokios šypsenos, nesidairydami į šalis, buvo galima spėti, kad 
jie eina. iš pykčio sukandę dantis ir neapykantos pritvinkusia 
širdimi; jie buvo nusileidę tik dėl pilvo reikalavimų. 

Juo labiau Etjenas artėjo prie kasyklos, juo daugiau jis matė 
angliakasių. Beveik visi ėjo pavieniui; net tie, kurie buvo atėję 

būreliais, išsirikiavo voromis, jau pavargę, nusibodę kitiems ir 
patys sau. Jis pastebėjo vieną, labai seną, kuriam iš po pamėlu- 
sios kaktos žaižaravo akys kaip liepsnojančios anglys. Kitas, 
jaunas, visą laiką švokštė, ir tame švokštime buvo jaučiama aud- 
ra. Daugelis nešėsi klumpes rankose; ir buvo vos girdimas jų 
storų vilnonių kojinių minkštas šlepsėjimas žeme. Tai buvo lyg 
prasiveržusi begalinė upė, lyg traukimasis sumuštos kariuome- 
nės, kuri žygiavo nuleidusi galvą, įnirtusi, galvodama tik viena: 
kaip vėl pradėti kovą ir atsikeršyti. | 

Kai Etjenas atėjo, Žan Bartas niro iš šešėlių, gimstančioje 
aušroje' dar tebedegė prie pastolių pakabinti žibintai. Viršum 
tamsių pastatų lengvai pleveno dūmelis, lyg baltas, truputį kar- 
minu parausvintas plunksnų kuokštelis. Rūšiavimo sandėlio laip- 
tais Etjenas nulipo į priimamąją salę. 

Leidimasis buvo prasidėjęs, darbininkai lipo iš barako. Valan- 
dėlę jis pastovėjo tame triukšme ir sujudime. Riedantieji vago- 
nėliai drebino ketaus plytas, sukosi špūlės, nuvyniodamos lynus, 
aidėjo garsiakalbis, skambučiai, kūjo smūgiai į signalinį būgną; 
ir vėl jis pamatė tą slibiną, ryjantį žmogienos davinius, išnerian- 
čias ir vėl pasineriančias kabinas, kurios be perstojo rijo žmones, 
lyg godus milžinas — kąsnius. Po to nelaimingo įvykio Etjenas 
paniškai bijojo kasyklos. Tos nusileidžiančios kabinos jam tąsė 
visus vidurius. Jis turėjo nusigręžti — jam darėsi bloga, matant 
šulinį. | 

Bet didelėje, dar tamsioje salėje, kurią neaiškiai apšvietė 
blėstą žibintai, jis nepastebėjo nė vieno pažįstamo veido. Ang- 
liakasiai, kurie laukė savo eilės basi, laikydami rankose lempe- 
les, neramiai žvilgčiojo į jį savo didelėmis akimis, o paskui nu- 
leisdavo galvas ir lyg susigėdę traukėsi šalin. Be abejo, jie visi 
pažino Etjeną, bet nebejautė jam jokios pagiežos, priešingai, 
jie atrodė jo biją ir raustą, galvodami, kad jis galėjo jiems prikiš- 
ti bailumą. Toks jų laikymasis jam suspaudė širdį, jis pamiršo, 
kad tie nelaimingieji buvo jį apmėtę akmenimis; jis vėl pradėjo 
svajoti, kaip juos paversti didvyriais, kaip vadovauti liaudžiai, 
tai gamtos jėgai, kuri ryja pati save. 

Kabina prisipildė žmonių ir dingo, kaip kepalai krosnyje; ir 
kai atvyko kiti, jis pagaliau pamatė vieną savo padėjėjų per strei- 
ką, vieną drąsuolį, kuris buvo prisiekęs mirti. 

— Ir tu čia! — sumurmėjo jis nusiminęs. 

Šis išblyško, jo lūpos suvirpėjo; paskui mostelėjo lyg atsi- 
prašydamas ir tarė: 

— Ką daryti? Aš turiu žmoną. 

Dabar, kai iš barako užplūdo nauja banga, jis pažino visus. 

— Ir tu taip pat! Ir tu! Ir tu! 

Ir visi drebėjo mikčiodami prikimusiais balsais: 

— Aš turiu motiną... Aš turiu vaikų... Reikia duonos. 

Kabina nesirodė, jie laukė paniurę, taip kentėdami dėl pralai- 
mėjimo, jog net stengėsi nežiūrėti vieni į kitus ir atkakliai buvo 
įsmeigę akis į šulinį. 

— O Maė našlė? — paklausė Etjenas. 

Jie nieko neatsakė. Vienas jų mostu parodė, kad ji ateis. Kiti 
iškėlė rankas, virpančias iš užuojautos: 0, vargšė moteris! Kokia 
nelaimė! Tyla tęsėsi, ir kai draugas, norėdamas atsisveikinti, 
ištiesė jiems ranką, visi ją tvirtai spaudė, tame nebyliame paspau- 
dime išreikšdami pyktį, kad nusileido, ir karštą viltį atsikeršyti. 
Kabina jau buvo pakilusi, jie sulipo ir nusileido, bedugnės pra- 
ryti. 

Pasirodė Pjeronas; prie jo odinės kepurės buvo prisegta pri- 
žiūrėtojo lempelė be apsauginio tinklo. Prieš savaitę jis buvo 
paskirtas brigados vadu krovykloje, ir darbininkai nuo jo šalino- 
si, nes dėl tos suteiktos garbės jis labai išpuiko. Jam buvo nema- 
lonu matyti Etjeną. Bet jis vis dėlto prie jo priėjo, o kai jaunuolis 
jam pranešė apie savo išvykimą, jis visai nurimo. Jiedu ėmė kal- 
bėti. Jo žmona dabar laikė „Progreso“ aludę dėka paramos visų 
šitų ponų, kurie jos atžvilgiu pasirodė tokie geri. Staiga, nutrau- 
kęs kalbą, jis užsipuolė senąjį Muką, kad tas nebuvo išmėžęs 
nustatytą valandą arklių mėšlo. Senis klausėsi kūprindamas pe- 
čius. Paskui, prieš nusileisdamas, niršdamas dėl to išbarimo, jis 
kaip ir kiti, padavė Etjenui ranką, ir jo paspaudimas buvo ilgas 
ir karštas dėl paslėpto pykčio ir virpėjo būsimuoju maištu. Ir toji 
sena ranka, drebanti jo saujoje, tas senis, kuris jam atleido savo 
vaikų mirtį, taip jį sujaudino, jog jis negalėjo ištarti nė žodžio, 
kol Mukas išnyko gilumoje. 

— Ar Maė šį rytą neateis? — paklausė jis po valandėlės 
Pjeroną. 

Iš pradžių tasai dėjosi nesupratęs, nes jis buvo pastebėjęs, 
kad, jau vien ištarus josios vardą, prie jo kimba įvairiausios 
nelaimės, pagaliau, dėdamasis norįs duoti kažkokį įsakymą, jis 
pasitraukdamas tarė: 

— Ką? Maė... Štai ji. 

Iš tikrųjų Maė ėjo iš barako su savo lempa, apsivilkusi pa- 
laidine, apsimovusi kelnėmis, užsimaukšlinusi angliakasio kepu- 
raitę. Gailėdamasi nelaimingos, taip skaudžiai likimo paliestos 
moteriškės, Bendrovė buvo padariusi labdaringą išimtį ir leidusi 
jai vėl dirbti kasyklų gilumoje, nors jai ir buvo jau keturiasde- 
šimt metų; vis dėlto atrodė sunku jai pavesti stumti vagonėlius, 
todėl jai paskyrė sukti mažą ventiliatorių, ką tik įrengtą šiauri- 
nėje galerijoje, toje pragariškoje dalyje po pat Tartarė, kur ne- 

buvo kitokio vėdinimo. Skaudančiomis strėnomis po dešimt 
valandų per dieną ji turėjo sukti ratą įkaitusio urvo gilumoje, 
kepdama keturiasdešimties laipsnių karštyje. Ji uždirbdavo tris- 
dešimt sū. 

Kai Etjenas ją pamatė tokią pasigailėtiną, apsivilkusią tais 
vyriškais drabužiais, lyg nuo požemių drėgmės išpurtusia krū- 
tine ir pilvu, sumišęs jis ėmė kažką mikčioti, negalėdamas rasti 
žodžių pranešti jai apie savo išvykimą ir norą su ja atsisveikinti. 

Ji žiūrėjo į jį neklausydama ir pagaliau prabilo jį tujindama: 

— Ką? Stebiesi čia mane matydamas... Iš tikrųjų, juk aš gra- 
sinau pasmaugti tą iš savo šeimos, kuris nusileis dirbti... Ir štai 
aš pati leidžiuos, juk aš dabar pati turėčiau pasismaugti, ar ne?.. 
O, aš jau būčiau tai padariusi, jei namuose nebūtų senio ir ma- 
žyčių! 

Ir ji tęsė tyliu išvargusiu balsu. Ji nesiteisino, ji tik paprastai 
pasakojo apie savo padėtį; jie vos nepastipo badu, ir ji pasiryžu- 
si grįžti į darbą tik todėl, kad jų neišvytų iš kaimelio. 

— Kaip jaučiasi senis? — paklausė Etjenas. 

— Jis labai švelnus ir švarus, — atsakė ji.— Bet jo protelis 
visai išgaravo... Jo nenuteisė už tą dalyką, žinai? Buvo norėta 
patalpinti jį į beprotnamį, bet aš nesutikau: ten su maistu 
jam įduotų nuodų... Bet vis dėlto tasai jo nuotykis mums labai 
pakenkė, jis niekad nebegaus pensijos; vienas tų ponų man pasa- 
kė, kad skirti jam pensiją būtų amoralu. 

— Ar Žanlenas dirba? 

— Taip, tie ponai rado jam darbo viršuje. Jis uždirba dvide- 
šimt sū... O, aš nesiskundžiu, viršininkai mano atžvilgiu pasielgė 
maloningai, jie patys man tai pasakė... Vaiko dvidešimt sū, mano 
trisdešimt sū, iš viso penkiasdešimt. Jei mes nebūtume šešiese, 
užtektų pavalgyti. Dabar jau ir Estelė ryja, o blogiausia yra tai, 
kad reikės laukti dar ketverius ar penkerius metus, kol Lenora 
ir Anri galės dirbti kasykloje. 

Etjenas negalėjo sulaikyti skausmingo mosto. 

— Jie taip pat! 

Išbalę našlės skruostai paraudo, o akys užsidegė. Tačiau jos 
pečiai nulinko, tarytum likimo naštos prislėgti. 

— Ką padarysi? Jie paskui kitus... Daugelis ten padėjo galvas, 
ateis ir jų eilė. 

Ji nutilo, jiems sutrukdė priėmėjai, kurie stūmė vagonėlius. 
Pro didelius dulkėtus langus skverbėsi ankstyvas rytas, apgaub- 
damas žibintus pilka šviesa; kas trys minutės judėjo mašina, vy- 
niojosi lynai, kabinos vis rijo žmones. 

— Na, tinginiai, pasiskubinkime! — sušuko Pjeronas.— Lip- 
kite, kitaip mes šiandien per dieną nebaigsime. 

Maė, į kurią jis žiūrėjo, nepasijudino. Ji buvo jau praleidusi 
tris kabinas ir dabar, lyg pabusdama ir prisimindama pirmuosius 
Etjeno žodžius, tarė: 

— Vadinasi, tu išvyksti? 

— Taip, šį rytą. | | | 

— Tavo tiesa, geriau būti kur nors kitur, jei tik galima... Man 
labai malonu, kad mudu pasimatėme, tu bent žinosi, kad aš nieko 
neturiu prieš tave. Po tų žudynių buvo metas, kai aš būčiau galė- 
jusi tave užmušti. Bet paskui Žmogus permąstai, ar ne? Pamatai, 
kad niekas čia nebuvo kaltas... Ne, ne, tai ne tavo kaltė, dėl to 
visi kalti. 

Dabar ji ramiai kalbėjo apie savo mirusiuosius: apie savo 
vyrą, Zachariją, Kateriną; ir tik ištarus Alziros vardą, jos akyse 
pasirodė ašaros. Jai vėl buvo grįžusi saikingos moters pusiausvy- 
ra, ir apie viską ji sprendė labai apgalvotai. Buržujams neatneš 
laimės išžudymas tokios daugybės žmonių. Žinoma, kada nors 
jie būsią už tai nubausti, nes už viską esą atlyginama. Nebūsią 
net reikalo kišti pirštų prie viso to, balaganas pats susprogsiąs, 
kareiviai iššaudysią šeimininkus, kaip anąsyk šaudė darbininkus. 
Toje amžiais besitęsiančioje rezignacijoje, tame paveldėtame 
drausmės pajautime, kuris vėl ją privertė nusilenkti jėgai, buvo 
įvykusi permaina: atsirado įsitikinimas, kad neteisybė negalė- 
sianti ilgiau tęstis, ir jei jau nebesą gerojo dievulio, atsirasiąs 
kitas, kuris atkeršysiąs už nelaiminguosius. 

Ji kalbėjo tyliai, su nepasitikėjimu žvalgydamasi į šalis. Pas- 
kui, kai prisiartino Pjeronas, ji garsiai pridūrė: 

— Na gerai! Jei tu išvažiuoji, atsiimk iš mūsų savo daiktus... 
Ten dar yra dveji marškiniai, trys nosinės, senos kelnės. 

Etjenas mostu atsisakė nuo tų skudurininko išvengusių pa- 
laikų. 

k — Ne, neverta, tegu būna vaikams... Paryžiuje aš susitvar- 
ysiu. 

Dar dvi kabinos nusileido, ir Pjeronas pasiryžo kreiptis tiesiai 
į Maė: 

— Na, sakyk tu man, juk ten jūsų laukia! Ar greit baigsis 
tie jūsų pokalbiai? 

Bet ji atsuko jam nugarą. Kojis taip stengiasi, tasai parsidavė- 
lis? Leidimasis ne jo žinioje. Jau užtenkamai žmonės jo nekenčia 
krovykloje. Ji užsispyrė ir nejudėjo, laikydama sugrubusiais 
pirštais Ilempelę; nors oras ir buvo šiltas, ji šalo dėl nuolatinių 
skersvėjų. | 

Nei Etjenas, nei ji nebegalėjo rasti tinkamų žodžių. Jie sto- 
vėjo vienas prieš kitą, ir jų širdys buvo tokios sunkios, jog jie 
vis dar norėjo atsisveikindami ką nors vienas antram pasakyti. 

Pagaliau ji prabilo, kad bet ką pasakytų: | 

— Levako žmona nėščia, o Levakas vis dar kalėjime. Tuo tar- 
pu jį pavaduoja Butliu. 0 

— A, taip, Butliu. 

— Ir, klausyk, ar aš tau pasakojau?.. Filomena išvažiavo. 

— Kaip, išvažiavo? 

— Taip, išvažiavo su vienu angliakasiu iš Pa de Kalė. Aš bijo- 
jau, kad ji man nepaliktų abiejų mažyčių... Bet ne, ji juodu išsi- 
vežė... Pamanyk tik, moteris, kuri spjaudo kraujais ir atrodo be- 
mirštanti! 

Ji valandėlę susimąstė, paskui iš lėto toliau kalbėjo: 

— Kiek apie mane buvo prikalbėta!.. Atsimeni, pasakojo, 
kad aš susidėjusi su tavimi. Dieve mano! Po vyro mirties tai ga- 
lėjo atsitikti, jei aš būčiau buvusi jaunesnė, ar ne? Bet šiandien 
aš patenkinta, kad tai neįvyko, nes tikriausiai mudu būtume dėl 
to gailėjęsi. 

— Taip, mudu būtume gailėjęsi,— paprastai pakartojo Et- 
jenas. 

Tai buvo viskas, jie daugiau nebekalbėjo. Jos laukė kabina; 
ją piktai šaukė grasindami pabauda. Tada ji pasiryžo ir paspaudė 
jam ranką. Labai susigraudinęs, jis vis žiūrėjo į ją, tokią išvar- 
gusią ir nusibaigusią, pamėlusiu veidu, iš po mėlyno gaubtuvėlio 
išlindusiais nublukusiais plaukais, per daug vislios patelės kūnu, 
kurį darkė drobinės kelnės ir palaidinė. Šitame paskutiniame 
jos rankos paspaudime jis pajuto tą pat, kąir kitų draugų atsisvei- 
kinime — ilgą, nebylų apkabinimą, skiriantį pasimatymą tada, 
kai viskas vėl prasidės iš pradžių. Jis puikiai suprato: jos akių 
gelmėse slypėjo ramus pasitikėjimas. Iki greito pasimatymo, ir 
tąsyk bus lemiamoji kova! 

— Kokia tinginė, po velnių! — šaukė Pjeronas. 

Stumdoma ir kumščiuojama, Maė įsigrūdo su kitais keturiais 
darbininkais į vagonėlį. Timptelėta signalinė virvė, pranešant, 
kad „važiuoja mėsa“; kabina atsiskyrė ir krito į tamsą; buvo ma- 
tyti tik greitas lyno slinkimas. 

Tada Etjenas paliko šachtą. Apačioje, po rūšiavimo pašiūre, 
ties storu anglies sluoksniu jis pastebėjo ištiestomis kojomis 
sėdintį padarą. Tai buvo Žanlenas, dirbąs valytojo darbą. Jis laikė 
tarpkojy didžiulį anglies gabalą ir plaktuku nuo jo daužė prili- 
pusį skalyną; smulkios dulkės dengė jį tokiu suodžių sluoksniu, 
jog jaunuolis niekaip nebūtų jo pažinęs, jei vaikas nebūtų pakėlęs 
savo beždžioniško snukučio atsikišusiomis ausimis ir žalsvomis 
akutėmis. Jis linksmai išsiviepė, sudavė į gabalą paskutinį smū- 
gį ir dingo pakilusiose juodose dulkėse. 

Valandėlę Etjenas ėjo susimąstęs keliu. Įvairiausių minčių 
spiečiai ūžė jo galvoje; bet nuolat jis jautė tyrą orą ir laisvą pa- 

dangę, ir jis kvėpavo visa krūtine. Viršum akiračio didingai kilo 
saulė; visa gamta džiaugsmingai budo iš miego. Auksinė banga 
riedėjo begaline lyguma iš Rytų į Vakarus. Gyvybės šiluma vis 
stiprėjo ir liejosi jaunystės virpuliu, aidėdama žemės atodūsiais, 
paukščių čiulbėjimu, visais vandenų ir miško garsais. Buvo gera, 
senasis pasaulis norėjo sulaukti dar vieno pavasario! 

Tos vilties perimtas, Etjenas sulėtino žingsnius; jo žvilgsnis 
klaidžiojo po visą apylinkę, pasinėręs pavasario džiaugsme. Jis 
galvojo apie save, jautėsi esąs tvirtas, subrandintas skaudžių 
patyrimų kasykloje. Pasirengimas buvo baigtas, jis žengė apsi- 
ginklavęs, kaip sąmoningas revoliucijos karys, paskelbęs karą 
visuomenei, kurią jis matė ir smerkė. Džiaugsmas būti Pliušaro 
bendradarbiu, būti tokiu kaip Pliušaras — vadu, kurio klausė, 
įkvėpė jam ištisas prakalbas, kurių sakinius jis kartojo mintyse. 
Jis svajojo praplėsti savo programą; buržuazinis jo asmens tau- 
rinimas, iškėlęs jį viršum jo luomo, vertė jį dar labiau nekęsti 
buržuazijos. Jis nebegalėjo pakęsti darbininkų skurdo kvapo, 
todėl ir norėjo juos apsupti garbės aureole, įrodyti, kad tik jie 
vieni didūs ir teisūs, kad jie yra vienintelė diduomenė ir vienin- 
telė jėga, kuri gali atnaujinti žmoniją. Jis jau save vaizdavosi 
tribūnoje, triumfuojantį kartu su liaudimi, jei tik liaudis jo ne- 
praris. 

Aukštai padangėje vieversėlio giesmė jį privertė pakelti gal- 
vą. Maži rausvi debesėliai — paskutinieji nakties rūkai — tirpo 
giedroje mėlynėje; ir jam pasivaideno neaiškūs Suvarino ir Ra- 
senero veidai. Iš tikrųjų viskas iro, kai tik kuris nors vienas no- 
rėdavo pasisavinti valdžią. Ir garsusis Internacionalas, turėjęs 
atnaujinti pasaulį, tapo bejėgis, kai milžiniška jo kariuomenė 
susiskirstė ir sutrupėjo nuo vidinių ginčų. Argi Darvinas iš tikrų- 
jų buvo teisus, sakydamas, kad pasaulis ne kas kita, kaip kova, 
kur stiprieji ėda silpnuosius tam, kad padermė vis tęstųsi ir tobu- 
lėtų? Tas klausimas jį kiek trikdė, nors jis jį ir sprendė kaip žmo- 
gus, patenkintas savo mokslu. Bet viena mintis išblaškė jo abejo- 
nes ir jį žavėjo — mintis, kad pirmą kartą, kai jam teks kalbėti, 
jis vėl galėsiąs aiškinti savo teoriją: jei reikia, kad vienas luomas 
būtų prarytas, argi tad gyvybinga, jauna liaudis nepraris pomė- 
giuose išsisėmusios buržuazijos? Naujas kraujas sukursiąs naują 
visuomenę. Ir tame lūkestyje, kad užplūs barbarai, kurie atgai- 
vins senas sutrūnijusias tautas, pasireiškė jo tvirtas tikėjimas 
būsima, tikra darbininkų revoliucija. Jos purpurinė pašvaistė 
nušvies šimtmečio pabaigą tekančios saulės šviesa, kaip ta, ku- 
rią jis dabar lyg kraują matė danguje. 

Jis vis ėjo, svajodamas, daužydamas savo smiltrės lazda kelio 
akmenis, dairydamasis po pažįstamus apylinkės kampelius. Prie 

Furš o Befo jis prisiminė, kad kaip tik čia jis buvo pradėjęs va- 
dovauti miniai kasyklų užpuolimo rytą. Šiandien čia vėl prasidėjo 
gyvuliškas, marinąs, blogai apmokamas darbas. Jam rodėsi, kad 
jis girdi po žeme, septynių šimtų metrų gilumoje, duslius, taisyk- 
lingus, nesiliaujančius smūgius: tai buvo jo draugai, kuriuos jis 
matė besileidžiančius į šachtą, juodieji draugai, kurie kirto anglį 
su nebyliu įniršiu. Tiesa, jie buvo nugalėti, kovos lauke jie buvo 
palikę pinigus ir mirusiuosius; bet Paryžius neužmirš Vorė šūvių, 
imperijos kraujas nutekės pro tą neužgydytą žaizdą; ir net jei 
pramonės krizė baigtųsi ir dirbtuvės vėl viena po kitos imtų veik- 
ti, vis tiek karas jau paskelbtas ir taika nebeįmanoma. Angliaka- 
siai buvo susijungę, apskaičiavę savo jėgas, jas išmėginę ir savo 
teisingumo reikalavimu supurtę visos Prancūzijos darbininkus. 
Jų pralaimėjimas niekam neatnešė ramybės. Monsu buržujai, 
savo pergalėje jausdami rytojaus baimę, dairėsi, ar toje įsivieš- 
patavusioje tyloje jų netykoja neišvengiamas galas. Jie suprato, 
kad revoliucija vėl įsiliepsnos galbūt jau rytoj, visuotiniu streiku, 
susišaukimu visų darbininkų, turinčių savišalpos kasas, galinčių 
be bado laikytis ištisus mėnesius. Šį kartą tai buvo tik kumštelė- 
jimas į nugarą jau irstančiai visuomenei, ir buržujai po savo ko- 
jomis buvo išgirdę trenksmą; jie jautė, kad dar bus ir daugiau vis 
naujų ir naujų sprogimų, kol senasis išjudintas pastatas sugrius 
ir dings kaip Vorė, prasmegdamas į bedugnę. 

Etjenas pasuko į kairę Žuazelio keliu. Jis prisiminė, kaip jis 
čia buvo sutrukdęs miniai pulti Gaston Mari. Skaisčioje saulės 
šviesoje jis pamatė tolumoje daugelio šachtų bokštus: Miru — 
dešinėje, paskui — Madlenos, greta — Krevkero. Visur virė dar- 
bas, jis tarytum girdėjo kirstuvų dūžius, aidinčius nuo vieno lygu- 
mos galo iki kito. Vienas dūžis, antras, ir dar, ir dar, visur: po lau- 
kus, kelius, po besišypsančiais saulei kaimelius, — visas požemi- 
nės katorgos darbas, taip slegiamas milžiniško uolų sluoksnio, jog 
reikėjo apie jį žinoti, norint sugauti jo gilų, skausmingą atodūsį. 
Dabar jis galvojo, kad galbūt žiaurumas nepaskubina įvykių 
eigos. Nupjauti lynai, išvartyti bėgiai, sudaužytos lempos — koks 
bergždžias darbas! Ar buvo verta tuos dalykus pulti griaunan- 
čiai trijų tūkstančių žmonių miniai! Jis neaiškiai spėjo, kad kurią 
nors dieną įgyvendinta lygybė bus dar baisesnė. Jo protas buvo 
subrendęs, jis buvo atsikratęs savo jaunuoliškos pagiežos. Taip, 
Maė našlė teisingai mąstė savo sveiku protu: tai būtų lemiamas 
smūgis; reikia ramiai tam pasiruošti, visiems susiburti, o kai 
leis įstatymai, susijungti į sąjungas; paskui, tą dieną, kai visi 
pasijus susibūrę, milijonai darbininkų atsistos prieš kelis tūkstan- 
čius tinginių ir paims valdžią, taps šeimininkais. O! Koks tiesos 
ir teisėtumo atbudimas! Tada pagaliau žūtų tas nusipenėjęs ir 

išglebęs dievaitis, tas bjaurusis stabas, pasislėpęs savo šventyklos 
gilumoje, toje tolimoje nežinioje, kur nelaimingieji, niekad jo net 
nematę, Maitina jį savo kūnu. | 

Etjenas paliko Vandamo kelią ir išsuko į plentą. Dešinėje jis 
matė nuokalniui dingstantį Monsu. Priešais buvo sugriuvęs Vo- 
rTė — prakeikta duobė, iš kurios be perstojo trys siurbliai sėmė 
vandenį. Akiratyje buvo kitos kasyklos — Viktuaras, Sen Toma, 
Fetri Kantelis; Šiaurėje aukštakrosnių bokštai ir kokso krosnių 
baterijos rūko skaidriame ryto ore. Jei jis nenorėjo praleisti aš- 
tuntos valandos traukinio, jis turėjo skubėti, nes reikėjo nueiti 
dar šešis kilometrus. 

Po jo kojomis kaip ir anksčiau aidėjo duslūs, atkaklūs kirstu- 
vų dūžiai. Ten buvo visi jo draugai; Etjenui atrodė, kad jie lydi 
kiekvieną jo žingsnį. Argi ne Maė našlė dirba ten, po runkelių 
dirva, sulenkusi nugarą, o iš jos krūtinės veržiasi kimus kvėpavi- 
mas, kuriam pritaria ventiliatoriaus ūžimas? Kairėje, dešinėje, 
tolumoje — visur jis pažino savo draugus; jie dirbo po užsėtais 
laukais, po žalitvorėmis, po jaunučiais medeliais. Aukštai dangu- 
je visoje savo didybėje spindėjo balandžio saulė, skleisdama 
šilumą į žemę gimdytoją. Iš jos motiniško glėbio šaltiniu tryško 
gyvybė; pumpurai sprogo žaliais lapais, dygstanti žolė virpino 
laukus. Visur brinko grūdai, stiebėsi daigai, prasiskverbdami į ly- 
gumos paviršių, trokšdami šilumos ir šviesos. Gausus syvų tvini- 
mas jungėsi su balsų šnabždesiu, su sėklų šnaresiu į vieną pasibu- 
čiavimą. Ir vis iš naujo, vis aiškiau ir suvokiamiau, lyg artėdami 
į paviršių aidėjo darbininkų kirstuvų smūgiai. Tą naują rytą 
liepsninguose saulės spinduliuose žemė tarytum buvo nėščia tuo 
gausmu. Ten brendo žmonės, rūsti, juoda kariuomenė, kuri iš lėto 


nas žinojo, kad tasai pasėlis netrukus susprogdins žemę. 

